
iamas į duris nesibeldė, tik pasuko rankeną ir smuko vi- 

L prieš tai atsigręžęs pažiūrėti, ar niekas jo nemato. Jam 
nesinorėjo aiškintis, ką jaunas vyriškis iš antros klasės veikia pagy- 
venusio lordo kajutėje tokiu nakties metu. Nors niekas nė nebūtų 
laidęs pastabų. 

— Ar mums niekas nesutrukdys? — uždaręs duris paklausė 
Liamas. 

— Mūsų niekas netrukdys iki rytojaus ryto septintos, o tada jau 
nebebus kam trukdyti. 

— Gerai, — atsakė Liamas. 

Jis puolė ant kelių, atrakino didžiulį lagaminą, jį atidengė ir 
suskato apžiūrinėti sudėtingą įrenginį, kuriam sukonstruoti jam 
prireikė mėnesio. Dar pusvalandį jis užtruko tikrindamas, ar nėra 
nutrūkusių laidelių, ar visi diskeliai tinkamai sureguliuoti, ar tikrai 
laikrodis ims tiksėti spustelėjus jungiklį. Įsitikines, kad mechaniz- 
mas turėtų veikti kuo puikiausiai, jis vėl atsistojo. 

— Viskas parengta, — pasakė. — Kada nori, kad aktyvinčiau? 

— Trečią ryto. Ir man dar prireiks trisdešimties minučių atsi- 
kratyti šituo, — pridūrė Glenarturas, paliesdamas pagurklį, — ir dar 
spėt nusigauti iki kitos savo kajutės. 

Liamas grįžo prie lagamino ir nustatė laikrodį trečiai valandai. 

— Dabar tau tereikės prieš išeinant spustelėti jungiklį ir dar 
kartą patikrinti, ar juda sekundinė rodyklė. 

— Tai kas gali nepavykti? 

— Jei lelijos tebėra kajutėje — niekas. Niekam šiame korido- 
riuje ir gal net apatiniame denyje nėra vilties išgyventi. Po gėlėmis 
paslėpti šeši svarai dinamito, gerokai daugiau, nei mums reikia, bet 
tik taip galime užtikrinti, kad pasiimsime pinigus. 

— Turi mano raktą? 

— Taip, — atsakė Liamas. — Septyni šimtai šešta kajutė. Po pa- 
galve rasi naują pasą ir bilietą. 

— Ar man reikėtų dar dėl ko nors jaudintis? 

— Ne. Tik prieš išeidamas įsitikink, kad juda sekundinė rodyklė. 

Glenarturas nusišypsojo. 

— Susitiksime Belfaste. 


Haris atrakino kajutę ir pasitraukė, praleisdamas Emą. 

Ji pasilenkė pauostyti lelijų, kurias buvo atsiuntusi karalienė 
motina „Bakingamo“ krikštynoms paminėti. 

— Labai pavargau, — pratarė Ema išsitiesdama. — Nesuprantu, 
kaip karalienė motina visa tai ištveria diena iš dienos. 

— Ištveria, ir jai labai gerai sekasi, bet galiu lažintis, kad ir ji 
pavargtų, jei kelias dienas pabūtų Baringtono kompanijos valdybos 
pirmininke. 

— Jau geriau ir toliau dirbčiau savo darbą, o ne jos, — kalbėjo 
Ema, nusivilkdama suknelę, kabindama ją į spintą ir eidama į vonią. 

Haris dar kartą perskaitė Jos Didenybės karalienės motinos 
parašytą atviruką. Kokia asmeniška žinutė. Ema jau nutarė grįžusi į 
Bristolį laikyti vazą savo kabinete ir kiekvieną pirmadienio rytą į ją 
pamerkti lelijų. Haris nusišypsojo. Kodėl gi ne? 

Kai Ema grįžo iš vonios, Haris užėmė jos vietą ir uždarė duris. 
Ji nusimetė chalatą ir atsigulė. Buvo per daug pavargusi, todėl nekilo 
mintis perskaityti nors kelis „Pripažinto šnipo“ puslapius; šią naujo 
rašytojo knygą jai rekomendavo Haris. Užgesino lempą šalia lovos ir 
pasakė „labanakt, mielasis“, nors ir žinojo, kad Haris negirdi. 

Kai jis išėjo iš vonios, Ema jau giliai miegojo. Vyras žmoną ap- 
kamšė kaip vaiką, pabučiavo į kaktą ir sušnabždėjo „labanakt, mie- 
loji“, o paskui atsigulė į savo lovą džiaugdamasis tyliu murkimu. 
Jam nė sapne nesisapnuotų sakyti, kad ji knarkia. 

Haris gulėjo atsimerkęs, ja didžiuodamasis. Kelionės pradžia 
nė negalėjo susiklostyti geriau. Apsivertė ant šono manydamas, kad 
po minutėlės užsnūs, bet užmigti negalėjo, nors akys buvo it švini- 
nės ir kamavo nuovargis. Kažkas negerai. 


Kitas žmogus, dabar jau saugiai įsitaisęs antros klasės kajutėje, 
taip pat nemiegojo. Nors laikrodis rodė trečią ryto ir darbas buvo 
atliktas, jis nė neketino miegoti; ilgai netrukus vėl teks kibti į darbą. 

Kai tenka laukti, visada būna vienodai neramu. Ar nepalikai 
kokių nors įkalčių, atvesiančių tiesiai pas tave? Ar nepadarei klaidų, 
dėl kurių operacija baigsis nesėkmingai, ir grįžus namo iš tavęs visi 
juoksis? Jis nenurims, kol neatsidurs gelbėjimosi valtyje, o dar ge- 
riau — kitame laive, plaukiančiame į kitą uostą. 

Penkios minutės ir keturiolika sekundžių... 

Puikiai žinojo, kad jo tėvynainiai, to paties siekiantys kariai, 
nervintųsi taip pat, kaip jis. Laukti visada būna sunkiausia — nieko 
nebekontroliuoji, nieko nebegali padaryti. 

Keturios minutės ir vienuolika sekundžių... 

Blogiau nei per futbolo rungtynes, kai pirmauji 1:0, bet žinai, 
kad kita komanda stipresnė ir tikrai sugebės rezultatą išlyginti bei 
įmušti dar vieną įvartį per pratęsimą. Jis prisiminė vado nurody- 


Jeffrey Archer + Galingiau už kalaviją 


mus: kai suveiks pavojaus signalas, į denį būtinai pulkite su pirmai- 
siais, taip pat vieni iš pirmųjų lipkite į gelbėjimosi valtį, nes rytoj 
tokiu metu visi ieškos žmogaus iki trisdešimt penkerių, kalbančio 
airišku akcentu, todėl, vaikinai, laikykite liežuvius už dantų. 

Trys minutės ir keturiasdešimt sekundžių... trisdešimt devy- 
nios... 

Jis spoksojo į kajutės duris ir įsivaizdavo blogiausia, kas ga- 
lėtų nutikti. Bomba nesprogs, atsilapos durys ir įvirs tuzinas, o gal 
ir daugiau lazdomis į visas puses mosuojančių galvažudžių polici- 
ninkų, ir jiems bus visai nesvarbu, kiek kartų tomis lazdomis gausi. 
Tačiau jis tegirdėjo ritmišką variklio tuksėjimą, „Bakingamui“ ir to- 
liau ramiai plaukiant per Atlantą į Niujorką. Į miestą, kurio niekada 
nepasieks. 

Dvi minutės ir trisdešimt keturios sekundės... trisdešimt trys... 

Jis mėgino įsivaizduoti, kaip viskas būtų, jei jis grįžtų į Folso 
gatvę Belfaste. Jam einant gatve, trumpomis kelnėmis vilkintys vai- 
kėzai žiūrėtų į jį su pagarbia baime ir susižavėjimu, užaugę tenorin- 
tys būti tokie kaip jis. Jis — didvyris, kuris susprogdino „Bakinga- 
mą“ vos po kelių savaičių, kai laivui vardą suteikė karalienė motina. 
Nereikia minėti prarastų nekaltų gyvybių; nėra nekaltų gyvybių, kai 
tiki savo misija. Tiesą sakant, jis niekada nesusitiks su keleiviais iš 
viršutinių denių kajučių. Apie juos perskaitys rytojaus laikraščiuose, 
ojei savo darbą atliks tinkamai, jo vardo laikraščiai neminės. 

Minutė ir dvidešimt dvi sekundės... dvidešimt viena... 

Kas dabar galėtų nepavykti? Ar įrenginys, sukonstruotas antro 
aukšto miegamajame, Danganono dvare, paskutinę minutę jį ap- 
vils? Nejau jam teks iškęsti nesėkmės tylą? 

Šešiasdešimt sekundžių... 

Jis pradėjo šnabždėti skaičiukus. 

— Penkiasdešimt devynios, penkiasdešimt aštuonios, penkias- 
dešimt septynios, penkiasdešimt šešios... 

Gal tasai girtas žmogus, hole susmukes krėsle, visą laiką tik jo 
ir laukė? Gal dabar jie pakeliui į jo kajutę? 

— Keturiasdešimt devynios, keturiasdešimt aštuonios, ketu- 
riasdešimt septynios, keturiasdešimt šešios... 

Gal lelijas pakeitė kitomis gėlėmis, gal jas išmetė, išnešė? Gal 
ponia Klifton alergiška žiedadulkėms? 

— Trisdešimt devynios, trisdešimt aštuonios, trisdešimt septy- 
nios, trisdešimt šešios... 

Gal jie atrakino lordo Glenarturo kambarį ir rado atidarytą la- 
gaminą? 

— Dvidešimt devynios, dvidešimt aštuonios, dvidešimt septy- 
nios, dvidešimt šešios... 

Gal jie jau po visą laivą ieško žmogaus, sprukusio iš tualeto pir- 
mos klasės hole? 

— Devyniolika, aštuoniolika, septyniolika, šešiolika... 

Gal jie... jis įsitvėrė lovos krašto, užsimerkė ir pradėjo garsiai 
skaičiuoti. 

— Devynios, aštuonios, septynios, šešios, penkios, keturios, 
trys, dvi, viena... 

Jis liovėsi skaičiavęs ir atsimerkė. Nieko. Tik nyki tyla, visada 
spengianti nepasisekus. Jis panarino galvą ir ėmė melsti Dievą, ku- 
riuo netikėjo, bet tą akimirką nugriaudėjo toks galingas sprogimas, 
kadjis trenkėsi į kajutės sieną tarsi viesulo nublokštas lapas. Vargais 
negalais atsistojo ir nusišypsojo išgirdęs riksmus. Jam teliko svars- 
tyti, kiek viršutinio denio keleivių liko gyvų. 


Haris 17 Ema 


1964—1965 


— Tos karališkoji didenybė, — sumurmėjo Haris pakirdęs iš 
Ė aarios 

Kruptelėjęs jis atsisėdo ir užsidegė naktinę lempą, paskui iš- 
lipo iš lovos ir greitai priėjo prie vazos su lelijomis. Jis antrą kartą 
perskaitė karalienės motinos atsiųstą atviruką. Dėkoju už įsimintiną 
dieną Bristolyje. Viliuosi, kad mano antriesiems namams pirmo- 
Joje kelionėje pasiseks. Po tekstu parašas: Jos karališkoji didenybė 
karalienė Elžbieta, karalienė motina. 

— Tokia paprasta klaida, — pratarė Haris. — Kaip galėjau ne- 
pastebėti? 

Jis čiupo chalatą ir uždegė kajutėje šviesą. 

— Ar jau metas keltis? — paklausė mieguistas balsas. 

— Taip, metas, — atsakė Haris. — Turim bėdų. 

Ema pašnairavo į laikrodį prie lovos. 

— Bet dar tik trečia, — protestavo ji, žvelgdama į vyrą, kuris vis 
dar nenuleido nuo lelijų įdėmaus žvilgsnio. — Na, kokios tos bėdos? 

— Jos karališkoji didenybė — ne karalienės motinos titulas. 

— Visi tai žino, — vis dar mieguista atsakė Ema. 

— Visi, išskyrus tą, kuris atsiuntė šias gėles. Kodėl jis nežinojo, 
kad į karalienę motiną reikia kreiptis Jos didenybe, o ne Jos karališ- 
koji didenybe. Taip kreipiamasi į princesę. 

Ema nenorom išlipo iš lovos ir priėjusi prie vyro pati įdėmiai 
pažvelgė į atviruką. 

— Paprašyk kapitono nedelsiant pas mus ateiti, — pasakė Ha- 
ris. — Turime išsiaiškinti, kas vazoje, — pridūrė prieš parklupdamas. 

— Turbūt tik vanduo, — atsakė Ema tiesdama ranką. 

Haris čiupo ją už riešo. 

— Pažvelk atidžiau, mieloji. Vaza gerokai per didelė tokiai sub- 
tiliai tuzino lelijų puokštei. Iškviesk kapitoną, — pakartojo jau griež- 
čiau. 

— Bet gali būti, kad gėlininkas tiesiog apsiriko. 

— Tikėkimės, — pratarė Haris jau eidamas link durų. — Tačiau 
taip rizikuoti negalime. 

— Kur eini? — paklausė Ema, imdama telefono ragelį. 

— Pažadinsiu Džailzą. Jis geriau už mane išmano apie sprogme- 
nis. Džailzas dvejus metus sprogdino besiartinančius vokiečius. 

Kai išėjo į koridorių, Hario dėmesį patraukė pagrindinių laiptų 
pusėn guviai žingsniuojantis pagyvenęs vyriškis. Tokio amžiaus, o 
taip mikliai eina, pamanė sau Haris. Jis smagiai pabeldė į Džailzo 
kajutės duris, bet prireikė ir antro smūgio kumščiu, kad išgirstų ap- 
siblaususį balsą: 

— Kas ten? 

— Haris. 

Hario balse išgirdęs nerimą, Džailzas šoko iš lovos ir akimirks- 
niu atidarė duris. 

— Kas atsitiko? 

— Eime su manimi, — nieko neaiškindamas paliepė Haris. 

Džailzas užsimetė chalatą ir nusekė koridoriumi paskui svainį 
į kajute. 

— Labas rytas, sese, — pasisveikino su Ema, kai Haris jam pa- 
davė atviruką ir pasakė: „Jos karališkoji didenybė.“ 

— Supratau, — pratarė Džailzas, apžiūrėjęs atviruką. — Kara- 
lienė motina negalėjo atsiųsti šių gėlių. Bet jei nesiuntė ji, tai kas 
siuntė? — jis pasilenkė atidžiau apžiūrėti vazos. — Kad ir kas siuntė, 
vidun turėjo prikišti gyvą galą semtekso. 

— Arba įpilti porą pintų vandens, — pridūrė Ema. — Arjūs tikrai 
nemanote, kad iš adatos mėginate priskaldyti vežimą? 

— Jei vazoje vanduo, kodėl gėlės jau vysta? — paklausė Džail- 
zas, kai pabeldęs į kajutę įžengė kapitonas Turnbulis. 

— Kvietėte, pirmininke? 

Ema pradėjo aiškinti, kodėl jos vyras ir brolis klūpo. 

— Laive yra keturi Specialiųjų oro pajėgų pareigūnai, — pratarė 
kapitonas, nutraukdamas pirmininkę. — Vienas iš jų turėtų atsakyti 
į visus ponui Kliftonui kilusius klausimus. 

— Manau, ne sutapimas, kad jie plaukia mūsų laivu, — pasakė 
Džailzas. — Nepatikėčiau, kad jie visi vienu metu nutarė paatosto- 
gauti Niujorke. 

— Jie plaukia pareikalavus ministrų kabineto sekretoriui, — at- 
sakė kapitonas. — Bet seras Alanas Redmeinas mane patikino, jog 
jis tik norėjo imtis visų atsargumo priemonių. 

— Tas žmogus kaip visada žino kažką, ko nežinome mes, — pra- 
tarė Haris. 

— Na, tai gal atėjo metas išsiaiškinti, ką žino. 

Kapitonas išėjo iš kajutės, greitai nužingsniavo koridoriumi 
ir sustojo tik prie šimtas devynioliktos kajutės. Pulkininkas Sko- 
tas-Hopkinsas į beldimą atsakė daug greičiau nei Džailzas prieš ke- 
lias minutes. 

— Ar jūsų komandoje yra sprogmenų specialistas? 

— Seržantas Robertsas. Palestinoje jis dirbo sprogdintojų būryje. 

— Man reikia, kad jis ateitų į pirmininkės kajutę. 

Pulkininkas negaišo laiko klausinėdamas, kodėl reikia. Jis nu- 
skuodė koridoriumi ir prie pagrindinių laiptų sutiko pas jį einantį 
kapitoną Hartlį. 

— Pirmos klasės hole ką tik mačiau iš tualeto išeinantį Liamą 
Dohertį. 

— Ar tikrai? 

— Taip. Jis įėjo vidun kaip kilmingas didikas, o po dvidešimties 
minučių išėjo kaip Liamas Dohertis. Paskui jis patraukė antros kla- 
sės kajučių pusėn. 

— Šitai gali viską paaiškinti, — pasakė Skotas-Hopkinsas, leis- 
damasis laiptais; Hartlis atsiliko vos žingsniu. — Koks Robertso ka- 
jutės numeris? — paklausė nesustodamas. 

— Septyni keturi du, — atsakė Hartlis, kai abu pakėlė raudo- 
ną grandinę ir žengė į siauresnę laiptinę. Jie nesustojo, kol nepriėjo 
septintojo denio; iš šešėlių išniro kapralas Krenas. 

— Ar pro tave ką tik nepraėjo Dohertis? 

— Prakeikimas, — tarstelėjo Krenas. — Taip ir žinojau, kitados 
esu mates tą galviją šlitinėjantį Folso gatve. Jis įėjo į septyni šimtai 
šeštą kajuteę. 

— Hartli, — paliepė pulkininkas, toliau eidamas koridoriu- 
mi, — judu su Krenu stebėkite Dohertį. Žiūrėkite, kad jis neišeitų iš 
kajutės. Jei išeis, suimkite. 

Pulkininkas pabeldė į septyni šimtai keturiasdešimt antros ka- 
jutės duris. Seržantui Robertsui antrą kartą belsti nereikėjo. Po kelių 
sekundžių jis atidarė duris ir pasveikino pulkininką Skotą-Hopkinsą 
ištardamas „labas rytas, pone“, tarsi pižama vilkintis vadas nuolat jį 
žadintų vidurnaktį. 

— Čiupk savo lagaminėlį, Robertsai, ir eik paskui mane. Nega- 
lime gaišti nė akimirkos, — paliepė pulkininkas ir pats neužsibūda- 
mas prie durų. 

Perlėkęs tris laiptų maršus, Robertsas pasivijo vadą. Kai jie 
priėjo koridorių, kuriame buvo pirmininkės kajutė, Robertsas jau 
suprato, kokių jo gebėjimų prireikė pulkininkui. Jis įpuolė pas pir- 
mininkę ir įdėmiai apžiūrėjo vazą, o paskui iš lėto ją apsuko. 

— Jei čia bomba, — galiausiai pratarė, — tai bus didelė. Bijau 
spėlioti, kiek gyvybių ji nusineš, jei neišimsime sprogdiklio. 

— O jūs ar sugebėtumėt išimti? — stulbinamai ramiai paklausė 

kapitonas. — Nes jei nesugebėtumėt, pirmiausia turėčiau pasirūpin- 
ti keleivių gyvybėmis. Nenorėčiau papildyti katastrofiškai pasibai- 
gusių pirmųjų laivo kelionių skaičiaus. 

— Nė velnio negaliu padaryti neprikišęs nagų prie valdymo 
įrenginio. Jis turėtų būti kažkur kitur laive, — kalbėjo Robertsas, — 
gal visai netoli. 

— Galiu lažintis, kad lordo kajutėje, — pasakė pulkininkas, — 
nes dabar jau žinome, jog toje kajutėje buvo apsigyvenęs Airijos res- 
publikonų armijos sprogdintojas, vardu Liamas Dohertis. 

— Ar kas nors žinote, kurioje kajutėje jis buvo apsistojęs? — 
paklausė kapitonas. 

— Trečioje, — atsakė Haris, prisiminęs keistai sparčiai žings- 
niuojantį senuką. — Šiame koridoriuje, tolėliau. 

Kapitonas ir seržantas puolė iš kajutės į koridorių, paskui juos 
išbėgo Skotas-Hopkinsas, Haris ir Džailzas. Kapitonas pravėrė jau 
kitos kajutės duris pasinaudojęs visrakčiu ir pasitraukė praleisda- 
mas Robertsą. Seržantas greitai priėjo prie didžiulio lagamino kam- 
bario viduryje. Jis atsargiai pakėlė dangtį ir pažvelgė vidun. 

— Dieve, turi sprogti po aštuonių minučių trisdešimt devynių 
sekundžių. 

— Ar negalite imti ir atjungti vieno kurio iš visų šitų? — paklau- 
sė kapitonas Turnbulis, rodydamas į galybę įvairiaspalvių laidelių. 

— Galiu, tik neaišku kurį, — atsakė Robertsas, nepakeldamas 
akių į kapitoną, atsargiai mėgindamas atskirti raudonus, juodus, 
mėlynus ir geltonus laidelius. — Daug kartų esu dirbęs su tokiais 
įrenginiais. Visada turi vieną šansą iš keturių, bet taip rizikuoti ne- 
noriu. Gal ir mėginčiau, jei būčiau vienas pats vidury dykumos, — 
pridūrė, — bet ne laive, vidury vandenyno, su šimtais gyvybių, ku- 
riomis rizikuoju. 

— Tada kuo greičiausiai atvilkime čia Dohertį, — pasiūlė kapi- 
tonas Turnbulis. — Jis žinos, kurį laidelį nukirpti. 

— Abejoju, — atsakė Robertsas, — nes įtariu, kad Dohertis nėra 
sprogdintojas. Manau, tam darbui atlikti laive jie turi elektriką, tik 
vienas Dievas težino, kur jis. 

— Mes gaištame laiką, — priminė jiems pulkininkas, žiūrėda- 
mas į negailestingai skubančią sekundinę rodyklę. — Septynios mi- 
nutės ir trys, dvi, viena... 

— Na, Robertsai, ką patartumėte? — ramiai paklausė kapitonas. 

— Jums tai nepatiks, pone, bet, taip susiklosčius aplinkybėms, 
kitos išeities nematau. Tačiau ir toks sprendimas velniškai rizikin- 
gas turint galvoje, kad mums liko mažiau nei septynios minutės. 

— Tai greičiau gimdyk, — suriko pulkininkas. 

— Paimkit tą suknistą daiktą, meskit per bortą ir melskitės. 

Haris ir Džailzas nulėkė į pirmininkės kajutę ir atsistojo iš abie- 
jų vazos pusių. Jau apsirengusi Ema norėjo šio to paklausti, bet bu- 
dama išmintinga pirmininkė ji žinojo, kada geriau patylėti. 

— Kelkite atsargiai, — paliepė Robertsas. — Įsivaizduokite, kad 
nešate dubenį, sklidiną verdančio vandens. 

Haris ir Džailzas pasilenkė, tarsi sunkumų kilnotojai paėmė 
sunkią vazą nuo stalo ir neskubėdami atsitiesė. Patikrinę, ar tikrai 
stipriai laiko, kajutės pasieniais jie nuėjo prie atdarų durų. Sko- 
tas-Hopkinsas ir Robertsas mikliai traukė jiems nuo kelio visas pa- 
sitaikančias kliūtis. 

— Sekite paskui mane, — paliepė kapitonas, kai abu vyriškiai 
išėjo į koridorių ir neskubėdami slinko pagrindinių laiptų link. 

Haris negalėjo patikėti, kad vaza gali būti tokia sunki. Paskui jis 
prisiminė tą milžinišką vyrioką, kuris atgabeno vazą į kajutęe. Nieko 
keista, kad kurjeris nelaukė arbatpinigių. Dabar jis jau turbūt ke- 
liauja į Belfastą ar kur nors sėdi prie radijo laukdamas, kol išgirs 
apie „Bakingamo“ likimą ir apie tai, kiek keleivių žuvo. 

Jiems priėjus didžiuosius laiptus, Haris ėmė garsiai skaičiuoti, 
kad būtų patogiau kilti atsargiai žengiant pakopa po pakopos. Už- 

kopę šešiolika laiptų jie sustojo atsipūsti, o kapitonas su pulkininku 
prilaikė sukamąsias duris, vedančias į pramogų denį, Emos džiaugs- 
mą ir pasididžiavimą. 

— Mums reikia kiek įmanoma laikytis laivagalio, — nurodė 
kapitonas. — Tada bus daugiau vilties, kad mažiau pažeisime laivo 
korpusą. 

Haris neatrodė įtikintas. 

— Nesijaudinkit, jau nebetoli. 

Kaip toli tasai „nebetoli“, svarstė Haris, kuris būtų mielai svie- 
dęs vazą per bortą čia pat. Tačiau jis nieko nesakė, tik colis po colio 
slinko artėdamas prie laivagalio. 

— Suprantu, kaip jautiesi, — pratarė Džailzas, skaitydamas 
svainio mintis. 

Jie slinko it sraigės pro baseiną, pro denyje įrengtą teniso kortą 
ir tvarkingai surikiuotus poilsio gultus, laukiančius ryto ir kol kas 
tebemiegančių svečių. Haris stengėsi negalvoti apie tai, kiek liko lai- 
ko iki... 

— Dvi minutės, — nepaguodė į laikrodį pažvelgusio seržanto 
Robertso žodžiai. 

Akies kampučiu Haris matė laivagalio turėklus. Turėklai vos už 
kelių žingsnių, bet jis lyg Everestą mėginantis įveikti alpinistas žino- 
jo: paskutinės kelios pėdos bus lėčiausios. 

— Penkiasdešimt sekundžių, — pasakė Robertsas, kai jie susto- 
jo prie juosmenį siekiančių turėklų. 

— Ar prisimeni, kaip semestro gale įmetėme į upę Fišerį? — pa- 
klausė Džailzas. 

— Kaip galėčiau pamiršti? 

— Na, kai suskaičiuosiu iki trijų, meskime jį į vandenyną ir atsi- 
kratykime to gyvulio kartą visiems laikams, — pasakė Džailzas. 

— Vienas... — abu vyriškiai mojo rankomis atgal, bet tepajudėjo 
kelis colius, — du... — gal dar porą colių, — trys... — užsimojo kiek 

įmanydami ir iš visų likusių jėgų sviedė vazą aukštyn, per laivagalio 
turėklą. Vazai leidžiantis Haris neabejojo, kad ji nukris ant denio, 
geriausiu atveju kliudys turėklą, bet toji krito keliais coliais toliau 
ir tyliai pliūkštelėjo į jūrą. Džailzas džiūgaudamas iškėlė rankas ir 
suriko „Aleliuja!“. 

Po kelių sekundžių bomba sprogo ir nusviedė juos abu per visą 
denį. 


2 


Vos pamatęs Martinesą, išeinantį iš savo namų Itono aikštė- 
je, Kevinas Rafertis įjungė taksi ženkliuką „Laisvas“. Įsakymas buvo 
daugiau nei aiškus. Jei klientas mėgins bėgti, vadinasi, jis neketina 
sumokėti antros dalies pinigų už „Bakingamo“ sprogdinimą, todėl 
turi būti nubaustas. 

Įsakymą davė Airijos respublikos armijos vadas Belfaste. Jis 
sutiko tik su viena išlyga: Kevinas galėjo pasirinkti, kurį iš dviejų 
dono Pedro Martineso sūnų „eliminuoti“. Bet kadangi ir Diegas, ir 
Luisas jau paspruko į Argentiną ir tikrai nesumanys grįžti į Angliją, 
donas Pedras buvo vienintelis kandidatas — vairuotojas netrukus 
išmėgins savąją rusiškos ruletės versiją. 

— Į Hitrou, — pratarė Martinesas, įlipęs į taksi. 

Rafertis išsuko iš Itono aikštės ir ėmė riedėti Slouno gatve Ba- 
tersio tilto pusėn, nepaisydamas už nugaros garsiai reiškiamo pro- 
testo. Ketvirtą valandą ryto, vis dar pliaupiant lietui, pervažiavęs til- 
tą jis tebuvo aplenkęs tuziną automobilių. Po kelių minučių sustojo 
Lambete, prie apleisto sandėlio. Įsitikines, kad netoliese nieko nėra, 
sią spyną ir įvažiavo vidun. Įvažiavęs apsuko automobilį, kad atlikus 
darbą būtų galima kuo greičiau išvažiuoti. 

Kevinas užsklendė duris ir įjungė vidury patalpos kybančią ap- 
dulkėjusią lemputę be gaubto. Iš vidinės kišenės išsitraukė ginklą ir 
grįžo prie taksi. Nors buvo perpus už Martinesą jaunesnis ir dvigu- 
bai stipresnis, nei anas kada nors galėjo pasigirti, vis tiek nederėjo 
rizikuoti. Artėjančios mirties akivaizdoje žmogui sukyla adrenali- 
nas, todėl iš paskutiniųjų besistengdamas išgyventi jis pavirsta kone 
antžmogiu. Beje, Rafertis įtarė, kad Martinesas jau ne pirmą kartą 
stos akistaton su mirtimi. Tačiau šįkart viskas bus rimta — ne tik 
galimybė. 

Rafertis atidarė galines taksi dureles ir pamojo Martinesui gin- 
klu, liepdamas išlipti. 

— Štai pinigai, kuriuos tau vežiau, — rodydamas krepšį, nerimo 
Martinesas. 

— Turbūt manei, kad mane sutiksi Hitrou, — Kevinas suprato, 
jog krepšyje rades visą reikiamą sumą neturėtų kito pasirinkimo — 
privalėtų palikti jį gyvą. — Du šimtus penkiasdešimt tūkstančių svarų? 

— Ne, bet ten yra daugiau nei dvidešimt trys tūkstančiai. Pirma 
įmoka, supranti. Likę pinigai namuose, todėl, jei grįžtume... 

Vairuotojas žinojo, kad namas Itono aikštėje, kaip ir visas Mar- 
tineso turtas, dabar priklauso bankui. Martinesas neabejotinai vy- 
lėsi nusigauti iki oro uosto, kol Airijos respublikonų armija nespės 
suuosti, jog jis neketina vykdyti duoto pažado. 

Rafertis čiupo krepšį ir metė ant galinės taksi sėdynės. Jis nu- 
jautė, kad Martineso agonija tęsis ilgiau, nei iš pradžių manė. Šiaip 
ar taip, artimiausią valandą nebus ką veikti. 

Jis pamojo ginklu, rodydamas į medinę kėdę, pastatytą tiesiai 
po lempute. Kėdė buvo aptaškyta sukrešėjusiu krauju po ankstes- 
nės egzekucijos. Jis stipriai pastūmė auką ir, donui Pedrui nespėjus 
sureaguoti, surišo jam už nugaros rankas; beje, tokią užduotį jam 
teko vykdyti ne kartą. Galiausiai surišo Martinesui kojas, o paskui 
pasitraukė atokiau, norėdamas pasigėrėti savo darbu. 

Dabar Raferčiui tereikėjo nuspręsti, kiek dar laiko auką palikti 
gyvą. Laikas jį ribojo — Kevinas turėjo suspėti į rytinį Belfasto lėk- 
tuvą, skrendantį iš Hitrou oro uosto. Jis pažvelgė į laikrodį. Kevinui 
visada patiko tasai vilties kupinas aukos žvilgsnis, jog gal dar liko 
šansas išgyventi. 

Jis grįžo į taksi, atsegė Martineso krepšį ir suskaičiavo šiugž- 
dančių penkių svarų banknotų ryšulėlius. Na, bent jau čia nemelavo, 
nesvarbu, kad jam trūksta dviejų šimtų dvidešimt šešių tukstančių 
svarų. Jis vėl užsegė krepšį ir užrakino bagažinėje. Šiaip ar taip, 
Martinesas pinigais nebepasinaudos. 

Vado įsakymai buvo aiškūs: atlikęs darbą, turėjo palikti kūną 
sandėlyje, o jau kitas vykdytojas turėjo juo atsikratyti. Iš Raferčio 
buvo reikalaujama viena — jis privalėjo paskambinti ir pranešti: 
„Paketas paruoštas, galima atsiimti.“ Paskui jis turėjo važiuoti į oro 
uostą ir taksi automobilį su pinigais palikti viršutiniame aikštelės 
aukšte. Dar kitam vykdytojui reikės automobilį paimti ir išdalyti 
grynuosius. 

Kevinas grįžo prie dono Pedro, kuris taip ir nenuleido nuo jo 
akių. Jei vairuotojas būtų turėjęs iš ko rinktis, būtų šovęs jam į pil- 
vą, paskui palaukęs kelias minutes, kol nutils riksmas, o tada antrą 
kulką būtų paleidęs į kirkšnį. Auka ir vėl rėktų, turbūt dar garsiau, 
ir galiausiai jis įgrūstų pistoletą jam į burną. Kelias sekundes Rafer- 
tis spoksotų aukai į akis, o paskui neįspėjęs nuspaustų gaiduką. Bet 
tada tektų iššauti tris kartus. Vieno šūvio gal niekas neišgirstų, bet 
vidurnaktį paleistas jų trejetas neabejotinai patrauktų dėmesį. Vadi- 
nasi, jis paklus vado įsakymams. Vienas šūvis, jokio riksmo. 

Vairuotojas nusišypsojo donui Pedrui, šis pakėlė viltingas akis, 
bet išvydo jam prie burnos keliamą ginklą. 

— Išsižiok, — pratarė Kevinas, tarsi būtų bičiuliškai nusiteikęs 
dantų gydytojas, įkalbinėjantis neklusnų vaiką. Visas jo aukas vieni- 
jo bendras bruožas — visos kaleno dantimis. 

Martinesas priešinosi ir po nelygios kovos prarijo vieną prieki- 
nį dantį. Padribusiais mėsingais skruostais žliaugė prakaitas. Jam 
teko palaukti vos kelias sekundes — gaidukas nuspaustas, bet donas 
Pedras teišgirdo, kaip jis spragteli. 

Kai kurie nualpdavo, kai kurie spoksodavo negalėdami patikė- 
ti, o dar kitus, kai jie suprasdavo, jog tebėra gyvi, pradėdavo baisiai 
pykinti. Rafertis negalėjo pakęsti alpstančių, nes tada tekdavo lauk- 
ti, kol jie atsigaus, ir vėl nuo pradžių kartoti procesą. Tačiau Marti- 
nesas buvo mandagus ir žvelgė plačiai atsimerkes. 

Kai Rafertis patraukdavo ginklą, — toks būdavo žudikiškas jo 
sumanymas, — aukos dažnai nusišypsodavo manydamos, kad blo- 
giausia jau praėjo. Bet kai dabar jis vėl pasuko cilindrą, donas Ped- 
ras suprato, jog mirs. Tik neaišku kada. Tačiau jau nuspręsta, kur ir 
kaip. 

Kevinas visada nusivildavo, kai jam pavykdavo sulig pirmu 
šūviu. Asmeninis jo rekordas — devyni šūviai; vidurkis — keturi ar 
penki. Ne, statistika jam nė velnio nerūpi. Jis vėl įkišo vamzdį Mar- 
tinesui į burną ir per žingsnį pasitraukė. Kad ir kaip būtų, nenorėjo 
apsitėkšti krauju. Argentinietis vėl kvailiojo priešindamasis ir vėl 
prarado dantį — šįkart auksinį. Rafertis įsimetė dantį kišenėn ir an- 
trą kartą nuspaudė gaiduką, bet ir vėl be naudos — tik suspragsėjo. 
Jis ištraukė vamzdį, tikėdamasis dar vieno danties, bet šįkart atskilo 
tik pusė. 

— Trečias kartas nemeluoja, — pratarė Rafertis, kišdamas šau- 
tuvą Martinesui į burną ir spausdamas gaiduką. Dar viena nesėkmė. 
Vairuotojas pradėjo nekantrauti ir vylėsi, kad šįryt darbas bus baig- 
tas pabandžius ketvirtąkart. Kevinas kiek smagiau pasuko cilindrą, 
bet pakėlęs akis pamatė, jog Martinesas nualpo. Koks nusivylimas. 
Jam patikdavo budrios aukos, kai kulka joms perskrodavo smege- 
nis. Nors gyventi pasmerktiesiems likdavo vos sekundė, Kevinas vis 
tiek mėgaudavosi. Rafertis čiupo Martinesą už plaukų, jėga pražiodė 

ir sugrūdo burnon šautuvo vamzdį. Ketino nuspausti gaiduką ketvir- 
tą kartą, bet sandėlio kampe suskambo telefonas. Rafertį nustebino 
įkyrus metalinis aidas šaltą naktį. Jis nežinojo, kad tas telefonas gali 
skambėti. Anksčiau jis tik pats surinkdavo numerį ir pranešdavo ke- 
turių žodžių žinutę. 

Kevinas nenorom ištraukė Martinesui iš burnos šautuvo vamz- 
dį, priėjo prie telefono ir pakėlė ragelį. Jis nekalbėjo, tik klausėsi. 

— Misija nutraukta, — gražia išsilavinusio žmogaus tartimi 
pranešė balsas. — Antros pinigų dalies paimti nereikės. 

Ragelyje suspragsėjo ir suužė. 

Rafertis padėjo ragelį. Gal jam dar kartelį pasukti cilindrą ir, jei 
pasiseks, pranešti, kad Martinesas jau buvo nebegyvas, kai suskam- 
bėjo telefonas. Vadui Kevinas melavo tik kartą, kaip įrodymą pateik- 
damas faktą, jog kairė jo ranka be vieno piršto. Visiems besidomin- 
tiems jis atsakydavo, kad pirštą nukirto jį tardęs britų karininkas, 
tačiau retas kuris patikėdavo. 

Kevinas nenorom įsikišo ginklą kišenėn ir neskubėdamas priė- 
jo prie dono Pedro, kuris drybsojo susmukęs kėdėje, tarp kojų įkišęs 
galvą. Rafertis pasilenkė, atrišo Martinesui rankas ir kojas. Donas 
Pedras sudribo ant grindų. Vairuotojas čiupo jį už plaukų, užsivertė 
ant pečių tarsi bulvių maišą ir metė ant galinės taksi sėdynės. Aki- 
mirką dar vylėsi, kad Martinesas priešinsis, tada... Ne, laimė nenu- 
sišypsojo. 

Rafertis išvažiavo iš sandėlio, užrakino duris ir pasuko link Hit- 
rou, papildydamas kelių kitų tą rytą važiavusių taksistų gretą. 

Iki oro uosto likus porai mylių, Martinesas grįžo į šį pasaulį. 
Galinio vaizdo veidrodėlyje vairuotojas stebėjo atsigaunantį keleivį. 
Donas Pedras kelis kartus sumirksėjo ir įsistebeilijęs į langą pamatė 
pro šalį lekiančius priemiesčio namus. Po truputį susivokęs jis pasi- 
lenkė ir apvėmė visą galinę sėdynę. Raferčio kolegai nepatiks. 

Galiausiai donui Pedrui pavyko suvaldyti glembantį kūną — jis 

atsisėdo tiesiai. Laikėsi abiem rankom įsitvėręs sėdynės ir spoksojo 
į savo budelį. Kodėl jis persigalvojo? Gal ir nepersigalvojo. Gal tik 
vieta pasikeitė. Martinesas pasilenkė vildamasis sulaukti dar vienos 
progos pabėgti, bet skausmingai suprato, kad įtarios Raferčio akys 
kas kelias sekundes nužvelgia galinio vaizdo veidrodėlį. 

Kevinas išsuko iš pagrindinio kelio ir stebėdamas ženklus rie- 
dėjo automobilių aikštelės link. Užvažiavo į viršutinį aukštą ir pasta- 
tė automobilį pačiame aikštelės gale. Išlipęs iš automobilio atrakino 
bagažinę ir atsegęs krepšį gėrėjosi tvarkingai surikiuotomis gurgž- 
dančių penkių svarų banknotų eilėmis. Būtų gerai nusigabenti pini- 
gus namo, tačiau jis negalėjo rizikuoti įkliūti su tokia krūva grynųjų; 
dabar daugybė apsaugininkų akylai stebi kiekvieną skrydį į Belfastą. 

Išėmė iš krepšio Argentinos pasą, bilietą į Buenos Aires skristi 
pirma klase ir dešimt svarų grynaisiais, paskui įmetė į ten šautuvą; ir 
ginklo nevalia neštis, nes gali pričiupti. Rafertis užrakino bagažinę, 
atidarė vairuotojo dureles, pakišo po sėdyne raktelius ir stovėjimo 
aikštelės kvitą; kiek vėliau kolega viską paims. Tada atidarė galines 
dureles ir pasitraukė, leisdamas Martinesui išlipti, bet šis nė nekrus- 
telėjo. Ar jis ketina bėgti? Geriau nebandytų, jei brangi gyvybė. Šiaip 
ar taip, Martinesas nežinojo, kad vairuotojas nebeturi ginklo. 

Kevinas stvėrė donui Pedrui už parankės, ištraukė iš automo- 
bilio ir nusitempė prie artimiausio išėjimo. Besileidžiančius į pirmą 
aukštą juos aplenkė du vyriškiai. Rafertis į tuos žmones nė nedirs- 
telėjo. 

Per visą ilgą kelionę į terminalą nė vienas iš jų neprabilo. Kai 
jiedu įžengė salėn, Rafertis padavė Martinesui pasą, bilietą ir du 
banknotus po penkis svarus. 

— O likusieji? — suurzgė donas Pedras. — Akivaizdu, kad tavo 
kolegoms nepavyko nuskandinti „Bakingamo“. 

— Džiaukis, kad likai gyvas, — atkirto Rafertis, paskui skubiai 
apsisuko ir dingo minioje. 

Minutėlę donas Pedras svarstė, ar nevertėtų grįžti į taksi ir pa- 
siimti pinigų, bet dvejojo vos akimirką. Užuot grįžęs, jis nenorom 
patraukė link Britanijos oro linijų registracijos staliuko skrydžiams į 
Pietų Ameriką ir padavė bilietą ten sėdinčiai moteriai. 

— Labas rytas, pone Martinesai, — pasisveikino ji. — Tikiuosi, 
viešnagė Anglijoje buvo maloni. 


3 


— Tėti, iš kur ta mėlynė paakyje? — paklausė Sebastijonas, rytą 
„Bakingamo“ restorane pusryčiaudamas su šeima. 

— Tavo motina man skėlė antausį, kai prasitariau, kad ji knar- 
kia, — atsakė Haris. 

— Aš neknarkiu, — užginčijo Ema, tepdama sviestu dar vieną 
skrebutį. 

— Kaip gali žinoti, ar knarki, kai miegi? — svarstė Haris. 

— Ojjūs, dėde Džailzai? Ar kai pasakėte, kad ji knarkia, mama 
ėmė ir sulaužė jums ranką? — paklausė Sebas. 

— Aš neknarkiu! — pakartojo Ema. 

— Sebai, — griežtai pasakė Sima, — nereikėtų klausinėti, jei su- 
pranti, kad niekas nenori atsakyti. 

— Diplomato dukters kalba, — pratarė Džailzas, šypsodamasis 
per stalą Sebo merginai. 

— Į mano klausimą nenorinčio atsakyti politiko kalba, — atsakė 
Sebas. — Bet aš pasiryžęs išsiaiškinti... 

— Labas rytas, kalba laivo kapitonas, — per garsiakalbį pasigir- 
do traškantis balsas. — Šiuo metu plaukiame dvidešimt dviejų maz- 
gų greičiu. Temperatūra — šešiasdešimt devyni laipsniai pagal Fa- 
renheitą, per artimiausias dvidešimt keturias valandas orų permai- 
nų nenumatoma. Tikiuosi, maloniai praleisite dieną; būtinai pasi- 


28 


Jeffrey Archer + Galingiau už kalaviją 


naudokite visais nuostabiais „Bakingamo“ privalumais, ypač gultais 
ir baseinu viršutiniame denyje — unikaliais šio laivo pasiūlymais. 

Po ilgos pauzės kapitonas tęsė: 

— Keli keleiviai manęs klausė, iš kur tasai stiprus garsas, juos 
pažadinęs vidurnaktį. Atrodo, kad apie trečią valandą ryto vietinis 
laivynas dalyvavo Atlante surengtose pratybose, ir nors pratybos 
vyko už kelių jūrmylių, ramią naktį atrodė, kad viskas vyksta gero- 
kai arčiau. Išties atsiprašau visų, kuriuos pažadino artilerijos ugnis, 
bet kadangi ir pats tarnavau Karališkajame kariniame jūrų laivyne, 
žinau, jog pratybos privalo vykti ir naktį. Vis dėlto turiu patikinti 
keleivius, kad mums joks pavojus negrėsė. Dėkoju, malonios jums 
dienos. 

Sebastijonui pasirodė, kad kapitonas skaitė parašytą tekstą; 
pažvelgęs per stalą į motiną jis neabejojo dėl to teksto autorystės. 

— Norėčiau būti valdybos narys, — pasakė jis. 

— Kodėl? — paklausė Ema. 

— Todėl, — atsakė jis, žiūrėdamas tiesiai motinai į akis, — kad 
tada galėčiau išsiaiškinti, kas iš tikrųjų nutiko praėjusią naktį. 


Dešimt vyriškių liko stovėti, kol Ema užėmė savo vietą stalo 
gale — nepažįstamo stalo, bet, kita vertus, „Bakingamo“ pokylių salė 
nebuvo skirta neeiliniams valdybos posėdžiams. 

Pažvelgusi į savo kolegas ji pamatė, kad niekas nesišypso. Dau- 
geliui iš jų per gyvenimą teko patirti sunkumų, bet tokio masto kri- 
zės — niekada. Net admirolas Samersas buvo kietai sučiaupęs lūpas. 
Ema atsivertė mėlyną odinį aplanką, Hario dovaną, įteiktą ją pasky- 
rus valdybos pirmininke. Tai jis, mąstė Ema, įspėjo apie pavojų, o 
paskui su viskuo susidorojo. 

— Nė nereikia sakyti, kad šiandieninis mūsų pokalbis turi likti 
griežtai konfidencialus, nes turbūt nepagražinsiu teigdama, jog Ba- 

ringtono laivybos kompanijos ateitis, o ką jau kalbėti apie visų laivo 
keleivių saugumą, atsidūrė pavojuje, — tarė ji. 

Ema pažvelgė į darbotvarkę, kurią parengė kompanijos sekre- 
torius Filipas Vebsteris likus dienai iki jiems išplaukiant iš Eivon- 
muto. Darbotvarkė buvo pasenusi. Naujojoje darbotvarkėje tebuvo 
vienas punktas — šiandien jie aptarinės vienintelį klausimą. 

— Pirmiausia neoficialiai pranešiu, — kalbėjo Ema, — kas nu- 
tiko ankstyvą rytą, o tada turėsime nuspręsti, kokių veiksmų imtis. 
Šiek tiek po trečios mane pažadino vyras... 

Po dvidešimties minučių Ema dar kartą peržvelgė užrašus. Jai 
atrodė, kad aptarė viską, kas jau buvo įvykę, bet pripažino, jog tikrai 
negali prognozuoti ateities. 

— Ar su ta bėda jau susidorojome? — paklausė admirolas, kai 
Ema leido pateikti klausimus. 

— Dauguma keleivių priėmė kapitono paaiškinimą ir nieko ne- 
klausinėjo, — ji atvertė kitą aplanke sudėtų lapų puslapį. — Tačiau 
iki šiol esame sulaukę trisdešimt keturių keleivių skundų. Jie visi, 
išskyrus vieną, sutiko su mūsų pasiūlyta kompensacija — bet kuriuo 
metu pasirinkta nieko nekainuosiančia kelione „Bakingamu“. 

— Galite neabejoti, kad skundų bus gerokai daugiau, — pasakė 
Bobas Binghamas, šiaurietišku šiurkštumu disonuodamas su išoriš- 
kai ramiais vyresniais valdybos nariais. 

— Kodėl taip sakote? — paklausė Ema. 

— Kai kiti keleiviai sužinos, kad už vieną skundą jie gaus kelio- 
nę veltui, visi puls į savo kajutes ir ims skrebenti plunksnomis. 

— Gal ne visi mąsto taip, kaip jūs, — svarstė admirolas. 

— Todėl ir esu valdybos narys, — nė per colį nesitraukė Bin- 
ghamas. 

— Sakėte, pirmininke, kad mūsų pasiūlyta kelionė už dyką ten- 
kino visus keleivius, išskyrus vieną, — pratarė Džimas Naulsas. 

— Taip, — atsakė Ema. — Deja, amerikietis keleivis grasina pa- 

duoti kompaniją į teismą. Jis sako, kad ankstyvą rytą buvo išėjęs į 
denį ir nematė, negirdėjo jokio jūrų laivyno, bet jam vis tiek lūžo 
kulkšnis. 

Staiga vienu metu prabilo visi valdybos nariai. Ema laukė, kol 
jie nurims. 

— Dvyliktą valandą esu paskyrusi susitikimą su ponu... — ji pa- 
sitikslino pavardę pažvelgusi į aplanką, — Haidenu Rankinu. 

— Kiek dar plaukia amerikiečių? — paklausė Binghamas. 

— Apie šimtas. Kodėl klausiate, Bobai? 

— Tikėkimės, kad nedaug iš jų bus teisininkų, kurie nagrinėja 
bylas, susijusias su transporto priemonėse nutikusiais nelaimingais 
atsitikimais, nes antraip iki gyvenimo galo tampysimės po teis- 
mus, — už stalo pasigirdo nervingas juokas. — Nuraminkite mane, 
Ema, ir pasakykite, kad ponas Rankinas — ne teisininkas. 

— Blogiau, — atsakė ji. — Ponas Rankinas — politikas, Kongre- 
so narys iš Luizianos. 

— Kvapnių obuolių statinaitėje atsirado vienas kirminas ir 
džiaugiasi sau, — pratarė Dobsas, valdybos narys, retai siūlantis 
savo nuomonę. 

— Nesupratau, ką pasakėte, — iš kitos stalo pusės atsiliepė 
Klaivas Anskotas. 

— Gali būti, kad vietiniam politikui pasitaikė proga išgarsėti 
nacionalinėje arenoje. 

— Mums visiems to reikia, — pasakė Naulsas. 

Kurį laiką valdybos nariai tylėjo, o paskui Bobas Binghamas 
dalykiškai pratarė: 

— Mums reikia juo atsikratyti. Vienintelis klausimas — kas nu- 
spaus gaiduką. 

— Turbūt aš, — atsakė Džailzas, — nes esu dar vienas kirminas 
statinaitėje. — Dobsas aiškiai sutriko. — Pasistengsiu tarsi netyčia 
su juo susitikti dar iki pokalbio su tavimi, pirmininke, ir pažiūrėsiu, 
ar galiu ką nors padaryti. Tikėkimės, kad jis — demokratas. 

— Ačiū, Džailzai, — padėkojo Ema, niekaip nepriprantanti prie 
brolio kreipinio „pirmininke“. 

— Ar stipriai sprogimas pažeidė laivą? — paklausė iki šiol dar 
nekalbėjęs Piteris Meinardas. 

Visų akys nukrypo į kitą stalo galą, kur sėdėjo kapitonas Turn- 
bulis. 

— Ne tiek daug, kaip iš pradžių baiminausi, — stodamasis iš 
savo vietos atsakė kapitonas. — Sprogimas pažeidė vieną iš keturių 
pagrindinių sraigtų, ir negalėsiu jo pakeisti, kol negrįšime į Eivon- 
mutą. Pažeistas ir korpusas, bet visai nežymiai. 

— Ar dėl to teks plaukti lėčiau? — paklausė Maiklas Karikas. 

— Ne taip labai lėčiau; vargu ar kas pastebės, kad vietoj dvi- 
dešimt keturių mazgų plaukiame dvidešimt dviejų mazgų greičiu. 
Likę trys sraigtai veikia puikiai; į Niujorką ketinau atplaukti anksty- 
vą ketvirtos dienos rytą, ir tik pats pastabiausias keleivis supras, kad 
keliomis valandomis vėluojame. 

— Galiu lažintis, kad kongresmenas Rankinas pastebės, — tie- 
siai šviesiai išrėžė Naulsas. — O kaip dėl gedimų aiškinotės įgulai? 

— Nesiaiškinau. Jiems mokama ne už tai, kad klausinėtų. 

— O kaip kelionė atgal į Eivonmutą? — paklausė Dobsas. — Ar 
pavyks grįžti laiku? 

— Visas trisdešimt šešias valandas, kol būsime Niujorke, mūsų 
inžinieriai plušės taisydami pažeistą laivagalį, todėl atėjus metui iš- 
plaukti turėtume keliauti atgavę formą, Bristolio maniera. 

— Puikiai pasakyta, — pratarė admirolas. 

— Tačiau gali būti, kad visa tai — menkiausios mūsų bėdos, — 
būgštavo Anskotas. — Nepamirškite, kad laive plaukia Airijos res- 
publikonų armijos žmonės; dievai žino, ką dar jie suplanavę likusiai 
kelionei. 

— Trys iš jų jau suimti, — pasakė kapitonas. — Jie buvo, kone 
tiesiogine prasme, apkaustyti geležimi, ir vos atplaukus į Niujorką 
bus perduoti vietiniams pareigūnams. 

— Bet ar negali būti taip, kad Airijos respublikonų armijos 
žmonių laive yra ir daugiau? — paklausė admirolas. 

— Kaip sako pulkininkas Skotas-Hopkinsas, Airijos respubli- 
konų armijos kuopelę paprastai sudaro keturi ar penki operatyvi- 
ninkai. Todėl taip, tikėtina, kad laive jų yra dar pora, tačiau dabar, 
kai trys jų kolegos suimti, jie tupės kaip pelės po šluota. Akivaizdu, 
jų misija nepavyko, ir grįžę į Belfastą jie niekam nenorės to priminti. 
Galiu patvirtinti, jog žmogaus, atnešusio į pirmininkės kajutę gėles, 
laive nebėra; turbūt jis išlipo mums dar neišplaukus. Manau, jei jų 
yra ir daugiau, iki kelionės atgal jie nepasirodys. 

— O aš galiu paminėti dar vieną pavojų, ne menkesnį už kon- 
gresmeną Rankiną ar net už Airijos respublikonų armiją, — pratarė 
Džailzas. Ne veltui šis užgrūdintas politikas, Bristolio dokininkų de- 
leguotas atstovas, patraukė Bendruomenių rūmų dėmesį. 

— Ką turi omenyje? — paklausė Ema, žvelgdama į brolį. 

— Ketvirtąją valdžią. Nepamiršk, kad į kelionę pasikvietei ir 
žurnalistų, tikėjaisi sulaukti palankių straipsnių. Dabar jiems pasi- 
taikė išskirtinė proga. 

— Teisybė, bet niekas už šio kambario sienų tiksliai nežino, kas 
atsitiko praėjusią naktį; kaip ten būtų, mūsų kvietimą priėmė tik 
trys žurnalistai — iš Telegraph, Mail ir Express. 

— Trys — jau per daug, — pasakė Naulsas. 

— Žmogus iš Express — kelionių apžvalgininkas, — kalbėjo 
Ema. — Iki pietų jis retai pratempia blaivus; pasirupinau, kad jo 
spintelėje visada būtų mažiausiai du buteliai „Johnnie Walker“ ir 
„Gordon's“. Mail apmokėjo dvylikos žmonių keliones, todėl vargu ar 
ryšis aštriai kritikai. Bet Derekas Hartas iš Telegraph jau kapstosi, 
jau klausinėja. 

— Žurnalistai jį vadina Beširdžiu, — pratarė Džailzas. — Jam 
teks parūpinti dar labiau intriguojančią istoriją, kad turėtų ką 
veikti. 

— Kas gali dar labiau intriguoti už Airijos respublikonų armijos 
mėginimą nuskandinti „Bakingamą“ per pirmą laivo kelionę? 

— Leiboristų vyriausybės mėginimas nuskandinti Britaniją. 
Stengiamės pristabdyti smunkantį sterlingą, todėl ketiname pra- 
nešti apie pusantro milijardo svarų paskolą iš Tarptautinio valiutos 
fondo. Telegraph redaktorius mielai prirašys kelis puslapius dėsty- 
damas šią žinią. 

— Net jei ir taip, — pratarė Naulsas, — kai tiek daug pastaty- 
ta ant kortos, pirmininke, manau, turime ruoštis blogiausioms pa- 
sekmėms. Kaip ten būtų, jei mūsiškis amerikietis politikas nuspręs 
prabilti viešai arba ponas Hartas iš Telegraph išlukštens tiesą, arba, 
Dieve gink, Airijos respublikonų armija parengs tolesnį planą, gali 
būti, kad ši kelionė „Bakingamui“ bus pirma ir paskutinė. 

Ir vėl visi ilgam nutilo, kol galiausiai prabilo Dobsas: 

— Na, mes juk pažadėjome savo keleiviams, kad šių atostogų jie 
niekada nepamirš. 

Niekas nesijuokė. 

— Ponas Naulsas teisus, — pasakė Ema. — Jei viena kuri iš šių 
galimybių bus įgyvendinta, mūsų neišgelbės nei veltui siūlomos ke- 
lionės, nei džino buteliai. Mūsų akcijų kaina smuks per naktį, kom- 
panijos pinigai išseks, niekas nebepirks bilietų, jei tik potencialiems 
keleiviams atrodys, kad vis dėlto yra menkutė galimybė gretimoje 
kajutėje apsigyventi Airijos respublikonų armijos sprogdintojui. 
Mūsų keleivių saugumas — svarbiausias dalykas. Šitai turėdama 
omenyje jums visiems siūlau likusią dieną rinkti informaciją ir kartu 
tikinti keleivius, kad viskas gerai. Būsiu savo kajutėje, todėl ką nors 
aptikę žinosite, kur mane rasti. 

— Prasta mintis, — griežtai tarė Džailzas. Ema nustebo. — Pir- 
mininkę visi turi matyti besiilsinčią ir besidžiaugiančią pramogų de- 
nyje; šitai daug labiau įtikins keleivius, kad tikrai nėra ko nerimauti. 

— Gerai sumanyta, — pritarė admirolas. 


34 


Jeffrey Archer + Galingiau už kalaviją 


Ema linktelėjo. Ji jau stojosi iš vietos ir taip parodė, kad susi- 
rinkimas baigtas, bet tada kompanijos sekretorius Filipas Vebsteris 
subambėjo: 

— Daugiau klausimų nėra? 

— Manau, kad nėra, — jau stovėdama atsakė Ema. 

— Dar vienas klausimėlis, pirmininke, — pratarė Džailzas. 

Ema vėl atsisėdo. 

— Dabar, jau būdamas vyriausybės narys, neturiu kito pasi- 
rinkimo, kaip atsistatydinti iš kompanijos direktoriaus pareigų, nes 
tarnaudamas Jos didenybei negaliu užimti pelną teikiančių pareigų. 
Suprantu, kad mano žodžiai skamba kiek pompastiškai, bet kiekvie- 
nas naujas ministras taip pasižada. Beje, valdybos nariu tapau tik 
todėl, kad pirmininku nebūtų išrinktas majoras Fišeris. 

— Ačiu Dievui, valdyboje jo nebėra, — pratarė admirolas. — Jei 
būtų, dabar jau visas pasaulis žinotų, kas nutiko. 

— Gal todėl jis ir neplaukė šiuo laivu, — svarstė Džailzas. 

— Jei tikrai taip, jis laikys liežuvį už dantų, nebent, aišku, no- 
rėtų būti suimtas už pagalbą teroristams ir už bendradarbiavimą. 

Ema suvirpėjo, nenorėdama patikėti, kad net ir būdamas niek- 
šas Fišeris galėtų taip žemai pulti. Vis dėlto, turint galvoje Džailzo 
patirųų mokykloje ir kariuomenėje, Emai nereikėjo stebėtis, kad su- 
simetęs su ledi Virginija Fišeris neketino jai padėti. Ji vėl atsigręžė 
į brolį. 

— Kalbėdama linksmesne gaidele norėčiau oficialiai padėkoti 
Džailzui už tai, kad tokiais sunkiais laikais sutiko dirbti kompani- 
jai. Vis dėlto jam atsistatydinus, valdyboje liks dvi laisvos vietos, 
nes mano sesuo daktarė Greisė Barington taip pat atsistatydino. Gal 
galėtumėte patarti, kokie kandidatai būtų verti juos pakeisti? — pa- 
klausė Ema, nužvelgdama susėdusius prie stalo. 

— Jei man būtų leista pasiūlyti, — pratarė admirolas, ir visi at- 
sisuko į seną jūrų vilką, — Baringtono kompanija — vakarų krašto 

bendrovė, seniai užmezgusi ryšius su vietiniais. Mūsų pirmininkė — 
Barington, gal tikrai atėjo metas atsigręžti į naująją kartą ir į valdy- 
bą pakviesti Sebastijoną Kliftoną, suteikti jam galimybę tęsti šeimos 
tradiciją. 

— Bet jam dar tik dvidešimt ketveri! — protestavo Ema. 

— Neką jaunesnis už mūsų mylimą karalienę, kai ji sėdo į sos- 
tą, — priminė Emai admirolas. 

— Bet tasai įžvalgusis šunsnukis Sedrikas Hardkastlas suprato, 
kad Sebastijonas yra tiek geras, kad galėtų dirbti asmeniniu jo asis- 
tentu „Farting's“ banke, — įsiterpė Emai mirktelėjęs Bobas Bingha- 
mas. — Esu informuotas, kad Sebastijonas neseniai paaukštintas ir 
dabar yra turto skyriaus direktoriaus pavaduotojas. 

— O aš savo ruožtu galiu pasakyti, — prabilo Džailzas, — jog ta- 
pęs vyriausybės nariu nedvejodamas patikėjau Sebastijonui rūpintis 
šeimai priklausančiu akcijų paketu. 

— Vadinasi, — pratarė admirolas, — man belieka pasiūlyti pa- 
kviesti Sebastijoną Kliftoną į Baringtono laivybos kompanijos val- 
dybą. 

— Mielai pritarčiau, — pareiškė Binghamas. 

— Prisipažinsiu, esu sutrikusi, — pasakė Ema. 

— Čia tik pradžia, — tarstelėjo Džailzas, praskaidrindamas 
nuotaiką. 

— Ar galiu skelbti balsavimą, pirmininke? — paklausė Vebsteris. 

Ema linktelėjo ir atsilošė kėdėje. 

— Admirolas Samersetas pasiūlė, — tęsė kompanijos sekreto- 
rius, — ir ponas Binghamas pritarė pasiūlymui, kad ponas Sebasti- 
jonas Kliftonas būtų pakviestas į Baringtono kompanijos valdybą. 

Minutėlę patylėjęs jis paklausė: 

— Kas už? 

Pakilo visų susirinkusiųjų rankos, išskyrus Emos ir Džailzo. 

— Kas prieš? 

Nepakilo nė viena ranka. Pasigirdus plojimams, Ema labai di- 
džiavosi. 

— Skelbiu, jog ponas Sebastijonas Kliftonas išrinktas Baringto- 
no kompanijos valdybos nariu. 

— Melskimės, kad valdyba, kurioje Sebas turės dirbti, išliktų, — 
broliui sušnabždėjo Ema, kai kompanijos sekretorius paskelbė susi- 
rinkimo pabaigą. 


— Visada maniau, kad jis turėtų būti greta Linkolno ir Džefer- 
sono. 

Vidutinio amžiaus vyriškis, vilkintis prasagstytais marškiniais 
ir sportiniu švarku, pakėlė akis, bet knygos neužvertė. Kelios kruopš- 
čiai užšukuotos šviesių plaukų sruogos slėpė per anksti ryškėjančią 
plikę. Į kėdę buvo atremta lazdelė. 

— Atsiprašau, — pratarė Džailzas. — Nenorėjau jums trukdyti. 

— Ne bėda, — su niekuo nesupainiojamu pietietišku akcentu 
atsakė vyriškis, bet knygos vis tiek neužvertė. — Tiesą sakant, visada 
stebiuosi, — pridūrė jis, — kaip menkai mes išmanome jūsų šalies 
istoriją, nors jūs taip puikiai informuoti apie mūusiškę. 

— Taip yra todėl, kad jau nebevaldome pusės pasaulio, — atsa- 
kė Džailzas, — ojūs, rodos, tariatės tuoj jį užvaldysiantys. Tik sakau, 
vargu ar antroje dvidešimto amžiaus pusėje prezidentu galėtų būti 
išrinktas ratukuose sėdintis žmogus, — pridūrė jis, žvelgdamas į vy- 
riškio knygą. 

— Abejoju, — atsidusęs atsakė amerikietis. — Kenedis nurungė 
Niksoną per debatus televizijoje. Jei debatai būtų transliuoti per ra- 
diją, greičiausiai būtų nugalėjęs Niksonas. 

— Per radiją niekas nemato prakaito. 

Amerikietis kilstelėjo antakį. 

— Iš kur taip gerai išmanote Amerikos politiką? 

— Aš — parlamentaras. O jūs? 

— Aš — kongresmenas iš Baton Ružo. 

— Kadangi jums tik šiek tiek daugiau nei keturiasdešimt, tur- 
būt irgi tikitės padirbėti Vašingtone. 

Rankinas nusišypsojo, bet ketinimų neatskleidė. 

— Dabar mano eilė jūsų paklausti. Kuo vardu mano žmona? 

Džailzas paprastai numanydavo kylančią grėsmę pralaimėti. 

— Rozmari, — atsakė. 

— Taigi dabar išsiaiškinome, kad šis susitikimas — ne atsitikti- 
numas, sere Džailzai; kuo galiu padėti? 

— Man reikia su jumis pasikalbėti apie praėjusią naktį. 

— Nesistebiu, nes neabejoju, kad esate vienas iš nedaugelio lai- 
vo keleivių, kurie žino, kas iš tikrųjų nutiko ankstyvą rytą. 

Džailzas apsižvalgė. Patenkintas, kad niekas jų nenugirs, jis pra- 
tarė: 

— Į laivą buvo nusitaikę teroristai, bet, laimei, mums pavyko... 

Amerikietis abejingai numojo ranka. 

— Manes nedomina smulkmenos. Tik pasakykite, kuo galiu pa- 
dėti. 

— Pamėginkite laive esančius žemiečius įtikinti, kad karinis 
jūrų laivynas tikrai vykdė pratybas. Jei jums pavyktų, žinau, kas 
amžinai būtų dėkingas. 

— Jūsų sesuo? 

Džailzas linktelėjo nebesistebėdamas. 

— Kai pamačiau ją sėdinčią viršutiniame denyje ir atrodančią 
taip, tarsi jai neegzistuotų pasaulis, supratau, kad bėda turėtų būti 
rimta. Pasitikintis pirmininkas taip nesielgtų; supratau, kad degin- 
tis prieš saulę jai nėmaž nesinorėjo. 

— Kaltas; mea culpa. Bet mes stengiamės... 

— Jau sakiau, smulkmenos manęs nedomina. Kaip ir jis, — 
amerikietis dūrė pirštu į nuotrauką knygos viršelyje, — nesidomiu 

rytojaus laikraščių antraštėmis. Politikoje esu jau seniai, įvykdysiu 
jūsų prašymą. Tačiau, sere Džailzai, tai reiškia, kad liekate man sko- 
lingas. Galite neabejoti, jog ateis laikas, ir tą skolą priminsiu, — pri- 
dūrė ir vėl nuleido akis į „Ruzvelto gyvenimą“. 


— Ar jau prisišvartavome? — paklausė Sebastijonas, kai su Sa- 
manta atėjo pas tėvus pusryčiauti. 

— Daugiau nei prieš valandą, — atsakė Ema. — Dauguma kelei- 
vių jau išsilaipino į krantą. 

— Kadangi Niujorke lankaisi pirmą kartą, — pasakė Sima, kai 
Sebas atsisėdo šalia jos, — o iki kelionės į Angliją likusios tik trisde- 
šimt šešios valandos, negalime gaišti nė minutėlės. 

— Kodėl uoste laivas stovės tik trisdešimt šešias valandas? — 
paklausė Sebas. 

— Pinigus uždirbi tik plaukdamas, be to, uosto mokesčiai siau- 
bingi. 

— Pone Kliftonai, ar atsimenate savo pirmą kelionę į Niujor- 
ką? — paklausė Samanta. 

— Neabejotinai prisimenu, — karštai atsakė Haris. — Tada bu- 
vau suimtas už žmogžudystę, kurios nepadariau, ir šešis mėnesius 
prasėdėjau Amerikos kalėjime. 

— Oi, atleiskite, — sutriko Samanta prisiminusi istoriją, kurią 
jai kartą pasakojo Sebas. — Pasielgiau labai netaktiškai, priminda- 
ma tą baisią patirtį. 

— Pamiršk, — atsakė Haris. — Tik žiūrėk, kad per šią viešnagę 
nebūtų suimtas Sebas; tikrai nenorėčiau, kad šitai taptų šeimos tra- 
dicija. 

— Jokiu būdu netaps, — patikino Samanta. — Jau suplanavau 
ekskursiją į Metropolitano muziejų, Centrinį parką, „Sardži's“ kavi- 
nę ir Friko galeriją. 

— Toji galerija — mėgstamiausias Džesikos muziejus, — prata- 
rė Ema. 

— Nors ji niekada jame nesilankė, — pridūrė Sebas. 

— Nebūna dienos, kad jos nesiilgėčiau, — kalbėjo Ema. 

— O aš gailiuosi, kad dar geriau jos nepažinau, — pasakė Sima. 

— O aš neabejojau, — įsiterpė Sebas, — kad mirsiu anksčiau už 
savo jaunesniąją sesutę. 

Po užsitęsusios tylos, aiškiai norėdamas pakeisti pokalbio 
temą, Sebas paklausė: 

— Ar neaplankysime nė vieno naktinio klubo? 

— Tokioms lengvabūdiškoms pramogoms laiko nebus, — atsa- 
kė Samanta. — Beje, mano tėtis mums parūpino porą bilietų į teatrą. 

— Ką žiūrėsite? — paklausė Ema. 

— „Sveika, Dole!“ 

— Ar tai nėra lengvabūdiška pramoga? — paklausė Haris. 

— Tėčio manymu, Vagnerio operų ciklas mažumėlę snobiškas 
pasirinkimas, — paaiškino Sebas ir paklausė: — Kur dėdė Džailzas? 

— Jis iš laivo išlipo su pirmaisiais keleiviais, — atsakė Ema, kai 
padavėjas jai įpylė antrą puodelį kavos. — Jį pasičiupęs mūsų amba- 
sadorius nusigabeno Džailzą į Jungtines Tautas, kad iki popietinės 
sesijos spėtų peržvelgti jo kalbą. 

— Gal vertėtų ir mums pamėginti prasmukti į Jungtinių Tautų 
būstinę? — pasiūlė Sima. 

— Nemanau, — atsakė Sebas. — Kai paskutinį kartą klausiausi 
dėdės kalbos, jį ištiko širdies smūgis, ir jis netapo leiboristų partijos 
vadovu. 

— Niekada man to nesakei! 

— Tu dar daug ko nežinai apie mano šeimą, — pripažino Sebas. 

— Ir dabar prisiminiau, — įsiterpė Haris, — jog dar neturėjau 
progos tavęs pasveikinti tapus kompanijos valdybos nariu. 

— Ačiū, tėti. Perskaičiau paskutinio susirinkimo protokolą ir 

negaliu sulaukti, — pakėlęs akis Sebas pamatė neramų motinos 
žvilgsnį, — kol susipažinsiu su kolegomis valdybos nariais, ypač su 
admirolu. 

— Ypatingas įvykis, — pratarė Ema, nors ji vis dar svarstė, ar ki- 
tas valdybos susirinkimas jai nebus paskutinis; jei paaiškės visa tie- 
sa, ji neturės kito pasirinkimo — teks atsistatydinti. Tačiau blėstant 
pirmojo ryto jūroje prisiminimams ji kiek atsikvėpė; „Bakingamui“ 
prisišvartavus Niujorke, ji įgavo daugiau pasitikėjimo. Ema pažvelgė 
pro langą. Kiek siekė žvilgsnis, prie trapo nesimatė besibūriuojančių 
plėšrių žurnalistų, lojančių ir akinančių blykstėmis. Gal juos labiau 
domino prezidento rinkimų rezultatai. Tačiau širdis nepalengvės, 
kol „Bakingamas“ nepradės kelionės atgal, į Eivonmutą. 

— Na, tėti, o kaip tu ketini praleisti dieną? — paklausė Sebas, 
nutraukdamas motinos apmąstymus. 

— Pietausiu su savo leidėju Haroldu Ginzburgu. Tikiuosi suži- 
noti, ką yra parengęs naujausiai mano knygai, ką apie ją mano. 

— Ar galiu tikėtis pirmojo egzemplioriaus mamai? — paklausė 
Samanta. — Ji didelė jūsų gerbėja. 

— Aišku, kad gali, — atsakė Haris. 

— Kainuos devynis dolerius devyniasdešimt devynis centus, — 
pasakė Sebas, ištiesdamas delną. Samanta padėjo jam ant delno 
karštą kiaušinį. — O ką veiksi tu, mama? Gal ketini padažyti laivo 
korpusą? 

— Geriau nesiulyk, — atsakė Haris nenusijuokęs. 

— Iš laivo išeisiu paskutinė ir grįšiu pirma. Bet vis tiek ketinu 
aplankyti pusbrolį Alisterį ir atsiprašyti, kad nedalyvavau tetos Fili- 
sės laidotuvėse. 

— Tada Sebas gulėjo ligoninėje, — priminė jai Haris. 

— Na, tai nuo ko pradėsim? — sulankstęs servetėlę paklausė 
Sebas. 

Sima pažvelgė pro langą, norėdama išsiaiškinti, koks oras. 

— Taksi nuvažiuosime į Centrinį parką ir apsukę lanką eisime į 
Metropolitano muziejų. 

— Tada verčiau eikim, — kildamas nuo stalo kalbėjo Sebas. — 
Geros dienos, gerbiami tėvai. 

Ema nusišypsojo, kai jiedu susikibę už rankų išėjo iš valgomojo. 

— Gaila, nežinau, ar jie kartu miega. 

— Ema, gyvename antroje dvidešimto amžiaus pusėje; pažvel- 
kime tiesai į akis, vargu ar galime... 

— Ne, nemoralizuoju, — atsakė Ema. — Tik būčiau galėjusi par- 
duoti dar vieną kajutę. 


4 


— Kaip gerai, kad taip greitai parskridote, pulkininke, — prata- 
rė seras Alanas Redmeinas, tarsi jis būtų turėjęs iš ko rinktis. 

Niujorke, vos išlipus iš „Bakingamo“, Specialiosios oro tarny- 
bos vadui buvo įteikta telegrama. Automobiliu jis buvo nuvežtas į 
Kenedžio oro uostą ir pirmu reisu išskraidintas atgal į Londoną. Hit- 
rou oro uoste, lėktuvo trapo papėdėje, jo laukė kitas automobilis su 
vairuotoju. 

— Ministrų kabineto sekretorius manė, jog norėsite peržvelgti 
rytinius laikraščius, — tepasakė vairuotojas, prieš patraukdamas į 
Vaitholą. 

Telegraph antraštė skelbė: GILIAI ŠIRDYJE ŽINOJAI, KAD JIS 
PRALAIMĖS. Pulkininkas neskubėdamas vartė puslapius, bet apie 
„Bakingamą“ nebuvo užsimenama — nebuvo jokio straipsnio, pasi- 
rašyto Dereko Harto pavarde, nes, jei būtų buvęs, nepaisant triuški- 
nančios Lindono Džonsono rinkimų pergalės prieš Barį Goldvoterį, 
jis tikrai būtų pirmame puslapyje. 

Pirmuosiuose Daily Express puslapiuose buvo kalbama apie 

„Bakingamą“ — to laikraščio kelionių apžvalgininkas parašė žibantį 
straipsnį, liaupsinantį kelionės per Atlantą naujausiu prabangiu lai- 
neriu malonumus. Daily Mail publikavo nuotraukas, kuriose buvo 
pavaizduoti dvylika laimingųjų laikraščio skaitytojų, pozuojančių 
prie Laisvės statulos. Būsimai kelionei pasiūlyti dar dvylika bilietų 
dovanai užtikrino, kad negali būti nė kalbų apie kokius nors karinio 
jūrų laivyno sukeltus nepatogumus. 

Po valandos, nepersirengęs ir net nespėjęs nusiskusti, pulki- 
ninkas Skotas-Hopkinsas sėdėjo priešais ministrų kabineto sekreto- 
rių jo kabinete, Dauningo gatvės dešimtame numeryje. 

Prieš atsakydamas į sero Alano klausimus, pulkininkas pateikė 
smulkią ataskaitą. 

— Na, gerai nors tiek, kad iš viso to išpešėme ir šį tą gera, — 
pasakė seras Alanas, traukdamas iš po stalo odinį aplanką ir dėda- 
mas jį ant stalo. — Stropūs jūsų kolegos iš Specialiosios oro tarny- 
bos mums padėjo aptikti slaptą Airijos respublikonų armijos sandėlį 
Batersyje. Martinesą į Hitrou oro uostą atvežusio taksi bagažinėje 
radome ir paėmėme daugiau nei dvidešimt tris tūkstančius svarų 
grynaisiais. Numanau, kad Kevinas, keturpirštis Rafertis, netrukus 
pagarsės kaip tripirštis, jei nesugebės savo vadui paaiškinti, kur pra- 
dingo pinigai. 

— O) Martinesas? Kur jis dabar? 

— Musų ambasadorius Buenos Airėse mane patikino, kad jis 
lankosi savo įprastose vietelėse. Nemanau, kad kada nors jį ar jo sū- 
nus išvysime Vimbldone arba Askote. 

— O kaip Dohertis ir jo tėvynainiai? 

— Pakeliui į Šiaurės Airiją, tik šįkart jie keliauja ne prabangiu 
laineriu, o Karališkojo karinio laivyno laivu. Kai tik laivas prisišvar- 
tuos Belfaste, jie bus nugabenti tiesiai į artimiausią kalėjimą. 

— Koks jiems bus pateiktas kaltinimas? 

— Dar nenuspręsta, — atsakė seras Alanas. 

— Ponia Klifton mane įspėjo, kad Telegraph žurnalistas jau 
šniukštinėja gerokai per daug klausinėdamas. 

— Derekas Hartas. Tasai prakeiktasis nekreipė dėmesio į Džail- 
zo pamėtėtą istoriją apie Tarptautinio valiutos fondo paskolą ir, vos 
iškėlęs koją Niujorke, ėmė ir parašė straipsnį apie incidentą, kilusį 
dėl laivyno pratybų. Tačiau tame straipsnyje liko tiek klaustukų, jog 
nebuvo sunku įtikinti redaktorių straipsnį atmesti; be to, redakto- 
riui buvo daug įdomiau išsiaiškinti, kaip gudriai manevruodamas 
senosios tvarkos griežto kurso šalininkas Brežnevas sugebėjo pa- 
keisti Chruščiovą. 

— Ir kaip jam tai pavyko? — paklausė pulkininkas. 

— Siūlau paskaityti rytojaus Telegraph. 

— O Hartas? 

— Man sakė, kad jis pakeliui į Johanesburgą, kur mėgins pa- 
kalbinti teroristą, vardu Nelsonas Mandela; šitai gali būti sudėtinga, 
nes tasai žmogus kali jau ilgiau nei dvejus metus ir jam neleidžiama 
bendrauti su jokiais žurnalistais. 

— Ar tai reiškia, kad mano komandai nebereikės saugoti Klif- 
tonų šeimos? 

— Dar ne, — atsakė seras Alanas. — Dabar, kai donas Pedras 
Martinesas nemokės pinigų, Airijos respublikonų armija, labai ti- 
kėtina, nebesidomės Baringtonų ir Kliftonų šeimomis. Tačiau man 
reikia įtikinti Harį Kliftoną padėti sprendžiant kitą klausimą. 

Pulkininkas pakėlė antakį, bet ministrų kabineto sekretorius 
atsistojo ir paspaudė Specialiųjų oro pajėgų vadui ranką. 

— Susisieksime, — tepasakė. 


— Ar jau apsisprendei? — paklausė Sebas, jiems einant pro 
„Valčių stoginės“ kavinę rytinėje Centrinio parko pusėje. 
— Taip, — atsakė Samanta, paleisdama jo ranką. 

Sebas atsigręžė į ją ir neramiai laukė. 

— Jau parašiau į Karaliaus koledžą ir pasakiau, jog norėčiau 
priimti jų pasiūlymą rašyti daktaro disertaciją Londono universite- 
te, — pridūrė ji. 

Sebas pašoko neslėpdamas džiaugsmo ir visa gerkle suriko: 

— Kaip kietai! — niekas į juos nė nepažvelgė; antra vertus, jie 
juk Niujorke. — Ar tai reiškia, kad atsikelsi pas mane gyventi, kai 
tik susirasiu naują butą? Netgi abu galėtume susirasti, — pridūrė jai 
nespėjus atsakyti. 

— Ar neabejoji, kad tikrai šito nori? — tyliai paklausė Samanta. 

— Tikriau nė būti negali, — atsakė Sebas ją apsikabindamas. — 
O kadangi tu mokysiesi Strande, aš dirbsiu Sityje, gal mums vertėtų 
paieškoti buto netoli Islingtono? 

— Ar neabejoji? — pakartojo Sima. 

— Neabejoju lygiai taip, kaip žinau, kad Bristolio „Rovers“ nie- 
kada nelaimės taurės. 

— Kas yra Bristolio „Rovers“? 

— Mes dar taip gerai nepažįstame vienas kito, kad galėčiau tave 
apkrauti jų bėdomis, — atsakė Sebas, jiems einant iš parko. — Gal 
bėgant laikui, kada nors, labai negreit, aš tau papasakosiu apie vie- 
nuolika beviltiškų vyrukų, nuolat man gadinančių šeštadienio po- 
pietes, — pridūrė Sebas, jiems priėjus Penktąjį aveniu. 


Kai Haris atėjo į „Viking Press“ leidyklą, priimamajame jau 
laukė jo pažįstama jauna moteris. 

— Labas rytas, pone Kliftonai, — pasisveikino Haroldo Ginz- 
burgo sekretorė, žengdama jo pasitikti. Haris vis svarstydavo, kiek 
rašytojų sulaukia tokio svetingumo. — Ponas Ginzburgas jūsų laukia. 

— Dėkoju, Kirste, — atsakė Haris. 

Ji palydėjo Harį į ąžuolu apmuštą leidyklos šeimininko kabine- 


45 


Jeffrey Archer + Galingiau už kalaviją 


tą, papuoštą praeityje ir dabar garsių rašytojų — Hemingvėjaus, Šo, 
Ficdžeraldo ir Folknerio — nuotraukomis. Haris svarstė, ar būtina 
numirti, kad tavo nuotrauka papildytų Ginzburgo kolekciją. 

Nors Ginzburgui netrukus turėjo sueiti septyniasdešimt, jis pa- 
šoko iš už stalo tą pačią akimirką, kai Haris įžengė į kabinetą. Haris 
nesusilaikęs nusišypsojo. Apsivilkęs kostiumą su liemene, į kišenę 
įsikišęs kišeninį laikrodį su auksine grandinėle Ginzburgas atrodė 
angliškesnis už anglą. 

— Na, kaip gyvuoja mano mėgstamas rašytojas? 

Kai jie spaudė vienas kitam rankas, Haris juokėsi. 

— Kiek kartų per savaitę šiais žodžiais pasitinkate rašytojus? — 
paklausė jis, grimzdamas į odinį krėslą aukšta atkalte ir žvelgdamas 
į leidėją. 

— Per savaitę? — pakartojo Ginzburgas. — Mažiausiai tris kar- 
tus per dieną, o kartais ir dažniau, ypač kai negaliu prisiminti jų 
pavardžių. — Haris nusišypsojo. — Tačiau tavo atveju kalbu nuo- 
širdžiai, nes perskaitęs „Viljamą Varviką ir sutaną praradusį vikarą“ 
nusprendžiau, kad pirmas tiražas bus aštuoniasdešimt tūkstančių 
egzempliorių. 

Haris išsižiojo, bet nieko nepasakė. Paskutinio romano apie 
Varviką buvo parduota septyniasdešimt du tūkstančiai egzemplio- 
rių, taigi jis labai gerai suprato, kam leidėjas įsipareigoja. 

— Tikėkimės, kad grąžintų knygų bus nedaug. 

— Išankstiniai užsakymai byloja, kad aštuoniasdešimties 
tūkstančių nepakaks. Bet, atleisk, — kalbėjo Ginzburgas, — pir- 
miausia papasakok, kaip gyvuoja Ema. Ar pirmoji laivo kelionė 
džiugino? Niekur neradau jokios žinutės, nors išnaršiau visą New 
York Times. 

— Ema gyvena labai gerai, siunčia daug linkėjimų. Nenusteb- 
čiau, jei šią akimirką ji ant tiltelio blizgintų visas varines detales. O 
dėl pirmosios kelionės... Numanau, kad Ema atsikvėptų sužinojusi, 

jog New York Times nieko neparašė, nors kelionė mane įkvėpė — 
jau turiu idėjų naujam romanui. 

— Klausau ištempęs ausis. 

— Nieko nepasakosiu, — atsakė Haris. — Jums teks būti kan- 
triam, nors gerai žinau, kad kantrybė nėra jūsų stiprybė. 

— Tada tikėkimės, kad tavo naujos pareigos nesugriaus rašymo 
tvarkaraščio. Nuoširdžiai sveikinu. 

— Dėkoju. Bet Anglijos PEN klubo prezidentu tapau dėl vienin- 
telės priežasties. 

Ginzburgas pakėlė antakį. 

— Noriu, kad iš kalėjimo būtų nedelsiant išleistas rusas, vardu 
Anatolijus Babakovas. 

— Kodėl tau taip labai rūpi Babakovas? — paklausė Ginzburgas. 

— Haroldai, jeigu jūs būtumėte pasodintas į kalėjimą už nusi- 
kaltimą, kurio nepadarėte, patikėkite, ir jums rūpėtų. Nepamirškite, 
aš sėdėjau amerikiečių kalėjime, kuris, atvirai kalbant, palyginti su 
Sibiro gulagu, yra lyg prabangus viešbutis. 

— Net neprisimenu, ką Babakovas padarė. 

— Parašė knygą. 

— Rusijoje parašyti knygą — nusikaltimas? 

— Taip, jei nusprendi iškloti visą tiesą apie darbdavį, ypač kai 
tasai darbdavys — Josifas Stalinas. 

— Prisimenu, „Dėdė Džo“, — pasakė Ginzburgas. — Bet knyga 
taip ir nebuvo išleista. 

— Buvo išleista, bet Babakovą suėmė gerokai prieš knygai pasi- 
rodant knygynuose; po tariamo teismo jis buvo nuteistas dvidešim- 
čiai metų kalėjimo be teisės teikti apeliaciją. 

— Tada jau tikrai imi svarstyti, kas toje knygoje turėjo būti pa- 
rašyta, jei sovietai taip labai bijo, kad niekas jos neperskaitytų. 

— Nenumanau, — atsakė Haris. — Tik žinau, kad knygai pasi- 
rodžius vos per kelias valandas ji buvo pašalinta iš knygynų lentynų. 

Leidėjas buvo užčiauptas, Babakovas suimtas, po teismo jo niekas 
nebematė. Jei dar yra kur nors likęs tos knygos egzempliorius, keti- 
nu jį gauti gegužės mėnesį, kai nuvyksiu į Maskvoje organizuojamą 
tarptautinę knygos konferenciją. 

— Jei toji knyga pateks tau į rankas, norėčiau, kad čia ji būtų 
išversta ir išleista; garantuoju, ji ne tik taps perkamiausia iš perka- 
miausiųjų, bet ir galiausiai atskleis, kad Stalinas — toks pats blogis, 
kaip ir Hitleris. Tik žinok: Rusija — per didelė šieno kupeta tokiai 
adatai surasti. 

— Teisybė, bet esu pasiryžęs išsiaiškinti, ką Babakovas turi pa- 
sakyti. Nepamirškite, jis vienuolika metų buvo Stalino vertėjas, tik 
nedaugelis žmonių geriau už jį galėtų pažinoti tą režimą, nors net ir 
jis nenumanė, kaip sureaguos KGB, jam nusprendus paskelbti sa- 
vuosius betarpiškus liudijimus. 

— O dabar, kai senieji Stalino sąjungininkai pašalino Chruščio- 
vą ir grįžo į valdžią, neabejoju, kad kai kas norės šį tą nuslėpti. 

— Kaip ir tiesą apie Stalino mirtį, — pasakė Haris. 

— Dar niekada nesu tavęs matęs taip smarkiai dėl ko nors susi- 
jaudinusio, — kalbėjo Ginzburgas. — Bet gal ir nėra labai išmintinga 
mojuoti lazda meškos panosėje. Naujasis bekompromisis režimas, 
rodos, menkai paiso žmogaus teisių, nesvarbu, iš kokios šalies at- 
vyktum. 

— Kokia prasmė būti PEN klubo nariu, jei negaliu reikšti savo 
nuomonės? 

Už Ginzburgo nugaros ant knygų lentynos stovėjęs laikrodis 
išmušė dvyliktą. 

— Kodėl mums nepapietavus mano klube? Tada galėsime aptarti 
menkiau ginčytinus klausimus, pavyzdžiui, ką sumanęs Sebastijonas. 

— Manau, jis ketina pasipiršti amerikietei. 

— Visada žinojau, kad tasai vaikinas šaunus, — pasakė Ginz- 
burgas. 

Kol Samanta ir Sebas grožėjosi Penktojo aveniu parduotuvių 
vitrinomis, o Haris su leidėju Harvardo klube mėgavosi antrekotu, 
prie šaunaus rausvo smiltakmenio namo Šešiasdešimt ketvirtosios 
gatvės ir Parko aveniu kampe sustojo geltonas taksi. 

Ema išlipo iš automobilio nešina batų dėžute, ant kurios dang- 
čio buvo užrašas „Crockett 8: Jon“. Dėžutėje buvo devinto numerio 
juodų raštuotos odos batų pora; Ema žinojo, kad jie kuo puikiausiai 
tiks pusbroliui Alisteriui, nes batus jis visada siūdavosi Džermino 
gatvėje. 

Ema pažvelgė į blizgantį varinį belstuką prie lauko durų ir 
prisiminė, kaip šiais laiptais lipo pirmą kartą. Vos išaugusi iš pa- 
auglystės amžiaus jauna moteris tada virpėjo kaip lapas ir norė- 
jo sprukti šalin. Tačiau kelionei į Ameriką ji buvo išleidusi visus 
pinigus ir nežinojo, į ką daugiau kreiptis Niujorke, norint surasti 
Harį, kuris buvo Amerikoje pasodintas į kalėjimą už žmogžudystę, 
kurios nepadarė. Susipažinusi su teta Filise, Ema negrįžo į Angliją 
ilgiau nei metus, kol galiausiai išsiaiškino, kad Hario Amerikoje 
nebėra. 

Šįkart ji lipo laiptais labiau pasitikėdama, drąsiai pabeldė va- 
riniu belstuku, pasitraukė atokiau ir laukė. Ji nesitarė su pusbroliu 
susitikti, nes net neabejojo rasianti jį namie. Nors Alisteris visai ne- 
seniai išėjo iš „Simpsono, Albiono ir Stuarto“ kompanijos ir atsisakė 
vyriausiojo partnerio pareigų, užmiestis jo netraukė net savaitga- 
liais. Alisteris buvo niujorkietis iki kaulų smegenų. Jis gimė Šešias- 
dešimt ketvirtosios gatvės ir Parko aveniu kampe; be jokių abejonių, 
ten ir mirs. 

Kai po kelių akimirkų durys atsidarė, Ema nustebo pamačiu- 
si žmogų, kurį iškart pažino, nors pastarąjį kartą jį buvo mačiusi 
daugiau nei prieš dvidešimt metų. Jis vilkėjo juodu švarku, baltais 

marškiniais, mūvėjo dryžuotas kelnes ir buvo pasirišęs pilką kakla- 
raištį. Yra dalykų, kurie nesikeičia. 

— Kaip miela jus matyti, ponia Klifton, — pratarė jis, tarsi ji čia 
užsuktų kasdien. 

Ema sutriko supratusi, kad tikrai neprisimins jo vardo, nors 
Haris, ji žinojo, niekada nebūtų to vardo pamiršęs. 

— Ir man labai miela jus matyti, — surizikavo ji. — Tikėjausi 
susitikti su savo pusbroliu Alisteriu, jei tik jis yra namie. 

— Deja, ne, ponia, — atsakė liokajus. — Ponas Stuartas išvykęs 
į buvusio firmos partnerio pono Bendžamino Rutledžo laidotuves ir 
iki rytojaus vakaro iš Konektikuto negrįš. 

Emai nepavyko nuslėpti nusivylimo. 

— Gal užeitumėte vidun, užplikyčiau puodelį arbatos; jei gerai 
prisimenu, mėgstate „Earl Grey“? 

— Jūs labai malonus, — atsakė Ema, — bet turiu grįžti į laivą. 

— Žinoma. Labai tikiuosi, kad pirmoji „Bakingamo“ kelionė 
sėkminga? 

— Geriau nė būti negalėjo, — sutiko Ema. — Gal būtumėte toks 
geras ir perduotumėte Alisteriui šilčiausius linkėjimus? Pasakykite, 
kad labai apgailestavau jo neradusi. 

— Mielai pasakysiu, ponia Klifton, — liokajus mandagiai link- 
telėjo ir uždarė duris. 

Ema nusileido laiptais ir ėmė dairytis taksi, bet staiga suprato 
tebelaikanti batų dėžutę. Pasijutusi nepatogiai ji antrą kartą užlipo 
laiptais ir jau ne taip drąsiai pabeldė į duris variniu belstuku. 

Po kelių akimirkų durys prasivėrė antrą kartą, ir pasirodė lio- 
kajus. 

— Ponia? — pratarė jis taip pat šiltai šypsodamasis. 

— Labai atsiprašau, bet pamiršau atiduoti Alisteriui skirtą do- 
vaną. 

— Kokia jūs rūpestinga, prisiminėte pono Stuarto mėgstamą 

batų parduotuvę, — pasakė jis, kai Ema jam padavė dėžutę. — Žinau, 
kad jis bus labai dėkingas už jūsų gerumą. 

Ema stovėjo vis dar beviltiškai stengdamasi prisiminti jo vardą. 

— Viliuosi, ponia Klifton, kad kelionė į Eivonmutą bus tokia pat 
sėkminga. 

Jis dar kartą nusilenkė ir tyliai uždarė duris. 

— Dėkoju, Parkeri, — pratarė Ema. 


5 


Baigęs rengtis Bobas Binghamas nužvelgė savo atvaizdą pail- 
game veidrodyje drabužių spintos durelėse. Vargu ar artimiausiu 
metu dvieilis smokingas plačiais atvartais vėl taps madingas; šitai 
jam nuolat primindavo žmona. Jis jai paaiškindavo, kad jei smokin- 
gas tiko jo tėvui, pirmininkavusiam Binghamo žuvies pašteto kom- 
panijai, tiks ir jam. 

Priscila nesutikdavo, bet, kita vertus, pastaruoju metu jie dėl 
daug ko nesutardavo. Bobas vis dar kaltino artimą jos bičiulę ledi 
Virginiją Fenvik dėl belaikės Džesikos Klifton mirties ir dėl to, kad 
tuo metu su Džesika susižadėjęs jų sūnus Klaivas nuo tos lemtingos 
dienos taip ir nepasirodė Meibltorpo dvare. Jo žmona naiviai tikėjo 
ledi Virginija ir jos prisibijojo, bet Bobas vis tiek vylėsi, kad galiau- 
siai Priscila atgaus sveiką protą ir praregėjusi pamatys, kas iš tikrųjų 
yra toji nelemta moteris, o tada jie vėl galės gyventi kaip tikra šeima. 
Tačiau jis nujautė, jog kurį laiką to nenutiks, be to, Bobo mintys su- 
kosi apie svarbesnius dalykus. Šįvakar jiems teks pasirodyti viešai, 
jie sėdės prie pirmininkės stalo ir bus jos svečiai. Jis negalėjo garan- 
tuoti, kad Priscilai pavyks likti mandagiai ilgiau nei kelias minutes. 
Vis dėlto jis vylėsi, kad į kajutę jiedu abu grįš gyvi ir sveiki. 

Bobas žavėjosi Ema Klifton, „Bristolio karaliene Budika“, kaip 

ją vadino draugai ir priešai. Jis nujautė, kad žinodama apie šią pra- 
vardę Ema ja didžiuotųsi lyg garbės ženkleliu. 

Tądien, kiek anksčiau, Ema pakišo po jų kajutės durimis primi- 
nimo raštelį, kuriame siūlė susitikti Karalienės bare dar prieš einant 
pietauti, pusę aštuntos vakaro. Bobas pažvelgė į laikrodį. Be dešimt 
aštuonios, bet žmonos vis dar nėra, nors jis ir girdėjo vonioje bėgan- 
tį vandenį. Vyras ėmė žingsniuoti po kajutę, sunkiai slėpdamas įtūžį. 

Bobas gerai žinojo, kad ledi Virginija iškėlė pirmininkei bylą už 
šmeižtą; šito jis tikrai nepamirš, nes per kilusį ginčą sėdėjo ledi Fen- 
vik už nugaros. Dar šiais metais, per metinį visuotinį susirinkimą, 
paprašiusi žodžio ledi Virginija paklausė, ar teisybė, kad vienas iš 
Baringtono kompanijos direktorių pardavė visas savo akcijas, ketin- 
damas sužlugdyti kompaniją. Ji, savaime suprantama, turėjo ome- 
nyje Sedriko Hardkastlo gudrybę mėginant išgelbėti kompaniją, nes 
antraip kompanija būtų atsidūrusi priešiškai nusiteikusio dono Ped- 
ro Martineso rankose. 

Ema griežtai atsakė ledi Virginijai primindama, jog valdyboje 
jai atstovaujantis majoras Fišeris jos akcijas pardavė, o po dviejų 
savaičių vėl nupirko, norėdamas pakenkti kompanijos reputacijai, o 
jo klientė susižėrė gražų pelną. 

— Turėsite reikalų su mano advokatu, — tepasakė Fenvik, ir po 
savaitės Ema su juo susitiko. 

Bobas neabejojo, kurią pusę palaikys jo žmona, jei byla kada 
nors pasieks teismą. Jei per pietus Priscilai pavyktų prikaupti nau- 
dingų argumentų, kurie galėtų padėti sprendžiant bičiulės bylą, jis 
neabejojo, kad Virginijos teisininkų komanda apie tai sužinotų vos 
po kelių akimirkų, jiems išsilaipinus Eivonmute. Abi pusės labai ge- 
rai žinojo: jei Ema bylą pralaimės, ne tik bus sudraskyta į skutus 
jos reputacija, bet ir neabejotinai teks atsistatydinti iš Baringtono 
kompanijos valdybos pirmininkės pareigų. 

Jis nieko nepasakojo Priscilai apie Airijos respublikonų armiją 


52 


Jeffrey Archer + Galingiau už kalaviją 


ar apie klausimus, aptartus pirmą kelionės rytą sušauktame neeili- 
niame valdybos posėdyje, tik pakartojo istoriją apie karinio jūrų lai- 
vyno pratybas, ir nors Priscila nuoširdžiai juo nepatikėjo, neišpešė 
nieko daugiau, išskyrus kad Sebastijonas paskirtas į valdybą. 

Visą dieną praleidusi Niujorko parduotuvėse, — šis apsipirki- 
mas Bobui kainuos kelias žuvies pašteto dėžes, — ji apie susirinkimą 
nebeužsiminė. Tačiau Bobas baiminosi, kad ji neužvestų tos kalbos, 
pietaudama su Ema, o jei ir užves, jam teks mikliai keisti pokalbio 
temą. Dėkui Dievui, ledi Virginija neįvykdė grasinimų plaukti kartu, 
nes jei taip būtų nutikę, ji nebūtų nurimusi, kol nebūtų kuo tiksliau- 
siai išsiaiškinusi, kas nutiko baigiantis pirmai nakčiai. 

Galiausiai Priscila išėjo iš vonios, bet tik dešimt minučių po aš- 
tuonių. 


— Gal jau metas eiti pietauti, — svarstė Ema. 

— Bet ar neturėtų pasirodyti Binghamai? — paklausė Haris. 

— Turėtų, — atsakė Ema pažvelgusi į laikrodį. — Jie turėjo atei- 
ti jau daugiau nei prieš pusvalandį. 

— Nesistok, mieloji, — griežtai pratarė Haris. — Tu — kompa- 
nijos valdybos pirmininkė, neturi leisti Priscilai džiaugtis, kad ji tave 
įžeidė, nes to ji ir siekia. 

Ema jau rengėsi prieštarauti, bet Haris pridūrė: 

— Ir būtinai žiūrėk, kad pietaudama nepasakytum nieko, ką 
Virginija galėtų panaudoti teisme, nes niekam nekyla abejonių, kie- 
no puse palaiko Priscila Bingham. 

Pastarąją savaitę spręsdama įvairiausius klausimus Ema nė ne- 
galvojo apie galimą teismą; kadangi jau kelis mėnesius ji nebuvo ga- 
vusi jokio Fenvik advokatų pranešimo, ėmė svarstyti, ar tik Virginija 
patyliukais nebus atsisakiusi savo ketinimų. Tik, bėda, ji niekada 
nieko nedaro patyliukais. 

Emai bendraujant su vyriausiuoju padavėju ir užsakant patie- 
kalus Haris atsistojo. 

— Labai atsiprašau, kad priverčiau jus laukti, — pratarė Prisci- 
la, — bet pamečiau laiko nuovoką. 

— Ne bėda, — atsakė Haris atitraukdamas jai kėdę ir laukda- 
mas, kol ji patogiai įsitaisys. 

— Gal vis dėlto jau reikėtų užsisakyti, — pratarė Ema, aiškiai 
norėdama priminti svečiams, kaip ilgai jiems teko laukti. 

Priscila neskubėdama vartė odiniais viršeliais įrištą valgiaraštį 
ir kelis kartus persigalvojusi pagaliau išsirinko. Padavėjui priėmus 
užsakymą, Haris paklausė, ar ji gerai paviešėjo Niujorke. 

— O, taip, Penktajame aveniu yra tiek daug nuostabių parduo- 
tuvių, siūlančių gerokai daugiau prekių, nei rastum Londone, nors 
bevaikščiodama tikrai pavargau. Tiesą sakant, grįžusi į laivą kritau 
ant lovos ir užmigau. O jums, pone Kliftonai, ar teko pavaikščioti po 
parduotuves? 

— Ne, buvau susitikti su savo leidėju, o Ema ėjo ieškoti seniai 
prarasto pusbrolio. 

— Taip, žinoma, visai buvau pamiršusi, kad rašote romanus. 
O man nepavyksta rasti laiko knygų skaitymui, — kalbėjo Priscila, 
kai prieš ją buvo padėta lėkštė su garuojančia pomidorų sriuba. — 
Sriubos neužsisakiau, — pasakė ji, žvelgdama į padavėją. — Prašiau 
rūkytos lašišos. 

— Atleiskite, ponia, — pratarė padavėjas ir nunešė sriubą. 

Padavėjui dar girdint, Priscila pasakė: 

— Manau, buvo ganėtinai sunku rasti kruiziniam laivui tinka- 
mą personalą. 

— Tikiuosi, neprieštarausite, jei mes pradėsime valgyti? — pa- 
klausė Ema pasėmusi šaukštą sriubos. 

— Ar pasimatėte su pusbroliu? — pasiteiravo Bobas. 

— Deja, ne. Jis išvykęs į Konektikutą, todėl susitikome su Ha- 

riu; mums pasisekė, gavome porą bilietų į popietinį koncertą Lin- 
kolno centre. 

— Kas koncertavo? — pasidomėjo Bobas, kai Priscilai buvo at- 
nešta lėkštė rūkytos lašišos. 

— Leonardas Bernšteinas; jis dirigavo „Kandido“ uvertiūrą, o 
paskui pats grojo Mocarto koncertą fortepijonui. 

— Nesuprantu, kaip randate laiko, — kalbėjo Priscila, rydama 
kąsnį po kąsnio. 

Ema jau rengėsi atsakyti, jog gyvena kitaip, ne vaikščiodama po 
parduotuves, bet pakėlusi akis pamatė kaktą suraukusį Harį. 

— Kartą mačiau, kaip Bernšteinas dirigavo Londono simfoni- 
niam orkestrui Karališkojoje koncertų salėje, — pratarė Bobas. — 
Grojo Bramsą. Įspūdinga. 

— Ojūs ar lydėjote Priscilą, kai ji leidosi į varginančią kelionę 
po Penktojo aveniu parduotuves? — paklausė Ema. 

— Ne, vaikštinėjau po žemutinį Ist Saidą, mėgindamas išsiaiš- 
kinti, ar prasminga stengtis prasibrauti į Amerikos rinką. 

— Ir kokią padarėte išvadą? — pasidomėjo Haris. 

— Amerikiečiai dar nėra visai pasirengę Binghamo žuvies paš- 
tetui. 

— O kurios šalys pasirengusios? — toliau kamantinėjo Haris. 

— Tiesą sakant, Rusija ir Indija. Bet tose šalyse yra kitokių bėdų. 

— Pavyzdžiui? — sakytum nuoširdžiai susidomėjo Ema. 

— Rusai nemėgsta apmokėti sąskaitų, o indai dažnai to pada- 
ryti neišgali. 

— Gal kelia keblumų prekyba vienu produktu? — svarstė Ema. 

— Mąsčiau, ar nevertėtų gaminti įvairesnių produktų, bet... 

— Ar galėtume pasikalbėti apie ką nors kita, ne vien apie žuvies 
paštetą, — įsiterpė Priscila. — Šiaip ar taip, mes lyg ir atostogaujame. 

— Žinoma, — atsakė Haris. — Kaip Klaivas? — paklausė ir aki- 
mirksniu pasigailėjo išsprūdusių žodžių. 

— Gerai, ačiū, — paskubėjo įsiterpti Bobas. — O judu turbūt 
labai didžiuojatės, kad Sebastijonas pakviestas į valdybą. 

Ema nusišypsojo. 

— Na, vargu ar šitai ką nors nustebino, — pasakė Priscila. — 
Mąstykime paprastai: jei tavo motina — kompanijos valdybos pir- 
mininkė, o tavo šeimai priklauso didžioji akcijų dalis, atvirai kal- 
bant, į valdybą gali skirti ir kokerspanielį, vis tiek kiti direktoriai 
vizgins uodegas. 

Haris manė, kad Ema tuoj sprogs, bet, laimei, ji sėdėjo pilna 
burna, todėl ilgokai visi tylėjo. 

— Ar kepsnys su krauju? — paklausė Priscila, kai jai atnešė jau- 
tienos didkepsnį. 

Padavėjas pažvelgė į užsakymų lapelį. 

— Ne, ponia, pusiau iškepęs. 

— Užsisakiau su krauju. Labai aiškiai pasakiau. Neškitės tą 
kepsnį ir mėginkite dar kartą. 

Padavėjas nieko nesakęs nunešė lėkštę, o Priscila atsigręžė į 
Harį. 

— Ar būdamas rašytojas galite pragyventi? 

— Sunkiai, — pripažino Haris, — juk yra tiek daug puikių rašy- 
tojų. Vis dėlto... 

— Bet jūs vedęs turtingą moterį, todėl iš tikrųjų jums uždarbis 
nėra labai svarbu, tiesa? 

Šitai užčiaupė Harį, bet ne Emą. 

— Na, Priscila, pagaliau radome šį tą bendra. 

— Sutinku, — atsakė iš vėžių neišmušta Priscila, — bet esu sena- 
madiška, išauginta taip, jog man atrodo natūralu, kai vyras rūpinasi 
moterimi. O kai būna atvirkščiai, man rodosi kažkaip neteisinga. 

Ji atsigėrė vyno, ir Ema jau rengėsi jai kažką atsakyti, bet Pris- 
cila pridūrė šiltai šypsodamasi: 

— Manau, patys įsitikinsite, kad vynas atsiduoda kamščiu. 

— O man jis pasirodė puikus, — pratarė Bobas. 

— Mielasis Robertas vis dar neskiria raudonojo vyno nuo bur- 
gundiško. Kai rengiame kviestinius pietus, vyną visada turiu išrinkti 
aš. Padavėjau! — pratarė ji, atsisukusi į someljė. — Reikės kito „Mer- 
lot“ butelio. 

— Taip, ponia, būtinai. 

— Turbūt nedažnai lankotės Anglijos šiaurėje, — pasakė Bobas. 

— Nelabai dažnai, — atsakė Ema. — Bet viena mano giminės 
šaka kilusi iš Škotijos šiaurės ir šiaurės vakarų. 

— Ir mano, — pratarė Priscila. — Aš gimiau Kambele. 

— Manau, pasitikslinusi išsiaiškintumėte, kad tai pietinė Škoti- 
jos dalis, — pasakė Ema, o Haris po stalu jai niuktelėjo į koją. 

— Neabejoju, kad jūs kaip visada teisi, — kalbėjo Priscila. — 
Taigi numanau, jog neprieštarausite, jei pateiksiu vieną asmenišką 
klausimą, — Bobas padėjo peilį su šakute ir sunerimęs žvelgė į žmo- 
ną. — Kas iš tikrųjų nutiko pirmą kelionės naktį? Žinau, kad karinio 
jūrų laivyno niekur nesimatė. 

— Kaip gali žinoti, jei tuo metu saldžiai miegojai? — paklausė 
Bobas. 

— O kaip jūs pati manote, Priscila, kas nutiko? — paklausė 
Ema, griebdamasi brolio taktikos, kuria jis dažnai naudodavosi ne- 
norėdamas atsakyti į klausimą. 

— Kai kurie keleiviai sako, kad sprogo viena iš turbinų. 

— Mašinų skyrius keleiviams atviras nuolat, — atsakė Ema. — 
Kiek žinau, šįryt ten buvo galima apsilankyti su gidu, ir lankytojų 
susirinko daug. 

— Taip pat girdėjau, kad jūsų kajutėje sprogo bomba, — varė 
savo nė kiek nesutrikusi Priscila. 

— Labai prašau apsilankyti mūsų kajutėje bet kuriuo metu, kad 
galėtumėte patikslinti prastai informuotą gandų nešiotoją, pasklei- 
dusį tokią žinią. 

— Ir dar kažkas man sakė, — neatlyžo Priscila, — kad apie vi- 
durnaktį į laivą įsigavo būrelis airių teroristų... 

— Bet įsigavę pamatė, kad visos kajutės išpirktos, jokio laisvo 
kampo nėra, todėl buvo priversti nusileisti trapu ir plaukte kapstytis 
iki pat Belfasto, taip? 

— O ar girdėjote istoriją apie nusileidusius iš kosmoso marsie- 
čius, įkritusius tiesiai į vieną mūsų kaminą? — paklausė Haris, kai 
vėl atėjo padavėjas ir atnešė kepsnį su krauju. 

Vos pažvelgusi į kepsnį, Priscila pakilo iš vietos. 

— Jūs visi kažką slepiate, — pasakė, mesdama ant stalo serve- 
tėleę. — Ir aš ketinu tai išsiaiškinti dar prieš atvykstant į Eivonmutą. 

Trijulė žiūrėjo, kaip ji lengvai sklendžia per salę ir išeina iš val- 
gomojo. 

— Atsiprašau, — pratarė Bobas. — Viskas susiklostė dar blo- 
giau, nei maniau. 

— Nesijaudink, — atsakė Haris. — Mano žmona knarkia. 

— Neknarkiu, — paprieštaravo Ema, ir abu vyriškiai prapliupo 
juoktis. 

— Atiduočiau pusę savo turto, kad ir mano šeima būtų tokia 
kaip judviejų. 

— Suprantu, — atsakė Haris. 

Šįkart jau Ema po stalu niuktelėjo vyrui. 

— Na, Bobai, o aš jums dėkinga už viena, — pareiškė Ema pir- 
mininkės balsu. — Jūsų žmona aiškiai nenutuokia, kas iš tiesų nuti- 
ko pirmą naktį jūroje. Bet jeigu ji kada nors išsiaiškins... 


— Norėčiau pradėti šį susirinkimą sveikindama savo sūnų Se- 
bastijoną Kliftoną tapus valdybos nariu. 

Pokylių salėje pasigirdo sveikinimų šūksniai. 

— Be galo didžiuodamasi jo pasiekimu tokiame jauname am- 

žiuje, jaučiu pareigą įspėti poną Kliftoną, kad visi kiti valdybos na- 
riai itin susidomėję stebės, kaip jam seksis bendradarbiauti. 

— Dėkoju, pirmininke, — pratarė Sebastijonas, — ir už šiltą 
sveikinimą, ir už vertingą patarimą. 

Po šių Sebo žodžių keli valdybos nariai nusišypsojo. Sebas — 
pasitikintis kaip motina ir žavingas kaip tėvas. 

— Toliau norėčiau pakalbėti, — tesė pirmininkė, — apie tai, ką 
vadiname karinio jūrų laivyno incidentu. Nors vis dar negalime sau 
leisti atsipūsti, atrodo, kad didžiausi mūsų būgštavimai nepasitvir- 
tins. Nei vienoje, nei kitoje Atlanto pusėje į spaudą nepateko jokia 
reikšminga žinia, kiek girdėjau, nedidelės pagalbos sulaukėme iš 
Dauningo gatvės dešimtojo numerio. Laive nebėra trijų airių, suim- 
tų ankstyvą rytą, po pirmosios mūsų nakties jūroje. Kai prisišvar- 
tavome, ir visi keleiviai išsilaipino, jie buvo tyliai ramiai perkelti į 
Karališkojo karinio jūrų laivyno fregatą; dabar jie pakeliui į Belfastą. 
Nors pažeistas sraigtas nedirba visu pajėgumu, apsisukimų dažnu- 
mas — maždaug šešiasdešimt procentų; grįžę į Eivonmutą sraigtą 
pakeisime. Atplaukus į Niujorką, mūsų techninės priežiūros koman- 
da dirbo dieną naktį, tvarkydama pažeistą korpusą; darbas aukščiau- 
sios klasės. Tik labai patyręs jūrininkas galėtų įžiūrėti šiokių tokių 
remonto žymių. Kai atvyksime į Eivonmutą, toliau bus tvarkomas 
ir korpusas. Manau, po aštuonių dienų atėjus laikui „Bakingamui“ 
antrą kartą plaukti į Niujorką, niekas nežinos, kad turėjome bėdų. 
Vis dėlto manau, kad būtų neišmintinga aptarinėti šį incidentą už 
posėdžių salės sienų, o jei kas nors ko nors paklaustų, laikykitės ofi- 
cialios karinio jūrų laivyno versijos. 

— Ar kreipsimės dėl draudimo? — paklausė Naulsas. 

— Ne, — griežtai atsakė Ema, — nes jei kreiptumėmės, neabejo- 
tinai kiltų daugybė klausimų, į kuriuos nenorėčiau atsakinėti. 

— Suprantama, pirmininke, — pratarė Dobsas. — Bet kiek 
mums kainavo karinio jūrų laivyno incidentas? 

— Dar negaliu valdybai pateikti tikslaus skaičiaus, bet man 
sakė, kad galėtų būti kokie septyni tūkstančiai svarų. 

— Turint galvoje susiklosčiusias aplinkybes, kaina būtų nedide- 
lė, — įsiterpė Binghamas. 

— Sutinku. Tačiau šio valdybos susirinkimo protokole nerei- 
kėtų minėti karinio jūrų laivyno incidento, taip pat nereikėtų apie jį 
pasakoti mūsų akcininkams. 

— Pirmininke, — pratarė kompanijos sekretorius, — bet man 
vis tiek teks šį tą parašyti ir paaiškinti, kas nutiko. 

— Tada, pone Vebsteri, laikykitės karinio jūrų laivyno versijos 
ir be mano žinios neskleiskite jokių kitokių istorijų. 

— Kaip pasakysite, pirmininke. 

— O dabar pakalbėkime apie malonesnius dalykus, — Ema at- 
vertė kitą aplanke sudėtų dokumentų lapą. — „Bakingamo“ kajutės 
kelionei į Eivonmutą išpirktos šimtu procentų, o antrai kelionei į 
Niujorką nupirkta septyniasdešimt du procentai bilietų. 

— Tikrai geros žinios, — pasakė Binghamas. — Tačiau neturime 
pamiršti, kad šimtą aštuoniasdešimt keturias antros klasės kajutes 
pažadėjome kaip kompensaciją, kuria būtinai kada nors bus pasi- 
naudota. 

— „Kada nors“, pone Binghamai, ir yra svarbiausia. Jei viskas 
tolygiai pasiskirstys per artimiausius porą metų, grynųjų srautą ši 
kompensacija menkai tepaveiks. 

— O aš baiminuosi, kad kai kas kita nepaveiktų mūsų grynųjų 
srauto. Prasčiausia, kad toji bėda nuo mūsų nepriklauso. 

— Apie ką kalbate, pone Anskotai? — paklausė Ema. 

— Prieš lipdamas iš laivo labai įdomiai pasišnekėjau su jūsų 
broliu ir sužinojau, kad jis labai optimistiškai žvelgia į mūsų šalies 
ketinimus pasiskolinti iš Tarptautinio valiutos fondo pusantro mili- 
jardo svarų, kad būtų stabilizuotas smunkantis svaras, ir nesibaimi- 
na dėl pasekmių. Jis taip pat minėjo, kad vyriausybė gali visas kom- 

panijas apmokestinti septyniasdešimties procentų pelno mokesčiu, 
o kiekvienam, per metus uždirbančiam daugiau nei trisdešimt tūks- 
tančių, skirti devyniasdešimties procentų pajamų mokestį. 

— Gerasis Dieve, — pratarė admirolas. — Ar išgalėsiu pasilaidoti? 

— Naujausia iždo kanclerio mintis, — tesė Naulsas, — kuri man 
atrodo bemaž nesuvokiama, yra tokia: jokiam verslininkui ar atosto- 
gautojui nebus leista išvykti iš šalies su daugiau nei penkiasdešimčia 
svarų grynųjų. 

— Toks įsakymas nesugundys žmonių keliauti į užsienį, — ap- 
gailestavo Dobsas. 

— Manau, kad radau išeitį, — pratarė Sebastijonas. 

Visi valdybos nariai sužiuro į naujoką. 

— Šiek tiek žvalgiausi aiškindamasis, kaip ketina elgtis mūsų 
konkurentai; atrodo, garlaivių „Niujorkas“ ir „Prancūzija“ savinin- 
kai jau priėmė sprendimą dėl mokesčių klausimo. — Sebas jau pelnė 
valdybos dėmesį. — Garlaivis „Niujorkas“ jau nėra registruotas kaip 
amerikiečių kompanijos nuosavybė, nors kompanijos centras ir di- 
džioji dauguma darbuotojų vis dar Manhatane. Dėl mokesčių kom- 
panija registruota Panamoje. Tiesą sakant, jei atidžiai pažvelgsite į 
nuotrauką, — Sebas padėjo vidury stalo didelę garlaivio „Niujorkas“ 
nuotrauką, — laivagalyje pamatysite mažytę Panamos vėliavą, nors 
laive viskas, pradedant lėkštėmis valgomajame ir baigiant praban- 
gių kajučių kilimais, puošta amerikiečių vėliavėlėmis. 

— Ar prancūzai irgi elgiasi taip pat? — paklausė Naulsas. 

— Neabejotinai taip, tik subtiliau, prancuziškai. Garlaivio „Pran- 
cuzija“ laivagalyje plevėsuoja Alžyro vėliava; numanau, jog tai duo- 
klė politikams, daugiau nieko. 

Šįkart Sebo kolegoms buvo pateikta didelio prancūzų lainerio 
nuotrauka. 

— Ar taip elgtis leidžia įstatymai? — paklausė Dobsas. 

— Nei vienos, nei kitos šalies vyriausybė nė velnio negali pa- 

daryti, — atsakė Sebas. — Abu laivai jūroje būna daugiau nei tris 
šimtus dienų per metus; keleiviai sako, kad viskas ir dabar likę lygiai 
taip pat, kaip visada. 

— (0) man visa tai nepatinka, — pratarė admirolas. — Man šitai 
neatrodo teisinga. 

— Pirmiausia esame įsipareigoję akcininkams, — ramino kole- 
gas Naulsas, — todėl norėčiau pateikti siūlymą, kad Kliftonas šiuo 
klausimu parengtų pranešimą, ir per kitą valdybos posėdį galėtume 
smulkiau viską aptarti. 

— Gera mintis, — pritarė Dobsas. 

— Nesu prieš tokią mintį, — įsiterpė Ema, — bet mūsų finansų 
direktorius pasiūlė kitą sprendimą, kuris kai kam iš jūsų galbūt pa- 
sirodys patrauklesnis, — Ema linktelėjo Maiklo Kariko pusėn. 

— Dėkoju, pirmininke. Iš tikrųjų viskas gana paprasta. Jei pra- 
dėtume antro laivo statybą ir per numatytą laiko atkarpą dar kartą 
pasinaudotume „Harlando ir Volfo“ paslaugomis, artimiausius ketve- 
rius metus išvengtume bet kokių pelno mokesčių. 

— Gal čia slypi kokia nors gudrybė, — abejojo Naulsas. 

— Atrodo, kad ne, — atsakė Ema. — Vykdydama itin svarbų 
projektą kiekviena kompanija gali prašytis atleidžiama nuo pajamų 
mokesčio, jei tik suma neviršija numatytosios sutartyje. 

— Kodėl vyriausybė turėtų tam pritarti, jei kitais atvejais siūlo 
imtis drakoniškų priemonių? — suabejojo Meinardas. 

— Nes taip galima mažinti nedarbo lygį, — aiškino Sebas. — O 
paskutiniame manifeste leiboristų partija būtent šitai ir pažadėjo. 

— Tada tokiam sprendimui pritariu, — pasakė Dobsas. — Kiek 
laiko turime iki galutinio apsisprendimo, priimsime ar nepriimsime 
„Harlando ir Volfo“ pasiūlymą? 

— Kiek daugiau nei penkis mėnesius, — atsakė Karikas. 

— Daugiau nei pakankamai laiko sprendimui priimti, — pareiš- 
kė Meinardas. 

— Tačiau tai nepanaikina mūsų keleiviams nustatyto penkias- 
dešimties svarų apribojimo, — tarė Anskotas. 

Sebas nusišypsojo nesusilaikęs. 

— Dėdė Džailzas man pasakė, kad laivu plaukiantiems kelei- 
viams niekas negali uždrausti išsigryninti čekių. 

— Bet „Bakingame“ mes neteikiame banko paslaugų, — primi- 
nė jam Dobsas. 

— „Farting's“ bankas bus didžiai laimingas, jei galės įkurti savo 
filialą laive, — atsakė Sebas. 

— Tada siūlyčiau, — pratarė Anskotas, — kad šis pasiūlymas taip 
pat būtų įtrauktas į pono Kliftono pranešimą, o prieš kitą susirinkimą 
su rekomendacijomis turėtų būti supažindinti visi valdybos nariai. 

— Sutinku, — įsiterpė Ema. — Vadinasi, mums teliko nuspręsti, 
kada bus sušauktas kitas susirinkimas. 

Kaip visada ilgokai tartasi, kokią datą parinkti, kad būtų patogu 
visiems valdybos nariams. 

— Tikėkimės, — kalbėjo Ema, — kad susitikus kitą kartą karinio 
jūrų laivyno incidentas mums tebus folkloras. Ar yra dar kokių nors 
reikalų? — paklausė ji, nužvelgdama sėdinčiuosius prie stalo. 

— Taip, pirmininke, — atsakė Naulsas. — Prašėte pasiūlyti gali- 
mus kandidatus laisvai vietai valdyboje užimti. 

— Ką turite omenyje? 

— Desmondą Melorą. 

— Žmogų, įkūrusį Bristolio autobusų kompaniją? 

— Tą patį, bet praėjusiais metais jis pardavė „Nacionalinius au- 
tobusus“, gavo gražaus pelno, o dabar turi gražaus laiko. 

— Ir dar — vertingų žinių apie transporto verslą, — įsiterpė 
Anskotas ir išsidavė, kad jiedu su Naulsu darbuojasi ranka rankon. 

— Tai kodėl man kitą savaitę nepasikvietus pono Meloro ir su 
juo nepasikalbėjus? — pratarė Ema, nė vienam iš jų nespėjus pasiū- 
lyti balsuoti. 

Naulsas nenorom sutiko. 

Susirinkimui pasibaigus Ema džiaugėsi matydama, kiek daug 
direktorių priėjo prie Sebastijono ir sveikino jį tapus valdybos nariu. 
Sveikintojų buvo tiek, kad jai reikėjo palaukti, kol galėjo asmeniškai 
pasikalbėti su sūnumi. 

— Tavo planas suveikė kuo puikiausiai, — sušnabždėjo ji. 

— Taip, bet buvo akivaizdu, kad daugumai valdybos narių tavo 
mintis buvo priimtinesnė nei manoji. Bet, mama, aš ir dabar nesu 
įsitikinęs, kad turėtume rizikuoti tokiomis didelėmis kapitalo są- 
naudomis ir statyti dar vieną laivą. Jei Britanijos finansų perspek- 
tyva tokia prasta, kaip sako dėdė Džailzas, per kitas Kalėdas mums 
bus įbrukti du kalakutai. O jei tikrai taip ir nutiks, prisikimšti teks 
Baringtono kompanijos valdybai. 

— Kaip malonu, kad radote laiko su manimi susitikti, pone 
Kliftonai, — pratarė ministrų kabineto sekretorius, siūlydamas Ha- 
riui sėstis prie nedidelio ovalaus stalo kambario viduryje. — Žinau, 
koks esate užimtas. 

Haris būtų nusijuokęs, jei dabar nebūtų sėdėjęs Dauningo gat- 
vės dešimtajame numeryje, priešais vieną iš labiausiai užimtų žmo- 
nių visoje šalyje. Atėjusi sekretorė jam atnešė puodelį arbatos, tarsi 
jis būtų nuolatinis kokios nors nedidelės kavinės lankytojas. 

— Tikiuosi, jūsų žmona ir sūnus laikosi gerai? 

— Taip, dėkoju, sere Alanai. 

Haris būtų pasiteiravęs apie ministrų kabineto sekretoriaus 
šeimą, bet nė nenutuokė, ar šis ją turi. Taigi mandagybių nutarė at- 
sisakyti. 

— Kiek suprantu, sprogdinimą organizavo Martinesas? — atsi- 
gėręs arbatos, surizikavo Haris. 

— Tikrai jis, bet kadangi Martinesas grįžo į Buenos Aires, o vi- 
siems labai gerai žinoma, jog jam ar kuriam nors jo sūnui įkėlus koją 
į Angliją visi iškart bus suimti, nemanau, kad jis ir vėl jums kenks. 

— Ojo bičiuliai airiai? 

— Jie niekada nebuvo jo bičiuliai. Juos domino tik jo pinigai, o 
kai pinigų šaltinis išseko, jie buvo pasirengę juo atsikratyti. Kadangi 
jų gaujos vadeiva ir du bendrai jau sėdi už grotų, manau, kurį laiką 
jų neregėsime ir negirdėsime. 

— Gal išsiaiškinote, ar laive buvo ir daugiau Airijos respubliko- 
nų armijos žmonių? 

— Buvo dar du. Bet nuo to karto niekas jų nematė. Žvalgyba 
praneša, kad jie apsistoję kažkur Niujorke, ir nemanoma, kad arti- 
miausiu laiku grįš į Belfastą. 

— Dėkingas, sere Alanai, — pratarė Haris manydamas, kad su- 
sitikimas baigtas. 

Ministrų kabineto sekretorius linktelėjo, bet Hariui ketinant 
stotis pasakė: 

— Pone Kliftonai, turiu prisipažinti, kad norėjau su jumis susi- 
tikti ne tik dėl šios priežasties. 

Haris vėl atsilošė ir mėgino susikaupti. Jei šitas žmogus kuo 
nors domisi, verčiau klausytis įdėmiai. 

— Kartą jūsų svainis man pasakė kai ką, kuo man buvo sunku 
patikėti. Gal būsite toks malonus ir man padėsite išsiaiškinti, ar jis 
nepersūdė. 

— Politikai linkę persūdyti. 

Seras Alanas neatsakė, tik atvertė priešais gulintį aplanką, išė- 
mė vieną popieriaus lapą, pastūmė per stalą ir pratarė: 

— Gal būsite malonus neskubėdamas viską perskaityti? 

Haris pažvelgė į kokių trijų šimtų žodžių tekstą, kuriame buvo 
paminėti keli vietovardžiai ir nuosekliai nurodytas kariuomenės ju- 
dėjimas šešių grafysčių apie Londoną regione, dalyvaujant aukštes- 

nio rango karininkams. Kaip jam buvo nurodyta, perskaitė septynis 
paragrafus, o baigęs skaityti pakėlė akis ir linktelėjo. Ministrų ka- 
bineto sekretorius paėmė lapą ir vietoje jo ant stalo padėjo liniuotą 
bloknotą ir tušinuką. 

— Gal būsite toks geras ir užrašysite, ką perskaitėte? 
pradėjo rašyti. Baigęs padavė bloknotą sekretoriui, o šis palygino 
užrašytą tekstą su originalu. 

— Vadinasi, teisybė, — pratarė po kelių akimirkų, — kad esate 
vienas iš nedaugelio žmonių, turinčių fotografiškai tikslią atmintį. 
Nors vieną klaidą padarėte. 

— Godlmingas, o ne Godmančesteris? — paklausė Haris. — Tik 
norėjau įsitikinti, ar tikrai atidžiai skaitysite. 

Žmogus, kurį apskritai sunku nustebinti, buvo priblokštas. 

— Ar ketinate mane įtraukti į laisvalaikio viktorinos komandą? 

Seras Alanas nenusišypsojo. 

— Ne, deja, reikalas kiek rimtesnis, pone Kliftonai. Gegužės 
mėnesį kaip Anglijos PEN klubo prezidentas keliausite į Maskvą. 
Ten dirbantis mūsų ambasadorius seras Hamfris Treveljanas gavo 
itin slaptą dokumentą; ambasadorius negali rizikuoti jį siųsdamas 
diplomatiniu paštu. 

— Gal galiu paklausti, koks to dokumento turinys? 

— Tai išsamus visų Jungtinėje Karalystėje dirbančių Rusijos 
šnipų pavardžių ir jų veiklos vietų sąrašas. Seras Hamfris to sąra- 
šo nerodė net savo pavaduotojui. Jei sugebėtumėte tą sąrašą par- 
gabenti savo galvoje, galėtume suardyti visą šioje šalyje veikiančių 
sovietinių šnipų tinklą, o kadangi neturėsite jokių dokumentų, jums 
negrės joks pavojus. 

— Mielai viską padarysiu, — nedvejodamas atsakė Haris, — bet 
mainais irgi kai ko norėsiu. 

— Padarysiu viską, kas tik mano valioje. 

— Noriu, kad užsienio reikalų ministras pareikštų oficialų pro- 
testą dėl Anatolijaus Babakovo įkalinimo. 

— Kalbate apie Stalino vertėją? Ar tik jis neparašė knygos, kuri 
buvo uždrausta... koks ten jos pavadinimas... 

— „Dėdė Džo“, — priminė Haris. 

— Aa, taip, žinoma. Na, padarysiu viską, ką galėsiu, bet nieko 
negaliu garantuoti. 

— Jis taip pat turi išsiųsti oficialų pranešimą visoms nacionali- 
nėms ir užsienio spaudos agentūroms mano kelionės į Rusiją išva- 
karėse. 

— Negaliu jums to pažadėti, bet, patikėkite, rekomenduosiu už- 
sienio reikalų ministrui paremti jūsų kampaniją ir pasistengti, kad 
ponas Babakovas būtų paleistas. 

— Neabejoju, kad taip ir padarysite, sere Alanai. Bet jei nesuge- 
bėsite man padėti Babakovo klausimu, — Haris trumpam nutilo, — 
galite atsiknisti ir paieškoti kito pasiuntinuko. 

Hario žodžiai padarė tokį įspūdį, kokio jis ir tikėjosi. Ministrų 
kabineto sekretorius liko be žado. 


Ema pakėlė akis ir pamatė sekretorę, atlydėjusią į kabinetą 
žmogų, kuris, — Ema tai suprato vos jam paspaudusi ranką, — jai 
nepatiks. Ji pasiūlė ponui Melorui vieną iš dviejų patogių krėslų prie 
židinio. 

— Labai malonu pagaliau su jumis susipažinti, ponia Klifton, — 
pratarė jis. — Per tiek metų esu daug apie jus girdėjęs ir skaitęs. 

— O aš daug apie jus skaičiau pastaruoju metu, pone Melo- 
siusį vyriškį. 

Neseniai Financial Times išspausdintame straipsnyje ji buvo 
skaičiusi, kad Desmondas Meloras šešiolikos metų išėjo iš mokyklos 

ir pradėjo dirbti „Cooks Travel“ kompanijos kasininku. Būdamas 
dvidešimt trejų jis įkūrė savo kompaniją, kurią ką tik pardavė už 
kone du milijonus svarų, nors prieš tai kompanija kelis kartus buvo 
patekusi į keblią padėtį ir sulaukusi daug žiniasklaidos dėmesio. Ta- 
čiau, Emos manymu, šitai galima pasakyti apie beveik visus sėkmės 
lydimus verslininkus. Ji buvo pasirengusi jo kerams, bet nustebo 
pamačiusi, kad Meloras atrodė gerokai jaunesnis nei keturiasdešimt 
aštuonerių. Jis buvo raumeningas, neturintis nė gramo antsvorio; 
Emai teko sutikti su savo sekretore, kad šis vyriškis atrodė gerai, 
nors gebėjimas rengtis neprilygo jo finansinei sėkmei. 

— Tikiuosi, ne vien bloga, — pratarė jis nusijuokdamas, tarsi 
save menkindamas. 

— Na, jei šis kompanijos perdavimo mūšis baigsis sėkmingai, 
belaisvių turbūt neimsite, pone Melorai. 

— Šiuo metu visur maža vietos, ponia Klifton, neabejoju, jog ir 
pati matote, todėl kartais tenka visokiais būdais sukti uodegą. Pra- 
šyčiau dovanoti už tokį pasakymą. 

Ema svarstė, ar būtų įmanoma sugalvoti kokį nors pasiteisi- 
nimą ir sutrumpinti šį susitikimą, nors sekretorės prašė netrukdyti 
mažiausiai pusvalandį. 

— Domėjausi jūsų vyro veikla Babakovo klausimu, — tęsė Me- 
loras. — Rodos, jam irgi gali tekti sukti uodegą, — pridūrė šypte- 
lėjęs. 

— Harį išties labai jaudina pono Babakovo padėtis. 

— Neabejoju, kad mus visus jaudina. Bet noriu paklausti, ar tai 
ne tas pat, kas vandenį rėčiu nešti? Tiems rusams, rodos, nė velnio 
nerūpi žmogaus teisės. 

— Šitai Hario nesulaikys nuo kovos už tai, kuo jis tiki. 

— Arjis dažnai būna išvykęs? 

— Nelabai, — atsakė Ema, stengdamasi neparodyti, kad ją su- 
trikdė taip netikėtai pakeista pokalbio tema. — Kartais važiuoja pa- 

kalbėti apie savo naujas knygas, kartais — į konferencijas. Bet kai 
vadovauji kompanijai, negerumas gali tapti privalumu. 

— Suprantu, kaip jaučiatės, — pratarė Meloras palinkdamas į 
priekį. — Mano žmonai patinka gyventi kaime, o aš darbo dienomis 
gyvenu Bristolyje. 

— Ar turite vaikų? — paklausė Ema. 

— Vieną mergaitę iš pirmos santuokos. Londone ji dirba sekre- 
tore. Iš antros santuokos irgi turiu mergaitę. 

— Kiek jai metų? 

— Kelė ketverių; aš, savaime suprantama, žinau, kad jūsų sū- 
nus Sebastijonas visai neseniai tapo Baringtono kompanijos valdy- 
bos nariu. 

Ema nusišypsojo. 

— Tai gal, pone Melorai, galėčiau paklausti, kodėl jūs norite 
tapti mūsų valdybos nariu? 

— Prašau į mane kreiptis „Desai“. Visi draugai mane vadina 
Desu. Kaip žinote, daugiausia dirbau kelionių versle, nors pardavęs 
kompaniją pradėjau prekiauti nuosavybe, sudarinėjau nedidelės 
vertės sandorius. Kadangi man lieka laisvo laiko, pamaniau, būtų 
smagu padirbėti vadovaujamam moters. 

Ema šią pastabą praleido pro ausis. 

— Jei taptumėte valdybos nariu, kaip žiūrėtumėte į priešininkų 
mėginimą perimti kompaniją? 

— Iš pradžių apsimesčiau, kad manęs jų pasiūlymas nedomina, 
ir žiūrėčiau, kiek galiu juos melžti. Visa paslaptis — kantrybė. 

— Ir jokios aplinkybės jūsų nepriverstų susimąstyti apie gali- 
mybę kompaniją išlaikyti? 

— Ne, jei kaina būtų tinkama. 

— O kai „Nacionaliniai autobusai“ perėmė jūsų kompaniją, ar 
nepradėjote nerimauti dėl savo darbuotojų ateities? 

— Jeigu jie nebūtų buvę tokie apsnūdę, jau prieš kelerius metus 

būtų nujautę, kad šitai artėja, o man kita tokia proga nebūtų pasi- 
taikiusi. 

— Bet, jei galima tikėti Financial Times, perėmus kompaniją, 
po mėnesio pusė jūsų darbuotojų, — kai kurie su jumis darbavosi 
ilgiau nei dvidešimt metų, — buvo atleisti. 

— Ir jiems išmokėta šešių mėnesių atlyginimo dydžio premija. 
Daugelis iš jų be jokio vargo susirado darbo kitur, keli žmonės įsi- 
darbino Baringtono kompanijoje. 

— Bet dar po mėnesio „Nacionaliniai autobusai“ pašalino jūsų 
pavardę iš savo kompanijos dokumentų antraščių; kartu dingo ir 
jūsų reputacija, kurią susikūrėte per daugelį metų. 

— Ištekėjusi už Hario Kliftono jūs irgi atsisakėte savo pavar- 
dės, — atsakė Desas, — bet šitai jums nesutrukdė tapti Baringtono 
kompanijos pirmininke. 

— Neturėjau kito pasirinkimo; nujaučiu, kad ateityje gali pasi- 
keisti net ir tai. 

— Pažvelkime tiesai į akis: galų gale negalima sau leisti būti 
sentimentaliam. 

— Nesunku nutuokti, kaip tapote tokiu šauniu verslininku, De- 
sai, ir kodėl galėtumėte būti idealus atitinkamos kompanijos direk- 
torius. 

— Džiaugiuosi, kad jums taip atrodo. 

— Bet man vis tiek reikia pasikalbėti su kolegomis, jei kartais 
jie su manimi nesutiktų. Kai pasikalbėsiu, pranešiu. 

— Lauksiu, Ema. 


7 


Kitą dieną, prieš devynias, Sebastijonas atvyko į Amerikos am- 
basadą Grovnerio aikštėje, ketindamas susitikti su ambasadoriumi. 

Jam užsiregistravus, jūrų laivyno seržantas palydėjo jį į antrą 
aukštą ir pabeldė į duris koridoriaus gale. Sebas nustebo, kai duris 
atidarė ponas Sulivanas. 

— Miela tave matyti, Sebai. Užeik. 

Sebas įėjo į kabinetą, kurio langai žvelgė į Grovnerio sodus, bet 
atsiveriančiu vaizdu nesigrožėjo. 

— Gal norėtum kavos? 

— Ne, pone, dėkoju, — atsakė Sebas; jis taip nervinosi, kad ne- 
galėjo mąstyti apie nieką kita, tik apie tai, kaip pradėti pokalbį. 

— Na, kuo galėčiau padėti? — atsisėdęs prie stalo paklausė am- 
basadorius. 

Sebas liko stovėti. 

— Pone, norėčiau gauti jūsų leidimą prašyti jūsų dukters rankos. 

— Kaip nuostabiai senamadiška, — pratarė ponas Sulivanas. — 
Sujaudintas, Sebai, kad varginaisi čia eidamas; jei Samanta to nori, 
aš sutinku. 

— Nežinau, ko ji nori, pone, — prisipažino Sebas, — nes jos dar 
neklausiau. 

— Tada linkiu tau sėkmės, nes, patikėk, mudu su jos motina 
labai apsidžiaugtume. 

— Man jau ramiau, — pratarė Sebas. 

— O savo tėvams jau sakei? 

— Vakar vakare, pone. 

— Ir ką jie apie tai mano? 

— Mama be galo patenkinta, bet tėvas pasakė, kad jei Sima turi 
pakankamai sveiko proto, mane atstums. 

Sulivanas nusišypsojo. 

— Bet jeigu ji pasakys „taip“, ar gebėsi jai suteikti tokį gyveni- 
mą, prie kokio ji yra pratusi? Kaip žinai, ji tikisi tapti mokslininke, o 
jiems mokama ne per daugiausia. 

— Stengsiuosi, pone. Mane ką tik paaukštino banke, dabar esu 

antras žmogus turto skyriuje. Manau, žinote, jog visai neseniai ta- 
pau Baringtono kompanijos valdybos nariu. 

— Tavo žodžiai nuteikia viltingai, Sebai; atvirai kalbant, Mario- 
na vis svarstė, kodėl taip delsi. 

— Ar tai reiškia, kad gavau jūsų palaiminimą? 

— Neabejotinai taip. Tik niekada nepamiršk, kad Samanta, kaip 
ir tavo motina, nustato atitinkamas normas, su kuriomis mums, 
eiliniams mirtingiesiems, sunku taikstytis, nebent kaip tavo tėvas 
vadovautumėmės tuo pačiu moralės kompasu. O dabar, kai viską 
išsiaiškinome, gal norėtum prisėsti? 


Tą rytą grįžęs į Sitį Sebas ant stalo rado Adriano Slouno raštelį, 
kuriuo buvo kviečiamas nedelsiant ateiti į jo kabinetą. 

Sebastijonas suraukė kaktą. Pastaruosius kelis mėnesius vie- 
nintelis vaizdas jo radaro ekrane buvo tiesioginis viršininkas. Jam 
nė karto nepavyko įtikti Slounui nuo tos akimirkos, kai Sedrikas 
Hardkastlas jį paskyrė turto skyriaus viršininko pavaduotoju. Slou- 
nui visada pavykdavo sudaryti įspūdį, kad jis labai šauniai dirba; 
atvirai kalbant, jo skyriaus įplaukos ir pelnas kiekvieną mėnesį bū- 
davo įspūdingi. Vis dėlto jis kažkodėl nepasitikėjo Sebu ir nė nesi- 
stengė patikėti; tiesą sakant, jis traukdavosi Sebui iš kelio, kad tik šis 
nesužinotų ko nors daugiau. Iš vieno kolegos Sebas buvo girdėjęs, 
kad vos paminėjusiam jo vardą Slounas nedvejodamas sumanydavo 
kaip nors pakenkti. 

Sebas svarstė, ar nederėtų apie tai užsiminti Sedrikui, bet 
mama taip elgtis nepatarė — Slounas vis tiek galiausiai sužinotų, ir 
tada pasidarytų Sebui dar priešiškesnis. 

— Šiaip ar taip, — pridūrė Ema, — turėtum išmokti tvirtai sto- 
vėti ant žemės ir nemanyti, kad Sedrikas puls tau šluostyti nosies 
kiekvienąkart, kai tik susidursi su sunkumais. 

— Viskas labai gerai, — atsakė Sebas, — bet ką dar galėčiau pa- 
daryti? 

— Dirbk savo darbą ir stenkis viską atlikti gerai, — patarė 
Ema. — Nes Sedrikui tik tas ir svarbu. 

— Bet aš taip ir darau, — nenurimo Sebas. — Tai kodėl Slounas 
taip su manimi elgiasi? 

— Viską galėčiau paaiškinti vienu žodžiu, — atsakė Ema. — Pa- 
vydas. Pratinkis, jei tikiesi kopti karjeros laiptais. 

— Bet dirbant ponui Hardkastlui man niekada nebuvo kilę to- 
kių bėdų. 

— Aišku, kad ne, nes Sedrikas į tave niekada nežiūrėjo kaip į 
augančią grėsmę. 

— Slounas mano, kad aš jam keliu grėsmę? 

— Taip. Jam atrodo, kad tu kėsiniesi į jo darbą, todėl jis daro- 
si vis uždaresnis, įtaresnis, jaučiasi vis nesaugesnis, kaip nori, taip 
vadink. Bet, kaip mėgsta sakyti Desas Meloras, tu tik žiūrėk, kaip 
išsukti uodegą. 


Sebui atėjus pas Slouną, viršininkas čiupo jautį už ragų nepai- 
sydamas, kad kiekvieno žodžio klausosi sekretorė. 

— Kadangi šįryt atėjęs tavęs neradau darbo vietoje, manau, kad 
buvai išvykęs pas klientą. 

— Ne, buvau Amerikos ambasadoje asmeniniu reikalu. 

Šitai Slouną akimirkai užčiaupė. 

— Na, kai ateityje tvarkysi asmeninius reikalus, tvarkyk savo, o 
ne kompanijos laiku. Mes dirbame banke, o ne kokios nors draugi- 
jos klube. 

Sebas sugriežė dantimis. 

— Įsidėmėsiu, Adrianai. 

— Norėčiau, kad darbo valandomis į mane kreiptumeisi „pone 
Slounai“. 

— Ar yra dar kokių nors klausimų... pone Slounai? — paklausė 
Sebas. 

— Ne, šiuo metu nėra, bet iki darbo dienos galo norėčiau ant 
savo stalo matyti mėnesio ataskaitą. 

Sebas grįžo į savo kabinetą džiaugdamasis, kad žengia žingsniu 
toliau nei Slounas — mėnesio ataskaitą jis jau buvo parengęs savait- 
galį. Dešimtą mėnesį iš eilės jo skaičiai vis augo, nors visai neseniai 
Sebui paaiškėjo, kad Slounas savo rezultatus prideda prie jo rezul- 
tatų ir visą garbę prisiima sau. Jei Slounas vylėsi, kad tokia taktika 
Sebą galiausiai sugniuždys, o gal net privers atsistatydinti, galėjo to 
nė neslėpti. Sebas žinojo, kad iki Sedrikas vadovaus bankui, jis bus 
saugus, ir jam nereikės bijoti Slouno, nes pirmininkas puikiai moka 
skaityti tarp eilučių. 

Pirmą valandą gretimais kavinėje Sebas nusipirko sumuštinį 
su kumpiu ir eidamas jį suvalgė; mamai šitai nepatiktų — jei kitaip 
negalima, valgyk prie darbo stalo, tik ne eidamas. 

Ieškodamas taksi jis mąstė apie kai kurias derybų pamokas, 
išmoktas iš Sedriko: kertinės žinios, subtilūs niuansai, bet dažniau- 
siai — senas geras sveikas protas. 

— Žinok, kiek pats išgalėsi, niekada nepersitempk ir pasistenk 
nepamiršti, kad kita pusė irgi tikisi pelno. Ir užmegzk stiprius ry- 
šius, nes atėjus sunkiems laikams jie tau bus tarsi gelbėjimosi lynas; 
bankininkystei galioja viena tiesa: sunkūs laikai ateis. Beje, — pridū- 
rė, — niekada nepirk mažmenomis. 

— Kas jus to išmokė? — paklausė Sebas. 

— Džekas Benis. 

Apsiginklavęs patikimais Sedriko Hardkastlo ir Džeko Benio 
patarimais Sebas leidosi ieškoti sužadėtuvių žiedo. Pagalbininką 
jam pasiūlė senas mokyklos laikų bičiulis Viktoras Kaufmanas, da- 
bar dirbantis tėvo banke, užsienio valiutos skyriuje, už kelių kvar- 
talų nuo „Farting's“ banko. Jis patarė Sebui apsilankyti Hatono so- 
duose, pas poną Alaną Gardą. 

— Jis tau parinks didesnį akmenį už pusę kainos, kurią sumo- 
kėtum bet kurioje centrinės gatvės juvelyrikos parduotuvėje. 

Sebas valgė eidamas ir ieškodamas taksi, nes žinojo, kad po va- 
landos privalo būti prie savo darbo stalo, jei nenori vėl supykdyti 
Adriano Slouno. Taksi sustojo prie žalių durų, pro kurias Sebas būtų 
pravažiavęs, jei ant jų nebūtų dailiai užrašyto numerio 47. Jokios 
užuominos apie viduje slypinčias brangenybes. Sebas suprato, kad 
teks bendrauti su uždaru, atsargiu žmogumi. 

Sebas paspaudė skambutį, ir po akimirkos jį pasitiko dikensiš- 
kas personažas ilgomis juodomis garbanomis, su šlike ant pakaušio. 
Kai Sebas pasakė, jog yra Viktoro Kaufmano bičiulis, skubiai buvo 
palydėtas į pono Gardo buveinę. 

Ne aukštesnis nei penkių pėdų liesas žmogelis, vilkįs kasdie- 
niais drabužiais — prasegtais marškiniais ir gerokai padėvėtais džin- 
sais — pakilo nuo darbo stalo ir šiltai nusišypsojo būsimam klientui. 
Išgirdęs Kaufmano pavardę, jis dar plačiau nusišypsojo ir patrynė 
rankas, tarsi ruošdamasis ridenti kauliuką. 

— Jei esi Solo Kaufmano bičiulis, turbūt nori Koh-I-Noor dei- 
manto už penkis svarus. 

— Už keturis, — atsakė Sebas. 

— O tu net ne žydas. 

— Ne, — sutiko Sebas, — bet mokiausi pas jorkšyrietį. 

— Tada viskas aišku. Na, kuo galiu padėti, jaunuoli? 

— Ieškau sužadėtuvių žiedo. 

— Kas ta laimingoji mergina? 

— Amerikietė, vardu Sima. 

— Vadinasi, mums teks surasti Simai ką nors ypatinga, tiesa? 

Ponas Gardas atidarė stalo stalčių, išėmė krūvą ant žiedelio 
suvertų raktų ir išsirinko vieną raktelį. Jis nuėjo prie sienoje įreng- 
to didelio seifo, atrakino sunkias duris ir jas atidaręs parodė tuziną 
gražiai sudėtų padėklų. Minutėlę padvejojęs jis parinko trečią padė- 
klą nuo apačios ir jį ištraukęs padėjo ant stalo. 

Sebui mirktelėjo keli deimančiukai. Jis kelias akimirkas juos 
apžiūrėjo, o paskui neskubėdamas papurtė galvą. Juvelyras nieko 
nesakė. Jis nunešė padėklą atgal į seifą ir ištraukė buvusį aukščiau. 

Sebas dar kurį laiką apžiūrinėjo tviskančius didėlesnius akme- 
nukus, bet ir šitie jam netiko. 

— Ar tu tikras, kad išgalėsi vesti tą merginą? — paklausė juve- 
lyras, imdamas trečią padėklą nuo viršaus. 

Vaikino akys sušvito vos pamačius mažutyčių deimantų spie- 
čiaus apsuptą safyrą, pūpsantį juodo aksominio padėklo vidury. 

— Šitas, — nedvejodamas pasakė. 

Gardas paėmė nuo stalo didinamąjį stiklą ir atidžiau apžiūrėjo 
žiedą. 

— Šis gražuolis safyras atkeliavo iš Ceilono ir yra pusantro ka- 
rato. Aštuoni deimančiukai — visi po pusę karato; jie visai neseniai 
atgabenti iš Indijos. 

— Kiek? 

Gardas kurį laiką tylėjo. 

— Nujaučiu, kad būsi nuolatinis mano klientas, — galiausiai 
pratarė, — todėl gundausi tau parduoti šį nuostabų žiedą už jo pir- 
minę kainą. Sakykim, šimtas svarų, ką? 

— Galite sakyti, ką tik norite, bet šimto svarų neturiu. 

— Pažvelk į tai kaip į investiciją. 

— Kam? 

— Žinai, ką padarysiu, — kalbėjo Gardas grįždamas prie stalo 
ir atversdamas didelę sąskaitų knygą. Jis pravertė kelis puslapius, o 
paskui nuvedė smiliumi per surašytus skaičius. — Norėdamas įrody- 
ti, jog tikrai neabejoju, kad būsi nuolatinis mano klientas, parduosiu 
tau žiedą už tiek, kiek pats sumokėjau. Šešiasdešimt svarų. 

— Mums teks grįžti prie apatinės lentynos, — nenorom pratarė 
Sebas. 

Gardas plačiai skėstelėjo rankomis. 

— Kaip vargšas žmogus gali tikėtis uždirbti, kai tenka derėtis 
su tokiais nuožmiais pirkėjais kaip tu? Mažiausia mano siūloma kai- 
na, — jis akimirką nutilo, — penkiasdešimt svarų. 

— Bet aš savo banko sąskaitoje teturiu kokius trisdešimt svarų. 

Gardas kelias akimirkas svarstė. 

— Tada sutarkime dėl dešimties svarų rankpinigių ir po penkis 
svarus per mėnesį vienerius metus. 

— Bet galiausiai susidarys septyniasdešimties svarų suma. 

— Vienuolika mėnesių. 

— Dešimt. 

— Sutarta, jaunuoli. Tikiuosi, tokių susitarimų bus dar daug, — 
pridūrė spausdamas Sebui ranką. 

Sebas išrašė čekį dešimčiai svarų, o ponas Gardas tuo metu iš- 
rinko raudonos odos dėžutę, į kurią ketino įdėti žiedą. 

— Malonu su tavimi derėtis, pone Kliftonai. 

— Turiu vieną klausimą, pone Gardai. Kada galėsiu apžiūrėti 
viršutinę lentyną? 

— Kol netapsi banko valdybos pirmininku, negalėsi. 


8 


Likus dienai iki Hariui išskrendant į Maskvą, Britanijos užsie- 
nio reikalų ministras Maiklas Stuartas pasikvietė Rusijos ambasa- 
dorių į savo kabinetą Vaithole ir Jos Didenybės vyriausybės vardu 
stipriausiais įmanomais žodžiais išreiškė protestą prieš gėdingą el- 
gesį su Anatolijumi Babakovu. Jis žengė taip toli, kad pasiūlė paleis- 
ti Babakovą iš kalėjimo ir nedelsiant atšaukti draudimą pardavinėti 
jo knygą. 

Vėliau spaudai pateiktas pono Stuarto pranešimas atsidūrė vi- 
sos šalies laikraščių pirmuosiuose puslapiuose; The Times ir Guar- 

dian parašė ministrą palaikančius vedamuosius; abiejuose laikraš- 
čiuose buvo paminėta populiaraus rašytojo Hario Kliftono surengta 
kampanija. 

Po pietų, trečiadieninės sesijos metu, ministrui pirmininkui at- 
sakinėjant į klausimus, opozicijos lyderis Alekas Daglas-Houmas iš- 
reiškė susirūpinimą Babakovo padėtimi ir kreipėsi į parlamentarus, 
prašydamas boikotuoti dvišalį susitikimą su sovietų lyderiu Leonidu 
Brežnevu, turėjusį įvykti tą patį mėnesį Leningrade. 

Kitą dieną keliuose laikraščiuose pasirodė trumpos biografinės 
apybraižos apie Babakovą, taip pat jo žmonos Jelenos nuotraukos. 
Daily Mirror jo knygą pavadino laiko bomba; išspausdinta knyga 
susprogdintų visą sovietų režimą. Haris svarstė, iš kur jie gali žinoti, 
jei neperskaitė knygos. Vis dėlto suprato, kad stengdamasis padė- 
ti seras Alanas padarė viską, ką galėjo, todėl dabar buvo pasiryžęs 
įvykdyti ir savo pažadą. 

Per naktinį skrydį į Maskvą Haris kelis kartus perskaitė kon- 
ferencijos pranešimą, o Britų užsienio oro linijų korporacijos lėktu- 
vui nusileidus Šeremetjevo oro uoste jis buvo įsitikinęs, kad pradėta 
kampanija įgauna pagreitį ir kad jis rėš tokią kalbą, kuria didžiuo- 
tųsi ir Džailzas. 

Muitinėje Haris užtruko ilgiau nei valandą — jo lagaminą mui- 
tininkai iškrovė du kartus, o paskui jam du kartus teko vėl viską su- 
sikrauti. Buvo akivaizdu, kad jis — nelaukiamas svečias. Kai Harį 
pagaliau paleido, jis ir keli kiti delegatai buvo suvaryti į seną mo- 
kyklinį autobusiuką, kuris nudardėjo miesto centro link; maždaug 
po penkiasdešimties minučių autobusiukas sustojo prie „Didžiojo“ 
viešbučio. Haris buvo mirtinai pavargęs. 

Administratorė patikino, kad jam, britų delegacijos vadovui, 
paskirtas vienas iš geriausių viešbučio numerių. Ji padavė jam rak- 
tą, ir kadangi liftas neveikė, o porterių čia apskritai nebuvo, Haris 
tempė lagaminą į septintą aukštą. Atrakinęs duris jis įžengė į vieną 
iš geriausių viešbučio kambarių. 

Kukliai apstatyta dėžutė jam priminė mokyklos dienas Šv. 
Bedoje. Baldus atstojo lova su plonu gumbuotu čiužiniu ir stalas, 
išdegintas nuoruūkomis ir išmargintas alaus stiklinių apskritimais. 
Kampe buvo praustuvė su čiaupu, iš kurio varvėjo šaltas vanduo, 
nesvarbu, ar čiaupas užsuktas, ar atsuktas. Panorėjus išsimaudyti, 
kaip buvo teigiama raštelyje, reikia eiti į vonios kambarį pačiame 
koridoriaus gale: Nepamirškite rankšluosčio; vonioje negalima 
maudytis ilgiau nei dešimt minučių; nepalikite varvančio čiaupo. 
Čia jam taip viskas priminė senąją mokyklą, kad išgirdus beldžiant 
į duris Hario nebūtų nustebinusi vyresnioji sesuo, atėjusi patikrinti 
panagių. 

Kadangi kambaryje nebuvo mini baro, kokiu nors sausainiu ar 
bandele nė nekvepėjo, Haris nusileido laiptais pavakarieniauti su 
kolegomis. Po vieno savitarnos vakarienės patiekalo jam ėmė aiš- 
kėti, kodėl Binghamo žuvies paštetas Sovietų Sąjungoje yra delika- 
tesas. 

Haris nusprendė anksti atsigulti, nes programoje buvo numa- 
tyta, kad svarbiausią pranešimą visiems konferencijos dalyviams jis 
skaitys rytą, vienuoliktą valandą. 

Atsigulti jis atsigulė, tačiau užmigo tik po kelių valandų, bet 
ne tik todėl, kad čiužinys gumbuotas, kad antklodė plona kaip po- 
pierius, o pro nesueinančias nailonines užuolaidas visas kambario 
kertes apšvietė akinantys neoniniai žibintai. Kai jis pagaliau užsnū- 
do, Bristolyje buvo vienuolikta valanda vakaro, o Maskvoje — antra 
nakties. 

Kitą rytą Haris atsikėlė anksti ir nutarė pasivaikščioti po Rau- 
donąją aikštę. Negalėjai nepamatyti Lenino mauzoliejaus, kuris ir 
buvo svarbiausias visoje aikštėje, nuolat primenantis, kas įkūrė So- 
vietų valstybę. Kremlių saugojo didžiulė bronzinė patranka — dar 
vienas pergalės simbolis. Net apsivilkus paltą, kurį pasiimti pri- 
mygtinai įsiūlė Ema, ir pasistačius apykaklę, Hariui greitai iš šal- 

čio paraudo ausys ir nosis. Dabar jis suprato, kodėl rusai dėvi tas 
įspūdingas kailines kepures, ilgus paltus ir ryši šalikus. Vietiniai 
gyventojai ėjo pro šalį, skubėdami į darbą, ir retas kuris atkreipda- 
vo į jį dėmesį, nors jis be paliovos pliaukšėjo sau kur papuola, kad 
būtų šilčiau. 

Hariui grįžus į viešbutį anksčiau nei ketino, durininkas jam 
įteikė laiškelį. Konferencijos pirmininkas Pjeras Bošaras vylėsi, kad 
jiedu galės papusryčiauti viešbučio valgomajame. 

— Jums paskyriau vienuoliktą valandą, šiandien ryte, — pasakė 
Bošaras, jau spėjęs atsisakyti plaktos kiaušinienės, nė iš tolo netu- 
rinčios nieko bendra su višta. — Rytinės konferencijų sesijos visada 
būna gausiausiai lankomos. Konferenciją pradėsiu pusę vienuolik- 
tos, pasveikinsiu jos dalyvius, atvykusius iš septyniasdešimt dviejų 
šalių. Rekordinis dalyvių skaičius, — prancūziškai manieringai pri- 
dūrė. — Suprasite, kad kalbą baigiu, kai priminsiu delegatams, jog 
vienoje srityje rusai lenkia visą pasaulį, — Haris kilstelėjo antakį. — 
Balete. Mums pasisekė, kad šįvakar galėsime nueiti į Didįjį teatrą 
pažiūrėti „Gulbių ežero“. Šitai pranešęs konferencijos dalyviams, 
pakviesiu jus į sceną pradėti konferenciją įžangine kalba. 

— Aš pamalonintas, — pratarė Haris, — nersiuosi iš kailio. 

— Nereikia, — atsakė Bošaras. — Komitetas vienbalsiai nu- 
sprendė, kad pagrindinis pranešėjas turite būti jūs. Mes visi žavimės 
jūsų sumanyta kampanija dėl Anatolijaus Babakovo. Šiuo klausimu 
domisi tarptautinė spauda; juoksitės sužinojęs, kad KGB manęs pa- 
klausė, ar negalėtų susipažinti su jūsų pranešimu. 

Po šių Bošaro žodžių akimirką Hariui buvo neramu. Iki tol jis 
nebuvo įsisąmoninęs, kaip plačiai užsienio šalyse nuskambėjusi jo 
pradėta kampanija, kiek daug iš jo laukiama. Jis pažvelgė į laikrodį 
vildamasis, kad pakaks laiko dar kartą peržvelgti kalbą, baigė gerti 
kavą, atsiprašė Bošaro ir skubiai grįžo į savo kambarį. Jam palen- 
gvėjo pamačius jau veikiantį liftą. Hariui nereikėjo priminti, kad 

kitos tokios galimybės pačios Rusijos kieme garsiai šaukti apie Ba- 
bakovo bylą nebebus. 

Jis kone bėgte užlėkė į savo kambarį ir pravėrė nedidelio sta- 
liuko stalčių, kuriame buvo palikęs pranešimą. Pranešimo stalčiuje 
nebebuvo. Apieškojes kambarį suprato, kad taip norėtą nusičiupti 
pranešimą dabar turi KGB. 

Haris vėl pažvelgė į laikrodį. Iki konferencijos atidarymo liko 
keturiasdešimt minučių; konferencijoje jis turės perskaityti prane- 
šimą, kurį rengė ištisą mėnesį, tačiau popieriuje išdėstytos kalbos jis 
nebeturi. 

Raudonojoje aikštėje nuskambėjus kurantams, Haris drebėjo 
kaip mokinukas, besirengiantis pokalbiui su direktoriumi, bet teks- 
tą turintis tik galvoje. Jam neliko jokio pasirinkimo — teks pasitikrin- 
ti atmintį. 

Haris neskubėdamas nusileido laiptais. Dabar puikiai suprato, 
kaip jaučiasi aktorius, likus kelioms akimirkoms iki pakylant uždan- 
gai, ir įsiliejo į kitų konferencijos dalyvių srautą, plaukiantį konfe- 
rencijų centro link. Kai įžengė į salę, tenorėjo grįžti į kambarį ir už- 
sirakinti. Šurmuliuojančių rašytojų sausakimša patalpa jį baugino 
labiau nei artėjantys vokiečiai. 

Jau dabar kimšte prikimštoje salėje keli konferencijos dalyviai 
ieškojo vietų. Bet, kaip buvo nurodęs Bošaras, Haris patraukė į prie- 
kį ir atsisėdo antros eilės gale. Apsižvalgęs pastebėjo grupelę stam- 
bių vyriškių bejausmiais veidais, vilkinčių ilgus juodus paltus, toly- 
giai pasiskirsčiusių po visą salę ir nugaromis atšlijusių į sieną. Juos 
vienijo dar vienas bruožas — nebūtum pasakęs, kad bent vienas iš jų 
per gyvenimą būtų perskaitęs kokią knygą. 

Bošaras baigė įžanginę kalbą, sugavo Hario žvilgsnį ir šiltai jam 
nusišypsojo. 

— O dabar — toji akimirka, kurios jūs visi laukėte, — kalbėjo 
jis. — Į jus kreipsis mūsų garsusis kolega iš Anglijos, devynių itin 

didelio pasisekimo sulaukusių detektyvinių romanų apie detekty- 
vą seržantą Viljamą Varviką autorius. Labai norėčiau, kad manasis 
prancūziškasis antrininkas inspektorius Bonua būtų nors pusę tiek 
populiarus. Gal sužinosime, kodėl taip? 

Nuslūgus juoko bangai, Bošaras tęsė: 

— Su malonumu kviečiu kreiptis į konferencijos dalyvius anglų 
PEN klubo prezidentą Harį Kliftoną. 

Haris neskubėdamas pakilo į sceną, stebėdamasis tokia dau- 
gybe blykstėmis švysčiojančių fotografų; be to, kiekvieną jo žingsnį 
paslapčia sekė visa komanda televizijos darbuotojų. 

Prieš eidamas į tribūną jis paspaudė Bošarui ranką. Haris giliai 
įkvėpė ir pakėlė akis į susirinkusiuosius jį sušaudyti. 

— Pone prezidente, — kreipėsi jis, — leiskite pradėti padėka 
už gražius žodžius, bet turėčiau jus įspėti, kad šiandien nekalbėsiu 
nei apie detektyvą seržantą Viljamą Varviką, nei apie inspektorių 
Benua; kalbėsiu apie žmogų, kuris nėra fikcinis personažas, kuris 
iš kūno ir kraujo, kaip ir visi mes, susirinkę į šią salę; apie žmogų, 
kuris šiandieną negali dalyvauti šioje konferencijoje, nes uždarytas 
tolių toliausiai, Sibiro gulage. Kuo jis nusikalto? Parašė knygą. Aš, 
savaime suprantama, kalbu apie kankinį — sąmoningai pavartojau 
šį žodį — Anatolijų Babakovą. 

Net Harį nustebino prapliupę plojimai. Paprastai konferencijos 
apie knygas nebūna gausiai lankomos — susirenka mąslūs mokslo 
žmonės, kurie, pranešėjui atsisėdus, mandagiai pliaukšteli keletą 
kartų, ir tiek. Vis dėlto ši pertraukėlė davė jam kelias akimirkas su- 
sikaupti. 

— Kiek iš mūsų, esančių šioje salėje, skaitė knygas apie Hitlerį, 
Čerčilį ar Ruzveltą? Apie tris iš keturių lyderių, nulėmusių Antro- 
jo pasaulinio karo baigtį? Iki šiol vienintelė šalies viduje parašyta 
apybraiža apie Josifą Staliną, pasirodžiusi už Sovietų Sąjungos ribų, 
tebuvo propagandinė brošiūra, kurią cenzūravo KGB pareigūnai. 

Kaip visi žinote, tą knygą į anglų kalbą išvertęs žmogus buvo taip 
nusivylęs tuo leidiniu, jog nusprendė pats parašyti nesankcionuotą 
biografiją, kuri iš neabejotinai kitokios perspektyvos mums atskleis- 
tų Žmogų, visiems žinomą Dėdės Džo vardu. Bet, vos išleidus kny- 
gą, visas tiražas buvo sunaikintas, leidėjas užčiauptas, o po tariamo 
teismo proceso jos autorius nušluotas nuo žemės paviršiaus. Kalbu 
ne apie Hitlerio Vokietiją, o apie šiandieninę Rusiją. Gal kam nors iš 
jūsų būtų įdomu sužinoti, ką Anatolijus Babakovas parašė, kad pri- 
vertė valdžią taip tironiškai pasielgti; man būtų įdomu. Šiaip ar taip, 
sovietai ir toliau nesiliauja trimituoti apie savosios utopinės vals- 
tybės šlovę; jie mus tikina, kad toks valstybės modelis — pavyzdys 
visam likusiam pasauliui; neva, bėgant laikui, mes nebeturėsime 
kito pasirinkimo ir mums teks tą modelį kopijuoti. Pone prezidente, 
jeigu jau taip yra, kodėl mums neperskaičius oponuojančios nuo- 
monės ir patiems nesusidarius įspūdžio? Nepamirškime, kad „Dėdė 
Džo“ buvo parašyta žmogaus, daugiau nei vienuolika metų vos per 
žingsnį stovėjusio Stalinui už nugaros, slapčiausių Stalino minčių 
patikėtinio, kasdienio jo gyvenimo liudininko. Bet, kai Babakovas 
nutarė parašyti savąjį visų įvykių variantą, niekam, įskaitant ir so- 
vietinius žmones, nebuvo leista susipažinti su jo mintimis. Įdomu, 
kodėl? 

— Niekur, jokiame Anglijos, Amerikos, Australijos, Afrikos ar 
Pietų Amerikos knygyne nerasite nė vieno „Dėdės Džo“ egzemplio- 
riaus; taip pat tos knygos tikrai nerasite ir Sovietų Sąjungoje. Gal ta 
knyga klaikiai parašyta, nuobodi, bevertė ir nenusipelno mūsų bran- 
gaus laiko? Tai bent leiskite mums patiems nuspręsti, ar taip ir yra. 

Per salę nuvilnijo dar viena aplodismentų banga. Hariui teko 
slėpti šypsnį — jis pastebėjo, kad ilgais juodais paltais vilkintys žmo- 
nės ir toliau tebestovi susikišę rankas į kišenes, o kai vertėjas išvertė 
jo žodžius, jų veidų išraiška nepasikeitė. 

Palaukęs, kol plojimai nurims, Haris ėmėsi apibendrinimo. 

— Šiandieną šioje konferencijoje dalyvauja istorikai, biografai, 
mokslininkai, net keli rašytojai, ir jie visi neabejoja, jog naujausi jų 
darbai bus publikuoti, kad ir kaip aštriai jie kritikuotų vyriausybes, 
vadovus, net politinę sistemą. Kodėl? Nes atvyko iš šalių, kurios 
moka priimti kritiką, satyrą, parodiją, net pašaipą, kurių piliečiais 
pasitikima ir jiems leidžiama susidaryti savo nuomonę apie knygos 
privalumus. Sovietų Sąjungos rašytojai publikuojami tik tada, jei 
valstybė pritaria tam, ką jie sako. Kiek iš jūsų, sėdinčių šioje salėje, 
kamuotumėtės kalėjime, jei būtumėte gimę Rusijoje? Kreipiuosi į 
šios didžios šalies vadovus: kodėl jūsų žmonėms nesuteikus tokių 
pačių privilegijų, kurios mums, vakariečiams, savaime supranta- 
mos? Galite pradėti nuo Anatolijaus Babakovo išlaisvinimo ir jo 
knygos publikavimo. Na, jei nebijote šio laisvės skleidėjo. Nenu- 
rimsiu, kol „Dėdės Džo“ negalėsiu įsigyti „Hatchards“, knygyne Pi- 
kadilyje, „Doubledays“ Penktajame aveniu, „Dymocks“ Sidnėjuje ir 
„George's“ Parko gatvėje, Bristolyje. Bet labiausiai norėčiau tą kny- 
gą išvysti Lenino bibliotekos Vozdviženkos gatvėje, keli šimtai jardų 
nuo šios salės, lentynose. 

Nors plojimai buvo kurtinantys, Haris tik įsitvėrė pulto, nes 
dar nebuvo išdėstęs paskutinės pastraipos. Palūkėjęs, kol salė visai 
nutils, jis pakėlė akis ir pridūrė: 

— Pone prezidente, britų delegacijos vardu turiu garbės pa- 
kviesti poną Anatolijų Babakovą skaityti pagrindinio pranešimo ki- 
tais metais vyksiančioje tarptautinėje konferencijoje Londone. 

Visi klausytojai, nevilkintys juodais paltais, pakilo ir stovėdami 
apdovanojo Harį ovacijomis. Ložėje salės gale sėdintis vyresnysis 
KGB pareigūnas atsisuko į savo viršininką ir pratarė: 

— Žodis žodin. Turbūt jis turėjo atsarginę kalbos kopiją, apie 
kurią nežinojome. 

— Pirma linija skambina ponas Naulsas, pirmininke. 

Ema spustelėjo telefono mygtuką. 

— Laba diena, Džimai. 

— Laba diena, Ema. Pamaniau, paskambinsiu, nes Desmondas 
Meloras sako, kad buvo su jumis susitikes; jo manymu, susitikimas 
praėjo visai gerai. 

— Neabejoju, kad jis taip mano, — atsakė Ema. — Turiu pri- 
pažinti, kad ponas Meloras man paliko įspūdį. Jis — neabejotinai 
sumanus verslininkas, savo srityje sukaupęs didelę patirtį. 

— Sutinku, — kalbėjo Naulsas. — Ar galiu teigti, kad rekomen- 
duosite jį į valdybos narius? 

— Ne, Džimai, negalite. Ponas Meloras turi daug žavingų savy- 
bių, bet, mano galva, turi ir vieną didelę ydą. 

— Įdomu, kokią? 

— Jį domina tik vienas asmuo — jis pats. Žodis „lojalumas“ 
jam — prakeiksmas. Kai sėdėjau ir klausiausi pono Meloro, jis man 
priminė tėvą, o aš norėčiau, kad valdyboje būtų į mano senelį pana- 
šūs žmonės. 

— Dabar jaučiuosi patekęs į labai nemalonią padėtį. 

— Kodėl, Džimai? 

— Aš pirmas rekomendavau Melorą į valdybą, ir jūsų sprendi- 
mas silpnina mano pozicijas. 

— Apgailestauju girdėdama, kad taip jaučiatės, Džimai, — pa- 
sakė Ema ir kiek patylėjusi pridūrė: — Aišku, aš suprasiu, jei suma- 
nysite atsistatydinti. 


Likusią dieną Haris spaudė rankas žmonėms, kurių niekada 
nebuvo matęs; keli iš jų pažadėjo skleisti žinią apie Babakovo bylą 
savo šalyse. Tokius džiaugsmingus sveikinimus politikas Džailzas 
priimdavo visai natūraliai, o Harį tai vargino. Vis dėlto jis džiaugė- 

si, kad per pastarųjų rinkimų kampaniją jis su savo svainiu šukavo 
Bristolio gatves, nes dabar suprato, kiek daug iš jo išmoko. 

Kai įlipo į autobusą, vežantį konferencijos dalyvius į Didįjį 
teatrą, buvo taip pavargęs, kad baiminosi užmigti per spektaklį. 
Tačiau, vos pakilus uždangai, jis sunkiai nustygo vietoje išbudintas 
šokėjų artistiškumo, jų talento, gracijos ir energijos; jis negalėjo 
atplėšti nuo scenos akių. Kai galiausiai uždanga nusileido, Haris 
neabejojo, kad šioje srityje Sovietų Sąjunga išties pirmauja pasau- 
lyje. 

Kai grįžo, viešbučio administratorius jam padavė raštelį, kad 
ryte, be dešimties aštuntą, jį paims ambasados automobilis ir nuveš 
papusryčiauti su ambasadoriumi. Vadinasi, jam liks daugiau nei pa- 
kankamai laiko iki dvyliktos valandos skrydžio į Londoną. 

Vestibiulio kampe tyliai sėdėjo du vyriškiai ir stebėjo kiekvie- 
ną jo judesį. Haris žinojo, kad jie gerokai anksčiau už jį perskaitė 
ambasadoriaus laiškelį. Jis paėmė raktą, plačiai jiems nusišypsojo, 
palinkėjo labos nakties ir liftu pasikėlė į septintą aukštą. 

Nusirengęs Haris krito ant lovos ir greitai užmigo giliu miegu. 


— Prastas ėjimas, mama. 

— Kodėl? — nesuprato Ema. — Džimas Naulsas niekada nebu- 
vo labai lojalus; atvirai kalbant, džiaugčiausi juo atsikračiusi. 

— Prisimeni, ką apie J. Edgarą Huverį sakė Lindonas Džonso- 
nas? Verčiau laikysiu jį palapinėje, kad myžtų laukan, nei išmestą iš 
palapinės, kad myžtų vidun. 

— Kartais imu ir susimąstau, kodėl mudu su tėvu išmetėme tiek 
pinigų tavo auklėjimui. Bet kaip Naulsas galėtų mums pakenkti? 

— Jis turi informacijos, galinčios sužlugdyti kompaniją. 

— Jis nedrįstų paviešinti karinio jūrų laivyno incidento. Jei pa- 
viešintų, niekada nebegautų darbo Sityje. 

— Jam nė nereikia viešinti. Jam tereikia tyliai papietauti savo 
klube su Aleksu Fišeriu, ir ledi Virginija jau po pusvalandžio kuo 
smulkiausiai žinotų, kas tą naktį iš tikrųjų nutiko. Gali neabejoti, 
kad liudydama teismo salėje ji pateiks sensacingų naujienų, kurios 
sužlugdys ne tik tave, bet ir visą kompaniją. Ne, mama, deja, jei ne- 
nori kasdien svarstyti, kada gi pagaliau toji bomba bus numesta, tau 
teks praryti tą sprangų kąsnį. 

— Bet Naulsas jau dabar aiškiai pasakė, kad pasitrauks iš valdy- 
bos, jei Meloras netaps direktoriumi. 

— Vadinasi, ponui Melorui turi būti pasiūlyta vieta valdyboje. 

— Tik per mano lavoną. 

— Tavo žodis paskutinis, mama, ne mano. 


Tuk, tuk, tuk. Haris praplėšė akis ir sumirksėjo. Tuk, tuk, tuk. 
Ar kažkas beldžiasi į duris, ar garsas sklinda iš lauko? Tuk, tuk, tuk. 
Tikrai į duris. Jis nenorėjo kreipti dėmesio, bet beldimas nesiliovė, 
matyt, taip paprastai nenutils. Tuk, tuk, tuk. Jis nenorom nuleido 
kojas ant šaltų linoleumo grindų, užsimetė chalatą ir nušlepsėjo prie 
durų. 

Jei Haris ir nustebo pravėręs duris, stengėsi to neparodyti. 

— Sveiki, Hari, — pratarė aistringas balselis. 

Negalėdamas patikėti Haris spoksojo į merginą, kurią buvo įsi- 
mylėjęs prieš dvidešimt metų. Prieš jį stovėjo tiksli dvidešimtmetės 
Emos kopija, vilkinti sabalų kailinius ir daugiau, jo manymu, nieko. 
Vienoje rankoje ji laikė cigaretę, kitoje — butelį šampano. Gudrus tie 
rusai, pamanė Hans. 

— Aš vardu Alina, — sumurkė ji, liesdama jo ranką. — Norėjau 
su jumis pasimatyti. 

— Man atrodo, sumaišėte kambarius, — atsakė Haris. 

— Ne, nemanau, — atsakė Alina. 

Ji pamėgino pro jį prasmukti, bet Haris tebestovėjo užsikvem- 
pes ant durų, neleisdamas jai praeiti. 

— Hari, aš — jūsų atlygis už tokią nuostabią kalbą. Pažadėjau 
prezidentui padovanoti jums tokią naktį, kokios niekada nepamiršite. 

— Jums jau dabar pavyko, — atsakė Haris svarstydamas, ko- 
kiam prezidentui Alina dirba. 

— Bet vis tiek aš galėčiau būti kuo nors jums naudinga, Hari, 
tiesa? 

— Nenumanau kuo, bet prašau padėkoti savo šeimininkams ir 
jiems pasakyti, kad manęs šitai nedomina. 

Alina atrodė nusivylusi. 

— Gal berniukų? 

— Ne, dėkoju. 

— Pinigų? — siūlė ji. 

— Kaip miela, bet pinigų turiu pakankamai. 

— Nejau niekuo negalėčiau jūsų sugundyti? 

— Na, — prabilo Haris, — kad jau klausiate, yra vienas dalykas, 
kurio visada troškau; jei jūsų šeimininkai galėtų parūpinti, aš — jų 
klientas. 

— Kas tai galėtų būti, Hari? — paklausė ji, pirmą kartą sužibus 
vilčiai. 

— Nobelio literatūros premija. 

Alina sutriko, o Haris nesusilaikęs pasilenkė ir pabučiavo mer- 
ginai į abu skruostus, tarsi ji būtų mylima tetulė. Jis tyliai uždarė 
duris ir nuslinko į lovą. 

— Po velnių tą moterį, — pratarė dabar jau negalėdamas už- 


migti. 

— Pone Kliftonai, skambina ponas Voganas, — per komutato- 
rių pranešė mergina. — Sako, kad jam skubiai reikia pasikalbėti su 
ponu Slounu, bet jis išvykęs į konferenciją Jorke ir iki penktadienio 
negrįš. 

— Peradresuokite skambutį jo sekretorei ir paprašykite, kad ji 
viską sutvarkytų. 

— Pone Kliftonai, Sara neatsiliepia telefonu. Manau, dar negrį- 
Žo po pietų pertraukos. 

— Gerai, sujunkite, — nenorom sutiko Sebas. — Labas rytas, 
pone Voganai, kuo galiu padėti? 

— Esu vyresnysis „Savills“ nekilnojamojo turto agentų partne- 
ris, — pratarė Voganas, — ir man reikia nedelsiant pasikalbėti su 
ponu Slounu. 

— Ar negalėtumėte palaukti iki penktadienio? 

— Ne. Jau turiu kitus du pasiūlymus pirkti Šifnalo ūkį Šrop- 
šyre; kadangi penktadienį visos derybos turi būti baigtos, privalau 
žinoti, ar poną Slouną tebedomina šis reikalas. 

— Pone Voganai, gal galėtumėte viską išdėstyti smulkiau, — 
imdamas parkerį paprašė Sebas, — tada nedelsdamas aiškinsiuosi. 

— Gal galėtumėte perduoti ponui Slounui, kad ponas Kolingvu- 
das mielai sutinka su vieno kablelis šešių milijono siūlymu, vadina- 
si, jei jis tikisi baigti šį sandorį iki penktadienio penktos valandos, 
man reikės šimto šešiasdešimties tūkstančių svarų užstato. 

— Vieno kablelis šešių milijono, — pakartojo Sebas nebūdamas 
tikras, kad teisingai išgirdo skaičių. 

— Taip; savaime suprantama, įskaitant tūkstantį akrų ir namą. 

— Žinoma, — pratarė Sebas. — Viską perduosiu ponui Slounui, 
kai tik jis pasirodys. 

Sebas padėjo ragelį. Kalba sukosi apie didesnę sumą, nei jam 
kada nors teko derėtis dėl nuosavybės Londone, ką jau kalbėti apie 
ūkį Šropšyre, todėl jis nutarė dar kartą viską patikrinti kreipdamasis 

į Slouno sekretorę. Sebas perėjo koridorių, įžengė į jos kabinetą ir 
rado Sarą kabinančią paltą. 

— Laba diena, pone Kliftonai, kuo galėčiau padėti? 

— Sara, norėčiau dirstelėti į Kolingvudo bylą, kad galėčiau in- 
formuoti poną Slouną, kai jis pasirodys. 

Sara suglumo. 

— Tokio kliento nepažįstu, bet vis tiek patikrinsiu. 

Ji atidarė dokumentų spintelę, pažymėtą A ir K raidėmis, ir 
mikliai pervertė K raidės bylas. 

— Jis nėra pono Slouno klientas, — pasakė. — Turbūt įsivėlė 
kokia nors klaida. 

— Pamėgink paieškoti pagal Šifnalo ūkį, — pasiūlė Sebas. 

Sara įniko į S—Z bylas, bet ir vėl papurtė galvą. 

— Gal aš suklydau, — pasakė Sebas. — Gal bus geriau, jei ponui 
Slounui apie tai neužsiminsi, — pridūrė, Sarai uždarius spintelę. 

Sebas neskubėdamas grįžo į savo kabinetą, uždarė duris ir kurį 
laiką mąstė apie pokalbį su ponu Voganu, o paskui pakėlė ragelį ir 
surinko telefonų tinklo informacijos biuro numerį. 

Kai galiausiai ragelyje pasigirdo balsas, Sebas paprašė pono 
Kolingvudo iš Šifnalo ūkio Šropšyre numerio. Po kelių akimirkų vėl 
pasigirdo operatorės balsas: 

— Ponas D. Kolingvudas, Šifnalo ūkis, Šifnalas? 

— Turėtų būti tas pats. Gal galėtumėte pasakyti jo numerį? 

— Deja, ne, pone. Jis — buvęs abonentas. 

— Bet reikalas labai svarbus. 

— Gali būti, pone, bet man jokiu būdu neleidžiama teikti buvu- 
sių abonentų numerių, — ragelyje nutilo. 

Kelias akimirkas padvejojęs Sebas vėl pakėlė ragelį ir surinko 
vidaus numerį. 


— Pirmininko kabinetas, — pranešė pažįstamas balsas. 

— Reičele, man reikia penkiolikos minučių pasikalbėti su bosu. 

— Penktą keturiasdešimt penkios, bet ne ilgiau nei penkiolika 
minučių, nes šeštą jis turi susitikti su pirmininko pavaduotoju, o po- 
nas Bačananas niekada nevėluoja. 


Ambasados „Rolls Royce“ su Sąjungos vėliavėlėmis iš abiejų 
pusių laukė prie „Didžiojo“ viešbučio gerokai iki Hariui tą rytą pasi- 
rodant vestibiulyje be dešimties minučių aštuntą. Kampe smaksojo 
tie patys du vyriškiai, apsimetantys jo nė nepastebį. Haris svarstė, ar 
jie apskritai kada nors miega. 

Išsiregistravęs Haris nesusilaikė ir lengvai nusilenkė abiem 
savo sargybiniams, išeidamas iš viešbučio, didžio tik pavadinimo 
prasme. Vairuotojas atidarė galines rolso dureles, leisdamas Hariui 
įlipti. Haris atsilošė ir susimąstė apie kitą priežastį, dėl kurios atvy- 
ko į Maskvą. 

Automobilis važiavo lietaus nuplautomis sostinės gatvėmis pro 
Šv. Vasilijaus katedrą, reto grožio statinį pietiniame Raudonosios 
aikštės gale. Mašina kirto Maskvos upę, pasuko kairėn, ir po kelių 
akimirkų prasivėrė Britanijos ambasados vartai, karališką orna- 
mentą padalydami pusiau. Vairuotojas įsuko į aikštelę ir sustojo prie 
durų. Haris buvo priblokštas. Virš jo stūksojo caro verti puošnūs rū- 
mai, lankytojams primenantys buvusią Britų imperiją, o ne gerokai 
menkesnį šalies statusą pokariniame pasaulyje. 

Jam teko dar kartą nustebti išvydus ant ambasados laiptų sto- 
vintį ambasadorių, išėjusį jo pasitikti. 

— Labas rytas, pone Kliftonai, — Hariui išlipus iš automobilio, 
pasisveikino seras Hamfris Treveljanas. 

— Labas rytas, jūsų ekscelencija, — atsakė Haris, kai juodu 
spaudė vienas kitam rankas; natūralu, juk jie ketina baigti sandėrį. 

Ambasadorius jį nulydėjo į erdvų puslankio formos holą, kuria- 

me stovėjo žmogaus ūgio karalienės Viktorijos skulptūra ir kabojo 
visu ūgiu nutapytos jos proproanūkės portretas. 

— Šįryt dar neskaitėte The Times, — tarė Treveljanas, — bet ga- 
liu pasakyti, kad jūsų kalba PEN konferencijoje sukėlė norėtą efektą. 

— Tikėkimės, — atsakė Haris. — Bet tuo įsitikinsiu tik tada, kai 
bus paleistas Babakovas. 

— Šitai gali užtrukti, — įspėjo ambasadorius. — Sovietai, kaip 
žinome, nėra greiti ko nors griebtis, ypač kai pasiūlyta idėja nėra 
jų sumanyta. Būtų išmintinga pasirengti ilgam žaidimui. Vis dėlto 
nenusiminkite, nes, sakau jums, Politbiurą nustebino tarptautinės 
bendruomenės jums išreikšta parama. Tačiau yra ir kita medalio 
pusė — dabar jūs laikomas... persona non grata. 

Jis nuvedė svečią marmuro koridoriumi, gausiai nukabintu 
britų monarchų portretais; šių monarchų neištiko rusų aristokratų 
likimas. Du tarnai atidarė dvivėres duris nuo grindų iki lubų, nors 
ambasadorius dar buvo už kelių žingsnių. Jis nužingsniavo tiesiai į 
savo kabinetą, atsisėdo už didelio tvarkingo stalo ir pamojo Hariui 
sėstis priešais. 

— Pasakiau, kad mūsų niekas netrukdytų, — pratarė Trevelja- 
nas, rinkdamasis vieną iš raktų, kybančių ant grandinėlės, ir rakin- 
damas darbo stalo stalčių. 

Jis ištraukė segtuvą ir išėmė iš jo vieną popieriaus lapą, kurį ir 
padavė Hariui. 

— Neskubėkite, pone Kliftonai. Čia jums negalioja sero Alano 
priesakai. 

Haris ėmė studijuoti kaip pakliuvo surašytų pavardžių, adresų 
ir telefonų numerių sąrašą, rodos, neįžvelgdamas jokios sekos ar lo- 
gikos. Antrą kartą peržvelgęs sąrašą jis pasakė: 

— Manau, įsidėmėjau, sere. 

Nepatiklus žvilgsnis ambasadoriaus veide bylojo, kad šis nėra 
įtikintas. 

— Na, patikrinkime, kad neabejotume, gerai? — jis paėmė iš 
Hario lapą ir vietoj jo padavė du firminius ambasados lapus ir par- 
kerį. 

Haris giliai įkvėpė ir pradėjo rašyti dvylika pavardžių, devynis 
adresus ir dvidešimt vieną telefono numerį. Baigęs vykdyti užduotį, 
jis grąžino savo pastangų vaisių ambasadoriui, kad šis įvertintų. Se- 
ras Hamfris neskubėdamas tikrino, lygindamas su originalu. 

— Pengelly parašėte su viena „I“ vietoje dviejų. 

Haris susiraukė. 

— Pone Kliftonai, gal būsite malonus ir pakartosite užduotį, — 
pratarė ambasadorius atsilošdamas, brūkštelėdamas degtuką ir pa- 
degdamas pirmą Hario bandymą. 

Antrą kartą Haris užduotį įvykdė gerokai greičiau. 

— Bravo, — pagyrė ambasadorius, du kartus viską patikrinęs. — 
Man telieka gailėtis, kad nedirbate pas mane. O dabar, numanant, 
kad sovietai jau perskaitė mano raštelį, paliktą jūsų viešbutyje, ne- 
derėtų jų nuvilti. 

Jis paspaudė po stalu įrengtą mygtuką, ir po kelių akimirkų du- 
rys vėl prasivėrė; pro jas įžengė du ambasados darbuotojai, vilkintys 
baltais drobiniais švarkais ir mūvintys juodas kelnes; jie stūmė ve- 
žimėlį. 

Pusryčiaudami, gerdami karštą kavą, valgydami traškius skre- 
bučius su Oksfordo marmeladu ir tikrai vištos padėtus kiaušinius 
abu vyriškiai šnekučiavosi apie viską — apie kriketo rungtynes tarp 
Anglijos ir Pietų Afrikos (Hario manymu, Anglija laimės, o ambasa- 
dorius nebuvo toks tikras), mirties bausmės pakariant panaikinimą 
(Haris pritarė, ambasadorius prieštaravo), Britanijos įstojimą į Ben- 
drąją rinką (šiuo klausimu jiedu abu sutarė). Jie nė kartelio neužsi- 
minė apie tikrąją priežastį, dėl kurios kartu pusryčiavo. 

Kai vežimėlis buvo išvežtas, ir jie vėl liko vieni, Treveljanas 
tarė: 

— Atleiskite, kad esu toks nuobodus, drauguži, bet gal būsite 
malonus ir dar kartą atliksite užduotį? 

Haris grįžo prie ambasadoriaus stalo ir trečią kartą užrašė visą 
sąrašą. 

— Nuostabu. Dabar suprantu, kodėl seras Alanas pasirinko jus. 

Treveljanas išlydėjo svečią iš kabineto. 

— Mano automobilis jus nuveš į oro uostą; nors jums gali at- 
rodyti, kad laiko turite daugiau nei pakankamai, nujaučiu, jog mui- 
tinės pareigūnai manys, neva jums ką nors įdaviau pargabenti į 
Angliją, todėl jus tikrins labai ilgai. Jie, žinoma, teisūs, bet, laimei, 
įdaviau jums tai, prie ko jie negalės prikišti nagų. Taigi dabar, pone 
Kliftonai, man telieka jums padėkoti ir pasiūlyti, kad niekur nera- 
šytumėte to sąrašo, kol lėktuvo ratai neatsiplėš nuo pakilimo tako. 
Gal net patarčiau palaukti, kol išskrisite iš sovietų oro erdvės. Šiaip 
ar taip, lėktuve tikrai bus kas nors, stebintis kiekvieną jūsų judesį. 

Seras Hamfris palydėjo svečią iki lauko durų, jie antrą kartą 
paspaudė vienas kitam rankas, ir Haris, įlipęs į „Rolls Royce“, įsi- 
taisė ant galinės sėdynės. Ambasadorius liko stovėti ant aukščiausio 
laiptelio, kol automobilis dingo jam iš akių. 

Vairuotojas paleido Harį Šeremetjevo oro uoste likus dviem 
valandoms iki skrydžio. Pasirodo, ambasadorius buvo teisus; mui- 
tinėje Haris išbuvo visą valandą — jį tikrino ir vėl pertikrino, iškuitė 
lagaminą, o paskui atardė švarko ir palto pamušalus. 

Kai muitininkai nieko nerado, Harį nuvedė į nedidelį kambarė- 
lį, ir jam buvo paliepta nusivilkti drabužius. Kai ieškančiųjų pastan- 
gos vėl nepasiteisino, atsirado gydytojas ir apieškojo tas vietas, apie 
kurias Haris niekada nė nebūtų pagalvojęs; savaime suprantama, 
kitoje savo knygoje jis smulkiai visko nevardins. 

Po valandos jo lagaminas nenorom buvo pažymėtas kreidos 
kryžiumi, rodančiu, kad daiktai patikrinti, bet Londono tasai laga- 
minas taip ir nepasiekė. Haris nusprendė neprotestuoti, nors mui- 

tinės sargybiniai negrąžino ir palto, Emos dovanos Kalėdų proga. 
Prieš grįžtant į Bristolį jam teks nusipirkti tokį patį paltą „Edžio ir 
Ravenskrofto“ parduotuvėje, nes jis nenorėjo, kad žmona išsiaiš- 
kintų tikrąją priežastį, dėl kurios seras Alanas pageidavo su juo su- 
sitikti. 

Galiausiai įlipęs į lėktuvą Haris apsidžiaugė, kad skris pirmą- 
ja klase, kaip ir tąkart, kai darbavosi ministrų kabineto sekretoriui. 
Taip pat buvo labai malonu, kad šalia jo niekas nesėdėjo. Seras Ala- 
nas pasistengė, kad nebūtų jokių atsitiktinumų. 

Ore išbuvęs ilgiau nei valandą, Haris paprašė stiuardesės poros 
Britanijos oro linijų firminių popieriaus lapų. Tačiau kai jam atnešė 
lapus, persigalvojo. Kitoje pusėje sėdėję du vyriškiai per dažnai žval- 
gėsi jo pusėn. 

Jis atsilenkė sėdynę, užsimerkė ir mintyse vis iš naujo karto- 
jo įsimintą sąrašą. Kai lėktuvas nusileido Hitrou oro uoste, Haris 
jautėsi išsekęs tiek protiškai, tiek fiziškai. Jam teliko džiaugtis, kad 
šnipo darbas nėra pagrindinis jo užsiėmimas. 

Haris pirmas išlipo iš lėktuvo ir nenustebo pamatęs lėktuvo 
trapo papėdėje laukiantį serą Alaną. Haris atsisėdo šalia jo ant užpa- 
kalinės automobilio sėdynės, ir mašina mikliai išriedėjo iš oro uosto 
nesulaikyta muitinės pareigūnų. 

Kabineto sekretorius tepasakė „Labas rytas, Kliftonai“ ir dau- 
giau nepratarė nė žodelio, kol nepadavė Hariui neišvengiamo blokno- 
to ir parkerio. 

Haris parašė dvylika pavardžių, devynis adresus ir dvidešimt 
vieną telefono numerį, kuriuos kelias valandas laikė atmintyje. Prieš 
duodamas sąrašą serui Alanui, jis kelis kartus viską patikrino. 

— Didžiai dėkingas, — pratarė šis. — Manau, jums bus malonu 
išgirsti, kad prie kalbos, kurią užsienio reikalų ministras kitą savaitę 
sakys Jungtinėse Tautose, pridūriau porą pastraipų, ir jos, tikiuosi, 
padės sprendžiant pono Babakovo bylą. Beje, ar pastebėjote pirma 

klase skrendančius du asmens sargybinius, kurie sėdėjo kitoje pu- 
sėje nei jūs? Pasiunčiau juos jūsų saugoti, jei kartais būtų ištikusi 
kokia bėda. 


— Kiek žinau, artimiausiu metu nenumatytas joks vieno kable- 
lis šešių milijono sandoris, — pasakė Sedrikas, — ir vargu ar tokius 
dalykus galėčiau pamiršti. Įdomu, ką Slounas sumanė. 

— Nenutuokiu, — atsakė Sebastijonas, — bet neabejoju, kad pa- 
aiškinimas paprastas. 

— Sakai, jis negrįš iki penktadienio? 

— Taip. Jis konferencijoje Jorke. 

— Vadinasi, turime porą dienų pasiaiškinti. Turbūt tu teisus, 
gal tikrai paaiškinimas bus paprastas. Bet vienas kablelis šeši milijo- 
no... — pakartojo jis. — Ir ponas Kolingvudas priėmė jo pasiūlymą? 

— Taip sakė ponas Voganas iš „Savills“. 

— Ralfas Voganas — seno sukirpimo ir tokios klaidos nepada- 
rytų. 

Sedrikas kelias akimirkas patylėjo ir pridūrė: 

— Geriau rytoj iš pat ryto keliauk į Šifnalą ir ten pakapstyk. 
Pradėk nuo vietinės smuklės. Smuklininkas visada žino viską, kas 
dedasi kaime, o vienas kablelis šeši milijono turėtų sukelti daug 
gandų. Kai pakalbėsi su juo, patikrink vietinius nekilnojamojo tur- 
to agentus, tik, žiūrėk, nesiartink prie Kolingvudo. Jei taip pada- 
rysi, Slounas neabejotinai sužinos ir pamanys, kad mėgini jam pa- 
kenkti. Manau, geriau laikykime visa tai tik tarp mūsų, jei kartais 
paaiškėtų, kad visas šis reikalas visai nekaltas. Kai grįši į Londoną, 
keliauk tiesiai į Kadogano gatvę; per pietus galėsi man viską papa- 
sakoti. 

Sebas nusprendė, kad dabar ne metas aiškinti Sedrikui, jog 
rytojaus vakarui sau ir Samantai jis užsakė staliuką „Mirabelėje“. 

Laikrodis ant židinio atbrailos išmušė septintą; Sebas žinojo, kad 
pirmininko pavaduotojas Rosas Bačananas jau laukia už durų. Jis 
pakilo, ketindamas eiti. 

— Puikiai padirbėjai, Sebai, — pasakė Sedrikas. — Tikėkimės, 
kad paaiškinimas paprastas. Bet, šiaip ar taip, dėkoju, kad mane in- 
formuoji. 

Sebas linktelėjo. Priėjęs prie durų jis atsigręžė palinkėti gero 
vakaro ir pamatė, kaip Sedrikas ryja tabletę. Uždarydamas duris Se- 
bas dėjosi nieko nepastebėjęs. 


10 


Kitą rytą Simai dar nenubudus, Sebas jau buvo atsikėlęs, apsi- 
rengęs II išėjęs iš namų. 

Sedrikas Hardkastlas niekada nekeliaudavo pirma klase, bet 
visada leisdavo taip daryti vyresniesiems savo vadybininkams, jei 
tik jų laukdavo ilga kelionė. Nors Justone Sebas nusipirko Financial 
Times, per visą trijų valandų kelionę į Šropšyrą jis nė nedirstelėjo 
į laikraščio antraštes. Jo mintys sukosi tik apie tai, kaip atvykus į 
Šifnalą geriausiai išnaudoti laiką. 

Truputį po pusės dvyliktos traukinys atvyko į Šrousberio stotį, 
ir Sebas nedvejodamas susistabdė taksi, ketindamas vykti į Šifnalą 
ir nenorėdamas laukti kito traukinio, nes šįkart laikas buvo brangus. 
Jis palaukė, kol išvažiuos iš miesto, o tada sviedė vairuotojui pirmąjį 
klausimą: 

— Kokia smuklė Šifnale geriausia? 

— Priklauso nuo to, ko ieškai — gero ėdalo ar geriausio alaus 
visoje grafystėje. 

— (0) man visada atrodo, kad apie smuklę geriausiai pasako jos 
šeimininkas. 

— Tada geriausia smuklė — „Šifnalo herbas“, kurio savinin- 
kai — Fredas ir Šaila Ramziai. Jiems priklauso ne tik smuklė, bet ir 
visas kaimas. Jis — vietinio kriketo klubo prezidentas, kaime įrengė 
boulingą. Porą kartų net atstovavo grafystei. O Šaila priklauso para- 
pijos tarybai. Tik, įspėju, maistas ten bjaurus. 

— Vadinasi, „Šifnalo herbas“, — pasakė Sebas. 

Jis atsilošė ir ėmė mąstyti, kokią rinktis strategiją; puikiai su- 
prato, kad Slounas neturi sužinoti, kodėl jo nebuvo darbo vietoje. 

Kelios minutės po dvyliktos taksi sustojo prie „Šifnalo herbo“. 
Sebas būtų davęs vairuotojui daugiau arbatpinigių, bet nenorėjo, 
kad šis jį įsimintų. 

Jis įėjo smuklėn, mėgindamas laikytis atsainiai, nors pirmam 
klientui tai nebuvo paprasta, ir atidžiai pažvelgė į stovintį už baro 
vyriškį. Nors jam galėjo būti per keturiasdešimt, skruostai ir nosis 
išdavė pomėgį parduodamam produktui, pilvukas bylojo ištikimybę 
kiaulienos pyragui, o ne sveikiems pietums, nebuvo sunku patikėti, 
kad šis milžinas Šifnale kadaise įrengė boulingą. 

— Gerą dieną, — pratarė šeimininkas. — Ko pasiūlyti? 

— Visai norėčiau puspinčio vietinio alaus, — atsakė Sebas, pa- 
prastai negeriantis darbo metu, bet šiandien alus — darbo dalis. 

Smuklininkas prileido puspintį šviesaus „Wrekin IPA“ alaus ir 
pastatė ant baro. 

— Šilingas šeši pensai. 

Londone Sebui būtų tekę sumokėti dvigubai daugiau. Jis gurkš- 
telėjo. 

— Neblogas, — pasakė Sebas, pasiruošdamas rimtesniam kir- 
čiui kriketo lazda. — Ne vakarietiško brandinimo, bet visai neblogas. 

— Vadinasi, pats — ne iš šitų apylinkių? — paklausė smukli- 
ninkas. 

— Ne, aš iš Glosteršyro, ten gimęs ir augęs, — atsakė jam Sebas 
ir vėl atsigėrė. 

— Kas atginė į Šifnalą? 

— Mano firma atidaro filialą Šrousberyje, o žmona nesutinka 
keltis, kol ten nesurasiu namo. 

— Ar kartais nežaidi kriketo? 

— Pradedu rungtynes „Somerset Straglers“ komandoje. Dar ir 
dėl to netrykštu noru persikelti kitur. 

— Mūsų vienuoliktukas visai padorus, bet vis tiek žvalgomės 
naujų talentų. 

Sebas dūrė pirštu į nuotrauką, kabančią už baro. 

— Ar ten jūs laikote taurę? 

— Taip. Tūkstantis devyni šimtai penkiasdešimt pirmaisiais. 
Tada buvau kokiais penkiolika metų jaunesnis ir penkiolika svarų 
lengvesnis. Tais metais laimėjome grafystės taurę pirmą ir, deja, pa- 
skutinį kartą. Nors pernai patekome į pusfinalius. 

Metas dar vienam kirčiui. 

— Jei šiose apylinkėse panorėčiau įsigyti namą, su kuo patar- 
tumėte derėtis? 

— Mieste yra tik vienas pusėtinai padorus nekilnojamojo turto 
agentas. Čarlis Vatkinsas, mano vartininkas. Jį rasi Didžiojoj gatvėj, 
jo neįmanoma nepastebėti. 

— Tada eisiu ir pasišnekėsiu su ponu Vatkinsu, o paskui grįšiu 
papietauti. 

— Dienos patiekalas — jautienos kepsnys ir pyragas su inks- 
tais, — atsakė smuklininkas, glostydamas pilvuką. 

— Kiek vėliau pasimatysime, — pasakė Sebas baigęs alų. 

Nebuvo sunku rasti Didžiąją gatvę, taip pat iškart į akis krito 
Vatkinso nekilnojamojo turto agentūra su vėjyje siūbuojančia, akį 
rėžiančia iškaba. Sebas kiek užtruko, skaitydamas lange išstatytus 
parduodamo nekilnojamojo turto pasiūlymus. Kainos — nuo septy- 
nių šimtų iki dvylikos tūkstančių svarų; kaip šiose apylinkėse galėtų 
rastis kažkas, kas būtų vertas vieno kablelis šešių milijono? 

Sebas atidarė duris, užgaudamas skimbtelintį varpelį; jam įėjus 
vidun, prie stalo sėdintis jaunuolis pakėlė akis. 

— Ar yra ponas Vatkinsas? — paklausė Sebas. 

— Šiuo metu jis kalbasi su klientu, bet neturėtų ilgai užtrukti, — 
pridūrė, kai jam už nugaros prasivėrė durys ir išėjo du vyriškiai. 

— Dokumentus baigsiu tvarkyti vėliausiai pirmadienį, ir jei- 
gu jums pavyktų susitarti su juristu dėl užstato, viskas judėtų grei- 
čiau, — atidarydamas klientui duris, kalbėjo vyresnysis iš dviejų vy- 
riškių. 

— Pone Vatkinsai, šis ponas laukia jūsų, norėdamas pasikalbė- 
ti, — pasakė už stalo sėdintis jaunuolis. 

— Labas rytas, — pasisveikino Vatkinsas tiesdamas ranką. — 
Užeikite į mano kabinetą. 

Jis atidarė duris ir įleido galbūt būsimą savo klientą. 

Sebas įžengė į nedidelį kabinetą, kuriame buvo rašomasis sta- 
las ir trys kėdės. Ant sienų kabojo buvusių sėkmingų sandorių nuo- 
traukos, visos pažymėtos raudonu lipduku su užrašu PARDUOTA. 
Sebo žvilgsnis užkliuvo už didelio namo su keliais akrais. Jis norėjo, 
kad Vatkinsas greitai susiorientuotų, kokio pobūdžio nuosavybė jį 
domina. Agento veide nušvito šilta šypsena. 

— Ar ieškote tokio pobūdžio nuosavybės? 

— Tikėjausi rasti didelį užmiesčio namą su šiek tiek akrų dirba- 
mos žemės, — atsakė Sebas, sėsdamasis priešais Vatkinsą. 

— Deja, tokie objektai rinkoje pasirodo nedažnai. Bet turiu 
kelis variantus, kurie galėtų jus sudominti, — jis atsitraukė nuo 
stalo, atidarė vienintelės dokumentų spintos stalčių ir išėmė tris 
segtuvus. 

— Bet noriu jus įspėti, pone, kad dirbamos žemės kaina gero- 
kai išaugo, kai vyriausybė nutarė sumažinti mokesčius investuojan- 
tiems į žemės ūkį. 

Sebas nieko neatsakė; Vatkinsas atvertė pirmą segtuvą. 


100 


Jeffrey Archer + Galingiau už kalaviją 


— Asgarto ūkis įsikūręs prie sienos su Velsu, yra septyni šim- 
tai akrų, daugiausia — ariamos žemės, su dideliu Viktorijos laikų 
namu... kurį reikėtų šiek tiek paremontuoti, — nenoriai pridūrė. 

— O kaina? 

— Trys šimtai dvidešimt tūkstančių, — atsakė Vatkinsas, duo- 
damas Sebui lankstinuką ir skubiai pridurdamas: — Galima nuside- 
rėti. 

Sebas papurtė galvą. 

— Tikėjausi gauti namą su mažiausiai tūkstančiu akrų. 

Vatkinso akys nušvito, tarsi būtų laimėjęs varžybas. 

— Yra vienas išskirtinis variantas, kuris visai neseniai pasirodė 
rinkoje, bet aš tik tarpininkauju, ir, deja, sandoris turi būti baigtas 
iki šio penktadienio penktos valandos. 

— Jei šis ūkis bus man tinkamas, šitai manęs nesustabdys. 

Vatkinsas atidarė stalčių ir pirmą kartą pasiūlė klientui Šifnalo 
ūkį. 

— Čia jau įdomiau, — pasakė Sebas, versdamas bukleto pusla- 
pius. — Kiek jie prašo? 

Nekilnojamojo turto agentas dvejojo, tarsi nenorėdamas at- 
skleisti sumos. Sebas kantriai laukė. 

— Žinau, kad „Savills“ nekilnojamojo turto agentūra yra nusta- 
čiusi vieno kablelis šešių milijono sumą, — pasakė Vatkinsas. Dabar 
jam atėjo eilė kantriai laukti manant, kad klientas nedelsdamas pa- 
siūlymą atmes. 

— Gal pietaudamas galėčiau pasigilinti į smulkmenas, 0 po pie- 
tų grįžčiau su jumis pasikalbėti? 

— Gal per tą laiką galėčiau susitarti dėl ūkio apžiūros? 

Šito Sebas norėjo mažiausiai, todėl paskubėjo atsakyti: 

— Apsispręsiu, kai labiau pasigilinsiu į smulkmenas. 

— Laikas mums — ne draugas, pone. 

Visai teisingai, pamanė Sebas. 


101 


Jeffrey Archer + Galingiau už kalaviją 


— Kai po pietų pas jus grįšiu, pasakysiu savo sprendimą, — kiek 
griežčiau pakartojo. 

— Taip taip, žinoma, — atsakė Vatkinsas, pašokdamas ir lydė- 
damas Sebą durų link; dar kartą paspaudęs jam ranką, Vatkinsas 
pratarė: 

— Lauksiu jūsų ateinančio vėliau. 

Sebas išėjo į Didžiąją gatvę ir mikliai grįžo smuklėn. Ponas 
Ramzis stovėjo už baro ir blizgino taurę; Sebas atsisėdo ant baro 
kėdės priešais jį. 

— Ką nors pešei? 

— Gal, — atsakė Sebas, dėdamas ant baro stalviršio žvilgantį 
bukletą taip, kad šeimininkas negalėtų nepastebėti. — Prašyčiau dar 
puspinčio; o jūs su manimi nepasivaišintumėte? 

— Dėkoju, ponaiti. Pietausi? 

— Norėčiau jautienos kepsnio ir pyrago su inkstais, — atsakė 
Sebas, skaitydamas meniu, balta kreida surašytą ant juodos lentos, 
kabančios už baro. 

Ramzis neatplėšė nuo bukleto akių, nors ir pylė klientui puspintį. 

— Galiu šį tą papasakoti apie tą sodybą, — pasakė jis, kai iš 
virtuvės atėjo žmona. 

— Man rodos, kaina kiek per didelė, — pasakė Sebas užsimoda- 
mas trečiam kirčiui. 

— Ir aš taip sakyčiau, — pritarė Ramzis. — Vos prieš penkerius 
metus jį pardavinėjo už tris šimtus tūkstančių, bet net ir už tokią 
sumą jaunajam ponui Kolingvudui nepavyko namo prastumti. 

— Turbūt viso to priežastis — nauja skatinamoji mokesčių sis- 
tema, — svarstė Sebas. 

— Mokesčiais nepaaiškintum tos sumos, kurią girdėjau. 

— Gal savininkui bus garantuotai leidžiama toje žemėje statyti 
namus. Gal ten bus gyvenamieji namai, o gal tasai naujasis gamybi- 
nis ūkis, kuriais taip susidomėjusi vyriausybė. 

— Nieku gyvu, — pratarė prie jų priėjusi ponia Ramzi. — Gal 
parapijos taryba ir neturi valdžios, bet toji grafystės tarybos šutvė 
vis tiek privalo mus informuoti, jei nori ką nors statyti; nesvarbu 
ką — ar pašto dėžutę, ar daugiaaukštį garažą. Jau nuo Didžiosios 
laisvių chartijos mes turime teisę prieštarauti ar stabdyti procesą 
devyniasdešimčiai dienų. Tačiau mūsų menkai kas paiso. 

— Vadinasi, toje žemėje turėtų būti naftos, aukso, o gal paslėptų 
faraonų turtų, — pasakė Sebas, mėgindamas praskaidrinti nuotaiką. 

— Girdėjau ir drastiškesnių spėlionių, — kalbėjo Ramzis. — 
Girdėjau apie paslėptą lobį, milijonų vertės romėniškų monetų gau- 
sybę. Bet man labiausiai patinka istorija apie tai, kaip Kolingvudas 
kartu su kitais plėšikais užpuldinėjo traukinius ir Šifnalo ūkį įkūrė 
ten, kur slėpė prisiplėštą grobį. 

— Ir nepamirškite, — pratarė ponia Ramzi, vėl atėjusi nešina 
jautienos kepsniu ir pyragu su inkstais, — jog ponas Svanas sakosi 
gerai žinąs, kodėl taip šoko kaina, bet niekam nieko nesakys, kol jo 
mokyklos teatrui nebus paaukota solidi suma. 

— Ponas Svanas? — pakartojo Sebas, imdamas peilį ir šakutę. 

— Jis buvo mūsų vietinės klasikinės mokyklos direktorius, 
prieš kelerius metus išėjo į pensiją ir dabar visą laiką skiria rinklia- 
voms mokyklos teatrui. Sakyčiau, jis toks lyg apsėstas. 

— Kaip manote, ar galime nugalėti Pietų Afrikos komandą? — 
paklausė Sebas, gavęs visą reikiamą informaciją ir trokšdamas 
stumtis pirmyn. 

— M. J. K. Smitas turės gražaus darbelio su ta gauja, — atsakė 
smuklininkas, — bet, mano nuomone... 

Sebas gurkšnojo alų atidžiai tikrindamas, kurią kepsnio ir inks- 
tų pyrago dalį būtų saugiausia ragauti. Jis pradėjo nuo apskrudusios 
plutelės, toliau klausydamasis šeimininko nuomonės apie viską, 
pradedant „The Beatles“ įteiktu Britanijos imperijos penktojo laips- 
nio ordinu (nubalsavus jaunimui, juos nominavo Haroldas Vilso- 

nas) ir baigiant amerikiečių galimybėmis išlaipinti žmogų Mėnulyje 
(kokia prasmė?). 

Kai į smuklę įvirto triukšmingas būrelis ir Ramzis dėmesį nu- 
kreipė į juos, Sebas paliko ant baro pusę kronos ir spruko lauk. Vėl 
atsidūręs gatvėje, jis paklausė mažo berniuko rankutę gniaužiančios 
moters, kur yra mokykla. 

— Maždaug pusė mylios šiuo keliu, — atsakė ji. — Nepraeisite 
nepamatęs. 

Jam pasirodė, kad nužingsniavo daugiau nei mylią, bet, tikrai, 
negalėjai nepamatyti didžiulio raudonų plytų Viktorijos stiliaus sta- 
tinio, kuriuo būtų susižavėjęs rašytojas ir architektūros paminklų 
saugotojas Džonas Bečemanas. 

Sebui net nereikėjo eiti pro mokyklos vartus, kad pamatytų 
tai, ko ieškojo. Ryškus plakatas skelbė, kad naujam mokyklos tea- 
trui pastatyti reikia dešimties tūkstančių svarų. Šalia skelbimo buvo 
nupieštas didelis termometras, bet Sebas pamatė, kad raudonas 
stulpelis tesiekia tūkstantį septynis šimtus šešiasdešimt šešis sva- 
rus. Norėdami apie projektą sužinoti daugiau, prašau susisiekti su 
ponu Morisu Svanu MA (Oksonas), Šifnalas 2613. 

Sebas užsirašė į knygelę du skaičius — 8234 ir 2613, tada apsi- 
suko ir patraukė Didžiosios gatvės link. Tolumoje pamatė raudoną 
telefono būdelę ir apsidžiaugė išvydęs ją neužimtą. Jis žengė į būde- 
lę ir kelias minutes repetavo sumanytus žodžius, o tada dirstelėjo į 
knygelėje užrašytą numerį. Jis surinko 2613, įspraudė į plyšelį ke- 
turis pensus ir kiek palaukęs išgirdo atsiliepiantį pagyvenusio žmo- 
gaus balsą. 

— Morisas Svanas. 

— Laba diena, pone Svanai. Mano pavardė Kliftonas. Esu atsa- 
kingas už „Farting's“ banko teikiamą labdarą; svarstome galimybę 
paaukoti jūsų mokyklos teatrui. Gal mums būtų galima susitikti? Aš, 
savaime suprantama, mielai pas jus ateičiau. 

— Ne, geriau susitikime mokykloje, — apsidžiaugęs pasiūlymu 
atsakė Svanas. — Tada galėsiu parodyti, ką esame sumanę. 

— Puiku, — atsakė Sebas, — bet, deja, į Šifnalą atvykau vienai 
dienai ir jau šįvakar grįšiu į Londoną. 

— Tada aš pats nedelsdamas atvyksiu. Kodėl mums nesusitikus 
prie mokyklos vartų po dešimties minučių? 

— Lauksiu jūsų, — atsakė Sebas. 

Jis padėjo ragelį ir skubiai patraukė atgal prie mokyklos. Jam 
neteko ilgai laukti — Sebas pamatė iš lėto besiartinantį, lazda pasi- 
ramsčiuojantį smulkaus sudėjimo poną. 

Kai Sebas pasisakė, kas esąs, Svanas pratarė: 

— Pone Kliftonai, kadangi turite mažai laiko, aš jus nuvesiu tie- 
siai į mokyklos iškilmių salę, parodysiu architektų parengtus naujo- 
jo teatro brėžinius ir atsakysiu į visus jūsų klausimus. 

Sebas nusekė paskui senuką pro mokyklos vartus, perėjo kiemą 
ir įžengė į salę klausydamasis jo pasakojimų apie tai, kaip svarbu 
jauniems Žmonėms turėti savo teatrą ir kaip tasai teatras pakeis vie- 
tos bendruomenės gyvenimą. 

Sebas neskubėdamas apžiūrinėjo ant sienos iškabintus smul- 
kius architektų brėžinius, o Svanas ir toliau užsidegęs kalbėjo apie 
projektą. 

— Kaip matote, pone Kliftonai, nors avanscena bus arkos pa- 
vidalo, užkulisiuose vis tiek bus pakankamai vietos rekvizitams lai- 
kyti, o šonuose stovintiems aktoriams nereikės grūstis; jei surinksiu 
visą reikiamą sumą, vaikinai ir merginos galės persirengti atskirose 
rūbinėse, — jis pasitraukė atokiau. — Tai — mano gyvenimo svajo- 
nė, — prisipažino, — kuri, tikiuosi, išsipildys iki man numirštant. 
Bet gal galėčiau paklausti, kodėl jūsų bankas susidomėjo tokiu men- 
ku projektu Šifnale? 

— Šiuo metu skatinamąja vyriausybės nustatyta mokesčių sis- 
tema susidomėjusių klientų vardu superkame žemes šiose apylinkė- 

se. Suprantame, kad kaime toks mūsų žingsnis nesulauks populia- 
rumo, todėl ir nusprendėme paremti keletą vietinių projektų. 

— Ar vienas iš tų sklypų — Šifnalo ūkis? 

Šis Svano klausimas Sebą užklupo netikėtai, ir jis prabilo tik po 
minutėlės: 

— Ne, pasidomėjome pono Kolingvudo nuosavybe ir į viską at- 
sižvelgę nusprendėme, kad prašoma kaina per didelė. 

— Pone Kliftonai, kaip manote, kiek per savo gyvenimą esu mo- 
kes vaikų? 

— Nenumanau, — sutrikdytas klausimo atsakė Sebas. 

— Per tris tūkstančius, todėl iškart suprantu, kai kas nors mė- 
gina išsisukti visko nepasakydamas. 

— Nesu tikras, ar gerai jus supratau, pone. 

— Viską labai gerai suprantate, pone Kliftonai. Iš tikrųjų jūs čia 
atvykote apsižvalgyti, ir jūsų absoliučiai nedomina mano teatras. Iš 
tikrųjų jūs norite sužinoti, kodėl kažkas nori sumokėti už Šifnalo ūkį 
vieną kablelis šešis milijono svarų, nors niekas šiose apylinkėse už 
nieką tokios sumos neprašo. Ar aš teisus? 

— Taip, — pripažino Sebas. — Ir jei sužinočiau atsakymą į šį 
klausimą, neabejoju, mano bankas būtų pasirengęs dosniai paauko- 
ti naujajam jūsų teatrui. 

— Pone Kliftonai, kai būsite senas, o tokia diena tikrai ateis, 
pamatysite, kad atsiras laiko — ypač jei būsite nugyvenęs aktyvų ir 
visavertį gyvenimą. Taigi, kai už Šifnalo ūkį buvo paprašyta gerokai 
per didelė suma, smalsumas mane įveikė, ir nutariau laisvalaikiu 
aiškintis, kodėl taip yra. Kaip kiekvienas geras detektyvas, pradėjau 
ieškoti visokių užuominų; galiu jus patikinti, kad po šešių mėnesių 
kruopštaus tyrimo, net ir netikėčiausios informacijos tikrinimo da- 
bar jau gerai žinau, kodėl kažkas nori sumokėti už Šifnalo ūkį gero- 
kai per didelius pinigus. 

Sebas jautė, kaip daužosi širdis. 


106 


Jeffrey Archer + Galingiau už kalaviją 


— Ir jei norite sužinoti, ką išsiaiškinau, jums teks ne tik dosniai 
paaukoti mokyklos teatrui, bet ir finansuoti visą projektą. 

— Ojeigu jūs klystate? 

— Pone Kliftonai, jums teks prisiimti šią riziką, nes iki sandorio 
pabaigos liko vos pora dienų. 

— Tada ir jums teks rizikuoti, — atsakė Sebas, — nes aš neketi- 
nu mokėti daugiau nei aštuonių tūkstančių svarų, kol nebus įrodyta, 
kad esate teisus. 

— Prieš sutikdamas savo ruožtu norėčiau paklausti. 

— Žinoma, klauskite, — paragino Sebas. 

— Ar kartais nesate rašytojo Hario Kliftono giminaitis? 

— Esu; jis — mano tėvas. 

— Taip ir pamaniau, jūs panašūs. Nors niekada nesu skaitęs 
jokios jo knygos, su dideliu susidomėjimu sekiau visą jo pradėtą 
kampaniją dėl Anatolijaus Babakovo, ir jeigu Haris Kliftonas — jūsų 
tėvas, man labai tinka. 

— Dėkoju, pone, — atsakė Sebas. 

— O dabar, jaunuoli, prisėskite, nes laikas — ne mūsų bendri- 
ninkas. 

Sebas prisėdo ant scenos krašto, ir Svanas neskubėdamas ėmė 
pasakoti apie skrupulingą tyrimą, trukusį pastaruosius šešis mėne- 
sius, po kurio jis padarė vienintelę išvadą. Prie šios išvados Sebas 
niekaip negalėjo prikibti. Jis pašoko nuo scenos. 

— Pone, ar prieš išvykdamas galėčiau jums pateikti dar vieną 
klausimą? 

— Žinoma, jaunuoli. 

— Kodėl nepasakėte Kolingvudui, ką išsiaiškinote? Šiaip ar 
taip, paaiškėjus jūsų tiesai, jis nebūtų praradęs nė penso, jei ir ne- 
būtų laiku visko sumokėjęs. 

— Aš mokiau Daną Kolingvudą mokykloje, — atsakė Svanas. — 
Net vaikystėje jis buvo godus ir kvailas, nuo to laiko menkai tepasi- 

keitė. Jo nedomino tai, ką galiu jam papasakoti, jis tik numetė man 
penkių svarų auką ir palinkėjo sėkmės. 

— Vadinasi, apie tai daugiau niekam nepasakojote? — paklausė 
Sebas, stengdamasis neišduoti jaudulio. 

Senukas minutėlę dvejojo. 

— Pasakiau vienam asmeniui, — prisipažino, — bet iš jo nega- 
vau jokio atsako. 

Sebui nereikėjo klausti to asmens pavardės. 


Truputį po aštuonių Sebas pabeldė į Kadogano gatvės 37-ojo 
numerio duris. Sedrikas atsiliepė kviečiamas ir be žodžių nusivedė 
jaunąjį savo protežė į svetainę. Sebo žvilgsnis iškart nukrypo į Hok- 
nio peizažą, kabantį virš židinio, o paskui jis pasigrožėjo indaujoje 
pastatytu Henrio Muro skulptūros maketu. Sebas neabejojo — jei 
Pikasas būtų gimęs Jorkšyre, jo kūrinys taip pat puikuotųsi Sedriko 
kolekcijoje. 

— Ar išgertum su manimi taurę vyno? — paklausė Sedri- 
kas. — Tukstantis devyni šimtai penkiasdešimt devintųjų „Chateau- 
neuf-du-Pape“; spręsdamas iš tavo išraiškos nujaučiu, kad nusipelnei. 

— Dėkoju, pone, — atsakė Sebas, smigdamas į arčiausiai sto- 
vintį krėslą. 

Sedrikas padavė jam taurę ir atsisėdo priešais. 

— Kai atgausi kvapą, neskubėdamas viską smulkiai papasakok. 

Sebas nurijo gurkšnelį. Tokios rūšies vyno „Šifnalo herbo“ sve- 
čiams ponas Ramzis šįvakar nepasiūlys. 

Kai po dvidešimties minučių Sebas baigė savo istoriją, Sedrikas 
pratarė: 

— Svanas man atrodo esąs galvotas vyriokas. Nujaučiu, kad jis 
man patiktų. Bet ko tu iš šios pažinties išmokai? — jis dažnai pateik- 
davo Sebui šį klausimą, kai jis dar dirbo asmeniniu padėjėju. 

— Fizinis žmogaus silpnumas dar nereiškia, kad to žmogaus 
protas nėra aštrus. 

— Gerai. Ko dar? 

— Reputacija — labai svarbu. 

— Šiuo atveju — tavo tėvo reputacija, — priminė jam Sedri- 
kas. — Sebai, jei daugiau nieko iš šios dienos nebūtum pešęs, vis tiek 
kelionė į Šifnalą būtų buvusi naudinga. Tačiau dabar turiu pažvelgti 
tiesai į akis — gali būti, kad vienas iš aukščiausias pareigas užiman- 
čių mano darbuotojų kažką rezga man už nugaros, — prieš tęsdamas 
jis atsigėrė vyno. — Aišku, gali būti, kad Slounas pateiks kokį nors 
paprastą paaiškinimą, bet kažkodėl abejoju. 

Sebas sulaikė šypsnį. 

— Bet žinant, ką vyriausybė yra sumaniusi, ar nereikėtų ko nors 
imtis dėl to sandėrio? 

— Viskam savas laikas. Bet pirmiausia man reikia pasikalbėti 
su Ralfu Voganu, nes jis neliks patenkintas, kai atšauksiu banko pa- 
siūlymą, ir dar labiau supyks, kai pasakysiu priežastį, dėl kurios taip 
pasielgiau. 

— O galjis priims mažesnės kainos pasiūlymą? 

— Ne, jei manys, kad vis dar gali gauti daugiau pinigų kelias 
dienas palaukęs. 

— O kaip ponas Svanas? 

— Gundausi skirti jam aštuonis tūkstančius du šimtus trisde- 
šimt keturis svarus, kad ir kas nutiktų. Manau, jis jų nusipelnė. 

Dar kartą gurkštelėjęs vyno jis pridūrė: 

— Bet šįvakar, Sebai, daugiau nieko nebepadarysime, todėl tau 
siūlau eiti namo. Tiesą sakant, kadangi rytoj darbe bus tikras pra- 
garas, gal būtų išmintinga tau pasiimti laisvą dieną ir laikytis kiek 
įmanoma atokiau nuo biuro. Bet pirmadienio rytą nedelsdamas 
man viską pranešk; nujaučiu, kad į Šropšyrą dar grįši. 

Jiems išėjus iš kambario ir koridoriumi žengiant lauko durų 
link, Sedrikas pasakė: 

— Tikiuosi, šiam vakarui nieko nebuvai suplanavęs? 
Nieko ypatinga, pamanė sau Sedrikas. Tik ketinau pakviesti Sa- 
mantą vakarienės ir jai pasipiršti. 


11 


Sužinojęs, kad iki pirmadienio ryto darbe jo niekas nelaukia, 
Sebas ėmė planuoti Samantai staigmenų kupiną savaitgalį. Visą rytą 
jis užsakinėjo traukinių, lėktuvų bilietus, viešbučių numerius, net 
išsiaiškino, kada dirba Nyderlandų nacionalinis meno ir istorijos 
muziejus. Jis norėjo, kad savaitgalis Amsterdame būtų tobulas, to- 
dėl išėję iš muitinės jie neieškojo autobusų ar geležinkelio stočių, bet 
patraukė tiesiai prie taksi laukiančiųjų eilutės. 

— Sedrikas turbūt liko labai patenkintas, kai išsiaiškinai, ką 
Slounas sumanęs, — paklausė Sima, kai taksi įsuko į automobilių 
srautą, riedėdamas iš oro uosto. — Kaip manai, kas bus toliau? 

— Manau, šiandien po pietų, apie penktą valandą, Slounas bus 
atleistas. 

— Kodėl šiandien, penktą valandą? 

— Nes tada jis tikėjosi baigti Šifnalo ūkio sandorį. 

— Visa tai primena graikų tragediją, — kalbėjo Sima. — Jei tik 
būtų nusišypsojusi sėkmė, Slounas būtų pasprukęs dar prieš pirma- 
dienį tau pasirodant darbe. 

— Beveik neabejotinai, nes Sedrikas manęs prašė grįžus nedel- 
siant su juo susitikti. 

— Kaip manai, ar gausi Slouno vietą? — paklausė Sima, taksi 
įsukus į greitkelį. 

— Galbūt. Bet tikriausiai tos pareigos man bus patikėtos tik lai- 
kinai, kol Sedrikas ras labiau patyrusį žmogų. 

— Bet jeigu jau sugebėjai nutraukti Šifnalo sandorį, jis galėtų ir 
nesivarginti ieškodamas ko nors kito. 

— Gali būti ir taip; nenustebčiau, jei pirmadienį vėl traukiniu 
dardėčiau į Šrousberį. Ar jis į žiedą įsuko iš kairės? 

— Ne, iš dešinės, — juokdamasi atsakė Sima. — Nepamiršk, kad 
mes žemyne, — ji atsigręžė į Sebą, kuris sėdėjo įsitvėręs priekinės 
sėdynės, ir uždėjo ranką jam ant kojos. — Labai atsiprašau, — prata- 
rė. — Kartais pamirštu apie tą baisią avariją. 

— Viskas gerai, — atsakė Sebas. 

— Man patiko ponas Svanas. Gal būtų išmintinga bendrauti su 
juo ir toliau. 

— Sedrikas su tavimi sutinka. Ir jei nutrauksime sumanytą san- 
dorį, gali būti, kad turėsime jo mokyklai pastatyti koncertų salę, — 
pridūrė Sebas, kai jie privažiavo miesto prieigas. 

— Tikiuosi, apsistosime „Amstelyje“, prie upės? — paklausė 
Sima, kai priešais išdygo prabangus penkių žvaigždučių viešbutis, 
atsuktas į Amstelio upę. 

— Šįkart ne; viešbutis palauks, kol tapsiu banko valdybos 
pirmininku. O dabar bus „Kanalo pensionas“, gerai žinomi vienos 
žvaigždutės svečių namai, kuriuose lankosi daug žadantys klientai. 

Sima nusišypsojo taksi privažiavus prie nedidelių svečių namų, 
įsispraudusių tarp daržovių ir vaisių parduotuvės ir Indonezijos res- 
torano. 

— Kur kas geriau nei „Amstelis“, — pareiškė ji, kai jiedu įžengė 
į ankštą vestibiulį. Jiems užsiregistravus Sebas nunešė lagaminus į 
viršų, nes svečių namuose nebuvo nei lifto, nei nešiko. Jis atrakino 
kambario duris ir užžiebė šviesą. 

— Kaip rūmuose, — pareiškė Sima. 

Sebas negalėjo patikėti, kad kambarys gali būti toks mažas. Jie 
vos išsiteko stovėdami iš abiejų dvigulės lovos pusių. 

— Atsiprašau, — pasakė jis. — Norėjau, kad šis savaitgalis būtų 
tobulas. 

Sima jį apsikabino. 

— Kartais būni tikras kvailiukas. Tai ir yra tobula. Man labai 
patinka būti daug žadančiai. Tada galima ko nors siekti ir laukti. 

Sebas krito ant lovos. 

— Žinau, ko siekiu ir laukiu. 

— Apsilankymo Olandijos nacionaliniame muziejuje? — spė- 
liojo Sima. 


— Norėjote su manimi pasikalbėti? — paklausė Slounas, įžen- 
gęs į pirmininko kabinetą. Jis nelaukė būti pakviestas sėstis. 

Sedrikas pažvelgė į turto skyriaus vadovą, bet nenusišypsojo. 

— Ką tik baigiau skaityti jūsų mėnesio ataskaitą. 

— Praėjusį mėnesį pakilome dviem kablelis dviem procento, — 
priminė jam Slounas. 

— Labai įspūdinga. Bet, sakau, gal būtų buvę dar geriau, jei... 

— Jei kas, pirmininke? — atžariai paklausė Slounas. 

— Jei į jūsų ataskaitą būtų įtrauktas ir Šifnalo ūkis, — atsakė 
Sedrikas, imdamas nuo stalo bukletą. 

— Šifnalo ūkis? Ar esate tikras, kad tai mano, o ne Kliftono tur- 
tas? — paklausė Slounas, nervingai čiupinėdamas kaklaraiščio mazgą. 

— Esu absoliučiai tikras, kad tai jūsų turtas, Slounai. Tik nega- 
liu tvirtai pasakyti, ar tasai turtas priklauso ir bankui. 

— Kur lenkiate? — staiga pradėjo gintis Slounas. 

— Kai prieš kelias minutes skambinau „Savills“ nekilnojamojo 
turto agentūros vyresniajam partneriui Ralfui Voganui, jis patvirti- 
no, kad sudarėte vieno kablelis šešių milijono sandorį už nekilnoja- 
mąjį turtą, banką pasirinkęs laiduotoju. 

Slounas neramiai sukrutėjo kėdėje. 

— Jūs, pirmininke, visai teisus, bet kadangi sandoris dar nėra 
baigtas, smulkmenų nesužinosite, kol nepateiksiu kito mėnesio atas- 
kaitos. 

— Viena smulkmena, kurią reikėtų paaiškinti — kodėl sąskaita 
registruota Ciuriche gyvenančio kliento vardu. 

— Aaa, taip, — atsakė Slounas. — Dabar prisimenu. Jūs, pirmi- 
ninke, visai teisus, dirbome šveicarui klientui, norinčiam likti ano- 
nimu, bet būtent to kliento sandorius bankas apmokestina trimis 
procentais komisinių. 

— Ir nereikia labai atidžiai aiškintis, — kalbėjo Sedrikas, plekš- 
nodamas per krūvą ant stalo padėtų dokumentų, — kad suprastum, 
jog tasai pats klientas per pastaruosius metus atliko dar šešias ope- 
racijas ir susižėrė gražaus pelno. 

— Bet ar ne toks mano skyriaus darbas? — protestavo Slou- 
nas. — Argi mes neturime didinti klientų pelno, podraug ir bankui 
uždirbdami gražių komisinių? 

— Taip, tikrai, turite, — kalbėjo Sedrikas, stengdamasis likti ra- 
mus. — Tik gaila, kad šveicaro kliento sąskaita jūsų vardu. 

— Iš kur žinote, — drėbė Slounas, — juk Šveicarijoje klientų 
sąskaitos žymimos numeriais, o ne pavardėmis! 

— Nežinojau. Bet jūs ką tik patvirtinote didžiausius mano būgš- 
tavimus, todėl priėjote liepto galą. 

Slounas pašoko nuo kėdės. 

— Per pastaruosius dešimt mėnesių bankui pelniau dvidešimt 
tris procentus pelno. 

— Jei apskaičiavau teisingai, — atkirto Sedrikas, — per tą patį 
laiką sau pelnėte dar keturiasdešimt vieną procentą. Numanau, kad 
Šifnalo ūkis turėjo būti didžiausias pasipinigavimas. 

Slounas vėl krito į kėdę beviltiškai žvelgdamas. 

— Bet... 

— Apgailestauju, kad turiu būti tasai blogasis žinianešys, — tęsė 
Sedrikas, — bet šio sandorio savajam šveicarui klientui nesudarysi- 
te, nes prieš kelias minutes paskambinau ponui Voganui iš „Savills“ 
ir atšaukiau Šifnalo ūkio pirkimą. 

— Bet iš to sandorio būtume gavę didžiulį pelną, — pasakė 
Slounas, dabar jau įžūliai žiūrėdamas į pirmininką. — Gal net mili- 
joną svarų. 

— Nemanau, kad galvoje turėjote mus, — atsakė Sedrikas. — 
Manau, galvojote apie save. Nors įkeitėte banko pinigus, ne savo. 

— Bet jums žinoma tik pusė faktų. 

— Slounai, galiu jus patikinti, kad pono Svano dėka žinau visus 
faktus. 

Slounas iš lėto pakilo nuo kėdės. 

— Jūs — kvailas senis, — spjovė Sedrikui. — Jūs nieko nenutuo- 
kiate, jūs nenorite suprasti šiuolaikinės bankininkystės. Kuo grei- 
čiau užleisite vietą jaunesniam, tuo bus geriau. 

— Be jokių abejonių, kai ateis laikas, užleisiu, — kalbėjo Sedri- 
kas atsistojęs, žvelgdamas priešininkui į akis, — bet dėl vieno dalyko 
neabejoju — tasai jaunesnis žmogus bus kitas, ne jūs. 

— Šito dar pasigailėsite, — drėbė Slounas palinkdamas virš sta- 
lo ir baltakiuodamas į pirmininką. 

— Negaiškite laiko man grasindamas, Slounai. Daug didesni už 
jus žmonės mėgino, bet jiems nepavyko, — kalbėjo Sedrikas, sulig 
kiekvienu žodžiu keldamas balsą. — Jums beliko padaryti vieną dar- 
bą — būtiniausiai susitvarkykite darbo stalą, pasiimkite daiktus ir 
per trisdešimt minučių apleiskite šias patalpas, nes jei to nepadary- 
site, aš pats išmesiu jūsų daiktus į gatvę, kad matytų visi praeiviai. 

— Jums teks pabendrauti su mano advokatais, — apsigrežda- 
mas suriko Slounas. 

— Nemanau, nebent artimiausius kelerius metus ketintumėte 
praleisti kalėjime; galiu jus patikinti, kai tik tasai kvailas senis pra- 
neš apie jūsų elgesį Anglijos banko etikos komitetui, Sityje niekada 
nebedirbsite. 

Slounas atsigręžė baltas kaip drobė, tarsi būtų vieną žetoną tu- 
rintis lošėjas, besirengiantis paskutinį kartą sukti ruletę. 

— Bet aš vis dar galėčiau atnešti bankui pelno, jeigu tik jūs... 

— Dvidešimt devynios minutės, — suriko Sedrikas, stengdama- 
sis tvardytis; susvirduliavęs jis stvėrėsi stalo kampo. 

Slounas nė nekrustelėjo, kai pirmininkas atidarė stalčių ir išsi- 
ėmė buteliuką su tabletėmis. Sedrikas mėgino atsukti kamštelį, bet 
nesugraibęs paleido buteliuką ant stalo. Jiedu abu žiūrėjo, kaip bu- 
teliukas rieda ir krinta ant grindų. Sedrikas mėgino prisipilti stiklinę 
vandens, bet nebeturėjo jėgų paimti grafino. 

— Man reikia jūsų pagalbos, — vos suprantamai ištarė, žvelgda- 
mas į Slouną, kuris tik stovėjo sau, atidžiai jį stebėdamas. 

Sedrikas kluptelėjo, žengė žingsnį atatupstas ir krito ant grindų 
gaudydamas kvapą. Slounas neskubėdamas apėjo stalą, nenuleisda- 
mas akių nuo pirmininko, tysančio ant grindų ir besigrumiančio už 
gyvybę. Jis paėmė buteliuką ir atsuko kamštelį. Sedrikas žvelgė į jį 
įsmeigęs akis, o šis iškratė tabletes ant grindų, ten, kur pirmininkas 
negalėjo pasiekti. Paskui nušluostė tuščią buteliuką nosine, kurią iš- 
sitraukė iš viršutinės kišenės, ir įspraudė pirmininkui į ranką. 

Pasilenkęs Slounas atidžiai klausėsi ir suprato, kad pirminin- 
kas alsuoja jau nebe taip giliai. Sedrikas pamėgino pakelti galvą, 
bet teįstengė bejėgiškai stebėti, kaip Slounas renka nuo stalo visus 
dokumentus, kuriuos jis tvarkė pastarąsias dvidešimt keturias va- 
landas. Slounas apsisuko ir neskubėdamas išėjo nesigręžiodamas, 
vengdamas svilinančių akių. 

Jis pravėrė duris ir nužvelgė koridorių. Nieko nesimatė. Tyliai 
jas uždarė ir nuėjo ieškoti pirmininko sekretorės. Kabykloje nebe- 
buvo nei jos palto, nei skrybėlaitės; matyt, ji jau išėjo švęsti savait- 
galio. Eidamas koridoriumi jis stengėsi likti ramus, nors kakta ritosi 
prakaito lašai ir smarkiai daužėsi širdis. 

Akimirką jis sustojo ir įsiklausė kaip pėdsekys, uodžiantis, ar 
netyko pavojus. Nusprendė dar kartą mesti kauliuką. 

— Ar yra kas nors? — suriko. 

Jo balsas nuaidėjo koridoriumi aukštomis lubomis, tarsi tai 
būtų ne koridorius, o koncertų salė, bet jokio atsako nepasigirdo. 
Vieną po kito patikrino kabinetus, bet jie visi buvo užrakinti. Viršuti- 
niame aukšte penktadienio vakarą, šeštą valandą, kabinetuose nieko 
nė negali būti, nebent Sedrikas. Slounas žinojo, kad pastate turėtų 
būti jaunesnių darbuotojų, nedrįstančių išeiti anksčiau už bosus, bet 
tikrai nė vienam iš jų nešautų į galvą trukdyti pirmininko, o valytojos 
čia negrįš iki pirmadienio ryto penktos valandos. Vadinasi, lieka tik 
Stenlis, naktinis sargas, niekada nesivarginantis judintis nuo pato- 
gios kėdės prie budėtojų stalelio, nebent pastate kiltų gaisras. 

Slounas liftu nusileido į pirmą aukštą ir perėjęs vestibiulį pa- 
matė, kad Stenlis ramiai snūduriuoja. Slounas jam netrukdė. 


— Rijksmuseum, Olandijos nacionalinis meno ir istorijos mu- 
ziejus, — pratarė Sima, kai jiedu įžengė į olandų nacionalinę gale- 
riją Amsterdame. — Čia saugoma viena iš nuostabiausių kolekcijų 
pasaulyje. Rembranto paveikslai nepakartojami, bet Vermejeris, de 
Vitė ir Stenas — taip pat vieni iš nuostabiausių olandų dailės meistrų. 

Susikibę rankomis jie neskubėdami vaikštinėjo po didžiąją 
galeriją; Sima dažnai sustodavo, norėdama parodyti kokį nors pa- 
veikslo personažą ar atkreipti dėmesį į ypatingą vieno ar kito pa- 
veikslo bruožą, nė karto nedirstelėdama į muziejaus bukletą. Ir kai į 
juos atsigręždavo kitų galvos, — o jos atsigręždavo dažnai, — Sebui 
knietėjo surikti: „Ji dar ir protinga!“ 

Tolimame galerijos gale stovintis būrelis grožėjosi vienu pa- 
veikslu. 

— „Nakties sargyba“, — aiškino Sima, — yra tikras šedevras, 
turbūt garsiausias Rembranto darbas. Deja, taip ir nesužinosime, 
kaip atrodė paveikslo originalas, nes miesto taryba paveikslą apkar- 
pė, kad šis tilptų tarp dviejų kolonų miesto rotušėje. 

— Jiems reikėjo išgriauti tas kolonas, — atsakė Sebas, nepajėg- 
damas atplėšti akių nuo pulkelio žmonių, apsupusių dailiai apsiren- 
gusį vyriškį su žibintu rankose. 

— Gaila, kad nebuvai miesto tarybos narys, — pasakė Sima, 
jiems einant į kitą salę. — O štai čia — paveikslas, apie kurį rašysiu 
savo disertacijoje, — tęsė ji, kai jiedu sustojo priešais didelę dro- 
bę. — Sunku patikėti, kad Rubensas šį kūrinį baigė per savaitgalį, 
nes pirmadienį turėjo dalyvauti taikos sutarties tarp Anglijos ir Is- 
panijos pasirašymo ceremonijoje. Daugelis žmonių nežino, kad jis 
buvo diplomatas, ne tik dailininkas, — kalbėjo Sima, prieš eidama 
toliau. 

Sebas pamanė, kad vertėtų šį tą užsirašyti, bet jo mintys klajojo 
kitur. 

— Tai — vienas iš mėgstamiausių mano paveikslų, — pasakė 
Sima, sustojusi priešais „Arnolfinių vestuves“. 

— Esu jį matęs kažkur kitur, — pratarė Sebas. 

— Oo, vadinasi, retsykiais manęs pasiklausai. Paveikslą matei, 
kai pernai Londone lankėmės Nacionalinėje galerijoje. 

— Tai ką tasai paveikslas čia veikia? 

— Turbūt yra paskolintas, — atsakė Sima. — Bet tik mėnesiui, — 
pridūrė, atidžiau pažvelgusi į kortelę ant sienos, prie portreto. — Bet 
svarbiau kitkas. Ar prisimeni, ką tąkart apie paveikslą pasakojau? 

— Taip, paveiksle pavaizduotos turtingo pirklio vestuvės, ir 
Van Eikas turėjo būti įgaliotas įamžinti tą įvykį. 

— Neblogai, — pratarė Sima. — Iš tikrųjų Van Eikas dirbo šių 
dienų vestuvių fotografo darbą. 

Sebas jau rengėsi kažką sakyti, bet ji pridūrė: 

— Tik pažvelk į nuotakos suknelės audinio faktūrą ir kailiu 
puoštus jaunikio apsiausto atvartus — kone gali juste pajusti. 

— Man nuotaka atrodo gerokai nėščia. 

— Koks tu pastabus, Sebai. Bet tais laikais kiekvienas turtingas 

vyras turėjo būti tikras, kad į žmonas pasirinkta moteris galės jam 
pagimdyti palikuonį, paveldėsiantį visą turtą. 

— Kokie tie olandai praktiški, — svarstė Sebas. — O kaip tada, 
jei esi neturtingas? 

— Žemesnių klasių atstovai turėjo elgtis padoriau. 

Sebas puolė ant kelių priešais paveikslą, pakėlė į Samantą akis 
ir tarė: 

— Samanta Etelė Sulivan, aš tave dievinu ir visada dievinsiu; 
labiau už viską pasaulyje noriu, kad būtum mano žmona. 

Sima nuraudo ir pasilenkusi sušnabždėjo: 

— Stokis, kvaily. Visi į mus spokso. 

— Nesistosiu, kol neatsakysi į mano klausimą. 

Būrelis galerijos lankytojų, sustojusių apžiūrėti paveikslo, taip 
pat laukė atsakymo. 

— Aišku, kad už tavęs tekėsiu, — atsakė ji. — Myliu tave nuo tos 
dienos, kai per tave mane suėmė, — keli ganėtinai sutrikę stebėtojai 
mėgino išversti jos žodžius. 

Sebas atsistojo, išsitraukė iš kišenės raudonos odos dėžutę ir 
įteikė Simai. Atidariusi dėžutę Sima išvydo išskirtinio grožio žiedą 
su safyru, apsuptu spiečiaus deimančiukų; bent kartą ir jai pritrūko 
žodžių. 

Sebas paėmė žiedą ir užmovė jai ant kairės rankos bevardžio 
piršto. Pasilenkęs pabučiuoti sužadėtinės, Sebas buvo pasveikintas 
aplinkinių plojimų. Kai susikibę už rankų jie nuėjo, Samanta atsi- 
gręžė į paveikslą ir susimąstė, ar nereikėtų jam pasakyti. 


12 


— Gal galėčiau paklausti, pone, kokiu metu penktadienio vaka- 
rą išėjote iš biuro? 

— Turbut apie šeštą valandą, inspektoriau, — atsakė Slounas. 

— O kurią valandą buvote susitaręs susitikti sa ponu Hard- 
kastlu? 

— Penktą. Mes visada susitikdavome paskutinį mėnesio penk- 
tadienį, penktą valandą, ir peržvelgdavome mano skyriaus skaičius. 
— O) kai išėjote iš jo kabineto, ar jis buvo gerai nusiteikęs? 

— Geriau nė būti negalėjo, — atsakė Slounas. — Mano skyriaus 
mėnesio rezultatai buvo dviem ir dviem dešimtosiomis procento ge- 
resni už praėjusio mėnesio rodiklius, galėjau jam smulkiai papasa- 
koti apie naują sumanytą savo projektą, ir jis tuo labai džiaugėsi. 

— Patologas nustatė mirties laiką — penktadienio vakaras, 
maždaug šešta valanda, vadinasi, turėjote būti paskutinis asmuo, 
matęs jį gyvą. 

— Jei taip ir buvo, man belieka gailėtis, kad mūsų susitikimas 
neužtruko ilgėliau, — atsakė Slounas. 

— Tikriausiai. Ar ponas Hardkastlas gėrė kokių nors tablečių, 
kol buvote su juo? 

— Ne. Nors visi žinojome, kad Sedrikas skundėsi širdimi, jis 
niekada negerdavo vaistų darbuotojų akivaizdoje. 

— Keista, kad tabletės išbarstytos ant kabineto grindų, o tuš- 
čias buteliukas — jo rankoje. Kodėl jam nepavyko išgerti bent vienos 
tabletės? 

Slounas nieko neatsakė. 

— O naktinis sargas Stenlis Deivisas man sakė, kad šeštadienio 
rytą jam skambinote ir klausėte, ar jums neatėjo siuntinys. 

— Taip, skambinau. Reikėjo vieno dokumento pirmadienio 
rytą numatytam susirinkimui. 

— Ar tą dokumentą gavote? 

— Taip, bet tik šįryt. 

— Ponas Deivisas man sakė, kad anksčiau niekada nesate 
skambinęs šeštadienio rytą. 

Slounas neužkibo. 

— Patologas išrašė mirties liudijimą su išvada, kad ponas Hard- 
kastlas mirė nuo širdies smūgio; neabejoju, kad atlikęs tyrimus ko- 
roneris patvirtins mirties priežastį. — Slounas ir dabar nieko neat- 
sakė. — Pone Slounai, ar galiu tikėtis, kad artimiausias kelias dienas 
niekur neišvyksite, jei man kiltų daugiau klausimų? 

— Taip, galite, nors rytoj ketinau keliauti į Hadersfildą pareikš- 
ti užuojautos pono Hardkastlo našlei ir paklausti, ar galėčiau kuo 
nors padėti rengiantis laidotuvėms. 

— Jūs labai rūpestingas. Na, apklausiu dar kelis žmones, pone 
Slounai, ir eisiu. 

Slounas palaukė, kol inspektorius išeis iš kabineto, uždarė du- 
ris ir pakėlė telefono ragelį. 

— Norėčiau, kad iki šios dienos darbo pabaigos dokumentai 
būtų parengti pasirašyti. 

— Mūsų komanda jau darbuojasi, pone. 

Antras Slouno skambutis buvo adresuotas Ralfui Voganui iš 
„Savills“; Voganas pareiškė užuojautą, bet nepasakojo penktadienio 
popietę įvykusio pokalbio su Sedriku Hardkastlu smulkmenų. 

— Kaip ir jūs, — atsakė Slounas, — šiuo metu mes visa širdimi 
esame su Sedriku ir jo šeima. Bet paskutiniai jo žodžiai, man pasa- 
kyti penktadienio vakarą, buvo priesakas būtinai įgyvendinti Šifnalo 
ūkio sandorį. 

— Bet jūs neabejotinai žinote, kad penktadienio popietę jis at- 
šaukė banko pasiūlymą, kas, švelniai tariant, mus sutrikdė. 

— Atšaukė, dar prieš man informuojant apie tam tikras smulk- 
menas; žinau, kad šįryt jis ketino kuo skubiausiai jums paskam- 
binti. 

— Jeigu jau taip, sutinku pratęsti terminą dar savaitei, bet ne 
ilgiau, — pabrėžė Voganas. 

— Jūs labai malonus, Ralfai. Galiu jus patikinti, kad šimto še- 

šiasdešimties tūkstančių užstatą gausite dar šiandien; mums teliks 
palaukti ir pažiūrėti, ar atsiras siūlančių dar didesnę kainą, nei siū- 
lau aš. 

— Neįsivaizduoju, kas galėtų pasiūlyti daugiau, — atsakė Vo- 
ganas. — Bet privalau paklausti, ar turite teisę banko vardu siūlyti 
vieno kablelis šešių milijono sumą. 

— Mano pareiga — užtikrinti, kad būtų įvykdyti paskutiniai 
Sedriko norai, — tarė Slounas ir padėjo ragelį. 

Trečias ir ketvirtas Slouno skambučiai buvo skirti stambie- 
siems banko akcininkams, kurie pasakė jį paremsiantys, bet tik tuo 
atveju, jei ponia Hardkastl pritars jo siūlymui. 

— Iki rytojaus darbo dienos pabaigos ant jūsų stalo bus doku- 
mentai, parengti pasirašyti, — patikino juos Slounas. 

Penktą kartą Slounas paskambino į Ciuricho banką Šveicari- 
joje. 


Tą rytą Sebas paskambino mamai iš savo kabineto ir pranešė 
žinią. 

— Labai apgailestauju, — pasakė Ema. — Žinau, kaip žavėjaisi 
Sedriku. 

— Nesiliauju mąstęs apie tai, kad mano dienos „Farting's“ ban- 
ke jau suskaičiuotos, ypač jei Sedriko vietą užims Adrianas Slounas. 

— Tik sėdėk tyliai ramiai ir nepamiršk, jog sunku atleisti žmo- 
gų, kuris gerai dirba savo darbą. 

— Akivaizdu, kad nesi susidūrusi su Slounu. Jis būtų atleidęs 
Velingtoną Vaterlo mūšio rytą, jei šitai būtų garantavę jam galimybę 
tapti generolu. 

— Nepamiršk, kad Rosas Bačananas vis dar pirmininko pava- 
duotojas ir labiausiai tikėtinas kandidatas Sedriko vietai užimti. 

— Viliuosi, tu teisi, — pasakė Sebas. 

— Neabejoju, kad Sedrikas kuo smulkiausiai papasakojo Rosui 
apie Slouno darbelius. Labai prašau, pasakyk, kada ir kur įvyks lai- 
dotuvės, nes mudu su tėčiu norėsime dalyvauti. 


— Labai atsiprašau, kad tokiu metu jus trukdau, ponia Hard- 
kastl, bet abu žinome, jog būtent šito Sedrikas iš manęs ir tikėtųsi. 

Berilė Hardkastl susisupo į vilnonę skarą ir atsilošė kone ding- 
dama didžiuliame odiniame fotelyje. 

— Ko iš manęs reikia? — sušnabždėjo. 

— Nieko, kas reikalautų daug pastangų, — atsakė Slounas. — 
Reikia pasirašyti porą dokumentų; be to, žinau, kad vikaras Džonso- 
nas laukia, norėdamas pasitarti dėl mišių. Jis labai nerimauja, kad 
bažnyčia nebūtų per maža vietos bendruomenei ir visiems Sedriko 
draugams ir kolegoms, ketvirtadienį atvyksiantiems iš Londono. 

— Jis nebūtų norėjęs, kad dėl jo kolegos gaištų darbo dieną, — 
pasakė Berilė. 

— Negaliu būti toks kietaširdis ir jiems užginti. 

— Jus labai malonus. 

— Jis nusipelnęs ne tiek, — atsakė Slounas. — Taigi yra vienas 
reikaliukas, kurį reikia sutvarkyti. 

Slounas ištraukė iš portfelio tris storus dokumentų paketus ir 
tarė: 

— Man tereikia jūsų parašo, kad bankas ir toliau dirbtų kasdie- 
nius darbus. 

— Gal galėtume palaukti iki pavakario? — paklausė Berilė. — 
Iš Londono jau važiuoja mano sūnus Arnoldas. Turbūt žinote, kad 
jis — karališkasis advokatas; paprastai jis man pataria visais klausi- 
mais, susijusiais su banku. 

— Deja, ne, — atsakė Slounas. — Norėdamas įvykdyti visus 
pono Hardkastlo pateiktus nurodymus, turiu spėti į antros valandos 

traukinį, vykstantį į Londoną. Jei reikia, vos grįžęs į banką mielai 
atsiųsiu Arnoldui dokumentų kopijas, — jis paėmė Berilę už ran- 
kos. — Pone Hardkastl, man tereikia trijų parašų. Bet, jei kuo nors 
abejojate, būtinai perskaitykite dokumentus. 

— Tikiuosi, viskas bus gerai, — tarė Berilė, imdama Slouno iš- 
tiestą parkerį ir nesistengdama perskaityti smulkiai ir tankiai sura- 
šyto teksto. 

Slounas išėjo iš kambario ir paprašė vikaro įeiti. Paskui jis at- 
siklaupė šalia ponios Hardkastl, atvertė pirmo dokumentų paketo 
paskutinį puslapį ir uždėjo pirštą ant taškeliais nužymėtos linijos. 
Vikaro Džonsono akivaizdoje Berilė pasirašė visus tris dokumentus; 
vikaras nekaltai stebėjo, kaip ji rašosi. 

— Susitiksime ketvirtadienį, — stodamasis pasakė Slounas, — 
kai su dėkingumu ir susižavėjimu prisiminsime, ko Sedrikas pasiekė 
per visą nuostabų savo gyvenimą. 

Jis paliko senąją ponią vikaro globai. 


— Pone Kliftonai, gal galėtumėte pasakyti, kur buvote penkta- 
dienio vakarą, penktą valandą? 

— Su savo mergina Samanta buvau Amsterdame, lankiausi 
Olandijos nacionaliniame meno ir istorijos muziejuje. 

— Kada paskutinį kartą matėte poną Sedriką Hardkastlą? 

— Ketvirtadienio vakarą, po aštuntos, grįžęs iš Šifnalo Šropšy- 
re, lankiausi jo namuose Kadogano gatvėje. 

— Ar galėčiau jūsų paklausti, kodėl ponas Hardkastlas norėjo, 
kad jį aplankytumėte ne darbo metu, kai su juo galėjote susitikti kitą 
rytą darbe? 

Sebastijonas kurį laiką svarstė, kokį atsakymą pasirinkti, pui- 
kiai žinodamas, kad pakaktų atsakyti, jog turėjo privačių reikalų, 
susijusių su banku, ir inspektorius klausinėtų kitko. 

— Tikrinau vieną sandorį, nes pirmininkas turėjo savų prie- 
žasčių manyti, kad aukštas pareigas užimantis jo darbuotojas kažką 
rezga jam už nugaros. 

— Ar išsiaiškinote, kad asmuo, apie kurį kalbate, tikrai kažką 
rezgė ponui Hardkastlui už nugaros? 

— Taip, išsiaiškinau. 

— Ar tasai aukštas pareigas užimantis asmuo kartais nebuvo 
ponas Adrianas Slounas? 

Sebas tylėjo. 

— Kaip sureagavo ponas Hardkastlas, kai papasakojote, ką iš- 
siaiškinote? 

— Jis mane įspėjo, kad kitą dieną ketina atleisti minėtą asmenį 
iš darbo ir patarė man laikytis nuo banko kiek įmanoma atokiau. 

— Nes jis ketino atleisti iš darbo jūsų viršininką? 

— Todėl penktadienio vakarą buvau Amsterdame, — nepaisy- 
damas klausimo paaiškino Sebas. — Ir dabar labai dėl to gailiuosi. 

— Kodėl? 

— Todėl, kad jei tą dieną būčiau buvęs darbe, gal būčiau galėjęs 
išgelbėti poną Hardkastlą. 

— Ar manote, kad ir ponas Slounas būtų jį išgelbėjęs, susiklos- 
čius tokioms pačioms aplinkybėms? 

— Mano tėvas visada sako, kad policininkams niekada negali- 
ma klausti hipotetiškų klausimų. 

— Ne kiekvienas iš mūsų gali išnarplioti nusikaltimą taip len- 
gvai, kaip inspektorius Varvikas. 

— Ar manote, kad Slounas nužudė poną Hardkastlą? — paklau- 
sė Sebas. 

— Ne, nemanau, — atsakė inspektorius. — Nors gali būti, kad 
jis galėjo išgelbėti jam gyvybę. Tačiau tai įrodyti būtų sunku net ir 
inspektoriui Varvikui. 

Skambant paskutinei „Dieve, pas mane ateiki“ eilutei, Jo emi- 
nencija Hadersfildo vyskupas Ešlis Tadvortas užlipo pustuziniu 
laiptelių ir atsistojo sakykloje. 

Jis pažvelgė į gausiai susirinkusius tikinčiuosius ir laukė, kol 
visi nurims. Kurie nerado vietos atsisėsti, stovėjo takuose tarp suo- 
lų, o atvykusieji vėliau spaudėsi bažnyčios gale. Štai kokį pėdsaką 
žmogus paliko. 

— Laidotuvės paprastai būna liūdnos, — kreipėsi vyskupas. — 
Dar liūdniau, kai velionis nebūna pasiekęs nieko daugiau, tik nugy- 
venęs nepriekaištingą gyvenimą; tada parengti atsisveikinimo kal- 
bą būna sunki užduotis. Rengdamasis kalbėti apie Sedriko Arturo 
Hardkastlo gyvenimą, pavyzdinį gyvenimą, su šiuo sunkumu nesu- 
sidūriau. Jei Sedriko gyvenimą palygintume su banko ataskaita, šį 
pasaulį jis paliko sutvarkęs visas sąskaitas. Nuo ko gi man pradėti, 
norint papasakoti neįtikėtiną šio puikaus jorkšyriečio istoriją? Pen- 
kiolikos metų Sedrikas išėjo iš mokyklos ir pradėjo dirbti pas tėvą, 
„Farting's“ banke. Jis visada kreipdavosi į tėvą „sere“ tiek darbe, tiek 
namuose. Tiesą sakant, jo tėvas išėjo į pensiją pačiu laiku, kad nerei- 
kėtų „sere“ kreiptis į sūnų. 

Susirinkusieji santūriai nusijuokė. 

— Sedrikas pradėjo dirbti stažuotoju. Po dvejų metų jis tapo 
kasininku; beje, tuo metu jis buvo tokio amžiaus, kad net negalė- 
jo atsidaryti asmeninės banko sąskaitos. Paskui dirbo direktoriaus 
pavaduotoju, skyriaus direktoriumi, dar vėliau — regiono kontro- 
lieriumi, kol galiausiai tapo jauniausiu valdytoju banko istorijoje. 
Atvirai kalbant, niekas nenustebo, kai keturiasdešimt dvejų buvo 
paskirtas banko pirmininku; šias pareigas jis ėjo pastaruosius dvi- 
dešimt trejus metus, ir per šį laiką nediduką vietinį Jorkšyro miesto 
„Farting's“ banką pavertė į vieną iš labiausiai gerbiamų Londono 

Sičio finansinių institucijų. Tačiau yra vienas dalykas, kuris nebūtų 
pasikeitęs net ir tada, jei Sedrikas būtų tapęs Anglijos banko pir- 
mininku, — tai pamėgtas jo posakis: „Jei rūpinsitės pensais, svarai 
patys savimi pasirūpins.“ 


— Kaip manote, ar susidorojom? — nervingai paklausė Slounas. 

— Jei norite paklausti, ar viskas, ką darėte pastarąsias keturias 
dienas, yra teisėta ir sąžininga, atsakymas teigiamas. 

— Kvorumas yra? 

— Yra, — atsakė Malkolmas Atkinsas, vyriausiasis banko pata- 
rėjas teisės klausimais. — Valdybos posėdžių kabinete jūsų laukia 
generalinis direktorius, kompanijos sekretorius ir šeši neadminis- 
truojantys direktoriai. Tik sakau, — pridūrė, — labai norėčiau suži- 
noti, ką jiems pasakėte, kai jie pareiškė, jog šiandieną derėtų daly- 
vauti laidotuvėse Hadersfilde, o ne valdybos susirinkime Londone. 

— Pasakiau visai paprastai — jiems rinktis. Jie galėjo balsuoti 
už vietą šiame pasaulyje arba kitame. 

Atkinsas nusišypsojo ir pažvelgė į laikrodį. 

— Turėtume eiti pas juos. Jau beveik dešimta. 

Abu vyriškiai išėjo iš Slouno kabineto ir tyliai nužingsniavo sto- 
ru kilimu išklotu koridoriumi. Slounui įėjus į posėdžių kabinetą, visi 
atsistojo taip, kaip visada stodavosi įėjus velioniui pirmininkui. 

— Džentelmenai, — pratarė kompanijos sekretorius, kai visi at- 
sisėdo. — Šis neeilinis susirinkimas sukviestas turint vieną tikslą, 
būtent... 


— Kai galvojame apie Sedriką Hardkastlą, — tęsė vyskupas, — 
iškart prisimename viena: jis buvo jorkšyrietis iki kaulų smegenų. 
Jei per kriketo rungtynių pertrauką Hedinglyje antrą kartą būtų ap- 

sireiškęs Kristus, jis nė nebūtų nustebęs. Sedrikas buvo nepalaužia- 
mas tikėdamas, kad Jorkšyras — šalis, o ne grafystė. Tiesą sakant, 
jo manymu, „Farting's“ bankas tapo tarptautinis ne tada, kai atidarė 
filialą Honkonge, bet kai tokį filialą atidarė Mančesteryje. 

Prieš tesdamas jis palaukė, kol nurims juokas. 

— Sedrikas nebuvo pasipūtėlis, bet visada buvo išdidus. Jis 
didžiavosi banku, kuriam kasdien tarnavo, o dar labiau didžiavo- 
si daugybe klientų ir darbuotojų, kurie suklestėjo jam patariant ir 
vadovaujant. Tiek daug jūsų, šiandien čia susirinkusių, pradedant 
jauniausiuoju stažuotoju ir baigiant Sony International prezidentu, 
esate daug pelnę iš jo išminties ir įžvalgumo. Bet geriausiai jį prisi- 
minsime kaip neabejotinos reputacijos žmogų — sąžiningą, princi- 
pingą ir padorų. Bendraudamas su savo žmonėmis jis toks būdavo 
visada. Jo manymu, geras sandoris yra toks, kai abi pusės gauna pel- 
no, ir prasilenkdami gatvėje sandorio dalyviai mielai nukelia vienas 
kitam skrybėles. 


— Vienintelis šiandien dienotvarkės punktas, — tesė kompa- 
nijos sekretorius, — naujojo pirmininko rinkimai balsuojant valdy- 
bai po nelaimingos Sedriko Hardkastlo mirties. Pasiūlyta tik viena 
pavardė — pono Adriano Slouno, ypač didelį pelną nešančio mūsų 
turto skyriaus vadovo. Ponas Slounas jau turi nuostatuose numaty- 
tą šešiasdešimt šešių procentų akcininkų paramą, bet, jo manymu, 
naujas pareigas turėtų patvirtinti dar ir valdyba. 

Malkolmas Atkinsas savo ruožtu taip pat įsiterpė: 

— Mielai pasiūlyčiau Adrianą Slouną „Farting's“ banko naujo 
pirmininko pareigoms, nes nujaučiu, kad to būtų norėjęs ir Sedri- 
kas. 

— Su malonumu pritarsiu šiai kandidatūrai, — pasakė Desmon- 
das Meloras, ką tik paskirtas neadministruojančiu direktoriumi. 


127 


Jeffrey Archer + Galingiau už kalaviją 


— Kas „už“? — paklausė kompanijos sekretorius. Aukštyn šovė 
aštuonios rankos. — Skelbiu, kad pritarta vienbalsiai. 

Slounas iš lėto atsistojo. 

— Džentelmenai, leiskite pradėti nuo padėkos už pasitikėji- 
mą, kurį išreiškėte, mane išrinkdami naujuoju „Farting's“ banko 
pirmininku. Nebus lengva sėstis į Sedriko Hardkastlo ratus. Keičiu 
žmogų, kuris mus paliko tragiškai susiklosčius aplinkybėms. Žmo- 
gų, kuris, manėme, bus su mumis dar ilgus metus. Žmogų, kuriuo 
žavėjausi kaip nieku kitu. Žmogų, kuris man buvo ne tik kolega, bet 
ir bičiulis, todėl tik dar labiau didžiuojuosi, perimdamas iš jo estafe- 
tės lazdelę ir galėdamas ją nešti dar vieną banko varžybų etapą. Su 
didžia pagarba siūlau atsistoti ir nulenkus galvas pagerbti šio didžio 
žmogaus atminimą. 


— Galiausiai, — tesė vyskupas, — Sedrikas Hardkastlas bus šil- 
čiausiai prisimenamas kaip šeimos žmogus. Berilę jis pamilo nuo 
tos dienos, kai pradžios mokykloje Hadersfilde, būdama atsakinga 
už pieno davinį, ji Sedrikui įpylė trečdalį pintos viršaus; jis neapsa- 
komai didžiavosi, kai vienturtis jų sūnus Arnoldas tapo karališkuoju 
advokatu. Nors jis taip ir nesuprato, kodėl studijoms vaikinas pa- 
sirinko Oksfordą, o ne Lidsą. Leiskite baigti, vienam iš seniausių ir 
brangiausių savo bičiulių išreiškiant jausmus ištrauka iš sero Tomo 
Ferfakso, Bakingamo hercogo, epitafijos: 


Jis nemokėjo neapkęst ar pavydėt, 
Tyra širdis tebuvo tiesai atvira, 

Ir nors pamiršome dorybę šią minėt, 
Kuklumas — dar viena jo dovana. 

Malkolmas Atkinsas pakėlė taurę šampano. 

— Už naują „Farting's“ pirmininką, — pasakė jis, Slounui pirmą 
kartą sėdus į krėslą už Sedriko darbo stalo. — Na, kokio darbo imsi- 
tės pirmiausia? 

— Užtikrinsiu, kad Šifnalo sandoris būtų baigtas niekam ne- 
spėjus išsiaiškinti, kodėl perkame taip pigiai — už vieną kablelis še- 
šis milijono. 

— O koks antras darbas? — klausinėjo Meloras. 

— Atleisti Sebastijoną Kliftoną, — spjovė Slounas. — Taip pat ir 
visus kitus, artimus Hardkastlui ir prijautusius pasenusiai jo filoso- 
fijai. Šitas bankas ketina žengti į tikrą pasaulį, kur galios vienintelė 
taisyklė — pelnas, o ne žmonės. Ir jei atsiras klientų, grasinančių 
kitur perkelti savo sąskaitas, tegu perkelia, ypač jeigu jie iš Jorkšyro. 
Nuo šiol banko moto: „Jei turi tik pensų, nesivargink kreipdamasis 
į mūsų banką.“ 


Kai duobkasys nuleido į duobę karstą, Sebastijonas panarino 
galvą, kad niekas nepamatytų ašarų. Rosas Bačananas nė nesistengė 
slėpti jausmų. Ema ir Haris susikibo už rankų. Jie visi neteko gero 
ir išmintingo draugo. 

Visiems iš lėto einant nuo kapo, juos pasivijo Arnoldas Hard- 
kastlas su motina. 

— Kodėl čia nebuvo Adriano Slouno? — paklausė Rosas. — Jau 
nekalbu apie pustuzinį kitų direktorių. 

— Tėvas Slouno nebūtų pasigedęs, — atsakė Arnoldas. — Prieš 
pat mirtį jis rengėsi jį atleisti. 

— Jis jums tai sakė? 

— Taip. Ankstyvą penktadienio rytą jis man paskambino, no- 
rėdamas išsiaiškinti, kokį teisinį žingsnį reikėtų žengti, jei skyriaus 
vadovas būtų pričiuptas naudojantis banko pinigus asmeniniams 
sandoriams sudaryti. 

— Ar jis sakė, kurio skyriaus vadovas? — paklausė Rosas. 

— Jam nė nereikėjo sakyti. 

— Ar minėjote šešis direktorius? — įsiterpė Ema. 

— Taip, — atsakė Rosas. — Kodėl šitai svarbu? 

— Šeši sudaro kvorumą. Jei Sedrikas būtų gyvas, būtų supratęs, 
ką Slounas sumanė. 

— (O, Dieve. Dabar suprantu, kodėl jam taip reikėjo mano pa- 
rašo po tais dokumentais, — pasakė Berilė. — Sedrikas man niekada 
neatleis. 

— Mama, aš priblokštas kaip ir tu, bet nesijaudink, tau vis dar 
priklauso penkiasdešimt vienas procentas banko. 

— Gal kas nors galėtų paprasta anglų kalba man paaiškinti, — 
pratarė Haris, — apie ką jūs visi kalbate? 

— Adrianas Slounas ką tik save paskyrė naujuoju „Farting's“ 
banko valdybos pirmininku, — atsakė Sebastijonas. — Kur artimiau- 
sias telefonas? 


13 


Sebastijonas pažvelgė į laikrodį. Pakaks laiko vienam skambu- 
čiui. Jis lengviau atsipūtė pamatęs, kad vienintelė telefono būdelė 
netoliese buvo laisva, o telefono aparatas veikė. Jis surinko atminti- 
nai žinomą numerį. 

— Viktoras Kaufmanas. 

— Vikai, čia — Sebas. 

— Sveikas, Sebai. Tavo balsas skamba taip, lyg skambintum iš 
kito pasaulio krašto. 

— Nepataikei. Esu Hadersfildo stotyje. Buvau Sedriko Hard- 
kastlo laidotuvėse. 

— Šiandienos Financial Times perskaičiau nekrologą. Su vel- 
niškai geru žmogumi tau teko dirbti. 

— Pusės nė nežinai. Todėl ir skambinu. Man nedelsiant reikia 
susitikti su tavo tėvu. 

— Paskambink jo sekretorei, pasirūpinsiu, kad ji surengtų jūsų 
susitikimą. 

— Bet noriu pasikalbėti neatidėliotinu klausimu. Man reikia su 
juo susitikti šįvakar, vėliausiai — rytoj rytą. 

— Užuodžiu stambų sandorį? 

— Stambesnio dar niekada nečiupinėjau. 

— Tada nedelsdamas su juo pasikalbėsiu. Kada grįši į Londoną? 

— Traukinys atvyksta į Justoną dešimt minučių po ketvirtos. 

— Paskambink man iš stoties, ir aš... 

Pasigirdo čaižus švilpukas, ir atsigręžęs Sebas pamatė plevė- 
suojančią žalią vėliavėlę. Jis metė ragelį, puolė į peroną ir šoko į jau 
pajudėjusį traukinį. 

Sebas atsisėdo vagono gale ir atgavęs kvapą susimąstė apie tai, 
kaip Šv. Bedos mokykloje susipažino su Viku, kaip su juo ir Brunu 
Martinesu dalijosi vienu pamokų ruošos kambariu, kaip juodu tapo 
artimiausi jo bičiuliai; vienas — žydo imigranto sūnus, kitas — argen- 
tiniečio ginklų prekeivio vaikas. Bėgant metams jie tapo neišskiriami. 
Bičiulystė dar labiau sustiprėjo, kai Sebui buvo pamušta akis ginant 
bičiulį žydą, nors tada jis dar gerai nežinojo, kas yra žydas. Tarsi nere- 
gys, nežinantis, ką reiškia rasė ar religija, Sebas netruko suprasti, kad 
išankstinių nusistatymų dažnai galima išmokti ir prie pusryčių stalo. 

Jis ėmė galvoti apie išmintingą motinos patarimą, kurį jinai 
davė prieš išvykdama su tėčiu po laidotuvių į Bristolį. Jis žinojo, kad 
mama buvo teisi. 

Sebas kiek užtruko rašydamas pirmą juodraštį, paskui — antrą. 
Traukiniui sustojus Justone, jis buvo baigęs paskutinį juodraštį ir 
vylėsi, kad jam pritartų tiek mama, tiek Sedrikas. 

Slounas akimirksniu pažino rašyseną. Jis atplėšė voką, ištraukė 
laišką ir sulig kiekvienu perskaitytu žodžiu vis labiau niršo. 


Gerbiamas pone Slounai, 


negaliu patikėti, kad net toks žmogus kaip jūs pultų taip 
žemai ir Sedriko Hardkastlo laidotuvių dieną surengtų 
valdybos susirinkimą, per kurį būtų sprendžiamas vienin- 
telis klausimas — jūsų skyrimas valdybos pirmininku. 

Sedriko turbūt nebūtų nustebinęs toks jūsų 
dviveidiškumas, nors mane nustebino. 

Gal jums ir atrodo, kad išsisukote, bet galiu patikinti, 
Jog taip nėra, nes nenurimsiu, kol visi nepamatys tikrojo 
Jūsų veido — sukčiaus ir apgaviko; juk abu žinome, kad 
Sedrikas mažiausiai norėjo jus matyti savo vietoje. 

Perskaitęs šį laišką nenustebsite sužinojęs, kad nebe- 
noriu dirbti tokiam amoraliam šarlatanui, koks esate jūs. 


S. Kliftonas 


Slounas pašoko nuo kėdės nebeįstengdamas tvardytis. Jis puo- 
lė į sekretorės kabinetą ir suriko: 

— Ar jis dar yra pastate? 

— Kas? — nekaltai paklausė Reičelė. 

— Kliftonas, kas gi dar? 

— Nemačiau jo nuo tada, kai man padavė laišką ir paprašė pa- 
dėti ant jūsų stalo. 

Slounas išdrožė iš kabineto ir patraukė koridoriumi vis dar vil- 
damasis rasti Kliftoną darbo vietoje, kad galėtų viešai išmesti. 

— Kur Kliftonas? — griežtai paklausė įėjęs į Sebastijono kabi- 
netą. 

Jaunasis Sebo asistentas Bobis Raštonas pažvelgė į naująjį pir- 
mininką taip apstulbęs, kad nieko neįstengė išlementi. 

— Ar kurčias? — varė Slounas. — Negirdėjai, ko klausiau? Kur 
Kliftonas? 

— Susikrovė daiktus ir prieš kelias minutes išėjo, — atsakė Raš- 
tonas. — Jis mums pasakė, kad išeina iš darbo ir daugiau čia nebegrįš. 

— Jis ir taip būtų atleistas, jei būtų kelias minutes uždelsęs, — 
rėžė Slounas. 

Žiūrėdamas į jaunuolį jis pridūrė: 

— O tu gali eiti kartu su juo. Žiūrėk, kad per valandą apleistum 
patalpas ir šiame kabinete nepaliktum nė daiktelio, jokios užuomi- 
nos, jog kada nors čia sėdėjo Kliftonas. 

Stounas nulėkė atgal į savo kabinetą ir atsisėdo už stalo. Jam 
reikėjo atplėšti dar penkis vokus su užrašu Asmeniškai. 


— Sedriką Hardkastlą esu matęs gal kokį pustuzinį kartų ir 
tik kitų žmonių draugijoje, — pasakė Solas Kaufmanas. — Niekada 
nebendravome verslo klausimais, nors būčiau norėjęs, nes jis buvo 
vienas iš nedaugelio Sičio žmonių, manančių, kad rankos paspaudi- 
mas, o ne kontraktas užtvirtina susitarimą. 

— Prie naujojo pirmininko net ir kontraktas nereiškia baigto 
sandorio, — atsakė Sebas. 

— Niekada nesu matęs Adriano Slouno, tik esu girdėjęs, ką apie 
jį kalba. Ar jis ir yra toji priežastis, dėl kurios taip greitai norėjai su 
manimi susitikti? 

— Taip, pone, — atsakė Sebas. — Kai pirmininką ištiko širdies 
smūgis, aiškinausi stambų sandorį, į kurį įtrauktas Slounas. 

— Tada neskubėdamas viską man papasakok, nepraleisk jokių 
smulkmenų. 

Sebas pradėjo pasakoti ponui Kaufmanui, kaip sulaukė Ralfo 
Vogano skambučio, įspėjančio apie Slouno sumanymą. Apie tai, 
kaip vykdydamas Sedriko nurodymus jis keliavo į Šifnalą, kaip bai- 


133 


Jeffrey Archer + Galingiau už kalaviją 


giantis dienai susitiko su ponu Svanu ir sužinojo, kodėl Slounas su- 
tiko gerokai permokėti už tūkstančio akrų ūkį Šropšyre. 

Kai Sebas baigė savo istoriją, Kaufmano veide nušvito paslap- 
tinga šypsenėlė. 

— Ar gali būti, kad ponui Svanui užkliuvo tai, ko mes visi ne- 
pastebėjome? Ganėtinai greitai išsiaiškinsime, nes per artimiausias 
kelias savaites vyriausybė turi pranešti savo išvadas. 

— Bet mes tų savaičių neturime, mums liko tik pora dienų. Ne- 
pamirškite, kad galutinė siūloma kaina turi būti patvirtinta iki ryto- 
jaus penktos valandos vakaro. 

— Vadinasi, norite, kad pasiūlyčiau didesnę kainą nei Slounas, 
turint omenyje pono Svano išsiaiškintus tikėtinus vyriausybės pla- 
nus? 

— Sedrikas norėjo rizikuoti. 

— Beto, Sedrikas Hardkastlas garsėjo kaip atsargus žmogus, ko 
nepasakysi apie Slouną, — Kaufmanas sudėjo delnus tarsi maldai, 
ir kai į jo maldą buvo atsakyta, tarė: — Prieš priimdamas galutinį 
sprendimą turiu paskambinti keliems žmonėms, taigi pas mane at- 
eik rytoj, be dvidešimt minučių penktą. Jei būsiu įtikintas, čiupsime. 

— Bet tada bus per vėlu. 

— Nemanau, — atsakė Kaufmanas. 


Išėjęs iš banko Sebas buvo lyg apsvaigęs ir tikrai visai nejti- 
kintas, kad Kaufmanas imsis sandorio. Bet jis daugiau neturėjo į ką 
kreiptis. 

Sebas nuskubėjo namo. Norėjo papasakoti Samantai viską, kas 
nutiko nuo tos akimirkos, kai rytą jis išėjo iš namų. Ji visada į viską 
pažvelgdavo kitu kampu, tarsi būtų koks Pilypas iš kanapių, kaip 
pati mėgdavo sakyti. 

Kol Sima ruošė vakarienę, Sebas jai pasakojo, kas tą rytą buvo 

atvykes į laidotuves, kas, dar svarbiau, nebuvo atvykęs, ką Slounas 
su savo sėbrais sumanė, jam būnant Hadersfilde... ir kodėl jis dabar 
ieško darbo. 

Kai Sebas galiausiai liovėsi žingsniavęs po virtuvę ir atsisėdo, 
Sima tarė: 

— Bet tu juk visada žinojai, kad Slounas — sukčius, todėl tavęs 
neturėjo nustebinti, kad sukvietė susirinkimą tada, kai visi jo prieši- 
ninkai buvo išvykę iš miesto. Galiu lažintis, kad ir tavo mama būtų 
viską supratusi. 

— Ir suprato, bet tada jau buvo per vėlu. Vis dėlto manau, kad 
galime smogti Slounui, žaisdami jo žaidimus. 

— Jo žaidimų nereikia, — atsakė Sima. — Pamėgink pagalvoti, 
ką taip susiklosčius aplinkybėms darytų Sedrikas, o ne Slounas. 

— Bet jei ketinu jam smogti ir jį nugalėti, turiu mąstyti kaip jis. 

— Galbut, bet tai nereiškia, kad turi veikti kaip jis. 

— Šifnalo ūkis — galimybė, pasitaikanti vieną kartą gyvenime. 

— Tačiau tai dar ne priežastis šliaužioti po tą patį griovį, po kurį 
šliaužioja Slounas. 

— Bet, Sima, gali būti, kad antros tokios progos niekada nesu- 
lauksiu. 

— Aišku, kad sulauksi, Sebai. Mąstyk, galvodamas apie ilga- 
laikius tikslus, ir suprasi, kuo skiriasi Adrianas Slounas ir Sedrikas 
Hardkastlas. Nė trupinėlio neabejoju dėl vieno dalyko — į Slouno 
laidotuves susirinks labai nedaug žmonių. 


Paaiškėjo, kad penktadienis buvo pati ilgiausia diena Sebo gy- 
venime. Naktį jis kone visai nemiegojo, stengdamasis išsiaiškinti, ką 
Kaufmanas sumanė. 

Kai Sima išėjo į paskaitą Karaliaus koledže, Sebas krapštinėjosi 
namuose, dėdamasis skaitąs rytinį laikraštį, nežinia kiek laiko plovė 

kelis indus, likusius po pusryčių, ir net išlėkė pabėgioti į parką, bet 
kai grįžo, vis tiek buvo tik šiek tiek po vienuoliktos. 

Jis nusiprausė po dušu, nusiskuto ir atsidarė keptų pupelių 
skardinę. Nuolat dirsčiojo į laikrodį, bet sekundinė rodyklė vis tiek 
įveikdavo ratą tik per šešiasdešimt sekundžių. 

Po vadinamųjų priešpiečių jis laiptais užlipo į miegamąjį, išsiėmė 
iš spintos geriausią kostiumą, apsivilko ką tik išlygintus baltus marš- 
kinius ir pasirišo seną mokyklos laikų kaklaraištį. Galiausiai išsibliz- 
gino batus taip, kad jais būtų didžiavęsis ir pats kariuomenės viršila. 

Ketvirtą valandą stovėjo autobusų stotelėje laukdamas ketvirto 
numerio, vežančio į Sitį. Sebas išlipo Šv. Pauliaus stotelėje ir, nors 
ėjo neskubėdamas, prie Kaufmano banko Čipsaido gatvėje atsidūrė 
dvidešimt penkios minutės po keturių. Nieko kita neliko, kaip dar 
pavaikštinėti po visą kvartalą. Eidamas pro daugybę pažįstamų Sičio 
įstaigų Sebas prisiminė, kaip labai jam patiko dirbti šiame rajone. 
Jis stengėsi negalvoti, kad šiuo metu yra bedarbis. 

Ketvirtą trisdešimt aštuonios Sebas įėjo į banką ir kreipėsi į re- 
gistratorę: 

— Esu susitaręs susitikti su ponu Kaufmanu. 

— Kuriuo ponu Kaufmanu? — paklausė ji, šiltai nusišypsodama. 

— Su pirmininku. 

— Ačiū, pone. Gal norėtumėte prisėsti, pranešiu, kad atėjote. 

Sebas žingsniavo po vestibiulį, stebėdamas dabar jau kitą se- 
kundinę rodyklę, didesniame laikrodyje brėžiančią didesnį ratą, bet 
rezultatas buvo lygiai toks pat. Jo mintis nutraukė pliaukštelėjimas 
per petį ir ištarti žodžiai: 

— Pirmininkas mūsų laukia savo kabinete. 

Sebui paliko įspūdį tai, kad Vikas nepasakė „tėtis“. Jis juto, 
kaip prakaituoja delnai; liftui iš lėto kylant į viršutinį aukštą, jis try- 
nė rankas į kelnes. Įėję į pirmininko kabinetą jie rado poną Kaufma- 
ną kalbantį telefonu. 

— Pone Slounai, prieš nuspresdamas turiu pasikalbėti su ko- 
lega. Paskambinsiu jums apie penktą, — Sebą apėmė siaubas, bet 
Kaufmanas pridėjo prie lūpų pirštą. — Jeigu jums patogu. 


Slounas padėjo ragelį, paskui vėl nedelsdamas pakėlė ir nepra- 
šydamas sekretorės pagalbos surinko numerį. 

— Ralfai, skambina Adrianas Slounas. 

— Ir maniau, kad skambinate jūs, — atsiliepė Voganas pažvelg- 
damas į laikrodį. — Liksite patenkintas sužinojęs, kad per visą dieną 
dėl Šifnalo ūkio niekas neskambino. Kadangi liko penkiolika minu- 
čių, manau, galima drąsiai teigti, kad nuosavybė jūsų. Paskambinsiu 
iškart po penktos, tada ir pasitarsime, kaip norėsite tvarkyti doku- 
mentus. 

— Man tinka, — atsakė Slounas, — tik nenustebkite, jei jums 
paskambinus mano telefonas bus užimtas, nes šiuo metu deruosi 
dėl dar didesnio pirkinio nei Šifnalo ūkis. 

— Bet jei kas nors mėgins derėtis dar iki penktos... 

— To nebus, — pasakė Slounas. — Tik būtinai pasirūpinkite, 
kad iš pat ankstyvo pirmadienio ryto „Farting's“ bankas gautų kon- 
traktą. Jūsų lauks čekis. 


— Be dešimt penkios, — pratarė Vikas. 

— Kantrybės, vaike, — atsakė senasis. — Kai mėgini baigti san- 
dorį, svarbu vienintelis dalykas — laikas. 

Jis atsilošė ir užsimerkė, nors išties buvo budrus. Sekretorei 
buvo paliepęs, kad nuo dešimt minučių iki penktos ir iki dešimt mi- 
nučių po penktos jo netrukdytų, kad ir kas nutiktų. Nei Vikas, nei 
Sebas nepratarė nė žodelio. 

Staiga Solas atsimerkė ir atsisėdo tiesus it styga. Jis patikri- 

no, ar du telefonai ant stalo stovi lygiai ten, kur jam norisi. Be šešių 
penktą jis pasilenkė ir pakėlė juodojo telefono ragelį. Surinkęs ne- 
kilnojamojo turto agento Meifere numerį, jis pasakė norįs kalbėti su 
vyresniuoju partneriu. 

— Pone Kaufmanai, koks mielas netikėtumas, — pratarė Voga- 
nas. — Kuo galiu padėti? 

— Galite pradėti nuo atsakymo, kiek dabar valandų, pone Vo- 
ganai. 

— Kaip matau, be penkių penkios, — atsakė sutrikęs balsas. — 
Kodėl klausiate? 

— Noriu būti tikras, kad vis dar galima siūlyti kainą už Šifnalo 
ūkį Šropšyre. 

— Taip, neabejotinai galima. Bet turiu jus įspėti, kad kitas ban- 
kas mums jau pasiūlė vieną kablelis šešis milijono svarų. 

— Tada aš siūlau milijoną šešis šimtus dešimt tūkstančių. 

— Dėkoju, pone, — atsakė Voganas. 

— Kiek laiko dabar? 

— Be trijų penkios. 

— Pone Voganai, prašyčiau palaukti, kažkas skambina kitu te- 
lefonu. Užtruksiu tik minutėlę, — Kaufmanas padėjo ant stalo juodą 
ragelį, paėmė raudoną ir surinko numerį. 

Po trijų pyptelėjimų pasigirdo balsas: 

— Adrianas Slounas. 

— Pone Slounai, aš ir vėl skambinu dėl tų Nigerijos naftos obli- 
gacijų, kurias jūsų bankas siūlo rinktiniams investuotojams. Kaip 
jau sakiau, man ši galimybė atrodo nuostabi. Kokią maksimalią 
sumą leidžiate investuoti vienai įstaigai? 

— Du milijonus svarų, pone Kaufmanai. Jums pasiūlyčiau ir 
daugiau, bet dauguma akcijų jau paimta. 

— Gal galėtumėte luktelėti, kol pasitarsiu su vienu iš kolegų? 

— Žinoma, pone Kaufmanai. 

Solas padėjo ant stalo raudoną ragelį ir vėl paėmė juodąjį. 

— Pone Voganai, atleiskite, kad priverčiau jus laukti, bet dar 
kartą turiu jūsų paklausti, kiek dabar valandų. 

— Be vienos penkios. 

— Puiku. Gal dabar būsite toks malonus ir atidarysite savo ka- 
bineto duris? 

Kaufmanas padėjo ant stalo juodą ragelį ir paėmė raudonąjį. 

— Mano kolega klausia: jei investuotume visus du milijonus, ar 
tai garantuotų mums vietą naujos kompanijos valdyboje? 

— Neabejotinai, — atsakė Slounas. — Tiesą sakant, galėčiau pa- 
siūlyti ir dvi vietas, nes jums priklausys dešimt procentų bendrovės. 

— Leiskite man dar kartą pasikonsultuoti su kolega, — raudo- 
nas ragelis vėl buvo padėtas ant stalo; Kaufmanas paėmė juodąjį. 

— Pone Voganai, ką pamatėte atidaręs duris? 

— Pasiuntinys man įteikė voką su šimto šešiasdešimt vieno 
tukstančio svarų trata. 

— Tai — dešimt procentų, reikalingų sandoriui baigti. Pone Vo- 
ganai, kiek dabar valandų? 

— Dvi minutės po penkių. 

— Vadinasi, sandoris baigtas. Kai tik per trisdešimt dienų su- 
mokėsiu likusius devyniasdešimt procentų, Šifnalo ūkis bus mano. 

— Neabejotinai taip, — atsakė Voganas, nenorėdamas pripa- 
žinti, kaip labai laukia tos akimirkos, kai galės pasakyti Slounui, jog 
šis pralošė derybas. 

— Gero savaitgalio, — palinkėjo Kaufmanas, dėdamas ragelį 
ant juodojo telefono ir imdamas raudoną ragelį. 

— Pone Slounai, noriu investuoti du milijonus svarų į šį tikrai 
puikų projektą, — Kaufmanas gailėjosi, kad nemato Slouno žvilgs- 
nio, — bet, deja, niekaip neprikalbinau savo kolegų, jie su manimi ne- 
sutinka, todėl, gaila, bet turiu atsiimti pasiūlymą. Kadangi patikinote, 
jog dauguma akcijų jau išparduotos, nemanau, kad dėl to bus bėdų. 

Sebastijonas nepasakojo Samantai, kokią taktiką naudojo po- 
nas Kaufmanas, baigdamas Šifnalo ūkio sandorį, nes žinojo, kad ji 
tam nepritartų, nors Slounas ir pralaimėjo. Tačiau jis jai pasakė, kad 
Kaufmanas pasiūlė jam darbą. 

— (0) aš maniau, kad šiame banke nėra turto skyriaus. 

— Dabar jau yra, — atsakė Sebas. — Jis manęs paprašė įsteigti 
savo skyrių. Iš pradžių imsimės smulkių sandorių, bet jei pateisinsiu 
lūkesčius, vėliau plėsimės. 

— Puikios naujienos, — pasakė Sima jį apkabindama. 

— Ir neturėtų būti sunku surinkti gerą komandą, nes Slounas 
atleido visus mano žmones, nekalbu apie kelis kitus, išėjusius savo 
noru, įskaitant ir Reičelę. 

— Reičelę? 

— Ji buvo Sedriko sekretorė, bet prie naujo režimo ištvėrė vos 
savaitę. Paprašiau jos ateiti pas mane. Pradedame pirmadienį, at- 
versdami baltą lapą. Na, gal ir ne baltą, nes Slounas atleido mano 
asistentą ir liepė jam išnešti iš kabineto visus daiktus, kad neliktų nė 
užuominos, jog ten dirbau, todėl jis surinko visus aplankus, kuriuos 
tvarkiau, atėjo į Čipsaido gatvę ir viską man atidavė. 

— Ar toks elgesys teisėtas? 

— O kam rūpi? Juk Slounas vis tiek niekada to nesužinos. 

— „Farting's“ bankas — ne tik Adrianas Slounas, o tu vis dar esi 
tam bankui įsipareigojęs. 

— Po viso to, kaip Slounas su manimi elgėsi? 

— Ne, po viso to, kaip su tavimi elgėsi Sedrikas. 

— Bet šitai netaikytina Šifnalo ūkiui, nes tą sandorį Slounas su- 
darinėjo Sedrikui už nugaros. 

— O dabar tu dirbi jam už nugaros. 

— Tikra tiesa; dirbsiu ir toliau, jei šitai mums padės įsigyti butą 
Čelsyje. 

— Mums nereikėtų mąstyti apie kokius nors pirkinius, kol ne- 
sumokėjai visų skolų. 

— Ponas Kaufmanas man pažadėjo keturiasdešimties tūkstan- 
čių svarų premiją, kai vyriausybė padarys pareiškimą, taigi tada ne- 
beturėsiu jokių skolų. 

— Jeigu vyriausybė tą pareiškimą padarys, — patikslino Si- 
ma. — Nepradėk leisti pinigų, jų dar negavęs. Ir net jeigu tau pa- 
vyktų sėkmingai baigti sandorį, ponui Svanui vis dar būsi skolingas 
daugiau nei aštuonis tūkstančius svarų, todėl mums dar nevertėtų 
mąstyti apie persikraustymą. 

Sebas nutarė Simai nepasakoti ir dar kai ko. 


Kitas kelias savaites Sebas dirbo tiek, kad būtų padaręs įspū- 
dį net Sedrikui; padedant Reičelei ir senajai „Farting's“ komandai, 
jie įsibėgėjo ir pradėjo sklandžiai dirbti gerokai greičiau, nei ponas 
Kaufmanas manė, jog tai apskritai įmanoma. 

Sebas nebuvo patenkintas vien galimybe toliau dirbti su senai- 
siais klientais; tarsi plėšikaujantis piratas jis pradėjo grobstyti ir kitus 
„Farting's“ klientus, įtikinėdamas save, jog Slounas to ir nusipelnė. 

Praėjus maždaug trims mėnesiams nuo Sebo darbo pradžios 
Kaufmano banke, pirmininkas jį pasikvietė į savo kabinetą. 

— Ar šįryt skaitei Financial Times? — paklausė, Sebui nespėjus 
uždaryti durų. 

— Tik pirmą puslapį ir pinigų skiltį. Kodėl klausiate? 

— Nes tuoj sužinosime, ar pono Svano prognozės teisingos. 

Sebas nepertraukė Kaufmano žodžių srauto. 

— Kaip žinome, šiandien po pietų, trečią valandą, transporto 
ministras parlamente perskaitys pareiškimą. Gal judviem su Vikto- 
ru reikėtų ten nuvykti ir paklausyti, ką jis sakys; paskui paskambin- 
tumėte ir praneštumėte, ar susikroviau turtus, ar juos praradau. 

Vos grįžęs į savo kabinetą Sebas paskambino dėdei Džailzui į 
Bendruomenių Rūmus ir paklausė, ar šis galėtų parūpinti porą bi- 
lietų į svečių galeriją šiai popietei, kad jis ir jo bičiulis išgirstų trans- 
porto ministro pareiškimą. 

— Bilietus paliksiu centriniame vestibiulyje, — atsakė Džailzas. 

Padėjęs ragelį Džailzas skaitė būsimo posėdžio dienotvarkę ir 
stebėjosi, kodėl Sebastijoną turėtų dominti sprendimas, galintis pa- 
veikti saujelę Šropšyro gyventojų. 


Dar gerokai iki ministrui stojantis perskaityti pareiškimo, Se- 
bas ir Vikas įsitaisė ketvirtoje svečių galerijos eilėje. Dėdė Džailzas 
jiems nusišypsojo iš vyriausybei skirtų suolų vis dar sutrikęs — kas 
bus paminėta tame pareiškime, kad sūnėnas taip juo domisi. 

Du jauni bankininkai sėdėjo ant žalio odinio suolo krašto, kai 
spikeris pakvietė transporto ministrą perskaityti parlamentui pa- 
reiškimą. 

— Pone parlamento pirmininke, — pradėjo ministras, rankose 
laikydamas dokumentų aplanką, — noriu informuoti parlamentą, 
kokį kelią pasirinko mano ministerija, kad pratęstų greitkelį, apie 
kurį buvo kalbėta jau anksčiau; greitkelis eis per Šropšyro grafystę. 

Jei ant medžiu kaltų sienų nebūtų žodžio TYLOS, ministrui už- 
siminus apie Šifnalo prieigas, įskaitant ir Šifnalo ūkį, per kurį eis 
siūlomo naujojo greitkelio atkarpa, Sebas būtų pradėjęs šokinėti. 

Atsakęs į kelių parlamentarų klausimus, ministras atsisėdo į 
savo vietą priekiniame suole, leisdamas pradėti debatus apie užsie- 
nio reikalus. 

Sebui ir Vikui nebuvo įdomu, ar vyriausybė ketina taikyti eko- 
nomines sankcijas Pietų Afrikai, todėl jie tyliai išsmuko iš svečių ga- 
lerijos, nusileido laiptais į centrinį vestibiulį ir išėjo į Parlamento 
aikštę. Štai tada Sebas pašoko ir suriko: 

— Mums pavyko! 

Kai kitą rytą apsimiegojęs Sebastijonas atėjo pusryčiauti, Sa- 
manta skaitė Guardian. 

— Kur buvai vakar vakare? — paklausė ji. — Net negirdėjau, 
kaip grįžai. 

— Mudu su Viku šventėme. Atsiprašau, turėjau tau paskambin- 
ti ir pasakyti. 

— Ką šventėte? — pasidomėjo Sima, bet Sebas neatsakė, nes 
bėrėsi į dubenėlį kukurūzų dribsnių. 

— Ar gali būti, kad ponas Svanas tikrai išsiaiškino, jog naujasis 
greitkelis eis tiesiai per Šifnalo ūkį ir, cituojant Guardian, — kalbėjo 
Sima, žvelgdama į priešais padėtą straipsnį, — „leis kiek pasipelnyti 
saujelei spekuliantų“? 

Ji padavė laikraštį Sebui, o šis tik dirstelėjo į antraštę. 

— Turi suprasti, — kramtydamas pasakė Sebas, — jog tai reiš- 
kia, kad dabar turėsime pakankamai pinigų namui Čelsyje nusipirkti. 

— Bet ar liks pakankamai pinigų, kad ponas Svanas pastatytų 
savo teatrą Šifnale? 

— Priklausys nuo... 

— Nuo ko? Davei jam žodį, kad jeigu jo pateikta informacija 
bus teisinga, sumokėsi aštuonis tūkstančius du šimtus trisdešimt 
keturis svarus, kurių reikia teatrui baigti. 

— Bet aš uždirbu tik keturis tukstančius per metus, — protes- 
tavo Sebas. 

— Bet turi gauti keturiasdešimties tūkstančių premiją. 

— Iš kurios turėsiu sumokėti dar ir pajamų mokestį. 

— Jei pinigus aukoji, tokio mokesčio mokėti nereikia. 

— Bet mes nieko nepasirašėme. 

— Sebai, ar pats girdėjai, ką dabar pasakei? 

— Šiaip ar taip, — skubiai pridūrė Sebas, — kiek pasipelnys po- 
nas Kaufmanas, o ne aš. 

— Bet pirmiausia rizikavo ponas Kaufmanas; jis galėjo ir pra- 
rasti tą pelną. O tu neturėjai ko prarasti, bet pelnyti tikėjaisi daug. 

— Tu nesupranti... — pradėjo Sebas. 

— Aš labai gerai suprantu, — nukirto Sima, kai Sebas pastūmė 
dubenėlį ir pakilo nuo stalo. 

— Turiu eiti, — pasakė jis. — Jau ir taip vėluoju, o šiandien rei- 
kia daug ką padaryti. 

— Pavyzdžiui, nuspręsti, kaip išleisti pinigus, kuriuos tau pa- 
mėtėjo ponas Svanas? 

Jis pasilenkė jos pabučiuoti, bet ji nusigręžė. 

— Iš tikrųjų tu nė neketinai sumokėti ponui Svanui, tiesa? 

Sebas nė nesistengė atsakyti į jos klausimą, tik nusisuko ir sku- 
biai nužingsniavo prie durų. 

— Nejau nesupranti, jei nesumokėsi ponui Svanui, būsi toks 
pat nedoras, kaip ir Adrianas Slounas, — karštai kalbėjo Sima. 

Sebas neatsiliepė, tik pasiėmė portfelį ir išskubėjo iš namų ne- 
atsisveikinęs. Jau gatvėje jis susistabdė taksi. Važiuodamas Sičio 
gatve Sebas svarstė, kiek prireiks laiko, kol jis, kaip Solas Kaufma- 
nas, turės savo automobilį ir vairuotoją. Tačiau mintys vis sukosi 
apie Simą ir jos žodžius: „Būsi toks pat nedoras, kaip ir Adrianas 
Slounas.“ 

Šiam vakarui jis užsakys staliuką dviem „Mirabelėje“, tada jie 
kalbėsis apie viską, išskyrus bankininkystę. Per pietų pertrauką jis 
nueis pas poną Gardą Hatono Sodų gatvėje ir nupirks tą sagę su 
markazitu. Tada Sima tikrai pradės džiaugtis sužadėtuvių su Sebas- 
tijonu Kliftonu privalumais. 


— Rinksitės įprastą staliuką, pone Kaufmanai? 
Sebas svarstė, kiek laiko praeis, kol vyriausiasis padavėjas jo 
paklaus: „Rinksitės įprastą staliuką, pone Kliftonai?“ 

Per pietus „Kepsninėje“ jis pasakė pirmininkui, kad jau rado 
kelis objektus, kurių pardavėjai gerai nežino tikrosios jų vertės. 

Po pietų, per kuriuos jis kiek per daug išgėrė, Sebas sėdo į taksi 
ir nuvažiavo į Hatono Sodus. Ponas Gardas atidarė seifą ir ištraukė 
trečią padėklą nuo viršaus. Sebas apsidžiaugė pamatęs, kad sagė te- 
bėra — Viktorijos laikų markazito papuošalas, padabintas deiman- 
čiukais, kuriems, jis neabejojo, Sima tikrai neatsispirs. 

Taksi automobiliu grįždamas į Islingtoną, Sebas buvo tikras, 
kad jiedviem vakarieniaujant „Mirabelėje“ palenks Simą į savo pusę, 
ir ji mąstys kaip jis. 

Įkišęs į spyną raktą jis iškart pagalvojo: čia gyvensime nebeil- 
gai, bet atidaręs duris sutriko — visur buvo tamsu. Nejau Sima išėjo 
į vakarinę paskaitą? Vos uždeges šviesą Sebas pajuto, kad kažkas 
negerai. Kažko trūksta, bet ko? Supratęs, kad trūksta kelių asmeni- 
nių daiktų, įskaitant jų abiejų nuotrauką Centriniame parke, vieną 
Džesikos piešinį ir Simos „Nakties sargybos“ reprodukciją, jis aki- 
mirksniu prablaivėjo. 

Jis nulėkė į miegamąjį ir Simos lovos pusėje atlapojo spintą. 
Tuščia. Tada pažvelgė po lova ir pamatė, kad jos lagamino nebėra. 

— Ne, ne, — šaukė jis, bėgdamas iš miegamojo į virtuvę, kur 
pamatė voką. Šis buvo atremtas į raudonos odos dėžutę ir adresuo- 
tas Sebastijonui. Sebas atplėšė voką ir išėmė laišką, parašytą tvirta 
ranka, riebia rašysena. 


Mieliausiasis Sebai, 


dar niekada gyvenime man nebuvo taip sunku rašyti 
laiško, nes tu ir buvai mano gyvenimas. Bet, deja, žmogus, 
atėjęs į Agniu galeriją, pasirengęs už paskutinį pensą 
įsigyti sesers paveikslus, buvo kitas, nei tas, su kuriuo 
šįryt pusryčiavau. 

Žmogus, taip didžiavęsis, galėdamas dirbti su 

Sedriku Hardkastlu, ir niekinęs viską, kam prijautė 
Adrianas Slounas, buvo ne tas pats, kuriam dabar atrodo, 
kad jis niekuo neįsipareigojęs ponui Svanui, žmogui, kurio 
dėka jam paskirta tokia didelė premija. Nejau pamiršai 
pono Svano žodžius: „Jei Haris Kliftonas — tavo tėvas, 
man tinka“? 

Jei tik Sedrikas šiandien būtų gyvas, taip nebūtų 
atsitikę; ir pats žinai, jog jis būtų užtikrinęs, kad 
laikytumeisi žodžio, o jei nebūtum laikęsis, jis būtų 
atsilyginęs už tave. 

Neabejoju, kad tavo karjera vis labiau klestės, kad 
tau labai seksis viskas, ko imsiesi. Bet aš nenoriu būti štai 
tokios sėkmės dalis. 

Pamilau Hario ir Emos Kliftonų sūnų, Džesikos 
Klifton brolį; tai — viena iš daugelio priežasčių, kodėl 
norėjau buti Sebastijono Kliftono žmona. Tačiau to 
žmogaus nebėra. Nepaisant visko, visą likusį gyvenimą 
branginsiu šią neilgą kartu nugyventą atkarpą. 


Samanta 


Sebastijonas parklupo; ausyse jam skambėjo Simos tėvo žo- 
džiai: „Samanta, kaip ir tavo motina, nustato atitinkamas normas, 
prie kurių mums, eiliniams mirtingiesiems, sunku prisitaikyti, ne- 
bent kaip tavo tėvas vadovautumėmės tuo pačiu moralės kompasu.“ 


Ledi Virginija Fenvik 


1966 


15 


— ažiūrėsiu, ar jos malonybė namuose, — pasakė liokajus. 
Kokia absurdiška pastaba, pamanė ledi Virginija. 
Mortonas labai gerai žino, kad aš namie. Iš tikrųjų jis turėjo galvoje 
kitką: „Išsiaiškinsiu, ar jos malonybė nori su jumis kalbėtis.“ 

— Kas ten, Mortonai? — paklausė ji, kai liokajus įėjo į kambarį. 

— Ponia Priscila Bingham, ledi. 

— Aišku, kad poniai Bingham aš namuose, — atsakė Virginija, 
pakeldama telefono ragelį gretimais. — Priscila, mieloji. 

— Virginija, mieloji... 

— Šimtas metų. 

— Tikrai šimtas, o aš tau turiu tiek daug visko papasakoti. 

— Kodėl tau pas mane neatlėkus ir kelių dienų nepraleidus 
Londone? Pabūtume visai kaip senais laikais. Galėtume pavaikščioti 
po parduotuves, papramogauti, užsukti į vieną kitą naują restoraną, 
gal net apsilankytume „Anabelės“ naktiniame klube, nes tiesiog pri- 
valu ten pasirodyti, kaip, mieloji? 

— Skamba baisiai žavingai. Dirstelėsiu į savo kalendorių ir tau 
vėl paskambinsiu. 

Virginija padėjo ragelį ir susimąstė apie savo draugę. Nuo 
paskutinio jos apsilankymo Meibltorpo dvare, kai Priscilos vyras 
Robertas taip negražiai pasielgė, jos mažai matėsi. Dar blogiau yra 
tai, kad Robertas perbėgo į kitą stovyklą ir dabar prijaučia priešams. 
Jis ne tik tapo Baringtono laivybos kompanijos valdybos nariu, bet 

ir gerokai pasistengė, kad Virginijos atstovas majoras Fišeris būtų 
be ceremonijų iš tos valdybos išprašytas. Dar labiau blogindamas 
situaciją jis primygtinai prašė, kad Priscila kartu su juo plauktų į 
pirmąją „Bakingamo“ kelionę į Niujorką, nors Virginija pasiguodė, 
kad buvo atsisakyta jai parduoti bilietą į pirmos klasės kajutę. 

Kai po dviejų savaičių Priscila grįžo namo, ji papasakojo Virgi- 
nijai, kad pirmą kelionės naktį nutiko kažkas negera, bet Robertas 
nepanoro jai pasakoti. Virginija davė žodį pati prisikasti prie tiesos, 
bet šitai turės palaukti, nes dabar jos akiratyje — ne Ema Klifton, o 
Bobas Binghamas. 

Kai po kelių dienų Priscila pasirodė Virginijos namuose, ji 
išdėstė visą litaniją baisybių, nutikusių per tą kelionę, įskaitant ir 
siaubingą vakarienę, kurią turėjo valgyti su tąja bjauria garbėtroška 
Ema Klifton. Maistas buvo nevalgomas, vynas atsidavė kamščiu, o 
laivo personalas, matyt, surinktas iš pigių Batlino vasarnamių. Vis 
dėlto Priscila patikino Virginiją ne kartą aiškiai parodžiusi poniai 
Klifton, kur šios vieta. 

— Tai ar išsiaiškinai, kas iš tikrųjų nutiko pirmą naktį? — pa- 
klausė Virginija. 

— Ne, bet girdėjau, kaip Robertas sakė vienam direktoriui, jog 
jei tiesa kada nors išaiškėtų, pirmininkei tektų atsistatydinti, o kom- 
panija gal net bankrutuotų. Tavoji šmeižto byla neabejotinai padėtų. 

Virginija nepasakė savo draugei, kad byla pristabdyta, nes jos 
itin brangus advokatai mano, jog tikimybė jai laimėti bylą — ne di- 
desnė nei penkiasdešimt procentų, o paskutinė banko atsiųsta atas- 
kaita priminė, kad finansinė jos padėtis nėra labai palanki tokiai 
rizikai. Tačiau tai, ką ji buvo sumaniusi Bobui Binghamui, žadėjo 
geresnį rezultatą nei penkiasdešimt procentų. Galiausiai jam teks 
smagiai atsisveikinti su mažiausiai puse viso turto. O susidorojusi 
su juo Virginija sutelks dėmesį į Emą Klifton ir incidentą su kariniu 
jūrų laivynu. Beje, jei Bobui Binghamui parengtas planas pavyks, 

jai vėl teks pasinaudoti majoro Alekso Fišerio paslaugomis, nes jis 
nekenčia Baringtonų šeimos kone taip pat, kaip ji. 


Bobas Binghamas nebuvo patenkintas Priscilos sumanymu ke- 
lias dienas pagyventi jų namuose Boltono gatvėje, kad galėtų pabūti 
su Virginija. Jis nujautė, kad toji moteris kažką sumaniusi, ir nebu- 
vo labai sudėtinga išsiaiškinti ką. 

Vienintelis savaitinės Priscilos išvykos privalumas — galimybė 
kelioms dienoms pasikviesti Klaivą į Meibltorpo dvarą. Visai nese- 
niai Klaivas buvo paaukštintas ir nebelaukė iš Bobo finansinės pa- 
ramos. Tiesą sakant, gali būti, kad tragiška Džesikos mirtis ir pa- 
skatino jį taip aršiai siekti savarankiškumo. Po tos klaikios nakties, 
kai Džesika Klifton atėmė sau gyvybę, Bobas retai kada matydavo 
sūnų; to niekada nebūtų nutikę, jei Priscila nebūtų pasikvietusi tos 
intrigantės į savaitgalio viešnagę. Jau vėliau jo žmona prasitarė, kad 
iš pradžių Virginija nepriėmė kvietimo, bet išgirdusi, kad tarp svečių 
bus Džesika Klifton ir kad tą savaitgalį Klaivas ketina jai pasipiršti, 
persigalvojo. 

Bobas stengėsi išmesti tą bjaurią moterį iš galvos, norėjo su- 
sikaupti ir įsiskaityti į paskutinio Baringtono kompanijos valdybos 
susirinkimo protokolą. Jis sutarė su jaunuoju Sebastijonu — beje, 
jam reikia liautis taip apie jį galvojus; šiaip ar taip, jis jau įrodė esąs 
sumanus direktorius, ir beveik niekas valdyboje neabejojo, kad po 
kurio laiko jis taps naujuoju kompanijos pirmininku. Jei kalbos tei- 
singos, jam puikiai sekasi darbuotis pas Kaufmaną, nors jo tėvas ir 
buvo užsiminęs, kad asmeninis Sebastijono gyvenimas susijaukęs. 

Per pastaruosius kelerius metus Bobas Binghamas ir Haris 
Kliftonas susibičiuliavo, ir šitai stebino žinant, kiek menkai jie turi 
bendra, o ką jau kalbėti apie Džesiką. Haris — įvairiapusis Žmogus, 
rašytojas, ir toliau palaikantis Anatolijaus Babakovo poziciją, užval- 

dęs visuomenės vaizduotę. Bobas savo ruožtu buvo verslo žmogus, 
besidomintis sąskaitomis ir balansais, į rankas paimantis knygą tik 
atostogaudamas. Gal paprasčiausiai šiuos du žmones draugėn suve- 
dė kriketas, išskyrus atvejus, kai rungiasi Glosteršyras ir Jorkšyras. 

Bobas susikaupęs pažvelgė į Sebastijono parengtą dokumentą, 
aiškinantį, kodėl, jo nuomone, kompanija šiuo metu neturėtų inves- 
tuoti į naują prabangų lainerį. 


— Majoras Fišeris, — užgiedojo liokajus, prieš uždarydamas 
duris. 

— Aleksai, malonu vėl tave matyti, — tarė Virginija, pildama 
dvigubą džino su toniku. — Tikiuosi, tau viskas klostosi gerai. 

— Aukštyn žemyn, kaip Tauerio tiltas, — atsakė Aleksas, im- 
damas iš jos stiklą su gėrimu, puikiai žinodamas, kad ledi Virginija 
kviečia pas save į svečius tik tada, kai ko nors iš jo nori. Na, skųstis 
negalima — praradus vietą Baringtono kompanijos valdyboje pinigai 
kišenės neplėšė. Virginija negaišo laiko ir iškart stvėrė jautį už ragų. 

— Ar prisimeni tą nedidele, prieš porą metų surengtą sėkmingą 
Bobo Binghamo ataką? 

— Kaip galėčiau pamiršti? — atsakė Aleksas. — Tik sakau, dar 
kartą viso to nenorėčiau pakartoti, — skubiai pridūrė. 

— Ne, apie tai ir negalvojau. Bet man reikia šį tą atkapstyti. No- 
rėčiau sužinoti, kiek Binghamas vertas. Mane domina jo kompanija, 
akcijų paketai, kilnojamasis ir nekilnojamasis turtas, ypač turtas ir 
visi kiti pajamų šaltiniai, kurių jis galbūt nenori atskleisti mokesčių 
rinkėjams. Kask kuo giliau ir nepraleisk jokios smulkmenos, kad ir 
kokia nereikšminga ji atrodytų. 

— Ir... 

— Tau bus mokama po penkis svarus už valandą ir dar apmokė- 
tos visos išlaidos; jei liksiu patenkinta darbu, sumokėsiu dvidešimt 
penkių svarų premiją. 

Aleksas nusišypsojo. Virginija dar niekada nebuvo sumokėju- 
si pažadėtos premijos, o kalbėdama apie išlaidas ji turėjo galvoje 
kelionę trečia klase be nakvynės. Bet, turint galvoje susiklosčiusias 
aplinkybes, nebuvo galima juoktis iš penkių svarų už valandą. 

— Kada jums reikia tos ataskaitos? 

— Per dešimt dienų, Aleksai. O tada gal atsiras naujas darbelis 
arčiau namų. 


Priscilos Bingham vizitą į Londoną Virginija suplanavo kariš- 
kai tiksliai. Negalėjo būti jokių atsitiktinumų. 

Pirmadienį jiedvi važiavo į Epsomą, kur abi įsitaisė privačioje 
lordo Malmsberio ložėje prie pat finišo linijos. Priscila akivaizdžiai 
džiaugėsi atsidūrusi karališkoje aplinkoje, kur keli vyrai ją apdova- 
nojo komplimentais už „Hartnell“ drabužius ir Džekės Kenedi sti- 
liaus skrybėlaitę. Ji metų metus nebuvo sulaukusi tiek dėmesio. 

Antradienį, lengvai papietavusios „Simpson“ restorane, jos 
užsuko į kokteilių vakarėlį Banketų salėje, o paskui dalyvavo iškil- 
mingoje vakarienėje „Savojoje“, skirtoje Raudonojo Kryžiaus veiklai 
remti, kur svečiams serenadas dainavo Metas Monro. 

Trečiadienį atėjo eilė Karalienės klubui, kur jos stebėjo polo 
rungtynes tarp Vindzoro komandos, kurios kapitonas buvo Velso 
princas, ir besisvečiuojančių argentiniečių, nuo kurių Priscila nega- 
lėjo atplėšti žvilgsnio. Vakarui jos turėjo ypatingiems svečiams skir- 
tus bilietus į naują miuziklą „Plaukai“, kur kilojosi ne vieno antakiai. 

Ketvirtadieniui Virginija gavo bilietus (vienas Dievas težino 
kaip) į karališką vakarėlį Bakingamo rūmų sode, ir ten Priscila buvo 
pristatyta princesei Aleksandrai. Vakare jos pietavo su Bridžvoterio 
hercogu ir vyriausiuoju jo sūnumi Bofiu. Pastarasis negalėjo atplėšti 
nuo Priscilos akių. Tiesą sakant, Virginijai teko jį įspėti — nors ji ir 
skatino tokį jo elgesį, jis mažumėlę persūdė. 

Penktadienį Priscila buvo tokia pavargusi, jog visą rytą prasi- 
vartė lovoje ir atsikėlė pačiu laiku, kad spėtų pas kirpėją, nes vakare 
turėjo Kovent Gardene žiūrėti „Žizel“. 

Šeštadienio rytą jos dalyvavo kariniame parade — stebėjo ce- 
remoniją atėjusios į Škotijos vyriausybės būstinę, Jungtinės Kara- 
lystės vyriausybės departamentą, esantį priešais Raitosios sargybos 
pastatą. Vakare jos ramiai vakarieniavo vienos Virginijos namuose. 

— Jokiam londoniškiui nešautų į galvą kur nors eiti šeštadienio 
vakarą, — aiškino Virginija. — Gatvės pilnos užsieniečių ir čia atva- 
žiavusių futbolo chuliganų. 

Kita vertus, Virginija jau seniai ketino štai tokį vakarą bičiulės 
sąmonėje pasėti pirmąsias abejonės sėklas. 

— Kokia savaitė, — pratarė Priscila, kai jos sėdo vakarieniau- 
ti. — Kaip smagu, o kai pagalvoji, kad rytoj teks grįžti į Meibltorpą... 

— Tau nebūtina grįžti, — atsakė Virginija. 

— Bet Robertas manęs laukia. 

— Tikrai? Atvirai kalbant, ar jis apskritai pastebėtų, jei dar ke- 
lias dienas paviešėtum Londone? 

Priscila padėjo peilį ir šakutę, akivaizdžiai svarstydama pasiū- 
lymą. Iš tikrųjų Virginija nenorėjo, kad bičiulė Londone liktų dar 
nors dienai, nes jautėsi pavargusi, o kitai savaitei nieko nebuvo su- 
planavusi. 

— Ar niekada nebuvai susimąsčiusi apie galimybę palikti Rober- 
tą? — paklausė Virginija, kai Mortonas pripildė Priscilos vyno taurę. 

— Nuolat mąstau. Bet kaip be jo išgyvenčiau? 

— Manau, visai gerai. Šiaip ar taip, Boltono gatvėje turi puikius 
namus, ką jau kalbėti apie... 

— Bet tie namai ne mano. 

— Galėtų būti tavo, — kalbėjo Virginija, artėdama prie tikslo. 

— Ką turi galvoje? 

— Ar skaitei prieš porą savaičių Telegraph verslo skiltyje iš- 
spausdintą straipsnį apie Robertą? 

— Niekada neskaitau verslo skilčių jokiuose laikraščiuose. 

— Na, tas straipsnis daug ką paaiškino. Atrodo, Binghamo žu- 
vies pašteto įmonė įvertinta maždaug penkiolika milijonų, turi gra- 
žų grynųjų atsargos fondą ir jokių skolų. 

— Bet jei palikčiau Robertą, su jo kompanija nenorėčiau turėti 
nieko bendra. 

— Tau ir nereikėtų turėti ką nors bendra. Meibltorpo dvaras, 
namai Boltono gatvėje ir vila Pietų Prancūzijoje, be to, dar trys mili- 
jonai kompanijos banko sąskaitoje... ir visa tai vis tiek būtų mažiau 
nei penkiasdešimt procentų visos jo vertės. O penkiasdešimties pro- 
centų tu ir galėtum tikėtis po dvidešimt šešerių vedybinio gyvenimo 
metų, per kuriuos, galima sakyti, viena pati išauginai sūnų, nes tavo 
vyras rūpinosi savo karjera ir nebūdavo namuose ištisas dienas. 

— Iš kur žinai, kad kompanijos sąskaitoje yra trys milijonai? 

— Šitai skelbiama kompanijų registre, ir gali pamatyti kiekvie- 
nas. Tiksli suma — trys milijonai šimtas keturiasdešimt du tūkstan- 
čiai devyni šimtai svarų. 

— Nenutuokiau. 

— Kad ir ką nutartum, mieloji, visada būsiu tavo pusėje. 


Nustebo net Virginija, kitą penktadienį iš Meibltorpo dvaro su- 
laukusi ašaringo skambučio. 

— Aš tokia vieniša, — aimanavo Priscila, — čia visai nėra ko 
nusitverti. 

— Tai kodėl gi tau, mieloji, kelioms dienoms neatvažiavus į 
Londoną manęs aplankyti? Bofis Bridžvoteris vakar manęs klausė, 
kada vėl pasirodysi mieste. 

Kai kitą popietę Priscila išdygo ant Virginijos slenksčio, pirmi 
jos ištarti žodžiai buvo tokie: 

— Gal pažįsti gerą skyrybų advokatę? 

— Pažįstu pačią geriausią, — atsakė Virginija. — Šiaip ar taip, ji 
man dirbo du kartus. 

Po dvidešimt dviejų dienų Robertui Binghamui buvo įteiktas 
skyrybų dokumentas. Tačiau majoras Fišeris premijos dar negavo. 


Kai į teismo salę įžengė ponia teisėja Heivers, visi atsistojo. Tei- 
sėja sėdo į savo vietą ir nužvelgė abu priešininkus. Ji buvo atidžiai 
perskaičiusi abiejų pareiškimus ir po tūkstančio skyrybų gerai žino- 
jo, ko ieškanti. 

— Ponia Everit. 

Priscilos advokatė nedelsdama pakilo iš vietos. 

— Jūsų šviesybe, — pratarė. 

— Žinau, kad abi šalys pasiekė susitarimą; norėčiau, kad būtu- 
mėte maloni ir išdėstytumėte man sąlygas. 

— Žinoma, jūsų malonybe. Šioje byloje atstovauju ieškovei po- 
niai Priscilai Bingham, o garbusis mano draugas ponas Brukas ats- 
tovauja atsakovui ponui Robertui Binghamui. Jūsų malonybe, ponia 
Bingham buvo ištekėjusi už atsakovo dvidešimt šešerius metus. Vi- 
sus tuos metus ji buvo ištikima, patikima, pareiginga žmona. Ji pa- 
gimdė sūnų Klaivą, kurį turėjo auginti faktiškai viena, nes jos vyras 
buvo užsiėmęs verslo reikalais. 

— Jai padėjo auklė, virėja, tarnaitė ir valytoja, — sušnabždėjo 
Bobas, ir visa tai jo advokatas pareigingai užsirašė. 

— Jūsų malonybe, net ir per moksleivių atostogas ponas Bingha- 
mas retai kada praleisdavo ilgiau nei savaitę su žmona ir vaiku, nes vi- 
sada norėjo greičiau grįžti į savo gamyklą Grimsbyje. Todėl siūlome, 
— tęsė mokslingoji advokatė, — kad poniai Bingham būtų paliktas 
šeimos namas, kuriame ji gyveno pastaruosius dvidešimt šešerius 
metus, taip pat namas Londone ir vila Pietų Prancūzijoje, netoli Kap 
Ferė, kur ji su sūnumi kartu leisdavo ilgas vasaros atostogas. Ponia 

Bingham taip pat prašytų teismo trijų milijonų svarų visiems trims 
namams išlaikyti ir kad toliau galėtų gyventi taip, kaip yra įpratusi. 
Turėčiau pabrėžti, jūsų malonybe, jog tai — gerokai mažiau nei pen- 
kiasdešimt procentų viso pono Binghamo turto. 

Ponia Everit atsisėdo. 

— Pone Brukai, ar ponas Binghamas sutinka su tokiomis sąly- 
gomis? 

Roberto advokatas neskubėdamas atsistojo, timptelėjo manti- 
jos skvernus ir pasakė: 

— Tikrai sutinka, jūsų malonybe. Ponui Binghamui liks šeimos 
kompanija „Binghamo žuvies paštetas“, kurią daugiau nei prieš šim- 
tą metų įkūrė jo senelis. Jokių kitokių reikalavimų jis neturi. 

— Tebūnie, — atsakė teisėja, — bet, prieš patvirtindama galu- 
tinį susitarimą, visada noriu, kad abi šalys pakartotų, jog yra paten- 
kintos pasidalijimu, ir vėliau nebūtų jokių kaltinimų vienas kitam ir 
kalbų, kad vienas ar kitas gerai nesuprato, kas buvo siūloma. Pone 


Binghamai... — Roberto advokatas jam niuktelėjo, ir Bobas pašo- 
ko. — Ar jus tenkina toks jūsų turto padalijimas? 
— Taip, jūsų malonybe. 


— Dėkoju, pone Binghamai, — atsisukdama į kitą teismo salės 
pusę teisėja pateikė poniai Bingham tokį patį klausimą. 

Priscila atsistojo, nusišypsojo teisėjai ir pasakė: 

— Aš patenkinta. Iš tiesų esu laiminga, kad mano buvęs vyras pa- 
sirinko vieną iš dviejų komplektų — tą, kuris jam labiau prie širdies. 

— Jūs labai kilniaširdiška, — pareiškė teisėja, ir abiejų advoka- 
tų veiduose šmėstelėjo siaubas, nes jiedu nebuvo pasirengę tokiam 
nerepetuotam įterpiniui. Nors bylos baigtis nuo to tikrai niekaip ne- 
pasikeis, advokatai niekada nemėgsta netikėtumų. 

— Tada aš dar kartą paklausiu pono Binghamo, — pratarė tei- 
sėja. — Kadangi mano klausimas reikalauja rimtų svarstymų, leisiu 
ponui Binghamui pernakt apsvarstyti savo situaciją. Teismo posėdis 
atidedamas iki rytojaus dešimtos valandos ryto. 

Bobas mikliai pašoko. 

— Jūs labai maloni, garbioji ledi, bet aš jau apsisprendžiau... 

Bobo advokatas vėl jį pasodino, nes ponia teisėja Heivers spėjo 
išeiti iš salės. 

Bobui tądien ši staigmena buvo pirmoji; antroji staigmena 
buvo Sebastijonas Kliftonas, tyliai sėdintis salės gale ir kažką užsira- 
šinėjantis. Bobas dar labiau nustebo, kai Sebas paklausė, ar jis turės 
laiko su juo papietauti. 

— Na, šįvakar ketinau grįžti į Linkolnšyrą, bet kadangi rytoj 
rytą vėl turiu trumpam pasirodyti teismo salėje, mielai priimsiu tavo 
pasiūlymą. 

Jie abu žiūrėjo, kaip įsikibusi Virginijai į parankę Priscila eina 
iš salės. Priscila tyliai verkė. 

— Galėčiau užmušti tą moterį, — pasakė Bobas, — ir mielai ka- 
lėčiau iki gyvos galvos. 

— Nemanau, kad tai būtina, — atsakė Sebas. — Man atrodo, 
kad radau kur kas geresnį ledi Virginijos klausimo sprendimą. 


Kai kitą rytą, dešimtą valandą, ponia teisėja Heivers įžengė į 
teismo salę, vėl visi buvo savo vietose. Atsisėdusi ji pažvelgė į advo- 
katų suolą ir tarė: 

— Liko išspręsti tik vieną klausimą — kurį iš dviejų komplektų 
pasirinko ponas Binghamas. 

Bobas pakilo iš vietos. 

— Jūsų malonybe, norėčiau jums padėkoti už suteiktą galimybę 
apmąstyti sprendimą pernakt, nes nusprendžiau rinktis tris namus ir 
tris milijonus svarų. Norėčiau padėkoti žmonai už kilniaširdiškiausią 
poelgį ir palinkėti jai kuo didžiausios sėkmės valdant kompaniją. 

Teismo salėje kilo triukšmas. Be Bobo Binghamo, neatrodė nu- 
stebę tik dar du žmonės — teisėja ir Sebastijonas Kliftonas. 

— Ir kas gi tave privertė taip kvailai pasielgti? — paklausė Vir- 
ginija. 

— Aš tik norėjau, kad Robertas žinotų, jog, mano manymu, su- 
sitarta išties teisingai. 

— Kaip matai, viskas stulbinamai atsigręžė prieš tave. 

— Bet man nė akimirką nebuvo šovusi mintis, kad jis galėtų 
atsisakyti savo mylimos kompanijos. 

— Nesu įsitikinusi, kad atsisakė, — pratarė Virginija. — Tiedu 
kažką sumanę. 

— Tiedu? 

— Taip, turėjau nutuokti, kad Sebastijonas Kliftonas ne šiaip 
sau atėjo į teismo salę — jis turi kažkokį slaptą motyvą. Gal šįkart jis 
mane ir užklupo taip netikėtai, bet antrąkart jam neišdegs. 

— Bet jis dar visai vaikas. 

— Vaikas, sparčiai auginantis reputaciją Sityje; ten jis — kylanti 
žvaigždė. Ir nepamiršk, kad jis — Emos ir Hario Kliftonų vaikas, to- 
dėl juo negalima pasitikėti. 

— Bet jam kokia iš viso to nauda? 

— To dar neišsiaiškinau, bet gali neabejoti, kad jis kažką suma- 
nęs. Vis dėlto dar galėsime juodu sulaikyti, jei tik greitai veiksime. 

— O ką aš galiu padaryti, likusi be skatiko ir be namų? 

— Priscila, suimk save į rankas. Tau priklauso penkiolikos mili- 
jonų svarų vertės kompanija, kuri vien pernai gavo daugiau nei mi- 
lijono svarų pelną. 

— Bet ar ilgai ji tą pelną gaus, jei Robertas daugiau nebevadovaus? 

— Dėl to tau nereikia jaudintis. Žinau neabejotinai tinkamą 
žmogų jo vietai užimti. Jis moka dirbti su žmonėmis, turi adminis- 
tratoriaus patirties, direktoriavo akcinėje bendrovėje, be to, gali im- 
tis darbo nedelsdamas. 


159 


Jeffrey Archer + Galingiau už kalaviją 


Kiek vėliau tą patį rytą Sebastijonas, Bobas ir Klaivas Bingha- 
mas susitiko Sebo kabinete pasitarti, kaip elgtis toliau. 

— Pirmoji mūsų plano dalis įgyvendinta ganėtinai sklan- 
džiai, — pasakė Sebas. — Bet ilgai netrukusi Virginija išsiaiškins, ką 
sumanėme. Taigi turime veikti greitai, labai greitai, jei tik norime 
laiku nubraukti nuo šachmatų lentos visas figūras. 

— Tada šiandien popiet turiu važiuoti į Grimsbį, — pasakė Bo- 
bas. 

— Taip, per greitai nebus, — pritarė Sebas, — nes vėliausiai 
rytojaus vakarą turite grįžti į Londoną. Noriu, kad visi Binghamo 
kompanijos žmonės, pradedant administracija ir baigiant gamyklos 
darbininkais, taip pat ir visos šalies pirkėjai manytų, kad vienintelė 
priežastis, dėl kurios lankotės gamykloje, — atsisveikinimas su dar- 
buotojais ir palinkėjimas sėkmės dirbant su nauju vadovu. Prieš pat 
jums išvykstant Klaivas pateiks pranešimą spaudai, kurį jau rengia. 

Klaivas atsegė portfelį ir išėmė du lapus rašomojo popieriaus. 

— Pranešimas turi būti trumpas, aiškus, tiesiai į dešimtuką, — 
pasakė jis, duodamas po kopiją tėvui ir Sebui. — Teksto neplatinsiu, 
kol nesužinosiu, kad tėtis jau pakeliui į Londoną, o tada vieną eg- 
zempliorių nusiųsiu Grimsby Evening Telegraph. Neabejoju, kad 
jie išspausdins pirmame puslapyje. Paskui pranešimą išsiųsiu vi- 
siems verslo korespondentams Flito gatvėje. 

Bobas neskubėdamas perskaitė pranešimą ir džiaugėsi sūnaus 
darbu. Tačiau jis suprato: kad jo žodžiais patikėtų ne tik ledi Virgi- 
nija, bet ir visuomenė, reikia padaryti kur kas daugiau. 

— O ką man reikėtų daryti grįžus į Londoną? 

— Skristi į Nicą, važiuoti tiesiai į namus Kap Ferė ir nė kojos iš 
ten nekelti. 

— O paskui? — klausinėjo Bobas. — Pietų Prancūzijoje nesu 

išbuvęs ilgiau kaip kelias dienas, nes man mirtinai nusibosdavo, ir 
skrisdavau namo. 

— Na, tau teks gerokai labiau pasistengti, — pasakė Klaivas, — 
jei nori įtikinti pasaulį, kad be galo džiaugiesi ankstyva pensija ir nė 
nemanai grįžti į Grimsbį. 

— Žinote, daugumai žmonių nebus sunku tuo patikėti, — pra- 
tarė Sebas. 

— Pensija? — pakartojo Bobas, nepaisydamas Sebo pasta- 
bos. — Greičiau mirsiu, bet neisiu į pensiją. Jei kalbėtume apie poilsį 
ir pramogas... aš nesukurtas poilsiui, tai gal man patarsi, Sebai, kaip 
turėčiau prastumti dieną? 

— (Gal kartais pažaistumėt golfą, paskui Rivjeroje neskubėda- 
mas papietautumėt viename iš Mišelino žvaigždutėmis apdovanotų 
restoranų, galiausiai nueitumėte į vieną kurį iš egzotiškesnių Nicos 
naktinių klubų. 

— O kur ten galėčiau rasti pintą Beitmano alaus, menkės ir kep- 
tų bulvių, patiektų ant laikraščio skiautės? 

— Nemanau, kad Kap Ferė rastumėte daug vietų, kur galima 
įsigyti žuvies su bulvėmis, — pripažino Sebas. 

— Taip pat Rivjeroje niekas netrokšta į košę suvirusių žirnių, — 
pridurė Klaivas. 

Trijulė prapliupo juoktis. 

— Apgailestauju dėl tavo motinos, Klaivai, — pasakė Bobas. — 
Ji netruks suprasti, kiek toji bičiulė ledi Virginija Fenvik jai iš tikrų- 
jų artima. 


— Na, majore, bent jau šį kartą būsi valdybos neturinčios kom- 
panijos vadovas, ir niekam nereikės atsiskaitinėti. Gali pradėti nuo 
tuščio popieriaus lapo ir nustatyti savo paties pagrindines taisykles. 

— Galbūt. Bet turbūt pastebėjote, kad vakar po Binghamo pra- 
nešimo spaudai kompanijos akcijų vertė krito. 

— Po kokio pranešimo? — nesuprato Virginija. 

Fišeris nuo kavos staliuko paėmė The Times ir atvertė verslo 
skiltyje išspausdintą straipsnį. Virginija spoksojo į Bobo nuotrauką, 
kurioje jis po atsisveikinimo kalbos spaudė rankas gamyklos dar- 
buotojams; paskui ji atidžiai perskaitė jo žodžius: „Savaime supran- 
tama, man gaila išeiti iš kompanijos, kurią 1857-aisiais įkūrė mano 
senelis, ypač po dvidešimt trejų metų vadovavimo. Bet nesibaimi- 
nu dėl „Binghamo“ ateities, nes gamykla patikimose mano žmonos 
Priscilos rankose; tikiuosi, visi ją palaikys taip, kaip visada palaikė 
mane. Vis dėlto man atėjo metas keliauti į gražiuosius namus Pietų 
Prancūzijoje ir mėgautis užtarnautu poilsiu.“ 

— Netikiu nė vienu žodeliu, — pasakė Virginija. — Kuo greičiau 
vyksi į Grimsbį, tuo bus geriau, majore. Tau prireiks visų kariškio 
gabumų ir patirties, kad visus tuos žmones išlaikytum savo vietose. 


Kai tą patį vakarą Klaivas vežė tėvą į Hitrou, negalėjo iš jo iš- 
pešti nė žodžio. 

— Tėti, kas yra? — vis klausinėjo Klaivas. 

— Man išvažiuojant, kai kurie darbuotojai apsiverkė. Su tais 
žmonėmis dirbau daugiau nei dvidešimt metų. Man prireikė mil- 
žiniškų valios pastangų, kad nepasiraitočiau rankovių ir nepulčiau 
krauti sunkvežimių. 

— Suprantu kaip jautiesi, tėti, bet, patikėk, apsisprendei teisingai. 

— Tikiuosi, — atsakė Bobas, kai jie sustojo prie terminalo. 

— Ir nepamiršk: jei pastebėsi fotografą, šypsokis ir mėgink at- 
rodyti atsipalaidavęs. Nenorime, kad žiniasklaida manytų, jog esi 
nelaimingas, nes tada ledi Virginija kuo greičiausiai išsiaiškins, ką 
esame sumanę. 

— Galiu lažintis, kad ji jau išsiaiškino. 

— Tėti, mes galime ją nugalėti, tik tu nepalūžk. 

— Labai prašau, pasistenk, kad ten kalėčiau kuo trumpiau, — 

meldė Bobas, kai buvo patikrintas vienintelis jo lagaminas; jis ap- 
kabino sūnų. 

— Skambinsiu kasdien, — kalbėjo Klaivas, — ir nuolat praneši- 
nėsiu, kas čia pas mus vyksta. 

— Ir stebėk motiną. Ją ištiks baisus šokas, kai pirmąkart stos 
akis į akį su tikrąja Virginija. 


Vos pastatęs koją Grimsbio stoties perone, majoras kuo geriau- 
siai žinojo, ką reikia daryti. Planas buvo paprastas, strategija nuglu- 
dinta iki menkiausios smulkmenos. 

Atlikęs tyrimą ledi Virginijai, jau daug visko žinojo apie Rober- 
tą Binghamą ir apie tai, kaip jis valdė kompaniją. Šįkart Fenvik nė 
nemėgino su juo derėtis. Ji sutiko su visais jo reikalavimais — dvi- 
dešimt tūkstančių svarų per metus, taip pat apmokant visas patirtas 
išlaidas, įskaitant apartamentus „Karališkajame viešbutyje“, kai tik 
jam reikės apsistoti Grimsbyje. 

Fišeris nujautė, kad negalima gaišti nė akimirkos, ir paliepė 
taksi vairuotojui vežti tiesiai į gamyklą. Važiuodamas jis dar sykį pa- 
kartojo parengtą kalbą, kurią išgirdus nė vienam darbininkui neliks 
abejonių, kas čia viršininkas. Neturėtų būti labai sunku vadovauti 
žuvies pašteto gamyklai. Šiaip ar taip, jis vadovavo būriui Tobruke, 
vokiečiams lipant ant kulnų. 

Taksi jį išleido prie gamyklos. Iš kitos užrakintų vartų pusės 
į majorą žvelgė nevalyvas vyriškis, vilkįs prasagstytais marškiniais, 
riebaluotu chalatu ir užsidėjęs kepurę su snapeliu. 

— Ko norit? — griežtai paklausė. 

— Aš — majoras Fišeris, naujasis kompanijos vadovas, todėl 
nedelsdamas atidaryk, gerasis žmogau. 

Vyriškis pakėlė ranką prie kepurės snapelio ir atidarė vartus. 

— Kur vadovo kabinetas? — paklausė Fišeris. 

— Bobas niekada neturėjo, jūsų žodžiais tariant, kabineto, bet 

administracijos patalpos yra pakilus tais laiptais, — atsakė vyriškis, 
rodydamas į kitą kiemo pusę. 

Majoras nužingsniavo per kiemą kiek stebėdamasis ramybe, 
nes žinojo, kad gamykloje visą darbo dieną dirba per du šimtai dar- 
bininkų, o dar šimtas — ne visą dieną. Užlipo metaliniais laiptais į 
antrą aukštą, atidarė duris, ir jį pasitiko didelis, pertvaromis nesu- 
skaidytas biuras su tuzinu stalų, bet tik du stalai buvo užimti. 

Nuo stalo pašoko jaunas vyrukas. 

— Jūs turbūt — majoras Fišeris, — pasakė, tarsi būtų jo lau- 
kęs. — Aš — Deivas Peris, valdytojo pavaduotojas. Man liepta paro- 
dyti jums gamyklą ir atsakyti į visus kilusius klausimus. 

— Tikėjausi susitikti su pačiu valdytoju, kad kiek įmanoma 
greičiau galėčiau imtis rimtos veiklos. 

— Oo, vadinasi, jūs negirdėjote? 

— Ko negirdėjau? 

— Vakar ponas Džoplingas įteikė prašymą jį atleisti. Jis man 
sakė, kad iki pensijos jam liko vos pora metų, todėl dabar gali būti 
pats metas jo vietą užimti kam nors kitam. 

— Ar jūs ir esate tasai kitas? — paklausė Fišeris. 

— Nieku gyvu! — atsakė Peris. — Aš čia dirbu tik kelis mėne- 
sius. Be to, nenorėčiau dar daugiau atsakomybės. 

— Vadinasi, jo vietą užims Polokas, darbų vykdytojas, — pasakė 
Fišeris. — Kur jis? 

— Ponas Džoplingas vakar jį atleido už nepaklusnumą. Tai buvo 
paskutinis jo priimtas sprendimas, prieš išeinant į pensiją. Tik, sakau, 
Stivas Polokas negalėtų skųstis. Jis buvo išsiųstas namo, bet atlygi- 
nimas jam bus mokamas ir toliau, kol profsąjunga baigs tirti šį klau- 
simą. Niekas neabejoja, kad jis bus grąžintas į darbą. Tik bėda, kad 
sprendimui priimti komitetui dažniausiai prireikia poros mėnesių. 

— Bet jis tikriausiai turėjo pavaduotoją? — paklausė Fišeris, 
nebeįstengdamas slėpti įtūžio. 

— Taip, Lesą Simkinsą. Bet jis šiuo metu išvykęs į kursus Halio 

politechnikume. Jei norite žinoti mano nuomonę, laiko gaišinimas, 
o naudos — jokios. 

Fišeris perėjo per kabinetą ir pažvelgė į pirmą gamyklos aukštą. 

— Kodėl neveikia mašinos? Ar šitai vadinama nepertraukiamu 
darbu dvidešimt keturias valandas per parą? — klausinėjo jis, spok- 
sodamas į tuziną stoviniuojančių darbininkų, susikišusių į kišenes 
rankas ir ramiai plepančių; vienas iš jų suko cigaretę. 

— Paprastai dirbame pagal aštuonių valandų pamainos siste- 
mą, — aiškino Peris, — bet norint įjungti visus įrenginius, reikia įsta- 
tymo numatyto kvalifikuotų darbininkų skaičiaus, na, suprantate, 
tokie nuostatai, bet, deja, šią savaitę neįprastai daug mūsų vyrų turi 
nedarbingumo lapelius dėl ligos. 

Suskambo ant jo stalo padėtas telefonas. Vyrukas pakėlė ragelį 
ir minutėlę klausėsi. 

— Labai atsiprašau, pone, bet ką tik atvyko naujasis mūsų va- 
dovas, todėl perduodu ragelį jam. 

Peris uždengė ragelį ir pasakė: 

— Skambina uosto direktorius kapitonas Borvikas. Rodos, turi 
bėdų. 

— Labas rytas, Borvikai, kalba majoras Fišeris, kompanijos va- 
dovas. Kuo galiu padėti? 

— Labas rytas, majore. Tiesą sakant, reikalas visai paprastas; 
mano dokuose sukrautos trijų dienų menkių atsargos; norėčiau, kad 
viską kuo greičiau pasiimtumėte. 

— Nedelsdamas to imsiuosi. 

— Dėkoju, majore, nes jei žuvis nebus išgabenta iki ketvirtos 
valandos, neturėsiu kito pasirinkimo, kaip tik suversti ją atgal į jūrą. 

Pokalbis baigėsi. 

— Kur sunkvežimiai, paimantys rytinį laimikį? 

— Vairuotojai lūkuriavo iki vidudienio, bet kadangi nebuvo va- 
dovo, kuris jiems duotų nurodymą vykti į uostą, jie susiruošė ir išėjo 

namo. Jūs pavėlavote tik kelias minutes, majore. Jie grįš rytoj, šeštą 
ryto. Bobas visada čia ateidavo kuo anksčiausiai. Jis pats mėgdavo 
važiuoti į dokus ir stebėti, kaip kraunama žuvis. Taip užsitikrindavo, 
kad niekas neįbruks vakarykščio laimikio. 

Fišeris krito į kėdę ir įsistebeilijo į krūvą neatplėštų laiškų, 
adresuotų ponui Binghamui. 

— Beje, gal kartais turiu sekretorę? — paklausė. 

— Turite Valę. Apie gamyklą ji žino absoliučiai viską. 

Fišeris išspaudė blausų šypsnį. 

— Tai kur ji? 

— Gavo motinystės atostogų ir negrįš į darbą dar kelis mėne- 
sius. Bet žinau, kad ji išsiuntė Grimsby Evening Telegraph skelbi- 
mą dėl laikinai ją pavaduosiančio žmogaus, — pridūrė Peris, kai į 
kabinetą įvirto žmogus, panašus į sunkiasvorį boksininką. 

— Kuris iš jūsų viršininkas? — griežtai paklausė. 

Peris parodė į majorą. 

— Mums reikia pagalbos iškraunant, viršininke. 

— Ką iškraunant? 

— Šimtą keturiasdešimt aštuonias dėžes su indeliais žuvies pašte- 
tui. Iškrauname kiekvieną antradienį, tuo pačiu metu. Jei nieko nepa- 
skirsite jų iškrauti, teks dėžes grąžinti į Donkasterį, o tai jums kainuos. 

— Peri, gal galėtum jiems padėti? 

— Majore, aš — vadybininkas. Profsąjunga sustreikuos man 
vien pažvelgus į dėžę. 

Tada Fišeris suprato, kad jie visi dainuoja savo dainelę, o jis toli 
gražu nėra dirigentas. 

Majoras ištvėrė tris dienas, ir per tiek laiko iš gamyklos neiške- 
liavo nė vienas žuvies pašteto indelis. Į viską atsižvelgęs jis nutarė, kad 
Šiaurės Afrikoje grumtis su vokiečiais buvo kur kas lengviau, nei mė- 
ginti dirbti su būreliu Hambersaido maištaujančių profsąjungos narių. 

Penktadienio vakarą, kai visi du šimtai darbininkų pasiėmė at- 
lyginimą ir išėjo namo, uždanga galiausiai nusileido. Majoras išsire- 

gistravo iš „Hamberio karališkojo viešbučio“ ir paskutiniu traukiniu 
iškeliavo į Londoną. 


— Binghamo akcijų vertė krito dar dešimčia procentų, — pasa- 
kė Sebas. 

— Kokia kaina mokant ir atsiimant akcijas iškart? — paklausė 
Bobas. 

Sebas pažvelgė į telekso aparatą savo kabinete. 

— Septyni šilingai ir šeši pensai. Ne, septyni šilingai ir keturi 
pensai. 

— Bet vos prieš savaitę buvo po svarą. 

— Žinau, tačiau tokia kaina laikėsi dar iki majorui taip skubotai 
grįžtant į Londoną. 

— Tada, matyt, man atėjo laikas grįžti ir viską sutvarkyti, — pa- 
sakė Bobas. 

— Dar ne visai. Bet pasirūpinkite, kad po ranka būtų vietinės 
kelionių agentūros telefono numeris. 

— Tai ką per tą laiką turėčiau veikti? — urzgė Bobas. 

— Gal paloškite kortomis? 


Pastarąją savaitę Virginija mažai kalbėjosi su Priscila, ir atsi- 
tiktinė pastaba per pusryčius įplieskė jau kurį laiką rusenusį barnį. 

— Vakar vakare Bofis Bridžvoteris man sakė, kad... 

— Bofis Bridžvoteris yra tipiškas kvaiša aristokratas ir visiškas 
asilas, — drėbė Priscila. 

— Bet taip jau nutiko, kad jis turi titulą ir tūkstančius akrų. 

— Manęs nedomina jo titulas, o kol viskas buvo ramu, tūkstan- 
čius akrų turėjau ir pati. 

— Ir vis dar turėtum, — nenusileido Fenvik, — jei teismo salėje 
nebūtum taip apsikvailinusi. 

— Kaip galėjau žinoti, kad Robertas panorės išeiti iš kompani- 
jos? Paprasčiausiai stengiausi pasakyti, kad jis labai dosnus, o dabar 
net stogo virš galvos neturiu. 

— Na, gali čia dar kiek pabūti, — kalbėjo Virginija, — bet gal 
būtų išmintinga pradėti ieškotis savo namų. Šiaip ar taip, vargu ar 
galima viltis, jog amžinai tave išlaikysiu. 

— Bet juk sakei, kad visada galiu tikėtis tavo paramos. 

— Neprisimenu, kad būčiau sakiusi „visada“, — atsakė Fenvik, 
mesdama į arbatą griežinėlį citrinos. 

Priscila atsistojo, sulankstė servetėlę ir padėjo ant stalo. Neta- 
rusi nė žodžio, ji išėjo iš kambario, pakilo laiptais į svečių miegamąjį 
ir pradėjo krautis daiktus. 


— Tėti, artimiausiu lėktuvu gali grįžti namo. 

— Pagaliau. O kodėl dabar? 

— Mama galiausiai atgavo sveiką protą. Maždaug prieš valandą 
ji išsikėlė iš ledi Virginijos buto. 

— Kodėl manai, kad ji ir vėl ten negrįš? 

— Nes ji išsinešė tris lagaminus ir taksi nuvažiavo į „Malberio“ 
viešbutį Pimlike. 

— Jau važiuoju į oro uostą, — atsakė Bobas. 

Klaivas padėjo ragelį. 

— Ar man pasitikti tėtį Hitrou ir nuvežti į Malberį? 

— Nemanyčiau, — atsakė Sebas. — Tik maišysiesi. Palauk, ko! 
pats tau paskambins. 


Kiek vėliau tą patį vakarą Klaivas kartu su motina ir tėvu vaiši- 
nosi gėrimais „Savojoje“. 
— Kaip romantiška, — pratarė Priscila, laikydama Bobo ran- 

ką. — Tavo tėvas užsakė tą patį numerį, kuriame praleidome pirmą 
medaus mėnesio naktį. 

— Bet dabar gyvensi nuodėmėje, — juokavo Klaivas. 

— Neilgai, — atsakė Priscila. — Rytą susitiksime su ponia teisė- 
ja Heivers. Mūsų advokatė mano, kad ji gali viską sutvarkyti. 

— Numanau, kad jos malonybė visai nenustebs, — tarė Klaivas. 

— Kaip čia taip greitai pasidarei toks išmintingas? — paklausė 
Bobas. 

— Kai man nepalikai jokio pasirinkimo, kaip tik stotis ant savo 
kojų. 


— Ponas Binghamas jau laukia pokalbio, — pranešė telefono 
operatorė. 

— Bobai, ar jūs dar Londone? — paklausė Sebas. — Man reikia 
su jumis aptarti vieną reikalą. 

— Ne, aš Grimsbyje, turiu iš naujo įdarbinti kone visą perso- 
nalą. Rodos, pratęstos atostogos jiems patiko tiek pat, kiek ir man. 

— Matau, kad akcijų vertė pakilo pora pensų. 

— Taip, bet prireiks laiko, kol viskas susitvarkys ir vėl ims 
sklandžiai suktis. Gal ir tau vertėtų įsigyti keletą akcijų, kol kaina 
tokia maža. 

— Visą šį mėnesį jas supirkinėju, — atsakė Sebas. — Dabar tu- 
riu kokius keturis procentus „Binghamo žuvies pašteto“. 

— Jei turėčiau valdybą, — kalbėjo Bobas, — įtraukčiau jon ir 
tave. Tačiau dabar vis dar esu tau skolingas; ir ne tik už tai, kad pa- 
buvai piršliu. Tai kodėl gi tau neatsiuntus solidžios sąskaitos už pro- 
fesionalias paslaugas? 

— Dabar, kai įveikėme ledi Virginiją, norėčiau gauti jūsų pata- 
rimą dėl kitos man iškilusios bėdos. 

— Virginija Fenvik nebus įveikta, kol neatsidurs šešios pėdos 
po žeme. Na, kuo galiu padėti? 

— Noriu perimti „Farting's“ banką, kartą ir visiems laikams pa- 
šalinti Adrianą Slouną. Bet be jūsų pagalbos negaliu tikėtis sėkmės. 


— Visų mūšių laimėti negalima, — pareiškė ledi Virginija, — 
bet, kaip mums visiems priminė Velingtonas po Vaterlo, iš tikrųjų 
reikšmingas tik paskutinis mūšis. 

— (O) kas šiame mūšio lauke vaidina Napoleono vaidmenį? 

— Ne kas kitas, kaip Ema Klifton. 

— O koks bus mano vaidmuo? — klausinėjo Fišeris. 

— Man reikia, kad išsiaiškintum, kas iš tikrųjų nutiko pirmą 
„Bakingamo“ kelionės naktį, nes akivaizdu, jog istorija apie karinį 
jūrų laivyną — tik akių dūmimas. Priscila Bingham nugirdo, kaip 
vienas iš direktorių aiškino jos vyrui, kad Emai Klifton tektų atsi- 
statydinti, jeigu išaiškėtų tiesa, o kompanija gal net bankrutuotų. 
Geresnės naujienos nė būti negalėtų, nes tada brangiajai mūsų pir- 
mininkei nieko kita neliktų, kaip tik sumokėti man senas skolas. 

Fišeris kurį laiką tylėjo, o paskui pasakė: 

— Valdyboje yra pora direktorių, kurie visai neseniai buvo su- 
siginčiję su ponia Klifton, ir vienas iš jų linkęs per daug išgerti, ypač 
kai jam nereikia mokėti. Ar turime jam ką nors pasiūlyti mainais, jei 
jis nuspręstų atsistatydinti? 

— Vietą „Farting's“ banko valdyboje. 

— Tiktų, bet kodėl manote, kad pavyks jį prastumti? 

— Pirmininkas Adrianas Slounas visa širdimi nekenčia Sebasti- 
jono Kliftono; jis bet ką padarytų, kad tik jį sužlugdytų. 

— Iš kur žinote? 

— Net nuostabu, kiek informacijos galima prisirankioti per 
kviestinius pietus, ypač kai šeimininkams atrodo, kad moterys nė iš 
tolo nesugeba suprasti, kas dedasi Sityje. 


Džailzas Baringtonas 

žailzas nė akimirką nebuvo susimąstęs, kaip norėtų at- 
švęsti penkiasdešimtąjį gimtadienį, bet Gvinetė svarstė. 

Kai tik susimąstydavo apie savo vedybinį gyvenimą — o jis apie 
tai mąstydavo labai dažnai, — Džailzas vis negalėdavo tiksliai pasaky- 
ti, kada reikalai pradėjo prastėti. Tragiška trimečio jų sūnelio Valterio 
mirtis ir žinia, kad Gvinetė nebegalės turėti vaikų, iš pakilios dvasios 
entuziastės, uždegančios kitus, ją pavertė melancholišku šešėliu, pasi- 
klydusiu savo pasaulyje. Nutikusi tragedija, užuot suartinusi, Džailzo 
manymu, po truputį tolino juos vieną nuo kito, be to, dar prisidėjo 
ilgos parlamentaro darbo valandos ir įtempta ministro dienotvarkė. 

Džailzas vylėsi, kad laikas viską išgydys, bet iš tikrųjų jie pradė- 
jo gyventi atskirus gyvenimus, tarsi nė nebūtų pora, ir jis net nepri- 
siminė, kada jie paskutinį kartą mylėjosi. Nepaisant visko, jis buvo 
pasiryžęs likti ištikimas Gvinetei, nes nenorėjo antrų skyrybų ir vis 
dar tikėjo, kad juodu vėl suartės. 

Pasirodydami kartu viešumoje, abu stengėsi slėpti tiesą ir 
manė, kad Džailzo rinkėjai, jo kolegos ir net šeimos nariai nesupras, 
jog santuokinis jų gyvenimas tėra apgaulė. Vis dėlto matydamas 
Harį ir Emą drauge Džailzas jiems pavydėjo. 

Džailzas manė, kad per gimtadienį jis bus arba pakeliui, arba 
jau grįš iš kokios nors užsienio šalies kaip Jos Didenybės vyriausy- 
bės atstovas. Tačiau Gvinetė primygtinai reikalavo, kad garbingas 
jubiliejus būtų tinkamai atšvęstas. 

— Ką turi galvoje? — paklausė Džailzas. 

— Pietus su šeimos nariais ir keliais artimais bičiuliais, gal taip? 

— O kur tuos pietus surengsime? 

— Bendruomenių rūmuose. Galėtume užsisakyti vieną iš priva- 
čių valgomųjų. 

— Mažiausiai norėčiau, kad tokioje vietoje man būtų priminta, 
jog sukanka penkiasdešimt. 

— Pamėgink suprasti, Džailzai, kad daugumai mūsų, kasdien 
nesilankančių Vestminsterio rūmuose, tai — ypatinga vieta. 

Džailzas mokėjo pralaimėti, taigi jau kitą dieną buvo išsiųsti 
kvietimai, ir kai po trijų savaičių jis nužvelgė susirinkusiuosius prie 
pietų stalo, gerai suprato, kad Gvinetė buvo teisi — svečiai linksmi 
ir patenkinti. 

Jo dešinėje sėdinti Ema ir jų sesuo Greisė, įsitaisiusi kairėje, 
šnekučiavosi su kitais savo kaimynais. Džailzas pasinaudojo proga 
apmąstyti savo kalbą ir šį tą užsirašė ant paskutinio valgiaraščio 
puslapio. 

— Suprantu, kad tokiomis progomis nederėtų kalbėti apie rei- 
kalus, — pasakė Ema Rosui Bačananui, — bet juk žinote, kaip labai 
vertinu jūsų patarimus. 

— O seniui visada labai miela, — atsakė Rosas, — kai jauna mo- 
teris prašo jo patarimo. 

— Kitais metais man sukaks penkiasdešimt, — priminė jam 
Ema, — ojūs — senas meilikautojas. 

— Kuriam kitais metais sukaks septyniasdešimt, — atsakė Ro- 
sas. — Gal tada jau bus metas išleisti mane ramiai ganytis, o dabar, 
kol esu šešiasdešimt devynerių, kuo galėčiau padėti? 

— Turiu bėdų su Desmondu Meloru. 

— Niekada nesupratau, kodėl priėmėte jį į valdybą 

— Force majeure, — sušnabždėjo Ema. — Bet dabar jis veržiasi 
į pirmininko pavaduotojus. 

— Venkite šito bet kokia kaina. Jam tos pareigos — ne kas kita, 
kaip laiptas link darbo, kurio jis tikrai trokšta. 

— Tai — dar viena priežastis man išsilaikyti, kol bus aišku, kad 
Sebastijonas pasirengęs stoti mano vieton. 

— Sebas mano, kad jau dabar yra pasirengęs užimti jūsų vie- 
tą, — pasakė Rosas. — Bet jei jūsų pavaduotoju taptų Meloras, visą 
gyvenimą tektų dirsčioti per petį. Tai — auksinė taisyklė, galiojanti 
kiekvienam pirmininkui, savo pavaduotoju paskiriančiam žmogų, 
kuris, pirma, neketina perimti pirmininko darbų, antra, neabejo- 
tinai buvo kažkieno pervertintas ir prastumtas į atitinkamą postą, 
trečia, yra per senas, kad perimtų pirmininko pareigas. 

— Teisingos mintys, — atsakė Ema, — bet nelabai ką galiu pa- 
daryti, kad jį sulaikyčiau, jei tik jam pavyks įtikinti valdybos daugu- 
mą jį paremti. Dar prastesnė žinia yra ta, jog, Sebo manymu, Melo- 
ras galėjo bendradarbiauti su pirmąja Džailzo žmona. 

— Ledi Virginija Fenvik? — paklausė Rosas, spjaute išspjauda- 
mas žodžius. 

— Ir gal net su Aleksu Fišeriu. 

— Tada verčiau dirsčioti per abu pečius. 


— Sakykite, garbioji tetule, — kalbėjo Sebas, — ar dar netapote 
universiteto rektore? 

— Kaip gerai žinai, mūsų rektorius — Edinburgo hercogas, — 
atsakė Greisė. 

— Tai gal rektoriaus pavaduotoja? 

— Ne visi tokie ambicingi kaip tu, Sebai. Kai kuriems iš mūsų, 
dirbantiems rimtą, nors ir kuklų darbą, pats darbas yra pakankamas 
atpildas. 

— Tai gal svarstėte apie koledžo direktorės pareigas? Šiaip ar 
taip, nerasi kito žmogaus, kuriuo taip žavėtųsi kolegos. 


175 


Jeffrey Archer + Galingiau už kalaviją 


— Labai miela girdėti tokius žodžius, Sebastijonai; atskleisiu 
tau paslaptį: kai visai neseniai iš pareigų pasitraukė Britanijos or- 
dinu apdovanotoji dama Elžbieta, keli žmonės kreipėsi į mane su 
tokiu siūlymu. Tačiau aš aiškiai pasakiau, jog gimiau būti mokytoja, 
o ne administratore, ir esu patenkinta tokia lemtimi. 

— Negaliu ginčytis, — pratarė Sebas. 

— Sakyk, Sebai, kadangi šįvakar čia esi vienas, ar reikėtų su- 
prasti, kad tavo gyvenime neatsirado jokio ypatingo žmogaus? 

— Nebuvau sutikęs jokio ypatingo žmogaus, teta Greise, nuo 
tada, kai per kvailumą praradau Samantą. 

— Sutinku, tas metas tau nebuvo pats geriausias. Kai pirmą 
kartą ją pamačiau, supratau, kad ji — išskirtinė jauna moteris, o kal- 
bėti šia tema tikrai turiu pakankamai kompetencijos. 

— Jūs teisi. Nesutikau nė vienos, kuri nors iš tolo jai prilygtų. 

— Atleisk, Sebai, netaktiškai pasielgiau apie tai prakalbusi, bet 
neabejoju, kad bėgant laikui ką nors sutiksi. 

— Gerai būtų. 

— Ar dar kaip nors bendrauji su Samanta? Ar nėra nė menkiau- 
sios galimybės?.. 

— Nebeturiu vilčių. Per tuos kelerius metus rašiau jai kelis kar- 
tus, bet ji man neatsakė. 

— Ar nesvarstei, kad vertėtų nukeliauti į Ameriką ir įsitikinti, 
kad klydai? 

— Kasdien svarstau. 


— Kaip juda jūsų pradėta Anatolijaus Babakovo išlaisvinimo 
kampanija? — paklausė Priscila. 

— Deja, „juda“ — ne pats tinkamiausias žodis, — atsakė Ha- 
ris, sėdintis kitoje stalo pusėje, priešais Džailzą. — Sakau, niekada 
negali būti tikras, ką tie sovietai mąsto. Vieną dieną manai, kad 

jie pasirengę jį paleisti, o kitą dieną jau tikrai matai, kad raktas 
išmestas. 

— Kas turėtų atsitikti, kad šitai pasikeistų? 

— Gal ir padėtų Kremliaus vadovų pasikeitimas. Jei ateitų žmo- 
gus, norintis, kad pasaulis sužinotų, koks Stalinas buvo iš tikrųjų. 
Bet kol valdo Brežnevas, vargu ar kas pasikeis. 

— Bet jis turėtų žinoti, jog mes žinom, kad jis žino. 

— Jis žino, bet pasauliui nenori šito pripažinti. 

— Ar Babakovas turi šeimą? 

— Jo žmona pabėgo iš Rusijos prieš pat jį suimant. Dabar ji 
gyvena Pitsberge. Buvau su ja susisiekęs ir noriu susitikti, kai vėl 
keliausiu į Valstijas. 

— Tikiuosi, jums pavyks, — pasakė Priscila. — Prašau, nė aki- 
mirkos neleiskite sau manyti, kad mes, stebėtojai, pamiršome jūsų 
kampaniją. Toli gražu nepamiršome; jūsų pavyzdys mus įkvėpė. 

— Dėkoju, — atsakė Haris. — Judu su Bobu per šiuos metus 
daug padėjote. 

— Robertas labai žavisi jūsų žmona, neabejoju, kad ir pats žino- 
te. Tik man užtruko suprasti kodėl. 

— O ką Bobas sumanęs, kai gamykla vėl suklestėjo? 

— Jis ketina statyti naują. Atrodo, kad dauguma jo įrenginių — 
iš akmens amžiaus. 

— Pigiai neatsieis. 

— Neatsieis, bet nemanau, kad jis turi iš ko rinktis, nes atrodo, 
kad stosime į Bendrąją rinką. 

— Mačiau, kaip jis Bristolyje pietavo su Sebu ir Rosu Bačananu. 

— Taip, jie kažką planuoja, bet aš nugirdau tik kelias užuomi- 
nas. Jei būčiau detektyvas seržantas Varvikas... 

— Detektyvas inspektorius Varvikas, — šypsodamasis pataisė 
Haris. 

— Taip, žinoma, prisimenu, paskutinėje knygoje jis buvo pa- 

aukštintas. Neabejoju, kad inspektorius Varvikas jau seniai būtų iš- 
siaiškinęs, ką jie rezga. 

— Ir aš galėčiau pridurti kelias naujienas, — sušnabždėjo Haris. 

— Apsimainykime žiniomis. 

— Svarbu nepamiršti, kad Sebas niekada neatleido Adrianui 
Slounui, kuris Sedriko Hardkastlo laidotuvių dieną pasiskelbė ban- 
ko pirmininku. 

— Hadersfilde, — pasakė Priscila. 

— Taip, bet ar tai svarbu? 

— Svarbu, nes žinau, kad pastaruosius porą mėnesių Robertas 
kelis kartus kėlėsi per Hamberį. 

— Gal jis lankė kitą moterį, turinčią penkiasdešimt vieną pro- 
centą „Farting's“ akcijų? 

— Galbūt, nes visai neseniai pas mus nakvojo Arnoldas Hard- 
kastlas; jiedu su Robertu išeidavo iš darbo kambario tik pavalgyti. 

— Tada Adrianui Slounui vertėtų būti budriam, nes jei Bobas, 
Sebas ir Arnoldas dirba išvien, kaip komanda... Dieve, jam padėk, — 
kalbėjo Haris, per stalą žvelgdamas į Priscilos vyrą. 


— Rodos, pastaruoju metu „Binghamo žuvies paštetas“ dingo iš 
antraščių, — pasakė Gvinetė, gręždamasi į kompanijos vadovą. 

— Ir tai nėra blogai, — atsakė Bobas. — Dabar galime ir toliau 
maitinti tautą, užuot kirkinę gandų skilčių redaktorius. 

Gvinetė nusijuokė. 

— Turiu jums prisipažinti, — pasakė ji. — Namuose nesame tu- 
rėję nė indelio jūsų pašteto. 

— O aš turiu prisipažinti, kad niekada nesu balsavęs už leibo- 
ristus, nors gyvendamas Bristolyje gal ir būčiau balsavęs. 

Gvinetė nusišypsojo. 

— Kiek statote už tai, kad Džailzas išlaikys savo vietą? — pa- 
klausė Bobas. 

— Laikau kumščius, kad rezultatai būtų artimi ankstesniems, — 
prisipažino Gvinetė. — Bristolio dokai visada buvo periferija, bet 
išankstinės apklausos parodė, kad šįkart sunku prognozuoti rezul- 
tatus. Daug kas priklausys nuo to, kokį kandidatą išrinks vietiniai 
konservatoriai. 

— Bet Džailzas — populiarus ministras, juo žavisi abi parla- 
mento pusės. Nejau tai nieko nereiškia? 

— Grifo Haskinso nuomone, reiškia kokį tūkstantį balsų. Bet 
Džailzo patikėtinis man nuolat primena: jei visuomenės nuomonė 
tau nepalanki, menkai ką bepadarysi. 


— Kaip suprantu, ganėtinai dažnai turite lankytis Bendruome- 
nių rūmuose? — paklausė Džina Bačanan. 

— Tiesą sakant, ne taip jau ir dažnai, — atsakė Grifas. — Mes, 
patikėtiniai, paprastai dirbame konkrečius darbus ir stengiamės už- 
tikrinti, kad balsuotojai ir toliau mylėtų savo parlamentarą. 

Tą akimirką prasivėrė valgomojo durys, ir, įėjus svečiui, liovėsi 
visi pašnekesiai. 

— Ne ne, prašau sėstis, nenorėjau sutrukdyti, — pasigirdo 
skambus jorkšyrietiškas akcentas, nepaveiktas kelerių metų dėsty- 
tojavimo Oksforde. 

— Kaip malonu, kad atėjote, ministre pirmininke, — pašokęs 
kalbėjo Džailzas. 

— Man labai miela, — atsakė Haroldas Vilsonas. — Turėjau 
pasiteisinimą kelioms minutėms pabėgti iš pietų su Nacionalinės 
angliakasių sąjungos vadovu. Žinai, Džailzai, — pridūrė jis žvalgy- 
damasis, — nenustebčiau, jei šiame kambaryje torių būtų daugiau 
nei mūsiškių. Bet nėra ko jaudintis, Grifas viską sutvarkys ir suru- 
šiuos, — ministras pirmininkas pasilenkė virš stalo ir paspaudė ran- 
ką Džailzo patikėtiniui. — O kas šios dvi žavios ponios? 


179 


Jeffrey Archer + Galingiau už kalaviją 


— Mano seserys — Ema ir Greisė, — atsakė Džailzas. 

— Lenkiuosi jums abiem, — kalbėjo ministras pirmininkas. — 
Pirmoji — akcinės bendrovės valdybos pirmininkė, antroji — žino- 
ma Anglijos mokslininkė. 

Greisė nuraudo. 

— Jei neklystu, — pridūrė ministras pirmininkas, durdamas 
pirštu į kitą stalo pusę, — ten — Bobas Binghamas, žuvies pašteto 
karalius. Mano mama visada turėdavo indelį jūsų pašteto, gerdama, 
kaip ji sakydavo, vėlyvą arbatėlę. 

— (00 Dauningo gatvėje? — pasiteiravo Bobas. 

— Dauningo gatvėje vėlyvosios arbatėlės negeriame, — atsakė 
ministras pirmininkas, iš lėto žingsniuodamas aplink stalą, spaus- 
damas rankas ir pasirašinėdamas ant valgiaraščių. 

Džailzas liko sujaudintas užsitęsusio ministro pirmininko vizi- 
to; svečias išėjo tik tada, kai pareigingas patarėjas priminė, jog jis 
yra angliakasių garbės svečias ir per pietus jiems turi pasakyti kalbą. 
Prieš išeidamas jis pasivėdėjo Harį ir sušnabždėjo: 

— Pone Kliftonai, dėkoju jums už pagalbą Maskvoje. Nemany- 
kite, kad pamiršome. Ir nemeskite Babakovo bylos, nes ir mes ne- 
metėm. 

— Dėkoju, pone, — atsakė Haris, ir jie vėl atsistojo, kai minis- 
tras pirmininkas išėjo. 

Vėl visiems susėdus, Džina Bačanan pasakė Grifui: 

— Turbūt labai šaunu būti senu ministro pirmininko bičiuliu. 

— Anksčiau jį buvau matęs tik kartą, — prisipažino Grifas, — bet 
jis — kaip dramblys, niekada nieko nepamiršta, — pridūrė, kai Haris 
atsistojo, šaukštu pastukseno į vyno taurę ir laukė, kol visi nutils. 

— Mieli svečiai, kviečiu jus kartu su manimi tostu pagerbti se- 
niausią ir mieliausią mano bičiulį, žmogų, kuris supažindino mane 
su savo seserimi, mūsų sūnaus Sebastijono krikštatėvį. Kviečiu at- 
sistoti ir pakelti taurę už didžiai gerbiamą serą Džailzą Baringtoną, 

Jos Didenybės pirmąjį Užsienio reikalų ministerijos vyriausybės mi- 
nistrą ir žmogų, vis dar manantį, kad jis turėtų būti Anglijos kriketo 
komandos kapitonas. 

Palaukęs, kol nutils juokas, Haris pridūrė: 

— Ir mes visi tikimės, kad po būsimų rinkimų Džailzas išlaikys 
savo vietą ir gal net įgyvendins seną troškimą tapti užsienio reikalų 
ministru. 

Džailzui atsistojus atsakomajai kalbai, visi šiltai plojo ir šaukė: 
„Gyvuok, gyvuok!“ 

— Dėkoju, Hari. Nuostabu, kad čia, šalia manes, — ne tik mano 
šeima, bet ir artimiausi ir mieliausi bičiuliai, atėję turėdami vieną 
tikslą — man priminti, koks aš senas. Esu palaimintas, nes turiu 
nuostabią šeimą ir tikrų draugų; neabejoju, kad joks sveiko proto 
žmogus daugiau ir netrokštų. Tačiau daugelis jūsų maloniai manęs 
teiravosi, ko norėčiau gimtadieniui. 

Džailzas neskubėdamas nužvelgė susirinkusius aplink stalą ir 
tarė: 

— Noriu būti ministras pirmininkas, užsienio reikalų ministras 
ir iždo kancleris vienu metu. 

Staiga pratrūko ir juokas, ir plojimai, tada Džailzas pridūrė: 

— Tačiau šią akimirką mane tenkintų ir galimybė po kitų rinki- 
mų išlikti Bristolio dokuose išrinktu parlamentaru. 

Aplodismentai; šįkart niekas nesijuokė. 

— Ne, iš tikrųjų noriu, kad jūs visi, šįvakar čia susirinkę, žydė- 
tumėte ir klestėtumėte... — Džailzas kiek patylėjo, — valdant leibo- 
ristams. 

Kandžios pašaipos nustelbė džiugius šūksnius, ir tai buvo įro- 
dymas, kad ministras pirmininkas nesuklydo, užsimindamas apie 
torių viršenybę Džailzo gimtadienio šventėje. 

— Leiskite baigiant pridurti, jog supyksiu, jei nelaimėsiu, — vėl 
visi nusijuokė. — Kartą vienas išmintingas žmogus man pasakė, kad 
geros kalbos paslaptis — tinkamai apskaičiuotas laikas... 

Džailzas nusišypsojo ir atsisėdo, o svečiai pakilo ir garsiai plojo 
stovėdami. 


— Na, tai kur dabar keliausi? — paklausė Ema, kai padavėjai grį- 
žo patiekti svečiams kavos su mėtiniais šokoladukais „After Eight“. 

— Į Rytų Berlyną, užsienio reikalų ministrų susitikimą, — at- 
sakė brolis. 

— Kaip manai, ar kada nors bus nugriauta ta barbariška sie- 
na? — paklausė Greisė. 

— Nebus, kol valdys tasai pastumdėlis Ulbrichtas, klusniai vyk- 
dantis Kremliuje sėdinčių šeimininkų įsakymus. 

— O jei pasisukiotume arčiau namų, — įsiterpė Ema, — kaip 
manai, kada bus surengti rinkimai? 

— Haroldas nori, kad rinkimai vyktų gegužę, nes yra įsitikinęs, 
jog tada galėtume laimėti. 

— Neabejoju, kad Bristolyje išsilaikysi, — pasakė Ema, — ne- 
bent nutiktų kas nors netikėta. Bet vis tiek manau, kad nedideliu 
skirtumu laimės toriai. 

— O tu liksi ištikima leiboristų partijai? — paklausė Džailzas, 
greždamasis į jaunesnę seserį. 

— Aišku, — atsakė Greisė. 

— O tu, Ema? 

— Jokiu būdu. 

— Yra dalykų, kurie niekada nesikeičia. 


18 


Nutilus žadintuvui, Gvinetė sunkiai atsiduso; ji nesivargino pa- 
sižiūrėti, kiek valandų, nes buvo puikiai įvaldžiusi ypatingą meno 

rūšį — Džailzui išėjus iš kambario, gebėdavo vėl užmigti per kelias 
minutes. Džailzas visada iš vakaro nusiprausdavo po dušu ir iš anks- 
to pasiruošdavo drabužius, kad nereikėtų degti šviesos ir jai trukdyti. 

Jis pažvelgė pro langą į Smito aikštę. Automobilis jau laukė 
prie durų. Džailzui nepatiko svarstyti, kurią valandą turi keltis jo 
vairuotojas, kad tikrai niekada nepavėluotų. 

Nusiskutęs ir apsirengęs nusileido į virtuvę, išsivirė puode- 
lį juodos kavos, mikliai suvalgė dubenėlį dribsnių su vaisiais. Po 
penkių minučių paėmė lagaminą ir patraukė link lauko durų. Jam 
rengiantis išvykti Gvinetė tepaklausdavo vieno klausimo: „Kelioms 
dienoms?“ Šįkart jis jai pasakė, kad dviem, ir ji sukrovė lagaminą 
būtent tokiam laikui. Jam nė nevertėjo tikrinti, kas įdėta, kol visko 
neišsikraus Berlyne, nes žinojo, kad lagamine ras viską, ko reikia. 

Pirmoji jo žmona buvo kekšė, antroji, kaip paaiškėjo, — nekalta 
mergelė. Džailzas net pats sau stengėsi neprisipažinti, jog labai no- 
rėtų subtilios abiejų žmonų kombinacijos. Miegamajame — Virgini- 
jos, visur kitur — Gvinetės. Jis dažnai galvodavo, ar ir kiti vyrai taip 
fantazuoja. Haris — tikrai ne, nes dabar jis Emą myli net labiau nei 
vestuvių dieną. Džailzas pavydėjo jiems tokių santykių, nors ir šito 
nenorėjo pripažinti — net artimiausiam bičiuliui nebūtų pasakęs. 

— Labas rytas, Alfai, — pasisveikino Džailzas, įlipęs į automo- 
bilio galą. 

— Labas rytas, ministre, — linksmai atsakė vairuotojas. 

Alfas buvo Džailzo vairuotojas nuo tos dienos, kai šį paskyrė 
ministru, ir dažnai būdavo geresnis informacijos šaltinis, pranešan- 
tis, kas dedasi tikrame pasaulyje, nei daugelis kabineto kolegų. 

— Tai kur keliaujame šiandien, sere? 

— Į Rytų Berlyną. 

— Vadinasi, keliaujate jūs, o ne aš. 

— Suprantu, kaip jautiesi. Na, kokių turi naujienų? 

— Rinkimai vyks birželį, turbūt aštuonioliktą. 

— Bet žiniasklaida vis dar kalba apie gegužę. Kur gavai tą in- 
formaciją? 

— Ministro pirmininko vairuotojas Klarensas sakė, o ką? 

— Tada turiu nedelsdamas pranešti Grifui. Dar ką nors man turi? 

— Šįryt užsienio reikalų ministras praneš, kad po rinkimų kabi- 
nete užleis vietą kitam, kad ir kokie būtų rezultatai. 

Mąstydamas apie Alfo atsainiai numestą bombą Džailzas nieko 
neatsakė. Jeigu jis išliktų Bristolio dokuose išrinktu parlamentaru ir 
jeigu rinkimus laimėtų leiboristų partija, jis gali sulaukti pasiūlymo 
tapti užsienio reikalų ministru. Tik bėda: du „jeigu“. Jis leido sau 
kreivai šyptelėti. 

— Neblogai, Alfai, visai neblogai, — pridūrė, atidaręs raudoną 
dėžutę ir pradėjęs sklaidyti dokumentus. 

Jam visada patiko bendrauti su tą patį darbą dirbančiais kole- 
gomis visoje Europoje, patiko keistis nuomonėmis koridoriuose, lif- 
tuose ir baruose, kur virė realpolitik; tai — visai kas kita, nei nesibai- 
giantys oficialūs susitikimai, kurių protokolus valstybės tarnautojai 
surašydavo dar gerokai prieš tiems susitikimams įvykstant. 

Alfas smuko pro nepažymėtą įvažiavimą į trečią pakilimo taką 
Hitrou oro uoste ir sustojo prie trapo, vedusio į lėktuvą. Jeigu po 
rinkimų Džailzas neišsaugotų vietos kabinete, jam viso šito trūktų. 
Vėl tektų stovėti eilėse prie bagažo, prie registracijos stalelių, prie 
pasų kontrolės langelių, saugos kontrolės punktų, tektų žingsniuoti 
ilgiausiais takais iki vartų, o paskui laukti be galo be krašto, kol ga- 
liausiai bus pasakyta, jog galima lipti į lėktuvą. 

Alfas atidarė galines dureles, ir Džailzas pakilo laukiančio lėk- 
tuvo trapu. Nepriprask, kartą jį įspėjo Haroldas Vilsonas. Šitai sau 
gali leisti tik karalienė. 

Džailzas buvo paskutinis į lėktuvą įlipęs keleivis, ir jam atsi- 
sėdus pirmoje eilėje, šalia nuolatinio savo sekretoriaus, durys buvo 
uždarytos. 


184 


Jeffrey Archer + Galingiau už kalaviją 


— Labas rytas, ministre, — pasisveikino jis. Šis žmogus man- 
dagybėms laiko nešvaistė. — Nors, sprendžiant iš pirmo žvilgsnio, 
ministre, — tęsė jis, — ši konferencija nieko dora nežada, galėtume 
pasinaudoti keliomis galimybėmis. 

— Būtent? 

— Ministrui pirmininkui reikia sužinoti, ar generalinis sekreto- 
rius Ulbrichtas gali būti pakeistas. Jei gali, vis tiek bus duotas koks 
nors ženklas, ir mums reikės išsiaiškinti, kas bus išrinktas jį pakeisti. 

— Bet juk koks skirtumas? — paklausė Džailzas. — Kad ir kas 
užimtų tą postą, vis tiek savarankiškai nespręstų — skambintų į 
Maskvą ir lauktų nurodymų. 

— O užsienio reikalų ministras labai nori, — tęsė valstybės tar- 
nautojas, nepaisydamas pastabos, — kad išsiaiškintumėte, ar dabar 
tinkamas metas Jungtinei Karalystei dar kartą kreiptis dėl stojimo į 
Europos Ekonominę Bendriją. 

— Ar De Golis mirė man nematant? 

— Ne, bet jo įtaka susilpnėjo praėjusiais metais, jam atsista- 
tydinus, ir Pompidu gali pamanyti, kad atėjo metas pamankštinti 
raumenis. 

Likusį skrydžio laiką abu vyriškiai leido skaitydami parengtą 
dienotvarkę ir aiškindamiesi, ko Didžiosios Britanijos vyriausybė 
tikisi iš šios konferencijos išpešti — tam niuktelėti, anam pamerkti 
akele, kad tik visi vienas kitą suprastų. 

Lėktuvui nusileidus Berlyno Tėgelio oro uoste, trapo apačioje 
jų laukė Britanijos ambasadorius. Lydint policijos eskortui, „Rolls 
Royce“ juos nuskraidino per Vakarų Berlyną, bet staigiai sustojo 
privažiavęs „Čarlį“, kontrolės punktą; taip vakariečiai pravardžiavo 
žinomiausią sienos perėją. 

Džailzas pakėlė akis į grafičiais išmargintą bjaurią sieną, viršuje 
apraizgytą spygliuota viela. Berlyno siena iškilo 1961-aisiais, beveik 
per naktį, kad būtų sustabdytas iš Rytų į Vakarų Vokietiją plūstantis 


185 


Jeffrey Archer + Galingiau už kalaviją 


emigruojančių žmonių srautas. Dabar Rytų Berlynas buvo didžiulis 
kalėjimas — prasta komunizmo reklama. Jei ši santvarka išties tokia 
puiki utopija, kaip tvirtina komunistai, svarstė Džailzas, tai vaka- 
rų vokiečiai turėtų statytis sieną, kad vargšeliai miestiečiai nepultų 
bėgti į rytus. 

— Jei tik turėčiau kirtiklį... — pasakė jis. 

— Man tektų jus sustabdyti, — atsakė ambasadorius. — Na, ne- 
bent norėtumėte sukelti diplomatinį incidentą. 

— Kad mano svainis būtų sulaikytas nuo kovos už tai, kuo tiki, 
prireiktų ko nors stipriau nei diplomatinis incidentas, — pratarė 
Džailzas. 

Kai pasai buvo patikrinti, jiems buvo leista išvažiuoti iš vakarinio 
sektoriaus, todėl vairuotojas pasistūmėjo porą šimtų jardų pirmyn ir 
vėl sustojo niekieno žemėje. Džailzas pakėlė žvilgsnį į bokšteliuose 
budinčius ginkluotus sargybinius, rūsčiai dėbsančius į svečius britus. 

Jie taip ir stovėjo tarp dviejų sienų, kol jų „Rolls Royce“ buvo 
tikrinamas nuo priekinio buferio iki bagažinės, tarsi būtų Šermano 
tankas, ir galiausiai jiems buvo leista važiuoti į Rytų Berlyną. Tačiau 
be policijos eskorto palydos jiems prireikė dar valandos, kol pasiekė 
viešbutį kitame miesto gale. 

Prisiregistravę ir gavę raktus jie tebesilaikė auksinės taisy- 
klės — ministras su savo sekretoriumi apsikeitė numeriais, kad jo 
netrukdytų prostitutės, kad nereikėtų galvoti apie kiekvieną ištartą 
žodį, nes jo kambaryje, be jokių abejonių, bus klausymosi įranga. 
Tačiau Rytų Vokietijos saugumas jau buvo perpratęs šią gudrybę ir 
klausymosi įrangą įdieges abiejuose numeriuose. 

— Jei norite pasikalbėti asmeniškai, — pasakė ambasado- 
rius, — vienintelė saugi vieta — vonios kambarys, tik reikėtų atsukti 
čiaupus. 

Džailzas išsikrovė daiktus, nusiprausė po dušu ir nusileido laip- 
tais papietauti su kolegomis olandais ir švedais. Nors jie buvo seni 

draugai, vis tiek stengėsi išsiurbti vienas iš kito kiek galima daugiau 
informacijos. 

— Džailzai, sakyk, ar leiboristai laimės rinkimus? — paklausė 
Stelenas Kristersonas, Švedijos užsienio reikalų ministras. 

— Žvelgiant formaliai, pralaimėti negalime. Neformaliai — 
mūsų visų šansai labai panašūs. 

— O jeigu vis dėlto laimėsite, ar ponas Vilsonas tave paskirs 
užsienio reikalų ministru? 

— Neformaliai žvelgiant, gal ir gaučiau tokią progą. 

— O žvelgiant formaliai? — paklausė Janas Hilbertas, olandų 
ministras. 

— Tarnausiu Jos Didenybės vyriausybei ten, kur ministrui pir- 
mininkui pasirodysiu tinkamiausias. 

— O aš ketinu laimėti kitą Monte Karlo ralį, — pasakė Hilbertas. 

— O aš einu į savo numerį peržvelgti dokumentų, — tarė Džail- 
zas gerai žinodamas, kad tik naujokai sėdi ir geria, o kitą dieną žio- 
vauja. Kad sugautum kokią netyčia išsprūdusią informaciją, vertą 
ištisų valandų derybų, turi būti ypač budrus. 


Kitą rytą konferenciją pradėjo Rytų Vokietijos generalinis sekre- 
torius Valteris Ulbrichtas — pasakė kalbą ir pasveikino konferenci- 
jos dalyvius. Buvo aišku, kad kalba parašyta Maskvoje, o ją perskaitė 
sovietų marionetė Rytų Berlyne. 

Džailzas atsilošė, užsimerkė ir dėjosi klausąs kalbos vertimo, 
nors šitai jau buvo kelis kartus girdėjęs; greitai jo mintys nuklydo 
visai kitur. Staiga jis išgirdo klausiantį sunerimusį balsą: 

— Sere Džailzai, tikiuosi, mano vertimas geras? 

Džailzas apsidairė. Užsienio reikalų ministerija aiškiai pasa- 
kė: nors kiekvienas ministras turės savo vertėją, jų taip pat reikėtų 
pasisaugoti. Dauguma jų dirbo Rytų Vokietijos saugumui, ir apie 

kiekvieną nevykusią pastabą ar neapdairų elgesį bus neabejotinai 
pranešta šeimininkams iš Rytų Vokietijos politbiuro. 

Džailzą ne tiek nustebino susirūpinimas klausimą pateikusios 
jaunos moters balse, kiek lengvas pietvakarių Anglijos akcentas; jis 
galėjo prisiekti, kad jį išgirdo. 

— Jūsų vertimas geras, — atsakė jis, atidžiau į ją pažvelgęs. — 
Tik aš tą kalbą jau kelis kartus esu girdėjęs, na, gal labai panašius 
jos variantus. 

Ji vilkėjo pilką beformę suknelę, kone siekiančią kulkšnis; tokį 
drabužį tebuvo galima įsigyti kokiame nors kooperatyve. Tačiau ją 
puošė tai, ko neįsigytum nė „Harrods“ parduotuvėje — vešlūs kaš- 
toniniai plaukai, supinti į kasą ir susukti į sunkų kuodą, stengiantis 
paslėpti bet kokią moteriškumo užuominą. Tarsi ji nenorėtų kieno 
nors būti pastebėta. Tačiau didžiulės rudos jos akys ir žavi šypsena 
vertė atsigręžti daugumą vyrų, įskaitant ir Džailzą. Ji buvo tarsi tasai 
bjaurusis ančiukas iš filmo, kuris, be abejo, paskutiniame epizode 
pavirs į gulbę. 

Padvelkė žabangomis. Džailzas akimirksniu suprato, kad ji 
darbuojasi saugumui, ir ėmė svarstyti, ar galėtų ją pačią pričiupti. 

— Jei neklystu, kalbate su lengvu pietvakarių Anglijos akcen- 
tu, — sušnabždėjo jis. 

Ji linktelėjo ir nusišypsojo nuginkluojančia šypsena. 

— Mano tėvas gimęs Trūre. 

— Tai ką jūs čia veikiate? 

— Aš gimiau Rytų Berlyne. Mano tėvas susipažino su mama 
tukstantis devyni šimtai keturiasdešimt septintaisiais, kai čia buvo 
dislokuota britų kariuomenė. 

— Vargu ar jų bendravimui galėjo būti pritarta, — spėliojo 
Džailzas. 

— Jam teko mesti karinę tarnybą; kad galėtų būti su ja, jis susi- 
rado darbą Vokietijoje. 

— Tikrai romantiška. 

— Deja, tos istorijos pabaiga visai neromantiška. Labiau panašu 
į Džoną Golsvortį nei į Šarlotę Brontę, nes kai tūkstantis devyni šim- 
tai šešiasdešimt pirmaisiais buvo pastatyta siena, mano tėvas buvo 
Kornvalyje, viešėjo pas savo tėvus, nuo tada jo taip ir nematėme. 

Džailzas ir toliau buvo atsargus. 

— Bet vis tiek čia kažkas neaišku — jei jūsų tėvas yra Jungtinės 
Karalystės pilietis, jūs ir jūsų motina bet kuriuo metu galite kreiptis 
dėl galimybės vykti į Britaniją. 

— Per pastaruosius devynerius metus kreipėmės trisdešimt ke- 
turis kartus, bet visus kartus sulaukėme to paties atsakymo — rau- 
dono antspaudo, reiškiančio, kad prašymas atmestas. 

— Apgailestauju tai girdėdamas, — pasakė Džailzas. 

Paskui jis nusisuko, pasitaisė ausines ir klausėsi likusios svei- 
kinimo kalbos dalies. 

Kai po valandos ir dvidešimties minučių generalinis sekreto- 
rius pagaliau atsisėdo, Džailzas buvo vienas iš nedaugelio salėje su- 
sirinkusių dar nemiegančių žmonių. 

Jis išėjo iš konferencijų salės ir kartu su kitais pakomitečio na- 
riais rengėsi aptarti galimas dviem šalims taikytinas sankcijas. Tiek 
Džailzas, tiek kolega iš kitos šalies aiškiai išdėstė savo nuomonę, bet 
susitikimo metu jam neabejotinai atrodė, kad jo vertėja retsykiais 
įterpia kokią pastabą, padiktuotą saugumo, o ne ministro. Džailzas 
ir toliau į ją žvelgė skeptiškai ir buvo apdairus, nors konferencijos 
buklete perskaitė, kad jos pavardė — Karina Pengeli. Rodos, kalbė- 
dama apie kilmę ji nemelavo. 

Vaikščiodamas iš vieno susitikimo į kitą Džailzas netruko pri- 
prasti prie vis sekiojančios Karinos. Ji ir toliau ta pačia veido išraiš- 
ka vertė viską, ką kalbėjo kita pusė. Džailzo atsakymus visada iš- 
versdavo labai kruopščiai, ir jis vis dar gerai nesuprato, katrą pusę 
ji palaiko. 

Baigiantis pirmajai dienai Džailzui atrodė, kad konferencija 
davė gerų rezultatų, ir už tai reikėjo padėkoti vertėjai. O gal ji tiesiog 
sakė tai, ką jie norėjo, kad jis išgirstų? 

Per oficialią vakarienę, surengtą Respublikos rūmuose, Karina 
sėdėjo tiesiai jam už nugaros ir vertė kiekvieną žodelį iš nesuskai- 
čiuojamos daugybės besikartojančių kalbų, kol galiausiai Džailzas 
pasidavė. 

— Jei parašytumėte savo tėvui laišką, grįžęs į Angliją tą laišką 
jam išsiųsčiau, taip pat pasikalbėčiau su kolega iš migracijos tarnybos. 

— Ačiu, sere Džailzai. 

Džailzas užkalbino Italijos ministrą, sėdintį iš dešinės, stum- 
dantį lėkštėje maistą ir vis niurnantį, kad per vienerius metus turėjo 
tarnauti trims ministrams pirmininkams. 

— Kodėl jums pačiam to darbo nesiėmus, Umbertai? — paklau- 
sė Džailzas. 

— Najau ne, — atsakė jis. — Nenoriu anksti išeiti į pensiją. 


Džailzas apsidžiaugė, kai galiausiai buvo patiektas paskutinis 
nesibaigiančios vakarienės patiekalas, ir svečiams buvo leista skirs- 
tytis. Eidamas iš salės jis palinkėjo labos nakties keliems kitiems 
konferencijos dalyviams, o paskui kartu su ambasadoriumi buvo 
nuvežtas į viešbutį. 

Džailzas paėmė raktą ir po vienuoliktos jau buvo savo numery- 
je. Kai į duris kažkas pabeldė, jis jau buvo kone valandą nusnūdęs. 
Akivaizdu, kad kažkam nesinori paisyti užrašo „Netrukdyti“. Tačiau 
šitai Džailzo nenustebino, nes Užsienio reikalų ministerija apie tai 
buvo atitinkamai instruktavusi. Taigi jis kuo puikiausiai žinojo, ko 
tikėtis ir, dar svarbiau, kaip elgtis. 

Džailzas nenorom išlipo iš lovos, užsimetė chalatą ir nuėjo prie 
durų jau įspėtas, kad jie pasistengs jam atvesti žmonos kopiją, tik 
dvidešimčia metų jaunesnę. 

Atidaręs duris jis akimirką neteko žado. Prieš jį stovėjo neapsa- 
komo grožio blondinė aukštais skruostikauliais, sodriai mėlynomis 
akimis ir tokio trumpumo odiniu sijonėliu, kokio jis dar niekada ne- 
buvo matęs. 

— Ne ta žmona, — atsigavęs pratarė Džailzas, nors jam ir buvo 
priminta, kodėl prieš tiek metų taip beviltiškai įsimylėjo Virginiją. — 
Bet... ačiū, panele, — pratarė imdamas iš jos rankų butelį šampa- 
no. Jis perskaitė etiketę. — „Veuve Clicguot 1947“. Prašau perduoti 
mano linkėjimus tam, kam reikia. Aukščiausios markės vynas, — 
pridūrė prieš uždarydamas duris. 

Vėl lipdamas į lovą jis šypsojosi. Haris juo didžiuotųsi. 


Antra konferencijos diena vis labiau kaito, nes dalyviai stengėsi 
baigti pradėtus darbus — nenorėjo grįžti namo tuščiomis rankomis. 
Džailzas buvo visai patenkintas, kai rytų vokiečiai sutiko panaikinti 
importo tarifus britų medikamentams, ir apsidžiaugė, nors ir sten- 
gėsi to neparodyti, kai kolega prancūzas užsiminė, jog jei Britanijos 
vyriausybė išsiųs Prancūzijos prezidentui oficialų kvietimą kitais me- 
tais apsilankyti Britanijoje, kvietimas bus rimtai svarstomas. Jis už- 
sirašė žodžius „rimtai svarstomas“, kad nebūtų jokių nesusipratimų. 

Kaip visada nutinka tokiomis progomis, pasitarimai darėsi vis 
ilgesni, užsitęsė iki vakaro; taigi Džailzas pabaigai numatė vieną 
susitikimą prieš vakarienę — turėjo pasikalbėti su Rytų Vokietijos 
prekybos ministru, kitą susitikimą per vakarienę — su kolega olan- 
du, ir galiausiai susitikimą po vakarienės su Valteriu Šėliu, Vakarų 
Vokietijos užsienio reikalų ministru. Jis pakvietė Kariną kartu pa- 
vakarieniauti — nusprendė, kad jeigu ji tikrai dirba saugumui, galės 
didžiuotis esanti geresnė aktorė už Pegę Aškroft. Jei tik mergina su- 
tiktų, jis labai norėtų ją išvysti palaidais plaukais. 

Karina jam priminė, kad olandas ministras kuo puikiausiai kal- 

ba angliškai, ir pasiteiravo, ar jie tikrai nenorėtų vakarieniauti vieni. 
Tačiau Džailzui atrodė, jog būtų labai gerai, jei ateitų ir ji, na, kad 
verčiant nepasimestų koks žodelis. 

Jis nepaliovė svarstyti, ar jo kolegos delegatai dar nepastebėjo, 
kaip dažnai per popietinę sesiją su prekybos ministru jis gręžiojosi 
atidžiau pažvelgti į vertėją — dėjosi atidžiai besiklausąs jos vertimo, 
nors iš tikrųjų vylėsi būti apdovanotas jos šypsena. Ir kai atėjo va- 
karieniauti apsivilkusi stulbinančio grožio raudona šilkine suknele, 
nedengiančia pečių, kokios tikrai negautum kooperatyvo parduotu- 
vėje, pasileidusi kaštoninius plaukus, vilnijančius gerokai žemiau 
pečių, Džailzas negalėjo atplėšti nuo jos akių, nors ji ir toliau dėjosi 
to nepastebinti. 

Džailzui grįžus į savo numerį ir kartu paskutinį vakaro susitiki- 
mą, Šėlis negaišo laiko ir ėmėsi jo vyriausybei rūpimų reikalų: 

— Jūsų nustatyti importo mokesčiai BMW, „Volkswagen“ ir 
„Mercedes“ skaudžiai smogia mūsų automobilių pramonei. Jei ne- 
galite jų atsisakyti, gal galėtumėte bent jau sumažinti? 

— Deja, šitai neįmanoma, Valteri, nes vos po kelių savaičių pas 
mus vyks rinkimai, ir leiboristų partija tikisi didelių aukų iš „Ford“, 
BMC ir „Vauxhall“. 

— Kai tapsite Europos Ekonominės Bendrijos nare, neturėsite 
kito pasirinkimo, — šypsodamasis atsakė vokietis. 

— Tik tebūnie, — pratarė Džailzas. 

— Na, dėkoju bent jau už tiesmuką atsakymą, — abu vyriškiai 
paspaudė vienas kitam rankas, o kai Šėlis apsisuko eiti, Džailzas 
pridėjo prie lūpų pirštą ir nusekė paskui jį iš kambario. Koridoriuje 
apsižvalgęs į abi puses, Džailzas paklausė: 

— Kas pakeis generalinį sekretorių Ulbrichtą? 

— Sovietai nori Honekerio, — atsakė Šėlis. — Atvirai kalbant, 
nemanau, kad kas nors galėtų su juo varžytis. 

— Bet jis — silpnas žmogus, pataikūnas, kuris niekada gyveni- 


192 


Jeffrey Archer + Galingiau už kalaviją 


me nebuvo pasiūlęs jokios originalios idėjos, — kalbėjo Džailzas, — 
jis iki gyvenimo galo liks pastumdėlis, kaip ir Ulbrichtas. 

— Štai todėl politbiuras jį ir palaiko. 

Džailzas skėstelėjo rankomis. Šėlis teišspaudė kreivą šypsnį. 

— Susitiksime Londone, po rinkimų, — pasakė ir pasuko lifto 
pusėn. 

— Tikėkimės, — sumurmėjo Džailzas. 

Grįžęs į kambarį jis apsidžiaugė pamatęs, kad Karina dar ten. Ji 
atidarė rankinę, išėmė voką ir padavė jam. 

— Dėkoju, sere Džailzai. 

Džailzas pažvelgė į pavardę ir adresą, užrašytą ant voko, įsidėjo 
laišką į vidinę kišene ir pratarė: 

— Išsiųsiu laišką jūsų tėvui, kai tik grįšiu į Angliją. 

— Žinau, kad mama būtų labai dėkinga. 

— Tai mažiausia, ką galiu padaryti, — pasakė Džailzas; priėjęs 
prie stalelio jis paėmė šampano butelį ir jai padavė. — Tai — nedide- 
lė atminimo dovanėlė, padėka už jūsų sunkų darbą. Tikiuosi, jums 
ir jūsų mamai patiks. 

— Jūs labai malonus, sere Džailzai, — sušnabždėjo ji, grąžinda- 
ma jam butelį, — bet saugumas jį iš manęs atims nė nepriėjus lauko 
durų, — pridūrė rodydama į šviestuvą. 

— Tada bent kartu išgerkime po taurę. 

— Sere Džailzai, ar tikrai manote, kad taip elgtis protinga, atsi- 
žvelgiant į... 

— Dabar, kai esame vieni, manau, galėtumėte į mane kreiptis 
„Džailzai“, — pasakė jis, atkimšdamas butelį ir pildamas šampaną į 
dvi taures. Jis pakėlė savo taurę. — Tikėkimės, kad ilgai netrukus vėl 
būsite su tėvu. 

Karina nurijo gurkšnelį ir pastatė taurę ant stalo. 

— Turiu eiti, — pratarė ir ištiesė ranką. 

Džailzas ją suėmė ir švelniai truktelėjo arčiau savęs. Ji atstūmė. 

— Džailzai, to neturi nutikti, nes tada jūs mąstysite tik apie... 

Merginai nespėjus ištarti kito žodžio, jis ėmė ją bučiuoti. Jiems 
bučiuojantis, Džailzas atsegė užtrauktuką suknelės nugaroje, ir kai 
suknelė nusmuko ant grindų, žengė žingsnį atatupstas, norėdamas 
pamatyti visą jos kūną iškart. Jis vėl ją apkabino, ir jiems bučiuojan- 
akis ir sušnabždėjo: 

— Jei dirbi saugumui, nesakyk, kol tavęs nepamylėsiu. 


19 


Džailzui sėdint priekiniame suole Bendruomenių Rūmuose ir 
klausantis užsienio reikalų ministro pranešimo apie tarptautines 
kriketo rungtynes ir Grafystės kriketo valdybos sprendimą atšaukti 
Pietų Afrikos ir Anglijos rungtynes, jam buvo perduotas vyriausiojo 
partinės drausmės prižiūrėtojo raštelis. Ar po pranešimo galėčiau 
persimesti su jumis keliais žodeliais? 

Tokie vyriausiojo drausmės prižiūrėtojo iškvietimai Džailzui 
visada labai priminė nurodymus eiti pas mokyklos direktorių — la- 
biau tikėtina, kad gausi rykščių, nei klausysiesi šlovinančių pane- 
gerikų. Nors vyriausiasis drausmintojas nebuvo kabineto narys, jo 
galia neproporcinga rangui. Šis tvarkdarys — tarsi viso būrio viršila, 
siekiantis užtikrinti, kad kariuomenė būtų klusni ir karininkai galė- 
tų ramiai sau gyventi. 

Kai tik užsienio reikalų ministras atsakė į Lauto atstovo pasku- 
tinį klausimą dėl vyriausybės numatytų sankcijų prieš Pietų Afri- 
kos apartheidą griežtinimo, Džailzas spruko iš salės į vestibiulį ir 
nužingsniavo į vyriausiojo drausmintojo kabinetą. 

Partijos drausmintojo sekretorius jau laukė, ir Džailzas buvo iš- 
kart nuvestas į tolimesnį kabinetą, jam nė nereikėjo sulėtinti žingsnio. 

Vos įėjęs į kabinetą, iš drausmintojo veido išraiškos Džailzas 
suprato, kad gaus rykščių, o ne klausysis panegirikų. 

— Deja, prastos naujienos, — pratarė Bobas Melišas, traukda- 
mas iš stalčiaus didelį tamsiai geltoną voką ir duodamas jį Džailzui. 

Džailzas drebančiais pirštais atplėšė voką ir ištraukė pluoštą 
nespalvotų nuotraukų. Jis žiūrėjo į jas kelias akimirkas, paskui pa- 
sakė: 

— Tai nieko nereiškia. 

— Turbūt kažko nesupratau. 

— Tikrai nemanau, kad Karina dirba Rytų Vokietijos saugumo 
ministerijai. 

— O kas dar galėtų būti prikišes nagus? — kalbėjo vyriausiasis 
drausmintojas. — Net jeigu jai ir nėra mokama už darbą, vienas Die- 
vas težino, kokį jai teko patirti spaudimą. 

— Bobai, turi manimi patikėti, Karina tikrai ne tokia. Suprantu, 
kad buvau tikras kvailys, klaikiai nuvyliau ir vyriausybę, ir savo šei- 
mą. Bet dėl vieno esu tikras: Karina nekalta. 

— Turiu pripažinti, kad Vokietijos saugumas pirmą kartą pa- 
sinaudojo nuotraukomis. Anksčiau jie siųsdavo tik įrašus. Turėsiu 
nedelsdamas informuoti Užsienio reikalų ministeriją. 

— Galiu patikinti, kad tikrai nekalbėjome apie jokius vyriausy- 
bės reikalus, — pasakė Džailzas. — Beje, pričiupta ji išsigando dar 
labiau nei aš. 

Vyriausiasis drausmintojas kilstelėjo antakį. 

— Vis dėlto privalau veikti čia ir dabar. Numanau, kad šios nuo- 
traukos jau pateko į kokio nors bulvarinio laikraščio rankas, todėl 
geriau pasirenk nemaloniam pokalbiui telefonu. O aš tau duosiu tik 
vieną patarimą, Džailzai, — viską papasakok Gvinetei pats, kol to 
nesužinojo visi. 

— Ar turėčiau atsistatydinti? — paklausė Džailzas, įsitverdamas 
stalo krašto, kad nedrebėtų rankos. 

— Ne man spręsti. Nieko nedaryk skubotai. Bent jau palauk 
susitikimo su ministru pirmininku. Ir būtinai man pranešk, kai tik 
tave suras spaudos atstovai. 

Džailzas dar kartą pažvelgė į nuotraukas, kuriose buvo jis su 
Karina, ir vis dar nenorėjo patikėti. 


— Džailzai, kaip tu galėjai? Papulk tu man į tokias saldžias ža- 
bangas, — kalbėjo Gvinetė. — Ir ypač po Hario pasakojimų apie tai, 
kas jam nutiko Maskvoje. 

— Žinau, žinau. Kvailiau pasielgti nė negalėjau. Labai atsipra- 
šau, kad taip tave įskaudinau. 

— Nejau nė akimirką nepagalvojai apie mane ar savo šeimą, kai 
ta šliundra tave gundė? 

— Ji — ne šliundra, — tyliai pasakė Džailzas. 

Kiek patylėjusi Gvinetė paklausė: 

— Nori pasakyti, kad tą moterį pažinojai, prieš tai nutinkant? 

— Ji buvo mano vertėja. 

— Vadinasi, tu ją sugundei, o ne atvirkščiai? 

Džailzas nė nemėgino prieštarauti. Taip būtų dar giliau įklim- 
pęs į melą. 

— Džailzai, jei tau būtų paspęsti kokie nors spąstai, jei būtum 
buvęs girtas, tiesiog apsikvailinęs, gal ir galėčiau su tuo susitaikyti. 
Bet tu akivaizdžiai mąstei, prieš... — ji nutilo nebaigusi sakinio ir 
pakilo nuo kėdės. — Šį vakarą važiuoju į Velsą. Prašau, nemėgink su 
manimi susisiekti. 

Prieblandai leidžiantis ant Smito aikštės, Džailzas sėdėjo ir 
svarstė apie tai, kas nutiko išklojus tiesą Gvinetei. Na ir kas, jei Kari- 
na būtų paprasčiausia saugumo kekšė. Kaip būtų buvę paprasta pa- 
sakyti žmonai, kad Karina — tik kekšė, vienos nakties nuotykis, kad 
jis net nežino jos vardo. Tai kodėl taip nepasakė? Nes iš tikrųjų jis 

dar niekada nebuvo sutikęs tokios moters — švelnios, linksmos, ais- 
tringos, geros ir išmintingos. Oo, tikrai išmintingos. Ir jeigu ji jam 
nejautė to paties, kodėl užmigo jo glėbyje? Kodėl vėl su juo mylėjo- 
si rytą pabudusi, jei galėjo kuo ramiausiai išsliūkinti naktį, atlikusi 
savo darbą? Vis dėlto ji pasirinko smarkiai rizikuoti, kaip ir jis, ir gal 
dabar kenčia lygiai taip, kaip jis. 


Kai tik pasigirsdavo telefono skambutis, Džailzas pamanydavo, 
kad skambina koks žurnalistas; Sere Džailzai, turime kelias nuo- 
traukas, gal galėtumėte paaiškinti... 

Suskambo telefonas, ir jis nenorom pakėlė ragelį. 

— Sujumis nori kalbėtis ponas Pengelis, — pranešė sekretorius. 

Pengelis. Turbūt Karinos tėvas. Nejau ir jis įkliuvęs į žabangus? 

— Sujunkite, — pasakė Džailzas. 

— Laba diena, sere Džailzai. Esu Džonas Pengelis. Skambinu 
norėdamas padėkoti už jūsų gerumą, kad viešėdamas Rytų Berlyne 
padėjote mano dukrai, — tas pats švelnus pietvakarių Anglijos ak- 
centas. — Ką tik perskaičiau Karinos laišką, kurį man persiuntėte 
budamas toks malonus. Tai pirmas jos laiškas per daugybę mėnesių. 
Jau buvau kone praradęs viltį. 

Džailzas nenorėjo jam sakyti, kodėl toji viltis gyvuos labai 
trumpai. 

— Karinai ir jos motinai rašau kas savaitę, bet taip ir nežinau, 
kiek laiškų jas pasiekia. Dabar, kai buvote su ja susitikęs, įgavau pa- 
sitikėjimo ir vėl kreipsiuosi į Užsienio reikalų ministeriją. 

— Aš jau kalbėjausi su Užsienio reikalų ministerijos departa- 
mentu, atsakingu už migraciją. Vis dėlto... 

— Jūs labai malonus, sere Džailzai. Mano šeima ir aš esame 
jums skolingįi, nors jūs net nesate mano apygardos parlamentaras. 

— Pone Pengeli, gal galiu jums pateikti asmenišką klausimą? 

— Taip, sere Džailzai, žinoma. 

— Kaip manote, ar gali būti, kad Karina dirba Rytų Vokietijos 
saugumui? 

— Ne, tikrai negali būti. Ji jų nekenčia labiau už mane. Tiesą 
sakant, aš nuolat ją įspėju, kad dėl jos nenoro bendradarbiauti su 
valdžia jai ir neišduodama viza. 

— Bet jie leido jai dirbti vertėja tarptautinėje konferencijoje. 

— Tik todėl, kad neturėjo kito pasirinkimo. Karina savo laiške 
rašė, kad konferencijoje dalyvavo per septyniasdešimt delegatų iš 
daugiau nei dvidešimties šalių, ir ji labai džiaugėsi, kad teko dirbti 
su jumis. 

— Be reikalo džiaugėsi, nes noriu jus įspėti, jog spauda gali tu- 
rėti kelias nuotraukas, kuriose mudu su ja esame kartu; geriausiu 
atveju tai galima pavadinti nesėkme, blogiausiu... 

— Negaliu patikėti, — galiausiai pratarė ponas Pengelis. — Pa- 
prastai Karina būna labai atsargi, niekada nerizikuoja. Kas jai pasi- 
darė? 

— Pone Pengeli, jos tikrai negalima kaltinti, — atsakė Džail- 
zas. — Dėl visko kaltas tik aš, todėl turiu asmeniškai jūsų atsiprašyti, 
nes jei spauda išsiaiškins, kad esate Karinos tėvas, jūsų gyvenimas 
pavirs į pragarą. 

— Man taip jau buvo nutikę, kai vedžiau jos motiną, — atsakė 
Pengelis, — bet niekada to nesigailėjau. 

Dabar Džailzui atėjo eilė nutilti mąstant, ką atsakyti. 

— Pone Pengeli, tiesa visai paprasta, bet aš neįstengiau jos at- 
skleisti savo žmonai, — jis vėl kiek patylėjo. — Pamilau jūsų dukrą. 
Jei tik būčiau galėjęs to išvengti, mielai būčiau išvengęs, bet dabar 
noriu jus patikinti, jog esu pasirengęs iškęsti tokį patį skausmą, kokį 
iškentėte jūs, kad tik būčiau su ja. Bet blogiausia, kad net nežinau, 
ką ji man jaučia. 

— Aš žinau, — atsakė Pengelis. 

Paskambino šeštadienio popietę, po ketvirtos valandos. Grei- 
tai paaiškėjo, kad privilegijuotieji bus Sunday People, nors, Džailzo 
manymu, iki vidurnakčio daugelis redaktorių jau bus pakeitę pir- 
muosius puslapius. 

— Turbut jau matėte nuotraukas, kurias turime ir mes, ministre? 

— Taip, mačiau. 

— Norėtumėte padaryti pareiškimą? 

— Ne, nenorėčiau. 

— Ar trauksitės iš vyriausybės? 

— Nekomentuosiu. 

— Kaip į šią žinią reagavo jūsų žmona? Kiek žinome, ji išvyko į 
Velsą, pas savo tėvus? 

— Nekomentuosiu. 

— Ar tiesa, kad rengiatės skyryboms? 

Džailzas trenkė ragelį. Ieškodamas vyriausiojo drausmintojo 
telefono numerio jis nesiliovė drebėjes. 

— Bobai, čia Džailzas. Naujienos pasirodys rytojaus Sunday 
People. 

— Apgailestauju, Džailzai. Nori tikėk, nori ne, buvai velniškai 
geras ministras, ir bus skaudu tavęs netekti. 

Džailzas padėjo ragelį; ausyse skambėjo vienintelis žodis bu- 
vai. Buvai velniškai geras ministras. Jis paėmė iš priešais esančio 
laiškų skyrelio firminį Bendruomenių Rūmų popieriaus lapą ir pra- 
dėjo rašyti. 


Gerbiamas Ministre Pirmininke, 
didžiai apgailestaudamas... 

Į slaptosios valstybės tarnybos būstinę Vaithole Džailzas įėjo 
vengdamas Dauningo gatvėje laukiančių Flito rašeivų grūsties; taip 
jis galėjo išvengti bent tų, kurie nieko nežino apie galines dešimto 
Dauningo gatvės namo duris. 

Jis mielai papasakos anūkams vieną iš prisiminimų, kaip įėjęs 
į ministrų kabineto kambarį pamatė Haroldą Vilsoną, nesėkmingai 
bandantį pridegti viržio šaknies pypkę. 

— Džailzai, gerai, kad užsukai, žinau, ką tau dabar tenka kęs- 
ti. Bet, patikėk, viskas praeis, kalbu iš nemenkos savo patirties tais 
klausimais. 

— Gal, ministre pirmininke. Bet vis tiek tai — manosios rimto 
politiko karjeros pabaiga, o politiko darbas buvo vienintelis, kurį 
tikrai norėjau dirbti. 

— Nemanau, kad su tavimi sutinku, — atsakė Vilsonas. — Pa- 
mąstyk minutėlę. Jei per kitus rinkimus išsilaikysi Bristolio dokuo- 
se, o aš vis dar įsitikinęs, kad išsilaikysi, rinkėjai savo nuomonę su- 
dės į balsadėžes, ir kas aš toks, kad nesutikčiau su jų sprendimu? Ir 
jei tik grįšiu į Dauningo gatvę, nedvejodamas paprašysiu, kad vėl 
dirbtum kabinete. 

— Du „jeigu“, ministre pirmininke. 

— Tu, Džailzai, man padėsi nubraukti vieną „jeigu“, o aš pažiu- 
rėsiu, ką galiu padaryti dėl antrojo. 

— Bet, ministre pirmininke, po tokių antraščių... 

— Sutinku, jos nebuvo gražios. Ir tikrai ne į naudą, kad buvai 
ministrų kabineto atstovas užsienio reikalams, — Džailzas pirmą 
kartą per daugelį dienų nusišypsojo. — Bet keliuose komentaruo- 
se, — tęsė Vilsonas, — taip pat ir keliuose vedamuosiuose buvo pa- 
rašyta, kad esi išskirtinis ministras. Beje, Telegraph net priminė 
skaitytojams, kad Tobruke pelnei „Karo kryžių“. Tau kažkaip pavy- 
ko išgyventi siaubingą mūšį, tai kodėl manai, kad neišgyvensi da- 
bar? 

— Nes manau, kad Gvinetė ketina su manimi skirtis; atvirai 
kalbant, ji tikrai turi rimtą priežastį skyryboms. 

— Man labai gaila, — pasakė Vilsonas, dar kartą mėgindamas 
prisidegti pypkę. — Bet vis tiek manau, kad tau vertėtų nuvykti į 
Bristolį ir pašniukštinėti. Būtinai paklausyk, ką tau sakys Grifas Ha- 
skinsas, nes kai šįryt jam skambinau, jis man nepaliko jokių abejo- 
nių, jog tebenori, kad kandidatuotum. 


— Didžiuliai sveikinimai, majore, — pasakė Virginija. — Vienas 
pats buvai atsakingas už Džailzo Baringtono žiugdymo planą. 

— Ironiška, — atsakė Fišeris. — Aš jo nesužlugdžiau. Naktį su 
juo praleido ne mūsų mergina. 

— Matyt, kažko nesupratau. 

— Kaip ir liepėte, nuskridau į Berlyną; nebuvo sunku rasti pa- 
lydovių agentūrą, turinčią savo biurus abiejose sienos pusėse. Vieną 
merginą man ypač rekomendavo. Jai buvo gerai sumokėta ir paža- 
dėta premija, jei tik pateiks jų abiejų nuotraukas lovoje. 

— Štai, ji čia ir yra, — kalbėjo Virginija, rodydama visą rinki- 
nį rytinių laikraščių, kurių įprastai nerastum šiame Kadogano sodų 
gatvės bute. 

— Bet čia ne ji. Kitą rytą ji man paskambino ir pasakė, kad Ba- 
ringtonas paėmė šampano butelį, bet paskui užtrenkė duris tiesiai 
jai prieš nosį. 

— Tai tada kas šita? 

— Neįsivaizduoju. Agentūra sako, kad anksčiau niekada jos 
nematė, ir mano, kad ji turbūt dirba saugumui. Visų konferencijos 
dalyvių viešbučių numeriuose saugumas buvo įtaisęs pasiklausymo 
ir sekimo įrangą. 

— Bet kodėl jis atsisakė tavo merginos, o paskui leidosi sugun- 
domas šitos? 

— Šito paaiškinti negaliu, — atsakė Fišeris. — Tvirtai galiu pa- 
sakyti tik tiek, kad jūsų buvęs vyras dar nebūtinai žlugęs. 

— Bet šįryt jis atsistatydino. Visų laikraščių vedamieji apie tai 
rašo. 

— Atsistatydino iš ministrų, bet tebėra parlamento narys. Ir jei 
po kitų rinkimų jis išlaikys savo vietą... 

— Vadinasi, mums reikia užtikrinti, kad neišlaikytų. 

— Kaip tai padaryti? 

— Labai džiaugiuosi, kad paklausei, majore. 


— Deja, manau, kad neturiu kito pasirinkimo — nebebūsiu tavo 
remiamas parlamento narys. 

— Tik todėl, kad permiegojai su kekše? — paklausė Grifas. 

— Ji nebuvo kekšė, — atsakė Džailzas, kaip atsakydavo kiekvie- 
nam, dariusiam tokią prielaidą. 

— Jei atsistatydinsi, mums turbūt teks perduoti vietą toriams. 
Ministras pirmininkas tau už tai nepadėkotų. 

— Bet jei tikėsime apklausų rezultatais, toriai vis tiek tą vietą 
laimės. 

— Anksčiau mes nepaisėme apklausų rezultatų, — atsakė Gri- 
fas. — O toriai dar net neišsirinko savo kandidato. 

— Niekas manęs neįkalbės persigalvoti, — pasakė Džailzas. 

— Bet tu — vienintelis žmogus, galintis laimėti tą vietą, — kal- 
bėjo Grifas, ir tada ant jo stalo suskambo telefonas. Jis pakėlė rage- 
lį. — Kad ir kas skambintų, pasakyk, kad atsiknistų. 

— Skambina Bristol Evening News redaktorius, — pranešė 
sekretorė. 

— Ir jam tas pats galioja. 

— Bet jis sako, kad turi naujienų, kurias norėtumėte kuo grei- 
čiau sužinoti. Jis kalba apie rytojaus numerio vedamąjį. 

— Sujunk. 

Grifas kurį laiką klausė, o paskui trenkė ragelį. 

— Man to ir tereikia. 

— Na, tai kokios tos naujienos, kurios nė sekundės negali pa- 
laukti? 

— Toriai paskelbė savo kandidatą. 

— Ar mes jį pažįstam? 

— Majoras Aleksas Fišeris. 

Džailzas pratrūko juoktis. 

— Grifai, negaliu patikėti, kaip toli tu pasirengęs eiti, kad tik aš 
likčiau. 

— Labas rytas, esu Džailzas Baringtonas, birželio aštuonio- 
liktą dieną dalyvausiu rinkimuose, esu leiboristų kandidatas, ats- 
tovaujantis Bristolio dokams. Balsuokite už leiboristus. Birželio aš- 
tuonioliktą balsuokite už Baringtoną. Labas rytas, esu... 

Per pastaruosius dvidešimt penkerius metus Džailzas grūmėsi 
septyneriuose rinkimuose ir visus septynis kartus laimėjo; galiausiai 
surinktų balsų skaičius jo naudai nusvėrė dviem tūkstančiais šim- 
tu šešiasdešimt šešiais balsais. Pastarieji dveji rinkimai baigėsi lei- 
boristų vyriausybe; niekas nesitikėjo, kad Bristolio dokuose laimės 
konservatoriai, o liberalai ir patys žinojo, kad laimėti negali. 

Paskutinį kartą Džailzas prašė perskaičiuoti balsus tada, kai jo 
priešininkas buvo majoras Aleksas Fišeris; tada Džailzas laimėjo vos 
keturiais balsais ir tik po trijų perskaičiavimų. Toji kampanija buvo 
nešvari ir asmeniška nuo pradžios iki galo, į peštynes įsitraukė ir bu- 
vusi Džailzo žmona ledi Virginija, atvykusi į Bristolį paremti majoro, 
kurį apibūdino kaip „sąžiningą ir padorų žmogų“. 

Dabar, po penkiolikos metų, Džailzas vėl rengėsi varžytis su tuo 

pačiu oponentu ir kalbėti apie dar vienerias skyrybas. Dėkui Dievui, 
Gvinetė aiškiai pasakė, kad netvarkys jokių dokumentų, kol nesi- 
baigs rinkimai, ir nors ji neketino lankytis Džailzo apygardoje, sakė 
neagituosianti balsuoti už Fišerį. 

— Ačiū Viešpačiui už nedideles malones, — tepasakė Grifas 
Haskinsas. Daugiau jis šios temos nekedeno. 

Kai ministras pirmininkas paprašė karalienės 1970-ųjų gegužės 
dvidešimt devintą paleisti parlamentą, jau kitą dieną Džailzas grįžo 
į Bristolį pradėti tris savaites truksiančios rinkimų kampanijos. Išė- 
jęs į gatves agituoti, jis buvo maloniai nustebintas šilto priėmimo ir 
to, kad tik nedaugelis žmonių minėjo Berlyną ar klausinėjo, kur jo 
žmona. Britai nelinkę teisti, sakė Grifas, nors Džailzas neprisipažino 
patikėtiniui, kad retai pavykdavo negalvoti apie Kariną. Jis jai rašė 
kiekvieną vakarą, prieš eidamas miegoti, ir kaip mokinukas kiekvie- 
ną rytą puldavo tikrinti pašto dėžutės. Tačiau dėžutėje vis nerasdavo 
voko su Rytų Vokietijos antspaudu. 

Gatvėse agituojantį Džailzą nuolat lydėdavo Ema, Haris, Sebas 
ir rusčioji ištikimoji leiboristų partijos siela ponia Pariš, kaip ir per 
kiekvieną rinkimų kampaniją, trims savaitėms išėjusi iš darbo. Ema 
bendraudavo su moterimis, abejojančiomis Džailzu, šiam pasitrau- 
kus iš kabineto, o Sebas imdavosi aštuoniolikmečių, balsuosiančių 
pirmą kartą. 

Tačiau didžioji staigmena buvo Haris, kuris pasirodė esąs po- 
puliarus keliais aspektais. Vieni apygardos rinkėjai norėjo sužinoti, 
kaip juda jo kampanija dėl Anatolijaus Babakovo išlaisvinimo, kiti 
svarstė, ko detektyvas inspektorius Varvikas imsis toliau. Kai tik jo 
paklausdavo, už ką balsuos, Haris atsakydavo: „Kaip ir visi protingi 
bristoliečiai, balsuosiu už savo svainį.“ 

— Nene, — griežtai jį pataisė Grifas. — Sakykite „už Džailzą Ba- 
ringtoną“. Nėra balsavimo biuletenio, kuriame būtų parašyta „Svai- 

Buvo ir trečia grupė žmonių, manančių, kad Haris — bristolie- 
tiškas Kerio Granto atitikmuo, ir sakančių, jog tikrai už jį balsuotų, 
jeigu tik šis kandidatuotų. 

— Verčiau jau basas vaikščiosiu per karštas anglis, — atsakyda- 
vo Haris apimtas siaubo, iškeldamas rankas. 

— Mama, ar tu pavydi? 

— Aišku, kad ne, — atsakė Ema. — Dauguma jų — pagyvenusios 
moteriškės, tiesiog norinčios motiniškai jį pagloboti. 

— Jeigu tik jos balsuos už leiboristus, — kalbėjo Grifas, — man 
visai nerūpi, ką jos nori su juo daryti. 


— Labas rytas, esu Džailzas Baringtonas, birželio aštuoniolik- 
tą dieną dalyvausiu rinkimuose, esu leiboristų kandidatas, atsto- 
vaujantis Bristolio dokams. Balsuokite už leiboristus... 

Kiekvienas rytas prasidėdavo „maldos susirinkimu“ Grifino ka- 
binete, kad patikėtinis galėtų pranešti kandidatui ir jo bendradar- 
biams visas naujienas, o paskui paskirstyti tos dienos užduotis. 

Pirmą pirmadienį Grifas pradėjo susirinkimą nusižengdamas 
vienai iš auksinių taisyklių. 

— Manau, tau reikėtų iškviesti Fišerį į debatus. 

— Bet anksčiau visada sakydavai, kad parlamente dirbantis 
kandidatas niekada neturėtų rodyti dėmesio priešininkams, nes 
tada suteiktų jiems galimybe reikšti savo nuomonę ir padėtų įsitvir- 
tinti kaip daug žadantiems. 

— Fišeris ir yra daug žadantis kandidatas, — pasakė Grifas. — Ir 
tai įrodo išankstinės apklausos — jis turi trijų procentų persvarą, ir 
mums gyvybiškai svarbu rasti būdų ją sumenkinti. 

— Bet jis pasinaudos proga, pats asmeniškai pradės mane pulti 
ir tokiu būdu laimės pigias antraštes spaudoje. 

— Tikėkimės, taip ir bus, — atsakė Grifas, — nes mūsų privačios 

apklausos rodo, kad nutikimas Berlyne daugeliui rinkėjų nėra svar- 
biausias dalykas; tai patvirtina ir mūsų kasdienis paštas. Visuomenę 
daug labiau domina Nacionalinė sveikatos apsauga, nedarbas, pen- 
sijos ir imigracija. Tiesą sakant, rinkėjų, besiskundžiančių per uoliai 
dirbančiais automobilių aikštelės prie Brodo sargais, yra daugiau 
nei besidominčiais tavo naktinio gyvenimo įpročiais, kai būni ne na- 
mie. Jei nori įrodymo, — kalbėjo jis, imdamas kelis laiškus iš visos 
ant stalo pūpsančios krūvos, — paklausyk vienos ištraukos. Gerbia- 
mas sere Džailzai, jei kiekvienas, miegojęs su kekše ar užmezgęs 
romaną, už jus balsuotų, jūsų persvara padvigubėtų. Sėkmės. 

— Dabar suprantu, — atsakė Džailzas. — Jei buvai užmezgęs 
nesantuokinius santykius, balsuok už Baringtoną. 

Ema rūsčiai pažvelgė į brolį, aiškiai nepritardama atsainiam 
Grifo požiūriui į Džailzo elgesį. 

— Ir dar vienas, — pasakė Grifas, nepaisydamas Džailzo pas- 
tabos. — Gerbiamas sere Džailzai, niekada nesu balsavęs už leibo- 
ristus, bet dabar mieliau balsuosiu už nusidėjėlį nei už tokį kaip 
Aleksas Fišeris — besidedantį šventuoju. Nors ir nenorom jūsų... 1T 
taip toliau. Bet šitas man labiausiai patinka: Gerbiamas sere Džail- 
zai, turiu pasakyti, jog žaviuosi jūsų skoniu renkantis moteris. Kitą 
savaitę rengiuosi vykti į Berlyną; įdomu, ar galėtumėte duoti jos 
telefono numerį. 

Labai norėčiau žinoti jos telefono numerį, pagalvojo Džailzas. 


— Jis padarė pirmą klaidą, — pasakė Grifas, apsukdamas laikraš- 
tį, kad jie visi pamatytų pirmame puslapyje išspausdintą antraštę. 
FIŠERIS ATSISAKO DALYVAUTI DEBATUOSE 


— Bet, kaip rodo apklausų rezultatai, jis turi trijų procentų 

persvarą, — atsakė Džailzas, — todėl tai — ne klaida, o sveiko proto 
balsas. 

— Absoliučiai sutinku, — kalbėjo Grifas, — bet klaida yra prie- 
žastis, dėl kurios jis atsisako debatų. Cituoju: „Nenorėčiau, kad 
mane pamatytų tame pačiame kambaryje su tuo žmogumi.“ Kvaila 
klaida. Žmonėms nepatinka asmeniniai puolimai, todėl turime tuo 
pasinaudoti. Aiškiai pasakyk, kad debatuose dalyvausi, o jeigu jis 
nepasirodys, rinkėjai galės padaryti savas išvadas. 

Grifas toliau skaitė straipsnį ir ilgai netrukęs nusišypsojo antrą 
kartą. 

— Nedažnai liberalai ateina mums į pagalbą, bet Simonas Fle- 
čeris pareiškė News, kad debatuose mielai dalyvaus. Kita vertus, jis 
neturi ko prarasti. Nedelsdamas parengsiu pranešimą spaudai. O 
jūs marš prie darbų. Sėdėdami mano kabinete balsų nepelnysite. 


— Labas rytas, esu Džailzas Baringtonas, birželio aštuoniolik- 
tą dieną dalyvausiu rinkimuose, esu leiboristų kandidatas, atsto- 
vaujantis Bristolio dokams... 

Kai Džailzas ėmė jaustis tvirčiau mąstydamas apie rezulta- 
tus, Daily Mail paskelbė Gelapo apklausos duomenis; pirmą kartą 
buvo prognozuojama, kad Edvardas Hitas ir toriai eina teisingu ke- 
liu, siekdami pergalės rinkimuose ir gali laimėti trisdešimties vietų 
persvara. 

— Vietų sąraše esame trisdešimt penkti, todėl toriams reikės 
laimėti dar daugiau, jeigu jie viliasi pelnyti absoliučią daugumą, — 
pasakė Džailzas. 

— Paskaityk, kas parašyta smulkiomis raidėmis, — atsakė Gri- 
fas. — Ta pati apklausa parodė, kad Bristolio dokai atsilieka visai 
nedaug. Beje, ar matei šiandieninį Evening News? — jis padavė kan- 
didatui pirmą egzempliorių. 

Džailzui patiko neutrali News pozicija per rinkimų kampanijas; 
laikraštis atskleisdavo savo simpatijas kuriam nors kandidatui tik 
rinkimų išvakarėse; anksčiau News ne visada jam išreikšdavo prie- 
lankumą. Tačiau šiandien laikraštis pažeidė taisyklę, nes iki rinkimų 
dar buvo likusios pora savaičių. Vedamajame buvo aiškiai išdėstyta 
redakcijos pozicija, surašyta po smerkiančia antrašte: 


KO JIS BIJO? 


Toliau buvo rašoma, kad majoras Fišeris nepanoro dalyvauti 
debatuose kitą ketvirtadienį, todėl skaitytojams rekomenduojama 
balsuoti už leiboristus ir grąžinti Džailzą Baringtoną į Vestminsterį. 

— Melskimės, kad jis debatuose nepasirodytų, — pasakė Džailzas. 

— Ne, turi pasirodyti, — atsakė Grifas, — nes nepasirodęs rinki- 
mus pralaimės. Kita mūsų bėda — kaip dorosimės, kai jis ateis. 

— Bet juk jaudintis turėtų Fišeris, ne kas kitas, — priminė 
Ema. — Kad ir kaip būtų, Džailzas yra kur kas labiau patyręs de- 
batų dalyvis, turintis daugiau nei dvidešimties metų parlamentaro 
patirtį. 

— Tą vakarą šitai nė velnio nebus svarbu, — pratarė ponia Pa- 
riš, — jei nerasim būdų, kaip susidoroti su tuo rąstu akyje. 

Grifas linktelėjo. 

— Galėtume panaudoti slaptą ginklą. 

— Ką turi omenyje? — paklausė Džailzas. 

— Harį. Pasodinsime jį pirmoje eilėje, veidu į publiką, ir pa- 
prašysime, kad perskaitytų pirmą naujos savo knygos skyrių. Tada 
niekas nė nepastebės, kas dedasi scenoje. 

Visi nusijuokė, tik Haris ne. 

— Ką tuo nori pasakyti? — paklausė. 

— Labas rytas, esu Džailzas Baringtonas, birželio aštuoniolik- 
tą dieną dalyvausiu rinkimuose, esu leiboristų kandidatas, atsto- 
vaujantis Bristolio dokams... 

AŠ ATVYKSIU, klykė kitos dienos Bristol Evening News pir- 
mame puslapyje išspausdinta antraštė. 

Džailzas perskaitė taip pavadintą straipsnį ir suprato, kad tikrai 
gali būti, jog debatai ir nulems, kas bus kitas Bristolio dokų atstovas 
parlamente. 

Grifas su juo sutiko ir pasiūlė skirti laiko pasirengti, tarsi jau 
dabar būtų klausinėjamas BBC politikos apžvalgininko Robino Dė- 
jaus. Jis paprašė Sebo suvaidinti Aleksą Fišerį. 

— Ar jums atrodo, kad toks nemoralus žmogus kaip jūs turėtu- 
mėte pretenduoti į parlamentaro vietą? 

— Sebai, kieno puse palaikai? 

— Jis tavo pusėje, — atsakė Grifas, — o iki kito ketvirtadienio 
vakaro patarčiau parengti atsakymą į šį klausimą. 

— Gal galėčiau paklausti, kodėl per rinkimų kampaniją apygar- 
doje nematėme jūsų žmonos? 

— Ji vieši pas savo tėvus Velse. 

— Mažiausiai tūkstantis balsų — kaip į balą, — nusprendė Grifas. 

— Sakykite, sere Džailzai, ar artimiausioje ateityje ketinate vyk- 
ti į Berlyną? 

— Sebai, tai — smūgis žemiau juostos. 

— Būtent ten Fišeris dažniausiai ir taikysis smogti, — priminė 
Grifas. — Todėl būtiniausiai saugokis. 

— Jis teisus, Sebai. Daužyk toliau. 


— Labas rytas, esu Džailzas Baringtonas, birželio aštuoniolik- 
tą dieną dalyvausiu rinkimuose, esu leiboristų kandidatas, atsto- 
vaujantis Bristolio dokams... 

— Jie pakeitė debatų vietą, — pasakė Grifas per „maldos pus- 
ryčius“. 

— Kodėl? — paklausė Džailzas. 

— Žmonės taip graibstė bilietus, kad renginys iš rotušės perkel- 
tas į Hipodromo teatrą. 

— Bet Hipodrome telpa du tūkstančiai žmonių, — pratarė 
Džailzas. 

— Norėčiau, kad tilptų dešimt tūkstančių, — kalbėjo Grifas. — 
Daugiau niekada neturėsi geresnės progos tiesiogiai pasikalbėti su 
rinkėjais. 

— Ir kartu atskleisti, koks Fišeris sukčius, — įsiterpė Sebas. 

— Kiek mums skirta vietų? — paklausė Grifas, gręždamasis į 
ponią Pariš. 

— Kiekvienam kandidatui paskirta po tris šimtus. 

— Ar mums kils sunkumų užpildant vietas ištikimaisiais? 

— Tikrai nekils, visą savaitę netilo telefonas. Lyg į „Rolling Sto- 
nes“ koncertą. Tiesą sakant, buvau susisiekęs su liberalų partijos pa- 
tikėtiniu ir klausiau, ar jie neturi atliekamų bilietų. 

— Jie nebus tokie kvaili ir tau jų neatiduos. 

— Su kvailumu šitai neturi nieko bendra, — pasakė panelė Pa- 
riš. — Nujaučiu, kad reikalas daug paprastesnis. 

— Pavyzdžiui? — nesuprato Grifas. 

— Dar nenumanau, bet iki kito ketvirtadienio viską išsiaiškinsiu. 

— O kaip likę bilietai? — klausinėjo Grifas. — Kas juos gaus? 

— Kas pirmesnis, tas gudresnis, — atsakė ponia Pariš. — Jau 
esu surinkusi šimtą mūsiškių, kurie stovės eilėje likus valandai iki 
debatų. 

— Ir toriai tiek turės, — pasakė Grifas. — Geriau surink du šim- 
tus, ir kad jie stotų į eilę likus dviem valandoms iki pradžios. 

— Labas rytas, esu Džailzas Baringtonas, birželio aštuoniolik- 
tą dieną dalyvausiu rinkimuose, esu leiboristų kandidatas, atsto- 
vaujantis Bristolio dokams... 

Kitą savaitę Džailzas negaišo nė minutėlės, dirbo ir savaitgalį. 
Jis agitavo gatvėse, lankėsi aludėse, rengė vakarinius susitikimus, 
dalyvavo visuose renginiuose, kuriuose galėjo susiburti bent pustu- 
zinis žmonių. 

Šeštadienį jis pasirišo kaklaraištį su grafystės atributais ir nuė- 
jo pažiūrėti, kaip Nevilo aikštėje žaidžia Glosteršyras su Midlseksu, 
bet išbuvo tik valandą. Neskubėdamas apėjo visą aikštės perimetrą, 
įsitikino, kad jį pamatė visi penki tūkstančiai žiūrovų, ir grįžo į rin- 
kimų štabą Parko gatvėje. 

Sekmadienį jis dalyvavo rytinėse mišiose, sumoje ir mišparuo- 
se trijose bažnyčiose, bet per kiekvieną pamokslą jo mintys dažnai 
nuklysdavo į debatus — jis apmąstydavo argumentus, frazes, net 
pauzes... 

— Vardan Dievo Tėvo... 

Trečiadienį Grifo apklausa rodė, kad Džailzas vis dar atsilieka 
pora taškų, bet Sebas jam priminė, kad taip buvo nutikę ir Kene- 
džiui, kai šis rengėsi debatams su Niksonu. 

Per tą laiką buvo išanalizuota kiekviena susitikimo smulkme- 
na. Ką jis turėtų vilkėti, kada turėtų apsikirpti, nusiskusti likus vos 
valandai iki pasirodymo scenoje, jei tik bus pasiūlyta, turėtų rinktis 
kalbėti paskutinis. 

— Kas vadovaus debatams? — paklausė Sebas. 

— Endis Nešas, Evening News redaktorius. Mes norime laimėti 
rinkimus, jis nori parduoti laikraščius. Visi turi savų interesų, — at- 
sakė Grifas. 

— Ir būtinai atsigulk iki vidurnakčio, — pasakė Ema. — Tau 
reikia gerai išsimiegoti. 

Džailzas tikrai atsigulė prieš vidurnaktį, bet nemiegojo, nes vis 

kartojosi kalbą, repetavo atsakymus į visus Sebo pateiktus klausi- 
mus. Ne visada pavykdavo susikaupti, nes į mintis vis brovėsi Ka- 
rina. Jis atsikėlė šeštą ir po pusvalandžio jau buvo Templio pievų 
geležinkelio stotyje su megafonu rankoje, pasirengęs susitikti su 
ankstyvaisiais praeiviais, keliaujančiais į darbą. 

Labas rytas, esu Džailzas Baringtonas... 

— Sėkmės šįvakar, sere Džailzai, ir aš ten būsiu, jus palaikysiu. 

— Atsiprašau, gyvenu kitoje apygardoje. 

— Ką manote apie bausmę nuplakant? 

— Manau, šįkart atiduosiu balsą už liberalus. 

— Gal turi cigaretę, bose? 

Labas rytas... 


21 


Grifas paėmė Džailzą iš Baringtono namų prieš šešias. Į šį susi- 
tikimą jis jokiu būdu negalėjo vėluoti. 

Džailzas vilkėjo anglies pilkumo vienaeilį kostiumą, kreminius 
marškinius, ryšėjo Bristolio klasikinės mokyklos kaklaraištį. Jis įta- 
rė, kad Fišeris kaip visada bus apsirengęs mėlyną dryžuotą kostiu- 
mą su liemene, baltus marškinius krakmolyta apykakle, ryšės karo 
metų pulko kaklaraištį. 

Džailzas taip nervinosi, kad pakeliui į Hipodromą beveik ne- 
kalbėjo; ir Grifas supratingai tylėjo. Jis žinojo, kad kandidatas tyliai 
repetuoja kalbą. 

Po trisdešimties minučių jie sustojo prie durų į sceną, kur ki- 
tados, po dieninio spektaklio „Trumpas susitikimas“, Džailzas lūku- 
riavo Selijos Džonson, norėdamas gauti autografą. Grifas nulydėjo 
kandidatą į užkulisius, kur juodu pasitiko debatams vadovausiantis 
Endis Nešas. Juos pamatęs jis atsipūtė. 

Džailzas žingsniavo po užkulisius nekantriai laukdamas, kol pa- 
kils uždanga. Nors vedėjas trinktelės plaktuku, prašydamas nurimti 
tik po pusvalandžio, Džailzas jau dabar girdėjo susijaudinusios au- 
ditorijos šurmulį ir jautėsi kaip puikiai pasirengęs atletas, laukiantis 
kvietimo prie starto linijos. 

Po kelių minučių įpuolė Aleksas Fišeris su palyda; visi kalbėjo 
pakeltais balsais. Kai nerviniesi, nusprendė Džailzas, jaudulys reiš- 
kiasi daugeliu įvairių būdų. Fišeris pražingsniavo pro jį nė nemėgin- 
damas kalbinti, nepaisydamas ištiestos rankos. 

Po akimirkos atėjo liberalų kandidatas Simonas Flečeris. Daug 
paprasčiau jaustis atsipalaidavusiam, kai neturi ko prarasti. Jis ne- 
delsdamas paspaudė Džailzui ranką ir pasakė: 

— Norėjau jums padėkoti. 

— Už ką? — paklausė nuoširdžiai sutrikęs Džailzas. 

— Už tai, kad nuolat visiems neprimenate, jog esu nevedęs; 
Fišeris šį faktą pabrėžia kiekviena pasitaikiusia proga. 

— Gerai, džentelmenai, — kreipėsi Nešas. — Prašau susikaupti, 
nes atėjo metas nustatyti tvarką, kokia kalbėsite. 

Jis ištiesė kumštį su trimis skirtingo ilgio šiaudais. Fišeris iš- 
traukė trumpą, o Flečeris — ilgiausią. 

— Jūs renkatės pirmas, pone Flečeri, — pasakė vedėjas. 

Liberalų kandidatas pakreipė galvą ir sušnabždėjo Džailzui: 

— Kokia tvarka norite, kad kalbėčiau? 

— Antras, — atsakė Džailzas. 

— Kalbėsiu antras, — pasakė Flečeris. Fišeris atrodė nustebęs. 

— Ojūs, sere Džailzai? Pirmas ar paskutinis? 

— Paskutinis; dėkoju, vedėjau. 

— Gerai, sutarta. Jūs, majore Fišeri, kalbėsite pirmas. Aukštyn 
galvas, neieškokit žodžių kišenėje. 

Jis išvedė visus tris kandidatus į sceną; tą vakarą tik šią akimir- 
ką plojo visa salė. Džailzas pažvelgė į publiką; kitaip nei spektaklio 

metu, prožektoriai neužges. Du tūkstančiai liūtų kantriai laukė, kol 
pasirodys krikščionys. 

Dabar jis norėjo būti namuose, sėdėti priešais televizorių su va- 
kariene ant padėklo, norėjo būti bet kur, tik ne čia. Tačiau jis visada 
taip jausdavosi, net ir prieš kreipdamasis į nedidelį būrelį klausy- 
tojų. Jis pažvelgė į Fišerį ir pamatė jam ant kaktos besikaupiančius 
prakaito lašelius; Fišeris mikliai juos nusišluostė iš viršutinės kiše- 
nės išsitraukta nosine. Jis vėl pažvelgė į publiką ir antroje eilėje pa- 
matė sėdinčius ir jam besišypsančius Emą su Hariu. 

— Labas vakaras, ponios ir ponai, esu Endis Nešas, Bristol Eve- 
ning News redaktorius. Man didelė garbė šįvakar vadovauti šiam 
susitikimui — tai vienintelė proga toje pačioje scenoje susitikti vi- 
siems trims kandidatams. Dabar leiskite paaiškinti, kaip vyks de- 
batai. Kiekvienas kandidatas turės šešias minutes įžangos žodžiui. 
Tada auditorija visą pusvalandį galės jų klausinėti. Vakaro pabaigo- 
je visi trys kandidatai galės po dvi minutes viską apibendrinti. Da- 
bar pakviesiu į mus kreiptis konservatorių kandidatą majorą Aleksą 
Fišerį. 

Fišeris ryžtingai nužingsniavo į salės vidurį ir buvo pasveikin- 
tas šiltais plojimais, kurie atsklido iš vienos auditorijos pusės. Jis 
pasidėjo parengtą kalbą ant pulto ir nedelsdamas pradėjo skaityti 
žodis į žodį, tik kartais pakeldamas galvą. 

Džailzas sėdėjo savo vietoje ir nervinosi, atidžiai klausydama- 
sis, laukdamas kokios nors sarkastiškos pastabos, kandžios užuomi- 
nos, bet nieko neišgirdo. Fišeris daugiausia kalbėjo apie tai, kokiems 
įstatymams toriai skirs daugiausia dėmesio, jei sudarys kitą vyriau- 
sybę. Buvo galima pamanyti, kad jis skaito pirkinių sąrašą, kartkar- 
tėmis paįvairinamą žodžių „metas pokyčiams“. Jis nė kartelio nepa- 
minėjo nė vieno savo oponento. Ir tada Džailzas suprato, ką Fišeris 
sumanęs. Jis pats nė vieno iš jų nepuls asmeniškai; šitai bus palikta 
jo leitenantams, tolygiai pasiskirsčiusiems po salę. Kai Fišeris grįžo 

į savo vietą, iš entuziastingų aplodismentų nesunkiai buvo galima 
suprasti, kur įsitaisę jo rėmėjai. 

Liberalų kandidatas kalbą pradėjo dėkodamas taip gausiai su- 
sirinkusiai auditorijai už tai, kad nepasiliko namuose žiūrėti muilo 
operos „Karūnavimo gatvė“, o atėjo pasiklausyti jo; šie žodžiai buvo 
sutikti juoko ir šiltų plojimų. Per šešias minutes jis aptarė vietinę 
politiką, kalbėdamas apie viską — pradedant duobėmis gatvėse ir 
baigiant kaimo autobusų bilietų kainomis. Kai grįžo į savo vietą, jau 
kita auditorijos dalis buvo tokia pati ištikima ir palaikanti. 

Kai Flečeris atsisėdo, į scenos vidurį atėjo Džailzas, nors ir ne- 
sijautė taip atsipalaidavęs, kaip vylėsi atrodąs. Ant pulto jis padėjo 
plakatėlį su septyniomis rubrikomis: Švietimas, Nedarbas, Profesinės 
sąjungos, Nacionalinė sveikatos apsauga, Europa, Gynyba ir Bristolis. 

Autoritetingai ir su pasitikėjimu kalbėdamas kiekviena tema jis 
beveik nežiūrėjo į plakatėlį, žvelgė tiesiai į klausytojus. Kalbėtojui 
grįžus į savo vietą, jo šalininkai pakilo kaip vienas, o kartu su jais ir 
nemenkas skaičius neapsisprendusių žmonių. Jei debatai dabar ir 
būtų pasibaigę, nugalėtojas būtų tik vienas, bet kai Džailzas atsisė- 
do, vedėjas skyrė laiko klausimams pridurdamas: 

— Tikiuosi, jūsų klausimai bus verti jau išsakytų svarių min- 
čių, ir niekas nesigriebs asmeniškumų, tikėdamasis rytojaus laikraš- 
čiuose išvysti kokią pigią antraštę; pats būdamas redaktorius, galiu 
jus patikinti, kad tokių antraščių nepamatysite. 

Šis pareiškimas sukėlė tokią spontaniškų aplodismentų audrą, 
kad net Džailzas pirmą kartą tą vakarą atsikvėpė. 

— Taip, ponia. Ledi ketvirtoje eilėje. 

— Visuomenė vis labiau sensta; gal kandidatai galėtų mums at- 
skleisti ilgalaikius planus pensijų klausimu? 

Vedėjui nespėjus nuspręsti, kuris kandidatas pirmas turėtų at- 
sakyti į šį klausimą, vėl atsistojo Džailzas. 

— Valdant leiboristams, pensijos didėjo kasmet, — pareiškė 

jis, — nes ši vyriausybė mano, kad civilizuota visuomenė vienodai 
turi rūpintis tiek jaunais, tiek senais. 

Tada Fišeris išsakė savo partijos nuostatas, surašytas centrinio 
partijos štabo parengtose direktyvose, o paskui liberalų kandidatas 
papasakojo apie motiną, dienas leidžiančią senelių namuose. 

— Dabar galite klausti jūs, pone, — pasakė Nešas rodydamas į 
žmogų, sėdintį pirmo aukšto balkone; jis turėjo gerokai palaukti, ko! 
gavo mikrofoną. 

— Ar visi kandidatai mano, kad Jungtinė Karalystė turėtų stoti 
į Bendrąją rinką? 

Fišeris buvo gerai pasirengęs šiam klausimui, priminė auditori- 
jai ilgalaikį Tedo Hito įsipareigojimą Europai ir dar pridūrė, kad jei 
bus išrinkti toriai, jie padarys viską, kas tik nuo jų priklauso, idant 
užtikrintų Britanijai galimybę tapti Europos Ekonominės Bendrijos 
nare. 

Simonas Flečeris priminė auditorijai, kad būtent jo partija pir- 
moji iškėlė mintį apie stojimą į Bendrąją rinką; jis išsakė pasitenki- 
nimą, kad dabar ir kitos dvi partijos pučia į liberalų dūdą. 

Džailzas atsistojo, ketindamas kreiptis į auditoriją. Labai no- 
rėjo pasakyti, kad būdamas Berlyne sulaukė oficialaus Prancūzijos 
užsienio reikalų ministro pareiškimo, esą Prancūzija džiaugtųsi už- 
simezgusiu dialogu tarp dviejų šalių. Tačiau Berlyno paminėjimas 
vienai klausytojų daliai būtų tarsi raudona skraistė, kurios ir laukia- 
ma. Todėl jis tik pasakė: 

— Kalbant apie stojimą į Bendrąją rinką, manau, drąsiai galima 
sakyti, kad visos trys partijos šiuo klausimu vieningai sutaria, todėl 
lieka išsiaiškinti, kuris ministras pirmininkas galiausiai pasirašys 
Romos sutartį. 

Buvo pateikti dar keli klausimai apie vietinius, nacionalinius ir 
užsienio politikos reikalus, Džailzas nesulaukė jokių smūgių žemiau 
Juostos ir jau buvo bepradedąs manyti, kad iš balos išlips sausas. 

— Leisiu paklausti dar dviem žmonėms, — pasakė Nešas, žvelg- 
damas į laikrodį. — Taip, ponia, jūs, stovinti gale. 

Džailzas iškart ją pažino. 

— Gal galėtų visi trys kandidatai mums atskleisti savo šeiminį 
statusą ir pasakyti, ar šįvakar jų žmonos yra su jais? — puikiai iš- 
moktą klausimą pateikė nekaltos išvaizdos pagyvenusi ponia, kurią 
Džailzas gerai prisiminė nuo jos dalyvavimo torių valdyboje laikų. 

Šįkart pirmas pašoko Fišeris ir pateikė taip pat gerai paruoštą 
atsakymą: 

— Deja, aš jau keleri metai esu išsiskyręs, tačiau vis tiek viliuo- 
si, kad vieną gražią dieną rasiu tinkamą partnerę. Bet, kad ir kokia 
būtų mano šeimos padėtis, noriu jus patikinti, jog man niekada ne- 
šaus į galvą veltis į atsitiktinius santykius, grįstus seksu. 

Susirinkusieji vieningai aiktelėjo, o viena salės dalis prapliupo 
audringais plojimais. 

Liberalų kandidatas pasakė: 

— Susirasti merginą man taip pat sunku, kaip ir rasti žmonių, 
kurie už mane balsuotų, bet kaip ir majoras aš dar nepasiduodu, — 
jo žodžiai buvo sutikti plojimais ir juoku. 

Džailzui buvo liūdna, kad Flečeris negali atvirai kalbėti apie 
savo seksualinę orientaciją, ir jis laukė tos dienos, kai viešai papa- 
sakos, kad jo partneris sėdi pirmoje eilėje ir kad jie jau daug metų 
laimingai gyvena kartu. 

Užėmes jo vietą Džailzas atsistojo šalia pulto, atviru žvilgsniu 
pažvelgė į auditoriją ir nusišypsojo. 

— Nesu šventas. 

— Teisybė! — sušuko konservatorių rėmėjas, bet jo šūksnį pa- 
sitiko nejauki tyla. 

— Pripažįstu, kad išklydau iš kelio, todėl, kaip visi žinote, šį- 
vakar šalia manęs nėra Gvinetės, ir dėl to man nuoširdžiai gaila. Ji 
buvo ištikima, gera žmona, aktyviai dirbusi mano apygardoje. 

Akimirką patylėjęs jis pridūrė: 

— Bet tikiuosi, kad, atėjus metui atiduoti savo balsą, ant žmo- 
gaus silpnybių svarstyklių jūs padėsite dvidešimt penkerius metus 
tarnystės šio didžio miesto žmonėms, o ne kvailo poelgio klaidą, nes 
man būtų garbė ir privilegija ir toliau jums visiems tarnauti dar dau- 
gelį metų. 

Kai auditorija pradėjo ploti, Džailzas suturėjo šypsnį ir jau ren- 
gėsi grįžti į savo vietą, bet kažkas suriko: 

— Ar nemanote, kad atėjo metas daugiau papasakoti apie Ber- 
lyną? 

Salėje pasigirdo šurmulys, susirinkusieji ėmė pašnibždomis 
kalbėtis, pirmininkas akimirksniu pašoko, bet Džailzas jau spėjo 
grįžti prie pulto. Jis įsitvėrė pulto šonų, kad niekas nepastebėtų, 
kaip nervinasi. Du tūkstančiai žmonių nekantriai laukė, o jis žvelgė 
į vis dar stovintį savo inkvizitorių. Džailzas palaukė, kol salė visai 
nutils. 

— Mielai taip ir padarysiu, pone. Supratau, kad Berlynas — tra- 
gedijos ištiktas miestas, padalytas dvylikos pėdų betoninės sienos, 
apraizgytos spygliuota viela. Ji buvo pastatyta ne tam, kad sulaikytų 
vakarų vokiečius, o tam, kad neišleistų rytų vokiečių — įsteigtas di- 
džiausias pasaulyje kalėjimas. Vargu ar tai — įtikinamas argumen- 
tas komunizmo naudai. Bet meldžiuosi, kad sulaukčiau akimirkos, 
kai toji siena bus nušluota nuo žemės paviršiaus. Tikiuosi, šiuo klau- 
simu mudu abu galime sutikti, pone. 

Vyriškis vėl atsisėdo, o Džailzas grįžo į savo vietą klausydama- 
sis kurtinančių aplodismentų. 

Paskutinis klausimas buvo apie profsąjungų galią; tiek Džail- 
zo, tiek Fišerio atsakymai nuskambėjo neįtikinamai — Džailzas jau 
nebegalėjo susikaupti, o Fišeris dar nesijautė atsigavęs po to, kai jo 
smogikas pats buvo parblokštas ant menčių. 

Atėjus metui apibendrinti, Džailzas jau buvo budrus; jis užtru- 

ko, kol išėjo iš salės, nes teko spausti daugybę ištiestų rankų. Vis 
dėlto vakarą geriausiai apibendrino Grifas: 
— Mes vėl lenktyniaujame. 


22 


Bristol Evening News šauniai stengėsi parašyti nešališką api- 
bendrinantį straipsnį apie Hipodromo teatre praėjusį vakarą įvyku- 
sius debatus, bet nereikėjo skaityti tarp eilučių, kad suprastum, kas, 
laikraščio nuomone, yra nugalėtojas. Nors ir santūriai, bet laikraštis 
rekomendavo skaitytojams grąžinti serą Džailzą Baringtoną į Ben- 
druomenių Rūmus. 

— Mes dar nelaimėjome, — pasakė Grifas, mesdamas laikraštį 
į artimiausią šiukšliadėžę. — Todėl grįžkime prie darbo. Iki balsavi- 
mo punktų darbo pabaigos kitą ketvirtadienį dar liko šešios dienos, 
devynios valandos ir keturiolika minučių. 

Kiekvienas ėmėsi savo darbo — analizavo agitacijos metu vykdy- 
tos apklausos rezultatus, rengė balsavimo biuletenius rinkimų dienai, 
dar kartą tikrino, ką reikėtų nuvežti į balsavimo punktą, atsakinėjo į 
visuomenės pateiktus klausimus, dalijo paskutinius agitacinius lape- 
lius ar stengėsi, kad kandidatas būtų pavalgydintas ir pagirdytas. 

— Verčiau tegu dirba, — pasakė Grifas, grįžęs į štabą ir toliau 
sėdęs prie agitacinių lapelių, kurie bus įmesti į kiekvieno registruoto 
leiboristų šalininko pašto dėžutę rinkimų išvakarėse. 


Balsavimo dieną, be penkiolikos minučių šeštą ryto, Džailzas ir 
vėl stovėjo Templio pievų geležinkelio stotyje ir kiekvienam, kuriam 
tik paspausdavo ranką, priminė: 

— Šiandieną balsuokite už Baringtoną! 

Grifas sudarė dienotvarkę, surašė kiekvieną rinkimų dienos 
minutę iki pat balsavimo punktų uždarymo dešimtą vakaro. Džail- 
zui jis skyrė dešimt minučių paskanauti pyrago su kiauliena, sumuš- 
tinio su sūriu ir pasimėgauti puspinte sidro populiariausioje apygar- 
dos aludėje. 

Pusę septynių ryto Džailzas pakėlė akis į dangų ir nusikeikė, kai 
pradėjo lyti. Nejau dievai nežino, kad tarp aštuntos ir dešimtos ryto 
ir tarp penktos ir septintos vakaro leiboristų šalininkai balsuoja ak- 
tyviausiai? Toriai savuosius balsus visada susišluoja tarp dešimtos ir 
penktos. Nuo septintos valandos vakaro iki dešimtos, kai uždaromi 
punktai, balsuoti gali ateiti bet kas. Dievai turbūt išgirdo jo maldą, 
nes liūtis tęsėsi kokias dvidešimt minučių. 

Šešiolikos valandų darbo dieną Džailzas baigė stovėdamas prie 
dokų vartų — norėjo įsitikinti, kad atėjusieji naktinės pamainos 
darbuotojai jau balsavo. Jeigu dar nebuvo balsavę, nedelsiant buvo 
siunčiami į balsavimo punktą kitoje gatvės pusėje. 

— Bet aš pavėluosiu į darbą. 

— Pažįstu pirmininkę, — atsakydavo Džailzas. 

Baigusiems darbą ir ketinantiems užsukti į aludę Džailzas ne- 
siliovė kartojęs: 

— Būtinai pabalsuokite, prieš užsisakydami pirmą pintą. 

Grifas ir jo komanda nuolat tikrino rinkimų agitacijos apklausos 
duomenis, kad galėtų prisibelsti pas tuos, kurie dar neatidavė savo 
balso, ir jiems primintų, jog balsavimo punktai dirba iki dešimtos. 

Viena minutė po dešimtos Džailzas paspaudė ranką paskuti- 
niam rinkėjui ir be proto ištroškęs nužingsniavo gatve pas dokų dar- 
bininkus, sėdinčius „Lorde Nelsone“. 

— Įpilk pintą, — paprašė pasirėmes ant baro. 

— Atleiskite, sere Džailzai. Jau po dešimtos; juk nenorite, kad 
prarasčiau patentą. 

Du prie baro sėdintys vyrai čiupo tuščią bokalą ir pripildė iš 
savo dviejų pintų. 

— Ačiū, — padėkojo Džailzas, keldamas bokalą. 

— Mes abu jaučiamės truputį prasikaltę, — prisipažino vienas 
išjų. — Per liūtį puolėme bėgti ir nenuėjome balsuoti. 

Džailzas būtų mielai užpylęs alų jiems ant galvų. Dairydamasis 
po aludę jis svarstė, kiek dar prarado balsų lyjant lietui. 

Po kelių minučių į „Lordą Nelsoną“ atėjo Haris. 

— Atleisk, kad tempiu tave lauk, — pasakė jis, — bet Grifas man 
liepė parvežti tave namo. 

— Tam žmogui negaliu nepaklusti, — atsakė Džailzas, baigda- 
mas savo pintą. 

— O kas bus toliau? — paklausė Haris, kai jiedu automobiliu 
važiavo į Baringtono namus. 

— Nieko nauja. Vietinė policija surinks visos apygardos balsa- 
dėžes ir nugabens jas į rotušę. Dalyvaujant savivaldybės sekretoriui 
ponui Hardžiui, bus perlaužti antspaudai, ir, patikrinus rinkimų do- 
kumentus, pradėti skaičiuoti balsai. Taigi dabar nėra jokios pras- 
mės užsukti į rotušę, neverta tikėtis rezultatų iki trečios ryto. Grifas 
mane paims apie vidurnaktį. 


Kai suskambo durų skambutis, Džailzas snūduriavo vonioje. 
Jis neskubėdamas išlipo, užsimetė chalatą ir, pravėręs vonios kam- 
bario langą, pamatė apačioje ant slenksčio stovintį Grifą. 

— Atleisk, Grifai, turbūt užsnūdau vonioje. Užeik ir įsipilk ko 
nors išgerti. Nusileisiu kiek galėdamas greičiau. 

Džailzas užsivilko tą patį kostiumą, kurį dėvėdavo per kiekvie- 
ną balsų skaičiavimą, nors, jam teko pripažinti, dabar jau nebeįsten- 
gė užsegti vidurinės švarko sagos. Po penkiolikos minučių jis jau lei- 
dosi laiptais. 

— Neklausk, nes aš nežinau, — pasakė Grifas važiuodamas pro 
vartus. — Galiu pasakyti tik tiek: jei tikėsime naujausia apklausa, 
toriai laimėjo maždaug keturiasdešimčia vietų. 

— Vadinasi, grįžtame į opoziciją, — atsakė Džailzas. 

— Tik tada, jei laimėsi tu, o mūsų apklausos duomenimis, skir- 
tumas visai menkas, — kalbėjo Grifas. — Vėl kartojasi penkiasde- 
šimt pirmieji. 

Grifas daugiau nieko nebesakė, kol jie neįsuko į automobilių 
aikštelę prie rotušės; tada staiga ir pratrūko tris bemieges savaites 
tramdytas pyktis: 

— Ne minties apie pralaimėjimą negaliu suvirškinti, — drėbė 
Grifas, — o minties, kad tas sušiktas majoras Fišeris laimės. 

Džailzas kartais pamiršdavo, kaip aistringai Grifas imasi savo 
darbo ir koks jis laimingas, turėdamas tokį patikėtinį. 

— Gerai, — pratarė Grifas. — Dabar, kai nuridenau nuo širdies 
akmenį, vykdykime savo pareigas toliau. 

Jis išlipo iš automobilio, pasitaisė kaklaraištį ir patraukė rotu- 
šės link. Kai jiedu lipo laiptais, Grifas atsisuko į Džailzą ir pasakė: 

— Pasistenk atrodyti taip, tarsi tikėtumeisi laimėti. 

— O jeigu nelaimėsiu? 

— Tada tau teks pasakyti kalbą, kurios dar niekada nesi sakęs; 
tau tai bus nauja patirtis. 

Džailzas juokėsi, kai jie įžengė į triukšmingą sausakimšą salę, 
kurioje buvo skaičiuojami balsai. 

Salėje buvo sustatyta tuzinas laikinai sukaltų ilgų stalų; iš abie- 
jų stalų pusių sėdėjo miesto valdybos pareigūnai ir atrinkti partijų 
atstovai, įnirtingai skaičiuojantys arba stebintys. Kai tik ant stalo 
būdavo išverčiama nauja juoda balsadėžė, išsitiesdavo miškas ran- 
kų, mikliai rūšiuojančių kandidatų pavardes ir dėliojančių lapelius 
į tris atskiras krūvas dar prieš pradedant skaičiuoti. Mažutės de- 
šimčių krūvelės greitai pavirsdavo šimtų krūvomis, o tada šimtinės 
būdavo perrišamos raudona, mėlyna arba geltona juostele ir visos 
rikiuojamos gale stalo lyg pėstininkai. Grifas apdairiai stebėjo visą 
procesą. Paprasta klaida — ir šimtas balsų galėjo nugulti netinka- 
moje vietoje. 

— Ką norite, kad padarytume? — paklausė Sebas, kai jiedu su 
ponia Pariš priėjo prie Džailzo ir Grifo. 

— Pasirinkite kiekvienas po stalą ir praneškite man, jei paste- 
bėsite ką nors, kas jums pasirodys įtartina. 

— O ką veiksi tu? — paklausė Džailzas. 

— Darysiu tai, ką darau visada, — atsakė Grifas, — kruopščiai 
peržvelgsiu balsus iš Vudbino dvaro ir Arkadijos aveniu. Kai patikrin- 
siu biuletenius, galėsiu pasakyti, kas laimės. 

Grifo komanda pasirinko po stalą; nors buvo dirbama lėtai, 
viskas vyko sklandžiai. Apėjes visą salę ir gražiai išvengęs Fišerio, 
Džailzas priėjo prie Grifo. 

— Arkadijos aveniu dviem šimtais balsų atsilieki, o Vudbino 
dvare maždaug dviem šimtais pirmauji, vadinasi, gali būti visaip. 

Dar kartą apsukęs ratą apie salę, Džailzas galėjo tvirtai pasakyti 
tik viena: Simonas Flečeris liks trečias. 

Po kelių minučių ponas Hardis pabaksnojo vidury scenos sto- 
vintį mikrofoną. Salė nutilo, visi atsigręžė į savivaldybės sekretorių. 

— Prašyčiau kandidatus ateiti pas mane patikrinti sugadintų 
biuletenių. 

Grifui visada patiko ši nedidelė ceremonija. 

Kai trys kandidatai ir jų patikėtiniai apžiūrėjo keturiasdešimt du 
sugadintus lapelius, visi nutarė, kad dvidešimt du biuleteniai galio- 
jantys — dešimt balsų už Džailzą, devyni už Fišerį ir trys už Flečerį. 

— Tikėkimės, kad tai — pranašingas ženklas, — pratarė Gri- 
fas, — nes, kaip byloja garsioji Čerčilio frazė, ir vieno pakanka. 

— Ar yra kokių nors netikėtumų? — paklausė Sebas, jiems nu- 
lipus nuo scenos. 

— Ne, — atsakė Grifas, — bet man patiko vienas savivaldybės 
sekretoriaus atmestas biuletenis: Ar jūsų mergina Rytų Berlyne ga- 
lės balsuoti paštu? 

Džailzas išspaudė šypseną. 

— Grįžkim prie darbo. Negalime leisti nė vienos klaidelės; nie- 
kada nepamirškite penkiasdešimt pirmųjų, kai viską išgelbėjo Sebas. 

Tai vienoje, tai kitoje salės pusėje ėmė kilti rankos; vadinasi, vis 
kuris nors stalas baigė skaičiuoti balsus. Tada pareigūnas dar kartą 
patikrindavo skaičius ir juos pasakydavo savivaldybės sekretoriui, o 
šis savo ruožtu įvesdavo juos į skaičiavimo mašiną. Džailzas dar pri- 
siminė tuos laikus, kai velionis ponas Veinraitas kiekvieną skaičių 
įrašydavo į sąskaitų knygą, o paskui trys jo pavaduotojai tikrinda- 
vo ir pertikrindavo kiekvieną iš jų, kol galiausiai būdavo ryžtamasi 
skelbti rezultatus. 

Antrą valandą keturiasdešimt devynios minutės ryto savivaldy- 
bės sekretorius vėl priėjo prie mikrofono ir jį pabaksnojo. Akimirks- 
niu stojusi tyla buvo sutrikdyta tik nuo stalo nukritusio ir grindimis 
nusiritusio pieštuko. Ponas Hardis laukė, kol pieštukas bus pakeltas. 

— Aš, Leonardas Derekas Hardis, atsakingas už rinkimų rezul- 
tatus Bristolio dokų apygardoje, skelbiu, kiek balsų buvo atiduota už 
kiekvieną kandidatą: 


už serą Džailzą Baringtoną — 18 971, 
už Simoną Flečerį — 3 586, 
už majorą Aleksandrą Fišerį — 18... 


Išgirdęs žodį „aštuoniolika“, o ne „devyniolika“, Džailzas buvo 
tikras, kad laimėjo. 

— ... 994. 

Torių stovykla akimirksniu pratrūko džiūgauti. Stengdamasis 
perrėkti triukšmą Grifas paprašė pono Hardžio perskaičiuoti bal- 
sus, ir jam iškart buvo pažadėta. Visas procesas prasidėjo iš naujo, 
kiekvienas stalas tikrino ir vėl pertikrino iš pradžių dešimtis, pas- 
kui — šimtus, galiausiai — tūkstančius, o tada vėl pranešė skaičius 
savivaldybės sekretoriui. 

Trečią valandą dvidešimt septynios minutės ryto jis vėl paprašė 


tylos. 

— Aš, Leonardas Derekas Hardis, atsakingas už rinkimų rezul- 
tatus... 

Nulinko galvos, užsimerkė akys, kai kurie net nusigręžė nuo 
scenos, negalėdami žiūrėti, sukryžiavę pirštus laukdami, kol bus pa- 
skelbti skaičiai. 

— ... už kiekvieną kandidatą atiduota štai tiek balsų: 


už serą Džailzą Baringtoną — 18 972, 
už Simoną Flečerį — 3 586, 
už majorą Aleksandrą Fišerį — 18 993. 


Džailzas žinojo, kad esant tokiam menkam skirtumui jis galė- 
tų reikalauti balsus perskaičiuoti dar kartą, bet nereikalavo. Jis tik 
nenorom linktelėjo, savivaldybės sekretoriui parodydamas, jog su 
rezultatais sutinka. 

— Skelbiu majorą Aleksandrą Fišerį esantį teisėtai išrinktą 
Bristolio dokų apygardai atstovausiantį parlamento narį. 

Vienoje salės pusėje pasigirdo kurtinantys sveikinimo šūksniai, 
naująjį parlamentarą partijos kolegos pasisodino ant pečių ir nešio- 
jo po kambarį. Džailzas priėjęs paspaudė Fišeriui ranką — pirmą 
kartą per visą rinkimų kampaniją. 

Kai buvo pasakytos trys kalbos — Fišeris triumfavo laimėjęs, 
Džailzas apgailestavo pralaimėjęs, Simonas Flečeris pabrėžė, kad 
šįkart surinko daugiausia balsų nei visus ankstesnius kartus, — iš- 
rinktas naujasis parlamento narys ir jo kolegos išėjo švęsti pernakt, 
o nugalėtieji sliūkino po du ar po tris; Grifas ir Džailzas išėjo su pas- 
kutiniaisiais. 

— Mums būtų pasisekę, jei prognozės nebūtų buvusios prieš 
mus, — pasakė Grifas, veždamas buvusį parlamentarą namo. 

— Tik dvidešimt vienas balsas, — pratarė Džailzas. 

— Vienuolika, — atsakė Grifas. 

— Vienuolika? — pakartojo Džailzas. 

— Jeigu vienuolika balsavusiųjų būtų persigalvoję. 
— Ir jeigu pusę septynių nebūtų dvidešimt minučių liję. 
— Šie metai — „jeigu“ metai. 

Prieš pat penkias Džailzas galiausiai atsigulė. Jis užgesino lem- 
pute prie lovos, padėjo ant pagalvės galvą ir užsimerkė, bet tada su- 
skambo žadintuvas. Suurzges jis vėl uždegė šviesą. Jau nebereikia 
šeštą ryto stovėti Templio pievų geležinkelio stotyje ir sveikintis su 
ankstyvaisiais praeiviais, skubančiais į darbą. 

Esu Džailzas Baringtonas, aš — leiboristų kandidatas, da- 
lyvavęs vakarykščiuose rinkimuose... Jis išjungė žadintuvą, giliai 
įmigo ir nepabudo iki pat vienuoliktos. 

Vėlai papusryčiavęs, o gal suvalgęs priešpiečius, jis nusiprau- 
sė po dušu, apsirengė, susikrovė lagaminėlį ir kiek po vidurdienio 
pajudėjo nuo Baringtono namų vartų. Jis neskubėjo, nes lėktuvas 
pakils iš Hitrou tik popiet, penkiolika minučių po keturių. 

Jeigu — ir vėl „jeigu“ — Džailzas būtų užtrukęs namuose dar 
kelias minutes, būtų sulaukęs Haroldo Vilsono, sudarinėjančio ap- 
dovanojimų sąrašą, skambučio. Naujasis opozicijos lyderis ketino 
pasiulyti Džailzui galimybę dirbti Lordų Rūmuose: užimti vietą pir- 
mojoje opozicijos suolų eilėje kaip užsienio reikalų atstovui. 

Ponas Vilsonas vakare vėl mėgino skambinti, bet tuo metu 
Džailzas jau buvo nusileidęs Berlyne. 


Vos prieš kelis mėnesius didžiai gerbiamas parlamentaras se- 
ras Džailzas Baringtonas buvo vežamas tiesiai prie trapo Hitrou oro 
uoste, ir lėktuvas pakildavo tik tada, kai jis, įsitaisęs pirmoje klasėje, 
užsisegdavo saugos diržą. 

Dabar, įsispraudęs tarp moters, niekaip nesiliaujančios plepėti 
su kitoje tako pusėje sėdinčia drauge, ir vyriškio, akivaizdžiai be- 
sidžiaugiančio, kad jam trukdo versti The Times puslapius, Džail- 
zas galvojo apie tai, ko neprarado. Dviejų su puse valandų skrydis 
atrodė begalinis, ir lėktuvui nusileidus jam teko bėgti per lietų iki 
terminalo. 

Nors jis buvo vienas iš pirmųjų, išlipusių iš lėktuvo, kone pasku- 
tinis atsiėmė bagažą. Jau buvo pamiršęs, kaip ilgai gali prireikti lauk- 
ti, kol ant slenkančios juostos pasirodys tavo lagaminas. Kol pasiėmė 
lagaminą, kol išėjo iš muitinės ir galiausiai pasiekė prie taksi lauku- 
sios eilės priekį, jis visai nusivarė nuo kojų. 

— Čarlio kontrolės punktas, — tepasakė įlipęs į taksi automo- 
bilio galą. 

Vairuotojas įdėmiau į jį pažiūrėjo, nusprendė, kad jis psichiškai 
sveikas, bet vis tiek išleido iki sienos likus keliems šimtams jardų. 
Vis dar lijo. 

Bėgdamas muitinės link, vienoje rankoje laikydamas lagaminą, 
o kita The Times prisidengdamas galvą, jis negalėjo neprisiminti 
paskutinės kelionės į Berlyną. 

Pasiekęs muitinę jis atsistojo į neilgą eilutę, bet vis tiek ilgai 
užtruko, kol atėjo jo eilė. 

— Labas vakaras, pone, — pasisveikino jo tautietis, kai Džailzas 
padavė savo pasą ir vizą. 

— Labas vakaras, — atsakė Džiazas. 

— Sere Džailzai, gal galėčiau paklausti, kodėl lankotės Rytų 
sektoriuje? — apžiūrinėdamas dokumentus mandagiai paklausė pa- 
reigūnas. 

— Ketinu aplankyti draugę. 

— Ar ilgai ketinate būti Rytų sektoriuje? 

— Septynias dienas. 

— Tai maksimalus dienų skaičius, turint laikiną vizą, — primi- 
nė pareigūnas. 

Džailzas linktelėjo vildamasis, kad per septynias dienas gaus 
atsakymus į visus klausimus ir galiausiai sužinos, ar Karina jam jau- 
čia tą patį, ką jis jai. Pareigūnas nusišypsojo, antspaudu pažymėjo 
pasą ir nuoširdžiai palinkėjo sėkmės. 

Gerai nors tiek, kad Džailzui išėjus iš muitinės jau nebelijo. 
Pėsčias jis leidosi į netrumpą žygį niekieno žeme tarp dviejų pasie- 
nio punktų; jis ėjo kaip fizinis asmuo, reprezentuojantis save patį, o 
ne važiavo ambasados „Rolls Royce“, lydimas ambasadoriaus. 

Pamatęs prie Rytų Berlyno sienos budintį sargybinį, Džailzas 
iškart prisiminė, kad turistų jie nelaukia. Jis įėjo į kitą pastatą, tur- 
būt nemačiusį nė lašo dažų nuo tada, kai iškilo ši siena; čia niekam 
nerūpėjo seni, pavargę ar ligoti žmonės, norintys prisėsti. Ir vėl eilė, 
ir vėl laukimas, šįkart jau ilgesnis, kol galiausiai jis padavė pasą jau- 
nam muitininkui, jokia kalba nepalinkėjusiam labo vakaro. 

Pareigūnas iš lėto vertė paso lapelius ir akivaizdžiai buvo suglu- 
mes: kiek daug šalių šis užsienietis aplankė per pastaruosius ketve- 
rius metus! Atvertęs paskutinį puslapį, jis pakėlė dešinę ranką delnu 
į Džailzą, lyg eismą reguliuojantis policininkas, ir pasakė „laukit“; 
be jokių abejonių, tai vienintelis anglų kalbos žodis, kurį jis mokėjo. 
Tada jis nuėjo į kabineto galą, pabeldė į duris su užrašu KOMMAN- 
DANT ir užjų pradingo. 

Po kurio laiko durys atsidarė, ir išėjo žemas plikas vyriškis. Jis 
atrodė panašaus amžiaus kaip ir Džailzas, tačiau negalėjai pasakyti 
tiksliai, nes nublizgęs jo kostiumas su liemene buvo toks senamadiš- 
kas, jog jį galėjo dėvėti ir jo tėvas. Papilkėjusių vyriškio marškinių 
apykaklė ir rankogaliai buvo apspurę, o raudonas kaklaraištis, ro- 
dos, gerokai per dažnai lygintas. Tačiau nustebino jo puikus anglų 
kalbos mokėjimas. 

— Pone Baringtonai, gal eitumėte su manimi, — iškart pasakė. 

Paaiškėjo, kad „gal eitumėte“ buvo įsakymas, nes jis nedelsda- 
mas apsisuko ant kulnų ir neatsigręždamas nužingsniavo į savo ka- 

binetą. Jaunasis pareigūnas pakėlė atitvaro segmentą, kad Džailzas 
sektų iš paskos. 

Pareigūnas atsisėdo už rašomojo stalo, jei stalą su vienu stal- 
čiumi apskritai galima vadinti rašomuoju. Džailzas atsisėdo priešais 
jį ant kietos medinės kėdės, neabejotinai tos pačios gamyklos pro- 
dukto. 

— Pone Baringtonai, koks jūsų vizito Rytų Berlyne tikslas? 

— Lankau draugę. 

— Kuo toji draugė vardu? 

Džailzas dvejojo, bet vyriškis nenuleido nuo jo akių. 

— Karina Pengeli. 

— Ar ji — jūsų giminaitė? 

— Ne; jau sakiau, draugė. 

— Kiek laiko ketinate būti Rytų Berlyne? 

— Kaip matote, man išduota viza savaitei. 

Pareigūnas ilgokai apžiūrinėjo vizą, tarsi vildamasis rasti kokį 
nors netikslumą, tačiau Džailzas buvo prašęs Užsienio reikalų mi- 
nisterijoje dirbančio bičiulio vizą patikrinti, ir jis patvirtino, kad vi- 
sos grafos užpildytos teisingai. 

— Kokia jūsų profesija? — klausinėjo pareigūnas. 

— Aš — politikas. 

— Ką tai reiškia? 

— Buvau parlamento narys, Užsienio reikalų ministerijos pa- 
reigūnas, todėl pastaraisiais metais tiek daug keliavau. 

— Bet dabar nesate ministerijos pareigūnas, parlamento narys 
taip pat nesate. 

— Taip, nesu. 

— Minutėlę prašau palaukti. 

Pareigūnas pakėlė telefono ragelį, surinko tris skaičius ir laukė. 
Kai kažkas atsiliepė, jis pradėjo ilgą pokalbį, kurio Džailzas nesu- 
prato nė žodelio, bet iš pagarbaus tono galėjo neabejodamas spręsti, 

kad vyriškis kalba su gerokai viršesniu už save. Kaip būtų gerai, kad 
čia būtų Karina ir jam viską išverstų. 

Pareigūnas ėmė kažką užsirašinėti į priešais padėtą bloknotą 
vis kartodamas ja. Dar po kelių ja jis galiausiai padėjo ragelį. 

— Pone Baringtonai, prieš antspauduodamas vizą norėčiau 
jums pateikti dar vieną ar du klausimus. 

Kai pareigūnas pažvelgė į bloknotą, Džailzas pamėgino iš- 
spausti šypsenėlę. 

— Ar esate kaip nors susijęs su ponu Hariu Kliftonu? 

— Taip, esu. Jis — mano svainis. 

— Ar remiate jo kampaniją, kuria jis mėgina išlaisvinti iš kalė- 
jimo nusikaltėlį Anatolijų Babakovą? 

Džailzas žinojo, kad nuoširdžiai atsakęs į klausimą neteks vi- 
zos. Nejau tasai žmogus negali suprasti, jog visą pastarąjį mėnesį 
jis skaičiavo valandas, kol vėl galės pamatyti Kariną? Jis neabejojo: 
Haris suprastų jam kilusią dilemą. 

— Kartoju, pone Baringtonai, ar remiate savo svainio kampani- 
ją, kuria jis siekia išlaisvinti nusikaltėlį Anatolijų Babakovą? 

— Taip, remiu, — atsakė Džailzas. — Haris Kliftonas — vienas 
iš šauniausių kada nors mano pažinotų žmonių, ir aš neabejotinai 
remiu jo kampaniją, kad rašytojas Anatolijus Babakovas būtų pa- 
leistas. 

Pareigūnas grąžino Džailzui pasą, atidarė rašomojo stalo stal- 
čių ir įdėjo ten vizą. 

Džailzas atsistojo, netaręs nė žodžio apsisuko ir išėjo iš pasta- 
to, o išėjęs pamatė, kad vėl pradėjo lyti. Jis leidosi ilgon kelionėn 
pėsčiomis atgal į Vakarus svarstydamas, ar dar kada nors pamatys 
Kariną. 


Sebastijonas Kliftonas 


1970 

— r kada nors esate baisiai apsikvailinęs, būdamas mano 
mžiaus? — paklausė Sebastijonas, kai jiedu sėdėjo ve- 
randoje gurkšnodami. 

— Jei gerai prisimenu, baisiai apsikvailindavau ne dažniau nei 
kartą per savaite, — atsakė Rosas Bačananas. — Na, per tiek metų 
šiek tiek pasitaisiau, bet nelabai. 

— Bet ar esate kada nors padaręs tokią milžinišką klaidą, kad 
paskui gailėjotės visą gyvenimą? — kamantinėjo Sebas, neliesdamas 
šalia padėtos brendžio taurės. 

Rosas iškart neatsakė, nes labai gerai suprato, kur Sebas lenkia. 

— Nesu padaręs nieko, ko paskui nebūčiau galėjęs ištaisyti, — 
jis gurkštelėjo viskio ir pridūrė: — Ar tikrai esi absoliučiai įsitikinęs, 
kad negali jos dar kartą kaip nors laimėti? 

— Rašiau jai kelis kartus, bet ji taip ir neatsakė. Galiausiai nu- 
sprendžiau, kad turiu vykti į Ameriką ir išsiaiškinti, ar ji kada nors 
sutiks man suteikti antrą progą. 

— Ojokios kitos taip ir nebuvai sutikęs? — pasidomėjo Rosas. 

— Tokios — nebuvau, — atsakė Sebastijonas. — Vienas kitas 
romanas, gerokai per daug vienos nakties nuotykių, bet, atvirai kal- 
bant, Sima buvo vienintelė moteris, kurią mylėjau. Jai nerūpėjo, kad 
aš be skatiko. O man, kvailam, rūpėjo. Rosai, ar jums buvo kada 
nors iškilusi tokia bėda? 

— Negaliu apsimesti sakydamas, kad buvo. Kai vedžiau Džiną, 

asmeninėje sąskaitoje turėjau dvidešimt septynis svarus, du šilingus 
ir keturis pensus, kita vertus, Aberdyno laivybos kompanijoje dir- 
bantiems klerkams nebuvo leidžiama turėti kredito perviršio. Taigi 
Džina už manęs tekėjo tikrai ne dėl pinigų. 

— Jums pasisekė. Kodėl nesimokiau iš Sedriko Hardkastlo? 
Sandoriui baigti visada turėtų pakakti rankos paspaudimo. 

— Aa, kaip suprantu, dabar kalbame apie Morisą Svaną. 

— Žinote apie poną Svaną? 

— Tik tiek, kiek Sedrikas pasakojo. Jis buvo įsitikinęs, jog bai- 
gęs Šifnalo ūkio sandorį laikysiesi savo duoto žodžio. Dabar turėčiau 
suprasti, kad nesilaikei? 

Sebas panarino galvą. 

— Todėl Sima mane ir paliko. Praradau ją, nes norėjau gyventi 
Čelsyje, nesupratau, kad jai nė velnio nerūpi, kur mes gyvensime, 
kad tik būtume kartu. 

— Niekada ne per vėlu pripažinti, kad esi neteisus, — pasakė 
Rosas. — Melskis, kad ponas Svanas dar būtų gyvas. Jeigu jis gyvas, 
gali neabejoti, kad vis dar trokšta pastatyti savo teatrą. O darbas pas 
Kaufmaną? Ar tau to pakanka? — paklausė Rosas, keisdamas pokal- 
bio temą. 

— Ką norite pasakyti klausdamas, ar pakanka? — nesuprato Se- 
bas, imdamas brendžio taurę. 

— Na, tokio ambicingo jauno žmogaus aš dar niekada nebu- 
vau sutikęs ir nesu tikras, ar tave gali tenkinti žemesnės pareigos nei 
banko valdybos pirmininko. 

— Kurio banko? 

Rosas nusijuokė. 

— Visada maniau, kad esi nusitaikęs į „Farting's“ banką. 

— Jūs teisus, o aš nedykinėjau. Paklausiau Bobo Binghamo pa- 
tarimo ir pastaruosius penkerius metus supirkinėjau akcijas, visada 
investuodamas penkiasdešimt procentų komisinių, gautų iš kiekvie- 

no sandorio. Jau turiu daugiau nei tris procentus „Farting's“ akcijų. 
Kai tik įsigysiu šešis, o dabar jau ilgai netruksiu, ketinu gauti vietą 
valdyboje ir kenkti. 

— Nebūčiau toks tikras; gali neabejoti, kad Adrianas Slounas 
tave pastebės per savo radarą ir smogs, kada mažiausiai to tikėsiesi, 
tarsi būtų koks povandeninis laivas. 

— Bet ką gijis gali padaryti, kad mane sulaikytų? Banko statute 
numatyta, jog bet kokia kompanija ar individas, turintis šešis pro- 
centus akcijų, automatiškai gauna vietą valdyboje. 

— Kai tik įsigysi šešis procentus, jis paprasčiausiai perrašys sta- 
tutą. 

— Arjis gali taip pasielgti? 

— O kodėl ne? Jis paskyrė save pirmininku mums būnant 
Sedriko laidotuvėse, tai kodėl negalėtų perrašyti banko statuto, jei 
tokiu būdu tau užkirstų kelią į valdybą? Tai, kad jis niekingas, dar 
nereiškia, kad nėra gudrus. Vis dėlto, Sebai, atvirai kalbant, manau, 
jog tau teks susidurti su gerokai didesne problema savame fronte. 

— Kaufmano banke? 

— Ne, Baringtono kompanijoje. Esu įspėjes tavo motiną, jog, 
leidusi Desmondui Melorui tapti direktoriumi, galiausiai ji verks. 
Valdyboje jis vos porą metų, o jau nori tapti pirmininkės pavaduo- 
toju, neabejoju, kad ir pats žinai. 

— Aiškiau ir būti negali, — sutiko Sebas. — Bet, kol pirminin- 
kė — mano mama, jis gali apie tai pamiršti. 

— Sutinku, kol pirmininkė — tavo mama. Bet tu, be jokių abejo- 
nių, pastebėjai, kad jis jau rikiuoja savo tankus tavo pievelėje? 

— Apie ką kalbate? 

— Jei paskaitytum rytinį Financial Times, naujų paskyrimų 
skiltyje rastum žinutę apie tai, jog Adrianas Slounas pakvietė Me- 
lorą tapti „Farting's“ valdybos nariu. Dabar tu pasakyk, kas šiuodu 
sieja? 

Šis faktas Sebą pirmą kartą nutildė. 

— Nuoširdi neapykanta tavo šeimai. Bet nepulk į neviltį, — tęsė 
Rosas, — tu vis dar turi gerą kortą, kuriai bus sunku atsikirsti. 

— Kokia toji korta? 

— Ne kokia, o kas. Berilė Hardkast!l ir jos penkiasdešimt vienas 
procentas „Farting's“ akcijų. Ji tikrai nebepasirašinės jokių Slouno 
atsiųstų dokumentų, kol pirmiausia jų atidžiai neperžvelgs jos sūnus. 

— Ką jūs man patariate? 

— Kai tik įsigysi šešis procentus banko akcijų, galėsi išrikiuoti 
savo tankus Slouno pievelėje ir jam pakenkti. 

— Bet, turėdamas penkiasdešimt vieną procentą Berilės Hard- 
kastl akcijų, Slouno pievelėje galėčiau išrikiuoti visą armiją tankų, ir 
jis neturėtų kito pasirinkimo, kaip tik kuo greičiau trauktis. 

— Puiki mintis, jei tik pažįsti ką nors, turintį atliekamus dvide- 
šimt milijonų svarų. 

— O kaip Bobas Binghamas? — paklausė Sebas. 

— Bobas — labai pasiturintis žmogus, bet, manau, pamatysi, 
kad ir jam tokia suma pasirodytų per didelė. 

— Solas Kaufmanas? 

— Turint galvoje dabartinę jo sveikatos būklę, numanau, jis 
greičiau ką nors parduotų nei pirktų. 

Sebas nusivylė. 

— Dabar, Sebai, pamėgink pamiršti galimybę perimti banką. 
Susitelk ir pasistenk tapti direktoriumi, kad paverstum Slouno gy- 
venimą pragaru. 

Sebas linktelėjo. 

— Eisiu su juo susitikti, kai tik grįšiu iš Valstijų. 

— Manyčiau, prieš išvykdamas į Ameriką turėtum ir dar kai ką 
aplankyti. 


236 


Jeffrey Archer + Galingiau už kalaviją 


— Sara, turi suprasti viena: nors Makbetas ir ambicingas žmo- 
gus, ledi Makbet jam yra raktas į karūną. Tais laikais moterų tei- 
sės apskritai neegzistavo, ir vienintelė jos viltis daryti realią įtaką 
Škotijai tebuvo įtikinti savo silpną, neryžtingą vyrą, kad nužudytų 
karalių šiam pas juos viešint. Noriu, kad pakartotum tą sceną, Sara. 
Pasistenk nepamiršti, kad tu — nedora, pikta niekšė, mėginanti 
įkalbėti savo vyrą įvykdyti žmogžudyste. Ir šįkart būtinai pasistenk 
mane įtikinti, nes, jei įtikinsi mane, įtikinsi ir publiką. 

Sebastijonas sėdėjo gale salės, žiūrėdamas į būrelį entuziastin- 
gų jaunų žmonių, repetuojančių stebint budriai pono Svano akiai. 
Gaila, kad scena tokia maža ir ankšta. 

— Daug geriau, — pasakė Svanas, kai jie baigė repetuoti visą 
veiksmą. — Šiandienai pakaks. Rytoj norėčiau pradėti nuo Banko 
šmėklos scenos. Rikai, turi prisiminti, kad Makbetas — vienintelis 
kambaryje asmuo, matantis šmėklą. Kartu su tavimi pietaujantys 
svečiai baiminasi dėl to, kas tau kelia nerimą, kai kurie net mano, jog 
pamišai. O tu, Sara, stengiesi tuos kelis svečius įtikinti, neva viskas 
gerai, jiems nereikia jaudintis dėl keisto tavo vyro elgesio. Kad ir ką 
darytum, nė nedirstelėk į šmėklą, nes jei nors kartelį dirstelėsi, visi 
kerai išsisklaidys. Rytoj susitiksime tuo pačiu laiku, būtinai mokėkite 
tekstą atmintinai. Nuo pirmadienio repetuosime be scenarijaus lapų. 

Kai aktoriai nulipo nuo scenos ir vėl pavirto į mokinukus, besi- 
dairančius kuprinių ir knygų ir einančius iš salės, pasigirdo atodū- 
siai. Sebas pralinksmėjo pamatęs, kaip ledi Makbet spaudžia Bankui 
ranką. Nieko keista, kad ponas Svanas liepė Sarai nežiūrėti į jį per 
šmėklos epizodą. Įžvalgus žmogus. 

Ponas Svanas neišjungė scenos prožektorių, kol neparuošė visų 
rekvizitų pokylio scenai. Tada jis paėmė gerokai nuskaitytą scenari- 
jų, įsidėjo jį į „Gladstone“ sakvojažą ir neskubėdamas patraukė durų 
link. Iš pradžių nė nepastebėjo, kad kažkas sėdi salės gale, o pama- 
tes, kas jį aplankė, negalėjo nuslėpti nuostabos. 

— Šiais metais „Otelo“ nestatome, — tarė. — Bet, jei statytume, 
man nereikėtų ieškoti žmogaus Jago vaidmeniui. 

— Ne, pone Svanai, prieš save matote princą Halą, priklaupusį 
ir meldžiantį karalių atleidimo už padarytą baisią klaidą, po kurios 
jis galbut niekada nebeatsigaus. 

Senasis stovėjo nė nekrustelėdamas, o Sebastijonas išsiėmė pini- 
ginę, ištraukė iš jos čekį ir padavė ją buvusiam mokyklos direktoriui. 

— Bet čia gerokai didesnė suma nei toji, dėl kurios tarėmės, — 
pasakė jis, sunkiai rinkdamas žodžius. 

— Ne, jei vis dar norite naujų persirengimo kambarių, geros 
uždangos ir nesitenkinsite pernykščiais kostiumais. 

— O ką jau šnekėti apie atskirą persirengimo kambarį mergi- 
noms iš Šifnalo vidurinės, — kalbėjo Svanas. — Bet, pone Kliftonai, 
ar galiu paklausti, ką turėjote galvoje sakydamas, kad padarėte bai- 
sią klaidą, po kurios galite niekada neatsigauti? 

— Ilga istorija, — pratarė Sebas, — ir aš jūsų nevarginsiu... 

— Esu senas žmogus, turiu marias laiko, — paragino jį Svanas, 
sėsdamasis priešais Sebą. 

Sebastijonas papasakojo ponui Svanui, kaip per Džesikos moks- 
lo metų baigimo šventę pirmą kartą pamatė Samantą ir liko be žado. 

— Nemanau, kad tokie dalykai nutinka dažnai, — nusišypsojo 
Svanas. 

— Kai ją sutikau dar kartą, jau buvau atgavęs žadą ir įstengiau 
pakviesti pietų. Ilgai netrukęs supratau, kad su ja norėčiau praleisti 
visą likusį gyvenimą, — senukas gerai žinojo, kada geriau patylėti. — 
Bet kai ji suprato, kad neketinu laikytis jums duoto garbės žodžio, 
mane paliko ir grįžo į Ameriką. — Sebas kiek patylėjo. — Nuo tada 
jos ir nemačiau. 

— Tada meldžiu jus nepadaryti tokios pačios klaidos, kokią pa- 
dariau aš, būdamas jūsų amžiaus. 

— Ir jūs padarėte tokią pačią klaidą? 

— Dar baisesnę. Kai buvau jaunas, ką tik baigęs universitetą, 
man buvo pasiūlyta anglų kalbos mokytojo vieta Vusteršyro klasi- 
kinėje mokykloje. Dar niekada nesijaučiau toks laimingas, bet ga- 
liausiai pamilau vyresniąją direktoriaus dukterį, tik neradau savyje 
drąsos jai prisipažinti. 

— Kodėl? 

— Visada buvau drovus, ypač su moterimis, be to, baiminausi, 
kad direktorius mūsų draugystei nepritars. Dabar skamba kvailai, 
bet tais laikais pasaulis buvo kitoks. Perėjau į kitą mokyklą, o vėliau 
sužinojau, kad ji niekada taip ir neištekėjo. Gal ir būčiau su viskuo 
susitaikęs, jei praėjusiais metais, man nuvykus į mylimosios laido- 
tuves, jaunesnioji jos sesuo nebūtų pasakiusi, kad buvau jos pirmoji 
ir vienintelė meilė, bet tėvas jai neleido nieko daryti, kol aš pats ne- 
prisipažinsiu, ką jai jaučiu. Koks buvau kvailys. Dėl vienos pražiop- 
sotos akimirkos teko gailėtis visą gyvenimą. Jaunuoli, jokiu būdu 
nepadarykite tokios pačios klaidos. Baugšti širdis doros mergelės 
nelaimės. 

— Robertas Bernsas? — paklausė Sebas. 

— Jums dar yra vilties, — kalbėjo Svanas. Pasiremdamas laz- 
dele senukas atsistojo ir paėmė Sebą už parankės. — Ačiū už dosnu- 
mą. Lauksiu, kol turėsiu garbės susipažinti su panele Sulivan, — jis 
atsisuko į Sebą. — Gal būsite toks malonus, pone Kliftonai, ir jos 
paklausite, ar ji norės atidaryti Samantos Sulivan teatrą? 


25 


— Labas, gerbiamoji gimdytoja, darbo reikalais ketinu vykti į 
Ameriką, norėjau paklausti, ar... 

— Ar galėtum plaukti „Bakingamu“? Taip, žinoma, bet nepa- 
miršk Bobo Binghamo taisyklės — šeimos nariai taip pat turi mokėti 

už kelionę. Jei keliautum kitą savaitę, galėtum vykti kartu su tėvu. 
Jis plaukia į Niujorką susitikti su leidėju. 

Sebastijonas sklaidė užrašų knygelės puslapius. 

— Teks pakeisti kelių susitikimų datas, bet šiaip, rodos, viskas 
gerai. 

— Ir ko gi keliauji į Valstijas? 

— Ponas Kaufmanas nori, kad pasiaiškinčiau vieną galimybę 
plėsti verslą. 

Vos padėjes ragelį Sebas pasijuto kaltas nepasakęs mamai tikro- 
sios kelionės priežasties, pabūgęs vėl likti kvailio vietoje. 

Bet jis nė nenutuokė, kur Sima gyvena, kaip ją rasti. Sebas 
svarstė šią problemą ir tada, kai į kabinetą įžengė netikėtai jį užklu- 
pes Vikas Kaufmanas. 

— Ar pastebėjai, kad pastaruoju metu mano tėvas viską pakar- 
toja po kelis kartus? 

— Ne, nepasakyčiau, kad būčiau pastebėjęs, — pasakė Sebas. — 
Kartais Solas būna užuomarša, bet juk jam dabar turėtų būti per 
septyniasdešimt. 

— Bėgdamas iš Lenkijos jis nepasiėmė gimimo liudijimo, bet 
kartą prasitarė, kad prisimena karalienės Viktorijos laidotuves, taigi 
jam turėtų būti beveik aštuoniasdešimt. Turiu pripažinti, kad man 
šiek tiek neramu, nes, jei kas nors senajam nutiktų, atvirai kalbant, 
tu dar nesi pasirengęs perimti banko, o aš nesu pakankamai geras. 

Sebui niekada nebuvo šovę į galvą, kad Solas Kaufmanas amži- 
nai nepirmininkaus, ir jis tikrai niekada nebuvo svarstęs galimybės 
užimti banko pirmininko vietos, kol apie tai neprakalbo Vikas. 

Dabar Sebas vadovavo keturiolikai darbuotojų, dauguma buvo 
už jį vyresni, o jo skyrius buvo trečias pagal bankui atnešamo pelno 
dydį, menkai teatsiliekantis nuo užsienio valiutos ir vartotojų skyrių. 

— Nesijaudink, Vikai, — tarė Sebas, stengdamasis jį nuramin- 
ti. — Neabejoju, kad tavo tėvui dar liko nemenkas kelio gabalas. 

Tačiau per kassavaitinį pokalbį su pirmininku ponas Kaufmanas 
tris kartus paklausė jų pačių atstovaujamo dėl žemės nuosavybės plė- 
tros besiderančio kliento pavardės, nors Sebas žinojo, kad Kaufma- 
nas jau anksčiau mažiausiai du kartus yra su tuo klientu bendravęs. 

Sebas tiek daug laisvo laiko leido galvodamas, kas dedasi kita- 
me banke, gretimais vos už kelių gatvių, jog jam net į galvą nešovė, 
kad jo paties ateitis Kaufmano banke nėra garantuota. Jis stengė- 
si negalvoti apie prasčiausią scenarijų: senajam tenka trauktis dėl 
prastos sveikatos, „Farting's“ perima Kaufmano banką, ir Sebui ten- 
ka rašyti antrą atsistatydinimo laišką naujam dviejų susijungusių 
bankų pirmininkui. 

Sebas net svarstė, ar nevertėtų atidėti kelionės į Valstijas, bet 
vis dėlto suprato, jog, neišplaukęs per vakarinį penktadienio potvy- 
nį, vėliau jis niekada nesukaups drąsos tokiam žingsniui. 


Sebui labai patiko penkių dienų kelionė į Niujorką tėvo draugi- 
joje dar ir todėl, kad Haris, kitaip nei motina, negaišo laiko jam pa- 
teikinėdamas nesuskaičiuojamą daugybę klausimų, į kuriuos Sebas 
nenorėjo atsakinėti. 

Vakarais jie kasdien kartu vakarieniaudavo, kartais ir pietau- 
davo. Dieną jo tėvas užsirakindavo kajutėje, pakabinęs ant rankenos 
lentelę „Netrukdyti“. Valandų valandas jis taisė paskutinį naujau- 
sios knygos juodraštį, kurį ketino perduoti Haroldui Ginzburgui per 
valandą, laivui prisišvartavus. 

Taigi, kai vieną rytą Sebas smagiai vaikštinėjo po viršutinį denį, 
nustebo pamatęs tėvą, patogiai įsitaisiusį šezlonge, skaitantį mėgs- 
tamo rašytojo knygą. 

— Ar tai reiškia, kad baigei knygą? — paklausė Sebas, sėsdama- 
sis ant šalia pastatyto šezlongo. 

— Taip, — atsakė Haris, dėdamas šalin „Saugokitės gailesčio“. — 
Dabar man teliko atiduoti rankraštį Haroldui ir laukti jo nuomonės. 


241 


Jeffrey Archer + Galingiau už kalaviją 


— Nori sužinoti manąją? 

— Apie savo knygą? Ne, bet noriu tavo nuomonės apie kitą 
knygą. 

— Kokią knygą turi omenyje? 

— „Dėdę Džo“, — atsakė Haris. — Haroldas pasiūlė poniai Ba- 
bakovai šimto tūkstančių dolerių avansą už autorines teises ir pen- 
kiolika procentų nuo kiekvieno parduoto egzemplioriaus, o aš gerai 
nežinau, ką jai patarti. 

— Bet ar gali būti, kad kas nors kada nors tą knygą suras? 

— Maniau, kad tikrai to negali būti, bet Haroldas man sakė, kad 
ponia Babakova žino, kur galima rasti vieną egzempliorių. Vieninte- 
lė bėda, kad tasai egzempliorius yra Sovietų Sąjungoje. 

— Ar ji jam sakė, kur Sovietų Sąjungoje? 

— Ne. Ji žadėjo tą faktą atskleisti tik man, todėl po susitikimo 
su Haroldu Niujorke vyksiu į Pitsbergą. 

Harį nustebino kitas sūnaus klausimas. 

— Ar šimtas tūkstančių dolerių poniai Babakovai — didelė 
suma, ar ji gyvena pasiturinčiai? 

— Iš Rusijos ji pabėgo be skatiko kišenėje, todėl tokie pinigai 
pakeistų visą jos gyvenimą. 

— Vadinasi, jei manai, kad pono Ginzburgo pasiūlymas sąži- 
ningas, jai patarčiau tuos pinigus paimti. Kai noriu baigti sandorį, 
visada stengiuosi išsiaiškinti, ar kitai pusei labai reikia pinigų, nes 
šitai visada paveikia mano mąstymą. Jeigu jiems baisiai reikia pini- 
gų, viską imu į savo rankas. Jei ne... 

Haris linktelėjo. 

— Vis dėlto šiuo atveju vertėtų tave įspėti. Jei tu — vienintelis 
žmogus, kuriam ji nori atskleisti, kur toji knyga paslėpta, gali neabe- 
joti, kad Babakova tikisi, jog nuvykęs tą knygą ir paimsi. 

— Bet knyga Sovietų Sąjungoje. 

— O ten tu tebesi persona non grata. Taigi, kad ir ką darytum, 
nedalink jokių pažadų. 

— Nenorėčiau jos nuvilti. 

— Tėti, suprantu, turėtų būti labai smagu plikomis rankomis 
paimti sovietų imperiją, bet grumtynėse su KGB visada triumfuoja 
tik Džeimsas Bondas. Gal galėtume grįžti į realų pasaulį, nes ir man 
reikėtų patarimo. 

— Mano? 

— Ne, detektyvo inspektoriaus Varviko. 

— Kodėl? Ketini ką nors nužudyti? 

— Ne, tik ieškau dingusio žmogaus. 

— Todėl ir keliauji į Jungtines Valstijas. 

— Taip. Bet nežinau, kur tas žmogus gyvena, kaip jį rasti. 

— Manau, jos namų adresą sužinosi šiame laive. 

— Kaip tai galėtų būti įmanoma? 

— Ji su mumis plaukė per pirmąją laivo kelionę, todėl turėjo 
parodyti ekonomui pasą. Taigi jis tikrai turėjo įrašyti jos adresą į 
savo knygas. Gali tekti ilgokai paieškoti, nes praėjo keleri metai, bet 
vis bus už ko nusitverti. Numanau, kad įprastai susiklosčius aplin- 
kybėms jis nenorėtų atskleisti asmeniškos informacijos apie kitą ke- 
leivį, bet kadangi esi kompanijos direktorius, o ji tos kelionės metu 
buvo tavo viešnia, sakyčiau, bėdų nebus. 

— Iš kur žinai, kad tasai dingęs žmogus yra Samanta? 

— Mama sakė. 

— Bet aš jai nieko nepasakojau. 

— Smulkiai gal ir nepasakojai. Per daugelį metų supratau, kad 
tos moters niekad nevalia nuvertinti. Tik, sakau, kai kalbos pasisuka 
apie asmeniškus dalykus, net ji gali pridaryti klaidų. 

— Tokių kaip Desmondas Meloras? 

— Niekada nebūčiau pamanęs, kad žmogus, pakeitęs Aleksą 
Fišerį, gali kelti dar didesnių bėdų. 

— O tarp Meloro ir Fišerio yra didžiulis skirtumas, — atsakė 
Sebas. — Meloras protingas, todėl gerokai pavojingesnis. 

— Kaip manai, ar jis turi kokių nors šansų tapti pirmininkės 
pavaduotoju? 

— Nemaniau, kol Rosas Bačananas manęs neįtikino, kad yra 
kitaip. 

— Gal todėl Ema ir svarsto galimybę keisti taisykles ir priversti 
Melorą mesti savo kortas ant stalo. 

— Ant kurio stalo? 

— Ant valdybos posėdžių kambario stalo. Ji ketina jam leisti 
pretenduoti į pavaduotojus, bet jo priešininką parinks pati. Jeigu jis 
pralaimės, neturės kito pasirinkimo — privalės išeiti. 

— Ojeigu pralaimės ji? 

— Teks su tuo susitaikyti. 

— Kas jos kandidatas? 

— Manyčiau, tu. 

— Jokiu būdu. Valdyba visada palaikys Melorą, o ne mane, vien 
dėl mano amžiaus, o tai reikš, kad atsistatydinti teks mamai. Kai pa- 
galvoji, gal tai ir yra Meloro plano dalis. Man teks ją perkalbėti. Beje, 
šiuo metu visa tai nėra vienintelė ją ištikusi bėda. 

— Jei kalbi apie ledi Virginiją ir jos šmeižto bylą, manau, šitai 
nebeaktualu. 

— Kaip gali būti toks įsitikinęs? 

— Negaliu, bet jau kuris laikas nieko apie tai negirdėjome. Per 
artimiausius dvylika mėnesių tavo mama gali kreiptis į teismą ir pa- 
prašyti nutraukti bylą, bet aš jai patariau to nedaryti. 

— Kodėl? 

— Kai aptinki miegančią gyvatę, geriau jos nebaksnoti aštriu pa- 
galiu ir manyti, kad ji pasitrauks, nes nubudusi veikiausiai tau kirs. 

— O tos moters įkandimas tikrai nuodingas, — sutiko Sebas. — 
Beje, aš net nežinau, už ką ji mamai iškėlė bylą. 

— Viską papasakosiu per vakarienę. 

Laivo ekonomas padėjo labai noriai. Jis pasakė Sebastijonui 
panelės Samantos Sulivan adresą — Keiblo gatvė 2043, Džordžtau- 
nas, Vašingtonas, Kolumbijos apygarda, — nors jis negalėjo tvirtai 
pasakyti, ar ji ten tebegyvena, nes nuo pirmosios laivo kelionės ji 
daugiau nebeplaukė „Bakingamu“. Sebas vylėsi, kad 2043 numeris 
bus nedidelis butukas, kuriame ji gyvena viena arba su kokia nors 
drauge iš Smitsoniano instituto. 

Sebas padėkojo ekonomui, užlipo kelis laiptų maršus į resto- 
raną ir sėdosi su tėvu pietauti. Padavėjui nunešus indus, kurie liko 
suvalgius antrą patiekalą, Sebastijonas ėmė kedenti Virginijos pra- 
dėtos bylos klausimą. 

— Ganėtinai dramatiškas reikaliukas, bent jau tada taip manė- 
me, — pradėjo Haris, prisidegdamas Havanos cigarą, kurio nebūtų 
galėjęs įsigyti amerikiečių laive. — Tavo motina kalbėjo metiniame 
visuotiniame valdybos susirinkime, ir kai atėjo metas klausimams, 
Virginija paklausė, ar tikrai vienas iš Baringtono kompanijos di- 
rektorių pardavė visas akcijas, ketindamas pakenkti kompanijai. 

— Ir kaip mama į tą klausimą atsakė? 

— Ji pamėgino viską pakreipti savo naudai, pasiteiraudama 
Virginijos, ar ji turi omenyje visus tris kartus, kai valdyboje jai atsto- 
vaujantis Aleksas Fišeris pardavė, o paskui vėl nupirko jai priklau- 
sančias akcijas ir dėl to susižėrė gražų pelną. 

— Bet tai — gryna tiesa, — atsakė Sebas. — Vargu ar galima 
pavadinti šmeižtu. 

— Sutinku, bet tavo motina neįstengė susilaikyti nebakstelėjusi 
gyvatės labai aštriu pagaliu ir nepridūrusi... — Haris nuleido cigarą, 
atsilošė ir prisimindamas užsimerkė: — „... Jei tokiu būdu ketino- 
te žlugdyti kompaniją, ledi Virginija, jums nepavyko; tiesą sakant, 
apgailėtinai nepavyko, nes jus nurungė paprasti dori žmonės, no- 
rėje, kad kompanijai sektųsi...“; ne ne, — pasitaisė Haris, — tikslūs 
jos žodžiai buvo tokie: „Žmonės, šiai kompanijai linkėję sėkmės.“ 
Visi susirinkusieji puolė sveikinti pirmininkės, o Virginija išlėkė iš 

salės šaukdama: „Jums dar teks aiškintis su mano advokatu“; ir ti- 
krai teko. Bet tai nutiko senokai; tikėkimės, kad jai buvo patarta nu- 
traukti bylą, ir ji nušliaužė sau į kokį sąžalyną. 

— Jeigu ir nušliaužė, tai dabar guli ten susirangiusi, laukdama, 
kol vėl galės kirsti. 


Paskutinį kelionės rytą Sebas atėjo su tėvu papusryčiauti, bet 
Haris beveik nepratarė nė žodelio. Jis visada toks būdavo, prieš ati- 
duodamas rankraštį leidėjams. Kartą jis sakė Sebui, kad ilgiausios 
gyvenime trys dienos būna tada, kai jis laukia Haroldo Ginzburgo 
nuomonės apie savo naujausią darbą. 

— Bet kaip gali būti tikras jo nuomonės nuoširdumu, jeigu jis 
tikrai mažiausiai norėtų tave prarasti? 

— Neklausau nė vieno jo žodžio, pasakyto apie knygą, — pri- 
sipažino Haris. — Mane tik domina egzempliorių kietais viršeliais 
skaičius, numatytas pasikliaujant pirmu įspūdžiu. Čia jau nepame- 
luosi. Jei tasai skaičius didesnis nei šimtas tūkstančių, vadinasi, jam 
atrodo, kad gavo aukščiausios klasės bestselerį. 

— O jeigu mažesnis nei šimtas tūkstančių? — paklausė Sebas. 

— Vadinasi, jis nėra tikras sėkme. 

Kiek daugiau nei po valandos tėvas ir sūnus nusileido tilte- 
liu. Vienas iš jų, rankose spausdamas rankraštį, patraukė į leidyklą 
Manhatane, o kitas susistabdė taksi, ketindamas važiuoti į Didžiąją 
centrinę stotį, apsiginklavęs tik adresu Džordžtaune. 

Sebastijonas stovėjo kitoje gatvės pusėje, rankose spausdamas 
didžiulę raudonų rožių puokštę. Jis žiūrėjo į nedidelio vieno aukšto 

raudonų plytų namelio lauko duris. Priešais namelį žėlė vejos lopi- 
nėlis; žolė sakytum nukirpta žirklėmis, o aplink visą veją buvo priso- 
dinta begonijų. Link neseniai nudažytų durų su vėlyvo ryto saulėje 
žvilgančiu variniu belstuku vedė nušluotas takelis. Taip švaru, taip 
tvarkinga, taip samantiška. 

Kodėl jis nejautė baimės, grumdamasis su Adrianu Slounu ar 
su kuo nors suremdamas kardus dėl milijono svarų sandorio, o da- 
bar, ketindamas belstis į duris, už kurių Samanta gal net negyvena, 
taip nuogąstauja? Jis giliai atsikvėpė, perėjo gatvę, neskubėdamas 
nupėdino takeliu ir nedrąsiai pabeldė į duris. Kai šios atsidarė, Sebas 
akimirksniu panoro apsisukti ir bėgti. Tikriausiai čia — Simos vyras. 

— Kuo galiu padėti? — paklausė vyriškis, įtariai nužvelgdamas 
rožes. 

— Ar yra Samanta? — paklausė Sebas svarstydamas, ar įtaru- 
mas greitai pavirs pykčiu. 

— Ji jau daugiau kaip metai čia negyvena. 

— Gal žinote, kur ji išsikėlė? 

— Nenumanau. Atleiskite. 

— Bet ji turėjo palikti naują adresą, kuriuo būtų galima persiųs- 
ti jai skirtus laiškus, — beviltiškai kalbėjo Sebas. 

— Smitsoniano institutas, — atsakė vyriškis. — Ji ten dirba. 

— Ačiu, — padėkojo Sebas, bet durys jau buvo užsidariusios. 

Po šio susitikimo jis pasijuto kiek drąsiau; Sebas greitai išlėkė 
į gatvę ir susistabdė pirmą pasitaikiusį taksi. Keliaudamas į Smit- 
sonianą jis tuziną kartų sau paliepė liautis drebinti kinkas ir suimti 
save į rankas. Blogiausia, ką ji gali padaryti, tai... 

Išlipęs iš taksi pasijuto stovintis priešais visai kitokias duris — 
masyvias stiklo plokštes, užsiveriančias daugiausia kelioms sekun- 
dėms. Jis įėjo į vestibiulį. Prie registracijos stalelio stovėjo trys jau- 
nos merginos, vilkinčios šauniomis mėlynomis uniformomis, atsa- 
kinėjančios į lankytojų klausimus. 

Sebas priėjo prie vienos iš jų, ir ji nusišypsojo pamačiusi rožes. 

— Kuo galiu padėti? 

— Ieškau Samantos Sulivan. 

— Atleiskite, tokios pavardės negirdėjau, bet aš tik praėjusią 
savaitę pradėjau dirbti, — pasakė ji, gręždamasi į kolegę, ką tik bai- 
gusią kalbėti telefonu. 

— Samanta Sulivan? — pakartojo ji. — Jūs su ja prasilenkėte. Ji 
išėjo pasiimti iš mokyklos dukters. Grįš rytoj, dešimtą ryto. 

Dukters, dukters, dukters. Šis žodis zvimbė Sebo ausyse kaip 
paleista kulka. Jei tik jis būtų žinojęs, nebūtų... 

— Gal norėtumėte jai palikti žinutę? 

— Ne, dėkoju, — pasakė ir apsisuko eiti link durų. 

— Jūs dar galėtumėte ją sugauti Džefersono pradžios mokyklo- 
je, — nuskambėjo balsas jam už nugaros. — Jiedvi be ketvirtos iš ten 
neišeis. 

— Dėkoju, — pakartojo Sebas, eidamas pro duris, bet neatsi- 
greždamas. 

Jis paliko pastatą ir leidosi ieškoti kito taksi. Vienas automobi- 
lis iškart prie jo privažiavo. Sebas įlipo ir ketino prašyti vežti į Sąjun- 
gos aikštę, bet pratarė „į Džefersono pradžios mokyklą“. 

Vairuotojas įsiliejo į popietinio eismo tėkmę, stodamas į ilgą 
automobilių eilę. 

— Padvigubinsiu skaitiklio parodytą sumą, jei mane ten nuve- 
šite prieš keturias. 

Vairuotojas persirikiavo į kitą juostą, prašovė pro šviesoforą ir 
ėmė nardyti tokiais siaurais tarpais, kad Sebui teko užsimerkti. Jie 
privažiavo prie masyvaus neokolonijinio stiliaus plytinio pastato li- 
kus keturioms minutėms iki ketvirtos. Sebas pažvelgė į skaitiklį ir 
padavė vairuotojui dešimties dolerių banknotą. Išlipo iš automo- 
bilio ir mikliai dingo už kelių pulkelių besišnekučiuojančių mamų, 
laukiančių savo mažųjų. Prigludęs prie medžio, apžiūrinėjo mamas 
po vieną, ieškodamas pažįstamo veido. Tačiau jos nepamatė. 

Ketvirtą valandą suskambo skambutis, ir prasivėrė durys, iš- 
pildamos visą būrį triukšmingų mergyčių, vilkinčių baltus marš- 
kinius, tamsiai raudonus švarkelius, seginčių pilkus klostuotus 
sijonėlius, per pečius persimetusių kadaruojančias kuprines. Jos 
lėkė laiptais ir puolė tiesiai prie motinų, tarsi jas būtų traukę kokie 
magnetai. 

Sebas atidžiai žvelgė į mergaites. Joms galėjo būti penkeri me- 
tai, bet kaip taip gali būti, jei Sima viešėjo Anglijoje mažiau nei prieš 
šešerius metus? Ir tada jis pamatė laiptais lekiančią savo mažąją se- 
sutę. Tokia pati banguotų juodų plaukų kupeta, tokios pačios tam- 
sios akys, tokia pati šypsena, kurios jis niekada nepamirš. Norėjo 
pulti prie jos ir apkabinti, bet liko stovėti kaip įkirstas. Staiga ji nusi- 
šypsojo pažinusi, pakeitė kryptį ir nukūrė prie mamos. 

Sebas spoksojo į moterį, kurią kadaise pamatęs pirmą kartą 
prarado žadą. Jis ir vėl norėjo surikti, bet ir vėl nesuriko. Tik stovėjo 
ir žiūrėjo, kaip jiedvi sulipo į automobilį ir kaip kitos mamos su vai- 
kais leidosi į kelionę namo. Po akimirkos jų nebesimatė. 

Sebas stovėjo apkvaitęs. Kodėl ji jam nepasakė? Jis dar niekada 
gyvenime nebuvo liūdnesnis ar laimingesnis. Jis privalo laimėti jų 
abiejų širdis, nes paaukotų bet ką, viską, kad tik būtų su jomis. 

Kai paskutiniai vaikai susirado mamas, minia prasisklaidė; ga- 
liausiai Sebas liko stovėti vienas, rankose tebespausdamas raudonų 
rožių puokštę. Jis kirto dar vieną gatvę ir žengė pro dar vienas duris, 
vildamasis rasti ką nors, kas jam pasakytų, kur jos gyvena. 

Jis ėjo ilgu koridoriumi, pro klases iš abiejų koridoriaus pusių, 
papuoštas mokinių piešiniais ir paveikslais. Prieš prieidamas duris 
su užrašu Dr. Rozmari Volf, direktorė, sustojo pasigrožėti vaiko 
pieštu mamos portretu. Tokį paveikslą galėjo nupiešti Džesika prieš 
dvidešimt metų. Tas pats drąsus potėpis, tas pats originalumas. Ir 
šįkart taip pat. Šios mergaitės darbas buvo absoliučiai kitoks, nei 
visi kiti iškabinti piešiniai. Jis prisiminė, kaip būdamas dešimties 

ėjo kitu koridoriumi, kaip jį užplūdo tokios pačios emocijos — susi- 
žavėjimo ir noro susipažinti su dailininke. 

— Gal galėčiau padėti? — pratarė griežtas balsas. 

Sebas apsisukęs pamatė į jį žvelgiančią aukštą, dailiai apsiren- 
gusią moterį. Ji jam priminė tetą Greisę. 

— Grožėjausi paveikslais, — kažkaip nedrąsiai pratarė jis vilda- 
masis, kad ryškus angliškas akcentas prislopins jos budrumą. Nors 
ji neatrodė panaši į moterį, kurią būtų galima lengvai prislopinti. 

— O šis, — pridūrė Sebas, rodydamas į „Mano mamą“, — išskir- 
tinis. 

— Sutinku, — atsakė ji, — bet Džesika — retas talentas... ar ge- 
rai jaučiatės? — paklausė ji pamačiusi, kaip Sebas išblyškęs klupteli, 
bet spėja atsiremti į sieną. 

— Gerai, viskas gerai, — pasakė jis susitvardęs. — Sakote, Dže- 
sika? 

— Taip, Džesika Bruer. Ji — subtiliausia menininkė, kokią tik 
esu mačiusi Džefersono pradžios mokykloje per visus direktoriavi- 
mo metus; ji net pati nesupranta, kokia yra talentinga. 

— Visai kaip Džesika. 

— Ar jūs — šeimos draugas? 

— Ne, pažinojau jos motiną, kai studijavo Anglijoje. 

— Jei pasakysite savo pavardę, aš jai pranešiu, kad... 

— Geriau nereikia, direktore, bet turiu neįprastą prašymą. — 
Jos žvilgsnis vėl sugriežtėjo. — Norėčiau nusipirkti šį paveikslą ir 
nusivežti į Angliją, kad jis man primintų ir motiną, ir jos dukrą. 

— Atleiskite, bet paveikslas neparduodamas, — griežtai nukirto 
daktarė Volf. — Bet, neabejoju, jei pasikalbėtumėte su ponia Bruer... 

— Tai neįmanoma, — panarinęs galvą pratarė Sebas. 

Direktorės veidas sušvelnėjo, ir ji atidžiau pažvelgė į nepažįs- 
tamąjį. 

— Geriau jau eisiu, — pasakė Sebas, — nes pavėluosiu į traukinį. 

Jis norėjo bėgti, bet kojos buvo kaip vatinės, sunkiai bepaėjo. 
Norėdamas atsisveikinti pakėlė akis. Direktorė į jį tebežiūrėjo. 

— Jūs — Džesikos tėvas. 

Sebas linktelėjo, ir iš akių pasipylė nevaldomos ašaros. Daktarė 
Volf žengė prie sienos, nukabino paveikslą ir padavė nepažįstamajam. 

— Prašau joms nesakyti, kad čia buvau, — meldė Sebas. — Taip 
bus geriau. 

— Neprasitarsiu nė žodeliu, — atsakė daktarė Volf, pasiūlyda- 
ma jam parankę. 

Sedrikas Hardkastlas būtų galėjęs dirbti su šia moterimi; jai 
irgi nereikėjo pasirašyti sutarties, kad išlaikytų žodį. 

— Ačiu, — padėkojo Sebas, įteikdamas jai gėles. 

Jis greitai pasišalino, spausdamas po pažasčia paveikslą. Jau lau- 
ke jis ėjo ir ėjo. Koks buvo kvailas, kad ją prarado. Dvigubas kvailys. 
Tarsi prastas kaubojus iš antrarūušio filmo jis suprato, jog turi išvykti 
iš miesto, ir kuo greičiau. Tik šerifas galėjo žinoti, kad jis čia lankėsi. 

— Į Sąjungos aikštę, — pasakė įlipęs į dar vieno taksi galą. 

Jis nesiliovė spoksojes į „Mano mamą“ ir būtų pravažiavęs neo- 
ninę iškabą, jei atsitiktinai nebūtų pakėlęs akių. 

— Sustokit! — suriko. 

Taksi privažiavo prie kelkraščio. 

— Maniau, kad sakėte į Sąjungos aikštę. Aikštė už dešimties 
kvartalų. 

— Atleiskite, persigalvojau. 

Sebas sumokėjo vairuotojui, išlipo ant šaligatvio ir pažvelgė į 
iškabą. Šįkart nedvejodamas įėjo į pastatą ir nužingsniavo tiesiai 
prie budėtojo, melsdamas, kad nuojauta neapgautų. 

— Kokio skyriaus jums reikia, pone? — paklausė ten stovinti 
moteris. 

— Noriu nusipirkti vestuvių nuotrauką; neabejoju, kad jūsų 
laikraštis tas vestuves fotografavo. 

— Fotografai antrame aukšte, — atsakė moteris, rodydama į 
laiptus, — bet geriau paskubėkit. Po kelių minučių jie baigia darbą. 

Sebas užlėkė laiptais, peršokdamas po tris pakopas, ir puolė 
pro sukamąsias duris su užrašu NUOTRAUKOS ant glotnaus stiklo. 
Šįkart už stalelio stovėjo jaunas vyrukas ir dirsčiojo į laikrodį. Sebas 
nelaukė, kol jis prašneks. 

— Ar jūsų laikraštis fotografavo Bruerio ir Sulivan vestuves? 

— Dabar neprisimenu, bet galiu patikrinti. 

Sebas žingsniavo pirmyn atgal priešais stalelį vildamasis, trokš- 
damas, melsdamas. Galiausiai jaunuolis atėjo nešinas storu segtuvu. 

— Rodos, fotografavome, — pratarė, mesdamas segtuvą ant stalo. 

Sebas atvertė tamsiai geltoną viršelį ir pamatė tuzinus nuotrau- 
kų ir kelias laikraščio iškarpas, bylojančias apie džiugią šventę — 
nuotaka ir jaunikis, Džesika, tėvai, pamergės, bičiuliai, net vyskupas 
vestuvėse, kuriose jaunikio vietoje turėjo būti jis. 

— Jei norėtumėte pasirinkti kurią nors nuotrauką, — pasakė 
jaunuolis, — turėtumėte sumokėti penkis dolerius; jos visos — po 
penkis dolerius, o pasiimti galėsite po poros dienų. 

— O) kas, jei norėčiau įsigyti visas? Kiek jos kainuotų? 

Jaunuolis neskubėdamas suskaičiavo. 

— Du šimtus dešimt dolerių, — galiausiai pasakė. 

Sebas išsitraukė piniginę, išėmė tris šimtinių banknotus ir pa- 
dėjo ant stalo. 

— Noriu išsinešti segtuvą dabar. 

— Deja, pone, tai neįmanoma. Bet, kaip sakiau, jei grįšite po 
poros dienų... 

Sebas išėmė dar vieną šimtinę ir jaunuolio veide pamatė despe- 
raciją. Suprato, kad sandėris kone baigtas. Tik dar neaišku, kokia 
bus galutinė suma. 

— Bet man neleidžiama... — sušnabždėjo jaunuolis. 

Jam nespėjus baigti sakinio, Sebas padėjo dar vieną šimtinę 

ant anų keturių. Jaunuolis apsižvalgė ir pamatė, kad dauguma kole- 
gų jau rengiasi išeiti. Jis mikliai paėmė penkis banknotus, susikišo 
kišenėn ir šyptelėjo. 

Sebas čiupo segtuvą, išėjo iš fotografijų skyriaus, skubiai nusi- 
leido laiptais, nėrė pro sukamąsias duris ir smuko iš pastato. Jautėsi 
lyg parduotuvių vagis ir bėgo tol, kol neabejojo pasprukęs. Galiausiai 
jis sulėtino žingsnį, atgavo kvapą ir ėmė dairytis nuorodų, vedančių į 
Sąjungos aikštę; po viena pažasčia jis buvo pasibrukęs paveikslą, po 
kita — segtuvą. Nusipirko bilietą „Amtrak“ ekspresu į Niujorką ir po 
kelių minučių įlipo į laukiantį traukinį. 

Sebastijonas neatvertė segtuvo, kol traukinys nepajudėjo iš 
stoties. Kol atvyko į Pensilvanijos stotį, jis nesiliovė svarstęs, ar kaip 
ponas Svanas jis irgi visą gyvenimą gailėsis nieko jai nepasakęs, nes 
ponia Bruer buvo ištekėjusi vos tris mėnesius. 

Haroldas Ginzburgas padėjo rankraštį ant stalo, tiesiai prieš jį. 
Haris sėdėjo priešais Ginzburgą, laukdamas verdikto. 

Kai į kabinetą įėjusi sekretorė priešais juos padėjo du puodelius 
garuojančios kavos su lėkšte sausainių, Ginzburgas susiraukė ir nie- 
ko nesakė, kol ji neišėjo. Jis neabejotinai mėgavosi, versdamas Harį 
dar kelias akimirkas pasikamuoti. Kai durys galiausiai užsidarė, Ha- 
riui atrodė, kad jis tuoj sprogs. 

Ginzburgo veide šmėstelėjo užuomina į šypseną. 

— Neabejoju, kad svarstai, kaip man patiko naujausias tavo kū- 
rinys, — pasakė jis, dar per vieną vagelę įsriegdamas varžtą. 

Haris būtų mielai pasmaugęs tą nelemtą žmogų. 

— Gal pradėkime nuo kokios nors užuominos detektyvui ins- 
pektoriui Varvikui? 

O paskui dar ir palaidojęs. 

— Šimtas dvidešimt tūkstančių egzempliorių. Mano galva, 
tai — geriausia knyga, kokią tik esi parašęs, ir aš didžiuojuosi, kad 
esu tavo leidėjas. 

Haris buvo toks priblokštas, kad apsipylė ašaromis, bet kadan- 
gi nei vienas, nei kitas neturėjo nosinės, jiedu abu pratrūko juoktis. 
Abiem aprimus, Ginzburgas dar kurį laiką aiškino, kodėl jam taip 
labai patiko „Viljamas Varvikas ir laiko bomba“. Haris greitai pa- 
miršo, kad dvi dienas be paliovos šukavo Niujorko gatves ir ėjo iš 
proto dėl to, kaip jo leidėjui patiks jo naujoji knyga. Jis gurkštelėjo 
jau spėjusios ataušti kavos. 

— O dabar gal galėčiau atkreipti tavo dėmesį į kitą rašytoją, — 
pasakė Ginzburgas, — į Anatolijų Babakovą ir jo parašytą Josifo Sta- 
lino biografiją. 

Haris padėjo puodelį ant lėkštutės. 

— Ponia Babakova man sako, kad paslėpė vyro knygą tokioje 
vietoje, kur niekas negalėtų jos rasti. Verta Hario Kliftono plunks- 
nos, — pridūrė jis. — Kaip žinai, ji patvirtino, jog knyga yra kažkur 
Sovietų Sąjungoje, bet tu — vienintelis žmogus, kuriam ji nori pasa- 
kyti tikslią vietą. — Haris jo nepertraukė. — Mano nuomone, — tęsė 
Ginzburgas, — tu pats neturėtum kištis; turėkime omeny, kad ko- 
munistams tu nesi nacionalinė vertybė. Jeigu vis dėlto išsiaiškintum, 
kur paslėpta knyga, gal kas nors kitas galėtų ten vykti jos paimti. 

— Jei nenorėčiau rizikuoti pats, — atsakė Haris, — ko būtų verti 
visi tie metai, kuriuos nugyvenau stengdamasis, kad Babakovas būtų 
paleistas? Bet prieš apsisprendžiant leiskite pateikti vieną klausimą. 
Jei man pavyktų paimti į rankas „Dėdės Džo“ egzempliorių, koks 
būtų pirmas tos knygos tiražas? 

— Milijonas egzempliorių, — atsakė Ginzburgas. 

— Ir jūs manote, kad rizikuosiu aš! 

— Nepamiršk, kad Svetlanos Stalinos knyga „Dvidešimt laiškų 
draugui“ perkamiausiųjų sąraše išsilaikė daugiau nei metus, nors 

ji, ne taip kaip Babakovas, valdant tėvui į Kremlių nebuvo nė kojos 
įkėlusi, — Ginzburgas atidarė rašomojo stalo stalčių ir išėmė šimto 
tūkstančių dolerių čekį, skirtą poniai Jelenai Babakovai. Jis padavė 
čekį Hariui. — Jei vis dėlto rasi knygą, ji galės prabangiai gyvuoti 
visą likusį gyvenimą. 

— Ojei nerasiu, jei tos knygos ten net nėra? Būsite išleidęs šim- 
tą tūkstančių dolerių ir nieko nepešęs. 

— Aš noriu taip rizikuoti, — atsakė Ginzburgas. — Kai pagalvo- 
ji, kiekvienas pusiau padorus leidėjas širdyje yra lošėjas. Bet dabar 
pakalbėkime apie malonesnius dalykus. Pavyzdžiui, apie mano nu- 
mylėtąją Emą ir Sebastijoną. Taip pat ir ledi Virginiją Fenvik. Ne- 
kantrauju išgirsti, ką ji sumaniusi. 


Pietūs su leidėju gerokai užsitęsė, ir Haris pačiu laiku atvyko į 
Pensilvanijos stotį, kad spėtų į greitąjį traukinį. Per pirmą kelionės 
į Pitsbergą dalį jis pakartojo visus klausimus, į kuriuos Ginzburgas 
norėjo sužinoti atsakymus, prieš išsiskirdamas su šimtu tūkstančių 
dolerių. 

Vėliau, Hariui snūduriuojant, jo mintys ėmė suktis apie pasku- 
tinį pokalbį su Sebastijonu. Jis vylėsi, kad sūnus atsikovos Samantą, 
ir vylėsi ne tik todėl, kad ji jam visada patiko. Jis jautė, kad Sebas 
pagaliau suaugo ir kad Sima iš naujo atras žmogų, kurį pamilo. 

Traukiniui atvažiavus, Haris prisiminė, jog mąstydamas apie 
galimybę apsilankyti Pitsberge visada norėjo padaryti vieną dalyką. 
Bet dabar nebus laiko apsilankyti Karnegio meno muziejuje, apie 
kurį kartą pasakojo Džesika: tame muziejuje yra keli patys geriausi 
Amerikoje esantys Kasat darbai. 

Jis įlipo į geltono taksi galą ir paprašė vairuotojo nuvežti jį į 
Brunsviko namus šiaurinėje miesto dalyje. Adresas skambėjo taip, 
tarsi tie namai priklausytų viduriniosios klasės ponams, bet kai po 

dvidešimties minučių taksi sustojo, Haris pamatė, jog iš tikrųjų tai — 
apgriuvusi landynė. Taksi nurūko tą pačią akimirką, kai jis sumokėjo. 

Haris užlipo grafičiais išmarginto daugiabučio gerokai nuzulin- 
tais akmeniniais laiptais. Prie lifto durų pakabinta lentelė su užra- 
šu „Neveikia“, rodos, čia kybo amžinai. Jis iš lėto užlipo laiptais į 
aštuntą aukštą ir ėmė ieškoti aštuoniasdešimt šešto numerio, kuris 
buvo pačiame laiptinės gale. Nuo slenksčių jį įtariai stebėjo kaimy- 
nai, manydami, kad šis gražiai apsirengęs vyriškis — neabejotinai 
valdžios atstovas. 

Hariui tyliai pabeldus į duris, jam buvo atidaryta taip greitai, 
jog, atrodė, ji jo laukė. Haris nusišypsojo senai moteriai liūdnomis, 
pavargusiomis akimis ir giliomis raukšlėmis išvagotu veidu. Puikiai 
įsivaizdavo, koks skaudus šis ilgas jos išsiskyrimas su vyru — nors ji 
ir Haris buvo kone to paties amžiaus, Babakova atrodė dvidešimčia 
metų vyresnė. 

— Laba diena, pone Kliftonai, — pasisveikino ji be jokio akcen- 
to. — Prašau užeiti. 

Ji nuvedė svečią siauru koridoriumi be jokio kilimo į kamba- 
rį, kur virš lentynos su nuskaitytomis knygomis plonais viršeliais 
kabojo didelė jos vyro nuotrauka; tai buvo vienintelė tamsių sienų 
puošmena. 

— Prašau sėstis, — pasiūlė ji, rodydama į vieną iš dviejų kė- 
džių — vienintelių baldų visame kambaryje. — Jūs labai malonus — 
leidotės į tokią ilgą kelionę, kad su manimi susitiktumėte. Turiu jums 
padėkoti už narsą ir pastangas pasiekti, kad brangusis mano Anato- 
lijus būtų paleistas. Įrodėte, kad esate nepailstantis pagalbininkas. 

Ponia Babakova kalbėjo apie savo vyrą taip, tarsi šis vėluotų 
grįžti po darbo namo, tarsi turėtų pasirodyti bet kurią minutę, o 
ne sėdėtų kalėjime, atlikdamas dvidešimties metų laisvės atėmimo 
bausmę už daugiau nei septynių tūkstančių mylių. 

— Kada jūs susipažinote su Anatolijumi? — paklausė Haris. 

— Mudu kartu mokėmės Maskvos užsienio kalbų institute. 

Paskui aš mokiau anglų kalbos vietinėje valstybinėje mokykloje, o 
Anatolijus, pelnęs Lenino medalį kaip geriausias metų studentas, 
persikėlė į Kremlių. Kai tik susituokėme, maniau, kad turime viską, 
kad turbūt esame palaiminti; buvome tokie laimingi; tikrai buvome 
laimingi, palyginti su Rusijoje gyvenančiais žmonėmis. Bet viskas 
pasikeitė per vieną naktį, kai Anatolijus buvo paskirtas išversti pir- 
mininko kalbų, kurios turėjo būti panaudotos propagandiniais tiks- 
lais Vakaruose. Tada oficialus pirmininko vertėjas susirgo, jį pakeitė 
Anatolijus. Jam buvo pasakyta, kad dirbs tik laikinai, jis to ir tenorė- 
jo. Bet kartu jis norėjo padaryti šalies vadovui gerą įspūdį, turbūt jam 
tai pavyko, nes greitai buvo paaukštintas ir tapo pagrindiniu Stalino 
vertėju. Suprastumėte kodėl, jei tik būtumėte su juo susipažinęs. 

— Pavartojote netinkamą laiką, — pratarė Haris. — Norėjote 
pasakyti, kad suprasiu, kai su juo susipažinsiu. 

Ji nusišypsojo. 

— Kai su juo susipažinsite. Tada ir prasidėjo jo bėdos, — tęsė 
ji. — Stalinui jis tapo per daug artimas; nors buvo tik „aparatčikas“, 
susidūręs su visokiausiais baisiais dalykais, jis suprato, koks mons- 
tras tasai Stalinas yra iš tikrųjų. Žmonėms rodomas gero, dosnaus, 
visų mylimo dėdės įvaizdis nė iš tolo nepriminė tiesos. Grįžęs iš 
darbo Anatolijus man pasakodavo siaubingas istorijas, bet jų nie- 
kada nėra girdėjęs niekas kitas, net artimiausi mūsų draugai. Jeigu 
jis būtų prabilęs garsiai, niekas nebūtų pažeminęs jo pareigų — jis 
būtų tiesiog pradingęs, kaip tūkstančiai kitų. Taip, tūkstančiai, kurie 
vos kilstelėjo antakį mėgindami protestuoti. Vienintelė jo paguoda 
buvo rašymas; vyras žinojo, kad rankraštis galėtų būti išleistas tik 
po Stalino mirties, gal net ir po jo paties mirties. Bet Anatolijus no- 
rėjo, kad pasaulis sužinotų, jog Stalinas — lygiai toks pats niekšas 
kaip Hitleris. Vienintelis skirtumas — Stalinas sausas išlipo iš balos. 
O paskui pasimirė. Anatolijus nekantravo papasakoti pasauliui, ką 
žinojo. Jam reikėjo dar palaukti, bet radęs leidėją, kurio idealai buvo 
tokie patys kaip jo, nesusilaikė. Tą dieną, kai pasirodė knyga, dar 

prieš „Dėdei Džo“ pasiekiant knygynų lentynas, visi egzemplioriai 
buvo sunaikinti. KGB taip labai bijojo, kad niekas nesužinotų tiesos, 
jog į šipulius buvo sudaužytos spausdinimo mašinos su surinktais 
Anatolijaus žodžiais. Kitą dieną jį suėmė, o per savaitę nuteisė ir pa- 
skyrė dvidešimt metų sunkiųjų darbų gulage — už tai, kad parašė 
knygą, kurios niekas niekada neperskaitė. Jeigu jis būtų amerikietis, 
parašęs Ruzvelto ar Čerčilio biografiją, dalyvautų visose pokalbių 
laidose, o jo knyga taptų perkamiausia. 

— Bet jums pavyko pabėgti. 

— Taip, Anatolijus suprato, kas gresia. Likus kelioms savaitėms 
iki išleidžiant knygą, jis išsiuntė mane pas mamą į Leningradą ir įda- 
vė visus sutaupytus rublius, taip pat bandomąjį knygos egzemplio- 
rių. Man pavyko prasigauti per sieną į Lenkiją, nes papirkau sar- 
gybinį ir jam atidaviau kone visas Anatolijaus gyvenimo santaupas. 
Amerikoje atsidūriau be skatiko. 

— O knyga? Ar atsigabenote su savimi? 

— Ne, negalėjau taip rizikuoti. Jei mane būtų sučiupę, o knygą 
konfiskavę, visas Anatolijaus gyvenimas būtų buvęs betikslis. Pali- 
kau knygą ten, kur jie niekada neras. 


Kai ledi Virginija įėjo į kambarį, atsistojo visi trys jos laukę vy- 
rai. Pagaliau buvo galima pradėti susirinkimą. 

Desmondas Meloras sėdėjo priešais ją; jis vilkėjo rudą languotą 
kostiumą, tinkamesnį dėvėti per kurtų lenktynes. Jam iš kairės sė- 
dėjo majoras Fišeris, apsivilkęs, kaip įprastai, tamsiai mėlynu dry- 
žuotu kostiumu su liemene, bet jau siūtu pagal užsakymą; šiaip ar 
taip, dabar jis — parlamento narys. Priešais jį buvo įsitaisęs žmogus, 
kuris ir subūrė visą ketvertą. 

— Sukviečiau susirinkimą iš anksto neįspėjęs, — tarė Adrianas 
- Slounas, — nes ištiko tai, kas galėtų sugriauti mūsų ilgalaikį pla- 
ną. — Niekas jo nepertraukė. — Praėjusį penktadienį, prieš išvykda- 

mas į Niujorką „Bakingamu“, Sebastijonas Kliftonas įsigijo dar dvi- 
dešimt penkis tūkstančius banko akcijų ir dabar jų turi daugiau nei 
penkis procentus. Kaip kadaise esu jus įspėjęs, kiekvienas, turintis 
šešis procentus kompanijos akcijų, automatiškai patenka į valdybą, 
ojei taip nutiktų, ilgai netrukęs jis išsiaiškintų, ką pastaruosius šešis 
mėnesius planuojame. 

— Kaip manote, kiek turime laiko? — paklausė ledi Virginija. 

— Gal dieną, mėnesį, metus, kas žino? — atsakė Slounas. — Tvir- 
tai žinome tik tiek, jog jai tereikia vieno procento, kad pareikalautų 
vietos valdyboje, todėl geriau įsivaizduoti, kad laiko turime mažai. 

— O kada galime tikėtis senosios ponios akcijų? — paklausė 
majoras. — Tai išspręstų visas mūsų bėdas. 

— Kitą antradienį esu susitaręs susitikti su jos sūnumi Arnol- 
du, — atsakė Desas Meloras. — Oficialiai — noriu jo patarimo teisės 
klausimais, bet neatskleisiu tikrojo savo tikslo, kol jis nepasirašys 
konfidencialumo sutarties. 

— Kodėl jam nepateikiate pasiūlymo? — paklausė Virginija, at- 
sisukusi į Slouną. — Šiaip ar taip, esat banko valdybos pirmininkas. 

— Jis niekada nesutiktų su manimi dirbti po to, — paaiškino 
Slounas, — kai jos vyro laidotuvių dieną padariau taip, kad ponia 
Hardkastl atsisakytų savo balsavimo teisių. Bet su Desmondu jis dar 
niekada nebuvo susidūręs. 

— Ir kai tik jis pasirašys konfidencialumo sutartį, — toliau kal- 
bėjo Meloras, — jo motinos akcijas pasiūlysiu parduoti po tris sva- 
rus dvylika šilingų už vieną — trisdešimčia procentų brangiau už jų 
vertę rinkoje. 

— Jam tikrai kils įtarimų. Šiaip ar taip, jis žino, kad jūs — ban- 
ko direktorius. 

— Teisingai, — sutiko Slounas, — bet, būdamas vienintelis tėvo 
turto valdytojas, jis yra atsakingas už tai, kad motinai išrūpintų ge- 
riausią sandorį, nes šiuo metu ji gyvena iš dividendų, kuriuos per 
pastaruosius dvejus metus maksimaliai sumažinau. 

— Kai jam šitai priminsiu, — pasakė Meloras, — kirsiu paskuti- 
nį smūgį: pasakysiu, jog pirmiausia ketinu pašalinti Adrianą iš ban- 
ko pirmininko posto. 

— Šitai turėtų padėti tašką, — sutiko majoras. 

— Bet kas gali jį sulaikyti nuo pastangų susisiekti su Kliftonu ir 
tiesiog paprašyti dar geresnės kainos? 

— Štai čia ir slypi visas konfidencialumo sutarties grožis. Pasiū- 
lymo jis negali aptarti su niekuo kitu, išskyrus motiną, nebent no- 
rėtų, kad apie jį būtų pranešta advokatams. Taip rizikuoti nenorėtų 
joks karališkasis advokatas. 

— O ar kitas mūsų pirkėjas dar yra? — paklausė majoras. 

— Ponas Bišara ne tik yra, — atsakė Slounas, — bet dar ir raštu 
patvirtino mokėsiąs po penkis svarus už akciją; su savo advokatu jis 
deponavo du milijonus, vadinasi, jo ketinimai tikrai rimti. 

— Kodėl jis pasirengęs tiek daug permokėti? — pasidomėjo ledi 
Virginija. 

— Nes visai neseniai Anglijos bankas atmetė jo prašymą gauti 
leidimą verstis bankininkyste Londono Sityje, o jis taip beviltiškai 
nori nubausti nepriekaištingą reputaciją turintį Anglijos banką, jog 
jam visai nerūpi, kiek teks pakloti už „Farting's“. 

— Bet nejaugi Anglijos bankas neprieštaraus tokiam akivaiz- 
džiam perėmimui? — nustebo Fišeris. 

— Ne, jei jis išlaikys tą pačią valdybą porą metų, o aš liksiu pir- 
mininkauti. Štai todėl labai svarbu, kad Kliftonas neišsiaiškintų, ką 
sumanėme. 

— Bet kas nutiks, jei Kliftonas įsigis tuos šešis procentus? 

— Tada ir jam pasiūlysiu po tris pensus dvylika šilingų už ak- 
ciją, — paaiškino Slounas. — Nujaučiu, kad tokiam pasiūlymui jis 
negalėtų atsispirti. 

— Nesu tikras, — pratarė Meloras. — Pastebėjau, kad pastaruo- 
ju metujo požiūris pasikeitęs. Rodos, jis dirba pagal visai kitą planą. 

— Vadinasi, man teks tą planą perrašyti. 

— Knyga yra ten, kur ir dera būti knygai, — pasakė ponia Ba- 
bakova. 

— Knygyne? — mėgino atspėti Haris. 

Ponia Babakova nusišypsojo. 

— Ne įprastame knygyne. 

— Jei norite išsaugoti tą paslaptį, aš jus suprasiu, ypač jei at- 
skleidusi ją, vyrui užtrauksite dar didesnę bausmę. 

— Ar gali būti dar didesnė bausmė? Paskutiniai jo žodžiai, iš- 
tarti padavus man knygą, buvo tokie: „Dėl knygos rizikavau visu 
savo gyvenimu; mielai savo gyvenimą paaukočiau, kad knyga būtų 
išleista, kad pasauliui — svarbiausia, Rusijos žmonėms — galiausiai 
būtų atskleista tiesa.“ Todėl, pone Kliftonai, gyvenime turiu vienin- 
telį tikslą — pamatyti išleistą Anatolijaus knygą, kad ir kokios būtų 
viso to pasekmės. Kitaip visos jo aukos nueitų perniek, — ji suspaudė 
Hariui ranką. — Knygą rasite antikvariate, kuriame parduodamos 
verstinės knygos, Leningrade, Nevos prospekto ir Bolšaja Morskaja 
gatvės kampe, — kalbėjo ji, tebespausdama Hariui ranką lyg našlė, 
nenorinti paleisti vienturčio sūnaus. — Knyga yra tolimiausioje kny- 
gyno kertėje, viršutinėje lentynoje, tarp „Karo ir taikos“, išverstos į 
ispanų kalbą, ir „Tesės iš d'Erbervilių giminės“, išleistos prancūziš- 
kai. Tik neieškokite „Dėdės Džo“, nes knygą paslėpiau po „Pasako- 
jimo apie du miestus“ portugališko vertimo viršeliu. Nemanau, kad 
tame knygyne lankosi daug portugalų. 

Haris nusišypsojo. 

— Ojeigu knyga ten tebėra, ir aš galėsiu ją atgabenti, ar norėtu- 
mėte, kad Ginzburgas ją išleistų? 

— Anatolijus didžiuotųsi, jeigu... — ji nutilo, vėl nusišypsojo ir 
pasakė: — Anatolijus didžiuosis, jeigu jį leis ta pati leidykla, kuri lei- 
džia Hario Kliftono knygas. 

Iš vidinės švarko kišenės Haris išsitraukė voką ir padavė poniai 

Babakovai. Ji neskubėdama atplėšė voką ir išėmė čekį. Haris žiūrėjo 
svarstydamas, koks bus jos atsakas, o ji tik įkišo čekį atgal į voką ir 
jam grąžino. 

— Bet Anatolijus tikrai norėtų, kad jūs... 

— Taip, norėtų, — tyliai atsakė ji. — Bet aš nenorėčiau. Ar įsi- 
vaizduojate, kokį jis kenčia skausmą kasdien? Kol jis nelaisvėje, 
man nerūpi joks komfortas. Kas jau kas, bet jūs tikrai turėtumėte 
mane suprasti. 

Jiedu sėdėjo mažame kambarėlyje tylėdami, susikibę už rankų. 
Nusileidus šešėliams Haris suprato, kad čia nėra šviesos. Ji buvo 
pasiryžusi su vyru dalytis kalėjimu. Matydamas tokį kilnumą, Haris 
sutriko. Galiausiai ponia Babakova atsistojo. 

— Per ilgai jus užlaikiau, pone Kliftonai. Suprasiu, jei nusprę- 
site negrįžti į Rusiją, nes daug ką turite prarasti. Beje, jei taip ir nu- 
spręsite, prašau tik viena — nieko niekam nesakykite, kol nerasiu 
žmogaus, norinčio tą užduotį įvykdyti. 

— Ponia Babakova, — tarė Haris, — jei knyga vis dar ten, aš ją 
surasiu. Aš ją atvešiu, ir ji bus išleista. 

Ji apkabino Harį ir pasakė: 

— Aš, be abejo, suprasiu, jei persigalvosite. 

Nulipęs iš aštunto aukšto ir išėjęs į dabar tuščią gatvę Haris ir 
liūdėjo, ir džiaugėsi. Kol susistabdė taksi, jam teko pereiti kelis kvar- 
talus; jis nepastebėjo jį sekančio žmogaus, kartkartėmis vis sprun- 
kančio į šešėlius ir vogčia fotografuojančio. 

— Prakeikimas, — sumurmėjo Haris, traukiniui pajudėjus iš 
Sąjungos stoties ir pradėjus ilgą kelionę į Niujorką. 

Jis tiek daug mąstė apie susitikimą su ponia Babakova, kad vi- 
sai pamiršo aplankyti Karnegį. Džesika jį išbartų. Pavartotas netin- 
kamas laikas. Džesika būtų jį išbarusi. 


Ledi Virginija Fenvik 


1970 


28 


— orėčiau pradėti posėdį, — tarė Adrianas Slounas, — 
A sveikindamas majorą Fišerį, tapusį 
parlamento nariu. 

— Sveikinam, sveikinam, — antrino Desmondas Meloras, 
plekšnodamas naujajam parlamentarui per nugarą. 

— Dėkoju, — atsakė Fišeris. — Norėčiau pasakyti, kad jaučiuosi 
gaves dar ir premiją, nes nurungiau Džailzą Baringtoną. 

— Jei nutiks taip, kaip noriu, — kalbėjo Slounas, — jis bus ne 
vienintelis Baringtonas, kuris patyrė pralaimėjimą. Bet pirmiausia 
ketinu paprašyti Desmondo mums papasakoti, kaip praėjo susitiki- 
mas su Arnoldu Hardkastlu. 

— Iš pradžių prastokai, nes jo aiškiai nedomino galimybė par- 
duoti motinos akcijas net ir už išpūstą trijų svarų dvylikos šilingų 
kainą. Bet kai pasakiau, kad tapęs didžiosios akcijų dalies savininku 
pirmiausia atleisiu Adrianą ir išmesiu jį iš valdybos, jo požiūris pa- 
sikeitė. 

— Jis prarijo jauką? — paklausė Fišeris. 

— Aišku, kad prarijo, — patikino Slounas. — Jis manęs neken- 
čia taip, kaip jūs nekenčiate Emos Klifton ir Džailzo Baringtono, o 
gal ir dar labiau. 

— Tai neįmanoma, — pratarė ledi Virginija. 

— Tačiau paskutinis lašas įkrito tada, — kalbėjo Meloras, — kai 
jam pasakiau, ką ketinu skirti „Farting's“ banko pirmininku vietoje 

Adriano, — Meloras neatsispyręs pagundai nutilo ir tylėjo tiek, kiek 
leido padorumas. — Rosą Bačananą. 

— Bet pakaks vieno skambučio Bačananui, ir jis sužinos... 

— Majore, jūs pamiršote, kad Hardkastlas pasirašė konfiden- 
cialumo sutartį, todėl niekam neskambins. Norėčiau išvysti jo veido 
išraišką, kai pamatys, kad banko pavadinimą keičiame iš „Farting's“ 
į Slouno. 

— Arjis dar gali persigalvoti, jei kas nors jam pasiūlytų geresnę 
kainą už akcijas? — paklausė ledi Virginija. 

— Jau per vėlu, — atsakė Meloras. — Jis jau pasirašė akcijų 
perdavimo sertifikatą; kai tik per dvidešimt vieną dieną viską sumo- 
kėsiu, akcijos bus mano. 

— Ir be skatiko būsi labai trumpai, — įsiterpė Slounas. — Tik 
kol Hakimas Bišara nupirks akcijas, o tu gausi didžiulį pelną. 

— Bet jei Bišara nesumokės, visi pakliūsim į bėdą, — priminė 
jiems Virginija. 

— Jis skambina du kartus per dieną ir klausinėja naujienų. Jis 
net atidėjo kelionę į Beirutą, kur turėjo susitikti su Libano preziden- 
tu. Tiesą sakant, vis svarstau, ar nepakėlus kainos nuo penkių svarų 
iki šešių, bet padidinčiau tik paskutinę akimirką. 

— Ar tai nėra šiek tiek rizikinga? — paklausė Fišeris. 

— Patikėkite, jis taip labai nori „Farting's“, kad sutiktų kone su 
viskuo. Dabar pakalbėkime apie antrą plano dalį, susijusią su jumis, 
ledi Virginija, ir su bylos nagrinėjimo data, kuri yra gyvybiškai svarbi. 

— Kitą savaitę Emai Klifton bus išsiųsti bylos dokumentai; 
mano advokatai sakė, kad teismo galima laukti lapkričio mėnesį. 

— Geriau ir būti negali, — pasakė Meloras, pažvelgęs į užrašų 
knygelę, — nes kitas Baringtono kompanijos valdybos posėdis vyks 
po trijų savaičių; tada primygtinai pareikalausiu, kad ponia Klifton 
kompanijos labui atsistatydintų iš pirmininkės pareigų, bent jau iki 
teismų pabaigos. 

— Nesunku atspėti, kas tuo metu užims jos vietą, — pasakė 
Slounas. 

— Kai tik tapsiu pirmininku, — kalbėjo Meloras, — atliksiu sa- 
vaime suprantamą patikimo vadovo pareigą ir visiems akcininkams 
pranešiu, kas iš tikrųjų nutiko pirmą „Bakingamo“ kelionės naktį. 

— Tačiau tą naktį visada gaubė paslaptis, — kiek nejaukiai pra- 
tarė Fišeris. 

— Gaubs nebeilgai. Kai tik patekau į Baringtono kompanijos 
valdybą, Džimas Naulsas užsiminė, jog toje kelionėje ne viskas vyko 
sklandžiai, bet, kad ir kiek jį spaudžiau, nieko smulkiau nepasakojo. 
Savaime suprantama, peržvelgiau rytą laive sušaukto valdybos po- 
sėdžio protokolą, bet radau tik kapitono atsiprašymą dėl sprogimo, 
kurį įvykdė karinis jūrų laivynas per Šiaurės Atlante surengtas pra- 
tybas. Pakako mesti žvilgsnį į admiraliteto įrašus, kad iškart supras- 
tum, jog tuo metu jūrų laivynas buvo išmetęs inkarus Gibraltare. 

— Tai kas ten iš tikrųjų nutiko? — paklausė Anskotas. — Nes aš 
ir pats mėginau ištraukti iš Naulso tiesą, bet net ir po kelių burnelių 
jis tylėjo sukandes dantis. 

— Man pavyko išsiaiškinti vienintelį dalyką, — kalbėjo Melo- 
ras. — Naulsas ir dar keli valdybos nariai pasirašė konfidencialumo 
sutartį. Pamaniau, kad priėjau liepto galą, bet kai praėjusį mėnesį 
valdybos posėdyje ponia Klifton, nesuvokdama galimų pasekmių, 
priėmė skubotą sprendimą, nuomone pakeičiau. 

Niekas nepateikė savaime kylančio klausimo. 

— „Bakingamo“ kapitonas valdybai pranešė, kad per paskutinę 
kelionę trečiasis kapitono padėjėjas ponas Džeselis ant tiltelio buvo 
užtiktas girtas, todėl jam buvo liepta visą likusį kelionės laiką likti 
savo kajutėje. Admirolas Samersas pareikalavo, kad Džeselis būtų 
nedelsiant atleistas, jam neišmokėta išeitinė ir neišduota rekomen- 
dacija. Palaikiau jo nuomonę, nes jis, kaip ir kiti valdybos nariai, 
pamiršo vieną dalyką: pirmosios laivo kelionės metu Džeselis buvo 

jaunesnysis pamainos šturmanas ir turėjo matyti viską, kas tada 
vyko. 

Fišeris tapšnojo nosine kaktą. 

— Džeselį rasti nebuvo sunku, — kalbėjo Meloras. — Jis ne 
tik neturi darbo, bet ir nėra sumokėjęs už trijų mėnesių nuomą. 
Nusivedžiau jį į vietinę aludę ir greitai supratau, kad vyrukas vis 
dar pyksta ir lieja apmaudą dėl to, kad buvo atleistas. Vis tvirti- 
no žinąs tokių dalykų, kurie sužlugdytų kompaniją. Po kelių romo 
taurelių jis pradėjo smulkiau pasakoti apie tą nutikimą, nes manė, 
kad esu pasiųstas stebėti, ar jis tikrai laiko liežuvį už dantų, to- 
dėl tik dar labiau liejosi. Jis matė, kaip Haris Kliftonas ir Džailzas 
Baringtonas iš vienos pirmos klasės kajutės į viršutinį denį išnešė 
didele vazą su gėlėmis. Jiems pavyko ją išmesti už borto likus vos 
kelioms akimirkoms iki sprogimo. Kitą rytą buvo suimti trys airiai, 
o kapitonas atsiprašė keleivių, papasakodamas istoriją apie karinį 
jūrų laivyną, nors iš tikrųjų jie visi buvo vos kelios sekundės nuo 
didžiulės tragedijos; vienas Dievas težino, kiek būtų buvę užmušta 
žmonių, o ir pati kompanija, kalbant tiesiai šviesiai, būtų nusken- 
dusi be pėdsako. 

— Bet kodėl Airijos respublikonų armija nepaskelbė, kas nutiko 
iš tikrųjų? — nervingai klausinėjo Fišeris. 

— Džeselis man sakė, kad rytą buvo suimti trys airiai, Karališ- 
kojo jūrų laivyno laivu nuplukdyti į Belfastą ir įkišti į kalėjimą už ki- 
tus nusikaltimus. Neseniai jie buvo paleisti už užstatą su sąlyga, jog 
nė žodeliu neprasitars apie „Bakingamą“, nes antraip tą pačią dieną 
grįš į savo vienutes. Pripažinkime, Airijos respublikonų armija retai 
kada kalba apie savo nesėkmes. 

— Bet jeigu Airijos respublikonų armija nenusiteikusi tos is- 
torijos viešinti, o vienintelis mūsų liudininkas — iš darbo išmestas 
girtuoklis, kam visa tai galėtų būti įdomu beveik po šešerių metų? — 
paklausė Fišeris ir pridūrė: — Beje, ar dažnai teko skaityti antraštes 

apie Airijos respublikonų armijos ketinimus susprogdinti Anglijos 
banką, Bakingamo ar Bendruomenių rūmus? 

— Sutinku su jumis, majore, — atsakė Meloras, — bet spauda 
gali į viską pažvelgti visai kitaip, kai aš, tapęs naujuoju Baringtono 
kompanijos valdybos pirmininku, nuspręsiu ištaisyti visas klaidas, 
likus vos kelioms savaitėms iki naujojo „Balmoralo“ statybų pabaig- 
tuvių, besirengiant skelbti pirmosios laivo kelionės datą. 

— Bet tada akcijų vertė kris pernakt. 

— Ir mes jas supirksime pusvelčiui, pasinaudodami pelnu, gau- 
tu iš banko sandorio. Subūrę naują valdybą ir pakeitę pavadinimą, 
greitai atgausime buvusį kompanijos statusą. 

— Pakeitę pavadinimą? — suabejojo ledi Virginija. 

Desmondas nusišypsojo. 

— Meloro laivyba. Adrianas gauna banką, o aš — laivybos kom- 
paniją. 

— O ką gaunu aš? — paklausė Virginija. 

— Ogi tai, ko visada norėjote, Virginija, — malonumą parklup- 
džius Baringtonų šeimą. Bet jūs vis dar vaidinate gyvybiškai svarbų 
vaidmenį, nes laikas mums bus viskas. Per paskutinį posėdį suži- 
nojau dar šiek tiek informacijos: kitą mėnesį Haris ir Ema Kliftonai 
lankysis Niujorke; kaip pirmininkė ji ten apsilanko kasmet. Tada 
bus itin palankus metas pranešti jūsų draugams žurnalistams, ko jie 
gali tikėtis iš būsimo teismo proceso. Labai svarbu, kad išdėstytu- 
mėte savo požiūrį, kol ji bus įstrigusi vidury Atlanto. Taigi, kai ponia 
Klifton grįš, jai teks gintis dviem frontais: akcininkai norės sužinoti, 
kodėl budama akcinės bendrovės pirmininke ji neįstengė pranešti, 
kas tą naktį iš tikrųjų įvyko, ir kartu jai reikės dorotis su Virginijos 
šmeižto byla. Numanau, kad neteks ilgai laukti, kol Ema, kaip ir jos 
tėvas, liks tik išnaša kompanijos istorijoje. 

— Yra vienas kabliukas, — tarė Virginija. — Mano advokatas 
pasakė, kad tikimybė man laimėti bylą — penkiasdešimt procentų. 


269 


Jeffrey Archer + Galingiau už kalaviją 


— Kol toji byla bus pradėta nagrinėti, — pasakė Slounas, — 
Ema Klifton jau bus praradusi bet kokį pasitikėjimą. Prisiekusieji 
bus jūsų pusėje nuo tos akimirkos, kai stosite į liudytojų tribūną. 

— Bet jei nelaimėsiu, liksiu su solidžia skola teisininkams, — 
neatlyžo Virginija. 

— Kai ponia Klifton atsistatydins iš Baringtono kompanijos 
valdybos pirmininkės pareigų, nemanau, kad bylą bus įmanoma 
pralaimėti. Bet ir tokiu neįtikėtinu atveju bankas mielai padengs vi- 
sas jūsų išlaidas. Visame šitame kontekste toji suma bus tik skatikai. 

— Tačiau tai neišsprendžia Sebastijono Kliftono ir jo šešių pro- 
centų problemos, — įsiterpė majoras Fišeris. — Nes jeigu jis gaus 
vietą valdyboje, sužinos viską, ką mes... 

— Pamąsčiau apie viską, — pertraukė majorą Slounas. — Keti- 
nu paskambinti Kliftonui ir pasiūlyti susitikti. 

— Gal jis atsisakys su jumis susitikti. 

— Negalės atsispirti. O kai jam pasiūlysiu po penkis svarus už 
akciją ir šimtaprocentinį pelną, jis tikrai neatsilaikys. Kiek tą vai- 
kiną prisimenu, vos išvydęs galimybę gerai pasiplėšti pinigėlio, jis 
pamiršta bet kokius įsipareigojimus. 

— Bet jeigu jis atsisakys jūsų pasiūlymo? — nenurimo Fišeris. 

— Tada imsimės plano B, — atsakė Slounas. — Man tas pat. 


— Ledi Virginija, kaip jau sakiau mums susitikus pirmą kartą, 
mano galva, tikimybė, kad laimėsite šią bylą — ne didesnė nei pen- 
kiasdešimt procentų, todėl, manau, būtų išmintinga jos atsisakyti. 

— Dėkoju už patarimą, sere Edvardai, bet noriu rizikuoti. 

— Tebūnie, — atsakė karališkasis advokatas. — Tačiau savo 
nuomonę man būtina užfiksuoti, kad paskui nekiltų jokių nesusi- 
pratimų. 

— Sere Edvardai, jūs labai aiškiai išsakėte savo poziciją. 

— Tada pažvelkime į bylos faktus objektyviai. Jūs arba parda- 
vėte, arba nepardavėte, o vėliau vėl nusipirkote daug Baringtono 
kompanijos akcijų, turėdama vienintelį tikslą — pakenkti kompa- 
nijai. 

— Kodėl turėčiau norėti pakenkti kompanijai? 

— Tikrai, kodėl. Dabar kita pusė turės įrodyti, jog akcijas par- 
davėte, ir mums nereikės įrodinėti priešingai. Vis dėlto jūs tris kar- 
tus — ir visi tie kartai sutapo su būtinybe kompanijai pranešti pras- 
tas naujienas — pardavėte akcijas už aukščiausią kainą, o po dešim- 
ties dienų, kai akcijų kaina nukrito, grįžote į rinką ir vėl jas įsigijote. 
Ar teisinga taip teigti? 

— Taip. Bet aš taip pasielgiau tik paklausiusi majoro Fišerio 
patarimo. 

— Manau, turėtumėte vengti majoro Fišerio vardo, stovėdama 
liudininkų tribūnoje. 

— Bet jis — parlamentaras. 

— Ledi Virginija, matyt, dabar pats metas jums priminti, jog 
teisininkai, nekilnojamojo turto agentai ir parlamentarai, daugu- 
mos prisiekusiųjų nuomone, rikiuojasi iškart po mokesčių rinkėjų. 

— Bet kodėl negalėčiau pasakyti, jeigu tai — tiesa? 

— Nes tuo metu, kai pardavėte ir vėl įsigijote akcijų, majoras 
Fišeris buvo Baringtono kompanijos direktorius, o kadangi valdybo- 
je jis atstovavo jums, prisiekusiesiems neliks jokių abejonių, iš kur 
gaudavote visą informaciją. Visa tai turėdamas galvoje, jums patar- 
čiau neminėti majoro Fišerio, nors jums būtų išmintinga jį įspėti dėl 
galimybės būti pakviestam priešininkų advokato. Jų vietoje aš įteik- 
čiau jam šaukimą į teismą. 

Virginija pirmą kartą sunerimo. 

— O paskui, jau vėliau, — tęsė seras Edvardas, — jūs įsigijote 
didelį Baringtono kompanijos akcijų paketą, kad gautumėte vietą 
valdyboje tuo metu, kai kompanija rinko naują pirmininką. 

— Taip. Valdybos vadovu pasirinkau majorą Fišerį. 

— Ir šio fakto patarčiau neminėti liudininkų tribūnoje. 

— Bet kodėl? Maniau, kad majoras Fišeris bus geresnis pirmi- 
ninkas. 

— Galbūt, bet prisiekusieji, atsitiktine tvarka išrinkti dvylika 
eilinių piliečių, tikrai gali pamanyti, kad poniai Klifton surengė- 
te vendetą, o tada jau būtų galima daryti prielaidą, kad iš pradžių 
pirkdama ir parduodama akcijas tikrai turėjote tikslą pakenkti jai ir 
kompanijai. 

— Tiesiog norėjau, kad kompanijai pirmininkautų labiausiai 
kvalifikuotas žmogus. Šiaip ar taip, ir dabar nemanau, kad tokį dar- 
bą galėtų dirbti moteris. 

— Ledi Virginija, pasistenkite nepamiršti, kad kone pusė prisie- 
kusiųjų bus moterys, ir tokia pastaba jums nepelnytų jų palankumo. 

— Man visa tai ima panėšėti į grožio konkursą, o ne į teismo 
procesą. 

— Taip manydama labai nesuklysite, ledi Virginija. Beje, taip 
pat reikėtų daryti prielaidą, kad kita pusė liudytoju pakvies buvusį 
jūsų vyrą serą Džailzą Baringtoną. 

— Kodėl? Jis niekaip su tuo nesusijęs. 

— Išskyrus faktą, kad visos finansinės operacijos buvo atlieka- 
mos po jūsų skyrybų, ir taip jau atsitiko, kad į pirmininkus išsirin- 
kote žmogų, kuris du kartus buvo jo oponentas per rinkimus; prisie- 
kusiesiems pasirodys per daug sutapimų. 

— Bet jeigu jie ir iškviestų Džailzą, kaip jis galėtų jiems padėti? 
Jis — buvęs vyras, buvęs parlamentaras ir buvęs ministras. Ne tiek 
jau daug privalumų. 

— Gal tai ir tiesa, — sutiko seras Edvardas, — bet nujaučiu, kad 
prisiekusiesiems jis vis tiek paliks gerą įspūdį. 

— Kodėl taip sakote? 

— Jis yra sukaupęs didelę viešo kalbėjimo patirtį, o toks daly- 

kiškas kalbėjimas puikiai paruošia žmones liudytojų tribūnai. Todėl 
privalome jį deramai įvertinti. 

— Bet tas žmogus — nevykėlis, — pasakė Virginija, nebesuval- 
dydama jausmų. 

— Turiu pabrėžti, kad bet koks asmeniškas kitos pusės puoli- 
mas išryškins jų privalumus, todėl prašau prisiminti, kad duodama 
parodymus privalote likti rami ir tvirta. Jūs esate nukentėjusioji, 
nesuprantanti Sičio gudrybių, kuri niekada nemanė žlugdyti kom- 
panijos. 

— Bet tada atrodysiu silpna. 

— Ne, — tvirtai atsakė seras Edvardas, — atrodysite pažeidžia- 
ma, ir toks požiūris jums išeis į naudą, kai prisiekusieji pamatys, kad 
grumiatės su apsukria, ryžtinga verslininke. 

— Kieno pusę palaikote? 

— Jūsų, ledi Virginija, bet turėtumėte tvirtai žinoti, ko imatės. 
Visa tai turėdamas omenyje, privalau dar kartą jūsų paklausti: ar 
tikrai norite, kad teismas nagrinėtų šią bylą? 

— Taip, neabejotinai noriu, nes turiu įkalčių, kurių jums, sere 
Edvardai, neatskleidžiau, o kai tik jie bus paviešinti, nemanau, kad 
ši byla kada nors atsidurs teismo salėje. 


29 


— Kol pietavote, skambino ponas Slounas, — pranešė Reičelė. 

— Ar sakė, ko nori? — paklausė Sebas. 

— Ne, tik pasakė, kad skambina asmenišku reikalu. 

— Net neabejoju. Jis išsiaiškino, kad turiu beveik šešis procen- 
tus „Farting's“ akcijų, todėl staiga šitai tapo labai asmeniška. 

— Jis jums siūlo susitikti jo kabinete rytoj vienuoliktą. Jūsų 
dienotvarkėje taip pat yra laisvas tarpelis. 

— Pamiršk. Jeigu jis nori su manimi susitikti, velnias jį gali at- 
nešti čia. 

— Aš paskambinsiu ir išsiaiškinsiu, ar jam bus patogu. 

— Nujaučiu, kad bus, nes šįkart muziką užsakau aš, — Reiče- 
lė nieko neatsakė ir apsigręžė išeiti. — Tu kažko abejoji, tiesa, Rei- 
čele? — jai dar nepriėjus durų, paklausė Sebas. 

Ji atsisuko, bet nespėjo pareikšti savo nuomonės, nes Sebas už- 
davė klausimą: 

— Kaip pasielgtų Sedrikas? 

— Pasistengtų sudaryti Slounui įspūdį, kad šis kuo puikiausiai 
atspėjo visus jo planus, ir Slounas prarastų budrumą. 

— Tikrai? — pratarė Sebas. — Tada pasakyk Slounui, kad ma- 
nes lauktų rytoj rytą, vienuoliktą valandą, ir dar pridurk, jog nekan- 
trauju su juo susitikti. 

— Ne, to būtų jau per daug. Tik nevėluokite. 

— Kodėl ne? 

— Jums pavėlavus, jis vėl pasijustų pranašesnis. 


Pirmą kartą po pralaimėtų rinkimų Džailzas į Bendruomenių 
Rūmus grįžo labai nenoriai. Jį pasveikino prie Šv. Stepono įėjimo 
stovėjęs policininkas: 

— Malonu jus matyti, sere. Tikiuosi, netrukus sugrįšite. 

— Dėkoju, — atsakė Džailzas ir žengė vidun. 

Perkirtęs Vestminsterio salę, jis atsidūrė koridoriuje, kur kan- 
triai lūkuriavo visuomenės atstovai, besiviliantys gauti vietą Svečių 
galerijoje ir pasiklausyti, kaip šiandien bus dirbama. Praėjęs pro 
juos, Džailzas patraukė centriniu vestibiuliu — žingsniavo sparčiai, 
kad neužkalbintų buvę kolegos, norintys pareikšti užuojautą ir dar 
pridurti šiaip nieko nereiškiančių banalybių. 

Praėjęs pro dar vieną policininką, jis užlipo ant storo žalio kili- 

mo, kurio nemindė jau daugybę metų. Pažvelgė į telegrafo aparatą, 
informuojantį parlamentarus apie pasaulio įvykius, bet nesustojo 
perskaityti šviežiausios antraštės. Praėjo pro biblioteką, siaubingai 
bijodamas susidurti su kokiu nors parlamentaru, kurio nenorėtų 
matyti. Pasukęs į kairę, atsidūrė prie Bendruomenių Rūmų pirmi- 
ninko kabineto ir sustojo prie durų, pro kurias nebuvo žengęs metų 
metus. Džailzas pabeldė į jos didenybės opozicijos lyderio duris ir 
įėjęs pamatė sėdinčius prie stalų tuos pačius du ministrus, tarnavu- 
sius dar tada, kai jis darbavosi Dauningo gatvėje. 

— Malonu vėl jus matyti, sere Džailzai. Galite eiti iškart, ponas 
Vilsonas jūsų laukia. 

Vėl pasibeldęs jau į kitas duris, jis įžengė į kabinetą ir išvydo 
pažįstamą vaizdelį — žmogus mėgino prisidegti pypkę. Pamatęs 
Džailzą, nebemėgino. 

— Džailzai, laukiau visą dieną. Miela tave matyti. 

— Ir man malonu jus matyti, Haroldai, — atsakė Džailzas. Jis 
laikėsi ištisus amžius gyvuojančios tradicijos ir kolegai iš Vestmins- 
terio rūmų nespaudė rankos. 

— Ir nepasisek šitaip — pralaimėti dvidešimt vienu balsu, — 
pasakė Vilsonas. — Atvirai šnekant, tavo įpėdinis man nepatinka. 

— Čia jis bus demaskuotas, — atsakė Džailzas. — Visada taip 
būna. 

— O kaip tu tvarkaisi su porinkimine melancholija? 

— Nekaip. Turiu pripažinti, kad pasiilgstu buvusio darbo. 

— Apgailestauju dėl judviejų su Gvinete. Tikiuosi, jums pavyks 
likti draugais. 

— Ir aš tikiuosi, nes pats esu kaltas. Nors jau senokai ėmėme 
vienas nuo kito tolti. 

— Bet ir toks darbas nepadeda, — svarstė Haroldas. — Reikia 
labai supratingos žmonos, kai retai kada grįžti iki dešimtos vakaro. 

— O kaip jūs, Haroldai? Kaip jaučiatės vėl tapęs opozicijos ly- 
deriu? 


275 


Jeffrey Archer + Galingiau už kalaviją 


— Kaip ir tu, nekaip. Na, papasakok, kaip viskas klostosi tikra- 
jame pasaulyje. 

— Jis man nepatinka, neapsimesiu, kad yra kitaip. Kai ketvirtį 
amžiaus nugyveni būdamas politiku, iš tikrųjų menkai ką daugiau 
ir temoki. 

— Tai kodėl mums ko nors nesumąsčius? — paklausė Vilsonas, 
galiausiai prisidegęs pypkę. — Lordų Rūmuose man reikia atstovo 
užsienio reikalams; tokiam darbui geresnio už tave nerasiu. 

— Aš pamalonintas, Haroldai, taip ir maniau, kad dėl to ir no- 
rėjote su manimi susitikti. Daug apie tai mąsčiau, bet gal galėčiau 
jums užduoti vieną klausimą, prieš apsispręsdamas? 

— Žinoma. 

— Nemanau, kad atsidūręs vyriausybėje Tedas Hitas pasirodys 
esąs geresnis nei buvo opozicijoje. Balsavusieji vis tiek į jį žiūri kaip į 
bakalėjininką, ir tai viską pasako. Dar svarbiau — esu įsitikinęs, kad 
tebeturime puikią progą laimėti kitus rinkimus. 

— Kaip pasakytų mano draugas žydas, iš tavo lūpų — tiesiai 
Dievui į ausį. 

— Man atrodo, kad neilgai trukus grįšite į Dauningo dešimt. 

— Amen. 

— Beje, abu žinome, kad tikroji valdžia priklauso Bendruo- 
menių, o ne Lordų Rūmams. Atvirai kalbant, Lordų Rūmai — tai 
prabangūs senų pensininkų namai, atlygis partijos politikieriams už 
ilgą tarnybą ir gerą vadovavimą. 

— Tačiau galimos išimtys — sėdintys pirmame suole ir peržiū- 
rintys nuostatas, — svarstė Vilsonas. 

— Bet man, Haroldai, tik penkiasdešimt, ir nesu tikras, ar norė- 
čiau visą likusį gyvenimą laukti, kol bus pasiūlyta dar geresnė vieta. 

— Duočiau tau darbo, — kalbėjo Vilsonas, — gautum vietą še- 
šėlinėje vyriausybėje. 

— Nemanau, kad man to pakaks, Haroldai. Todėl turiu jūsų pa- 

klausti: jei per kitus rinkimus varžyčiausi Bristolio dokuose, — o vie- 
tinė bendruomenė mane spaudžia varžytis, — ir jūs formuotumėte 
kitą vyriausybę, ar būtų vilties man tapti užsienio reikalų ministru? 

Vilsonas kelias akimirkas papsėjo pypke; jis visada taip daryda- 
vo, kai prireikdavo laiko pamąstyti. 

— Ne, Džailzai, ne iškart. Nebūtų teisinga Denio atžvilgiu; kaip 
žinai, šio posto dabar laukia jis. Bet galiu garantuoti, kad kabinete 
tau būtų pasiūlytas aukštas postas, ir jei tau gerai sektųsi, būtum 
rimčiausias pretendentas į norimas pareigas, jeigu tik jos atsirastų. 
Jei priimtum mano pasiūlymą, bent jau grįžtum į parlamentą. O jei 
bus tavo teisybė ir mes laimėsime rinkimus, ne paslaptis, kad ieško- 
siu Lordų Rūmų pirmininko. 

— Haroldai, aš — Bendruomenių Rūmų žmogus, be to, nema- 
nau, kad esu pasirengęs eiti į pensiją. Labiau norėčiau rizikuoti. 

— Sveikinu tavo apsisprendimą, — atsakė Vilsonas. — O da- 
bar mano eilė tau padėkoti, nes žinau, kad nenorėtum rizikuoti, jei 
nesitikėtum atgauti savo vietos, taip pat jei nemanytum, kad turiu 
puikią progą grįžti į Dauningo dešimt. Vis dėlto, jei persigalvotum, 
pranešk; tada, kaip ir tavo senelis, sėdėsi ant raudonų suolų it lordas 
Baringtonas iš... 

— Bristolio dokų, — pridūrė Džailzas. 


Sebastijonas atėjo į „Farting's“ banką pirmą kartą nuo to laiko, 
kai prieš penkerius metus metė darbą. Jis žengė prie registratūros 
staliuko ir pasakė savo pavardę budinčiam klerkui. 

— Aa, taip, ponas Kliftonas, — pratarė vyriškis pažvelgęs į sąra- 
šą. — Pirmininkas jūsų laukia. 

Kai jis ištarė „pirmininkas“, Sebas iškart pamanė apie Sedriką 
Hardkastlą, o ne apie uzurpatorių, dėl kurio jis ir išėjo iš darbo. 

— Gal būsite toks malonus ir pasirašysite lankytojų knygoje? 

Iš vidinės švarko kišenės Sebas išsitraukė parkerį ir neskubė- 
damas suko antgalį, kad spėtų akimis permesti paskiausių lankyto- 
jų pavardes. Jo žvilgsnis mikliai lakstė sąraše; dauguma įrašų jam 
nieko nereiškė. Tačiau dvi pavardės sušvito taip, tarsi prie jų būtų 
uždegtos neoninės lemputės; Sebas žinojo, kad Desmondą Melo- 
rą Slounas paskyrė neadministruojančiu direktoriumi praėjus vos 
keliems mėnesiams, kai šis tapo Baringtono kompanijos valdybos 
nariu, todėl jo pavardė sąraše — nieko keista, bet kokia parlamen- 
taro majoro Alekso Fišerio vizito pas „Farting's“ banko pirmininką 
priežastis? Dėl vieno dalyko abejonių nekilo: Slounas jam šito nepa- 
sakys. Kita jo žvilgsnį kliudžiusi pavardė — Hakimas Bišara. Visai 
neseniai apie poną Bišarą Sebas kažką skaitęs Financial Times, tik 
neprisiminė ką. 

— Pirmininkas dabar pat jus priims pone. Jo kabinetas... 

— Viršutiniame aukšte, — atsakė Sebas. — Labai ačiū. 

Išėjęs iš lifto administracijos aukšte, Sebas neskubėdamas pa- 
traukė koridoriumi link senojo Sedriko kabineto. Jis nieko nepaži- 
no, ir jo niekas nepažino; irgi nieko keista — Slounas veltui laiko 
negaišo ir iš „Farting's“ išujo visus Sedriko pavaduotojus. 

Jam nereikėjo belstis į Slouno duris, nes kai priartėjo per pora 
žingsnių, jos prasivėrė pačios. 

— Malonu tave regėti, Sebai, — pasakė Slounas. — Labai seniai 
nesimatėme, — pridūrė, prieš vadindamas į kabinetą, bet nerizikuo- 
damas ištiesti rankos. 

Kai įėjo į pirmininko kabinetą, Sebą labiausiai pribloškė įspu- 
dis, kad nebuvo likę nė ženklo jokių Sedriko pėdsakų. Trisdešimties 
jo vadovavimo bankui metų — nė žymės. Nei portreto, nei nuotrau- 
kos, nei lentelės, primenančios jo pasiekimus naujoms kartoms. 
Slounas ne tik jį pakeitė, bet ir ištrynė iš gyvenimo, kaip kokį malonę 
praradusį sovietų politiką. 

— Sėskis, — pasiūlė Slounas, tarsi kreiptųsi į jauną banko klerką. 

Sebas pažvelgė į priešininką atidžiau. Po pastarojo jųdviejų su- 
sitikimo jis buvo priaugęs kelis svarus, bet juos gudriai slėpė puikiai 
pasiūtas kostiumas su liemene. Vienas dalykas nebuvo pasikeitęs — 
nenuoširdi šypsena žmogaus, su kuriuo dauguma Sičio verslininkų 
nenorėjo turėti reikalų. 

Slounas atsisėdo už pirmininko stalo ir negaišo laiko manda- 
gybėms. 

— Sebai, nuovokus žmogus jau būtų supratęs, kodėl norėjau 
susitikti. 

— Turbūt ketinote man pasiūlyti vietą „Farting's“ valdyboje. 

— Ne visai tai turėjau omenyje, — po nenuoširdžios šypsenos 
pasigirdo netikras juokas. — Vis dėlto aišku, kad jau kurį laiką bir- 
žoje supirkinėji banko akcijas, ir tau trūksta dar dvidešimt dviejų 
tūkstančių akcijų, kad peržengtum slenkstį ir automatiškai taptum 
banko valdybos nariu arba galėtum skirti savo atstovą. 

— Galiu jus patikinti, kad atstovausiu pats. 

— Štai apie tai ir norėjau su tavimi pasikalbėti. Ne paslaptis, 
kad mudu prastokai sutarėme, kai buvai mano pavaldinys... 

— Todėl ir išėjau. 

— Taigi, tau nederėtų imtis kasdienių banko reikalų. 

— Manęs absoliučiai nedomina kasdieniai banko reikalai. Nu- 
manau, kad tam turite kvalifikuotą personalą. Niekada neturėjau 
tokių ketinimų. 

— Tai kokie gi tavo ketinimai? — sunkiai tvardydamas pyktį 
paklausė Slounas. 

— Noriu, kad šis bankas grįžtų į aukštumas, kurios buvo pasiek- 
tos vadovaujant jūsų pirmtakui, kad akcininkai būtų informuojami 
apie tai, kas daroma jų vardu. — Sebas nutarė paridenti stalu mažytę 
rankinę granatą ir pažiūrėti, ar pasiekusi kitą pusę ji sprogs. — Nes 
iš praėjusio valdybos posėdžio protokolo man paaiškėjo, jog akci- 
ninkams visko nepasakojate. 

— Ką tuo nori pasakyti? — kiek per greitai paklausė Slounas. 

— Man atrodo, jūs puikiai žinote, ką noriu pasakyti. 

— Gal galėtume sudaryti sandorį? Šiaip ar taip, visada buvai 
puikus prekeivis. 

Nuo peštuko iki meilikautojo, ir be jokios pauzės. Morisas Sva- 
nas Slounui paskirtų Ričardo Trečiojo vaidmenį, ir Slounas galėtų 
vaidinti be scenarijaus. 

— Apie kokį sandorį kalbate? — paklausė Sebas. 

— Pastaruosius penkerius metus turėjai mokėti vidutiniškai po 
du svarus dešimt šilingų už akciją. Esu pasirengęs šią sumą padvi- 
gubinti ir tau pasiūlyti po penkis svarus už akciją; turbūt sutiksi, kad 
siūlau dosniai. 

Per dosniai, svarstė Sebas. Jis turėtų pradėti nuo trijų svarų, 
o baigti keturiais. Kodėl Slounui taip svarbu laikyti jį atokiau nuo 
valdybos? 

— Daugiau nei dosniai, — atsakė Sebas. — Bet vis tiek ketinu 
užimti vietą valdyboje. Suprantate, tai asmeniška. 

— Tada turėsiu Anglijos bankui išsiųsti oficialų skundą, kad 
jūsų nedomina parama ilgalaikiams banko tikslams. 

— Atvirai kalbant, man labai įdomu sužinoti, kokie tie ilgalai- 
kiai „Farting's“ banko tikslai. Todėl praėjusią savaitę apsilankiau 
Anglijos banke ir ilgokai kalbėjausi su ponu Kreigu, vyriausiuoju 
priežiūros pareigūnu. Jis buvo labai malonus, peržvelgė banko sta- 
tutą ir raštu patvirtino, kad įsigijęs šešis procentus akcijų galėsiu 
užimti vietą valdyboje. Bet vis tiek būtinai jam paskambinkite. 

Jei Slounas būtų buvęs slibinas, iš jo šnervių būtų pliūptelėju- 
sios liepsnos. 

— Ojei tau pasiūlyčiau po dešimt svarų už akciją? 

Slounas akivaizdžiai nebesivaldė, todėl Sebas nutarė mesti an- 
trą granatą. 

— Tada imsiu galvoti, kad gandai buvo teisingi. 

— Kokie gandai? — sukluso Slounas. 

Nejau jis išdrįso rizikuoti ir patraukti granatos žiedą? 

— Kodėl nepaklausiate Desmondo Meloro ir Alekso Fišerio, ką 
jie samanę jums už nugaros? 

— Kaip sužinojai... 

Rankinė granata sprogo tiesiog Slouno panosėje, bet Sebas ne- 
susilaikė ir drėbė dar. 

— Sityje turite daug priešų, Slounai; vienas kitas sėdi ir jūsų 
paties kabinete. 

— Taujau metas eiti, Kliftonai. 

— Taip, neabejoju, kad jūs teisus. Bet kitą mėnesį mielai pasi- 
matysiu su jumis ir jūsų kolegomis valdybos posėdyje. Turiu jiems 
daug klausimų, ypač ponui Melorui, kuris, rodos, su džiaugsmu pir- 
mas pradės abiejų komandų žaidimą. 

Slounas nė nekrustelėjo, bet nuraudę jo skruostai parodė, kad 
sprogo ir antra granata. 

Sebas pirmą kartą nusišypsojo, pakilo nuo kėdės ir pasisuko 
išeiti, bet tada savąją granatą sviedė Slounas. 

— Deja, bijau, kad kurį laiką nesimatysim, Sebastijonai. 

— Kodėl ne? — paklausė atsigreždamas Sebas. 

— Todėl, kad paskutiniame posėdyje priėmėme rezoliuciją, jog 
bet kuris žmogus iš šalies, norintis tapti valdybos nariu, privalo tu- 
rėti dešimt procentų kompanijos akcijų. 

— Jūs negalite taip daryti, — užprotestavo Sebas. 

— Galiu ir padariau, — atsakė Slounas, — ir neabejoju, kad ap- 
sidžiaugsi sužinojęs, jog ponas Kreigas, Anglijos banko vyriausiasis 
priežiūros pareigūnas, palaimino vienbalsiai priimtą mūsų rezoliu- 
ciją. Taigi susitiksime po kokių penkerių metų. Tik labai nedžiu- 
gauk, Sebai, nes, jei tau pavyks įsigyti dešimt procentų, priimsime 
kitą rezoliuciją. 

— Kaip manai, kiek laiko būsi Rusijoje? — Džailzas paklausė 
Hario, kildamas nuo pietų stalo ir vesdamasis svečius į svetainę ger- 
ti kavos. 

— Vos kelias valandas, ilgiausiai — pernakt. 

— Kas tave gena atgal? Ten niekas nevyksta antrą kartą, jei ne- 
turi velniškai rimtos priežasties. 

— Keliauju apsipirkti. 

— Paryžius, Roma, Niujorkas... — vardijo Džailzas, — bet juk į 
Rusiją niekas nevažiuoja apsipirkti, ten apsiperka tik vietiniai. 

— Nebent Rusijoje randa ko nors, ko nenusipirksi nei Paryžiu- 
je, nei Romoje, nei Niujorke? — spėliojo Ema, pildama broliui kavos. 

— Oi, koks aš nenuovokus. Turėjau prisiminti, kad Haris ką tik 
grįžo iš Jungtinių Valstijų, ir Haroldas Ginzburgas nebuvo vieninte- 
lis žmogus, kurį jis aplankė. Tokios užuominos inspektorius Varvi- 
kas tikrai nebūtų praleidęs pro ausis. 

— Kelionę būčiau atidėjęs vėlesniam laikui, po Emos teismo, — 
atsakė Haris, nepaisydamas Džailzo pastabos, — bet po poros savai- 
čių baigia galioti mano viza, o Rusijos ambasada įspėjo, kad naują 
galėtų išduoti tik po šešių mėnesių. 

— Tik būk atsargus, — įspėjo Džailzas. — Rusai gali turėti savo 
inspektorių Varviką, kuris dabar sėdi ir tavęs laukia. 

Po savos patirties Rytų Berlyne Džailzas abejojo, ar Hariui pa- 
vyks prasigauti pro muitinę, bet puikiai suprato: jeigu svainis kartą 
apsisprendė, tai atkalbinėti neverta. 

— Atvyksiu ir išvyksiu jiems nė nesusivokus, — pasakė Haris, — 
todėl jums nėra ko nerimauti. Tiesą sakant, man daug labiau nera- 
mu dėl visų Emos bėdų. 

— Kokių konkrečiai? — paklausė Džailzas, duodamas Hariui 
brendžio taurę. 

— Kito mėnesio valdybos posėdyje Desmondas Meloras pre- 
tenduos į pirmininkės pavaduotojus, — tarė Ema. 

— Nori pasakyti, kad tasai šarlatanas rado du direktorius, kurie 
siūlys jo kandidatūrą ir jį rems? — stebėjosi Džailzas. 

— Taip, seną jo bičiulį Džimą Naulsą, o šiam antrina dar senes- 
nis draugas Klaivas Anskotas. 

— Bet jeigu jiems nepavyks jo prastumti, — svarstė Džailzas, — 
visiems trims neabejotinai teks atsistatydinti? Gal viskas pavirs į ti- 
krą palaimą? 

— Anokia palaima, jei vis dėlto jis bus išrinktas, — pratarė 
Haris. 

— Kodėl? Ką labai bloga Meloras galėtų padaryti, net jei ir tap- 
tų pirmininkės pavaduotoju? — paklausė Džailzas. 

— Jis galėtų man pasiūlyti pasitraukti iš posto, iki baigsis teis- 
mo procesas, — paaiškino Ema. — „Kompanijos labui“. 

— Ir tada vadovautų pirmininkės pavaduotojas. 

— Bet tik kelias savaites, — pasakė Haris. — Kai teismai baigsis, 
sugrįši. 

— Negalima leisti Melorui įgyti tiek valios, — kalbėjo Džail- 
zas. — Kai tik nebegalėsi dalyvauti valdybos posėdžiuose, jis ras 
būdų, kaip „laikina“ paversti „nuolat“, patikėk. 

— Bet tu, Ema, gali atsisakyti trauktis, net jeigu jis ir taps pava- 
duotoju, — svarstė Haris. 

— Nelabai turėsiu iš ko rinktis, jei didesnę mėnesio dalį reikės 
tūnoti aukštesniojo teismo salėje ir gintis. 

— Bet kai laimėsi... — pasakė Džailzas. 

— Jei laimėsiu. 

— Laukiu nesulaukiu, kol galėsiu stoti į liudininkų tribūną ir 
iškloti prisiekusiesiems keletą šeiminių tiesų apie Virginiją. 

— Mes tavęs nekviesim, Džailzai, — tyliai pratarė Ema. 

— Bet apie Virginiją žinau daugiau negu apie... 

— Dėl to mano advokatas labiausiai ir nerimauja. Po kelių pui- 
kiai parinktų buvusio vyro žodžių prisiekusieji net gali pradėti jos 
gailėtis, o mano advokatas ponas Trelfordas sako, kad jos advokatas 
seras Edvardas Meikpisas nepasidrovės ir ims kedenti antrųjų tavo 
skyrybų klausimą, ieškodamas tų skyrybų priežasčių. 

— O ką ketinate kviestis? 

— Parlamento narį majorą Aleksą Fišerį. 

— Bet ar jis nebus gynybos liudytojas? 

— Ponas Trelfordas taip nemano. Jiems Fišeris gali būti toks 
pats kliuvinys, koks tu — mums. 

— Tai gal kita pusė mane pakvies? — viltingai atsiduso Džailzas. 

— Tikėkimės, nepakvies. 

— Sumokėčiau gerus pinigus, kad tik pamatyčiau Fišerį liudy- 
tojų tribūnoje, — pasakė Džailzas, nepaisydamas sesers pastabos. — 
Primink ponui Trelfordui, kad jo degiklis labai trumpas, ypač kai su 
juo elgiamasi ne taip pagarbiai, kaip jis tariasi esąs nusipelnęs; šitai 
buvo aišku dar iki jam tampant parlamentaru. 

— Tą patį galima pasakyti ir apie Virginiją, — tarė Haris. — Ji 
nesugebės susilaikyti visiems nepriminusi, jog yra grafo dukra. O 
tarp prisiekusiųjų tokių nebus daug. 

— Vis dėlto, — kalbėjo Džailzas, — būtų taip pat kvaila tinkamai 
neįvertinti sero Edvardo. Jei galima, pacituosiu Troloupą, apie kitą 
advokatą pasakiusį šitaip: „Jis — ryškus kaip deimantas, aštrus kaip 
deimantas ir nepaveikiamas kaip deimantas.“ 

— O man visų šių savybių gali prireikti kitą mėnesį, per valdy- 
bos posėdį, kai stosiu į ringą su Meloru. 

— Nujaučiu, kad Meloras ir Virginija turėtų darbuotis ranka 
rankon, — pasakė Džailzas. — Jų pasirinktas laikas labai patogus. 

— Ką jau kalbėti apie Fišerį, — pridūrė Haris. 

— Ar jau apsisprendei per kitus rinkimus su juo konkuruoti? — 
paklausė Ema. 

— Gal jau atėjo metas jums pasakyti, kad Haroldas Vilsonas 
man pasiūlė vietą Lordų Rūmuose. 

— Sveikinu! — sušuko Ema, pašokdama nuo kėdės ir apsika- 
bindama brolį. — Pagaliau išgirdome ir gerų žinių. 

— Bet aš atsisakiau. 

— Ką padarei? 

— Atsisakiau. Pasakiau, kad norėsiu dar kartą pamėginti laimę 
Bristolio dokuose. 

— Ir dar kartą susiremti su Fišeriu, net neabejoju, — pratarė 
Haris. 

— Taip, iš dalies ir dėl to, — pripažino Džailzas. — Bet jeigu jis 
ir vėl mane nugalės, viską mesiu. 

— Manau, tu išprotėjai, — metė Ema. 

— Lygiai tą patį tu pasakei prieš dvidešimt penkerius metus, 
kai nusprendžiau kandidatuoti į parlamentarus. 

— Kaip socialistas, — priminė jam Ema. 

— Jei dėl to geriau pasijusi, — tarė Džailzas, — Sebastijonas su 
tavimi sutinka. 

— Ar tai reiškia, kad jam grįžus iš Niujorko jau buvai su Sebu 
susitikęs? — paklausė Haris. 

— Taip. Ir vos man palietus tą temą, jis akimirksniu nuščiuvo. 

— Gaila, — pasakė Haris. — Tokia nuostabi mergina. 

— Bet dabar pasakysiu dar kai ką: kai užsukau į jo kabinetą ke- 
tindamas pasikviesti pietų, ant sienos, prie jo stalo, pamačiau vaiko 
pieštą piešinį, kurio niekada nebuvau matęs. Jis buvo pavadintas 
„Mano mama“; galėčiau prisiekti, kad piešta Džesikos ranka. 

— Mano portretas? — paklausė Ema. 

— Ne, labai keista, — atsakė Džailzas. — Samantos portretas. 

— Slounas tau pasiūlė po dešimt svarų už akciją? — paklau- 
sė Rosas Bačananas. — Bet šitai nepaaiškinama sveiku protu. Šįryt 
„Farting's“ akcijos buvo parduodamos po du svarus aštuonis šilingus. 

— Jis tik stengėsi išsiaiškinti, kokios yra mano įsivaizduojamos 
„lubos“, — atsakė Sebas. — Kai suprato, kad akcijomis nesidomiu, 
įsiutęs paleido vadeles. 

— Nereikėtų stebėtis. Bet kodėl jis taip desperatiškai gviešiasi 
tavųjų šešių procentų? 

— Ir kaip su viskuo siejasi Meloras ir Fišeris? 

— Nieko gera nežadantis nuodėmingasis aljansas, tai jau tikrai. 

— Lankytojų sąraše mačiau vieną pavardę, kuri ir galėtų pamė- 
tėti atsakymą. Ar kada nors esate susitikę su žmogumi, vardu Haki- 
mas Bišara? 

— Susitikęs niekada nebuvau, — atsakė Rosas. — Bet dalyvavau 
paskaitoje, kurią jis skaitė Londono ekonomikos mokykloje, ir toji 
paskaita man paliko didžiulį įspūdį. Jis — turkas, bet mokėsi Bei- 
rute. Puikiai išlaikė stojamuosius egzaminus į Oksfordą, bet vietos 
jam nepasiūlė. 

— Kodėl? 

— Buvo manoma, kad jis sukčiavo. Kita vertus, kaip vaikinas, 
vardu Hakimas Bišara, turkų prekeivio kilimais ir prostitutės iš Si- 
rijos sūnus, gali nurungti Anglijos uždarąsias privilegijuotas mo- 
kyklas baigusią grietinėlę? Taigi jis įstojo į Jeilį, o baigęs studijas 
gavo stipendiją mokytis Harvardo verslo mokykloje; ten jis dirba ir 
dabar, yra kviestinis profesorius. 

— Vadinasi, jis — akademinio pasaulio žmogus? 

— Toli gražu. Bišara praktiškai įgyvendina tai, apie ką kalba. 
Būdamas dvidešimt devynerių jis atliko ryžtingą manevrą ir perėmė 
Beiruto komercijos ir prekybos banką. Dabar šis bankas — viena iš 
gerbiamiausių finansinių institucijų Artimuosiuose Rytuosė. 

— Tai ką jis veikia Anglijoje? 


286 


Jeffrey Archer + Galingiau už kalaviją 


— Dabar jau kuris laikas stengiasi įkalbėti Anglijos banką iš- 
duoti licenciją, suteikiančią teisę atidaryti BKP banką Londone, bet 
iki šiol jam vis atsakydavo. 

— Kodėl? 

— Anglijos bankas nesiteikia nurodyti priežasties, bet nepamiršk, 
kad komitete sėdi tie patys vienos veislės bepročiai aristokratai, kurie 
užkirto Bišarai kelią į Oksfordą. Tačiau jis ne iš taip lengvai pasiduo- 
dančių. Neseniai Telegraph darbo skelbimų skiltyje perskaičiau, kad 
dabar jis ketina apeiti komitetą ir perimti vieną anglišką banką. O ku- 
ris bankas būtų dar labiau tam pribrendeęs, jei ne „Farting's“? 

— Dramblio ir nepastebėjau, — tarstelėjo Sebas. 

— Kai prie dviejų pridedi du, paprastai gauni keturis, — kalbėjo 
Rosas. — Bet aš vis tiek iki galo kažko nesuprantu, nes Bišara yra 
laimingai vedęs, atsidavęs musulmonas, metų metus skrupulingai 
kūręs sąžiningo žmogaus ir gero prekiautojo reputaciją, sakyčiau, 
visai kaip Sedrikas. Tai kaip jis gali derėtis su Slounu, turinčiu nesą- 
žiningo, jokių skrupulų nepripažįstančio žmogaus reputaciją ir pre- 
kiaujančio nepalankiausiomis sąlygomis? 

— Yra vienintelis būdas viską išsiaiškinti, — pasakė Sebas. — 
Turiu su juo susitikti. Gal galite pasiūlyti kaip? 

— Ne, nebent esi pasaulinio lygio trik trak žaidėjas, nes šis žai- 
dimas — jo pomėgis. 

— Žinau, ką daryti, jei pirmu metimu išrideni šešis arba vieną, 
bet daugiau nieko neišmanau. 

— Na, viešėdamas Londone jis nuolat eina žaisti į „Klermonto“ 
klubą. Yra „Klermonto grupės“, kurią sudaro Goldsmitas, Aspinalis 
ir Lukanas, narys. Visi tokie patys vienišiai kaip ir jis, sunkiai pri- 
tampantys prie Londono visuomenės. Nesiimk jo, Sebai, jei nenori 
nusimauti paskutinių kelnių. Atvirai kalbant, kur pasisuka Bišara, 
kitiems nelieka nieko. 

— Man kai kas liks, — pasakė Sebas. — Mes turime šį tą bendra. 

— Ponia Klifton, jei būčiau lažybininkas, į jūsų klausimą atsa- 
kyčiau taip: penkiasdešimt ir penkiasdešimt, bet per kiekvieną teis- 
mo procesą neįmanoma iš anksto nuspėti, kaip žmonės elgsis liudy- 
tojų tribūnoje. 

— Kaip elgsis? Bet ar neprivaloma likti savimi ir sakyti tiesą? 

— Taip, žinoma, — atsakė ponas Trelfordas. — Tačiau nenoriu, 
kad prisiekusieji pasijustų esantys jūsų vadovaujamo komiteto nariai. 

— Bet aš ir vadovauju valdybai, — priminė Ema. 

— Kol stovėsite liudytojų tribūnoje, nevadovausite. Noriu, kad 
jus įsimylėtų visi prisiekusieji vyrai, jei įmanoma, dar ir teisėjas. 

— O moterys kaip? 

— Jos turi pajusti, kad jums teko kovoti, kol pasiekėte tokios 
stulbinančios sėkmės. 

— Na, nors šitai tikra. Kaip manote, ar seras Edvardas tokį patį 
patarimą duos ir Virginijai? 

— Be jokių abejonių. Jis norės ją pavaizduoti kaip vargšelę pris- 
lėgtą moterį, pasiklydusią žiauriame komercijos ir finansų pasauly- 
je, mindžiojamą plėšrūnės, pripratusios, kad visada būtų jos viršus. 

— Bet visa tai nė iš tolo nepanašu į tiesą. 

— Manau, mums teks leisti dvylikai prisiekusiųjų nuspręsti, kas 
yra tiesa, ponia Klifton. Bet dabar pažvelkime į faktus vaiskioje die- 
nos šviesoje. Pirmąją jūsų atsakymo į ledi Virginijos klausimą dalį 
viešame susirinkime, kuriame visi gausiai dalyvavo, traktuosime 
kaip pasiteisinimą; taip rašoma ir kompanijos protokole. Pabrėši- 
me, kad majoras Fišeris ne tik buvo ledi Virginijos pasirinktos ausys 
ir akys. Kaip kompanijos direktorius jis turėjo daugiau informacijos, 
todėl ji galėjo nusipirkti ir parduoti akcijas jai palankia kaina. Se- 
rui Edvardui bus sunku šitai paneigti, todėl tą klausimą jis aiškinsis 
kiek įmanydamas trumpiau ir susikoncentruos į jūsų žodžius, ku- 

riuos pasakėte jai einant iš salės: „Jei tokiu būdu ketinote žlugdyti 
kompaniją, ledi Virginija, jums nepavyko; tiesą sakant, apgailėtinai 
nepavyko, nes jus nurungė paprasti dori žmonės, šiai kompanijai 
linkėję sėkmės.“ Mūsų bėda — „paprasti dori žmonės“, nes ir prisie- 
kusieji taip apie save mano, be to, seras Edvardas tvirtins, kad jo kli- 
entė taip pat yra paprastas doras žmogus, o Baringtono kompanijos 
akcijas ir toliau pirko tik todėl, kad tikėjo kompanija ir mažiausiai 
norėjo jai pakenkti. 

— Bet kaskart pardavusi akcijas Virginija susižerdavo gražų pi- 
nigą ir sukeldavo grėsmę kompanijos stabilumui. 

— Tikrai, galima sakyti ir taip; viliuosi, kad, kalbai pasisukus 
apie verslo reikalus, ledi Virginija stengsis pasirodyti naivi ir nekal- 
ta, prisiekusiuosius mėgins įtikinti, kad visą laiką pasitikėjo profe- 
sionalaus patarėjo majoro Aleksandro Fišerio kompetencija. 

— Bet stengdamiesi pakenkti kompanijai jie veikė kaip viena 
komanda. 

— Tikėtina, bet jai stovint liudytojų tribūnoje seras Edvardas 
pateiks ledi Virginijai vieną klausimą, į kurį vengėte atsakyti. „Ledi 
Virginija, ką turėjote omenyje, kai paklausėte“... — ponas Trelfordas 
kilstelėjo ant nosies pusmėnulio formos akinius ir pasitikrino, kas 
tiksliai buvo pasakyta, — „ar tiesa, kad vienas iš jūsų direktorių per 
savaitgalį pardavė visą akcijų paketą, stengdamasis pakenkti kom- 
panijai?“ 

— Bet Sedrikas Hardkastlas nesistengė kompanijai pakenkti. 
Viskas buvo atvirkščiai. Jis stengėsi kompaniją išgelbėti, jis ir pats 
būtų viską paaiškinęs, jeigu tik galėtų stoti į liudytojų tribūną. 

— Ponia Klifton, turėdamas omenyje atitinkamai susiklosčiu- 
sias aplinkybes, mėginsiu pasakyti kuo švelniau: jaučiuosi ramiau, 
kad kita pusė negali pakviesti liudyti pono Hardkastlo, nes mes, be 
jokių abejonių, tikrai nebūtume jo kvietę. 

— Bet kodėl ne, juk jis buvo be galo doras ir sąžiningas žmogus? 

— Tuo neabejoju. Tačiau seras Edvardas pareikš, jog ponas 
Hardkastlas darė lygiai tą patį, kuo kaltinate ledi Virginiją. 

— Tik jis ketino išgelbėti kompaniją, o ne parklupdyti. 

— Galbūt, bet jūs pralaimėtumėte ir ginčą, ir bylą. 

— Vis tiek labai norėčiau, kad šiandien jis būtų gyvas, — pasakė 
Ema. 

— Pone Klifton, turėtumėt įsiminti, kokiu tonu ištarėte šiuos 
žodžius. Tuomet prisiekusieji, svarstydami savo verdiktą, apie jus 
galvotų gerai. 

— To verdikto visai nelaukiu, — prisipažino Ema. 

— Tai gal reiktų pamąstyti, ar nevertėtų stabdyti bylos? 

— Kodėl turėčiau stabdyti? 

— Kad išvengtumėte visus dominančio teismo proceso ir viešu- 
mo, kad grįžtumėte į įprastą gyvenimą. 

— Tačiau tada atrodys, kad pripažįstu jos teisumą. 

— Jūsų pareiškimas būtų kuo atidžiausiai suformuluotas: „Tą 
akimirką buvau susijaudinusi, gal kiek neapgalvotai pasakiau, o da- 
bar nuoširdžiai atsiprašau.“ 

— O kokios būtų finansinės pasekmės? 

— Turėtumėte apmokėti jos išlaidas, sumokėti man ir paaukoti 
nedidelę sumą jos pasirinktai organizacijai. 

— Patikėkite, — pratarė Ema, — jeigu ir eitume tuo keliu, Vir- 
ginija šitai suprastų kaip silpnumo ženklą ir dar ryžtingiau imtųsi 
bylos. Ji nenori, kad byla baigtųsi tyliai, ji siekia įrodyti savo tiesą 
teismo salėje, taip pat ir spaudoje, pageidautina, su mane žeminan- 
čiomis antraštėmis. 

— Galbut, bet seras Edvardas, kaip tikras profesionalas, taip 
pat turėtų jausti atsakomybę ir pateikti jai šią alternatyvą: jeigu ji 
bylą pralaimės, galiausiai turės apmokėti ir jūsų, ir jo išlaidas; galiu 
jus patikinti, kad seras Edvardas Meikpisas ir maža kaina — nesu- 
derinami dalykai. 

— Ji nepaisys jo patarimo. Virginija nesitiki pralaimėti, galiu 
tai įrodyti. 

Ponas Trelfordas atsilošė ir atidžiai klausėsi klientės žodžių. Kai 
ji baigė, advokatas pirmą kartą patikėjo, kad šansas laimėti gal ir yra. 


31 


Sebastijonas išlipo iš automobilio, padavė durininkui raktelius 
ir svaro banknotą. Kol Sebas lipo laiptais „Klermonto“ įėjimo link, 
durininkas jam atidarė duris ir akimirksniu dingo. 

— Ar jūs — klubo narys, pone? — paklausė elegantiškai apsi- 
rengęs vyriškis prie stalelio. 

— Ne, — atsakė Sebas, šįkart įbrukdamas vyriškiui penkių sva- 
rų banknotą. 

— Tik prašyčiau čia pasirašyti, pone, — pasakė apsukdamas po- 
pieriaus lapą, kad būtų patogiau. 

Sebas pasirašė ten, kur buvo uždėtas pirštas, ir gavo laikinąją 
narystės kortelę. 

— Pagrindinis lošimų kambarys yra užlipus laiptais kairėje, 
pone. 

Sebas lipo plačiais marmuriniais laiptais, grožėdamasis nuos- 
tabiu sietynu, tapybos darbais ir storu prabangiu kilimu. Čia mili- 
jonieriai turi pasijusti kaip namie, padarė išvadą Sebas, nes kitaip 
nenorėtų skirtis su pinigais. 

Jis įėjo į lošimų kambarį, bet nesidairė, nes norėjo atrodyti kaip 
nuolatinis lankytojas. Nužingsniavo prie baro ir atsisėdo ant odinės 
kėdės. 

— Ko galėčiau pasiūlyti, pone? — paklausė barmenas. 

— Kampario su sodos vandeniu, — pasakė Sebas, nes šiame 
klube, savaime suprantama, alus nepilstomas. 

Kai jam atnešė gėrimą, Sebas išsiėmė piniginę ir padėjo ant 
baro svarą. 

— Gėrimas nekainuoja, pone. 

Įstaigos, neimančios pinigų už gėrimus, turėtų kaip nors kitaip 
kompensuoti nuostolius, svarstė Sebas, palikęs banknotą ten, kur ir 
buvo padėjęs. 

— Dėkoju, pone, — pasakė barmenas, kai Sebas apsisuko ir ne- 
skubėdamas ėmė žvalgytis to „kaip nors kitaip“. 

Gale kambario vienas šalia kito stovėjo du rulečių stalai; iš di- 
džiulių krūvų žetonų priešais kiekvieną lošėją ir sustingusių jų veidų 
Sebas galėjo spręsti, kad visi čia esantys — nuolatiniai lankytojai. 
Nejau jiems niekas nepaaiškino, kad jie susimoka už marmurinius 
laiptus, tapybos darbus, sietyną ir neva dykai dalijamus gėrimus? Jo 
žvilgsnis nukrypo į kortų stalus, kur buvo lošiama akis. Bent jau čia 
šansai šiek tiek didesni — jei moki skaičiuoti kortas, gali nemenkai 
išlošti, bet tik kartą, nes paskui tau niekada nebus leista artintis prie 
klubo durų. Lošimo namams patinka laimėtojai, bet ne tokie, kurie 
laimi nuolat. 

Sebo akys kliudė du vyriškius, žaidžiančius trik trak. Vienas 
gurkšnojo juodą kavą, kitas — brendį. Sebas vėl atsisuko į barmeną. 

— Ar trik trak žaidžia Hakimas Bišara? 

Barmenas pakėlė akis. 

— Taip, pone. 

Sebas atidžiau pažvelgė į žemą, apkūnų raudonskruostį žmogų, 
apsirengusį kaip iš po adatos. Jis buvo plikas, o dvigubas pagurklis 
bylojo apie polinkį į maistą ir gėrimus, o ne į svarmenų kilnojimą ar 
bėgimą ristele. Šalia stovėjo aukšta, liauna blondinė, uždėjusi jam 
ant peties ranką. Sebas numanė, kad gražuolę labiau traukė stora 
piniginė vidinėje kišenėje, o ne kaktoje susimetusios gilios raukšlės. 
Dabar jau nesistebėjo, kodėl privilegijuotieji anglai nuo jo laikosi 
atokiau. Jaunesnis jo lošimo partneris atrodė tarsi ėriukas, kurį tuoj 
praris pitonas. 

Sebas dar kartą atsisuko į barmeną. 

— Kaip galėčiau pažaisti su Bišara? 

— Nėra labai sunku, jei turite šimtą svarų, kuriuos norite iš- 
mesti. 

— Jis žaidžia dėl pinigų? 

— Ne, dėl smagumo. 

— O šimtas svarų? 

— Tai stojamasis mokestis, kurį aukojate jo mėgstamam labda- 
ros fondui. 

— Ar galite ką nors patarti? 

— Taip, pone, geriau duokite man penkiasdešimt svarų ir eikite 
namo. 

— Ojeigu jį aplošiu? 

— Tada aš jums duosiu penkiasdešimt svarų ir eisiu namo. Sa- 
kau, mėgausitės jo draugija kelias minutes, kol truks žaidimas. O jei 
laimėtumėte jūs, ponas Bišara paaukotų tūkstantį svarų jūsų pasi- 
rinktam labdaros fondui. Jis — tikras džentelmenas. 

Išskyrus išvaizdą, pamanė Sebas ir užsisakė dar išgerti. Kart- 
kartėmis jis pažvelgdavo į trik trak staliuką, o po dvidešimties minu- 
čių barmenas jam sušnabždėjo: 

— Dabar jis laisvas, pone, laukia naujos aukos. 

Apsisukęs Sebas pamatė, kaip storulis kyla nuo kėdės ir jau 
rengiasi eiti su jauna moterimi už parankės. 

— Bet aš maniau... 

Dabar Sebas atidžiau pažvelgė į „ėriuką“, kurį rijo „pitonas“. Ir 
tarsi išgirdo Sedriko balsą: „Ko iš viso to išmokai, jaunuoli?“ Biša- 
ra atrodė kokių keturiasdešimties, gal kiek vyresnis, tačiau įdegęs 
kūnas ir atletiškas sudėjimas vertė manyti, kad jam tikrai nereikia 
nuolat tuštinti piniginės, idant pritrauktų gražią moterį. Jo plaukai 
buvo juodi, banguoti, akys tamsios ir skvarbios. Jeigu būtų be skati- 
ko kišenėje, galėtum pamanyti, jog tai bedarbis aktorius. 

Sebas pakilo nuo kėdės ir iš lėto prie jo priėjo. Vylėsi, kad atro- 
do atsipalaidavęs ir kartu budrus, nors taip ir nebuvo. 

— Labas vakaras, pone Bišara, sakau, gal dabar esate laisvas ir 
galėtumėte pažaisti? 

— Ne laisvas, — pratarė jis ir Sebui šiltai nusišypsojo, — 0, tiesą 
sakant, ganėtinai brangus. 

— Taip, barmenas mane įspėjo dėl sąlygų. Bet vis tiek norėčiau 
su jumis palošti. 

— Gerai, tada sėskitės. 

Bišara parideno lenta kauliuką. 

Po pirmo pustuzinio ėjimų Sebas skaudžiai pajuto, jog šis žmo- 
gus yra aukštos kategorijos lošėjas. Bišarai prireikė vos kelių minu- 
čių, kad imtų šluoti priešininko figūrėles. 

— Sakykite, pone... 

— Kliftonas, Sebastijonas Kliftonas. 

Bišara vėl sustatė ant lentos figūrėles. 

— Kadangi nesate net pusiau padorus aludės lošėjas, tikriausiai 
turite rimtą priežastį, jei sutinkate atsisveikinti su šimtu svarų. 

— Taip, turiu, — sutiko Sebas išsiimdamas čekių knygelę. — 
Man reikėjo preteksto su jumis susitikti. 

— Gal galėčiau paklausti kodėl? 

— Nes mes turime kai ką bendra; ypač mus sieja vienas dalykas. 

— Tikrai ne trik trak. 

— Tikrai ne, — atsakė Sebas. — Kam turėčiau išrašyti čekį? 

— Poliomielito draugijai. Neatsakėte į mano klausimą. 

— Maniau, galėtume mainytis informacija. 

— Kodėl manote, kad galite turėti mane dominančios informa- 
cijos? 

— Nes mačiau jūsų pavardę lankytojų knygoje ir pamaniau, kad 
gal jus sudomintų faktas, jog turiu šešis procentus „Farting's“ banko 
akcijų. 

Iš Bišaros veido išraiškos Sebas nieko nesuprato. 

— Pone Kliftonai, kiek mokėjote už savo akcijas? 

— Pastaruosius penkerius metus „Farting's“ banko akcijas pir- 
kau nuolat, ir kaina visada būdavo apie du svarus. 

— Vadinasi, investicijos pasiteisino, pone Kliftonai. Ar turėčiau 
suprasti, kad dabar norite parduoti savo akcijas? 

— Ne. Ponas Slounas man jau pasiūlė po penkis svarus už akci- 
ją, bet aš atsisakiau. 

— Tačiau būtumėte pasidaręs gražaus pelno. 

— Tik trumpam. 

— Ojeigu aš pasiūlyčiau daugiau? 

— Manęs nesudomintų. Vis dar ketinu gauti vietą valdyboje. 

— Kodėl? 

— Nes aš pradėjau dirbti „Farting's“ banke, buvau asmeninis 
Sedriko Hardkastlo padėjėjas. Po jo mirties išėjau ir pradėjau dirbti 
Kaufmano banke. 

— Galvotas šelmis tasai Solas Kaufmanas, apsukrus verteiva. 
Kodėl išėjote iš „Farting's“? 

— Sakykime, nesutapo nuomonės dėl to, kas turėtų vykti į lai- 
dotuves. 

— Vadinasi, Slounui nepatiktų, jei taptumėte valdybos nariu? 

— Jei žmogžudystė būtų leistina, jau būčiau miręs. 

Bišara išsitraukė savo čekių knygelę ir paklausė: 

— Koks jūsų mėgstamas labdaros fondas? 

Tokiam klausimui Sebas nebuvo pasirengęs. 

— Skautų. 

— Taip, visai tikėtina, — atsakė Bišara šypsodamasis ir išrašy- 
damas čekį ne šimtui, bet tūkstančiui svarų. — Buvo malonu susipa- 
žinti, pone Kliftonai, — pasakė duodamas čekį Sebui. — Nujaučiu, 
dar pasimatysime. 

Sebas paspaudė jam ištiestą ranką ir jau ketino išeiti, bet Bišara 
paklausė: 

— O koks tasai kitas mus vienijantis dalykas? 
— Seniausia profesija. Tik mūsų giminėje tos profesijos atstovė 
buvo mano močiutė, o ne mama. 


— Ką seras Edvardas mano apie jūsų galimybę laimėti bylą? — 
paklausė majoras, kai Virginija jam įpylė antrą taurę džino su toniku. 

— Jis šimtu procentų tikras, kad laimėsime; taip ir pasakė: 
„Elementari byla.“ Jis įsitikinęs, jog prisiekusieji man priteis ne- 
menkus pinigus žalai atlyginti — gal net penkiasdešimt tūkstančių. 

— Geros naujienos, — tarė Fišeris. — Ar jis mane kvies liudyti? 

— Ne, jis sako, kad tavęs jam nereikia, nors, jo manymu, gali 
būti, kad kita pusė tave pasikvies. Bet vargu. 

— Būtų kebloka. 

— Visai ne, jei laikytumeisi paprastos pozicijos: akcijų klausi- 
mu buvai profesionalus mano patarėjas, o smulkmenomis aš per 
daug nesidomėjau, nes pasitikėjau tavo sprendimais. 

— Bet jeigu aš pats taip elgiausi, kas nors galėtų pasakyti, jog aš 
ir stengiausi pakenkti kompanijai. 

— Jeigu jie būtų tokie kvaili ir imtų apie tai klausinėti, seras 
Edvardas teisėjui primintų, kad teisiamas ne tu, o kadangi esi parla- 
mento narys, ponas Trelfordas greitai nutiltų. 

— Sakote, seras Edvardas įsitikinęs pergale? — vis dar nepati- 
kliai paklausė Fišeris. 

— Kol laikysimės partinės linijos, jo teigimu, nuo mūsų galvų 
nė plaukelis nenukris. 

— Ir jis nemano, kad jie gali mane pakviesti? 

— Jis nustebtų, jei pakviestų. Ir tikiuosi, — tesė Virginija, — 
jog, kaip sako seras Edvardas, man bus sumokėta penkiasdešimt 
tūkstančių; tada derėtų juos pasidalyti perpus. Jau paprašiau savo 
advokatų parengti atitinkamą sutartį. 

— Jūs labai dosni, Virginija. 
— Tik tiek, kiek esate nusipelnęs, Aleksai. 


32 


Kai suskambo telefonas, Sebastijonas sėdėjo vonioje. Tokį 
ryto metą galėtų skambinti tik vienas žmogus. Ar jam dabar šokti 
iš vonios ir bėgti į koridorių, paskui save paliekant balas, ar baigti 
praustis, nes mama vis tiek po kelių minučių skambins dar kartą? Iš 
vonios nešoko. 

Sebas buvo teisus, nes telefonas suskambo dar kartą jam įpusė- 
jus skustis. Šįkart jis nuėjo į koridorių ir pakėlė ragelį. 

— Labas rytas, mama, — pasisveikino, jai nespėjus prabilti. 

— Atleisk, Sebai, kad taip anksti skambinu, bet man reikia tavo 
patarimo. Kaip, tavo nuomone, turėčiau balsuoti, kai Desmondas 
Meloras pretenduos į pirmininko pavaduotojo postą? 

— Nepakeičiau nuomonės nuo vakar vakaro, kai apie tai kal- 
bėjomės, mama. Jei balsuosi prieš Melorą ir jis laimės, susilpninsi 
savo poziciją. Jei susilaikysi, o balsai pasiskirstys po lygiai, vis tiek 
turėsi tarti lemiamą žodį. Bet jeigu balsuosi už jį... 

— Niekada to nedarysiu. 

— Tada turi du pasirinkimus. Asmeniškai aš balsuočiau prieš, 
nes pralaimėjęs jis neturėtų kur trauktis — jam tektų atsistatydin- 
ti. Beje, Rosas Bačananas su manimi nesutinka. Jis mano, kad turi 
susilaikyti ir nepareikšti tvirtos nuomonės. Betgi man nereikia tau 
priminti, kas nutiko praėjusį kartą, kai taip ir padarei, — tada pirmi- 
ninku tapo Fišeris. 

— Šįkart viskas kitaip. Meloras man pažadėjo už save nebal- 
suoti. 

— Pažadėjo raštu? 

— Ne, — pripažino Ema. 

— Jo žodžiu nepasitikėčiau. 

— Taip, bet jeigu aš... 

— Mama, jei nebaigsiu skustis, negausi nė mano balso. 

— Taip, atsiprašau. Pamąstysiu apie tai, ką pasakei. Pasimaty- 
sime valdybos posėdyje. 

Padėjęs ragelį, Sebas nusišypsojo. Koks tuščias laiko švaisty- 
mas; jis juk žino, kad ji jau apsisprendė susilaikyti. Sebas pažvelgė 
į laikrodį. Dar spės suvalgyti dubenėlį dribsnių ir išsivirti kiaušinį. 


— Ką jis sakė? — paklausė Haris, duodamas žmonai puodelį 
arbatos. 

— Jis sakė, kad turėčiau balsuoti prieš, bet Rosas mano, kad 
man reikėtų susilaikyti. Taigi nieko nepešiau. 

— Bet vakar vakare man sakei, kad esi tikra, jog laimėsi. 

— Šeši balsai prieš keturis, net jei susilaikysiu. 

— Tada, manau, turėtum susilaikyti. 

— Kodėl? 

— Nes sutinku su Rosu. Jei balsuosi prieš Melorą ir pralaimėsi, 
susilpninsi pozicijas. Beje, jau pradedu manyti, kad turėčiau atidėti 
savo kelionę į Leningradą, kol nesužinosime, kaip viskas baigėsi. 

— Bet jei šiandien neišvyksi, — pasakė Ema, — turėsi laukti ma- 
Žžiausiai šešis mėnesius, kol gausi kitą vizą. O jei išvyksi dabar, spėsi 
grįžti iki prasidedant bylos svarstymui. 

— Bet jeigu tu šiandien pralaimėsi... 

— Neketinu pralaimėti, Hari. Šeši direktoriai man davė žodį, 
todėl nėra ko jaudintis. O tu davei žodį poniai Babakovai, vadina- 
si, turi jo laikytis. Šiaip ar taip, kai grįši namo po pažasčia nešinas 
„Dėde Džo“, mažų mažiausiai triumfuosi. Todėl jau pradėk krautis 
daiktus. 

Kai telefonas suskambo trečią kartą, Sebastijonas vilkosi švar- 
ką ir jau ėjo durų link. Jis pažvelgė į laikrodį — rodė be keturių aš- 
tuntą — ir pagalvojo, kad gal neverta atsiliepti, bet vis tiek apsigręžė, 
čiupo ragelį ir pasakė: 

— Mama, neturiu laiko. 

— Čia ne jūsų mama, — tarė Reičelė. — Pamaniau, jog turite ži- 
noti. Vakar vakare, kai tik išėjote iš darbo, sulaukiau telefono skam- 
bučio. Netrukdyčiau jūsų, jeigu ji nebūtų pasakiusi, kad tai skubu. 
Šįryt jums jau skambinau porą kartų, bet buvote užsiėmęs. 

— Ji? — pakartojo Sebas. 

— Moteris, daktarė Rozmari Volf; skambino iš Valstijų. Sakė, 
kad žinosite, kas ji. 

— Tikrai labai gerai žinau. Ar ji paliko kokią žinutę? 

— Ne, tik numerį — 202 555 0319. Bet, Sebai, nepamirškite, 
kad jie nuo mūsų atsilieka penkiom valandom; Vašingtone dabar tik 
trečia ryto. 

— Ačiu, Reičele. Turiu bėgti, nes pavėluosiu į Baringtono kom- 
panijos posėdį. 


„Eivono tarpeklio“ viešbutyje Džimas Naulsas rengėsi pusry- 
čiauti su Desmondu Meloru. 

— Skirtumas bus nedidelis, — pasakė Naulsas, sėsdamasis prie- 
šais Melorą, kuris liovėsi kalbėjęs, kol padavėja jam pylė kavą. — Kai 
skaičiavau paskutinį kartą, gavau po penkis balsus kiekvienam. 

— Kas nuo vakar dienos persigalvojo? — paklausė Meloras. 

— Karikas. Jį įtikinau aiškindamas, kaip svarbu, kad dirbtų pir- 
mininkės pavaduotojas, kol ponia Klifton bus užimta teismais, kurie 
gali tęstis ištisą mėnesį, o gal dar ilgiau. 

— Ar į tuos penkis įskaičiuotas ir jos balsas? 

— Ne, nes neabejoju, kad ji susilaikys. 

— Aš jos vietoje nesusilaikyčiau. O jeigu laimėsime pirmą bal- 
savimą, kaip seksis antrajame? 

— Antrajame turėtų būti lengviau, jei tik laikysiesi savo nuos- 
tatos, kad pirmininkauti reikės ne daugiau nei mėnesį. Tada tektų 
pasiduoti net dvejojantiesiems. 

— Per mėnesį tikrai pavyks užtikrinti, kad ji niekada negrįžtų. 

— Bet jeigu ji pralaimės bylą, viskas taip ir liks tik teorija, nes 
privalės atsistatydinti. Ar taip, ar kitaip, lažinuosi, kad po mėnesio 
jau būsi pirmininkas. 

— Tada tu, Džimai, būsi mano pavaduotojas. 

— Ar yra žinių iš Virginijos, kaip juda byla? — paklausė Naulsas. 

— Vakar vakare ji man skambino. Atrodo, advokatas patikino, 
kad ji tikrai laimės. 

— Nesu girdėjęs tokių advokato kalbų, — pratarė Naulsas, — 
o jeigu dar Aleksas Fišeris bus pakviestas liudyti... Galiu pasakyti 
remdamasis savo patirtimi, kad jam sunkiai sekasi atlaikyti ugnį. 

— Virginija sako, kad seras Edvardas neketina jo kviesti. 

— Štai tau ir įrodymas, kad buvau teisus. Bet kai tik ji laimės 
bylą, viskas turėtų sukristi į savo vietas. Na, jeigu jau sumokėjai Ar- 
noldui Hardkastlui už jo motinos akcijas. 

— Dar nesumokėjau. Neketinu mokėti dabar, lauksiu paskuti- 
nės akimirkos. Net aš negaliu sau leisti tokių išlaidų ilgesniam lai- 
kotarpiui nei būtina. 

— Kodėl nepaprašius Slouno trumpalaikės paskolos? 

— Būtų gerai, jei galėčiau prašyti, tačiau imti paskolą ir už ją 
pirkti to paties banko akcijas yra nusižengimas banko įstatams. Ne, 
aš susigrąžinsiu visus pinigus ir dar gražiai pasipelnysiu, kai tik 
Bišara baigs savo darbą. Jei Slounas viską teisingai apskaičiavo, lai- 

mėsime dvigubai — jis ir toliau liks banko pirmininkas, o aš būsiu 
naujasis Baringtono kompanijos pirmininkas. 
— Bet tik tada, jei laimėsime šiandien, — patikslino Naulsas. 


Ištrūkęs iš automobilių spūsties ir įsukęs į A40 kelią, Sebasti- 
jonas pažvelgė į laikrodį prietaisų skydelyje. Jis dar turėjo porą va- 
landų, bet būtų gerai, kad daugiau trukdžių kelyje nepasitaikytų. Tą 
akimirką prietaisų skydelyje įsižiebė raudona lemputė, ėmė mirk- 
čioti degalų skaitiklis, automobilis pradėjo srėbti paskutinį galoną. 
Pakelės nuoroda informavo, kad artimiausia degalinė už dvidešimt 
vienos mylios. Degalais derėjo pasirūpinti iš vakaro. 

Persirikiavo į vidinę juostą ir stengėsi važiuoti tolygiu penkias- 
dešimties mylių per valandą greičiu, kad išnaudotų visą bake likusį 
benziną iki paskutinio lašo. Jis ėmė melstis. Juk tikrai dievai negali 
būti Meloro pusėje. 


— Kam skambini? — paklausė Haris, segdamas kelioninį krepšį. 

— Džailzui. Noriu sužinoti, ar jis pritaria Rosui, ar Sebui. Kad ir 
kaip būtų, jis tebėra stambiausias kompanijos akcininkas. 

Haris svarstė, ar nevertėtų vėl visko išimti. 

— Ir nepamiršk palto, — pasakė Ema. 

— Sero Džailzo Baringtono biuras. 

— Labas rytas, Pole. Čia — Ema Klifton. Gal galėčiau pasikal- 
bėti su broliu? 

— Deja, ne, ponia Klifton. Šiuo metu jis užsienyje. 

— Tikiuosi, kokioje nors gražioje šalyje? 

— Ne visai, — atsakė Polė. — Rytų Berlyne. 

Sebas lengviau atsipūtė išsukęs iš greitkelio ir įkalnėle nurie- 
dėjęs į degalinę. Įpylęs benzino jis suprato, kaip smarkiai rizika- 
vo. Už dvylika galonų padavė dešimties svarų banknotą ir laukė 
grąžos. 

Devynios trisdešimt šešios jis vėl važiavo greitkeliu. Pirma 
nuoroda su Bristolio užrašu skelbė, kad jam liko šešiasdešimt viena 
mylia, todėl jis buvo tikras, kad laiko liks užtektinai. 

Persirikiavo į išorinę juostą. Buvo patenkintas priešais besi- 
driekiančiu tuščiu keliu. Jo mintys klydinėjo nuo daktarės Volf ir 
neatidėliotinos žinios, dėl kurios ji skambino, prie motinos, jos pasi- 
rinkimo balsuojant, prie Desmondo Meloro ir spėlionių, kokių triu- 
kų jis gali griebtis paskutinę minutę, galiausiai — prie Samantos. Ar 
galėjo būti... 

Išgirdęs sireną jis pamanė, kad atvažiuoja greitoji, todėl mikliai 
persirikiavo į vidinę eismo juostą, bet pažvelgęs į užpakalinio vaiz- 
do veidrodėlį pamatė jį besivejantį policijos automobilį su įjungtais 
švyturėliais. Sebas sumažino greitį trokšdamas, kad policija pro jį 
pralėktų, bet automobilis prisigretino ir vairuotojas jam parodė su- 
stoti asfaltuotame kelkraštyje. Jis nenoriai pakluso. 

Policijos automobilis jį aplenkė, išlipo du pareigūnai ir iš lėto 
prie jo priėjo. Pirmasis nešėsi storą odinį bloknotą, antrasis — kažką 
panašų į portfelį. Sebas nuleido langą ir nusišypsojo. 

— Labas rytas, pareigūnai. 

— Labas rytas, pone. Ar žinojote, kad važiavote kone devynias- 
dešimties mylių per valandą greičiu? 

— Ne, nežinojau, — prisipažino Sebas. — Labai atsiprašau. 

— Gal galėčiau pamatyti jūsų vairuotojo pažymėjimą, pone? 

Sebas atidarė daiktadėžę, išėmė pažymėjimą ir padavė polici- 
ninkui, kuris minutėlę paskaitinėjęs pasakė: 

— Gal būtumėte malonus ir išliptumėte iš automobilio, pone? 

Sebas išlipo, antrasis policininkas atsegė portfelį ir išėmė di- 

delį geltoną krepšį, panašų į balioną, prie kurio buvo pritvirtintas 
vamzdelis. 

— Tai prietaisas girtumo laipsniui nustatyti, pone; turiu jūsų 
paklausti, ar sutinkate būti patikrintas? 

— Dešimtą valandą ryto? 

— Įprasta procedūra viršijantiems leistiną greitį. Jei atsisaky- 
site tikrintis, turėsiu jūsų paprašyti vykti su manimi į artimiausią 
policijos skyrių. 

— Tikrai nebūtina, pareigūne, mielai sutinku pasitikrinti. 

Sebas tiksliai įvykdė visus nurodymus, puikiai žinodamas, kad 
iš vakaro išgėrė tik du kampario su sodos vandeniu. Du kartus papū- 
tus į vamzdelį, — matyt, pirmą kartą papūtė nepakankamai stipriai, — 
abu pareigūnai kurį laiką atidžiai apžiūrinėjo oranžinį indikatorių, o 
paskui vienas iš jų pareiškė: 

— Jokių bėdų, pone, jūs neviršijote normos. 

— Ačiu Dievui, — atsakė Sebas, vėl lipdamas į automobilį. 

— Minutėlę, pone, mes dar nebaigėme. Dar reikia užpildyti ke- 
letą dokumentų. Kokia jūsų pavardė, pone? 

— Bet aš skubu, — pasakė Sebas, tą pačią akimirką pasigailėda- 
mas ištartų žodžių. 

— Jau supratome, pone. 

— Sebastijonas Kliftonas. 

— Namų adresas? 

Galiausiai užrašęs jo atsakymą į paskutinį klausimą pareigūnas 
ištiesė Sebui baudos taloną, atidavė pagarbą ir pasakė: 

— Geros dienos, pone; ateityje prašau vairuoti atsargiau. 

Sebastijonas beviltiškai pažvelgė į laikrodį prietaisų skydelyje, 
bet šis kaip visada rodė tikslų laiką. Po keturiasdešimties minučių jo 
motina pradės valdybos posėdį, ir jis tikrai nepamiršo, kad naujojo 
pirmininkės pavaduotojo rinkimai darbotvarkėje įrašyti pirmuoju 
numeriu. 

Ledi Virginija neskubėdama pasakojo serui Edvardui, kas iš 
tikrųjų įvyko pirmosios „Bakingamo“ kelionės pirmą rytą. 

— Nepaprastai įdomu, — pasakė jis, — bet šios istorijos nepa- 
teiksime kaip parodymų. 

— Kodėl ne? Ponia Klifton negalės šito paneigti, o tada jai teks 
trauktis iš Baringtono kompanijos pirmininkės posto, ir mes tikrai 
nepralaimėsime bylos. 

— Gal ir ne, bet teisėjas atmes parodymus kaip nepriimtinus. Ir 
tai — ne vienintelė priežastis, dėl kurios negalime jais pasinaudoti. 

— Ko jums dar reikia? — nesuprato Virginija. 

— Liudytojo, kuris nebuvo atleistas už girtavimą darbo metu, 
kuris negriežia danties ant kompanijos, ir direktoriaus, kuris norėtų 
stoti į liudytojų tribūną ir prisiekęs duotų parodymus. 

— Bet visa tai — gryna tiesa. 

— Gal ir tiesa, bet, ledi Virginija, sakykite, ar skaitėte naujausią 
Hario Kliftono romaną? 

— Aišku, kad ne. 

— Tada padėkokite man, kad aš perskaičiau, nes romane „Ins- 
pektorius Varvikas ir laiko bomba“ kone žodis žodin surašyta istori- 
ja, kurią ką tik man papasakojote. Galite neabejoti, kad mažiausiai 
vienas ar du prisiekusieji taip pat bus jį skaitę. 

— Bet juk tada mūsų byla taptų dar svaresnė? 

— Labiau tikėtina, kad teismas mus išjuoktų. 


Ema iš lėto nužvelgė susėdusius už stalo. Visi direktoriai buvo 
savo vietose, išskyrus Sebastijoną. Tačiau per visus vienuolika pir- 
mininkavimo Baringtono kompanijai metų ji niekad nevėlavo. 

Kompanijos sekretorius Filipas Vebsteris pradėjo posėdį, per- 

skaitydamas ankstesnio posėdžio protokolą. Emos nuomone, jis 
skaitė gerokai per greitai. 

— Ar yra klausimų dėl protokolo? — su viltimi paklausė ji. 

Klausimų nebuvo. 

— Tada pradėkime nuo pirmo darbotvarkės klausimo — pir- 
mininkės pavaduotojo rinkimų. Džimas Naulsas pasiūlė Desmondo 
Meloro kandidaturą, šį kandidatą parėmė ir Klaivas Anskotas. Kol 
dar nepaskelbiau balsavimo, gal kas nors turėtų kokių nors klausimų? 

Meloras papurtė galvą, Naulsas nieko neatsakė; abu gerai ži- 
nojo, kad Sebastijonas Kliftonas gali pasirodyti bet kurią akimirką. 
Ema su viltimi pažvelgė į admirolą, bet jis atrodė lyg užmigęs. 

— Manau, mes visi turėjome daugiau nei pakankamai laiko 
savo nuomonei apsvarstyti, — pasakė Anskotas. 

— Sutinku, — pridūrė Naulsas. — Pradėkime balsavimą. 

— Prieš pradedant, — tarė Ema, — gal ponas Meloras galėtų 
kreiptis į valdybą ir paaiškinti, kodėl jaučiasi esąs tinkamas užimti 
Baringtono kompanijos pirmininkės pavaduotojo postą. 

— Nemanau, kad tai būtina, — atsakė Meloras, kuris išties ne- 
mažai laiko skyrė kalbai parengti, bet dabar nė neketino kalbėti. — 
Tegu už mane kalba mano charakteristika. 

Kadangi Ema nebesumetė, kokios delsimo taktikos dar galėtų 
imtis, jai nieko kita neliko, kaip paprašyti kompanijos sekretoriaus 
pradėti vardinį balsavimą. 

Vebsteris pakilo iš vietos ir perskaitė visų direktorių pavardes, 
pradėdamas nuo pirmininkės ponios Klifton. 

— Aš susilaikysiu, — pasakė Ema. 

— Ponas Meinardas? 

— Už. 

— Ponas Diksonas? 

— Prieš. 

— Ponas Anskotas? 

— Už. 

— Ponas Naulsas? 

— Už. 

— Ponas Dobsas? 

— Prieš. 

Ir jis laikėsi duoto žodžio. Ema nenuleido nuo durų akių. 

— Ponas Karikas? 

— Už. 

Ema nustebo. Kai jiedu kalbėjosi paskutinį kartą, Karikas ją pa- 
tikino, kad Meloro nerems. Kas buvo paskutinis, pūtęs jam miglas, 
svarstė ji. 

— Admirolas Samersas? 

— Prieš. 

Šis žmogus — ne iš tų, kurie apleidžia draugus. 

— Ponas Kliftonas? 

Vebsteris nužvelgė susėdusius aplink stalą ir patenkintas, kad 
Sebastijono nėra, prie jo pavardės pažymėjo „Nedalyvauja“. 

— Ponas Binghamas? 

— Prieš. 

Nieko keista. Meloras jam nepatinka beveik taip pat, kaip jai. 

Ema nusišypsojo. Keturi prieš keturis. Būdama pirmininkė ji 
nedvejodama pasinaudos sprendžiamuoju balsu, kad užkirstų kelią 
Melorui tapti pavaduotoju. 

— Galiausiai ponas Meloras? — pratarė kompanijos sekretorius. 

— Už, — tvirtai pasakė jis. 

Akimirką Ema apstulbo, tačiau atsisukusi į Melorą ji galiausiai 
pratarė: 

— Dar vakar sakėte, kad susilaikysite, todėl ir pati susilaikiau. 
Jei būčiau žinojusi, kad pakeisite savo nuomonę... 

— Po to, kai su jumis kalbėjausi vakar vakare, — atsakė Me- 
loras, — keli mano kolegos pareiškė, jog pagal kompanijos statutą 

valdybos narys gali už save balsuoti pretenduodamas į postą. Nors ir 
nenoriai, bet leidausi jų įtikinamas, kad taip ir padaryčiau. 

— Bet jūs man davėte žodį. 

— Šįryt kelis kartus skambinau jums į namus, pirmininke, bet 
telefonas visą laiką buvo užimtas. 

Tokiam teiginiui Ema negalėjo paprieštarauti. Ji vėl atsisėdo. 

Ponas Vebsteris atidžiai patikrino sąrašą, bet Ema jau žinojo 
rezultatus ir jų padarinius. 

— Nubalsavus penkiems prieš keturis, ponas Meloras išrinktas 
pirmininkės pavaduotoju. 

Kai kurie prie stalo nusišypsojo ir pratarė: „Teisingai, teisin- 
gai.“ Kiti tylėjo. 

Sebas buvo teisus. Jai reikėjo balsuoti prieš Melorą, tada būtų 
jį įveikusi. Bet kur Sebas, kuriam balsavus būtų išvengta ir tokios 
būtinybės? Kaip jis galėjo šitaip nuvilti, kai jai labiausiai jo reikėjo? 
Ir tada ji sustingo, liovėsi būti akcinės bendrovės pirmininkė ir tapo 
tik motina. Ar gali būti, kad jos sūnus ir vėl pateko į baisią avariją? 
Ema nepakėlė minties, kad gali tekti vėl viską iškęsti. Jau mieliau ji 
pralaimės valdybai balsuojant nei... 

— Antras darbotvarkės klausimas, — pareiškė kompanijos 
sekretorius. — Numatyti datas, kada laivas „Balmoralas“ bus nuleis- 
tas į vandenį ir kada bus pradėti pardavinėti bilietai pirmajai laivo 
kelionei į Niujorką. 

— Prieš svarstant antrą klausimą, — tarė Meloras, stodamasis 
iš vietos sakyti gerai parengtos kalbos, — jaučiu pareigą priminti 
valdybai, kad poniai Klifton greitai teks dalyvauti itin nemalonia- 
me teisme, kuris jau dabar sulaukė nemenko žiniasklaidos dėmesio. 
Savaime suprantama, mes visi viliamės ir tikimės, kad mūsų pirmi- 
ninkė įstengs atremti jai mestus rimtus kaltinimus. Vis dėlto, jei ledi 
Virginijai Fenvik pavyks įrodyti savo teisumą, poniai Klifton teks 
pagalvoti ir apie savo postą. Visa tai turint omenyje, būtų išmintinga 

jai laikinai — pabrėžiu žodį „laikinai“ — atsistatydinti iš pirmininkės 
pareigų, iki baigsis teismo procesas. 

Minutėlę nutilęs jis nužvelgė visus savo kolegas direktorius ir 
pridūrė: 

— Tikiuosi, šiam klausimui išspręsti balsuoti nebūtina. 

Ema nujautė, jog ir surengus balsavimą valdyba su keliomis 
išimtimis pritartų naujojo pirmininkės pavaduotojo pasiūlymui. Ji 
susirinko daiktus ir tyliai išėjo iš posėdžių kambario. 

Meloras jau taikėsi sėstis į jos vietą, bet nuo kėdės pakilo admi- 
rolas Samersas, įsmeigė į jį žvilgsnį, lyg būtų vokiečių karo laivo ka- 
pitonas, ir pasakė: 

— Prieš dvidešimt metų pradėjau dirbti kitokioje valdyboje ir 
nenoriu būti šios valdybos narys. 

Jam išėjus iš posėdžių kambario, prie jo prisidėjo Bobas Bin- 
ghamas su Deividu Diksonu. 

Užsidarius durims, Meloras atsisuko į Naulsą ir tarė: 

— Tokios premijos nesitikėjau. 


Sebastijonas Kliftonas 


1970 


33 


— ą pasakyti tavo tėvui, kai jis paskambins norėdamas pa- 
austi, kaip praėjo valdybos posėdis? 

— Tiesą. Jis nieko kito ir nesitiki. 

— Bet jei pasakysiu tiesą, jis apsisuks ir grįš namo. 

— Kodėl? Kur jis? 

— Hitrou oro uoste, laukia, kol galės lipti į lėktuvą ir skristi į 
Leningradą. 

— Į jį nepanašu; išskrenda, kai... 

— Pati kalta. Pasakiau, kad tikrai nepralaimėsime balsavimo, ir 
jis manimi patikėjo. 

— Nebūtume pralaimėję, jei būčiau atvykęs laiku. 

— Teisybė. Gal būtų buvę protingiau, jei būtum atvykęs iš va- 
karo, — kalbėjo Ema. 

— Ir jei būtum paklausiusi mano patarimo, nieko panašaus ne- 
būtų nutikę, — atkirto Sebas. 

Abu kurį laiką tylėjo. 

— Ar labai svarbi toji tėčio kelionė į Leningradą? 

— Tokia pat svarbi, kaip man buvo svarbus šio ryto balsavimas. 
Šiai kelionei jis rengėsi ištisas savaites, jei nepavyktų dabar, kitos 
progos tektų laukti labai ilgai, o gal ir apskritai niekada nesulauktų. 
Šiaip ar taip, jo nebus tik porą dienų, — ji pažvelgė į sūnų. — Gal tu 
galėtum atsiliepti, kai jis paskambins? 

— Ir ką turėčiau sakyti? — paklausė Sebas. — Jeigu jis manęs 

paklaus, kaip praėjo posėdis, turėsiu pasakyti tiesą, nes kitaip jis 
daugiau niekada manimi nebetikės. — Jis sustabdė automobilį prie 
dvaro. — Kada, sakei, tėtis skambins? 

— Skrydis ketvirtą, todėl manau, kad skambins apie trečią. 

Sebas pažvelgė į laikrodį. 

— Nesijaudink, iki to laiko ką nors sugalvosiu. 


Hariui nereikėjo registruoti bagažo, nes vežėsi tik vieną kelioni- 
nį krepšį. Jis kuo tiksliausiai žinojo, ką reikia daryti, vos nusileidus 
lėktuvui; ilgo skrydžio per žemyną metu jis turės daugiau nei užtekti- 
nai laiko dar kartą apmąstyti visą planą. Bet jei nutiktų neįmanomas 
dalykas ir Ema pralaimėtų balsavimą, visas planavimas vis tiek ne- 
tektų prasmės, nes artimiausiu traukiniu turėtų grįžti į Bristolį. 

— Kviečiame keleivius, skrendančius BOA korporacijos lėktuvu 
į Leningradą; skrydžio numeris 726. Keleivius prašytume eiti prie 
trečiųjų vartų, pradedame laipinti į lėktuvą. 

Haris nuėjo prie artimiausios telefono būdelės gniauždamas 
saują monetų. Jis surinko namų numerį ir įmetė tiek monetų, kad 
galėtų kalbėti tris minutes. 

— Bristolis, keturi trys vienas trys, — atsiliepė balsas, kurį jis 
iškart pažino. 

— Labas, Sebai. Ką veiki namie? 

— Padedu mamai švęsti. Einu ją pakviesti, kad pati tau praneš- 
tų gerą naujieną. 

— Antras kvietimas keleivių, skrendančių į Leningradą BOA 
korporacijos lėktuvu; skrydžio numeris... 

— Sveikas, mielasis, — pratarė Ema. — Taip džiaugiuosi, kad 
paskambinai, nes... — ragelyje nutilo. 

— Ema, ar girdi? — jokio atsakymo. — Ema? — paklausė dar 
kartą, bet ir dabar niekas neatsiliepė, o jis nebeturėjo monetų an- 
tram skambučiui. 

— Trečias, paskutinis, kvietimas keleivių, skrendančių į Lenin- 
gradą BOA korporacijos lėktuvu; skrydžio numeris 726. 

Haris padėjo ragelį tiksliai prisimindamas Sebo žodžius: „Pa- 
dedu mamai švęsti. Einu ją pakviesti, kad pati tau praneštų gerą 
naujieną.“ Paėmusi ragelį Ema kalbėjo neįprastai linksmai. Turbūt 
ji laimėjo balsavimą, padarė išvadą Haris. Bet vis tiek jis dar minu- 
tėle dvejojo. 

— Prašytume poną Harį Kliftoną ateiti prie trečiųjų vartų, nes 
vartus netrukus uždarysime. 


— Ką mes švenčiame? — paklausė Ema. 

— Nežinau, — atsakė Sebas, — bet, kol tėtis grįš iš Rusijos, ką 
nors sugalvosiu. Vis dėlto dabar turėtume pamąstyti apie svarbes- 
nes bėdas. 

— Nelabai ką galime daryti, kol nesibaigs teismai. 

— Mama, turi liautis elgtis kaip skautė; tau reikia pradėti mąs- 
tyti kaip Meloras ir Naulsas. 

— O ką jie šiuo metu mąsto? 

— Kad net ir suplanavus viskas nebūtų taip puikiai susiklostę. 
Jie ne tik atsikratė tavimi, bet kartu ir trimis ištikimiausiais tavo 
pavaduotojais. 

— Trimis garbingais žmonėmis, — patikslino Ema. 

— Kaip Brutas. Prisimink, kuo jis baigė. 

— Kaip gaila, kad nebuvau posėdžių kambaryje, kai admirolas 
Samersas... 

— Mama, tu vėl velkiesi skautės uniformą. Nusimesk ją ir ati- 
džiai klausyk. Pirma, ką turi padaryti, — paskambinti admirolui Sa- 
mersui, Bobui Binghamui ir ponui Diksonui ir pasakyti, kad jie jokiu 
būdu negali išeiti iš valdybos. 

— Sebai, bet jie išėjo. Naulsui ir Melorui nė velnio nerūpi, kodėl 
jie taip padarė. 

— O man velniškai rūpi, nes visų svarbiausia — trys balsai, ku- 
riuos paaukosime dėl kažkokio beprasmio gesto. Jeigu jie liktų val- 
dyboje, su mano, Dobso ir tavo balsais turėtume šešis balsus prieš 
penkis jų. 

— Bet aš nepirmininkausiu, kol nesibaigs teismai. Gal pamir- 
šai, kad pasitraukiau? 

— Ne, nepasitraukei. Tu tik išėjai iš posėdžio. Vadinasi, vėl gali 
grįžti, nes jeigu negrįši, po teismų nebebūsi pirmininkė, nesvarbu, 
laimėsi ar pralaimėsi. 

— Sebastijonai Kliftonai, tu — suktas žmogus. 

— Ir kol Meloras su Naulsu nesusivokė, dar turime šansą. Bet 
pirmiausia tau reikia paskambinti keturiems žmonėms. Nes, pati- 
kėk, Meloras ir Naulsas pripažins pralaimėję tik tada, kai laimėsime 
visų balsus. 

— Gal tu turėtum būti pirmininkas, — pratarė Ema. 

— Viskam savas laikas, mama. Bet dabar reikia, kad iškart ei- 
tum prie telefono ir paskambintum admirolui Samersui, nes jis jau 
turbūt parašė atsistatydinimo raštą. Tikėkimės, jo dar neišsiuntė. 

Ema paėmė telefonų knygą ir įniko sklaidyti S raide pažymėtus 
puslapius. 

— Ir jei tau manęs reikės, būsiu bibliotekoje; aš irgi turiu pa- 
skambinti į užsienį, — pasakė Sebas. 


Be penkių minučių vienuoliktą Adrianas Slounas stovėjo „Far- 
ting's“ banko vestibiulyje. Niekas neprisiminė, kad pirmininkas 
kada nors anksčiau būtų nusileidęs pasitikti svečio. 

Po keturių minučių pono Bišaros „Bentley“ privažiavo prie 
banko durų, ir portjė nuskubėjo atidaryti užpakalinių automobilio 
durelių. Bišarai ir dviem jo kolegoms įėjus į banką, Slounas žengė su 
jais pasisveikinti. 


314 


Jeffrey Archer + Galingiau už kalaviją 


— Labas rytas, pone Bišara, — kreipėsi jis, spausdamas svečiui 
ranką. — Sveiki atvykę į savo banką. 

— Dėkoju, pone Slounai. Neabejoju, kad prisiminsite mano 
advokatą poną Morlandą ir vyriausiąjį finansininką poną Piri. 

— Žinoma, — atsakė Slounas, spausdamas abiem vyriškiams 
rankas. 

Tada jis nusivedė svečius prie laukiančio lifto, o visi banko dar- 
buotojai, kaip surepetuota, pradėjo plojimais sveikinti naująjį savo 
prezidentą. 

Bišara lengvai linktelėjo ir nusišypsojo trims jauniems budėto- 
jams, stovintiems už registracijos stalelio. 

— Štai kur pradėjau bankininko karjerą, — pasakė jis Slounui, 
žengdamas į liftą. 

— O dabar tapsite vienos iš gerbiamiausių Sičio finansinių ins- 
titucijų savininku. 

— Šios dienos laukiau daugybę metų, — prisipažino Bišara. 

Po tokio pasakymo Slounas dar labiau įtikėjo, kad galės įgyven- 
dinti plano pakeitimus. 

— Kai pakilsime į administracijos aukštą, eisime tiesiai į val- 
dybos posėdžių kambarį, kur jūsų parašo jau laukia parengti doku- 
mentai. 

— Dėkoju, — atsakė Bišara, iš lifto žengdamas į koridorių. 

Jam įėjus į posėdžių kambarį, visi aštuoni banko direktoriai 
pakilo kaip vienas ir laukė, kol jis užims savo vietą stalo gale, ir tik 
paskui atsisėdo. Vyresnysis liokajus atnešė Bišarai puodelį jo mėgs- 
tamos juodos garuojančios turkiškos kavos ir du „McVitie's“ svies- 
tinius sausainius, kuriuos jis taip pat mėgo. Nieko nebuvo palikta 
atsitiktinumui. 

Slounas atsisėdo kitame stalo gale. 

— Pone Bišara, leiskite man visos valdybos vardu jus pasveikin- 
ti atėjus į „Farting's“ banką. Jums leidus, pradėsime banko nuosavy- 
bės teisės perėmimo procedūrą. 

Bišara nusišypsojo, išsiėmė parkerį ir pasidėjo ant stalo. 

— Prieš jus — trys jūsų teisininkų aprobuoti ketinimų protoko- 
lo egzemplioriai. Abi pusės šį tą pakeitė, bet pakeitimai neesminiai. 

Ponas Morlandas linktelėjo pritardamas. 

— Manau, būtų naudinga, — tesė Slounas, — jei išdėstyčiau 
svarbiausius punktus, dėl kurių jau sutarėme. Jūs tapsite „Farting's“ 
banko prezidentu ir galėsite skirti tris direktorius, jums atstovau- 
siančius valdyboje; vienas iš jų bus paskirtas valdybos pirmininko 
pavaduotoju. 

Bišara nusišypsojo. Jiems nepatiks jo pasirinktas pirmininko 
pavaduotojas. 

— Aš pirmininkausiu dar penkerius metus, 0 aštuoni čia esantys 
valdybos nariai taip pat atnaujins sutartis penkeriems metams. Ga- 
lutinė sutarta perėmimo suma — dvidešimt devyni milijonai aštuoni 
šimtai tūkstančių svarų, kiekvieną akciją įkainojant po penkis svarus. 

Bišara atsigręžė į savo advokatą, kuris jam padavė tratą su nu- 
rodyta visa suma. Jis padėjo dokumentą ant stalo priešais Slouną. 
Išvydęs dokumentą, Slounas kone persigalvojo. 

— Vis dėlto, — pratarė Slounas, — per pastarąsias dvidešimt 
keturias valandas šis tas nutiko, todėl privalėjome šiek tiek pakore- 
guoti sutartį. 

Bišara atrodė taip, tarsi Klermonto klube žaistų trik trak; tik 
tiek Slounas ir tegalėjo išskaityti iš jo veido išraiškos. 

— Vakar rytą, — tęsė Slounas, — mums paskambino iš vienos 
gerai dirbančios Sičio institucijos ir pasiūlė po šešis svarus už akci- 
ją. Norėdami įrodyti, jog yra patikimi, kartu su savo teisininkais jie 
raštiškai įsipareigojo sumokėti visą sumą. Sulaukę tokio pasiūlymo, 
tiek aš, tiek valdyba atsidūrėme nepavydėtinoje situacijoje, nes esa- 
me tik savo akcininkų tarnai. Taigi šįryt mes sušaukėme valdybos 
posėdį, ir buvo vienbalsiai nutarta, kad jei sutiksite mokėti po šešis 
svarus už akciją, atsisakysime konkurentų sandorio ir laikysimės 

pirmosios sutarties. Norėdami fiksuoti šį pokytį, parengėme ketini- 
mų protokolą ir įrašėme kitą skaičių — trisdešimt penkis milijonus 
septynis šimtus šešiasdešimt tūkstančių. 

Slounas nusišypsojo Bišarai įsiteikiančia šypsena ir pridūrė: 

— Manau, atitinkamai susiklosčius aplinkybėms, toks sprendi- 
mas jums pasirodys priimtinas. 

Bišara nusišypsojo. 

— Pirma, pone Slounai, leiskite jums padėkoti už man išreikš- 
tą pagarbą suteikiant galimybę varžytis su naują sandorį pasiūliusia 
trečia šalimi. 

Dabar jau nusišypsojo Slounas. 

— Vis dėlto turiu pabrėžti, kad beveik prieš mėnesį tarėmės dėl 
penkių svarų už akciją sumos; kadangi aš su savo advokatais garbin- 
gai sumokėjome įnašą, jūsų naujiena mane stebina. 

— Taip, turiu atsiprašyti, — atsakė Slounas. — Bet jūs suprasite, 
su kokia dilema susidūriau prisiminęs, kad esame įsipareigoję savo 
akcininkams, ir mūsų įsipareigojimas grįstas jų pasitikėjimu. 

— Pone Slounai, nežinau, kaip jūsų tėvas užsidirbdavo pragy- 
venimui, — tarė Bišara, — bet maniškis Stambule prekiavo kilimais 
ir jaunystėje jis mane išmokė vieno dalyko: kai sutariama dėl kai- 
nos, kartu geriama kava ir dar kurį laiką pasėdima dedantis, kad visi 
vieni kitiems patinka; angliškas analogas — rankos paspaudimas ir 
bendri pietūs klube. Taigi mano pasiūlymas mokėti po penkis sva- 
rus už akciją vis dar ant stalo, ir jeigu jūs su juo sutiksite, mielai 
pasirašysiu sutartį. 

Visi aštuoni valdybos nariai atsisukę sužiuro į pirmininką. Jie 
norėjo, kad šis priimtų Bišaros pasiūlymą. Bet Slounas tik nusišyp- 
sojo — buvo įsitikinęs, kad kilimų pardavėjo sūnus tik dumia akis. 

— Jei toks jūsų paskutinis žodis, pone Bišara, gaila, bet turė- 
siu priimti konkurentų siūlomą sandorį. Tikiuosi, išsiskirsime kaip 
draugai. 

Aštuoni direktoriai sužiuro į kitą stalo galą. Vienas iš jų prakai- 
tavo. 

— Akivaizdu, kad Sičio bankininkų moralės normos kitokios, 
nei buvau mokomas prie tėvo kojų Stambulo turguose. Taigi, pone 
Slounai, nepalikote man kito pasirinkimo, kaip tik atsiimti pasiūlymą. 

Kai Bišara grąžino savo advokatui tratą, Slouno lūpos ėmė vir- 
pėti; Bišara iš lėto pakilo nuo kėdės ir pasakė: 

— Geros dienos, džentelmenai. Linkiu jums ilgo ir sėkmingo 
bendradarbiavimo su naujuoju savininku, kad ir kas jis būtų. 

Lydimas dviejų patarėjų, Bišara išėjo iš posėdžių kambario. Jis 
nieko niekam nesakė, kol visi nesusėdo į jo „Bentley“; tada Bišara 
pasilenkė ir vairuotojui nurodė: 

— Planas pasikeitė, Fredai, man reikia važiuoti į Kaufmano 
banką. 


— Gal galėtumėte sujungti su daktare Volf? — paprašė Sebas. 

— Kas skambina? 

— Sebastijonas Kliftonas. 

— Pone Kliftonai, kaip malonu, kad paskambinote. Tik gaila, 
kad taip nelaimingai susiklostė aplinkybės. 

Sebui ėmė linkti kojos, ir jis krito į kėdę prie tėvo stalo iš bai- 
mės, kad tik nieko nebūtų nutikę Samantai ar Džesikai. 

— Labai gaila, — tęsė daktarė Volf, — bet Samantos vyrą Maik- 
lą, skrendantį iš Čikagos į Vašingtoną, ištiko insultas. 

— Labai apgailestauju tai girdėdamas. 

— Kol vargšas žmogus buvo gabenamas į ligoninę, jį ištiko 
koma. Viskas būtų susiklostę visai kitaip, jei šitai būtų nutikę valanda 
anksčiau arba valanda vėliau. Nelaimė nutiko prieš kelias savaites, jo 
gydytojai neteikia daug vilčių, kad jis pasveiks. Tiesą sakant, jie neži- 
no, kiek laiko jis bus tokios būsenos. Bet jums skambinau ne dėl to. 

— Numanau, kad skambinote dėl Džesikos, o ne dėl jos įtėvio. 

— Jūs teisus. Tiesą sakant, šioje šalyje medicinos paslaugų 
kainos yra siaubingos, ir nors ponas Brueris užėmė aukštas parei- 
gas Valstybės departamente ir turėjo sveikatos draudimą, išlaidos 
už tokio ligonio kaip jis slaugą apskritą parą nulėmė Samantos ap- 
sisprendimą šio semestro pabaigoje atsiimti Džesiką iš Džefersono 
pradžios mokyklos, nes ji nebegali mokėti už mokslą. 

— Padengsiu išlaidas. 

— Jūs labai dosnus, pone Kliftonai. Tačiau turiu jums pasakyti, 
kad mokestis už mokslą mūsų mokykloje — tūkstantis penki šimtai 
dolerių per semestrą, o praėjusį semestrą papildomos Džesikos pa- 
mokos atsiėjo dar tris šimtus du dolerius. 

— Nedelsdamas išsiųsiu du tūkstančius dolerių, o vėliau gal bū- 
site tokia maloni ir atsiųsite man sąskaitą kiekvieno semestro gale. 
Tik su sąlyga, kad nei Samanta, nei Džesika niekada nesužinos, jog 
aš čia kuo nors dėtas. 

— Numaniau, kad šito prašysite, pone Kliftonai; man atrodo, 
kad sugalvojau tam tikrą strategiją, padėsiančią jums išsaugoti ano- 
nimiškumą. Jei įsteigtumėte meno stipendiją, kurios metinis fondas 
būtų, sakykime, penki tūkstančiai dolerių, aš pati galėčiau išrinkti 
tos stipendijos nusipelniusį mokinį. 

— Gražus sprendimas, — pratarė Sebas. 

— Neabejoju, kad jūsų anglų kalbos mokytojas pritartų tokiam 
tinkamam žodžio „gražus“ pavartojimui. 

— Tiesą sakant, tas mokytojas — mano tėtis, — atsakė Sebas. — 
Todėl ir prisiminiau — kai mano seseriai reikėdavo drobių, dažų, 
teptukų, piešimo popieriaus ar net pieštukų, tėtis visada ieškodavo 
tik aukščiausios kokybės priemonių. Jis vis sakydavo, kad jai negali 
nepasisekti dėl mūsų kaltės. Noriu, kad tą patį turėtų ir mano dukra. 
Todėl, jei penkių tūkstančių neužteks, nedvejodama duokite jai vis- 
ką, ko tik prireiks, daktare Volf, o visas papildomas išlaidas padeng- 

siu aš. Bet, kartoju, nei motina, nei dukra niekada neturi sužinoti, 
kas čia prikišęs nagus. 

— Pone Kliftonai, nebūsite pirmas, kurio paslaptį man teks 
saugoti. 

— Atsiprašau, — kreipėsi Sebas. — Turiu dar vieną klausimą. 
Daktare Volf, kada išeisite į pensiją? 

— Netrukus po to, kai jūsų dukra laimės „Hunter Prize“ stipen- 
diją studijuoti Amerikos meno koledže; ji bus pirmoji Džefersono 
pradžios mokyklos stipendininkė. 


34 


Kai stiuardesė paskutinį kartą ėjo per lėktuvo saloną, tikrinda- 
ma, ar visi pirmos klasės keleiviai prisisegę saugos diržus, lėktuvui 
pradėjus leistis Leningrade, Haris sklaidė kelionės čekius. 

— Atleiskite, — užkalbino ją Haris. — Ar žinote, kada skrisite 
atgal į Londoną? 

— Šitas lėktuvas grįžta po keturių valandų, į Londoną turėtų 
grįžti šįvakar, dešimt minučių po devynių. 

— Jums didelis krūvis, tiesa? 

— Ne, — atsakė ji tramdydama šypsnį. — Mes visada liekame 
Leningrade. Jei grįžtumėte šiandien, vakariniu reisu, jus aptarnautų 
visai kita įgula. 

— Dėkoju, — atsakė Haris. — Taip daug geriau. 

Jis pažvelgė pro iliuminatorių į kas sekundę vis didėjantį nu- 
mylėtą Tolstojaus miestą, nors, numanė, kad didysis rašytojas pasi- 
baisėtų sužinojęs apie pakeistą jo vardą. Girdėdamas, kaip leidžiasi 
lėktuvo ratai, jis svarstė, ar spės smagiai apsipirkti ir grįžti vis dar 
laipinant į lėktuvą. 

Ratams palietus žemę, Haris pajuto pliūpsnį adrenalino; taip 

jis jautėsi tik atsidūręs priešo užnugaryje per karą. Kartais pamirš- 
davo, jog šitai vyko kone prieš trisdešimt metų, kai jis buvo stonu 
lengvesnis ir gerokai miklesnis. Na, gerai nors tiek, kad šį kartą jam 
nereikės stoti prieš besiartinantį vokiečių pulką. 

Išėjes iš ponios Babakovos, jis įsikalė į galvą kiekvieną jos žodį. 
Nieko neužsirašė, kad kas nors neišsiaiškintų jo plano. Kelionės į 
Leningradą tikrosios priežasties jis nesakė niekam, išskyrus Emą, 
vis dėlto Džailzas suprato, kad jis ten vyksta paimti knygos, nors 
„paimti“ — netinkamas veiksmažodis. 

Dardėdamas grublėtu nusileidimo taku Haris apskaičiavo, kad 
muitinės procedūroms atlikti ir keliems svarams sterlingų į vietinę 
valiutą iškeisti jam prireiks mažiausiai valandos. Iš tikrųjų jis užtru- 
ko valandą keturiolika minučių, nors turėjo tik kelionkrepšį ir de- 
šimt svarų išsikeitė į dvidešimt penkis rublius. Paskui jam teko stoti 
į ilgą eilę prie taksi, nes rusai nepripažino laisvosios verslininkystės. 

— Nevos prospekto ir Bolšaja Morskaja kampas, — pasakė vai- 
ruotojui jo gimtąja kalba, vildamasis, kad šis žinos, kur toji vieta yra. 

Jis daug valandų mokėsi rusų kalbos, nors iš tikrųjų jam pri- 
reiks vos kelių ištobulintų frazių, nes po kelių valandų baigęs misiją, 
kaip pasakytų senasis jo dalinio vadas, keliaus atgal į Angliją. 

Jie pravažiavo Jusupovo rūmus, ir Haris prisiminė Rasputiną. 
Suktajam manipuliatoriui patiktų maža jo gudrybė. Haris vylėsi, jog, 
galiausiai nebus nunuodytas, susuktas į kilimą ir įmestas į Nevos 
upės eketę. Norint laiku grįžti į oro uostą ir spėti į dešimt po devynių 
į Hitrou išskrendantį lėktuvą, jam teliks dvidešimt trisdešimt minu- 
čių. Vis dėlto tiek turėtų pakakti. 

Taksi vairuotojas sustojo prie antikvariato ir parodė į skaitiklį. 
Haris išsiėmė penkių rublių banknotą ir jam padavė. 

— Manau, neužtruksiu, gal būtumėte toks malonus ir palauk- 
tumėte? 


Vairuotojas įsidėjo banknotą ir linktelėjo. 

Vos Haris įžengė į knygyną, iškart suprato, kodėl ponia Baba- 
kova pasirinko šią vietą savo brangenybei paslėpti. Atrodė, kad jie 
apskritai nieko nepardavinėja. Už prekystalio sėdėjo į knygą galvą 
įkišusi pagyvenusi moteris. Haris jai nusišypsojo, bet ji nepakėlė 
akių net suskambus varpeliui virš durų. 

Nuo gretimos lentynos jis paėmė porą knygų ir dėjosi jas apžiu- 
rinėjantis, bet po truputį slinko link knygyno galo; sulig kiekvienu 
žingsniu Hario širdis plakė vis stipriau. Ar knyga ten tebebus? Gal 
kas nors ją jau nupirko ir tik grįžes namo pamatė, kad knyga ne ta? 
Gal jau kitas pirkėjas nusigvelbė trofėjų ir sunaikino „Dėdę Džo“ iš 
baimės, kad bus pričiuptas? Jis galėjo sugalvoti tuziną priežasčių, 
dėl kurių trijų tūkstančių mylių kelionė galėtų pasirodyti tik tuščias 
laiko gaišimas. Tačiau šią akimirką viltis vis dar ėmė viršų grumty- 
nėse su būgštavimais. 

Galiausiai priėjęs prie lentynos, kurioje, ponios Babakovos 
teigimu, ji buvo paslėpusi vyro kūrinį, jis užsimerkė ir mintyse pa- 
simeldė. Atsimerkęs pamatė, kad „Tesės iš d'Erbervilių giminės“ 
nebėra; tebuvo plonu dulkių sluoksniu padengtas tarpas tarp „Pa- 
sakojimo apie du miestus“ ir „Danielio Derondos“. Ponia Babakova 
nebuvo užsiminusi apie „Danielį Derondą“. 

Haris atsigręžė į prekystalį ir pamatė, kaip senoji verčia pusla- 
pį. Pasistiebęs ant pirštų galiukų, jis ištiesė ranką ir nuo viršutinės 
lentynos paėmė „Pasakojimą apie du miestus“, pakeldamas debesį 
dulkių, suplevenusių aplink. Kai atvertė knygą, jo vos neištiko šir- 
dies smūgis, nes tai buvo ne Dikenso knygos egzempliorius, o neil- 
gas Anatolijaus Babakovo romanas. 

Nenorėdamas atkreipti dėmesio į savo radinį, jis paėmė nuo tos 
pačios lentynos dar du romanus — Džono Bakeno „Žaliaskvernį“ ir 
Dafnės diu Morjė „Jamaikos užeigą“ — ir iš lėto eidamas prie kasos 
dėjosi jas sklaidantis. Dėdamas ant prekystalio tris knygas jis kone 
pasijuto kaltas, kad trukdo moteriai skaityti. 

Ji atvertė visas knygas iš eilės ir pažiūrėjo, kiek kuri kainuoja. 
Ponia Babakova buvo pieštuku užrašiusi kainą. Jeigu senoji būtų at- 
vertusi dar vieną puslapį, jis būtų pričiuptas. Ji neatvertė. Vietoje 
skaičiavimo mašinėlės pasitelkusi pirštus ji pratarė: 

— Aštuoni rubliai. 

Haris jai padavė du banknotus po penkis rublius; dar Mas- 
kvos konferencijoje jį buvo įspėję, kad pardavėjai turi pranešti apie 
kiekvieną, mėginantį įsigyti prekių už užsienio valiutą, be to, jie 
neturi teisės nieko parduoti, o pinigus privalo konfiskuoti. Parda- 
vėjai atskaičiavus grąžą, jis jai padėkojo. Kol Haris išėjo iš parduo- 
tuvės, ji spėjo atversti dar vieną puslapį. 

— Atgal į oro uostą, — pasakė Haris, įšokęs į laukiantį taksi. 

Vairuotojas nustebo, bet klusniai apsisuko ir leidosi į kelią. 

Jis dar kartą atvertė knygą, norėdamas patikrinti, ar tai ne iliu- 
zija. Medžioklės virpulį pakeitė triumfas. Ėmė skaityti pirmą pasi- 
taikiusį puslapį. Ilgos valandos, praleistos mokantis rusų kalbos, 
galiausiai pasiteisino. Jis atvertė kitą puslapį. 

Ankstyvą vakarą gatvėse buvo spūstys, todėl kelionė atgal truko 
gerokai ilgiau, nei jis tikėjosi iš pradžių. Ėmė dirsčioti į laikrodį kas 
kelias minutes baimindamasis pavėluoti į lėktuvą. Kai taksi jį išleido 
prie oro uosto, Haris jau buvo pradėjęs skaityti septintą skyrių — 
apie tai, kaip mirė antroji Stalino žmona. Jis padavė vairuotojui dar 
vieną penkių rublių banknotą ir nelaukdamas grąžos nuskuodė į oro 
uostą ieškoti BOA korporacijos registracijos langelio nuorodų. 

— Gal galite mane užregistruoti devintos dešimt skrydžiui į 
Londoną? 

— Pirma klase ar ekonomine? — paklausė registratorė. 

— Pirma. 

— Prie lango ar prie tako? 

— Prašyčiau prie lango. 

— Šešta A, — pratarė ji, duodama bilietą. 

Haris apsidžiaugė, kad atgal skris sėdėdamas toje pačioje vieto- 
je, kaip ir skrisdamas į priekį. 

— Ar turite bagažo, kurį reikėtų registruoti, pone? 

— Ne, tik šį, — atsakė Haris, rodydamas kelionkrepšį. 

— Skrydis jau netrukus, pone, būtų išmintinga jau dabar eiti į 
muitinę. 

Haris svarstė, kiek kartų per dieną jai tenka ištarti šį sakinį. 
Jis mielai pakluso jos siūlymui, o eidamas pro visą eilę telefonų au- 
tomatų pagalvojo apie Emą ir ponią Babakovą, tačiau jam teks pa- 
laukti, kol grįš į Londoną, nes tik tada galės joms pranešti naujieną. 

Likus vos keliems žingsniams iki pasų kontrolės langelio, ant 
peties pajuto sunkią ranką. Atsigrežęs pamatė jam iš abiejų pusių 
stovinčius tvirtai sudėtus jaunus policininkus. 

— Eime su manimi, — pakvietė vienas pareigūnas, būdamas 
tikras, kad Haris kalba rusiškai. 

— Kodėl? — paklausė Haris. — Grįžtu į Londoną, nenoriu pa- 
vėluoti į skrydį. 

— Turime patikrinti jūsų krepšį. Jeigu nieko nepažeidėte, turė- 
site daugiau nei pakankamai laiko iki skrydžio. 

Kai jiedu tvirtai sučiupo jį už parankių ir nusivedė, Haris mel- 
dė, kad būtų ieškoma narkotikų, grynųjų ar kontrabandos. Jis svars- 
tė, ar nevertėtų pulti bėgti. Gal prieš dvidešimt metų... 

Policininkai sustojo prie durų be jokio užrašo, jas atrakino ir 
įgrūdo Harį vidun. Jam už nugaros durys užsitrenkė, pasigirdo spy- 
noje pasisukantis raktas. Jis apsidairė po kambarį. Nedidelis stalas, 
dvi kėdės, jokių langų. Plikos sienos, tik pakabinta didelė nespalvota 
partijos vadovo draugo Brežnevo nuotrauka. 

Po kelių akimirkų jis išgirdo, kaip spynoje vėl pasisuka raktas. 
Haris jau buvo parengęs pusę istorijos apie tai, kaip atvyko į Sankt 
Peterburgą aplankyti Ermitažo. Atsidarė durys, ir įėjo vyriškis. Pa- 
matęs šį aukštą, elegantiškai apsirengusį pareigūną, Haris pirmą 

kartą sunerimo. Jis vilkėjo tamsiai žalią uniformą su trimis auksinė- 
mis žvaigždutėmis ant kiekvieno antpečio, o jam ant krūtinės buvo 
tiek apdovanojimų juostelių, jog tikrai nežadėjo nieko gera. Iš pas- 
kos įžengė du visai į jį nepanašūs vyrai, kurių išvaizda aiškiai prieš- 
taravo Darvino evoliucijos teorijai. 

— Pone Kliftonai, esu pulkininkas Marinkinas, už šį tyrimą at- 
sakingas pareigūnas. Prašau atidaryti krepšį. 

Haris atsegė užtrauktuką ir pasitraukė. 

— Padėkite ant stalo visą krepšio turinį. 

Haris išėmė maišelį su higienos reikmenimis, porą trumpikių, 
porą kojinių, kreminius marškinius, jei tektų likti per naktį, ir tris 
knygas. Atrodė, kad pulkininkas domisi tik knygomis; jis apžiūrinė- 
jo knygas kelias minutes, o paskui dvi iš jų vėl padėjo ant stalo. 

— Galite susidėti daiktus į krepšį, pone Kliftonai. 

Haris giliai atsikvėpė ir pradėjo krautis daiktus į krepšį. Gerai 
nors tiek, kad visas darbas nebuvo tik tuščias laiko gaišimas. Jis ži- 
nojo, kad knyga yra, jis net perskaitė septynis skyrius, kuriuos galė- 
tų užrašyti sėdėdamas lėktuve. 

— Ar žinote, kokia tai knyga? — paklausė pulkininkas pakėlęs 
knygą. 

— „Pasakojimas apie du miestus“, — atsakė Haris. — Tai — vie- 
na iš mano mėgstamiausių knygų, nors ir nėra Dikenso šedevras. 

— Nežaiskite su manimi, — perspėjo Marinkinas. — Mes nesa- 
me visiški kvailiai, kaip jūs, arogantiški anglai, apie mus manote. Ir 
pats gerai žinote, kad ši knyga — Anatolijaus Babakovo „Dėdė Džo“, 
kurią jau keleri metai mėginate gauti. Šiandieną jums kone pavyko. 
Viską suplanavote iki paskutinės smulkmenos. Pirmiausia aplanko- 
te ponią Babakovą Pitsberge, sužinote, kur ji paslėpė knygą. Grįžęs 
į Bristolį mokotės rusų kalbos, ir jūsų gabumai mokytojui padaro 
didžiulį įspūdį. Tada skrendate į Leningradą, kai iki vizos galioji- 
mo pabaigos lieka vos kelios dienos. Atvažiuojate į šalį su vienu ke- 

lionkrepšiu, kurio turinys byloja, kad net neketinate pernakvoti, ir į 
rublius išsikeičiate tik dešimt svarų. Paprašote taksi vairuotojo jus 
nuvežti į niekam nežinomą antikvariatą miesto pakraštyje. Nusiper- 
kate tris knygas, iš kurių dvi būtumėte nesunkiai gavęs bet kuriame 
Anglijos knygyne. Paprašote vairuotojo jus nuvežti atgal į oro uos- 
tą ir užsiregistruojate artimiausiam skrydžiui į namus, net gaunate 
lėktuve tą pačią vietą. Ką jūs tikitės apkvailinti? Ne, pone Kliftonai, 
sėkmė nuo jūsų nusigrežė, aš jus suimu. 

— Kokiu pagrindu? — paklausė Haris. — Kad nusipirkau knygą? 

— Pasilaikykite visa tai teismui, pone Kliftonai. 

— Keleiviai, skrendantys į Londoną BOA korporacijos lėktuvu, 
skrydžio numeris... 


— Skambina ponas Bišara, — pranešė Reičelė. — Ar sujungti? 

— Taip, — atsakė Sebas, o tada pridengė delnu ragelį ir manda- 
giai paprašė dviejų kolegų kelioms minutėms išeiti. 

— Pone Kliftonai, manau, atėjo metas kitai trik trak partijai. 

— Nesu tikras, ar išgalėsiu. 

— Mainais į pamoką; nieko daugiau neprašau, tik informacijos. 

— Ką jums reikia sužinoti? 

— Ar kada nors esate susidūręs su žmogumi, vardu Desmondas 
Meloras? 

— Taip, esu. 

— Kokia jūsų nuomonė apie jį? 

— Skalėje nuo vieno iki dešimties? Vienas. 

— Suprantu. O apie parlamentarą majorą Aleksą Fišerį? 

— Minus vienas. 

— Ar vis dar turite šešis procentus „Farting's“ banko akcijų? 

— Septynis procentus, ir tos akcijos vis dar neparduodamos. 

— Ne dėl to klausiu. Gal, sakykim, šįvakar, dešimtą valandą, 
„Klermonto“ klube? 

— Gal galėtume kiek vėliau? Lydžiu savo tetą Greisę į Oldvičo 
teatrą žiūrėti „Komivojažieriaus mirties“, bet ji visada mėgsta pa- 
skutiniu traukiniu grįžti į Kembridžą, todėl galėčiau susitikti apie 
vienuoliktą. 

— Džiaugsiuosi galėdamas užleisti vietą jūsų tetai, pone Klif- 
tonai. Susitiksime vienuoliktą „Klermonte“... kur galėsime aptarti 
„Komivojažieriaus mirtį“. 

— Atsakymas į tavo klausimą — arogancija ir gobšumas, — 
spjovė Desmondas Meloras. — Rankose turėjai tratą, grynuosius, 
bet vis tiek nebuvai patenkintas. Norėjai daugiau, ir per tavo kvailu- 
mą man gresia bankrotas. 

— Esu tikras, kad viskas ne taip jau blogai, Desmondai. Šiaip ar 
taip, tau dar likes penkiasdešimt vienas procentas „Farting's“ akcijų, 
ką jau kalbėti apie kitą didelį turtą. 

— Sakau tau paraidžiui, Slounai, kad neliktų jokių aliuzijų dėl 
to, su kuo man teks susidurti ir, svarbiausia, ko iš tavęs tikiuosi. Pa- 
klausęs tavo patarimo, iš Arnoldo Hardkastlo įsigijau penkiasdešimt 
vieną procentą banko akcijų, sumokėjau po tris svarus devynis šilin- 
gus už akciją, ir visa tai man kainavo daugiau nei dvidešimtį milijo- 
nų. Kad surinkčiau tokią sumą, iš savo banko turėjau pasiskolinti 
vienuolika milijonų, panaudoti ir akcijas, ir visą savo turtą, įskaitant 
du namus, taip pat turėjau asmeniškai pasirašyti garantinį raštą. Šį 
rytą „Farting's“ banko akcijos rinkoje pardavinėjamos po du svarus 
vienuolika šilingų, o tai reiškia, kad mano deficitas viršija penkis mi- 
lijonus, nors kalbam apie sandorį, iš kurio, pasak tavęs, pralaimėti 
negalima. Gal man ir įmanoma išvengti bankroto, bet aš tikrai būsiu 
nušluotas nuo žemės paviršiaus, jei dabar mesiu akcijas į rinką. Ir 
viskas, kartoju, tik dėl tavo arogancijos ir gobšumo. 

— Ne visai teisingai kalbi, — tarė Slounas. — Praėjusį pirma- 
dienį, per valdybos posėdį, visi, įskaitant ir tave, sutarėme prašyti 
po šešis svarus už akciją. 

— Teisybė, bet kilimų prekeivio sūnus tau priminė, ką žadėjai. 
Jis vis dar norėjo mokėti po penkis svarus už akciją, ir šitai būtų 
mane išvadavę, 0 mums visiems atnešę gražaus pelno. Todėl ma- 
žiausia, ką gali padaryti — pirkti iš manęs akcijas po tris svarus, aš- 
tuonis šilingus ir šešis pensus ir ištraukti mane iš situacijos, kurią 
pats ir sukūurei. 

— Bet, Desmondai, jau paaiškinau: kad ir kaip norėčiau padėti, 
atsiliepdamas į tavo siūlymą, pažeisčiau įstatymą. 

— Tačiau tavęs tai nejaudino, kai sakei Bišarai, jog viena „ge- 
rai dirbanti Sičio institucija“ siūlo sandorį po šešis svarus už akciją, 
nors tos trečios šalies nė būti nebuvo. Manau, tau greitai paaiškės, 
kad šitai irgi prieštarauja įstatymui. 

— Kartoju, mes visi sutarėme... 

Ant Slouno stalo suskambo telefonas. Jis paspaudė komutato- 
riaus mygtuką ir subaubė: 

— Juk sakiau, jokių trukdymų. 

— Skambina ledi Virginija Fenvik ir sako, kad skubu. 

— Laukiu nesulaukiu, kol išgirsiu, ką ji pasakys, — sumurmėjo 
Meloras. 

— Labas rytas, ledi Virginija, — pasisveikino Slounas, stengda- 
masis nepasirodyti nekantraujantis. — Malonu, kad paskambinote. 

— Gal ir nebus malonu, kai sužinosite, kodėl skambinu, — at- 
kirto Virginija. — Ką tik iš savo advokatų gavau ikiteisminę sąskai- 
tą faktūrą dvidešimčiai tukstančių svarų; pinigus turiu sumokėti 
iki teismo proceso pradžios. Turbūt prisimenate man duotą žodį, 
Adrianai, kad padengsite visas bylos nagrinėjimo išlaidas. Jei tiksliai 
prisimenu jūsų žodžius, tai — tik skatikai visame šiame kontekste. 

— Taip, ledi Virginija, tikrai taip sakiau. Bet ir jūs turbūt prisi- 

menate, kad mano pasiūlymas priklausė nuo to, ar sėkmingai baig- 
sis mūsų derybos su ponu Bišara, todėl, deja... 

— Bet majoras Fišeris man sako, kad dėl tokio neįtikėtino 
sprendimo jūs pats ir kaltas. Pone Slounai, manykit, kaip norit, bet 
jei nesilaikysite duoto žodžio ir nepadengsite teismo išlaidų, turiu 
jus įspėti, jog Sityje esu šio to verta... 

— Ledi Virginija, jūs man grasinate? 

— Kaip sakiau, pone Slounai, manykit, kaip norit. 


Virginija trenkė ragelį ir atsisuko į Fišerį. 

— Duosiu jam porą dienų, kad surinktų dvidešimt tūkstančių, 
nes antraip... 

— Tasai žmogus nė penso neišleis, kol neparengsite raštiškos 
sutarties, o gal net ir tada nieko nepešite. Taip jis elgiasi su visais. Jis 
man pažadėjo vietą „Farting's“ banko valdyboje, bet nuo tada, kai 
subliūško Bišaros sandoris, iš jo negirdėjau nė žodelio. 

— Na, galiu pažadėti, kad Sityje jis dirbs nebeilgai, jei tik prikišiu 
nagus. Bet, Aleksai, atleisk, tikrai ne dėl to norėjai sa manimi susitikti. 

— Taip, ne dėl to. Pamaniau, kad turėtumėte žinoti, jog šįryt iš 
ponios Klifton advokatų gavau šaukimą į teismą; jie ketina prašyti 
mane liudyti svarstant jūsų bylą. 


— Atsiprašau, kad pavėlavau, — pasakė Sebas, sėsdamas ant 
baro kėdės. — Kai išėjome iš teatro, lijo, nepavyko sugauti taksi, to- 
dėl pats turėjau nuvežti tetą į Padingtono stotį, kad ji nepavėluotų į 
paskutinį traukinį. 

— Skauto vertas žygis, — atsakė Bišara. 

— Labas vakaras, pone, — pasisveikino barmenas. — Kampario 
su sodos vandeniu? 

Sebas maloniai nustebo, nes šiame klube lankėsi tik kartą. 

— Taip, — atsakė. — Dėkoju. 

— O ką jūsų teta veikia Kembridže? — paklausė Bišara. 

— Dėsto Niunhame, mūsų šeimos proto bokštas. Mes ja labai 
didžiuojamės. 

— Jūs visai nepanašus į kitus anglus. 

— Kodėl taip sakote? — susidomėjo Sebas, kai jam atnešė kam- 
pario su sodos vandeniu. 

— Jūs su visais elgiatės kaip su sau lygiais — pradedant barme- 
nu ir baigiant teta, jūs nežiūrite iš aukšto į užsieniečius, tokius kaip 
aš. Daugybė anglų būtų pasakę: „Mano teta dėsto anglų kalbą Kem- 
bridžo universitete“, bet jums atrodė savaime aišku, kad žinau, kas 
yra Niunhamas, kad tai vienas iš penkių Kembridžo moterų koledžų, 
kad proto bokštas — tai į mokslus linkęs žmogus. Visai priešingai nei 
tasai globėjiškas idiotas Adrianas Slounas, kuris tariasi esąs išsilavi- 
nes, nes mokėsi Harou mokykloje. 

— Man atrodo, jūs nekenčiate Slouno kone taip pat, kaip aš. 

— Po paskutinės jo apgaulės, kai jis mėgino man parduoti savo 
banką, gal dar labiau. 

— Bet parduodamas ne jo bankas. Bent jau tol ne jo, kol Sedri- 
ko Hardkastlo našlė tebeturi penkiasdešimt vieną procentą akcijų. 

— Jau nebeturi, — atsakė Bišara. — Visai neseniai Desmondas 
Meloras nupirko visas jos akcijas. 

— Tai neįmanoma, — atsakė Sebas. — Meloras — turtingas 
žmogus, bet ne tiek. Kad nusigvelbtų penkiasdešimt vieną procentą 
„Farting's“ akcijų, jam reikėtų mažiausiai dvidešimties milijonų, o 
tokių pinigų jis neturi. 

— Ar gali būti, kad todėl su manimi ir nori susitikti žmogus, 
kuris sėdėdamas posėdžių kambary baisiai prakaitavo? — kone pats 
sau ištarė Bišara. — Ar gali būti, kad Meloras persitempė, ir dabar, 
kai mano pasiūlymas nebegalioja, jam reikia atsikratyti savo akcijų? 

— Koks pasiūlymas? — neliesdamas gėrimo, paklausė Sebas. 

— Sutikau mokėti po penkis svarus už akciją pirkdamas, kaip 
supratau, Arnoldo Hardkastlo akcijas, tiksliau, jo motinos akcijas. 
Jau rengiausi pasirašyti sutartį, kai Slounas nusprendė pakelti kainą 
iki šešių. Taigi atsiėmiau pasiūlymą, susilanksčiau palapinę, susirin- 
kau kupranugarius ir patraukiau atgal į dykumą. 

Sebas nusijuokė. 

— Bet gavę po penkis svarus už akciją jis ir Meloras būtų susi- 
krovę gražaus pinigėlio. 

— Ir aš taip sakau, pone Kliftonai. Jūs būtumėte garbingai el- 
gesis derėdamasis, paskutinę akimirką nebūtumėte pakeitęs kainos. 
Bet Slounui aš — tik kilimų prekeivis, kuriuo galima pasinaudoti. 
Vis dėlto, jei prieš rytojaus susitikimą su Meloru gaučiau atsakymus 
į du klausimus, vis dar galėčiau perimti „Farting's“ ir, kitaip nei Slou- 
nas, džiaugčiausi matydamas jus valdyboje. 

— Ką jums reikia sužinoti? 

— Ar ponios Hardkast! akcijas įsigijo Meloras ir, jei tai jis, kiek 
už jas sumokėjo. 

— Rytoj rytą iškart paskambinsiu Arnoldui Hardkastlui. Tik 
turiu jus įspėti — jis pats yra teisininkas ir, nors Slouno nekenčia 
beveik kaip aš, niekada nesileis į jokius kompromisus kalbai pasisu- 
kus apie kliento konfidencialumą. Bet aš vis tiek pamėginsiu. Kada 
susitinkate su Meloru? 

— Dvyliktą valandą mano kabinete. 

— Paskambinsiu jums, kai tik pakalbėsiu su Arnoldu Hardkastlu. 

— Ačiu, — padėkojo Bišara. — O dabar — apie svarbesnius rei- 
kalus. Pirma abejotino trik trak meno pamokėlė. Tai vienas iš ne- 
daugelio žaidimų, kuriuos išradote ne jūs, anglai. Žaidžiant trik trak 
svarbiausia prisiminti, kad čia veikia procentai. Kol po kiekvieno 
kauliuko metimo gebėsi apskaičiuoti savo šansus, tavęs niekada ne- 
įveiks silpnesnis priešininkas. Sėkmė pasiskirsto tolygiai tik tada, 
kai abu žaidėjai lygūs. | 

— Ir bankininkystėje taip, — atsakė Sebas, kai abu vyriškiai 
sėdo prie lentos iš priešingų pusių. 


Kai Haris atsimerkė, jam taip skėlė galvą, kad susikaupti pa- 
vyko tik po kurio laiko. Pamėgino galvą pakelti, bet nepakako jėgų. 
Gulėjo ramiai, jautėsi taip, tarsi iš lėto atsigautų po narkozės. Jis vėl 
atsimerkė ir pažvelgė į lubas — betoninis luitas su keliais įtrūkiais, 
pro vieną iš jų sunkėsi vanduo, kaip iš prastai užsukto čiaupo. 

Jis lėtai pasuko galvą kairėn. Suplėkusi siena buvo taip arti, kad 
jis būtų galėjęs ją paliesti, jei nebūtų prirakintas prie lovos. Atsisuko 
į kitą pusę ir pamatė duris su kvadratiniu langeliu, pro kurį būtų 
galėjes pabėgti kaip Alisa, jei skersai langelio nebūtų trijų virbų, o 
už durų nestovėtų du sargybiniai. 

Jis mėgino pajudinti kojas, bet ir tos buvo prirakintos prie lo- 
vos. Kodėl taip saugomasi anglo, sučiupto su uždrausta knyga? Nors 
pirmi septyni skyriai buvo žavingi, jis nujautė, kad dar neužčiuopė 
tikrosios priežasties, dėl kurios buvo sunaikinti visi knygos egzem- 
plioriai, todėl tik dar labiau augo jo ryžtas perskaityti likusius ketu- 
riolika skyrių. Tie galėtų paaiškinti, kodėl su juo elgiamasi kaip su 
dvigubu agentu arba kaip su serijiniu žudiku. 

Haris nenutuokė, kiek laiko guli vienutėje. Laikrodis iš jo buvo 
atimtas, jis net nesuprato, ar dabar naktis, ar diena. Pradėjo giedoti 
„Dieve, sergėk karalienę“, bet ne skatinamas maištingo patriotizmo, 
o tik norėdamas išgirsti savo paties balsą. Tiesą sakant, jei kas nors 
būtų paklausęs, jis būtų prisipažinęs, jog Rusijos himnas jam labiau 
patiko. 

Pro virbus pažvelgė dvi akys, bet jis jų nepaisė ir giedojo toliau. 
Tada išgirdo, kaip kažkas riktelėjo nurodymą; po kelių akimirkų du- 
rys prasivėrė ir vėl pasirodė dviejų savo rotveilerių lydimas pulki- 
ninkas Marinkinas. 

— Pone Kliftonai, turiu atsiprašyti už tokį būstą. Tiesiog neno- 
rėjome, kad kas nors sužinotų, kur buvote, prieš jus paleidžiant. 

Žodžiai „prieš jus paleidžiant“ Hariui nuaidėjo kaip Gabrieliaus 
ragas. 

— Galiu jus patikinti, kad nenorime jūsų laikyti ilgiau nei bū- 
tina. Reikia baigti tvarkyti kelis dokumentus, jums — pasirašyti pa- 
reiškimą, ir tada galėsite keliauti. 

— Pareiškimą? Kokį pareiškimą? 

— Greičiau jau išpažintį, — patikslino pulkininkas. — Kai tik 
pasirašysite, būsite nugabentas į oro uostą ir išskraidintas namo. 

— Ojei atsisakysiu pasirašyti? 

— Padarytumėte neįtikėtiną kvailystę, pone Kliftonai, nes tada 
stotumėte prieš teismą, nors iš anksto būtų žinomi ir kaltinimai, ir 
verdiktas, ir bausmė. Kartą vienoje savo knygoje aprašėte suvaidin- 
tą teismą. Kai parašysite kitą romaną, galėsite man pateikti gerokai 
išsamesnį apibūdinimą. 

Jis kiek patylėjo ir pridūrė: 

— Bet po kokių dvylikos metų. 

— O prisiekusieji? 

— Dvylika kruopščiai atrinktų partijos darbuotojų, kurių žo- 
dynas apribotas vienu žodžius „kaltas“. Ir dar, kad žinotumėt, da- 
bartinis jūsų būstas yra penkių žvaigždučių, palyginti su tuo, į kurį 
būsite nugabentas. Ten nuo lubų nelašės, nes dieną naktį bus viskas 
aplediję. 

— Jums niekada neišdegs. 

— Koks jūs naivus, pone Kliftonai. Čia jūs neturite aukštus pos- 
tus užimančių draugų, kurie jumis pasirūpintų. Esat eilinis nusikal- 
tėlis. Čia nebus galinčio jums patarti advokato, nebus ir karališkojo 
advokato, gvildenančio jūsų bylą objektyvių prisiekusiųjų akivaizdo- 
je. Ne taip, kaip Amerikoje, čia prisiekusiųjų niekas nerenka, mums 
net nereikia sumokėti teisėjams už atitinkamą pageidaujamą ver- 

diktą. Paliksiu jus apsvarstyti savo galimybes, nors, mano nuomone, 
pasirinkimas paprastas. Galite grįžti į Londoną BOA korporacijos 
lėktuvu, pirma klase, arba gyvuliniu traukiniu riedėti į Novają Udą 
šiaudų klase; deja, numanau, kad tektų keliauti dar su keliais galvi- 
jais. Beje, turiu jus įspėti, kad iš to kalėjimo dar niekas nėra ištrūkęs. 

Neteisybė, pamanė Haris; jis prisiminė, kad trečiame „Dėdės 
Džo“ skyriuje buvo parašyta, jog 1902-aisiais į tą kalėjimą buvo pa- 
siųstas Stalinas, bet ištrūko. 

— Kaip tu, mano berniuk? 

— Ačiū, Arnoldai, laikausi. O jūs? 

— Geriau ir būti negali. O kaip gyvena mieloji tavo mama? 

— Ruošiasi teismui kitą savaitę. 

— Nemaloni patirtis, ypač kai tiek daug pastatyta ant kortos. 
Advokatai kalba, kad šansai laimėti bylą abiejų pusių yra apylygiai, 
nors tavo motina turi daugiau galimybių: visi mano, kad ledi Virgi- 
nija nelaimės prisiekusiųjų simpatijų. Ji arba ims juos mokyti, arba 
pradės įžeidinėti. 

— Viliuosi, kad ir mokys, ir įžeidinės. 

— Dabar sakyk, Sebai, kodėl paskambinai, nes paprastai pini- 
gus imu už valandą; laiko skaičiuoti dar nepradėjau. 

Sebas būtų nusijuokęs, bet įtarė, kad Arnoldas gali ir nejuokauti. 

— Sityje kalbama, kad pardavėte „Farting's“ banko akcijas. 

— Tiksliau sakant, motinos akcijas, kadangi pasiūlytos sumos 
būtų buvę itin kvaila atsisakyti. Bet ir tada sutikau parduoti tiktai 
gavęs patikinimą, jog Adrianas Slounas bus pašalintas iš pirmininko 
posto, o jo vietą užims Rosas Bačananas. 

— Bet taip nebus, — pasakė Sebas. — Slouno atstovas jums me- 
lavo; galiu tai įrodyti, jei nuspręsite atsakyti į porą mano klausimų. 

— Tik jei tie klausimai nesusiję su mano atstovaujamu klientu. 

— Supratau, — pratarė Sebas. — Tikėjausi, kad galėsite man 
pasakyti, kas nupirko jūsų motinos akcijas ir kiek už jas sumokėjo. 

— Negaliu atsakyti, nes pažeisčiau kliento konfidencialumą. 

Sebas jau norėjo nusikeikti, bet Arnoldas pridūrė: 

— Tačiau jei pasakytum Slouno atstovo pavardę, o aš tylėčiau, 
galėtum pasidaryti savas išvadas. Bet, Sebastijonai, noriu aiškiai pa- 
sakyti — tik vieną vienintelę pavardę. Čia ne loterija. 

— Desmondas Meloras. — Sebastijonas kelias sekundes už- 
gniaužė kvapą, bet atsakymo neišgirdo. — Ar įmanoma sužinoti, 
kiek jis sumokėjo už akcijas? 

— Jokiu būdu, — griežtai atsakė Arnoldas. — Dabar turiu bėgti, 
Sebai. Ketinu aplankyti motiną Jorkšyre. Jei dabar pat neišeisiu, pavė- 
luosiu į trys nulis devynios išvykstantį Hadersfildo traukinį. Perduok 
savo mamai nuoširdžiausius linkėjimus ir palinkėk sėkmės teisme. 

— Ir aš prašau perduoti geriausius linkėjimus poniai Hard- 
kastl, — pratarė Sebas, bet ragelyje jau buvo tylu. 

Jis pažvelgė į laikrodį. Rodė šiek tiek po dešimtos; nesuprasi. 
Sebas vėl pakėlė ragelį ir surinko privačios Hakimo Bišaros linijos 
numerį. 

— Labas rytas, Sebastijonai. Ar tau pasisekė priversti garbųjį 
karališkąjį advokatą atakyti į du mano klausimus? 

— Taip, manyčiau. 

— Vis įdomiau ir įdomiau. 

— Jis patvirtino, kad akcijų paketą įsigijo Desmondas Meloras; 
manau, kad jo mokėta kaina — po tris svarus devynis šilingus už 
akciją. 

— Kodėl negali pasakyti tvirtai? Arba jis tau pasakė kainą, arba 
nepasakė. 

— Nei pasakė, nei nepasakė. Bet aiškiai paminėjo, kad jam rei- 
kia nedelsiant išeiti, nes pavėluos į trys nulis devynios išvyksiantį 

Hadersfildo traukinį; kadangi dabar dar tik po dešimtos, o iki Justo- 
no su taksi galima nuvažiuoti per dvidešimt minučių... 

— Protingas žmogus tasai ponas Hardkastlas; neabejoju, kad 
neverta tikrinti, ar yra traukinys į Hadersfildą, išvykstantis devynios 
minutės po trijų, ar nėra. Sveikinu, nes, numanau, niekas kitas, be ta- 
vęs, nė nebūtų iš jo išpešęs šitos informacijos. Na, kaip sakoma mano 
šalyje, lieku amžinai skolingas — kol tau nebus galutinai atlyginta. 

— Jeigu jau apie tai užsiminėte, Hakimai, ir jūs man galėtumė- 
te kai kuo padėti. 

Bišara atidžiai išklausė Sebo prašymo. 

— Nesu tikras, kad skautų būrio vadas pritartų tavo siūlymui, 
bet pažiūrėsiu, ką galiu padaryti; tik nieko neprižadu. 


— Labas rytas, pone Melorai. Manau, jau pažįstate mano advo- 
katą Džeisoną Morlandą ir vyriausiąjį finansininką Niką Piri. 

Meloras paspaudė abiem vyriškiams rankas ir atsisėdo šalia jų 
prie ovalaus stalo. 

— Kadangi esate „Farting's“ banko valdybos narys, — tarė Biša- 
ra, — numanau, kad čia atėjote pasiųstas pono Slouno. 

— Vadinasi, numanote klaidingai, — atsakė Meloras. — Kam 
jau kam, bet jam mažiausiai norėčiau atstovauti bet kokiose derybo- 
se. Atsisakęs jūsų pasiūlymo Slounas pasirodė esąs visiškas asilas. 

— Bet jis man užsiminė, kad turi ir kitą pasiūlymą — po šešis 
svarus už akciją, kuriuos jam pažadėjo gerai dirbanti Sičio institucija. 

— Ojjūs žinojote, kad tai — netiesa, todėl ir išėjote. 

— Ojūs norite grįžti, nes jis ir neturėjo savų akcijų, kurias ga- 
lėtų parduoti. 

— Tiesa yra tokia, — atsakė Meloras, — kad su mano kulka jis 
žaidė rusišką ruletę, bet paaiškėjo, kad šovinys tuščias. Tačiau aš 
norėčiau jums parduoti penkiasdešimt vieną procentą banko akcijų 
po penkis svarus už vieną, kaip siūlėte iš pradžių. 

— Teisingai, kaip siūlyta iš pradžių, pone Melorai. Tačiau tas 
pasiūlymas nebegalioja. Šiaip ar taip, „Farting's“ banko akcijų galiu 
įsigyti biržoje po du svarus ir vienuolika šilingų už akciją; taip ir da- 
rau jau kelias savaites. 

— Bet tai ne tas pat, kas jūsų norėtas penkiasdešimt vienas pro- 
centas, kuris jums suteiktų teisę valdyti banką. Šiaip ar taip, negaliu 
sau leisti jų parduoti už tokią kainą. 

— Taip, — sutiko Bišara. — Neabejoju, kad negalite. Bet galite 
sau leisti jas parduoti po tris svarus ir devynis šilingus už akciją. 

Meloras išsižiojo ir dar kurį laiką neužsičiaupė. 

— Gal galėtumėte nupirkti po keturis svarus už akciją? 

— Ne, pone Melorai, negalėčiau. Paskutinis siūlymas — trys 
svarai ir devyni šilingai, — Bišara atsisuko į savo vyriausiąjį finan- 
sininką, kuris jam padavė 20 562 000 svarų tratą. Jis padėjo doku- 
mentą ant stalo. — Pone Melorai, gal aš ir klystu, bet nujaučiu, kad 
negalite sau leisti du kartus padaryti tą pačią klaidą. 

— Kur man pasirašyti? 

Ponas Muras atvertė segtuvą ir priešais Melorą paklojo tris vie- 
nodas sutartis. Pasirašęs visus egzempliorius, Meloras ištiesė ranką 
ir laukė, kol jam bus paduota trata. 

— Beje, kaip ponas Slounas, — kalbėjo Bišara, sukdamas nuo 
parkerio kamštelį, — prieš pasirašydamas sutartį norėčiau pakeisti 
vieną nedidelę smulkmeną, kurią esu pažadėjęs bičiuliui. 

Meloras įžūliai pažvelgė į Bišarą. 

— Ir kokia toji smulkmena? 

Advokatas atvertė antrą segtuvą, išėmė laišką ir padėjo priešais 
Melorą. Jis neskubėdamas perskaitė. 

— Negaliu pasirašyti. Niekada nepasirašysiu. 

— Apgailestauju tai girdėdamas, — pratarė Bišara, imdamas 
tratą ir vėl grąžindamas dokumentą vyriausiajam finansininkui. 

Meloras nė nekrustelėjo, bet kai pradėjo prakaituoti, Bišara su- 
prato, kad viskas — tik laiko klausimas. 

— Gerai, gerai, — greitai išbėrė Meloras. — Pasirašysiu tą pra- 
keiktą laišką. 

Advokatas kelis kartus patikrino parašą ir tik tada grąžino laiš- 
ką į segtuvą. Tada Bišara pasirašė visas tris sutartis, o finansininkas 
padavė Melorui vieną 20 562 000 svarų tratos egzempliorių. Me- 
loras išėjo netaręs nė žodžio. Jis net nepadėkojo Bišarai, taip pat ir 
rankos nepaspaudė. 

— Jeigu jis būtų nepasidavęs mano provokacijoms, — pasakė 
Bišara advokatui, kai durys užsidarė, — būčiau sutikęs pirkti akcijas 
ir be jo parašo po laišku. 


Haris studijavo pareiškimą, kurį turėtų perskaityti teisme. Jam 
reiktų prisipažinti, kad yra britų agentas, dirbantis M15. Jeigu pri- 
sipažins, bus nedelsiant paleistas ir deportuotas į tėvynę be teisės 
kada nors grįžti į Sovietų Sąjungą. 

Savaime suprantama, jo šeima ir draugai nepaisys jo pareiški- 
mo. Kiti gal supras, kad jis neturėjo iš ko rinktis. Bet didžioji dau- 
guma žmonių jo visai nepažįsta. Jie manys, kad jis sako tiesą, kad 
jo kova už Babakovą — tik dūmų uždanga šnipinėjimui pridengti. 
Vienas parašas — ir jis išeis laisvėn, bet reputacija bus sugadinta; 
negana to — Babakovo klausimas bus numarintas visiems laikams. 
Ne, jis nenori taip lengvai paaukoti savo reputacijos ar Anatolijaus 
Babakovo. 

Haris suplėšė prisipažinimą ir metė aukštyn popieriaus skute- 
lius lyg konfeti, nuotakos belaukiant. 

Kai po valandos grįžo tik parkeriu ginkluotas pulkininkas, jis 
įsispoksojo į grindis, nuklotas skiautelėmis, negalėdamas patikėti. 

— Tik anglas gali būti toks kvailas, — pasakė jis, apsisuko, išėjo 
iš vienutės ir užtrenkė duris. 

Tikrai gali taip pasirodyti, pamanė Haris ir užsimerkė. Jis kuo 

puikiausiai žinojo, kaip praleis šias tuščias valandas. Pasistengs kuo 
geriau prisiminti pirmuosius septynis „Dėdės Džo“ skyrius. Jis mė- 
gino susikaupti. Pirmas skyrius... 


Josifas Stalinas, kurio tikroji pavardė — Josifas Visarionovi- 
čius Džiugašvilis, gimė 1878 m. gruodžio mėnesio 18 d. Gru- 
zijoje, Goryje. Vaikystėje jis buvo pramintas Soso, bet tapęs 
jaunu revoliucionieriumi pasirinko Kobos, pramanyto Robi- 
no Hudo personažo, su kuriuo norėjo būti lyginamas, vardą, 
nors iš tikrųjų buvo labiau panašus į Notingamo šerifą. Vis 
labiau kildamas partijoje, tapdamas vis įtakingesnis, jis pa- 
keitė pavardę ir pasivadino Stalinu (Plieniniu). Tačiau... 


— Pagaliau turime gerų žinių, — pasakė Ema. — Norėjau, kad 
tu sužinotum pirmas. 

— Ledi Virginija įkrito į betono maišyklę ir dabar įmūryta į kokį 
daugiaaukštį Lambete? — paspėliojo Sebas. 

— Žinia ne tiek gera, bet beveik. 

— Grįžo tėtis ir parsivežė „Dėdę Džo“? 

— Ne, jis dar negrįžo, nors pažadėjo neužtrukti ilgiau nei dvi 
dienas. 

— Jis man sakė, jog ten viešėdamas gal aplankys Ermitažą ir 
dar kelias miesto įžymybes, todėl nėra ko jaudintis. Na, mama, sa- 
kyk, tai kokios tos žinios? 

— Desmondas Meloras pasitraukė iš Baringtono kompanijos 
valdybos. 

— Ar pateikė priežastį? 

— Labai miglotą — tik pasakė, kad traukiasi dėl asmeninių 
priežasčių, kad kompanijai linki visokeriopos sėkmės ateityje. Jis 
net palinkėjo geros kloties teisme. 

— Koks dėmesingumas. 

— Kodėl man atrodo, kad ši naujiena tavęs visai nenustebi- 
no? — nesuprato Ema. 


— Pirmininke, atvyko ponas Kliftonas. Ar įleisti? 

— Taip, įleisk. 

Slounas atsilošė kėdėje patenkintas, kad Kliftonas pagaliau su- 
siprotėjo. Bet jis vis tiek ketino gerokai jį pašokdinti. 

Po kelių sekundžių sekretorė atidarė duris ir pasitraukė, pra- 
leisdama Sebastijoną į pirmininko kabinetą. 

— Iškart noriu pasakyti, Kliftonai, kad manasis penkių svarų 
už akciją pasiūlymas perkant tavuosius šešis procentus nebegalioja. 
Bet būdamas geranoriškas parengiau tau trijų svarų už akciją pasiū- 
lymą; ši kaina vis tiek gerokai didesnė už šį rytą skelbiamą rinkoje. 

— Tikrai didesnė, bet aš vis dar akcijų neparduodu. 

— Tai kodėl gaišini mano laiką? 

— Tikiuosi, kad negaišinu, nes būdamas „Farting's“ banko pir- 
mininko pavaduotojas atėjau įvykdyti pirmos pareigos. 

— Kokį velnią čia kalbi? — nesuprato Slounas, pašokdamas iš 
už stalo. 

— Šiandien popiet, dvyliktą trisdešimt, ponas Desmondas Me- 
loras pardavė jam priklausiusį penkiasdešimt vieną procentą „Far- 
ting's“ akcijų ponui Hakimui Bišarai. 

— Bet, Sebastijonai... 

— Todėl ponas Meloras pagaliau sulaukė progos ištesėti duotą 
žodį. 

— Ką tuo nori pasakyti? 

— Meloras pažadėjo Arnoldui Hardkastlui, kad būsite pašalin- 
tas iš valdybos, o Rosas Bačananas bus kitas „Farting's“ banko pir- 
mininkas. 


Haris 1 Ema 

— ur Haris? — suriko vienas žurnalistas, kai taksi susto- 
K. prie Karališkųjų teisingumo rūmų ir iš jo išlipo Ema, 
Džailzas ir Sebastijonas. 

Ema nebuvo pasirengusi vieninteliam dalykui — už laikinų bar- 
jerų, įrengtų iš abiejų įėjimo į teismo pastatą pusių, išsirikiavusių 
dvidešimties ar trisdešimties fotografų blykstėms. Žurnalistai šūk- 
čiojo klausimus nė nesitikėdami išgirsti atsakymų. Įkyriausias klau- 
simas buvo „Kur Haris?“ 

— Neatsakyk, — griežtai paliepė Džailzas. 

Jei tik žinočiau, norėjo jiems šūktelėti Ema, kai jie visi ėjo pro 
žurnalistų rikiuotę, nes pastarąsias keturiasdešimt aštuonias valan- 
das ji beveik apie nieką daugiau ir negalvojo. 

Sebas pabėgėjo pirma motinos ir prilaikė teismo salės duris, 
kad niekas jai nesutrukdytų įeiti. Ilga juoda mantija apsivilkeęs po- 
nas Trelfordas su išblukusiu peruku rankose jos laukė kitapus dvi- 
vėrių durų. Ema supažindino brolį ir sūnų su garsiuoju advokatu. 
Jeigu Trelfordas ir nustebo, kad pono Kliftono nėra, jis to neparodė. 

Advokatas juos nusivedė plačiais marmuriniais laiptais į viršų, 
aiškindamas Emai, kas vyks pirmą teismo proceso rytą. 

— Kai bus prisaikdinti prisiekusieji, gerbiamoji teisėja ponia 
Lein į juos kreipsis, primindama jų atsakomybę, o kai baigs, pakvies 
mane įžanginei kalbai jūsų vardu. Kai pakalbėsiu, pakviesiu savo 
liudytojus. Pradėsiu nuo jūsų. Labai svarbūs pirmi įspūdžiai. Prisie- 

kusieji dažnai apsisprendžia jau per pirmas dvi teismo proceso die- 
nas, todėl, kaip ir žaidžiant kriketą, jei iškart pelnysite šimtą taškų, 
jie tik tai ir prisimins. 

Kai Trelfordas atidarė keturioliktos teismo salės duris, pir- 
masis žmogus, kurį įėjusi vidun pamatė Ema, buvo ledi Virginija ir 
jos svarbiausias advokatas seras Edvardas Meikpisas; jiedu stovėjo 
kampe sukišę nosis, įsitraukę į pokalbį. 

Trelfordas nuvedė Emą į kitą salės pusę; jiedu susėdo ant suolo 
pirmoje eilėje, Džailzas ir Sebas įsitaisė antroje eilėje, tiesiai jiems 
už nugarų. 

— Kodėl nėra jos vyro? — paklausė Virginija. 

— Nenumanau, — atsakė seras Edvardas, — bet galiu jus pati- 
kinti, kad bylos šitai niekaip nepaveiks. 

— Nebūčiau tokia tikra, — pratarė Virginija, kai jiems už nuga- 
rų tiksintis laikrodis tyliai išmušė dešimtą. 

Prasivėrė durys karališko herbo kairėje ir pro jas įžengė aukšta 
elegantiška moteris, apsivilkusi ilgą raudoną mantiją ir užsidėjusi 
putlų peruką, pasirengusi viešpatauti savo valdose. Visi susirinku- 
sieji teismo salėje akimirksniu pakilo ir nusilenkė. Teisėja taip pat 
visiems nusilenkė ir sėdo į kėdę aukšta atkalte, pastatytą priešais 
stirtomis teisinių dokumentų ir krūvomis šmeižto klausimą gvilde- 
nančių knygų odiniais viršeliais nukrautą stalą. Kai visi vėl susėdo, 
dama Elžbieta Lein kreipėsi į prisiekusiuosius. 

— Leiskite man pradėti, — pasakė ji šiltai nusišypsodama, — ir 
iškart tiesiai pareikšti, kad jūs šioje salėje — svarbiausi žmonės. Jūs 
esate mūsų demokratijos įrodymas ir vieninteliai teisingumo arbitrai, 
nes jūs ir tik jūs nulemsite šios bylos baigtį. Tačiau norėčiau jums 
duoti patarimą. Negalėjote nepastebėti, kad šia byla itin domisi 
spauda, todėl prašyčiau vengti žiniasklaidos nuomonės. Svarbi tik 
jūsų pačių nuomonė. Žiniasklaida turi milijonus skaitytojų, žiūrovų 
ir klausytojų, bet neturi nė vieno balso šioje salėje. Tuos pačius žo- 

džius norėčiau skirti ir jūsų šeimos nariams, ir bičiuliams, kurie ne 
tik gali turėti savo nuomonę apie šią bylą, bet ir mielai ją reikšti gar- 
siai. Bet, kitaip nei jūs, — tęsė teisėja, nenuleisdama akių nuo pri- 
siekusiųjų, — jie neišgirs liudytojų, todėl negalės pasiūlyti kompe- 
tentingos nešališkos nuomonės. O dabar, prieš paaiškindama, kaip 
viskas vyks toliau, priminsiu jums Oksfordo anglų kalbos žodyne 
užrašytą žodžio „šmeižtas“ aiškinimą: šmeižtas — tai neteisingas, 
nepelnytas asmens arba šalies diskreditavimas. Gilindamiesi į šią 
bylą turėsite nuspręsti, ar ledi Virginija patyrė tokią diskreditaciją. 
Ponas Trelfordas pradės mūsų darbą, perskaitydamas įžanginį pa- 
reiškimą savo klientės ponios Klifton vardu; viso proceso metu aš 
jus informuosiu apie tolesnius veiksmus. Jei iškils kokių nors teisi- 
nių problemų, stabdysiu darbą ir viską jums aiškinsiu. 

Dama Elžbieta kreipėsi į advokatų suolą. 

— Pone Trelfordai, galite pradėti įžanginį pareiškimą. 

— Didžiai dėkingas, jūsų malonybe. 

Trelfordas pakilo iš vietos, dar kartą linktelėdamas teisėjai. 
Prieš pradėdamas kalbą jis, kaip ir teisėja, atsisuko į prisiekusiuo- 
sius. Jis atvertė didelį juodą aplanką, atsitiesė, įsikibo į mantijos at- 
vartus ir septyniems prisiekusiesiems vyrams ir penkioms moterims 
nusišypsojo dar šilčiau, nei prieš kelias minutes pavyko nusišypsoti 
teisėjai. 

— Prisiekusiųjų komisijos nariai, — kreipėsi jis. — Esu Do- 
naldas Trelfordas, atstovauju savo ginamajai poniai Emai Klifton, 
o mano garbusis bičiulis seras Edvardas Meikpisas atstovauja ieš- 
kovei ledi Virginijai Fenvik, — jis linktelėjo trumpam į juos atsisu- 
kęs. — Ši byla, — tęsė jis, — yra įžeidimo ir šmeižto byla. Įžeidimo, 
nes žodžiai, dėl kurių ginčijamasi, buvo ištarti įkaitus pokalbiui, 
kai mano ginamoji atsakinėjo į klausimus per Baringtono laivybos 
kompanijos, kurios valdybai pirmininkauja, metinį visuotinį susi- 
rinkimą; šmeižto sąvoka figūruoja todėl, kad jos žodžiai vėliau buvo 

įrašyti į susirinkimo protokolą. Tą rytą ledi Virginija, kompanijos 
akcininkė, sėdėjo posėdžių salėje, ir kai atėjo metas pateikti klausi- 
mus, ji paklausė ponios Klifton: „Ar tiesa, kad vienas iš jūsų direkto- 
rių per savaitgalį pardavė visą akcijų paketą, stengdamasis pakenkti 
kompanijai?“ Ilgai netrukusi ji pateikė kitą klausimą: „Jei vienas iš 
jūsų direktorių ėmėsi tokių veiksmų, ar jis neturėtų atsistatydinti iš 
valdybos?“ Ponia Klifton atsakė: „Jei turite omenyje majorą Fišerį, 
praėjusį penktadienį, jam atėjus į mano kabinetą, paprašiau, kad jis 
atsistatydintų; neabejoju, kad jūs šitai žinote, ledi Virginija.“ Tada 
ledi Virginija paklausė: „Ką tuo norite pasakyti?“ Ponia Klifton at- 
sakė: „Ogi tai, kad jums valdyboje atstovaujančiam majorui Fišeriui 
du kartus leidote vos per savaitgalį parduoti visas savo akcijas, o 
paskui, kai susižėrėte gražaus pelno, per tris savaites vėl supirkote 
parduotas akcijas. Kai akcijų vertė prilygo buvusiai ir pasiekė nau- 
jas aukštumas, jūs antrą kartą atlikote tą patį veiksmą dar labiau 
pasipelnydama. Ledi Virginija, jeigu ketinote sužlugdyti kompani- 
ją... jums nepavyko, apgailėtinai nepavyko, nes jus nurungė paprasti 
dori žmonės, šiai kompanijai linkėję sėkmės.“ Taigi, prisiekusieji, 
šio teismo proceso objektas — ponios Klifton atsakymas; jūs turėsite 
nuspręsti, ar ledi Virginija buvo apšmeižta, ar mano klientės žodžiai, 
kaip tvirtinu aš, yra tik teisinga pastaba. Pavyzdžiui, — tęsė Trelfor- 
das, vis dar nenuleisdamas nuo prisiekusiųjų akių, — jei vienas kuris 
iš jūsų pasakytų Džekui Skerdikui: „Tu esi žudikas“, toks pasaky- 
mas neabejotinai būtų teisinga pastaba, bet jeigu Džekas Skerdikas 
vienam kuriam iš jūsų, sėdinčių prisiekusiųjų komisijoje, pasakytų: 
„Tu esi žudikas“, o paskui šis teiginys būtų išspausdintas laikraštyje, 
šitai neabejotinai būtų traktuojama ir kaip šmeižtas, ir kaip įžeidi- 
mas. Vis dėlto sprendžiant šią bylą reikės subtilesnių sprendimų. 
Taigi dar kartą pažvelkime į minėtus žodžius. „Ledi Virginija, 
jeigu ketinote sužlugdyti kompaniją... jums nepavyko, apgailėtinai 
nepavyko, nes jus nurungė paprasti dori žmonės, šiai kompanijai 

linkėję sėkmės.“ Ką ponia Klifton turėjo omenyje, tardama tuos žo- 
džius? Ar gali būti, kad ledi Virginija per griežtai į juos sureagavo? 
Numanau, kad išgirde mano ištartus tuos žodžius jūs nesijausite galį 
daryti kokias nors išvadas — jums reikės apsvarstyti visus parody- 
mus, išklausyti į liudytojų tribūną stojusias ieškovę ir mano gina- 
mąją. Visa tai turėdamas omenyje, jūsų šviesybe, kviečiu savo pirmą 
liudytoją ponią Emą Klifton. 


Haris jau priprato prie dviejų sargybinių, vilkinčių butelio žalu- 
mo uniformomis, nuolat stypsančių prie jo vienutės durų. Jis nežino- 
jo, kiek laiko praėjo nuo tada, kai tos durys buvo pravertos paskutinį 
kartą, bet jis jau buvo įpusėjęs trečią skyrių — istoriją, kurią prisimi- 
nes ir dabar norėjo juoktis. 


Jakovas Bulgukovas, Romanovskajos meras, nutaręs Stali- 
no garbei pastatyti masyvią skulptūrą, susidurė su numano- 
mai pavojinga problema... 


Buvo labai šalta, ir Haris nesiliovė drebėjęs. Jis stengėsi nors 
kelias minutes palaimingai numigti, bet, vos pradėjus grimzti į snau- 
dulį, staiga atsilapojo kameros durys. Akimirką jis nesuprato, ar tai 
tikrovė, ar sapnas. Bet tada du sargybiniai nuėmė jam nuo kojų ir 
rankų grandines, nutempė jį nuo čiužinio ir išvilko iš vienutės. 

Kai atsidūrė daugybės akmeninių laiptų papėdėje, Haris pasiry- 
žo bet kokia kaina jais užlipti, bet kojos buvo tokios nusilpusios, jog 
jis pasidavė gerokai anksčiau, nei jų trijulė įveikė paskutinį laiptą. 
Sargybiniai ir toliau jį varė tamsiu koridoriumi, kol jam norėjosi rėkti 
iš skausmo, bet Haris nusprendė jiems tokio malonumo nesuteikti. 

Kas kelis žingsnius jis praeidavo pro ginkluotus kareivius. Ne- 
jau jie negali prasmingiau leisti laiko, svarstė Haris, nei saugoti vos 

ant kojų besilaikantį penkiasdešimtmetį? Jie ėjo ir ėjo, kol pagaliau 
pasiekė atdaras duris. Jis buvo stumte įstumtas vidun ir neišsilaikęs 
parpuolė ant kelių. 

Atgavęs kvapą Haris stengėsi atsistoti. Tarsi kampe užspeistas 
žvėris dairėsi po kambarį, kuris, matyt, gerais laikais buvo mokyklos 
klasė: mediniai suolai, nedidelės kėdutės, viename patalpos gale — 
pakyla, ant jos — didelis stalas, o už jo — trys kėdės aukštais atlošais. 
Ant galinės sienos pakabinta juoda lenta išdavė pirminę šios patal- 
pos paskirtį. 

Jis sukaupė visas jėgas ir įstengė užsiropšti ant vieno iš suolų. 
Haris nenorėjo, kad jie pamanytų, jog jis palūžo. Jis ėmė atidžiau ap- 
žiūrinėti kambarį. Pakylos dešinėje buvo dvylika kėdžių — dvi tiesios 
eilės po šešias. Žmogus, apsirengęs ne uniformą, bet pilką, prastai 
gulintį švarką, kurio nebūtų užsivilkęs joks save gerbiantis valkata, 
ant kiekvienos kėdės dėliojo po lapą popieriaus. Atlikęs savo užduotį, 
jis atsisėdo ant medinės kėdės, Hario manymu, priešais prisiekusių- 
jų vietas. Haris atidžiau pažvelgė į vyriškį ir pamanė, kad jis — teismo 
raštininkas, bet vyriškis tik sėdėjo aiškiai laukdamas kažko ateinant. 

Atsisukęs Haris pamatė dar daugiau kambario gale stovinčių 
uniformuotų, žaliomis milinėmis vilkinčių žmonių, tarsi laukiančių, 
kol kalinys mėgins bėgti. Jei nors vienas iš jų būtų šį tą girdėjęs apie 
Šv. Martyną, gal būtų jo pasigailėjęs, perplėšęs savo milinę perpus ir 
ja pasidalinęs su šąlančiu žmogumi iš kitos šalies. 

Sėdėdamas ir laukdamas nežinia ko, Haris ir vėl susimąstė apie 
Emą; kai nepavykdavo nuvogti kelių akimirkų miegui, jo mintys la- 
bai dažnai sukdavosi apie žmoną. Ar ji suprastų, kodėl jis negalėjo 
pasirašyti prisipažinimo ir leisti jiems įkalti dar vieną vinį į Baba- 
kovo karstą? Jis svarstė, kaip vyksta jos pačios teismas, ir jautėsi 
kaltas, kad negali būti šalia. 

Hario mintis nutraukė tolimame kambario kampe prasivėru- 
sios durys; pro jas įžengė septynios moterys ir penki vyrai ir susėdo 

jiems skirtose vietose; tikrai buvo galima pasakyti, kad jie šią užduo- 
tį vykdo jau ne pirmą kartą. 

Nė vienas iš jų nė nedirstelėjo Hario pusėn, o Haris nenuleido 
nuo jų akių. Tušti veidai bylojo, kad juos vienija tik vienas bruo- 
žas — jų sąmonę konfiskavo valstybė, ir jie nebegali turėti savo nuo- 
monės. Net tokią juodą akimirką Haris mąstė apie tai, kokį privilegi- 
juotą gyvenimą gyveno. Ar gali būti, kad tarp šių tuščiaveidžių klonų 
yra dainininkas, dailininkas, aktorius, muzikantas, gal net rašytojas, 
kad jiems niekada nebuvo suteikta galimybė išreikšti savo talento? 
Štai tokia gimimo loterija. 

Po kelių akimirkų į kambarį įėjo dar du vyriškiai, nužingsniavo 
prie pirmo suolo ir atsisėdo veidu į pakylą, nugara į Harį. Vienas iš 
jų buvo kiek vyresnis nei penkiasdešimties, kur kas geriau apsiren- 
gęs už visus kitus kambaryje. Švarkas jam puikiai tiko, nuo jo dvelkė 
pasitikėjimu, būdingu tikram profesionalui, o profesionalų reikia 
net ir diktatūrai, kad tik režimas sklandžiai funkcionuotų. 

Kitas vyriškis buvo daug jaunesnis; jis vis žvalgėsi po teismo 
salę, lyg mėgindamas susiorientuoti. Jei šiedu — valstybei ir jam ats- 
tovaujantys advokatai, Hariui nebuvo sunku suprast, kuris iš jų yra 
jo gynėjas. 

Pagaliau prasivėrė durys už pakylos, kad galėtų įeiti pagrindi- 
niai aktoriai; jų buvo trys — viena moteris ir du vyrai; jie susėdo už 
stalo pakylos vidury. 

Kokių šešiasdešimties metų moteris gražiais žilais plaukais, 
susegtais į kuodą, galėjo būti į pensiją išėjusi mokyklos direktorė. 
Haris net pamanė, kad ši patalpa kadaise galėjo būti jos klasė. Ji 
neabejotinai buvo vyriausia iš visų susirinkusiųjų, nes visi žvelgė jos 
pusėn. Moteris atvertė ant stalo padėtą aplanką ir pradėjo garsiai 
skaityti. Haris tyliai dėkojo rusų kalbos mokytojui už sugaištas va- 
landas, kurias jis praleido versdamas skaityti rusų klasikus, o paskui 
liepdamas jam versti į anglų kalbą ištisus skyrius. 

— Suimtasis, — Hariui beliko manyti, kad turimas galvoje jis, 
nors apie jį nebuvo užsiminta, — nelegaliai įsigavo į Sovietų Sąjun- 
gą... — Hariui labai norėjosi viską užsirašyti, bet jam niekas nedavė 
nei popieriaus, nei parkerio, todėl jam teko pasikliauti atmintimi, 
jeigu apskritai bus suteiktas šansas gintis, — turėdamas vienintelį 
tikslą — pažeisti įstatymus, — ji atsisuko į komisiją, bet nenusišyp- 
sojo. — Jūs, draugai, buvote išrinkti nuspręsti, ar suimtasis kaltas, 
ar ne. Kalbės liudininkai, padėsiantys jums priimti sprendimą. 

— Pone Kosanovai, — kreipėsi ji, atsisukdama į advokatą, — ga- 
lite išreikšti valstybės poziciją. 

Iš lėto atsistojo pirmame suole sėdėjęs vyresnysis iš dviejų vy- 
riškių. 

— Drauge komisare, ši byla visiškai aiški, todėl neverta gaišinti 
komisijos. Suimtasis — gerai žinomas valstybės priešas, nusikals- 
tantis ne pirmą kartą. 

Haris nekantravo sužinoti, koks jo pirmas nusikaltimas. Grei- 
tai sužinojo. 

— Maždaug prieš penkerius metus suimtasis lankėsi Maskvoje 
kaip mūsų šalies svečias ir ciniškai pasinaudojo privilegijuotojo sta- 
tusu. Jis perskaitė įžanginį pranešimą tarptautinėje konferencijoje, 
pradėdamas kampaniją už tai, kad būtų paleistas savo kaltę pripaži- 
nęs nusikaltėlis, anksčiau pripažintas kaltu už septynis nusikaltimus 
prieš valstybę. Jums, drauge komisare, Anatolijus Babakovas gerai 
pažįstamas kaip knygos apie gerbiamą vadą draugą Staliną autorius; 
jis buvo patrauktas atsakomybėn už įžūlų šmeižtą ir nuteistas dvyli- 
kai metų sunkiųjų darbų. 

— Suimtasis pakartojo tą patį šmeižtą, nepaisydamas fakto, 
kad jam ne kartą buvo pareikšta, jog jis nusižengia įstatymui. 

Haris to neprisiminė, nebent menkais drabužėliais prisidengu- 
si moteris, vidurnaktį jį aplankiusi viešbučio kambaryje, turėjo jam 
perduoti tą įspėjimą kartu su šampanu. 

— Bet saugodami tarptautinius santykius, demonstruodami di- 
džiadvasiškumą, leidome jam grįžti į Vakarus, kur toks šmeižtas ir 
įžeidinėjimai — kasdienio gyvenimo dalis. Kartais imame abejoti, ar 
britai prisimena, kad per paskutinį karą buvome jų sąjungininkai, o 
tuo metu mūsų vadas buvo ne kas kitas, kaip draugas Stalinas. 

— Kiek anksčiau šiais metais suimtasis keliavo į Jungtines 
Valstijas, turėdamas vienintelį tikslą — susisiekti su Babakovo žmo- 
na, pabėgusia į Vakarus, likus kelioms dienoms iki vyro arešto. Toji 
išdavikė Jelena Babakova ir pasakė suimtajam, kur paslėpė savo 
vyro maištingosios knygos egzempliorių. Apsiginklavęs informaci- 
ja, suimtasis grįžo į Sovietų Sąjungą baigti savo misijos — surasti 
knygą, kontrabanda ją išgabenti į Vakarus ir ten išleisti. Galėtumėte 
paklausti, drauge komisare, kodėl suimtasis norėjo imtis tokio ri- 
zikingo žygio. Atsakymas gana paprastas. Iš gobšumo. Prakišęs tą 
šmeižikišką šlamštą tiems, kas būtų sutikę jį išleisti, jis vylėsi pel- 
nytis didelius pinigus sau ir Babakovai, nors žinojo, kad knyga — 
grynas pramanas nuo pradžios iki galo, kad ji parašyta žmogaus, 
kuris mūsų garbųjį buvusį vadą tebuvo sutikęs vienintelį kartą, dar 
studijuodamas. Tačiau dėl nepriekaištingo tyrimo, kurį atliko pulki- 
ninkas Marinkinas, suimtasis buvo areštuotas, kai mėgino ištrūkti 
iš Leningrado, kelioniniame krepšyje slėpdamas Babakovo knygą. 
Kad teismas galėtų kuo geriau suprasti šio nusikaltėlio kėslus suar- 
dyti mūsų valstybės pamatus, pakviesiu pirmą savo liudytoją draugą 
pulkininką Vitalijų Marinkiną. 


38 
Eidama tuos kelis žingsnius iki liudytojų tribūnos Ema manė, 
kad neatlaikys kojos. Kai teismo klerkas jai padavė Bibliją, visi pa- 


matė, kaip dreba moters rankos; tada ji išgirdo savo pačios balsą. 

— Prisiekiu Visagaliu Dievu, kad mano duoti parodymai bus 
tiesa, gryna tiesa ir tik tiesa; tepadeda man Dievas. 

— Prašytume pasakyti savo pavardę, kad būtų įrašyta į proto- 
kolą, — paprašė ponas Trelfordas. 

— Ema Greisė Klifton. 

— Kuo užsiimate? 

— Esu Baringtono laivybos kompanijos pirmininkė. 

— Kiek laiko pirmininkaujate šiai garsiai kompanijai? 

— Pastaruosius vienuolika metų. 

Ema pamatė, kaip ponas Trelfordas mostelėjo galva iš dešinės į 
kairę, ir prisiminė jo žodžius: „Atidžiai klausykitės mano žodžių, bet 
visada atsakinėkite prisiekusiesiems.“ 

— Ar esate ištekėjusi, ponia Klifton? 

— Taip, — atsakė Ema, atsisukdama į prisiekusiuosius, — be- 
veik dvidešimt penkerius metus. 

Ponas Trelfordas būtų norėjęs, kad ji pridurtų: „Teismo salė- 
je yra mano vyras Haris, mūsų sūnus Sebastijonas ir mano brolis 
Džailzas.“ Tada ji būtų galėjusi į juos atsisukti, ir prisiekusieji būtų 
supratę, kokia jų šeima laiminga ir vieninga. Tačiau Hario salėje ne- 
buvo, tiesą sakant, Ema net nežinojo, kur jis, todėl ji ir toliau žiūrėjo 
į prisiekusiuosius. Ponas Trelfordas skubiai tęsė toliau. 

— Gal galėtumėte pasakyti teismui, kada susipažinote su ledi 
Virginija Fenvik? 

— Taip, — atsakė Ema, prisimindama sudėliotą scenarijų, — 
mano brolis Džailzas... — šįkart ji pažvelgė į brolį, o šis, kaip tikras 
profesionalas, iš pradžių nusišypsojo seseriai, o paskui — prisieku- 
siesiems. — Mano brolis Džailzas, — pakartojo ji, — pakvietė mano 
vyrą Harį ir mane pietų, kad susipažintume su moterimi, su kuria jis 
buvo ką tik susižadėjęs. 

— Koks buvo pirmas jūsų įspūdis pamačius ledi Virginiją? 

— Pribloškiantis. Tokiu grožiu paprastai išsiskiria tik kino 

žvaigždės arba kerinčios manekenės. Greitai supratau, kad Džailzas 
dėl jos pametęs galvą. 

— Ar bėgant laikui tapote draugės? 

— Ne, bet, tiesą sakant, negalėjome tapti sielos draugėmis. 

— Kodėl taip sakote, ponia Klifton? 

— Mūsų interesai buvo skirtingi. Manęs niekada nedomino 
medžioklė, šaudymas ar žūklė. Atvirai kalbant, esame kilusios iš 
skirtingų šeimų; ledi Virginija sukosi rate, į kurį niekada nė nebū- 
čiau patekusi. 

— Ar jūs jai pavydėjote? 

— Tik puikios išvaizdos, — plačiai šypsodamasi atsakė Ema. 

Už šypseną jai buvo atsilyginta keliomis prisiekusiųjų šypse- 
nomis. 

— Bet, deja, jūsų brolio ir ledi Virginijos santuoka baigėsi sky- 
rybomis... 

— Nieko keista, bent jau mūsų šeimos nariai nesistebėjo, — at- 
sakė Ema. 

— Kodėl, ponia Klifton? 

— Niekada nemaniau, kad ji — Džailzo žmogus. 

— Vadinasi, jūs su ledi Virginija išsiskyrėte ne kaip draugės? 

— Pirmiausia, pone Trelfordai, mes niekada ir nebuvome 
draugės. 

— Vis dėlto po kelerių metų ji grįžo į jūsų gyvenimą? 

— Taip, bet tai nebuvo mano pasirinkimas. Virginija pradėjo 
pirkti didelius kiekius Baringtono kompanijos akcijų, aš stebėjausi, 
nes anksčiau ji kompanija nesidomėjo. Nekreipiau į tai dėmesio, kol 
kompanijos sekretorius manęs neinformavo, kad ji turi septynis su 
puse procentų akcijų. 

— Kodėl taip svarbu, kad septynis su puse? 

— Todėl, kad tada galėjo pretenduoti į vietą kompanijos valdy- 
boje. 

— Ar ji pasinaudojo šia galimybe? 

— Ne, savo atstovu paskyrė majorą Aleksą Fišerį. 

— Ar džiaugėtės tokiu paskyrimu? 

— Ne, nesidžiaugiau. Nuo pirmos dienos majoras Fišeris kuo 
aiškiausiai parodė, jog valdyboje yra tik tam, kad vykdytų ledi Vir- 
ginijos norus. 

— Gal galėtumėte detalizuoti? 

— Žinoma. Majoras Fišeris balsuodavo kone prieš visus pasiūly- 
mus, kuriuos rekomenduodavau valdybai, ir dažnai pateikdavo savų 
idėjų, kurios, kaip jis pats žinojo, kompanijai nebūdavo naudingos. 

— Bet galiausiai majoras Fišeris atsistatydino. 

— Jei nebūtų atsistatydinęs, būčiau jį atleidusi. 

Ponas Trelfordas susiraukė nepatenkintas, kad jo klientė pa- 
leido vadeles. Seras Edvardas nusišypsojo ir kažką užsirašė į savo 
bloknotą. 

— Dabar norėčiau persikelti į metinį visuotinį susirinkimą, su- 
rengtą tūkstantis devyni šimtai šešiasdešimt ketvirtųjų rugpjūčio 
dvidešimt ketvirtos rytą Bristolyje, Kolstono salėje. Tuo metu pirmi- 
ninkavote susirinkimui ir... 

— Pone Trelfordai, gal ponia Klifton galėtų papasakoti savais 
žodžiais, — pasiūlė teisėja, — užuot klausiusi jūsų sufleravimų. 

— Kaip pageidausite, jūsų malonybe. 

— Buvau ką tik perskaičiusi metinį pranešimą, — pasakojo 
Ema, — ir man atrodė, kad man visai gerai pasisekė, nes galėjau 
pranešti mūsų pirmojo prabangaus lainerio „Bakingamas“ krikšty- 
nų datą. 

— Jei gerai prisimenu, — pratarė Trelfordas, — laivą krikštyti 
turėjo Jos Didenybė karalienė motina... 

— Puiku, pone Trelfordai, bet nemėginkite mano kantrybės. 

— Atsiprašau, jūsų malonybe, aš tik pamaniau... 

— Kuo puikiausiai žinau, ką pamanėte, pone Trelfordai. O da- 
bar prašau leisti poniai Klifton kalbėti pačiai. 

— Baigusi kalbą, — pratarė Trelfordas, greždamasis į savo klien- 
te, — sulaukėte klausimų iš salės? 

— Taip, sulaukiau. 

— Ir tarp klausinėtojų buvo ledi Virginija Fenvik. Kadangi šio 
teismo proceso rezultatai priklausys nuo šio dialogo, jums leidus, 
jūsų malonybe, perskaitysiu teismui ponios Klifton žodžius, dėl ku- 
rių ir buvo pradėtas šis teismas. Atsakydama į ledi Virginijos klausi- 
mą ji pasakė: „Ledi Virginija, jeigu ketinote sužlugdyti kompaniją... 
jums nepavyko, apgailėtinai nepavyko, nes jus nurungė paprasti 
dori žmonės, šiai kompanijai linkintys sėkmės.“ Pone Klifton, ar 
gailitės pasakiusi šiuos žodžius, kai vėl juos išgirdote nebūdama įsi- 
karščiavusi? 

— Tikrai ne. Tie žodžiai tebuvo konstatuotas faktas. 

— Vadinasi, tie žodžiai nebuvo pasakyti ketinant apšmeižti ledi 
Virginiją? 

— Toli gražu. Tiesiog norėjau, kad akcininkai žinotų, jog valdy- 
boje jai atstovaujantis majoras Fišeris pirko ir pardavinėjo kompa- 
nijos akcijas, neinformuodamas nei manęs, nei kokių nors kitų savo 
kolegų. 

— Visiškai teisingai. Dėkoju, ponia Klifton. Daugiau klausimų 
neturiu, jūsų malonybe. 

— Sere Edvardai, gal norėtumėte šiai liudytojai pateikti klau- 
simų iš savo pusės? — paklausė ponia teisėja Lein, gerai žinodama, 
koks bus jo atsakymas. 

— Neabejotinai norėčiau, jūsų malonybe, — atsakė seras 
Edvardas, ramiai stodamasis iš vietos ir taisydamasis seną peruką. 
Jis pasitikslino pirmą klausimą dirstelėjęs į užrašus, paskui atsitie- 
sė ir nusišypsojo prisiekusiesiems tėviška šypsena, vildamasis, kad 
šie į jį žvelgs kaip į gerbiamą šeimos draugą, kurio patarimų laukia 
kiekvienas. 

— Ponia Klifton, — tarė jis, gręždamasis į liudytojų tribūną, — 

kalbėkime be užuolankų. Tiesa yra ta, jog nepritarėte savo brolio ir 
ledi Virginijos santuokai nuo tos akimirkos, kai judvi susipažinote. 
Bet ar iš tikrųjų nėra taip, kad jūs buvote apsisprendusi jos nemėgti 
dar iki su ja susipažindama? 

Trelfordas nustebo. Jis nemanė, kad Edis savąjį durklą smeigs 
taip greitai, nors ir buvo Emą įspėjęs, jog kitos pusės advokato klau- 
simai nebus malonūs. 

— Sere Edvardai, kaip sakiau, mes nebuvome tikros bičiulės. 

— Bet ar negali būti, kad jus jau iš pat pradžių į ją žvelgėte kaip 
į priešę? 

— Tokių tolimų prielaidų nedaryčiau. 

— Ar dalyvavote savo brolio ir ledi Virginijos vestuvėse? 

— Nebuvau pakviesta. 

— Ar jus tai nustebino, jeigu taip su ja elgėtės? 

— Veikiau nusivyliau nei nustebau. 

— O jūsų vyras, — tesė seras Edvardas, negailėdamas laiko ir 
dairydamasis po teismo salę, tarsi stengtųsi jį surasti, — buvo pa- 
kviestas? 

— Kvietimo negavo nė vienas šeimos narys. 

— Kaip manote, kodėl taip nutiko? 

— Sere Edvardai, turėtumėte paklausti savo klientės. 

— Ketinu taip ir padaryti, ponia Klifton. Gal galėčiau pasi- 
teirauti apie jūsų motinos mirtį. Kaip suprantu, dėl jos testamento 
buvo kilę ginčų. 

— Ir tie ginčai buvo išspręsti aukštesniajame teisme, sere 
Edvardai. 

— Taip, tikrai. Pataisykite mane, jei klystu — beje, neabejoju, 
kad taip ir padarysite, ponia Klifton, — bet jūs ir jūsų sesuo Greisė 
paveldėjote beveik visą turtą, o jūsų brolis, ledi Virginijos vyras, ne- 
gavo nieko. 

— Ne aš taip pasirinkau, sere Edvardai. Tiesą sakant, stengiausi 
mamą perkalbėti. 

— Bet mes tegalime kliautis jūsų žodžiu, ponia Klifton. 

Ponas Trelfordas mikliai pašoko. 

— Jūsų malonybe, protestuoju. 

— Taip taip, pone Trelfordai, sutinku. Sere Edvardai, jūsų repli- 
ka nepateisinama. 

— Atsiprašau, jūsų malonybe. Ponia Klifton, gal galiu paklaus- 
ti, ar serą Džailzą apstulbino toks jūsų motinos sprendimas? 

— Sere Edvardai, — pratarė teisėja, ponui Trelfordui net nespė- 
jus atsistoti. 

— Atsiprašau, jūsų malonybe. Paprasčiausiai esu senas tiesos 
ieškotojas. 

— Mes visi patyrėme baisų šoką, — atsakė Ema. — Mano mama 
dievino Džailzą. 

— Bet, kaip ir jūs, akivaizdu, nedievino ledi Virginijos, nes an- 
traip testamentu būtų ir jam ką nors palikusi, — skubiai pridūrė seras 
Edvardas. — Kalbėkimės toliau. Gaila, tačiau jūsų brolio ir ledi Virgi- 
nijos santuoka baigėsi skyrybomis, kurių priežastis — neištikimybė. 

— Sere Edvardai, kaip pats gerai žinote, — mėgindama tvar- 
dytis pasakė Ema, — tada buvo toks metas, kai teismas vyrui ga- 
rantuodavo skyrybas tik šiam praleidus naktį Braitono viešbutyje su 
samdyta moterimi. Džailzas taip ir padarė paprašytas Virginijos. 

— Labai atsiprašau, ponia Klifton, bet skyrybų dokumente pa- 
rašyta paprastai — neištikimybė. Tačiau dabar bent visi žinome, 
kaip reaguojate, kai kalbama apie jums svarbius dalykus. 

Metus vienintelį žvilgsnį į prisiekusiuosius buvo aišku, kad se- 
ras Edvardas gavo, ko norėjo. 

— Ir paskutinis klausimas apie skyrybas, ponia Klifton. Ar jums 
ir jūsų šeimai skyrybos buvo prielaida švęsti? 

— Jūsų malonybe, — pašoko Trelfordas. 

— Sere Edvardai, jūs ir vėl peržengiate ribas. 

— Jūsų malonybe, ateityje labai stengsiuosi neperžengti. 

Bet pažvelgęs į prisiekusiuosius Trelfordas suprato, kad šis 
priekaištas pasitarnavo serui Edvardui, taip pat šitai pajutusiam. 

— Ponia Klifton, pakalbėkime apie svarbesnius dalykus, būtent 
apie tai, ką pasakėte ir ką turėjote omenyje sakydama, kai mano kli- 
entė Baringtono laivybos kompanijos metiniame visuotiniame susi- 
rinkime jums pateikė absoliučiai teisėtą klausimą. Kad būtų tiksliau, 
pakartosiu ledi Virginijos klausimą: „Ar tiesa, kad vienas jūsų di- 
rektorius per savaitgalį pardavė didelį akcijų paketą, stengdamasis 
pakenkti kompanijai?“ Ponia Klifton, sakyčiau, jūs mitriai, gražiai 
išvengėte atsakymo į šį klausimą. Gal galėtumėte atsakyti dabar? 

Ema pažvelgė į Trelfordą. Jis jai patarė į tą klausimą neatsaky- 
ti, todėl ji tylėjo. 

— Gal galiu daryti prielaidą, jog į šį klausimą nenorėjote atsa- 
kyti todėl, kad vėliau ledi Virginija paklausė: „Jei tokia veikla užsi- 
ėmė vienas iš jūsų direktorių, ar jam nereikėtų atsistatydinti iš val- 
dybos?“ Jūs atsakėte taip: „Jei kalbate apie majorą Fišerį...“, nors ji 
kalbėjo ne apie Fišerį, jūs ir pati puikiai supratote. Ji kalbėjo apie 
artimą jūsų draugą ir kolegą poną Sedriką Hardkastlą, tiesa? 

— Tai vienas iš nuostabiausių džentelmenų, kuriuos tik man 
teko pažinoti, — atsakė Ema. 

— Tikrai? — toliau varė seras Edvardas. — Na, tada atidžiau 
panagrinėkime šį teiginį, nes man atrodo, jog tada sakėte, kad arti- 
mas jūsų draugas — vienas iš „nuostabiausių džentelmenų“, kokius 
tik jums yra tekę pažinoti, — per naktį pardavė savo akcijas, kad 
padėtų kompanijai, o kai ledi Virginija pardavinėjo savąsias, ji kom- 
panijai kenkė. Ponia Klifton, prisiekusiesiems gali pasirodyti, kad 
negali būti ir taip, ir taip, nebent, žinoma, išryškinsite silpnąją mano 
argumentų pusę ir paaiškinsite teismui subtilų skirtumą tarp to, ką 
padarė ponas Hardkastlas kompanijos labui, ir ką majoras Fišeris 
padarė dėl mano klientės. 

Ema suprato, jog negalėtų pateisinti to, ką Sedrikas padarė 

linkėdamas gera, ir bus itin sunku prisiekusiesiems paaiškinti prie- 
žastį, dėl kurios jis tas akcijas pardavė. Trelfordas jai patarė tiesiog 
neatsakinėti, jeigu jai kiltų abejonių, ypač jei atsakymas jai pakenktų. 

Seras Edvardas dar kiek palaukė ir kalbėjo toliau: 

— Na, kadangi, kaip matome, į šį klausimą atsakyti nenorite, 
gal prisimintume, ką pasakėte paskui? „Ledi Virginija, jeigu ketino- 
te sužlugdyti kompaniją... jums nepavyko, apgailėtinai nepavyko, 
nes jus nurungė paprasti dori žmonės, šiai kompanijai linkintys sėk- 
mės.“ Ponia Klifton, ar galite paneigti, jog tą rytą Bristolio Kolstono 
salėje itin gausiai susirinkusiai auditorijai mėginote pasakyti, kad 
ledi Virginija nėra paprastas doras žmogus? — jis pabrėžė paskuti- 
nius tris žodžius. 

— Ji tikrai nėra paprastas žmogus. 

— Sutinku su jumis, ponia Klifton, ji nepaprasta. Tačiau pri- 
siekusiesiems aš sakau, jog prielaida, kad mano klientė nėra dora ir 
kad jos tikslas — sužlugdyti kompaniją, yra šmeižikiška, ponia Klif- 
ton. O gal, jūsų nuomone, tai irgi gryniausia tiesa? 

— Ką galvojau, tą ir pasakiau, — atsakė Ema. 

— Ir jūs buvote taip įsitikinusi savo teisumu, jog pareikalavote 
jūsų žodžius įrašyti į metinio visuotinio susirinkimo protokolą. 

— Taip, pareikalavau. 

— Ar tada kompanijos sekretorius patarė to nedaryti? 

Ema dvejojo. 

— Bet kada galiu iškviesti poną Vebsterį duoti parodymų, — 
pasakė seras Edvardas. 

— Manau, gal ir galėjo patarti. 

— Įdomu, kodėl galėjo patarti? — klausinėjo seras Edvardas, 
trykšdamas sarkazmu. 

Ema ir toliau nenuleido nuo jo akių, puikiai žinodama, kad jis 
nesitikėjo sulaukti jos atsakymo. 

— Ar gali būti, kad jis nenorėjo užrašyti dar ir šmeižto, nes įžei- 
džius žodžius jau buvote ištarusi? 


359 


Jeffrey Archer + Galingiau už kalaviją 


— Norėjau, kad mano žodžiai būtų užrašyti, — atsakė Ema. 

Trelfordas panarino galvą, kai seras Edvardas pasakė: 

— Tikrai? Vadinasi, ponia Klifton, išsiaiškinome — manau, 
pritarsite, — kad priešiškai nusiteikėte mano klientės atžvilgiu jau 
tą dieną, kai su ja susipažinote, ir ta gili antipatija dar labiau su- 
kerojo, kai nebuvote pakviesta į brolio vestuves, o po kelerių metų, 
per jūsų kompanijos metinį visuotinį susirinkimą, gausiai susirin- 
kusių akcininkų akivaizdoje, jūs mėginote pažeminti ledi Virginiją, 
darydama prielaidą, jog ji — ne paprastas doras žmogus, o asmuo, 
norintis pakenkti kompanijai. Paskui jūs atmetėte kompanijos 
sekretoriaus siūlymą, nes norėjote, kad šmeižikiški jūsų žodžiai bū- 
tiniausiai būtų pakartoti metinio visuotinio susirinkimo protokole. 
Ar ne tiesa, ponia Klifton, kad jūs paprasčiausiai norėjote atkeršyti 
paprastam doram žmogui, kuris dabar neprašo nieko, tik atpildo už 
jūsų neapgalvotus žodžius? Manau, Eivono dainius kuo puikiausiai 
šitai išsakė eilutėmis: „Tas, kurs nuplėš gerą vardą žmogaus, daug 
pavogęs tikrai nepralobs, o žmogus skurdžius bus visados.“ 

Seras Edvardas ir toliau įdėmiai žvelgė į Emą, įsitvėręs senos, 
gerokai nudėvėtos mantijos atvartų. Pajutes, kad padarė norimą 
įspūdį, jis atsisuko į teisėją ir tarė: 

— Daugiau klausimų neturiu, jūsų malonybe. 

Kai Trelfordas pažvelgė į prisiekusiuosius, jam pasirodė, kad 
jie tuoj ims ploti. Jis nusprendė rizikuoti, nors ir nebuvo tikras, ar 
prisiekusieji jam už tai atleis. 

— Pone Trelfordai, ar dar turite savo klientei klausimų? — pa- 
klausė ponia teisėja Lein. 

— Tik vieną, jūsų malonybe, — atsakė Trelfordas. — Ponia Klif- 
ton, seras Edvardas klausdamas priminė jūsų motinos testamentą. 
Ar motina jums kada nors yra išsakiusi savo jausmus ledi Virginijos 
atžvilgiu? 

— Pone Trelfordai, — nutraukė jį teisėja, Emai nespėjus atsa- 

kyti, — kaip pats gerai žinote, šitai bus grįsta nuogirdomis, todėl ne- 
priimtina. 

— Bet mano motina savo nuomonę apie ledi Virginiją užrašė 
testamente, — pasakė Ema, žiūrėdama į suolą. 

— Ponia Klifton, nesu tikra, kad gerai jus supratau, — pratarė 
teisėja. 

— Testamente ji užrašė priežastį, dėl kurios mano broliui nieko 
nepalieka. 

Trelfordas paėmė testamentą ir pasakė: 

— Galėčiau perskaityti tą pastraipą, jūsų malonybe... jei mano- 
te, kad tikslinga, — pridūrė nekalto mokinuko balsu. 

Seras Edvardas nedelsdamas pašoko. 

— Visa tai neabejotinai tik dar vienas šmeižtas, jūsų malony- 
be, — pasakė, kuo geriausiai žinodamas, ką Trelfordas turi omenyje. 

— Tačiau tai — viešas notaro patvirtintas dokumentas, — nesu- 
tiko Trelfordas, mosuodamas testamentu spaudos atstovų atitvare 
sėdintiems žurnalistams po nosimis. 

— Vis dėlto norėčiau perskaityti tą pastraipą prieš apsispręsda- 
ma, — pasakė ponia teisėja Lein. 

— Žinoma, jūsų malonybe, — atsakė Trelfordas. 

Jis padavė testamentą teismo raštininkui, 0 šis savo ruožtu per- 
davė jį teisėjai. 

Kadangi Trelfordas buvo paryškinęs tik kelias eilutes, ponia 
teisėja Lein turėjo jas perskaityti kelis kartus; galiausiai ji tarė: 

— Atsižvelgiant į viską, manau, kad šis parodymas yra nepriim- 
tinas, nes gali būti ištrauktas iš konteksto. Vis dėlto, pone Trelfor- 
dai, — pridūrė ji, — jei norite, kad padaryčiau pertrauką, per kurią 
galėtumėte išsamiau panagrinėti šį teisinį klausimą, mielai paleisiu 
teismą, kad viską išsiaiškintumėte. 

— Ne, jūsų malonybe, dėkoju. Mielai priimsiu jūsų sprendi- 
mą, — atsakė Trelfordas gerai žinodamas, kad rytą žiniasklaida jau 

bus pasirūpinusi atitinkamais vedamaisiais, nes keli žurnalistai jau 
skubėjo iš teismo salės. 

— Tada dirbkime toliau, — paragino teisėja. — Pone Trelfordai, 
gal norėtumėte pakviesti kitą liudytoją? 

— Negaliu to padaryti, jūsų malonybe, nes šiuo metu jis daly- 
vauja debatuose Bendruomenių Rūmuose. Tačiau majoras Fišeris 
galės ateiti rytoj rytą, dešimtą valandą. 


39 


Sėdėdamas mediniame suole trečioje eilėje Haris žiūrėjo, kaip 
į laikinąją teismo salę įžengia pulkininkas Marinkinas. Jis atsistojo 
priešais valstybei atstovaujantį ieškovą, tarsi gavęs komandą „ra- 
miai“, atidavė pagarbą ir liko stovėti. 

Marinkinas dėvėjo geresnę uniformą nei toji, kuria buvo apsi- 
vilkęs suimdamas Harį; šioji, be abejo, skirta ypatingoms progoms. 
Šešios munduro sagos švieste švietė, kelnių kantas užaštrintas, ba- 
tai taip išblizginti, kad pažvelgęs žemyn būtų išvydęs savo atspindį. 
Penkios apdovanojimų juostelės niekam nepaliko nė menkiausios 
abejonės, kad jis žvelgė priešams į akis. 

— Pulkininke, gal galėtumėte teismui pasakyti, kada pirmą kar- 
tą susidūrėte su kaltinamuoju? 

— Taip, drauge ieškove. Maždaug prieš penkerius metus jis at- 
vyko į Maskvą kaip Britanijos atstovas dalyvauti tarptautinėje kny- 
gos konferencijoje ir pirmą konferencijos dieną skaitė pagrindinį 
pranešimą. 

— Ar girdėjote tą pranešimą? 

— Taip, girdėjau, ir jis buvo įsitikinęs, kad išdavikas Babakovas 
daug metų dirbo Kremliuje ir artimai bendravo su velioniu draugu 
Stalinu. Tiesą sakant, jo argumentai buvo tokie įtikinami, kad jam 
atsisėdus į savo vietą kone visi salėje taip pat jais patikėjo. 

— Ar stengėtės kaip nors susisiekti su kaltinamuoju jam viešint 
Maskvoje? 

— Ne, nes jau kitą dieną jis išvyko atgal į Angliją; prisipažinsiu, 
maniau, kad ši kampanija, kaip ir daugelis, vykdomų Vakaruose, il- 
gainiui nuvės ir jų sąmonę užvaldys kas nors kita. 

— Bet ši kampanija nenuvėso. 

— Nenuvėso; kaltinamasis neabejotinai įtikėjo, kad Babako- 
vas sako tiesą, ir manė, jog išspausdinus knygą juo patikėtų ir visas 
pasaulis. Kiek anksčiau šiais metais kaltinamasis jo žmonos šeimai 
priklausančiu prabangiu laineriu keliavo į Jungtines Valstijas. Nu- 
vykęs į Niujorką, jis aplankė gerai žinomą leidėją, savaime supran- 
tama, kad aptartų Babakovo knygos publikavimo klausimus, nes jau 
kitą dieną sėdo į traukinį ir keliavo į Pitsbergą, turėdamas vieninte- 
lį tikslą — susitikti su dezertyre Jelena Babakova, išdaviko žmona. 
Šiame aplanke turiu kelias nuotraukas, kurias padarė vienas mūsų 
agentas per jo apsilankymą Pitsberge. 

Marinkinas padavė aplanką teismo raštininkui, o šis jį perdavė 
teismo pirmininkei. Trys teisėjai kurį laiką apžiūrinėjo nuotraukas, 
o paskui pirmininkė paklausė: 

— Kiek laiko suimtasis praleido su ponia Babakova? 

— Daugiau nei keturias valandas. Paskui grįžo į Niujorką. Kitą 
rytą jis vėl apsilankė pas leidėją, o vėliau, tą pačią dieną, įsėdo į žmo- 
nos šeimai priklausantį lainerį ir iškeliavo atgal į Angliją. 

— Ar jam grįžus ir toliau intensyviai jį sekėte? 

— Taip. Vienas iš mūsų vyresniųjų operatyvininkų kontrolia- 
vo kasdienę jo veiklą ir pranešė, kad kaltinamasis pradėjo mokytis 
rusų kalbos Bristolio universitete, netoli savo gyvenamosios vietos. 
Vienas iš mano agentų taip pat užsirašė į tuos pačius kursus ir pra- 
nešė, kad kaltinamasis buvo sąžiningas mokinys ir studijavo gerokai 
uoliau už kitus bendramokslius. Baigęs kursus, jis netrukus atskrido 
į Leningradą, likus kelioms savaitėms iki vizos galiojimo pabaigos. 


303 


Jeffrey Archer + Galingiau už kalaviją 


— Kodėl jo nesuėmėte, vos jam atvykus į Leningradą, ir arti- 
miausiu lėktuvu neišsiuntėte atgal į Londoną? 

— Nes norėjau išsiaiškinti, ar Rusijoje jis neturėjo kokių nors 
bendrininkų. 

— Turėjo? 

— Ne, tas žmogus — vienišius, romantikas, jam labiau tiktų gy- 
venti senais laikais; kaip Jasonas jis būtų iškeliavęs ieškoti aukso 
vilnos; dvidešimtame amžiuje aukso vilną jam atstojo tokia pat pra- 
manyta Babakovo istorija. 

— Ar jam pavyko? 

— Taip, pavyko. Akivaizdu, kad Babakovo žmona jam pasakė, 
kur tiksliai gali rasti jos vyro knygą, nes vos atvykęs į Leningradą 
sėdo į taksi ir nukako į knygų antikvariatą miesto pakrašty. Jam pri- 
reikė vos kelių minučių surasti ieškomą knygą, kuri buvo paslėpta 
po kitos knygos viršeliu ir, matyt, tiksliai ten, kur ponia Babakova 
nurodė. Jis sumokėjo už tą knygą ir dar už dvi kitas, o paskui papra- 
šė laukiančio taksisto nuvežti atgal į oro uostą. 

— Ten jį ir suėmėte? 

— Taip, bet ne iškart, nes norėjau išsiaiškinti, ar oro uoste jo 
nelaukia koks nors bendrininkas, kuriam jis mėgintų perduoti kny- 
gą. Tačiau jis tik įsigijo bilietą į tą patį lėktuvą, kuriuo ir atskrido. 
Mes jį suėmėme prieš pat jam įlipant. 

— Kur toji knyga yra dabar? — paklausė tribunolo prezidentė. 

— Ji buvo sunaikinta, drauge pirmininke, bet išsaugojau titulinį 
puslapį protokolui. Gal teismui bus įdomu, kad tai buvo bandomasis 
egzempliorius, todėl tikėtina, kad daugiau egzempliorių nebėra. 

— Kaip kaltinamasis reagavo, kai jį suėmėte? — paklausė ieš- 
kovas. 

— Jis akivaizdžiai nesuprato nusikaltimo rimtumo, nes nesilio- 
vė klausinėjęs, kokiu pagrindu jį suimame. 

— Ar apklausėte taksi vairuotoją? — paklausė ieškovas. — Ir 

pagyvenusią moterį, knygyno darbuotoją? Gal ir jie — kaltinamojo 
bendrai? 

— Taip, apklausiau. Paaiškėjo, kad jie abu — partijos nariai, 
taip pat išsiaiškinau, kad anksčiau niekaip nebendravo su kaltina- 
muoju. Trumpai paklausinėjęs juos paleidau, turėdamas omeny, 
kad kuo mažiau žinos apie mano tyrimą, tuo bus geriau. 

— Dėkoju, pulkininke. Daugiau klausimų neturiu, — atsakė ieš- 
kovas, — bet gal turi mano kolega, — pridūrė prieš atsisėsdamas. 

— Ar norėtumėte ko nors paklausti liudytojo? — pasiteiravo ji. 

— Nebūtina, drauge pirmininke. Mane visai tenkina milicijos 
vado pateikti parodymai, — jis vėl atsisėdo. 

Pirmininkė vėl kreipėsi į pulkininką. 

— Sveikinu, drauge pulkininke, su puikiai atliktu tyrimu, — pa- 
sakė. — Bet gal turėtumėte ką nors pridurti, kas mums padėtų ap- 
sispręsti? 

— Taip, drauge. Esu įsitikinęs, jog suimtasis — paprastas nai- 
vus lengvatikis idealistas, kuris tiki, kad Babakovas tikrai dirbo 
Kremliuje. Mano nuomone, jam turėtų būti suteikta dar viena proga 
pasirašyti prisipažinimą. Jeigu jis tikrai pasirašys, aš pats stebėsiu 
jo deportaciją. 

— Dėkoju, pulkininke, turėsiu tai omenyje. Dabar galite grįžti 
prie svarbių savo darbų. 

Pulkininkas atidavė pagarbą. Apsigręžęs eiti iš kambario, jis 
metė žvilgsnį į Harį. Po minutėlės liudytojas pasišalino. 

Tą akimirką Haris suprato, kad šio neva teismo paskirtis kiek 
kitokia. Vienintelis tikslas buvo įtikinti jį, Harį Kliftoną, kad Anato- 
lijus Babakovas — apgavikas, ir kad grįžęs į Angliją jis visiems papa- 
sakotų teismo salėje išgirstą tiesą. Tačiau norint iki galo suvaidinti 
šią atidžiai surežisuotą šaradą, jam dar reikėjo pasirašyti prisipaži- 
nimą, ir Haris svarstė, kaip toli jie eis, kad pasiektų savo tikslą. 

— Drauge ieškove, — vėl prabilo tribunolo pirmininkė, — galite 
pakviesti kitą liudytoją. 

— Dėkoju, drauge pirmininke, — pasakė jis ir vėl atsistojo. — 
Kviečiu Anatolijų Babakovą. 

Džailzas sėdo pusryčiauti ir ėmė sklaidyti rytinius laikraščius. 
Kai prie jo prisėdo Sebastijonas, jis gėrė jau antrą kavos puodelį. 

— Ką rašo? 

— Manau, teatro kritikas pirmą dieną apibūdintų parašęs 
prieštaringų recenzijų. 

— Gal ir gerai, — pasakė Sebas, — kad teisėja liepė prisiekusie- 
siems jų neskaityti. 

— Patikėk, jie vis tiek skaitys, — atsakė Džailzas. — Ypač po 
to, kai teisėja nesutiko leisti Trelfordui pasakyti, ką mano motina 
testamente parašė apie Virginiją. Įsipilk kavos, o aš tau paskaitysiu. 

Džailzas paėmė Daily Mail ir luktelėjo, kol Sebas grįš prie pus- 
ryčių stalo, o tada vėl užsidėjo akinius ir pradėjo skaityti: 

— „Likusį turtą palieku mylimoms dukroms Emai ir Greisei; jos 
galės juo naudotis kaip tinkamos, tik savo Siamo katę Kleopatrą pa- 
lieku ledi Virginijai Fenvik, nes jiedvi turi labai daug bendra. Jos abi 
gražios, išpuoselėtos, tuščios, klastingos, manipuliatorės plėšrūnės, 
manančios, kad visi kiti žemės gyventojai, įskaitant ir galvą pametu- 
sį mano sūnų, privalo joms tarnauti; man belieka melstis, kad sūnus 
išsivaduotų iš jos kerų, kol dar nebus per vėlu.“ 

— Bravo, — pratarė Sebas, kai dėdė padėjo laikraštį. — Kokia 
didi ledi. Mes abu puikiai pasirodytume liudytojų tribūnoje. O ką 
apie tai rašo didieji laikraščiai? 

— Telegraph mėgina apsidrausti, nors ir giria Meikpisą už ana- 
litišką ir įrodymų prisodrintą Emos apklausą. The Times svarsto, 
kodėl Fišerį kviečia atsakovas, o ne ieškovas. Straipsnio antraštė — 

„Priešiškai nusiteikęs liudytojas“, — kalbėjo Džailzas, stumtelėda- 
mas stalu The Times. 

— Nujaučiu, kad Fišeris prieštaringų recenzijų nesusilauks. 

— Tik nepamiršk be paliovos į jį spoksoti, kai jis stovės liudyto- 
jų tribūnoje. Jam nepatiks. 

— Juokinga, — pratarė Sebas. — Viena moteriškos lyties prisie- 
kusioji be paliovos į mane spokso. 

— Tai gerai, — atsakė Džailzas. — Stenkis kartkartėmis jai nu- 
sišypsoti, tik ne per dažnai, kad teisėja nepastebėtų, — pridūrė, kai 
į kambarį įėjo Ema. 

— Ką rašo? — paklausė ji, pažvelgusi į laikraščius. 

— Maždaug tą, ko tikėjomės, — atsakė Džailzas. — The Mail 
mamos testamentą pavertė folkloru, o rimti žurnalistai nori sužino- 
ti, kodėl Fišerį pakvietėme mes, o ne jie. 

— Ilgai netrukę sužinos, — atsakė Ema, sėsdamasi prie stalo. — 
Na, nuo kurio turėčiau pradėti? 

— Gal nuo The Times, — pasiūlė Džailzas, — bet negaišk laiko 
skaitydama Telegraph. 

— Jau ne pirmą kartą gailiuosi, kad rytojaus laikraščių negaliu 
perskaityti šiandien, — pasakė Ema, imdama Telegraph. 


— Labas rytas, — pasisveikino ponia teisėja Lein, kai prisieku- 
sieji susėdo. — Šiandieną darbą pradėsime ganėtinai neįprastai. Ki- 
tas pono Trelfordo liudytojas parlamentaras majoras Aleksandras 
Fišeris pateiks parodymus ne savo valia, bet iškviestas atsakovų. Kai 
ponas Trelfordas kreipėsi, prašydamas leidimo iškviesti liudytoją, 
turėjau apsispręsti, ar toks žingsnis būtų priimtinas. Į viską atsižvel- 
gusi padariau išvadą, kad ponas Trelfordas turėjo teise iškviesti ma- 
jorą Fišerį, nes jo pavardė minima šioje byloje, esminiame ponios 
Klifton ir ledi Virginijos pokalbyje, todėl gal jis ir galės paaiškinti 

susiklosčiusią situaciją. Taigi tikrai nereikėtų savaip interpretuoti 
fakto, — pabrėžė ji, — kad majoras Fišeris nebuvo įtrauktas į sero 
Edvardo Meikpiso liudytojų sąrašą. 

— Bet jie vis tiek interpretuos, — Emai sušnabždėjo Džailzas. 

Teisėja pažvelgė į teismo raštininką. 

— Ar majoras Fišeris atvyko? 

— Atvyko, jūsų malonybe. 

— Tada prašau jį pakviesti. 

— Kviečiamas parlamento narys majoras Aleksandras Fiše- 
ris, — subliuvo raštininkas. 

Atsidarė dvivėrės durys teismo salės gale, ir išdidžiai įžengė 
Fišeris, pasipūtimu nustebindamas net Džailzą. Nekilo abejonių, 
kad parlamentaro statusas dar labiau pakėlė ir taip aukštą jo savi- 
vertę. 

Jis paėmė į dešinę ranką Bibliją ir prisiekė nė nedirstelėjęs į 
kortelę, kurią jam iškėlęs laikė raštininkas. Kai ponas Trelfordas pa- 
kilo iš savo vietos, Fišeris dėbtelėjo į jį lyg į priešą. 

— Labas rytas, majore Fišeri, — pasisveikino Trelfordas, bet at- 
sakymo nesulaukė. — Gal būtumėte toks malonus ir pasakytumėte 
teismui, kuo esate vardu ir kuo užsiimate? 

— Esu majoras Aleksandras Fišeris, Bristolio dokams atstovau- 
jantis parlamento narys, — atsakė jis, žvelgdamas tiesiai Džailzui į 
akis. 

— Ar tuo metu, kai vyko metinis visuotinis Baringtono laivybos 
kompanijos susirinkimas, kuris ir yra šios šmeižto bylos objektas, 
buvote kompanijos direktorius? 

— Buvau. 

— Ar į valdybą jus pakvietė ponia Klifton? 

— Ne. 

— Tuomet kas jūsų paprašė atstovauti valdyboje? 

— Ledi Virginija Fenvik. 

— Gal galėčiau paklausti kodėl? Ar buvote draugai, ar jus siejo 
tik profesiniai santykiai? 

— Manyčiau, kad ir tai, ir tai, — atsakė Fišeris, pažvelgęs į ledi 
Virginiją, kuri palinksėjo ir nusišypsojo. 

— Kokią profesinę patirtį galėjote pasiūlyti ledi Virginijai? 

— Prieš tapdamas parlamentaru dirbau biržos makleriu. 

— Supratau, — atsakė Trelfordas. — Vadinasi, galėjote patarti 
ledi Virginijai dėl akcijų paketo; kadangi išmintingai patarinėjote, ji 
jus pakvietė jai atstovauti Baringtono kompanijos valdyboje. 

— Nė pats nebūčiau geriau pasakęs, pone Trelfordai, — pratarė 
Fišeris pasipūtėliškai šypsodamasis. 

— Bet ar esate tikras, kad ledi Virginija jus pasirinko tik dėl 
šitos priežasties? 

— Taip, esu tikras, — sulojo Fišeris jau be šypsenos veide. 

— Tik mane šiek tiek trikdo tai, majore, kad Bristolyje dirbantis 
biržos makleris tampa profesionaliu Londone gyvenančios ponios 
patarėju; juk ledi Virginija turėtų pažinoti daug pačių geriausių Si- 
čio maklerių. Taigi gal man pirmiausia vertėtų paklausti, kaip judu 
susipažinote. 

— Ledi Virginija mane rėmė pirmą kartą pretenduojant į parla- 
mentą kaip Bristolio dokų konservatorių atstovą. 

— O kas tuose rinkimuose buvo leiboristų kandidatas? 

— Seras Džailzas Baringtonas. 

— Buvęs ledi Virginijos vyras ir ponios Klifton brolis? 

— Taip. 

— Taigi dabar žinome, kodėl ledi Virginija jus pasirinko savo 
atstovu valdyboje. 

— Ką tuo norite pasakyti? — drėbė Fišeris. 

— Paprastą dalyką: jeigu būtumėte kandidatavęs į parlamentą 
kitoje apygardoje, niekada nebūtumėte susipažinęs su ledi Virgini- 
ja, — laukdamas Fišerio atsakymo, ponas Trelfordas žvelgė į prisie- 

kusiuosius, būdamas tikras, kad atsakymo neišgirs. — Kadangi jau 
išsiaiškinome jūsų santykius su ieškove, pasvarstykime apie jūsų 
profesionalaus patarimo vertę ir svarbą. Prisiminsite, majore, jog aš 
jau anksčiau klausiau, ar patarinėjote ledi Virginijai dėl akcijų pake- 
to; patvirtinote, kad patarinėjote. 

— Teisingai. 

— Tada gal pasakytumėte prisiekusiesiems, kokių dar, be Ba- 
ringtono laivybos kompanijos, akcijų patarėte garbiajai ledi įsigyti? 

Ponas Trelfordas ir vėl kantriai laukė, o paskui tęsė: 

— Numanau, kad atsakymas — jokių, ir kad ledi Virginija jumis 
domėjosi tik kaip valdybos nariu, galinčiu jai pranešti, kas dedasi 
Baringtono kompanijoje; taigi jūs abu galėjote pasinaudoti bet kokia 
informacija, žinoma jums, kaip valdybos nariui. 

— Piktinanti prielaida, — pasakė Fišeris, žvelgdamas į teisėją. 

Tačiau teisėja liko abejinga. 

— Jei tikrai taip, majore, ar galėtumėte paneigti, kad tris kartus 
patarėte ledi Virginijai parduoti Baringtono kompanijos akcijas, — 
turiu datas, laiką ir skaičių, — ir visus kartus po poros dienų kompa- 
nija pranešdavo valdybos nariams prastų naujienų. 

— Tam ir reikalingi patarėjai, pone Trelfordai. 

— O paskui, praėjus maždaug trims savaitėms, jūs vėl supirkote 
akcijas; numanau, kad taip padarėte dėl dviejų priežasčių. Pirma — 
kad greitai praturtėtumėte, antra — kad garantuotumėte, jog ji at- 
gaus septynis su puse procentų kompanijos akcijų, ir jūs neprarasite 
vietos valdyboje. Antraip jums nebūtų pasiekiama jokia informacija 
apie kompanijos vidaus reikalus, tiesa? 
putaciją, — sulojo Fišeris. 

— Nejaugi? — nesutriko Trelfordas, pakėlė popieriaus lapą, kad 
pamatytų visi, ir perskaitė skaičius. — Visus tris minėtus prekybos 
akcijomis kartus ledi Virginija gavo 17 400 svarų, 29 320 ir atitinka- 
mai 70 100 svarų pelną. 

— Pone Trelfordai, praturtinti klientą nėra nusikaltimas. 

— Taip, tikrai nėra, majore, bet kam jums reikėjo naudotis 
Honkonge dirbančio brokerio pono Benio Driskolo paslaugomis? 

— Benis — senas mano bičiulis, dirbęs mūsų šalyje, o aš lojalus 
savo draugams, pone Trelfordai. 

— Neabejoju, majore, bet ar žinojote, kad jūsų atliekamų finan- 
sinių veiksmų metu Airijos nacionalinė policija išdavė orderį ponui 
Driskolui suimti, nes jis buvo kaltinamas sukčiavimu ir manipulia- 
cija akcijomis? 

Mikliai pašoko seras Edvardas. 

— Taip taip, sere Edvardai, — pasakė ponia teisėja Lein. — Ti- 
kiuosi, pone Trelfordai, jūs nenorite pasakyti, kad majoras Fišeris 
žinojo apie tą orderį, bet vis tiek norėjo bendradarbiauti su ponu 
Driskolu? 

— Toks turėjo būti kitas mano klausimas, jūsų malonybe, — vėl 
lyg nekaltas mokinukas atsakė Trelfordas. 

— Ne, nežinojau, — protestavo Fišeris. — Ir jeigu būčiau žino- 
jęs, savaime suprantama, nebūčiau toliau su juo derėjęsis. 

— Nuraminote, — atsakė Trelfordas. Jis atvertė priešais padėtą 
didelį juodą aplanką ir išėmė skaičiais išmargintą lapą. — Kai ledi 
Virginijos vardu pirkote akcijas, kaip jums buvo sumokėta? 

— Gavau komisinius. Vieną procentą nuo pardavimo ar pirki- 
mo kainos, kaip įprasta. 

— Labai teisingai ir tiksliai, — sutiko Trelfordas, demonstraty- 
viai dėdamas popieriaus lapą atgal į aplanką. Tada jis ištraukė kitą 
lapą, kurį studijavo ne menkiau susidomėjęs. — Sakykite, majore, ar 
žinojote, kad kiekvieną kartą, kai prašėte ištikimo savo bičiulio pono 
Driskolo atlikti finansinius veiksmus ledi Virginijos vardu, jis taip 
pat savo ruožtu pirko ir pardavinėjo Baringtono kompanijos akcijas, 
o tai, jis privalėjo žinoti, nėra legalu. 

— Nenutuokiau, kad jis tą daro, jei būčiau žinojęs, būčiau apie 
jį pranešęs fondų biržai. 

— Nejaugi? Vadinasi, nenumanėte, kad atlikdamas jūsų finan- 
sines operacijas jums už nugaros jis pelnėsi kelis tūkstančius svarų? 

— Ne, nenumaniau. 

— Ir kad neseniai dėl neprofesionaliai atlikto darbo jo veiklą 
sustabdė Honkongo birža? 

— Aš to nežinojau, bet, kita vertus, jau kelerius metus nebuvau 
su juo bendravęs. 

— Tikrai? — paklausė Trelfordas, dėdamas atgal į aplanką an- 
trą lapą ir išimdamas trečią. Jis pasitaisė akinius ir peržvelgęs eilute 
surašytus skaičius pasakė: 

— Ar ir jūs visus tris kartus pats pirkote ir pardavėte akcijas, 
kiekvienąkart susižerdamas gražaus pelno? 

Trelfordas ir toliau žvelgė į rankoje laikomą popieriaus lapą, 
suprasdamas skaudžią tiesą — Fišeriui tereikia atsakyti: „Ne, nepir- 
kau“, ir visa jo provokacija subliūkš. Tačiau majoras minutėlę su- 
dvejojo, ir jam tylint Trelfordas pridūrė: 

— Majore Fišeri, man nereikia jums, parlamentarui, primin- 
ti, kad davėte priesaiką, taip pat nereikia priminti galimų pasekmių 
priesaiką sulaužius, — tęsė Trelfordas, ir toliau tyrinėdamas eilute 
surašytus skaičius. 

— Bet po trečio sandorio jokio pelno negavau, — drėbė Fiše- 
ris. — Tiesą sakant, patyriau nuostolių. 

Teismo salė aiktelėjo, paskui visi ėmė šnabždėtis. Trelfordas 
palaukė, kol vėl stos tyla, ir tada prabilo: 

— Vadinasi, majore, pirmi du sandoriai jums buvo pelningi, bet 
įvykus trečiajam patyrėte nuostolių? 

Fišeris mindžikavo tribūnoje, bet nė nesistengė atsakyti. 

— Majore Fišeri, anksčiau jūs sakėte teismui, kad praturtinti 
klientą nėra nusikaltimas, — kalbėjo Trelfordas, žvelgdamas į pas- 
kubom užrašytus majoro žodžius, kad tiksliai juos pacituotų. 

— Taip, sakiau, — sutiko Fišeris, mėgindamas atgauti pusiaus- 
vyrą. 

— Bet būdamas kvalifikuotas biržos makleris turėtumėte žino- 
ti, — tesė Trelfordas, traukdamas iš suolo raudonos odos viršeliu 
įrištą storą knygą ir atversdamas popieriaus skiaute pažymėtą pus- 
lapį, — kad prekiauti kompanijos akcijomis būnant tos kompanijos 
valdybos nariu yra nusikaltimas. 

Trelfordas perskaitė tikslią formuluotę: 

— „. nebent informuojamas kompanijos valdybos pirminin- 
kas ir gaunamas teisininko patarimas. 

Jis kiek patylėjo, kad visi įsisąmonintų perskaitytus žodžius, 
garsiai užvertė knygą ir ramiai paklausė: 

— Ar informavote ponią Klifton ir klausėte teisininko patarimo? 

Fišeris įsitvėrė tribūnos kraštų, kad nedrebėtų rankos. 

— Ar galite teismui pasakyti, kiek pasipelnėte pirkdamas ir par- 
duodamas Baringtono kompanijos akcijas? — kvotė Trelfordas, ir 
toliau žvelgdamas į viešbučio Honkonge išrašytą sąskaitą. 

Kiek palaukęs jis įsidėjo sąskaitą į aplanką, pakėlė akis į teisėją 
ir pasakė: 

— Jūsų malonybe, kadangi majoras Fišeris nebenori atsakinėti 
į mano klausimus, nematau prasmės tęsti, — jis atsisėdo ir nusišyp- 
sojo Emai. 

— Sere Edvardai, — kreipėsi ponia teisėja Lein, — ar norėtumė- 
te šio liudytojo ko nors paklausti? 

— Jeigu galima, tik porą klausimų, — neįprastai švelniai atsakė 
seras Edvardas. 

— Majore Fišeri, ar galima daryti kokią nors prielaidą, kad ledi 
Virginija Fenvik žinojo, jog pats prekiaujate Baringtono kompanijos 
akcijomis? 

— Ne, sere. 

— Pataisykite mane, jei klystu, bet jūs tebuvote jos patarėjas, 
ir visos jos vardu atliktos finansinės operacijos buvo įvykdytos kuo 
griežčiausiai laikantis įstatymų? 

— Tikrai taip, sere Edvardai. 

— Dėkingas už paaiškinimą. Daugiau klausimų neturiu, jūsų 
malonybe. 

Teisėja kažką įnirtingai rašėsi, o liudytojų tribūnoje stovintis 
Fišeris ir toliau buvo kaip sustingęs, lyg automobilių prožektorių 
nutviekstas triušis. Galiausiai teisėja padėjo parkerį ir pasakė: 

— Majore Fišeri, kol dar neišėjote iš teismo salės, privalau jums 
pasakyti, kad jūsų parodymų stenogramą ketinu perduoti Viešosios 
atsakomybės departamentui, kad ten būtų nuspręsta, ar reikia imtis 
tolesnių teisinių veiksmų. 

Kai majoras išėjo iš liudytojų tribūnos ir pasuko teismo salės 
durų link, spaudos atstovai pakilo nuo suolų ir nusekė paskui jį į 
koridorių, kaip gauja sužeistą lapę persekiojančių skalikų. 

Džailzas pasilenkė, paplekšnojo Trelfordui per nugarą ir pasakė: 

— Puikiai padirbėta, pone. Jūs jį nukryžiavote. 

— Jį — taip, bet ne ją. Sero Edvardo kruopščiai suformuluoti 
du klausimai ledi Virginijai padės išgyventi iki kitos mūšio dienos. 

Kažkas negerai. Juk čia tikrai negali būti Anatolijus Babakovas. 
Haris įdėmiai žvelgė į skeletą, įlingavusį teismo salėn ir susmukusį 
ant taburetės, pastatytos priešais valstybės kaltintoją. 

Babakovas vilkėjo švarką ir marškinius, kurie ant jo karojo kaip 
ant pakabo. Vyrui jie buvo keliais dydžiais per dideli, ir Haris iš pra- 
džių pamanė, kad rytą jis tuos drabužius pasiskolino iš kokio nors 
nepažįstamojo. Bet paskui suprato, kad marškiniai ir švarkas buvo 
paties Babakovo, tik jis jų nenešiojo nuo tos dienos, kai prieš daug 
metų buvo pasiųstas į kalėjimą. Jo plaukai buvo praskydę, kelios 
likusios sruogos plieno pilkumo. Tokios pat pilkos jo akys buvo įkri- 

tusios į akiduobes, oda išvagota raukšlių ir perdžiuvusi, tik ne nuo 
saulės kaitros, bet nuo begalinių valandų, praleistų svilinančiuose 
Sibiro platybių vėjuose. Babakovas atrodė kokių septyniasdešimties, 
gal net aštuoniasdešimties, nors Haris žinojo, kad jiedu — bendra- 
amžiai, vadinasi, jam negalėjo būti daug daugiau nei penkiasdešimt. 

Valstybės kaltintojas pakilo iš vietos; pataikūnas pavirto į chu- 
liganą. Jis perskrodė Babakovą žvilgsniu ir kreipėsi į jį šaltu aro- 
gantišku tonu, visai kitaip, nei kalbėdamas su liudytojų tribūnoje 
stovėjusiu draugu pulkininku. 

— Pasakyk teismui savo pavardę ir numerį, — pareikalavo jis. 

— Babakovas, septyni keturi vienas šeši du, drauge kaltintojau. 

— Nesikreipk į mane taip familiariai. 

Belaisvis panarino galvą. 

— Atsiprašau, pilieti. 

— Babakovai, ką veikei, kol dar nebuvai nuteistas? 

— Dirbau mokyklos mokytoju septintajame Maskvos rajone. 

— Kiek metų dirbai mokykloje? 

— Trylika metų, pone. 

— Ko mokei? 

— Anglų kalbos. 

— Ką buvai baigęs? 

— Tūkstantis devyni šimtai keturiasdešimt pirmaisiais baigiau 
Užsienio kalbų institutą Maskvoje. 

— Vadinasi, baigęs institutą iškart pradėjai dirbti mokykloje, 
mokytojavai ir niekada nedirbai niekur kitur? 

— Ne, pone, nedirbau. 

— Ar per tuos trylika metų, kol dirbai mokytoju, kada nors lan- 
keisi Kremliuje? 

— Ne, pone, nesilankiau. Niekada. 

Babakovas taip uoliai ištarė žodį „niekada“, kad Haris aiškiai 
suprato, kokia svarbi tam žmogui ši teismo parodija. Kremliuje apsi- 

lanko kiekvienas sovietinis moksleivis, kad prie Lenino kapo atiduo- 
tų pagarbą vadui. Jei Babakovas būtų buvęs mokytojas, jis būtų pats 
tuos vaikus ten vedžiojęs. Haris niekaip negalėjo jam parodyti, jog 
suprato žinutę, nepramušdamas plonyčio apgavystės kiauto. 

— Ar esi kada nors susitikęs su gerbiamu mūsų vadu, prezidiu- 
mo pirmininku draugu Stalinu? — tęsė valstybės kaltintojas. 

— Taip, vieną kartą; kai studijavau, jis lankėsi Užsienio kalbų 
institute, kad įteiktų metinius valstybės apdovanojimus. 

— Arjis su tavimi kalbėjosi? 

— Taip, jis mane pasveikino gavus diplomą. 

Haris žinojo, jog Babakovas apdovanotas Lenino medaliu, kad 
buvo vienas iš geriausių studentų. Kodėl jis apie tai neužsimena? 
Todėl, kad tai nėra jam duoto gerai parengto scenarijaus dalis, o jis 
scenarijaus laikosi. Atsakymus turbūt parašė tas pats asmuo, kuris 
dabar klausinėja. 

— Ar dar kada nors esi susitikęs su draugu Stalinu, išskyrus tą 
trumpą susitikimą? 

— Ne, pone, niekada, — jis ir vėl pabrėžė žodį „niekada“. 

Mintyse Haris jau buvo bepradedąs kurti planą. Kad planas pa- 
vyktų, jis turėtų įtikinti tuos smerkiančius draugus akmeniniais vei- 
dais, kad tiki kiekvienu Babakovo pasakytu žodžiu, kad baisisi tokia 
šio žmogaus apgaule. 

— Dabar norėčiau persikelti į tūkstantis devyni šimtai penkias- 
dešimt ketvirtuosius, kai mėginai išleisti knygą, kurioje tvirtinai, 
neva trylika metų dirbai kaip privatus prezidento darbuotojas — bu- 
vai asmeninis jo vertėjas, nors iš tikrųjų Kremliuje niekada nesilan- 
kei. Kodėl manei, kad tau pavyks išsisukti sumanius tokią apgavystę? 

— Todėl, kad nė vienas, dirbęs „Sarkoskio spaudoje“, niekada 
nebuvo lankęsis Kremliuje, kaip ir aš. Jie buvo matę draugą Staliną 
tik iš toli, kai jis stebėdavo karinį paradą Gegužės pirmąją. Todėl 
man nebuvo sunku juos įtikinti, kad priklausiau jo rato žmonėms. 

Haris purtė galvą pasibjaurėjęs ir žvelgė į Babakovą suraukęs 
kaktą vildamasis, kad kitiems tai nėra labai matoma. Jis pamatė, 
kaip pirmininkė kažką pasižymėjo bloknote. Ar tikrai jis pagavo šyp- 
senos užuominą? 

— Ir ar tiesa, kad ketinai dezertyruoti, tikėdamasis išleisti kny- 
gą Vakaruose, turėdamas vienintelį tikslą — užsikalti didelę sumą 
pinigų? 

— Taip; maniau, jei pavyktų apkvailinti „Sarkoskio spaudos“ 
žmones, man būtų daug lengviau įtikinti amerikiečius ir britus, jog 
buvau partijos pareigūnas, dirbęs pirmininko pašonėje. Šiaip ar taip, 
ar daug žmonių iš Vakarų lankosi Sovietų Sąjungoje, ką jau kalbėti 
apie galimybę jiems pasikalbėti su draugu pirmininkų; visi žino, kad 
jis nė žodelio nemokėjo angliškai. 

Haris pasirėmė galvą rankomis, o kai pakėlė akis, žvelgė į Ba- 
bakovą su panieka. Pirmininkė vėl kažką pasižymėjo bloknote. 

— Kodėl baigęs knygą nepabėgote pasitaikius pirmai progai? 

— Neturėjau pakankamai pinigų. Knygai pasirodžius, man 
buvo pažadėtas avansas, bet buvau suimtas taip ir nespėjęs atsiimti 
tiražo. 

— Tačiau jūsų žmona dezertyravo. 

— Taip, išsiunčiau ją kiek anksčiau, atidavęs visas gyvenimo 
santaupas, tikėdamasis, kad vėliau ir aš pas ją nuvyksiu. 

Haris baisėjosi, kaip kaltintojas maišo pusiau tiesą su melu, ir 
stebėjosi, kaip jiems gali nors akimirką pasirodyti, kad šia pantomi- 
ma įmanoma jį apmulkinti. Tačiau tai ir buvo jų silpnybė. Jie visi 
neabejotinai buvo užvaldyti savo pačių propagandos, todėl Haris 
nutarė žaisti pagal jų sumanytas žaidimo taisykles. 

Kai tik kaltintojas apsidžiaugdavo pelnęs tašką, Haris pulda- 
vo linkčioti. Bet paskui jis prisiminė mokykloje lankyto dramos bū- 
relio mokytojo dažnas pastabas ir pabarimus už tai, kad jis linkęs 
„perspausti“, todėl nusprendė prilaikyti vadeles. 

— Ar tavo žmona išsivežė ir knygą? — klausinėjo toliau kaltin- 
tojas. 

— Ne, kai ji išvyko, knyga dar nebuvo išleista, be to, kirsdama 
sieną būtų buvusi apieškota, o jei būtų gabenusi knygą, būtų buvusi 
suimta ir nusiųsta tiesiai į Maskvą. 

— Vis dėlto dėl puikaus tyrėjų darbo tu buvai suimtas, apkaltin- 
tas ir nuteistas, kol nė vienas knygos egzempliorius nespėjo pasiekti 
knygynų lentynų. 

— Taip, — atsakė Babakovas, vėl panarindamas galvą. 

— O kai buvai apkaltintas nusikaltimu valstybei, kaip pasitei- 
sinai? 

— Prisipažinau esąs kaltas dėl visko, kuo buvau kaltinamas. 

— Ir liaudies teismas tave nuteisė dvidešimčiai metų sunkiųjų 
darbų. 

— Taip, pone. Džiaugiausi gavęs tokią švelnią bausmę už nie- 
kingą nusikaltimą visai tautai. 

Haris ir vėl suprato, kad Babakovas mėgina jam pasakyti, jog 
visas šis teismas — apgaulė. Tačiau Hariui vis dar buvo svarbu atro- 
dyti taip, tarsi jis vaidintų dvigubą vaidmenį — spektaklį spektaklyje. 

— Tuo ir baigsiu šio liudytojo apklausą, drauge pirmininke, — 
pasakė kaltintojas, žemai nusilenkė ir atsisėdo. 

Pirmininkė pažvelgė į jaunuolį kitame suolo gale. 

— Ar turite šiam liudytojui klausimų? 

Jaunuolis pakilo ant drebančių kojų. 

— Ne, drauge pirmininke, neturiu. Nuteistasis Babakovas nea- 
bejotinai yra valstybės priešas. 

Hariui buvo gaila to jaunuolio, kuris tikriausiai tikėjo kiekvienu 
žodžiu, tą rytą išgirstu teismo salėje. Kliftonas lengvai linktelėjo pa- 
rodydamas, jog taip pat su juo sutinka, nors jaunuolio nepatyrimas 
dar kartą išdavė, kad viskas — tik žaidimas. Jeigu jis būtų daugiau 
perskaitęs Čechovo, būtų supratęs, jog tyla dažnai būna galingesnė 
už ištartą žodį. 

— Išveskite jį, — paliepė tribunolo pirmininkė. 

Kai Babakovas buvo išvestas iš teismo salės, Haris panarino 
galvą, tarsi su tuo žmogumi nebenorėtų turėti nieko bendra. 

— Draugai, diena buvo ilga, — tarė pirmininkė, atsigręžusi į ko- 
misiją. — Kadangi pirmadienį bus nacionalinė šventė, visi prisimin- 
sime narsius vyrus ir moteris, paaukojusius gyvybę per Leningrado 
blokadą, teismas nesirinks iki antradienio ryto, o tada apibendrinsiu 
valstybės poziciją, o jūs nuspręsite, ar suimtasis kaltas. 

Kliftonas norėjo juoktis. Niekas net neketino jam suteikti žo- 
džio, bet dabar jis kuo puikiausiai suprato, kad vaidinama ne kome- 
dija, bet tragedija, o savo vaidmenį jam dar tik reikės atlikti. 

Tribunolo pirmininkė pakilo nuo kėdės ir išsivedė kolegas iš 
teismo salės. Vos jiems už nugarų užsidarė durys, du sargybiniai 
čiupo Harį už parankių ir išvilko iš kambario. 

Kadangi jo laukė beveik keturios vienatvės dienos, jis jau mąstė 
apie iššūkį aiškintis, kiek dar prisimena „Dėdės Džo“ teksto. Trečias 
skyrius. Tempiamas iš kambario jis be garso tarė žodžius. 


Stalinas ne tik kūrė istoriją, bet mielai ėmėsi ją perrašinėti; 
geriausias pavyzdys — jo elgesys su savo šeima. Antroji jo 
žmona Nadia nusižudė, nes „mieliau mirs, nei bus tokio bai- 
saus tirono žmona“. Išgirdęs apie jos mirtį Stalinas nedels- 
damas pareiškė, kad ši savižudybė bus valstybinės reikšmės 
paslaptis; jis baiminosi, kad tiesa jam neužtrauktų negarbės 
tiek bendražygių, tiek priešų akyse... 


Vienas iš sargybinių atrakino sunkias kameros duris, o jo kole- 
ga įstūmė belaisvį vidun. 

Net parkrites ant grindų Haris pajuto, kad kameroje yra ne vie- 
nas. Pakėlęs akis pamatė jį, susigužusį kampe, prie lūpų prispaudusį 
smilių. 

— Kalbėkite tik angliškai, — tokie buvo pirmi Babakovo ištarti 
žodžiai. 

Haris linktelėjo ir atsigręžęs pamatė, kad pro virbus žiūri vie- 
nas sargybinis. Spektaklis vis dar vaidinamas. Jis susirangė už kelių 
pėdų nuo Babakovo. 

— Jiems reikia, jog patikėtumėte viskuo, ką dabar matėte, — su- 
šnabždėjo Babakovas. — Jei įsitikins, kad patikėjote, paleis jus namo. 

— Bet ar jums dėl to bus geriau? — paklausė Haris. — Ypač jei 
turėsiu pasirašyti prisipažinimą, esą supratau, kad viską prasimanėte. 

— Galiu jums pasakyti, kaip gauti „Dėdės Džo“ egzempliorių 
nesučiuptam. 

— Ar tai įmanoma? 

— Taip, — atsakė Babakovas. 

Atidžiai išklauses naujojo kameros draugo pašnibždomis išdės- 
tytą paaiškinimą, Haris nusišypsojo: 

— Kodėl apie tai nepagalvojau? 


— Džiaugiuosi, kad radai laiko su manimi susitikti, — pasakė 
Grifas, — ir dar per patį sesers teismo įkarštį. 

— Tu retai kada vartoji žodį „skubu“, — atsakė Džailzas, — o 
kadangi į Londoną atvykai pirmu traukiniu, pamaniau, kad reikalas 
išties rimtas. 

— Ši informacija taps vieša tik po kelių dienų, — kalbėjo Gri- 
fas, — bet mano šnipas vietinėje torių partijoje sako, kad šįvakar 
įvyks jų vykdomojo komiteto posėdis, kurio darbotvarkėje yra tik 
vienas klausimas — reikalauti partijos nario atsistatydinimo. 

— O šitai reikštų papildomus rinkimus, — susimąstęs pratarė 
Džailzas. 

— Todėl ir atvykau pirmu traukiniu į Londoną. 

— Bet centrinis konservatorių štabas niekada neleis Fišeriui at- 

sistatydinti, kol, viešosios apklausos duomenimis, vyriausybė taip 
atsilieka. 

— Jei žiniasklaidoje Fišeris ir toliau bus vadinamas „šuoliuo- 
jančiuoju majoru“, jie neturės iš ko rinktis, o tu labai gerai žinai, į 
ką jie pavirsta užuodę kraują. Atvirai kalbant, nemanau, kad Fišeris 
išsilaikys ilgiau nei kelias dienas. Taigi kuo greičiau grįši į savo apy- 
gardą, tuo bus geriau. 

— Grįšiu tą pačią akimirką, kai baigsis teismas. 

— O kada jis gali baigtis? 

— Po kelių dienų. Vėliausiai — po savaitės. 

— Jei savaitgalį galėtum atvažiuoti, šeštadienio rytą pavaikšti- 
nėtum po parduotuves Brodmede, po pietų nueitum pažiūrėti, kaip 
žaidžia „Rovers“, o sekmadienį Redklifo Šv. Marijos bažnyčioje su- 
dalyvautum rytinėse pamaldose, žmonės prisimintų, jog esi gyvas ir 
dar spardaisi. 

— Jei vyktų papildomi rinkimai, kaip manai, kokios mano ga- 
limybės? 

— Kad būsi perrinktas kaip kandidatas ar kad susigrąžinsi vietą 
parlamente? 

— Ir viena, ir kita. 

— Tu vis dar mylimas kandidatas, nors kelios moterėlės vykdo- 
majame komitete vis primena tavo dvi iširusias santuokas. Bet aš su 
jomis dirbu, ir dar labai gerai, kad atsisakei vietos Lordų Rūmuose, 
norėdamas susigrąžinti prarastą kėdę. 

— Aš tau taip pasakiau kaip didelę paslaptį, — pratarė Džailzas. 

— Ir aš visiems šešiolikai vykdomojo komiteto narių tai pasa- 
kiau kaip didelę paslaptį, — atsakė Grifas. 

Džailzas nusišypsojo. 

— O kokie mano šansai susigrąžinti kėdę? 

— Jei Tedas Hitas tesugeba paskelbti nepaprastąją padėtį kilus 
kokiam nors streikui, papildomus rinkimus gali laimėti ir pudelis, 
papuoštas raudonu kaspinėliu. 

— Tada galjau atėjo tau metas išgirsti dar vieną mano naujieną. 

Grifas pakėlė antakį. 

— Ketinu pasipiršti Karinai. 

— Gal galėtum pirštis po papildomų rinkimų, — maldaujamai 
paprašė Grifas. 


42 


Visiems šmeižto bylos dalyviams savaitgalis buvo labai ilgas. 

Kai teismas baigė darbą ir paskelbė pertrauką, trumpai pasi- 
konsultavęs su ponu Trelfordu, Džailzas nuvežė Emą į Glosteršyrą. 

— Ar norėtum savaitgalį pabūti dvare? Marsdenas tave paglo- 
botų. 

— Labai miela, kad pasiūlei, — atsakė Ema, — bet turiu būti 
namuose, jei kartais paskambintų Haris. 

— Nemanau, kad paskambins, — tyliai atsakė Džailzas. 

— Kodėl? — nesuprato Ema. 

— Prieš teismui pradedant darbą vakar rytą buvau nuėjęs pas 
serą Alaną į Dauningo dešimt; jis man pasakė, jog praėjusio penkta- 
dienio vakarą Haris užsiregistravo skrydžiui BOA korporacijos lėk- 
tuvu, bet į jį taip ir neįlipo. 

— Vadinasi, jie jį suėmė. 

— Deja, bet turbūt taip. 

— Kodėl man iškart nesakei? 

— Likus kelioms akimirkoms iki tau žengiant į liudytojų tribū- 
ną? Nemanau, kad tokia žinia tau būtų padėjusi. 

— Ar seras Alanas daugiau jokių kitokių žinių neturėjo? 

— Jis man pažadėjo, kad jei iki pirmadienio iš Hario nesulauk- 
sime jokios žinios, užsienio reikalų ministras paskambins į Rusijos 
ambasadą ir pareikalaus paaiškinimo. 

— Ar tai išeis į gera? 

— Jis pasistengs, kad jau kitą dieną Haris atsidurtų pirmuo- 
siuose viso pasaulio laikraščių puslapiuose, jeigu jie jo nepaleis, o 
tokio dėmesio rusai mažiausiai nori. 

— Tai tada kodėl jį apskritai suėmė? — klausinėjo Ema. 

— Jie kažką sumanę, bet net seras Alanas negali išsiaiškinti ką. 

Džailzas nepasakojo Emai apie šviežią patirtį besistengiant įsi- 
gauti į Rytų Berlyną; jis manė, kad ir Hariui nepavyko pereiti pasų 
kontrolės skyriaus; jis turėjo būti grąžintas atgal ir artimiausiu lėk- 
tuvu atskraidintas į Hitrou. Džailzas niekaip negalėjo suprasti, ko- 
dėl jie turėtų sulaikyti anglų PEN klubo prezidentą be jokios rim- 
tos priežasties. Net sovietams nepatinka viešumas, kuris formuoja 
prastą reputaciją, ir, jei tik įmanoma, jie mielai stengiasi to išvengti. 
Kaip ir seras Alanas, Džailzas nesuprato, ką jie sumanę. 


Bemiegį savaitgalį Ema atsakinėjo į laiškus, skaitė, net šveitė 
šeimos sidabrą, bet stengėsi nesitraukti nuo telefono toliau nei kelis 
žingsnius. 

Šeštadienio rytą paskambino Sebastijonas, ir išgirdusi jo balsą 
akimirką, bet tik akimirką, ji pamanė, kad skambina Haris. 


— Mūsų šansai puikūs, — tokius žodžius ištarė seras Edvardas, 
konsultuodamas ledi Virginiją savo biure penktadienio vakarą. Jis 
jai patarė ramiai praleisti savaitgalį, anksti gultis miegoti, per daug 
negerti. Ji turi būti pailsėjusi, rami ir pirmadienio rytą žengdama 
į liudytojų tribūną privalo jaustis pasirengusi mūšiui su Trelfordu. 

— Tik patvirtinkite, kad visada leisdavote Fišeriui, kompeten- 
tingam savo patarėjui, tvarkyti visus su Baringtono kompanija su- 
sijusius reikalus. Jis veikė savarankiškai, — vis kartojo seras Edvar- 

das. — Niekada nieko negirdėjote apie poną Benį Driskolą, ir jus 
šokiravo žinia, kad Sedrikas Hardkastlas savaitgalį, metinio visuo- 
tinio susirinkimo išvakarėse, metė į rinką visas savo akcijas. Tiesiog 
būdama akcininkė manėte, kad ponia Klifton turėtų jums pasakyti 
tiesą, o ne numoti ranka ir kartoti savanaudiškas banalybes. Kad ir 
ką darytumėte, neužkibkite ant Trelfordo jauko, nes jis mėgins čiup- 
ti jus už žiaunų kaip upėtakį. Nerkite į gelmę ir nesusiviliokite iš- 
plaukti į paviršių, nes jei išplauksite, jis jus užkabins ant kabliuko ir 
išvilks į krantą. Ir galiausiai, jei iki šiol mums viskas klostėsi gerai, 
dar nereiškia, kad galite būti visai rami. Esu matęs daugybę bylų, 
pralaimėtų paskutinę teismo dieną, nors klientai manė jau laimėję. 
Nepamirškite, — pakartojo jis, — mūsų šansai puikus. 


Sebastijonas beveik visą savaitgalį praleido banke, stengėsi 
nudirbti neatliktus darbus — peržvelgti neperskaitytus laiškus ir at- 
siliepti į tuzinus „skubių klausimų“, kuriuos Reičelė buvo palikusi 
dokumentų skyrelyje. Jam prireikė viso šeštadienio ryto, kad susi- 
dorotų su pirmąja stirta. 

Pono Bišaros pasiūlymas skirti naują „Farting's“ banko pirmi- 
ninką Sityje buvo sutiktas audringais sveikinimo šūksniais, todėl Se- 
bas lengviau atsiduso. Slounui išėjus, keli klientai uždarė savo sąs- 
kaitas, bet kur kas daugiau sugrįžo sužinojusių, kad jo įpėdinis bus 
Rosas Bačananas — patyręs, įžvalgus, su stuburu, kaip jį apibūdino 
Sunday Times. 

Šeštadienį prieš pat pietus Sebastijonas paskambino motinai ir 
mėgino ją įtikinti, kad nėra ko nerimauti. 

— Turbūt jis negali prisiskambinti. Ar gali įsivaizduoti, kokios 
Rusijoje telefoninio ryšio paslaugos? 

Tačiau jis pats netikėjo tuo, ką sako. Tėvas aiškiai pasakė, kad 
spės grįžti iki prasidedant teismui, ir Sebui niekaip neišėjo iš galvos 

vienas iš mėgstamiausių tėčio posakių: „Yra tik vienas pasiteisini- 
mas vėluojant pas ledi — mirtis.“ 

Sebas paskubom papietavo su Viku Kaufmanu, kuris irgi neri- 
mavo dėl savo tėvo, tik nerimo priežastis buvo kita. Tada jis pirmą 
kartą užsiminė apie Alzheimerį. 

— Skaudu, bet dabar aiškiai matau, kad mano tėtis darosi pa- 
našus į žmogų-orkestrą. Jis muša didįjį būgną, o visiems kitiems tik 
kartais leidžiama sudaužti lėkštėmis. Gal tikrai atėjo metas „Far- 
ting's“ ir Kaufmano bankui pamąstyti apie susijungimą. 

Sebas negalėjo apsimesti, kad tokia idėja nebuvo šovusi jam į 
galvą, kai tapo pirmininko pavaduotoju, bet Viko pasiūlymas buvo 
pateiktas itin nepalankiu metu, kai jo galvoje sukosi daugybė kitų 
minčių. 

— Pakalbėkime apie tai iškart po teismo. Beje, — pridūrė Se- 
bas, — tik nenuleisk akių nuo Slouno, nes mieste sklando gandai, 
kad jis irgi itin domisi tavo tėvo sveikata. | 

Truputį po dviejų Sebas vėl sėdėjo prie darbo stalo ir visą li- 
kusią dieną grūmėsi su neatplėštų vokų krūva. Namo grįžo tik po 
vidurnakčio. 

Apsaugos darbuotojas jį įleido į banką ir sekmadienio rytą, bet 
tik vėlyvą sekmadienio popietę jis aptiko kreminį voką su užrašu 
PRIVATU IR KONFIDENCIALU ir šešiais pašto ženklais su Džor- 
džo Vašingtono atvaizdu viršutiniame dešiniajame kampe. Atplėšęs 
voką jis perskaitė Rozmari Volf rašytą laišką. Kaip jam dabar rasti 
laiko kelionei į Ameriką? O kaip galėtų nerasti? 


Džailzas padarė taip, kaip jam buvo pasakyta. Šeštadienio rytą 
jis vaikščiojo po Brodmedą nešinas didžiuliu tuščiu „Marks and 
Spencer“ pirkinių krepšiu. Jis spaudė rankas kiekvienam, kas tik su- 
stodavo su juo pasišnekėti apie siaubingą konservatorių vyriausybę 

ir tą baisų Tedą Hitą. Jei kas nors imdavo kedenti majoro Fišerio 
temą, jis likdavo diplomatiškas. 

— Norėčiau, kad tebebūtumėte mūsų parlamentaras. 

— Jei tik būčiau žinojęs, niekada nebūčiau už jį balsavęs. 

— Tai — skandalas. Tasai nelabasis privalo atsistatydinti. 

Į tokias pastabas Džailzas atsakydavo iš anksto parengtu saki- 
niu: „Sprendimą turi priimti pats majoras Fišeris ir jo partija šioje 
apygardoje, vadinasi, palauksim ir pamatysim.“ 

Paskui jis sėdėjo prie baro sausakimšoje triukšmingoje aludėje, 
kartu su Grifu valgydamas duoną su sūriu ir raugintu agurku, viską 
nuplaudamas pinta Somerseto sidro. 

— Jei Fišeris pasitrauks ir bus surengti papildomi rinkimai, — 
pratarė Grifas, — Bristol Evening News man jau sakė, kad vietinė 
leiboristų partija kalbėsis tik su buvusiu parlamentaru. 

— Į sveikatą, — atsakė Džailzas, pakeldamas stiklą. — Ir kaip 
tau pavyko? 

— Vieną kitą prirėmiau prie sienos, mažumėlę pagrasinau, vie- 
nam kitam pasiūliau kyšį, o pirmininkui pažadėjau Britanijos impe- 
rijos penktojo laipsnio ordiną. 

— Vadinasi, nieko nauja? 

— Na, tik priminiau komitetui, jog, toriams į biuletenį įrašius 
naują pavardę, mums derėtų iškelti kandidatą, kurį rinkėjai jau pa- 
žįsta. 

— Ką darote, kad negirdėtume to baisaus lėktuvų keliamo 
triukšmo nuo Filtono pusės? Velniškai nemalonu! 

— Jau nesu jūsų parlamentaras, — mandagiai vyriškiui priminė 
Džailzas, eidamas link durų. 

— Nežinojau. Kada tai nutiko? 

Net Grifas mandagiai nusijuokė. Išėje iš aludės jiedu užsivynio- 
jo baltos ir mėlynos spalvos šalikus ir kartu su šešiais tūkstančiais 
aistruolių žiūrėjo, kaip Bristolio „Rovers“ sumuša Česterfildą 3:2. 

Vakare Ema atėjo į Baringtono dvarą pietų, bet nebuvo labai gera 
pašnekovė. Ji išėjo gerokai anksčiau, nei Marsdenas patiekė kavą. 

Džailzas įsitaisė senelio mėgstamiausiame svetainės krėsle, 
vienoje rankoje laikė brendžio taurę, kitoje — cigarą. Kai suskambo 
telefonas, jis galvojo apie Kariną. Džailzas čiupo ragelį, vildamasis 
išgirsti Hario balsą, bet skambino Grifas. Kas dar galėtų skambinti 
tokį vėlyvą vakarą? Kai Grifas jam papasakojo naujienas apie Fišerį, 
Džailzui pirmą kartą gyvenime to žmogaus pagailo. 


Ponas Trelfordas savaitgalį leido rengdamasis ledi Virginijos 
kryžminei apklausai. Buvo nelengva. Ji turėjo pasimokyti iš Fišerio 
klaidos, ir jis jau dabar girdėjo Edžio Meikpiso dalijamus patarimus 
visada likti ramiai ir nesileisti įsiutinamai. Kad ir kaip stengėsi, Trel- 
fordas niekaip negalėjo sugalvoti jokio taktinio manevro, kad prasi- 
laužtų pro jos gynybą. 

Šiukšliadėžė jau buvo pilna, o priešais padėtas A4 formato blok- 
notas tuščias. Kaip jam parodyti prisiekusiesiems, kad palyginusi Vir- 
giniją su savo Siamo kate Kleopatra Emos motina buvo teisi? Jos abi 
gražios, išpuoselėtos, tuščios, klastingos, manipuliatorės plėšrūnės, 
manančios, kad visi kiti žemės gyventojai privalo joms tarnauti. 

Antrą valandą ryto jis skaitė senus Baringtono kompanijos val- 
dybos protokolus, ir tada jam šovė mintis klausinėti visai kitaip. 


Majoras Fišeris išvažiavo iš Bendruomenių Rūmų automobilių 
aikštelės iškart, kai penktadienio popietę parlamentas baigė sesiją. 
Keli kolegos palinkėjo jam sėkmės, bet jų žodžiai nenuskambėjo 
įtikinamai. Važiuodamas Anglijos pietvakarių kryptimi, jis svarstė 
apie laišką, kurį teks rašyti, jei jo neparems vietinis vykdomasis ko- 
mitetas. 

Visą kitą dieną jis prabuvo savo bute, neatsivertė laikraščių, 
slenkant vienišoms valandoms nesigamino pusryčių ar pietų. Sau- 
lė dar buvo labai aukštai, o jis jau ėmė atkimšinėti butelius ir juos 
tuštinti. Visą vakarą sėdėjo prie telefono nekantriai laukdamas, kol 
išgirs, kaip komitetas balsavo dėl nepasitikėjimo. Grįžo į virtuvę, at- 
sidarė skardinę sardinių, bet taip ir paliko ant stalo nepalietęs. Jis 
atsisėdo svetainėje, ketindamas pažiūrėti televizijos serialą „Tėčio 
armija“, bet nesijuokė. Galiausiai paėmė penktadienio Bristol Eve- 
ning Post ir vėl pažvelgė į antraštę pirmame puslapyje: 


VIETINIAI KONSERVATORIAI SPRENDŽIA PARLAMENTARO 
LIKIMĄ. SKAITYKITE STRAIPSNĮ VIENUOLIKTAME PUSLAPYJE. 


Jis atsivertė vienuoliktą puslapį. Jiedu visada sutarė su redak- 
toriumi, todėl Fišeris vylėsi... bet nebeskaitė, kas parašyta po antraš- 
te MAJORE, PASIELKITE GARBINGAI. Jis metė laikraštį šalin ir 
nedegė šviesos, kai saulė pasislėpė už aukščiausio pastato. 

Telefonas suskambo dvylika minučių po dešimtos. Jis čiupo ra- 
gelį ir iškart pažino partijos vietinio skyriaus pirmininko balsą. 

— Labas vakaras, Piteri. 

— Labas vakaras, majore. Netempsiu gumos. Apgailestauju pra- 
nešdamas, kad komitetas jūsų neparėmė. 

— Ar balsų skirtumas nedidelis? 

— Deja, ne, — atsakė Meinardas. — Vienbalsiai. Taigi jums 
būtų išmintinga parašyti atsistatydinimo laišką, užuot laukus, ko! 
vykdomasis komitetas formaliai jus išbrauks. Taip būtų gerokai kul- 
tūringiau, kaip manote? Atleiskite, Aleksai. 

Vos padėjus ragelį, telefonas vėl suskambo. Šįsyk paskambi- 
no Post reporteris ir paklausė, ar jis norėtų pakomentuoti vienbalsį 
partijos sprendimą dėl jo atsistatydinimo. Fišeris net nesivargino 
pasakyti „jokių komentarų“ ir trenkė ragelį. 

Apkvaitęs nuo alkoholio jis nusvirduliavo į kabinetą, atsisėdo, 
pasirėmė galvą rankomis ir mąstė, kaip parašyti laišką. Iš lentynėlės 
paėmė firminį Bendruomenių Rūmų popieriaus lapą ir įniko rašyti. 
Baigęs palaukė, kol nudžius rašalas, tada lapą sulankstė, įkišo į voką 
ir padėjo ant stalo. 

Pasilenkęs atidarė apatinį rašomojo stalo stalčių, išsiėmė tar- 
nybinį revolverį, įsikišo vamzdį į burną ir paspaudė gaiduką. 


43 


Teismo salė buvo sausakimša, abi kovojančios pusės pasiren- 
gusios. Tereikėjo ženklo, kad būtų smogtas pirmas smūgis. 

Vienoje ringo pusėje sėdėjo ponas Trelfordas, paskutinį kartą 
besikartojantis parengtus klausimus. Jam už nugaros sėdėjo Džail- 
zas, Ema ir Sebas; jie tyliai šnekučiavosi, stengėsi jam netrukdyti. 

Džailzas pakėlė akis, nes į teismo salę įžengė konsteblis, priėjo 
prie advokatų suolo ir padavė ponui Trelfordui voką. Po jo pavarde 
bėdamas perskaitė. Iš advokato veido Džailzas nesuprato nieko, bet 
lapo viršuje pastebėjo pažįstamą žalią ornamentą. 

Kitoje ringo pusėje sėdėjo seras Edvardas su savo kliente ir 
davė jai paskutinius nurodymus. 

— Būkite rami, pagalvokite prieš atsakydama į kiekvieną klau- 
simą, — šnabždėjo jis. — Jūs niekur neskubate. Žiūrėkite į prisieku- 
siuosius ir niekada nepamirškite, kad jie šioje salėje — vieninteliai 
svarbūs žmonės. 

Susirinkusieji nutilo, kai nuskambėjo į pirmą raundą kviečian- 
tis skambutis; visi atsistojo, ir į ringą žengė teisėja. Gal ponia teisėja 
Lein ir nustebo pirmadienio rytą išvydusi prisigrūdusias spaudos ir 
visuomenės atstovams skirtas teismo salės galerijas, bet nuostabos 

neparodė. Ji nusilenkė, ir visi teismo salėje atsakė į jos sveikinimą. 
Teismo dalyviams vėl atsisėdus į savo vietas ir tebestovint vieninte- 
liam serui Edvardui, ji paprašė garbiojo advokato pakviesti pirmąją 
liudytoją. 

Virginija neskubėdama žengė prie liudytojų tribūnos ir vos gir- 
dimai ištarė priesaikos žodžius. Ji vilkėjo puikiai pasiūtą juodą kos- 
tiumėlį, pabrėžiantį liekną figūrą, buvo užsidėjusi juodą skrybėlaitę 
be kraštų, kukliai pasidažiusi, be jokių papuošalų — akivaizdžiai no- 
rėjo aplinkiniams priminti apie ankstyvą majoro Fišerio mirtį. Jeigu 
prisiekusiesiems jau dabar reikėtų skelbti verdiktą, rezultatas būtų 
vienbalsis, ir serui Edvardui jis tikrai labai patiktų. 

— Gal galėtumėte teismo posėdžio protokolui pasakyti savo pa- 
vardę ir kur gyvenate, — pasitaisęs peruką, paprašė seras Edvardas. 

— Virginija Fenvik. Gyvenu viena kukliame bute Kadogano 
sodų gatvėje SW3. 

Džailzas nusišypsojo. Tiksliau, esu ledi Virginija Alisa Sara Liu- 
sinda Fenvik, vienturtė devintojo Fenviko grafo dukra, turiu namus 
Škotijoje ir Toskanoje ir didžiulį trijų aukštų butą Naitsbridže su pa- 
tarnaujančiu liokajumi, kambarine ir vairuotoju. 

— Ar galiu tvirtinti, jog buvote ištekėjusi už sero Džailzo Ba- 
ringtono, su kuriuo išsiskyrėte? 

— Deja, taip, — atsakė Virginija, šiuos žodžius ištardama pri- 
siekusiesiems. — Džailzas buvo mano gyvenimo meilė, bet jo šeimai 
niekada neatrodžiau jam tinkama. 

Džailzas būtų mielai tą moterį pasmaugęs, o Ema norėjo šok- 
ti protestuoti. Ponas Trelfordas išbraukė keturis puikiai parengtus 
klausimus. 

— Bet, nepaisant visko, ką jums teko patirti, nejaučiate pagie- 
Žos poniai Klifton? 

— Ne, nejaučiu. Tiesą sakant, šį teismo procesą galiausiai pra- 
dėjau labai sunkia širdimi, nes ponia Klifton turi daug žavių savybių 

ir neabejotinai buvo išskirtinė akcinės bendrovės vadovė — tikras 
pavyzdys karjeros siekiančioms moterims profesionalėms. 

Ponas Trelfordas suskato užsirašinėti naujus klausimus. 

— Tai kodėl padavėte ją į teismą? 

— Todėl, kad ji mane apkaltino sąmoningom pastangom sužlug- 
dyti jos šeimos kompaniją. Didesnio melo nė būti negali. Būdama 
eilinė akcininkė tiesiog norėjau sužinoti, ar vienas iš direktorių per 
savaitgalį, prieš pat metinį visuotinį susirinkimą, pardavė visas savo 
akcijas, nes, mano galva, šitai turėjo rimtai pakenkti kompanijai. Bet, 
užuot atsakiusi į mano klausimą, ji nutarė mane pažeminti, sausakim- 
šai salei sudarydama įspūdį, kad nė pati nesuprantu, apie ką kalbu. 

— Taikliai pasakyta, — tyliai pratarė Džailzas, ir ponas Trelfor- 
das nusišypsojo. Jis atsigręžė ir sušnabždėjo: 

— Sutinku, bet kol stovi seras Edvardas, ji gerai žino, kokių 
klausimų tikėtis. Kai aš imsiuosi kryžminės apklausos, ji nebeturės 
popieriaus lapelio su užrašytais atsakymais. 

— Konkrečiai jūs turite omenyje, — kalbėjo seras Edvardas, — 
ponios Klifton atsakymą į visai suprantamą jūsų klausimą, pateiktą 
metinio visuotinio susirinkimo metu. 

— Taip. Užuot atsakiusi į tą klausimą, ji nusprendė mane paže- 
minti ir sugadinti mano reputaciją didžiulės auditorijos akivaizdoje; 
salėje sėdėjo daug mano draugų. Neturėjau kito pasirinkimo, kaip 
tik kreiptis pagalbos į teismą. 

— Ir tada klausdama turėjote omenyje ne majorą Fišerį, kaip 
klaidingai teigė ponia Klifton, bet Sedriką Hardkastlą, kuris, kaip 
minėjote, pardavė visą savo akcijų paketą per vieną savaitgalį, prieš 
pat metinį visuotinį susirinkimą, sukeldamas kompanijai pavojų. 

— Teisybė, sere Edvardai. 

— Ar jai tikrai suvirpėjo vokai? — sušnabždėjo Džailzas. 

— O velionis majoras Fišeris buvo vienas iš jūsų patarėjų finan- 
sų klausimais? 

— Taip; kai tik jis rekomenduodavo pirkti ar parduoti akcijų, 
paklausydavau jo patarimo. Jis man visada atrodė sąžiningas, pati- 
kimas ir neabejotinai kompetentingas. 

Ema nesiryžo pažvelgti į prisiekusiuosius. Džailzas ryžosi ir pa- 
matė, kad jie tiki kiekvienu Virginijos žodeliu. 

Seras Edvardas nuleido balsą kaip didis aktorius tragikas, kad 
salė visai nuščiūtų ir jis galėtų ištarti paskutinį klausimą: 

— Ledi Virginija, leiskite jums pateikti paskutinį klausimą: ar 
gailitės, kad pradėjote šią šmeižto bylą prieš ponią Klifton? 

— Taip, sere Edvardai, gailiuosi. Tragiškos, beprasmės bran- 
gaus mano draugo majoro Alekso Fišerio mirties akivaizdoje šio teis- 
mo sprendimas atrodo visai nesvarbus. Jei atsisakiusi šio žingsnio 
būčiau išgelbėjusi jam gyvybę, nedvejodama taip ir būčiau padariusi. 

Ji atsisuko į prisiekusiuosius, išsitraukė iš rankovės nosinaitę ir 
nusibraukė įsivaizduojamą ašarą. 

— Atleiskite, ledi Virginija, kad jums teko šis sunkus išbandy- 
mas iškart po jūsų bičiulio ir patarėjo majoro Fišerio mirties. Dau- 
giau klausimų neturiu, jūsų malonybe. 

Jeigu jie būtų buvę vieni savo biure, Trelfordas būtų pasvei- 
kinęs išmintingąjį savo draugą, taip meistriškai atlikusį kryžminę 
apklausą. Jis atsivertė aplanką ir pirmo puslapio viršuje pamatė už- 
rašytą Džailzo patarimą. IŠVESKITE JĄ IŠ PUSIAUSVYROS. Paskui 
jis pažvelgė į ką tik suformuluotą pirmą klausimą. 

— Ledi Virginija, — pratarė jis, pabrėždamas žodį „ledi“, — teis- 
mui sakėte, kad žavitės ponia Klifton, kad buvote atsidavusi jos bro- 
liui serui Džailzui Baringtonui, bet vis dėlto į savo ir sero Džailzo 
vestuves nepakvietėte nė vieno Baringtonų ar Kliftonų šeimų nario. 

— Toks buvo bendras mūsų sprendimas, pone Trelfordai. 
Džailzas galvojo lygiai tą patį, ką ir aš. 

— Jei taip ir buvo, ledi Virginija, gal galėtumėte paaiškinti jūsų 
tėvo žodžius, ištartus per vestuves ir Viljamo Hikio parašytus Daily 

Express: Mano dukra buvo pasirengusi viską atšaukti, jei Džailzas 
nebutų sutikęs su jos reikalavimais. 

— Gandų skilties plepalai, pone Trelfordai, parašyti vien tam, 
kad labiau pirktų laikraščius. Atvirai kalbant, mane stebina, kad 
jums prireikė griebtis tokios taktikos. 

Seras Edvardas nesusilaikęs nusišypsojo. Jo klientė neabejoti- 
nai tą pamatė. 

— Vėliau duodama parodymus, — mikliai varė toliau Trelfor- 
das, — dėl skyrybų kaltinote ponią Klifton. 

— Ji moka būti labai ryžtinga, — atsakė Virginija. — Esu tikra, 
jog ir pats tai pastebėjote. 

— Tačiau, savaime suprantama, jūsų skyrybos neturi nieko 
bendra su ponia Klifton; su savo vyru išsiskyrėte kilus ginčams dėl 
jo motinos testamento ir dėl to, kad jam ji nieko nepaliko. 

— Netiesa, pone Trelfordai. Manęs niekada nedomino Džailzo 
palikimas. Tekėjau už jo nusiteikusi būti šalia ir turte, ir varge; kad 
jau apie tai užsiminėte, atvirai kalbant, buvau už jį turtingesnė. 

Po šių jos žodžių salėje nuaidėjo juokas, ir teisėja grėsmingai 
pažvelgė iš savo krėslo suraukusi antakius. 

— Vadinasi, ne jūs reikalavote, kad seras Džailzas iškviestų se- 
serį į teismą ginčytis dėl motinos testamento galiojimo? Ir šis spren- 
dimas buvo jūsų abiejų? 

— Ne, tai buvo Džailzo sprendimas. Manau, tada jam nepata- 
riau bylinėtis. 

— Gal norėtumėte persvarstyti atsakymą, ledi Virginija, nes bet 
kada galiu pakviesti liudyti serą Džailzą ir paprašyti, kad jis ištaisytų 
klaidą. 

— Na, sutinku, jog maniau, kad šeima su Džailzu elgėsi nelabai 
gražiai, kad jis turėjo teisę bent jau suabejoti motinos testamento 
tikrumu, nes dokumentas buvo perrašytas vargšei poniai gulint ligo- 
ninėje, likus kelioms dienoms iki mirties. 

— O ką tada nutarė teismas? 

— Teisėjas apsisprendė ponios Klifton naudai. 

— Ne, ledi Virginija, buvo ne taip. Turiu pono teisėjo Kamerono 
nutartį. Jis nusprendė, kad testamentas galioja, kad ponios Klifton 
motina buvo šviesaus proto jį rašydama. Ir tai ypač svarbu mąstant 
apie tai, ką tuo metu ji galėjo apie jus pasakyti. 

Seras Edvardas greitai pašoko iš vietos. 

— Pone Trelfordai, — griežtai pratarė teisėja serui Edvardui ne- 
spėjus išdėstyti savo nuomonės, — tuo keliu mes jau keliavome ir 
niekur nenuėjome. Ar aiškiai pasakiau? 

— Atsiprašau, jūsų malonybe. Ar prieštarautumėte, jei paklaus- 
čiau ledi Virginijos, ar galėčiau perskaityti... 

— Taip, pone Trelfordai, prieštaraučiau. Klausinėkit toliau, — 
griežtai pasakė. 

Trelfordas pažvelgė į prisiekusiuosius. Kadangi iš jų veidų buvo 
aišku, jog jie nepaisė teisėjos patarimų neskaityti jokių laikraščiuose 
publikuojamų straipsnių apie bylą, jie turėjo puikiai žinoti, ką po- 
nios Klifton motina manė apie ledi Virginiją, todėl jis mielai pakluso 
teisėjos norams ir klausinėjo toliau. 

— Ledi Virginija, ar žinojote, jog, nepaisant garbiojo teisėjo nu- 
tarties ponios Klifton ir jos sesers daktarės Greisės Barington nau- 
dai, jos abi sutiko, kad brolis ir toliau gyventų jų šeimos namuose 
Glosteršyre, taip pat ir namuose Londone, Smito aikštėje, o ponia 
Klifton su savo vyru gyveno gerokai kuklesniame dvarelyje? 

— Nenumaniau, kaip klostėsi Džailzo namų reikalai, nes su juo 
išsiskyriau dėl jo neištikimybės; ką jau kalbėti apie ponios Klifton 
ketinimus. 

— Nenumanėte, kokie buvo ponios Klifton ketinimai, — pakar- 
tojo ponas Trelfordas. — Vadinasi, ledi Virginija, arba jūsų atmintis 
labai trumpa, arba prisimenate tik atitinkamus atskirus faktus, nes 
vos prieš kelias minutes prisiekusiesiems sakėte, kad labai žavitės 

ponia Klifton. Leiskite man priminti tikslius jūsų žodžius, — jis ne- 
skubėdamas atvertė aplanke įdėtą lapą. — „Ponia Klifton turi daug 
žavių savybių ir neabejotinai buvo išskirtinė akcinės bendrovės va- 
dovė — tikras pavyzdys karjeros siekiančioms moterims profesiona- 
lėms.“ Jūs ne visada taip apie ją manėte, ledi Virginija, tiesa? 

— Mano nuomonė apie ponią Klifton nepasikeitė, savo žodžių 
neišsižadu. 

— Ar jūs įsigijote septynis su puse procentų Baringtono kom- 
panijos akcijų? 

— Jas mano vardu pirko majoras Fišeris. 

— Kokiu tikslu? 

— Kaip ilgalaikę investiciją. 

— Ne tam, kad norėjote gauti vietą kompanijos valdyboje? 

— Ne. Kaip gerai žinote, mano interesams valdyboje atstovavo 
majoras Fišeris. 

— Tūkstantis devyni šimtai penkiasdešimt aštuntaisiais neats- 
tovavo, nes tais metais dalyvavote neeiliniame Baringtono kompa- 
nijos posėdyje Bristolyje, reikalavote teisės būti priimta į valdybą ir 
balsuoti sprendžiant, kas turėtų būti naujasis kompanijos pirminin- 
kas. Ledi Virginija, protokolui pasakykite, už ką tada balsavote? 

— Balsavau už majorą Fišerį. 

— O gal norite pasakyti, kad balsavote prieš ponią Klifton? 

— Tikrai ne. Kuo atidžiausiai klausiausi jų abiejų pranešimų ir 
į viską atsižvelgusi apsisprendžiau majoro Fišerio, o ne ponios Klif- 
ton naudai. 

— Na, akivaizdu, kad jau pamiršote, ką tada pasakėte, bet ka- 
dangi viskas parašyta posėdžio protokole, leiskite jums priminti. 
Nemanau, jog moterys šioje žemėje gyvena tam, kad pirmininkau- 
tų taryboms, imtųysi profsąjungų vadovų pareigų, statytų praban- 
gius laivus ar Londono Sityje iš bankininkų skolintysi didžiulius 
pinigus. Vargu ar tai skambus pritarimas karjeros siekiančioms mo- 
terims profesionalėms. 

— Pone Trelfordai, gal jums reikėtų paskaityti toliau ir netrauk- 
ti citatų iš konteksto. 

Trelfordas permetė akimis po pabraukta pastraipa parašytus 
žodžius ir sudvejojo. 

Ponia teisėja Lein jį paragino: 

— Norėčiau išgirsti, ką dar ledi Virginija tada pasakė. 

— Ir aš norėčiau, — pratarė seras Edvardas pakankamai gar- 
siai, kad išgirstų visa salė. 

Trelfordas nenorom perskaitė dar porą eilučių. 

— Remsiu majorą Fišerį ir tikrai viliuosi, kad ponia Klifton 
priims kilnų majoro pasiūlymą būti jo pavaduotoja, — ponas Trel- 
fordas pakėlė akis. 

— Prašau skaityti toliau, pone Trelfordai, — skubino ledi Vir- 
ginija. 

— Atėjau čia atvira širdimi, trokšdama ja patikėti, bet ji nepa- 
teisino mano lūkesčių. 

— Manau, pone Trelfordai, pats suprasite, — pasakė Virgini- 
ja, — kad tai jūsų, o ne mano atmintis labai trumpa, arba atsimenate 
tik atitinkamus atskirus faktus. 

Seras Edvardas ėmė ploti, nors ir be garso. 

Ponas Trelfordas suskato keisti temą. 

— Gal galėtume pakalbėti apie ponios Klifton žodžius, kurie, 
kaip teigiate, buvo šmeižikiški ir jus menkinantys. 

— Mielai. 

— Jei tokiu būdu ketinote žlugdyti kompaniją, ledi Virgini- 
Ja, — tęsė Trelfordas, tarsi niekas jo nė nebūtų pertraukęs, — jums 
nepavyko; tiesą sakant, apgailėtinai nepavyko, nes jus nurungė 
paprasti dori žmonės, kurie šiai kompanijai linkėjo sėkmės. Majo- 
ras Fišeris sutiko, kad sudarinėjo sandorius pirkdamas ir parduoda- 
mas Baringtono kompanijos akcijas tik tam, kad pelnytų pinigų, ir 
jo atžvilgiu tai buvo neteisėta... 

— Joatžvilgiu, bet ne mano, — patikslino ledi Virginija. — Žvel- 
giant iš mano pozicijų, jis tik veikė mano vardu. Kiek žinau, lygiai tą 
patį jis patarė ir keliems kitiems klientams. 

— Vadinasi, majoras Fišeris nebuvo artimas jūsų bičiulis, nuo- 
lat jums pranešinėjantis, kas vyksta Baringtono kompanijos valdy- 
boje, o tik kompetentingas patarėjas? 

— Net jei ir buvome bičiuliai, pone Trelfordai, jei kalbėtume 
apie verslo reikalus, viskas, ką jis darė mano vardu, buvo daroma 
nepriklausomai nuo manęs. 

— Vis dėlto aš, ledi Virginija, sakyčiau, kad visi verslo reika- 
lai buvo tvarkomi toli gražu ne savarankiškai, o sukirtus rankomis; 
kaip sakė ponia Klifton, tris kartus jūs abu mėginote sužlugdyti 
kompaniją. 

— Pone Trelfordai, manau, jūs mane painiojate su ponu Sedri- 
ku Hardkastlu, kompanijos direktoriumi, kuris per savaitgalį, prieš 
pat metinį visuotinį susirinkimą, pardavė visą akcijų paketą. Kai po- 
niai Klifton pateikiau visiškai teisėtą klausimą, kas buvo tasai direk- 
torius, ji, rodos, patogiai pamiršo jo pavardę. Dar vienas žmogus, 
pasižymintis labai trumpa atmintimi arba prisimenantis tik atitin- 
kamus atskirus faktus. 

Sulig kiekviena minute seras Edvardas šypsojosi vis plačiau, o 
Trelfordas kalbėjo vis labiau nepasitikėdamas. Jis skubiai atvertė 
kitą puslapį. 

— Mes visi apgailestaujame dėl tragiškos majoro Fišerio mir- 
ties... 

— Ir aš, be abejo, apgailestauju, — pasakė Virginija. — Kaip jau 
minėjau anksčiau, ir neabejoju, kad jūs, pone Trelfordai, tai pasi- 
žymėjote žodis į žodį, niekada nebūčiau net svarsčiusi galimybės 
kreiptis į teismą, jei nors akimirką būčiau pagalvojusi, kad viskas 
gali baigtis tragiška, beprasme brangaus mano bičiulio mirtimi. 

— Tikrai prisimenu jūsų žodžius, ledi Virginija, bet, įdomu, ar 

pastebėjote, kad šįryt, prieš pat teismo posėdį, į teismo salę įėjo po- 
licininkas ir padavė man laišką? 

Seras Edvardas palinko į priekį pasirengęs kuo skubiau atsi- 
stoti. 

— Ar nustebtumėte sužinojusi, kad laiškas buvo adresuotas 
man, O jį parašė brangus jūsų bičiulis majoras Fišeris? 

Jeigu ponas Trelfordas būtų norėjęs kalbėti toliau, jo žodžius 
būtų užgožusi iš visų salės kampų pasklidusių balsų kakofonija. Ra- 
mūs sėdėjo tik prisiekusieji ir teisėja. Palaukęs, kol salėje vėl visiškai 
nutils, advokatas tęsė: 

— Ledi Virginija, gal norėtumėte, kad teismui perskaityčiau 
paskutinius žodžius, kuriuos parašė brangus jūsų bičiulis majoras 
Fišeris kelios akimirkos prieš mirtį? 

Seras Edvardas pašoko. 

— Jūsų malonybe, šio laiško tarp įkalčių nepastebėjau, todėl 
net nenutuokiu, ar jis tinkamas skaityti, ar apskritai autentiškas. 

— Autentiškumą įrodo kraujo dėmė ant voko, jūsų malony- 
be, — paaiškino Trelfordas mojuodamas voku prisiekusiesiems. 

— Ir aš to laiško nemačiau, sere Edvardai, — atsakė teisėja, — 
todėl jis tikrai negali būti traktuojamas kaip įkaltis, kol aš nepasa- 
kysiu. 

Trelfordas buvo visai patenkintas, kad jie leidosi į teisines vin- 
grybes aiškindamiesi, ar laiškas yra tinkamas įkaltis, ar ne, gerai ži- 
nodamas, jog pasiekė savo nė nepateikęs konkrečių įrodymų. 

Džailzas įdėmiai žvelgė į sfinkso išraišką Trelfordo veide ir nė 
pats nežinojo, ar Emos advokatas apskritai nori skaityti tą laišką 
teismo salėje, bet po rytmečio, kuris ledi Virginijai buvo kupinas 
triumfo, prisiekusiųjų sąmonėje jis dar kartą pasėjo abejonės sėklą. 
Visų teismo dalyvių akys buvo nukrypusios į jį. 

Ponas Trelfordas įsikišo voką į vidinę švarko kišenę. Jis nusi- 
šypsojo teisėjai ir pasakė: 

— Daugiau klausimų neturiu, jūsų malonybe. 


398 


Jeffrey Archer + Galingiau už kalaviją 


44 


Antradienio rytą prasivėrė vienutės durys ir vidun įėję du sar- 
gybiniai rado Harį ir Babakovą sėdinčius ant grindų skirtinguose 
kameros kampuose ir tylinčius. 

Jie sugriebė Babakovą, ir kol vilko iš kameros, Haris panarino 
galvą, tarsi su šiuo žmogumi nenorėtų turėti nieko bendra. Po aki- 
mirkos pasirodė dar du sargybiniai; šie žingsniavo ramiau. Nors jie 
ir stipriai suėmė Harį už parankių, jo nestumdė, negrumdė ir nevil- 
ko iš kameros, ir Haris ėmė svarstyti, ar tikrai gali būti, kad Baba- 
kovo planas suveikė. Vis dėlto sargybiniai Hario nepaleido, kol vedė 
laiptais aukštyn, koridoriumi, iki pasiekė teismo salę, tarsi bijodami, 
kad jis gali pabėgti. Bet kur jis galėtų bėgti ir kaip toli, jų manymu, 
paspruktų? 

Haris primygtinai reikalavo, kad Babakovas miegotų ant plo- 
nyčio čiužinio, numesto ankštoje kameroje, bet rusas atsisakė aiš- 
kindamas, jog negali sau leisti pratintis prie tokios prabangos, nes 
antradienio vakarą vėl grįš ant akmeninių grindų Sibire. Vienam 
savaitgaliui ir šen ten ant grindų pamėtyti šiaudai buvo ganėtinai 
didelė prabanga. Iš tikrųjų nė vienas iš jų visai nemiegojo, ir Haris 
vėl prisiminė dienas už priešų linijos. Kai antradienio rytą sargy- 
biniai atėjo jų išvesti, abu buvo išsekę tiek fiziškai, tiek psicholo- 
giškai — kiekvieną valandą jie stengėsi išnaudoti priimtam iššūkiui 
apmąstyti. 

Sargybiniai atvedė Harį į teismo salę. Vyriausiasis kaltintojas ir 
komisijos nariai jau sėdėjo savo vietose. Jis vos spėjo atgauti kvapą, 
kai kambario gale prasivėrė durys, ir įėję trys teisėjai susėdo į savo 
vietas ant pakylos. 

Tribunolo pirmininkė ir vėl nė nepažvelgė Hario pusėn, bet iš- 
kart atsisuko į komisiją. Ji atsivertė priešais padėtą aplanką ir pra- 
dėjo skaityti, Hario manymu, apibendrinimą. Ji kalbėjo tik kelias 

minutes, retai kada pakeldama nuo teksto akis. Įdomu, kas ir kada 
tą tekstą parašė. 

— Draugai, jau girdėjote visus parodymus ir turėjote daugiau 
nei pakankamai laiko apsvarstyti verdiktą. Ar gali kilti abejonių, kad 
suimtasis kaltas dėl visko, kuo buvo kaltinamas, ir kad jis nusipelnė 
ilgų įkalinimo metų bausmės? Gal komisijai bus įdomu išgirsti, kad 
ši patirtis kalėjime suimtajam nėra pirmoji. Jungtinėse Valstijose 
jis jau kalėjo už nužudymą, bet tegu šitai niekaip nepaveikia jūsų 
sprendimo, nes jūs ir tik jūs turite nuspręsti, ar jis kaltas. 

Hariui teliko žavėtis, kad kitiems dviem teisėjams kažkaip pa- 
vyksta likti rimtiems, kol pirmininkė skaitė iš anksto parengtą pa- 
reiškimą. 

— Draugai, pirmiausia leiskite paklausti, ar jums reikia išeiti 
pasitarti dėl verdikto? 

Pirmos eilės gale, dešinėje pusėje, sėdėjęs vyriškis, kaip ir dera 
epizodinio vaidmens atlikėjui, atsistojo ir laikydamasis scenarijaus 
atsakė: 

— Ne, drauge pirmininke. 

— Ar jau žinote verdiktą? 

— Taip, žinome, drauge pirmininke. 

— Ar apsisprendėte vienbalsiai? 

— Taip, drauge pirmininke, vienbalsiai. 

— Ir koks jūsų verdiktas? 

Visi dvylika komisijos narių paėmė nuo kėdės po lapą popie- 
riaus ir aukštai iškėlė, parodydami žodį KALTAS. 

Haris norėjo pasakyti, kad ant kiekvienos kėdės buvo padėta 
tik po vieną lapą popieriaus, bet, kaip patarė Anatolijus, jis mėgi- 
no atrodyti tinkamai pamokytas, kai draugė pirmininkė į jį atsisuko 
pirmą kartą. 

— Komisija, — pareiškė ji, — vienbalsiai nusprendė, kad esa- 
te kaltas dėl iš anksto suplanuoto nusikaltimo prieš valstybę, todėl 

aš nedvejodama jums skiriu dvylikos metų bausmę sunkiųjų darbų 
stovykloje, kur jūs ir vėl galėsite dalytis kamera su savo bičiuliu nu- 
sikaltėliu Babakovu. 

Ji užvertė aplanką ir šiek tiek patylėjusi pridūrė: 

— Tačiau, kaip rekomendavo pulkininkas Marinkinas, jums 
pasiūlysiu paskutinę galimybę pasirašyti prisipažinimą, jog tikrai 
padarėte nusikaltimą ir baisiai suklydote. Jei taip ir padarysite, 
nuosprendis bus panaikintas, jūs būsite perduotas savo šaliai ir nie- 
kada nebegalėsite lankytis Sovietų Sąjungoje ar šalyse satelituose. 
Jei kada nors mėginsite čia atvykti, nuosprendis automatiškai vėl 
įsigalios, — po trumpos pauzės ji paklausė: — Ar norite pasirašyti 
prisipažinimą? 

Haris panarino galvą ir labai tyliai pratarė: 

— Taip, noriu. 

Pirmą kartą visi trys teisėjai parodė emociją — nuostabą. Pir- 
mininkė nebegalėjo nuslėpti palengvėjimo visai netyčia išduodama, 
ko iš jos neabejotinai laukė šeimininkai. 

— Tada galite ateiti ant pakylos, — pasakė ji. 

Haris atsistojo ir priėjo prie trijų teisėjų. Jam buvo parodyti du 
prisipažinimo egzemplioriai, parašyti rusų ir anglų kalbomis; juos 
abu jis atidžiai perskaitė. 

— Dabar prisipažinimą perskaitysite teismui. 

Haris pirmiausia perskaitė rusišką versiją, ir draugės pirminin- 
kės lūpas papuošė šypsena. Paskui jis paėmė anglišką tekstą ir ėmė 
jį deklamuoti. Iš tuščių žvilgsnių, kurių susilaukė, jis suprato, jog 
vargu ar kas nors salėje supranta bent žodelį angliškai. Haris nu- 
sprendė surizikuoti, pakeisti vieną kitą žodį ir pažiūrėti, ar kas nors 
sureaguos. 

— Aš, Haris Kliftonas, Jungtinės Karalystės pilietis ir PEN klu- 
bo prezidentas, nelaisvanoriškai ir panaudojus prievartą pasirašiau 
šį pripainiojimą. Pastaruosius trejus metus praleidau su Anatoliju- 

mi Babakovu, kuris man aiškiai pasakė, jog tikrai dirbo Kremliuje 
ir kelis kartus, įskaitant ir tą kartą, kai jam buvo įteiktas diplomas, 
buvo susitikęs su draugu pirmininku Stalinu. Babakovas taip pat pa- 
sakė, kad knyga, kurią jis parašė apie draugą Staliną, buvo faktas, o 
ne fantazijos padarinys. Dabar, kai perpratau, kaip dirba visuomenę 
apgaudinėjantis šis teismas, ir toliau reikalausiu paleisti Babakovą 
iš kalėjimo. Esu didžiai dėkingas teismui už tokią apatiją ir už tai, 
kad man leidžia grįžti į savo šalį. 

Pirmininkė jam padavė parkerį, ir jis jau ketino pasirašyti abu 
egzempliorius, bet paskui nutarė rizikuoti antrą kartą. 


— Prisiekusiųjų komisijos nariai, — tarė ponia teisėja Lein. — 
Dabar man tenka apibendrinti visą šią sudėtingą bylą. Kai kurie 
faktai neginčytini. Ponia Klifton neneigia, kad kreipdamasi į gausiai 
susirinkusius jos šeimai priklausančios kompanijos metinio visuoti- 
nio susirinkimo narius į ledi Virginijos Fenvik klausimą atsakė taip: 
Ledi Virginija, jeigu ketinote sužlugdyti kompaniją... jums nepavy- 
ko, apgailėtinai nepavyko, nes jus nurungė paprasti dori žmonės, 
šiai kompanijai linkėję sėkmės; vėliau šie žodžiai buvo įrašyti į susi- 
rinkimo protokolą. 

Atsakovė ponia Klifton patvirtino, kad šiuos žodžius tebelaiko 
pagrįstais, o ledi Virginija teigia, jog tai — šmeižtas. Ar tai šmeižtas, 
ar ne — ir yra šios bylos esmė, o galutinį sprendimą turite priimti jūs. 

Norėčiau pasakyti, kad didžiausias jums mestas iššūkis — apsi- 
spręsti dėl dviejų šioje byloje dalyvaujančių moterų. Jas abi matėte 
liudytojų tribūnoje, numanau, kad jau susidarėte nuomonę, kuria 
iš jų galima labiau tikėti. Nesileiskite būti paveikti fakto, kad ponia 
Klifton yra akcinės bendrovės pirmininkė, todėl gali nuklysti atsaki- 
nėdama į, jos manymu, priešiškai nusiteikusio žmogaus klausimus. 
Jūs privalote nuspręsti, ar ji apšmeižė ledi Virginiją, ar ne. 

Taip pat jūsų neturėtų bauginti faktas, kad ledi Virginija yra 
grafo dukra. Į ją turėtumėte žvelgti lygiai taip, kaip į bet kurį savo 
kaimyną. 

Kai išeisite į prisiekusiųjų kambarį svarstyti verdikto, nesku- 
bėkite. Aš irgi niekur neskubu. Ir nepamirškite, kad jūsų priimtas 
sprendimas paveiks visą likusį abiejų šių moterų gyvenimą. Bet pir- 
miausia turite išsirinkti seniūną, atliksiantį pirmininko pareigas. 
Kai priimsite verdiktą, prašau pasakyti prisiekusiųjų padėjėjui, jog 
norite grįžti į teismo salę, kad visus, tiesiogiai ir netiesiogiai susiju- 
sius su šia byla, galėčiau pakviesti išklausyti jūsų sprendimą. Dabar 
paprašysiu prisiekusiųjų padėjėjo jus palydėti į prisiekusiųjų kam- 
barį, kad galėtumėte pradėti svarstymus. 

Aukštas, elegantiškai apsirengęs, į kariškį panašus vyriškis, ap- 
sigobes į mokyklos mokytojo drabužį panašia mantija, žengė į priekį 
ir išsivedė prisiekusiuosius — septynis vyrus ir penkias moteris — iš 
teismo salės. Po kelių akimirkų pakilo ir teisėja, nusilenkė teismo 
salėje sėdintiems žmonėms ir grįžo į savo kabinetą. 

— Ką galėtumėte pasakyti apie apibendrinimą? — paklausė 
Ema. 

— Santūrus ir teisingas, — patikino ją ponas Trelfordas. — Nėra 
dėl ko skųstis. 

— Kaip manote, kiek jie užtruks, kol priims sprendimą? — pa- 
klausė Džailzas. 

— Neįmanoma prognozuoti. Jeigu jie visi sutars, nors, man at- 
rodo, vargiai taip nutiks, užtruks ne ilgiau nei porą valandų. Jeigu jų 
nuomonės išsiskirs, gali užtrukti ir porą dienų. 

— Ar galėčiau perskaityti laišką, kurį jums atsiuntė majoras 
Fišeris? — nekaltai surizikavo Sebastijonas. 

— Ne, pone Kliftonai, negalėtumėte, — atsakė Trelfordas, dar 
giliau kišdamas laišką į vidinę kišenę, — ir niekas kitas negali, kol 
ponia teisėja Lein man neleis atskleisti jo turinio. Negaliu ir nesielg- 

siu prieštaraudamas aiškiai išsakytiems teisėjos norams. Vis dėlto 
gerai, kad pageidaujate, — nusišypsojo Sebui. 


— Ar ilgai turėsime laukti? — paklausė Virginija, sėdėdama ša- 
lia savo advokato kitoje salės pusėje. 

— Nenumanau, — atsakė seras Edvardas. — Bandyčiau spėti, 
kad kokią dieną, o gal dvi. 

— O kodėl majoras Fišeris laišką adresavo Trelfordui, o ne jums? 

— Šito taip ir nesupratau. Bet, prisipažinsiu, man keista, kodėl 
Trelfordas dar labiau nepaspaudė teisėjos leisti perskaityti laišką 
prisiekusiesiems, jeigu tas laiškas galėjo pasitarnauti jo klientei. 

— Gal jis blefavo? 

— O gal tai — dvigubas blefas? 

— Ar galėčiau porai valandų išeiti? — paklausė Virginija. — Tu- 
riu šį tą nuveikti. 

— Kodėl gi ne? Nemanau, kad prisiekusieji grįš anksčiau nei 
popiet. 


45 


Haris nesitikėjo sulaukti automobilio su vairuotoju, kuris tu- 
rėjo jį nuvežti į oro uostą, ir dar labiau nustebo išvydęs, kas tasai 
vairuotojas. 

— Tik noriu įsitikinti, kad tikrai įlipsite į lėktuvą, — pasakė pul- 
kininkas Marinkinas. 

— Jūs labai malonus, pulkininke, — tarė Haris, pamiršęs visą 
savo vaidybą. 

— Manęs neapmausite, pone Kliftonai. Geležinkelio stotis ar- 
čiau nei oro uostas, jums dar ne per vėlu prisidėti prie Babakovo ir 
keliauti ten, iš kur būtų galima grįžti tik po dvylikos metų. 

— Bet aš pasirašiau prisipažinimą, — atsakė Haris, mėginda- 
mas taikytis. 

— Žinau, apsidžiaugsite sužinojęs, kad tasai prisipažinimas iš- 
siųstas visiems svarbiausiems Vakarų laikraščiams, pradedant New 
York Times ir baigiant The Guardian. Jums dar nespėjus nusileisti 
Hitrou, prisipažinimas bus pirmuose puslapiuose, todėl, net jei ir 
mėginsite viską paneigti... 

— Pulkininke, galiu jus patikinti, jog, kitaip nei šventajam Pet- 
rui, man nereikės nieko neigti. Pamačiau Babakovą tokį, koks jis yra 
iš tikrųjų. Be to, anglai visada laikosi žodžio. 

— Džiaugiuosi tai girdėdamas, — atsakė pulkininkas. 

Jis įsuko į greitkelį ir kone iki galo nuspaudė greičio pedalą. Po 
kelių sekundžių rodyklė jau rodė šimto mylių per valandą greitį. Pul- 
kininkui nardant tarp automobilių, Haris įsitvėrė prietaisų skydelio 
ir pirmą kartą nuo to laiko, kai įkėlė koją į Rusiją, rimtai išsigando. 
Jiems važiuojant pro Ermitažą, pulkininkas nesusilaikė ir paklausė: 

— Pone Kliftonai, ar kada nors lankėtės Ermitaže? 

— Ne, — atsakė Haris, — bet visada norėjau ten apsilankyti. 

— Gaila, nes dabar jau niekada neapsilankysit, — aplenkęs kelis 
sunkvežimius, atsakė pulkininkas. 

Haris kiek atsipūtė tik tada, kai priekyje išvydo oro uostą, o 
pulkininkas sumažino greitį iki šešiasdešimties mylių per valandą. 
Jis vylėsi, kad lėktuvas pakils anksčiau, nei pirmi laikraščiai pateks į 
gatves, nes antraip jis vis dar galėjo atsidurti į Sibirą gabenančiame 
traukinyje, o kadangi muitinėje užtruks tikrai ne mažiau kaip dvi 
valandas, viskas kabo lyg ant plauko. 

Staiga automobilis išsuko iš kelio, pravažiavo pro vartus, ku- 
riuos laikė pravėrę du sargybiniai, ir nurūko pakilimo tako link. 
Pulkininkas sukiojosi aplink stovintį lėktuvą kone taip pat laisvai, 
kaip ir greitkelyje nardydamas tarp automobilių. Jis sustojo prie pat 
lėktuvo trapo žviegiant padangoms, ir du aiškiai jo laukę sargybiniai 

pasitempę atidavė pulkininkui pagarbą, šiam nė nespėjus išlipti iš 
automobilio. Marinkinas iššoko, Haris — iš paskos. 

— Neužlaikysiu jūsų, — pasakė pulkininkas. — Ir niekada nesu- 
manykite grįžti, nes jei grįšite, lauksiu jūsų laiptelių apačioje. 

Jie nepaspaudė vienas kitam rankų. 

Haris kaip įmanydamas greičiau užbėgo trapu. Jis pasijus sau- 
gus tik lėktuvui pakilus. Kai įveikė paskutinį laiptelį, priėjo vyriau- 
siasis stiuardas ir tarė: 

— Sveiki atvykę, pone Kliftonai. Leiskite palydėti į jūsų vietą. 

Akivaizdu, jo buvo laukiama. Stiuardas jį nuvedė į galinę pir- 
mosios klasės eilę, ir Haris apsidžiaugė, kad vieta šalia jo tuščia. Vos 
jam atsisėdus, lėktuvo durys užsidarė ir užsidegė saugos diržų žen- 
kliukas. Jis vis dar negalėjo lengviau atsipūsti. 

— Pone Kliftonai, gal ko nors pageidautumėt, kai pakilsime? — 
paklausė stiuardas. 

— Kiek laiko skrisime? 

— Penkias su puse valandos, įskaitant ir nusileidimą Stokholme. 

— Juodos kavos be cukraus, du parkerius ir kuo daugiau ra- 
šymo popieriaus. Ir gal galėsite mane įspėti, kai būsime išskridę iš 
Rusijos oro erdvės? 

— Žinoma, pone, — atsakė stiuardas, tarsi tokių prašymų su- 
lauktų kasdien. 

Haris užsimerkė ir pamėgino susikaupti; lėktuvas pasiekė tako 
galą ir rengėsi kilti. Anatolijus jam sakė, kad moka knygą atminti- 
nai, kad pastaruosius šešiolika metų be paliovos ją kartojo vildama- 
sis, jog vieną dieną jis bus paleistas ir tą knygą pavyks išleisti. 

Kai tik užgeso saugos diržų ženkliukas, stiuardas grįžo ir pa- 
davė Hariui tuziną firminių BOA korporacijos lapų ir du tušinukus. 

— Manau, pirmam skyriui nepakaks, — pasakė Haris. — Ar ga- 
lėsite atnešti vis naujų lapų? 

— Pasistengsiu, — atsakė stiuardas. — O ar nenorėtumėte skry- 
džio metu porą valandų numigti? 

— Nenorėčiau, jei tik pavyktų. 

— Tada jums pasiūlysiu neišjungti skaitymo lemputės, kad, pri- 
gesus šviesai lėktuvo salone, galėtumėte darbuotis. 

— Dėkoju. 

— Gal norėtumėte peržvelgti pirmosios klasės meniu, pone? 

— Tik tokiu atveju, jei galėsiu rašyti ant užpakalinio viršelio. 

— Gal kokteilio? 

— Ne, pakaks kavos, dėkoju. Beje, gal galėčiau pasakyti kai ką, 
kas nuskambės nepaprastai šiurkščiai, bet, patikėkite, tikrai ne iš 
blogos valios? 

— Žinoma, pone. 

— Gal galėtumėte manes nekalbinti, kol nenusileisime Stok- 
holme? 

— Kaip pageidausite, pone. 

— Tik norėčiau išgirsti, kada ištrūksime iš Rusijos oro erdvės. 

Vyriausiasis stiuardas linktelėjo. 

— Ačiu, — padėkojo Haris, o tada paėmė tušinuką ir pradėjo 


rašyti. 


Pirmą kartą Josifą Staliną pamačiau 1941-aisiais, baigda- 
mas Užsienio kalbų institutą. Stovėjau diplomo laukiančių 
studentų eilės gale, ir jei tada man kas nors būtų pasakęs, 
kad artimiausius trylika metų dirbsiu su monstru, šalia kurio 
Hitleris atrodė kaip pacifistas, niekaip nebučiau patikėjęs. 
Tačiau kaltas tik aš pats, nes man niekada nebūtų pasiūlę 
darbo Kremliuje, jei nebūčiau buvęs geriausias studentas ir 
nebūčiau gavęs Lenino medalio. Jei būčiau buvęs antras, su 
žmona Jelena būčiau mokęs anglų kalbos valstybinėje mo- 
kykloje, ir istorijoje manęs nebūtų likę nė ženklo. 


Haris sustojo, mėgindamas prisiminti pastraipą, prasidedančią 
žodžiais Pirmus šešis mėnesius... 

Pirmus šešis mėnesius dirbau nedideliame biure, viename 

iš daugelio atokiau nuo raudonosios sienos esančių pasta- 
tų; raudonoji siena supa Kremlių 69 akrų atstumu. Mano 
darbas buvo versti vado kalbas iš rusų kalbos į anglų nė 
nesusimąstant, ar kas nors kada nors jas skaitys. Bet vieną 
dieną prie mano darbo stalo atsirado du Slaptosios policijos 
(NKVD) nariai ir paliepė eiti su jais. Mane išvedė iš pastato, 
nulydėjo per aikštę ir atvedė į Tarybą; tame pastate dar nie- 
kada nebuvau buvęs. Mane tuziną kartų apieškojo, kol ga- 
liausiai įleido į didžiulį kabinetą, kuriame atsidūriau kartu su 
partijos generaliniu sekretoriumi draugu Stalinu. Nors mano 
ugis — vos penkios pėdos ir devyni coliai, vis tiek buvau ge- 
rokai už jį aukštesnis, tačiau labiausiai įsiminė gręžiančios 
geltonos akys. Vyliausi, kad jis nemato, kaip drebu. Jau po 
kelerių metų sužinojau, kad jam keldavo įtarimą kiekvienas 
valstybės tarnautojas, su juo susitinkantis pirmą kartą ir ne- 
drebantis. Kodėl jis norėjo mane matyti? Britanijos ministru 
pirmininku ką tik buvo išrinktas Klementas Atlis, ir Stalinas 
norėjo sužinoti, kaip gali būti, kad toks nereikšmingas ma- 
žylis (Atlis buvo coliu aukštesnis už Staliną) galėjo užimti 
Vinstono Čerčilio, žmogaus, kuriuo jis žavėjosi ir kurį gerbė, 
vietą. Kai jam paaiškinau visas britų rinkimų sistemos vin- 
grybes, jis tepasakė: „Tai — pats geriausias įrodymas, kad 
demokratija neveikia.“ 


Stiuardas tylėdamas atnešė Hariui antrą garuojančios kavos 
puodelį ir dar įvairaus dydžio ir pavidalo popieriaus lapų. 

Šiek tiek po vienuoliktos Sebastijonas susistabdė taksi ir nuva- 
žiavo į Aukštesnįjį teismą. Jam rengiantis eiti iš biuro, Reičelė nu- 

metė ant stalo rytinį paštą ir dar tris storus aplankus. Sebas mėgino 
save įtikinti, jog kitą savaitę viskas grįš į senas vagas. Jis nebegalėjo 
atidėlioti susitikimo su Rosu Bačananu — jam teks pasakyti, kad ke- 
tina vykti į Ameriką ir išsiaiškinti, ar tikrai nebeturi nė menkiausios 
galimybės atsikovoti Samantos, nors net nebuvo tikras, ar ji apskri- 
tai norės su juo susitikti. Rosas matė Samantą per pirmąją „Bakin- 
gamo“ kelionę ir vėliau pasakė, kad ji — didžiausias turtas, kurį jis 
iššvaistė. 

— Neiššvaisčiau, — mėgino paaiškinti Sebas. — Jei tik galėčiau 
susigrąžinti, susigrąžinčiau. Bet kokia kaina. 

Rytinėje automobilių spūstyje Sebas nuolat dirsčiojo į laikrodį 
ir vylėsi suspėti iki grįžtant prisiekusiesiems. 

Mokėdamas taksi vairuotojui, jis pamatė Virginiją. Ir suakme- 
nėjo. Nors ji stovėjo nugara į Sebą, čia negalėjo būti niekas kitas. 
Tasai ankstesnės kartos pasitikėjimas savimi, stilius, klasė ją išskir- 
tų iš didžiausios minios. Bet ką ji čia veikia slapstydamasi atokiame 
skersgatvyje ir kalbėdamasi su... Desmondu Meloru? Sebas net ne- 
žinojo, kad jiedu pažįstami, bet kodėl jo šitai nestebina? Jis nedels- 
damas viską pasakys dėdei Džailzui; tegu jis ir nusprendžia, ar verta 
apie tai užsiminti Emai. Gal ir neverta, kol nesibaigė teismas. 

Jis įsimaišė į žmonių srautą, kad nei vienas, nei kitas jo ne- 
pamatytų. Įėjęs į Karališkuosius teisingumo rūmus, užlėkė plačiais 
laiptais, nardydamas tarp perukais pasipuošusių advokatų, liudyto- 
jų ir kaltinamųjų, labai norinčių dabar būti kur nors kitur, kol ga- 
liausiai pribėgo keturioliktos salės vestibiulį. 

— Sebai, čionai, — sušuko balsas. 

Jis apsidairė ir pamatė vestibiulio kampe sėdinčius Džailzą ir 
motiną, besišnekučiuojančius su ponu Trelfordu ir mėginančius 
greičiau prastumti laiką. 

Sebastijonas priėjo prie jų. Džailzas jam pasakė, kad prisieku- 
siųjų dar nėra nė kvapo. Sebas palaukė, kol mama trumpai papasa- 

kos, apie ką kalbėjosi su ponu Trelfordu, o paskui pasivėdėjo Džailzą 
atokiau ir papasakojo, ką visai neseniai pamatė. 

— Sedrikas Hardkastlas mane mokė netikėti atsitiktinumais, — 
apibendrino Sebas. 

— Ypač jei ten įsipainiojusi Virginija. Kur tik ji pasisuka, viskas 
būna suplanuota iki mažiausios smulkmenos. Vis dėlto nemanau, 
kad dabar metas apie tai pasakoti tavo mamai. 

— Bet iš kur tiedu pažįstami? 

— Bendras vardiklis turėtų būti Aleksas Fišeris, — atsakė Džail- 
zas. — Bet didžiausią nerimą man kelia Desmondas Meloras — jis 
kur kas pavojingesnis ir gudresnis, nei kitados buvo Fišeris. Niekada 
nesupratau, kodėl tapes pirmininkės pavaduotoju jis taip greitai pa- 
sitraukė iš Baringtono kompanijos valdybos. 

— Dėl to kaltas aš, — atsakė Sebas ir išdėstė su Hakimu Bišara 
sudarytą sandorį. 

— Sumanu, bet, įspėju, Meloras — ne iš tų, kurie atleidžia ar 
pamiršta. 

— Visus bylos Fenvik prieš Klifton dalyvius prašau eiti į ketu- 
rioliktą teismo salę, nes po kelių minučių grįžta prisiekusieji. 

Visas ketvertas pakilo kaip vienas ir skubiai grįžo į teismo sale, 
kur jau rado savo vietoje sėdinčią teisėją. Tarsi būtų teatro lankyto- 
jai, laukiantys pakylančios uždangos, jie žvelgė į duris, pro kurias 
turėjo įeiti prisiekusieji. 

Kai durys pagaliau atsidarė, šurmulys nurimo; padėjėjas atvedė 
į salę dvylika prisiekusiųjų, paskui pasitraukė, leisdamas jiems grįžti 
į savo vietas suoluose. Kai visi susėdo, jis paprašė seniūną atsistoti. 

Iš pirmo žvilgsnio seniūnas nė iš tolo nepriminė vadovaujan- 
čiojo šiam margam būreliui. Jam galėjo būti apie šešiasdešimt, apie 
penkių pėdų ir keturių colių ūgio, plikas, apsivilkęs kostiumu su 
liemene, baltais marškiniais, pasirišęs dryžuotą kaklaraištį, Džail- 
Zzo nuomone, reprezentuojantį jo klubą ar seną mokyklą. Gatvėje su 

tokiu prasilenktum nė nedirstelėjęs. Bet vos tik jis prasižiojo, visi 
suprato, kodėl jis buvo išrinktas seniūnu. Kalbėjo ramiai, autorite- 
tingai, ir Džailzas nebūtų nustebęs, jei šis žmogus pasirodytų esąs 
advokatas, mokytojas o gal net vyresnysis valstybės tarnautojas. 

— Pone seniūne, — palinkdama į priekį kreipėsi teisėja, — ar 
bendru sutarimu priėmėte verdiktą? 

— Ne, jūsų malonybe, — ramiu, santūriu balsu atsakė jis. — Bet 
pamaniau, kad privalome jus informuoti apie prieitą aklavietę; vi- 
liuosi, patarsite, ką mums daryti toliau. 

— Būtinai pamėginsiu, — atsakė ponia teisėja Lein, tarsi kalbė- 
tųsi su patikimu kolega. 

— Balsavome ne vieną kartą, ir visus kartus balsuota taip pat — 
aštuoni prieš keturis; padėtis be išeities. Nebuvome tikri, ar verta tęsti. 

— Nenorėčiau, kad taip anksti pasiduotumėte, — pasakė tei- 
sėja. — Į šią bylą investuota nemažai laiko, pastangų ir pinigų; ma- 
žiausia, ką kiekvienas iš mūsų galime padaryti, — iš visų jėgų pasi- 
stengti, kad verdiktas būtų priimtas. Jei manote, kad šitai padėtų, 
mielai priimčiau daugumos verdiktą santykiu dešimt prie dviejų, bet 
mažesnis santykis manęs netenkins. 

— Tada mėginsime dar, jūsų malonybe, — atsakė seniūnas ir 
daugiau netaręs nė žodžio išsivedė savo pulkelį iš teismo salės; vo- 
ros gale ėjo prisiekusiųjų padėjėjas, budriai stebėdamas, kad prie 
išrinktųjų niekas kitas neprisiartintų. 

Kai jiems pavymui užsidarė durys, salė pratrūko šurmuliuoti 
net nespėjus išeiti teisėjai. 

— Už ką balsavo aštuoni, o už ką — keturi? — toks buvo pirmas 
Virginijos klausimas. 

— Aštuoni už jus, — atsakė seras Edvardas, — ir beveik galiu 
pasakyti, kieno tie balsai. 

— Kaip galite būti toks tikras? 

— Dėl dviejų priežasčių. Kol seniūnas kalbėjosi su teisėja, įdė- 

miai žiūrėjau į prisiekusiuosius, o dauguma jų žiūrėjo į jus. Spręsda- 
mas iš savo patirties galiu pasakyti, kad prisiekusieji į pralaimėtoją 
nežiūri. 

— O kokia antra priežastis? 

— Pažvelkite į Trelfordą ir pamatysite nelaimingą žmogų, nes ir 
jis atliko tokį patį patikrinimą kaip ir aš. 

— Kas pelnė daugumos balsus? — paklausė Džailzas. 

— Niekada nebūna lengva įspėti prisiekusiųjų sprendimą, — at- 
sakė Trelfordas, paliesdamas vidinėje kišenėje pūpsantį voką, nors 
ir neabejojo, kad dviejų balsų iki pergalės trūksta ne jo klientei. Va- 
dinasi, gal tikrai atėjo metas leisti poniai Klifton perskaityti majoro 
laišką ir išsiaiškinti, ar ji nori, kad laiškas būtų perskaitytas teisme. 

Jis patartų leisti perskaityti, jeigu ji dar tikisi bylą laimėti, bet, 
pabendravęs su šia ponia pastaruosius kelis mėnesius, jis nenusteb- 
tų, jei ji apsispręstų kitaip. 


Kai 1902-aisiais, būdamas dvidešimt trejų, Stalinas pirmą 
kartą sėdėjo kalėjime atlikdamas bausmę, kaip daugelis am- 
bicingų partijos narių nutarė išmokti vokiečių kalbą, kad ga- 
lėtų skaityti Karlo Markso darbų originalus, tačiau jam pavy- 
ko jos išmokti tik labai paviršutiniškai. Sėdėdamas kalėjime 
Jis įsteigė apsišaukėlišką žudikų ir banditų politinį komitetą, 
valdantį kitus kalinius. Nepaklusnieji būdavo mušami tol, kol 
nusileisdavo. Ilgainiui jis įbaugino net prižiūrėtojus, todėl jam 
pabėgus visi lengviau atsipūtė. Kartą jis man pasakė, kad nie- 
kada nieko nežudė; gal ir tiesa, nes jam pakakdavo užsiminti, 
tik ištarti vardą, ir tas asmuo dingdavo visiems laikams. 

Bet bjauriausia, ką sužinojau apie Staliną dirbdamas 
Kremliuje ir ko niekada niekam nesakiau, net ir savo žmonai, 
baimindamasis, kad jos nesukompromituočiau, buvo vienas 

Jo jaunystės epizodas, kai, gyvendamas tremtyje Sibire, Ku- 
reikoje, su trylikamete moksleive Lidija Pereprygina jie susi- 
laukė dviejų vaikų, o išvykęs iš Kureikos jis ne tik ten niekada 
nebegrįžo, bet ir nė karto nemėgino su jais susisiekti. 


Mąstydamas apie kitą skyrių, Haris atsisegė saugos diržą ir ėmė 
vaikštinėti pirmyn atgal po lėktuvo saloną. Vos grįžęs į savo vietą, jis 
vėl pradėjo rašyti. 


Stalinas mus nuolat linksmindavo dar vienu pasakojimu — 
Jis tvirtindavo, kad yra apiplėšęs daugybę bankų visoje ša- 
lyje, kad papildytų fondą Leninui ir revoliucijai remti. Šitai, 
savaime suprantama, padėjo jam siekti karjeros, nes Stali- 
nas troško būti politikas, o ne paprastas Kaukazo banditas. 
Kai apie savo ambicijas Stalinas prasitarė bičiuliui draugui 
Leonovui, šis tik nusišypsojo ir pasakė: „Negali įvykdyti re- 
voliucijos muvėdamas šilkinėmis pirštinėmis.“ Stalinas link- 
telėjo vienam iš savo galvažudžių, kuris išvedė Leonovą iš 
kambario. Leonovo daugiau niekas niekada nematė. 


— Pone Kliftonai, mes jau išskridome iš Rusijos oro erdvės, — 
pasakė stiuardas. 
— Ačiu, — padėkojo Haris. 


Stalino arogancija ir nepasitikėjimas pasiekė didžiausias ab- 
surdo aukštumas, kai didžiam kino filmų režisieriui Sergejui 
Eizenšteinui buvo nurodyta sukurti filmą „Spalis“; filmas tu- 
rėjo buti parodytas Didžiajame teatre paminint dešimtąsias 
Spalio revoliucijos metines. Stalinas pasirodė pirmosios filmo 
peržiūros išvakarėse ir pamatęs filmą paliepė Eizenšteinui 
iškirpti visas užuominas apie Trockį, žmogų, kurį Bolševikų 

partija vadino genijumi, padėjusiu įvykdyti Spalio revoliu- 
ciją, bet dabar Stalino laikomą pavojingiausiu varžovu. Kai 
kitą dieną filmas buvo parodytas plačiajai visuomenei, nuo 
filmo pradžios iki pabaigos nebuvo užsiminta apie Trockį, 
nes kino juosta su kadrais apie jį voliojosi ant montavimo 
kambario grindų. „Pravda“ filmą pavadino šedevru ir nė žo- 
deliu neužsiminė apie dingusį Trockį. Ankstesnis laikraščio 
redaktorius Sergejus Pereskis buvo tarp tų, kuris po nakties 
dingo, nes sukritikavo Staliną. 


— Nebeturime popieriaus, — pasakė stiuardas. 

— Ar toli Stokholmas? — paklausė Haris. 

— Dar kokia valanda skrydžio, pone, — atsakė stiuardas ir kiek 
padvejojo. — Žinau dar vieną dėmesio vertą šaltinį. 

— Man tiks bet kas, kad tik neprarasčiau valandos. 

— Turime dviejų rūšių, — kalbėjo stiuardas. — Skirtą pirmai 
klasei ir ekonominei; manau, jūsų tikslams labiau tiks skirtas eko- 
nominei, nes yra tankesnis ir mažiau sugeria. 

Jiedu sukikeno kaip mokinukai, ir stiuardas vienoje rankoje 
jam atnešė ritinėlį, o kitoje — dėžutę. Haris pasinaudojo jo patarimu 
ir pasirinko skirtąjį ekonominei klasei. 

— Beje, pone, man patinka jūsų knygos. 

— Ši knyga ne mano, — atsakė Haris, rašydamas toliau. 


Dar vienas gandas, kurį nuolat skleidė jo priešai, — istorija 
apie tai, kaip jaunystėje Stalinas buvo dvigubas agentas: 
vienu metu dirbo ir slaptajai caro policijai, ir buvo vienas iš 
patikimiausių Lenino padėjėjų. Kai Stalino priešai sužinojo 
apie nuolatinius jo susitikinėjimus su slaptąja caro policija, 
Jis ėmė tvirtinti, jog caro pareigūnus mėgino paversti dvigu- 
bais agentais, kad šie darbuotysi revoliucionieriams, o kai 

kas nors mėgindavo jį įskųsti, ilgai netrukus paslaptingai 
dingdavo. Taigi niekas niekada nė nebuvo tikras, kuriai pu- 
sei Stalinas dirbo; vienas cinikas pasakė, jog turbūt esančiai 
arčiau pergalės. Apie tą ciniką taip pat daugiau niekas nieko 
negirdėjo ir niekas jo nebematė. 


Haris liovėsi rašęs ir stengėsi prisiminti pirmąją kito skyriaus 
eilutę. 


Dabar jau turėtumėte savęs paklausti, ar aš nebijojau dėl 
savo paties gyvybės. Ne, nes buvau tarsi sienų apmušalas, 
susiliejantis su fonu, todėl manęs niekas niekada nepaste- 
bėdavo. Labai nedaugelis Stalino rato žmonių žinojo mano 
vardą. Niekas niekada neklausinėjo mano nuomonės jokiais 
klausimais, ką jau kalbėti apie prašymą paremti. Buvau 
„aparatčikas“, nereikšmingas jaunesnysis valstybės tarnau- 
tojas, ir jei mane būtų pakeitę kitokios spalvos sienų apmuša- 
lu, jau po valandos būčiau buvęs pamirštas. 

Kremliuje dirbau jau ilgiau nei metus ir tada pirmą kartą 
ėmiau svarstyti galimybę parašyti atsiminimus apie žmogų, 
apie kurį net jam už nugaros niekas nekalbėjo, nebent tik 
sakė panegirikas. Tačiau tik dar po metų sukaupiau pakan- 
kamai drąsos pirmam puslapiui. Po trejų metų, kai pradėjau 
labiau savimi pasitikėti, kas vakarą grįžęs į nedidelį savo 
butuką, parašydavau po puslapį ar du apie tai, kas tą dieną 
vyko. O prieš eidamas miegoti aš lyg aktorius išmokdavau 
šviežią tekstą atmintinai, o paskui parašytą variantą sunai- 
kindavau. 

Aš taip bijojau, kad manęs nesučiuptų, jog man berašant 
Jelena sėdėdavo prie lango, jeigu kartais kas nors sumanytų 
netikėtai mus aplankyti. Jei taip ir būtų nutikę, būčiau metęs 

rašomą puslapį į ugnį. Bet manęs niekada niekas neaplankė, 
nes niekas nemanė, kad kam nors galiu kelti grėsmę. 


— Prašome užsisegti saugos diržus, nes po kelių minučių leisi- 
mės Stokholme. 

— Ar galiu likti lėktuve? — paklausė Haris. 

— Deja, pone, negalite, bet mes turime pirmos klasės laukia- 
mąjį, kur tiekiami pusryčiai; neabejoju, ten popieriaus gausite tiek, 
kiek reikės. 

Haris pirmas išlipo iš lėktuvo ir po kelių minučių jau sėdėjo 
prie stalo pirmos klasės laukiamajame su puodeliu juodos kavos, 
kelių rūšių sausainiais ir stirtomis rašomojo popieriaus. Turbūt jis 
buvo vienintelis keleivis, kuris apsidžiaugė sužinojęs, kad lėktuvas 
vėluos išskristi dėl techninių nesklandumų. 


Nusprendęs pastatyti didžiulę Stalino skulptūrą, aukščiu pri- 
lygstančią dvigubam žmogaus ūgiui, ir darbui pasitelkęs nu- 
teistuosius iš kalėjimo netoliese, kurie turėjo skulptūrą įtvir- 
tinti ant Volgos— Dono kanalo kranto, Romanovskajos me- 
ras Jakovas Bulgukovas susidūrė su potencialiai pavojinga 
situacija. Merą ėmė siaubas, kai kas rytą eidamas į darbą jis 
matydavo paukščių išmatomis apdergtą vado galvą. Tuomet 
Jis priėmė drastišką sprendimą: paliepė per skulptūros galvą 
paleisti nuolatinę elektros srovę. Jaunesniajam pareigūnui 
buvo patikėtas darbas kas rytą, dar prieš saulėtekį, surinkti 
kritusius paukščius. 


Prieš pradėdamas trečią skyrių Haris ėmė rikiuoti mintis. 
Stalinui dirbo kruopščiai parinktų kadrų grupė — generolo 
Nikolajaus Sidorovičiaus Vlasiko, kuriam jis patikėjo savo 


gyvybę, vadovaujami apsauginiai. Jam reikėjo tokių sargy- 

binių, nes vykdydamas valymus, per kuriuos pašalindavo 
kiekvieną, kas, jo manymu, tuo metu ar kada nors ateityje 
galėjo tapti varžovu, jis įgijo daugybę priešų. Jau sunku 
suskaičiuoti, kiek žmonių vieną dieną būdavo jo favoritai, o 
kitą dieną pradingdavo. Jei koks nors jo rato žmogus bent 
užsimindavo apie ką nors, kas neva jį apkalbėjo, tariamo 
apkalbinėtojo daugiau niekas niekada nebepamatydavo ir 
nieko apie jį nebeišgirsdavo. Stalinas nepripažino jokių at- 
sistatydinimų ar išėjimo pensijon. Kartą jis man pasakė, kad 
Jei nužudai vieną žmogų, esi žudikas, o jei tūkstančius — tai 
tampa gryniausia statistika. 

Stalinas gyrėsi, kad jo asmeninė apsauga yra visiškai ki- 
tokios kategorijos, nei iš slaptosios tarnybos galėjo sulaukti 
Jungtinių Valstijų prezidentas, ir tikrai nebuvo sunku tuo 
patikėti. Kai kas vakarą jis išvykdavo iš Kremliaus į savo 
vilą, o kitą rytą grįždavo į Kremlių, Vlasikas visada būdavo 
šalia, pasirengęs savo kūnu užstoti užpuoliko kulką, nors 
devynių kilometrų kelias būdavo nuolat saugomas trijų tūks- 
tančių ginkluotų agentų, o neperšaunamas Stalino „Zil“ retai 
kada važiuodavo mažesniu nei aštuoniasdešimties mylių per 
valandą greičiu. 


Kai į Londoną skrendančių keleivių buvo paprašyta grįžti į lėk- 


tuvą, Haris rašė septyniasdešimt devintą rankraščio puslapį, pasa- 


kodamas apie tai, jog Stalinas įsivaizdavo esąs Henriko VIII ir Jeka- 


terinos Didžiosios hibridas. Haris priėjo prie registracijos stalelio. 


— Ar būtų galima šį skrydį pakeisti į vėlesnį? 
— Taip, pone, žinoma. Vienas lėktuvas po dviejų valandų skris 


į Amsterdamą, bet, deja, iš ten skrydis į Londoną — tik po keturių 
valandų. 


— Puiku. 

Kitą rytą Džailzas perskaitė pirmame The Times puslapyje iš- 
spausdintą prisipažinimą, pasirašytą Viljamo Varviko vardu, ir nie- 
kaip negalėjo liautis kvatotis. 

Kaip jie nepastebėjo, kad parašas buvo ne Hario? Matyt, rusai 
taip skubėjo išgauti prisipažinimą ir jį nusiųsti tarptautinei spaudai, 
prieš Hariui grįžtant į Angliją, kad patys susipainiojo. Džailzui va- 
dovaujant Užsienio reikalų ministerijai, dažnai taip pasitaikydavo, 
bet retai kada patekdavo į Spaudos skyrių. Taigi, kai tuoj po karo 
Čerčilis lankėsi Amerikoje, jis paprašė ambasados surengti jam su- 
sitikimą su žymiu filosofu Izaiju Berlinu, bet galiausiai gėrė arbatą 
su kompozitoriumi Irvingu Berlinu. 

Beveik visuose rytiniuose laikraščiuose mirgėjo Hario nuotrau- 
kos, o tolesniuose puslapiuose, vedamuosiuose ir nuomonių skiltyse 
buvo rašoma apie populiarų autorių ir jo ilgą kovą už tai, kad iš ka- 
lėjimo būtų paleistas Anatolijus Babakovas. 

Karikatūrų dailininkams darbo buvo į valias — Harį jie vaizdavo 
arba kaip Jurgį, smeigiantį slibiną, arba kaip Galijotą, parbloškiantį 
Dovydą. Bet Džailzui labiausiai patiko Daily Express išspausdinta 
karikatūra, kurioje Haris buvo pavaizduotas parkeriu besifechtuo- 
jantis su meška, laikančia nulūžusį kardą. Po karikatūra buvo para- 
šyta: „Galingiau už kalaviją“. 

Antrą kartą perskaitęs Viljamo Varviko prisipažinimą, Džailzas 
vis dar juokėsi. Jis numanė, kad Rusijoje lėks nuo pečių galvos; gali 
būti, kad tiesiogine šių žodžių prasme. 

— Kas taip juokinga? — paklausė Ema atėjusi kartu papusry- 
čiauti; jai vis dar labai trūko miego. 

— Per vieną dieną Haris sutrikdė rusus labiau, nei Užsienio rei- 
kalų ministerijai pavyko per ištisus metus. Yra dar geresnių naujie- 
nų. Tik pažvelk į Telegraph antraštę, — jis pakišo Emai laikraštį, kad 
galėtų perskaityti. 


418 


Jeffrey Archer + Galingiau už kalaviją 
VILJAMAS VARVIKAS PRISIPAŽĮSTA ESĄS ŠNIPAS 


— Visai nejuokinga, — atsakė Ema, pastumdama laikraščius. 
— Jeigu pasirodžius pirmam laikraščio egzemplioriui jis dar būtų 
buvęs Rusijoje, antraštė būtų buvusi visai kitokia. 

— Na, bet reikėtų pažvelgti į šviesiąją pusę. 

— Ar ta šviesioji pusė išvis yra? 

— Neabejotinai yra. Iki šiol visi klausinėjo, kodėl teismo salėje 
nėra Hario ir kodėl jis tavęs nepalaiko. Na, dabar jie visi žino, ir šitai 
prisiekusiesiems turėtų padaryti didelį įspūdį. 

— Bet liudytojų tribūnoje Virginija pasirodė puikiai. Ji kalbėjo 
daug įtikinamiau už mane. 

— Bet numanau, kad prisiekusieji ją jau perprato. 

— Jei pamiršai, primenu, kad tu užtrukai šiek tiek ilgiau. 

Džailzas, rodos, pamoką suprato. 

— Ką tik su juo kalbėjausi telefonu, — pasakė Ema. — Jis užtruko 
Stokholme. Atrodo, yra labai užsiėmęs, nedaug ir kalbėjo. Tik pasakė, 
kad Hitrou oro uoste šiandien nusileis ne anksčiau kaip penktą vakaro. 

— Arjis gavo Babakovo knygą? — paklausė Džailzas. 

— Man nespėjus paklausti, baigėsi pokalbio laikas, — atsakė 
Ema, įsipildama truputį kavos. — Šiaip ar taip, man labiau rūpėjo 
išsiaiškinti, kodėl jam prireikė beveik savaitės kelionei, kurioje kiti 
žmonės užtrunka keturias valandas. 

— Ir kaip jis paaiškino? 

— Niekaip. Pasakė, kad viską papasakos grįžęs namo. 

Ema atsigėrė kavos ir pridūrė: 

— Jis man kažko nesako, ir šitai nepateko į pirmus puslapius. 

— Lažinuosi, kad visa tai kažkaip susiję su Babakovo knyga. 

— Po velnių tą knygą, — atsakė Ema. — Ir kas jį apsėdo? Kaip 
Haris galėjo taip rizikuoti, kai jam ir taip grėsė kalėjimas? 

— Nepamiršk, kad Haris — tas pats žmogus, kuris paėmė vokie- 
čių diviziją apsiginklavęs tik pistoletu, džipu ir airiu kapralu. 

— Taip, jam pasisekė, kad liko gyvas. 

— Dar gerokai prieš vestuves žinojai, koks jis žmogus. Nežinia, 
gerai tai, ar blogai... — kalbėjo Džailzas, imdamas seserį už rankos. 

— Bet ar jis bent pamėgins suprasti, ką per šią savaitę teko iš- 
kęsti jo šeimai, ir kaip jam pasisekė, kad buvo įsodintas į lėktuvą ir 
parskraidintas į Angliją, o ne traukiniu išgabentas į Sibirą kartu su 
savo bičiuliu Babakovu? 

— Numanau, kad širdies kertelėje jis norėjo papulti į tą trauki- 
nį su Babakovu, — tyliai pasakė Džailzas. — Štai todėl mes abu taip 
labai juo žavimės. 

— Daugiau niekada neleisiu jam vykti į užsienį, — jausmingai 
ištarė Ema. 

— Na, jeigu jis keliaus Vakarų pusėn, neturėtų nutikti nieko 
bloga, — Džailzas pamėgino praskaidrinti nuotaiką. 

Ema panarino galvą ir staiga apsipylė ašaromis. 

— Nesupranti, kaip labai žmogų myli, kol neiškyla grėsmė dau- 
giau niekada jo nepamatyti. 

— Suprantu, kaip jautiesi, — atsakė Džailzas. 


Per karą Haris kartą nemiegojo trisdešimt šešias valandas, bet 
tada jis buvo gerokai jaunesnis. 


Viena iš daugelio temų, kurių niekas nedrįsdavo nagrinėti 
kalbėdamas su Stalinu, buvo jo suvaidintas vaidmuo per 
Maskvos apgultį, kai dar nebuvo aiški Antrojo pasaulinio 
karo baigtis. Ar jis, kaip daugelis vyriausybės ministrų ir 
kitų pareigūnų, kuo skubiausiai pasitraukė į Kuibyševą 
prie Volgos, ar, kaip tvirtino pats, atsisakė palikti sostinę, 
liko Kremliuje ir asmeniškai organizavo miesto gynybą. Jo 
versija virto legenda, oficialiosios sovietų istorijos dalimi, 

nors keli žmonės jį matė perone likus kelioms akimirkoms iki 
traukiniui išvykstant į Kuibyševą, ir nėra jokių patikimų liu- 
dijimų, kad kas nors būtų jį matęs Maskvoje, kol rusų armija 
nenustumė priešo toliau nuo miesto. Tik nedaugelis suabejo- 
jusių Stalino versija išgyveno, kad papasakotų tiesą. 


Vienoje rankoje laikydamas parkerį, o kitoje — gabaliuką Eda- 
mo sūrio, jis rašė toliau puslapį po puslapio. Tarėsi girdįs Džesikos 
grūumojimus. Kaip gali sėdėti oro uoste ir rašyti kažkieno kito knygą, 
kai taksi automobiliu be vargo pasiektum nuostabiausias pasauly- 
je Rembranto, Vermerio, Steno, de Vitės kolekcijas? Nebūdavo nė 
dienos, kad Haris nepagalvotų apie Džesiką. Jis tik vylėsi, kad ji su- 
prastų, kodėl jis laikinai Rembrantą iškeitė į Babakovą. Haris vėl 
atsipūtė, mėgindamas surikiuoti mintis. 


Stalinas visada tvirtino, kad Nadios laidotuvių dieną jis ėjo 
paskui karstą. Iš tikrųjų jis ėjo tik kelias minutes, nes la- 

bai bijojo, kad jo niekas nenužudytų. Kai kortedžas pasiekė 
pirmuosius gyvenamuosius pastatus Maniežo aikštėje, jis 
pasislėpė automobilio gale, o jo vietą užėmė svainis Alioša 
Svanidzė, taip pat žemas, kresnas vyriškis tankiais juodais 
usais. Svanidzė vilkėjo Stalino paltą, kad žmonės pamanytų, 
Jog jis — gedintis našlys. 


— Visus keleivius... 


Ponia teisėja Lein tą popietę iš keturioliktos teismo salės žmo- 
nes paleido ketvirtą valandą. Ji neabejojo, kad vakare prisiekusieji 
bus apsisprendę dėl verdikto. 

— Važiuoju į Hitrou, — pasakė Ema, žiūrėdama į laikrodį. — Jei 
tik pasiseks, dar spėsiu pasitikti išlipantį iš lėktuvo Harį. 

— Gal norėtum, kad ir mes su tavimi važiuotume? — paklausė 
Džailzas. 

— Aišku, kad ne. Pirmas kelias valandas trokštu pati viena jį 
turėti, bet šį vakarą Harį atvešiu į Smito aikštę, galėsime visi pava- 
karieniauti. 

Taksi vairuotojai visada nusišypso, kai keleivis ištaria „Hitrou“. 
Ema sėdo į galinę taksi sėdynę įsitikinusi, kad spės nuvažiuoti į oro 
uostą iki nusileidžiant lėktuvui. 

Vos įžengusi į terminalo pastatą ji pažvelgė į atvykusių lėktuvų 
sąrašą. Kas kelias minutes užsižiebdavo smulkios raidelės ir skai- 
čiukai, informuodami apie kiekvieną naują skrydį. Lentoje buvo 
parašyta, kad keleiviai, atskridę iš Amsterdamo BOA korporacijos 
786-uoju reisu, jau atsiima bagažą. Bet tada Ema prisiminė, kad 
Haris pasiėmė tik nedidelį kelioninį krepšį, nes Leningrade ketino 
užtrukti vos kelias valandas, ilgiausiai — per naktį. Šiaip ar taip, jis 
turėjo išlipti su pirmaisiais keleiviais, nes jam visada patikdavo lėkti 
greitkeliu į Bristolį, kai paskutiniai keleiviai dar kuisdavosi muitinė- 
je. Tada jis pasijusdavo pavogęs laiko. 

Nejau pražiopsojau, svarstė Ema, kai pro ją praėjo keli kelei- 
viai, nešini lagaminais su Amsterdamo lipdukais. Ji jau ketino eiti 
ieškoti telefono ir skambinti Džailzui, kai pagaliau pasirodė Haris. 

— Labai atsiprašau, — pasakė jis, ją apsikabindamas. — Net ne- 
nutuokiau, kad manęs lauksi. Maniau, dar būsi teisme. 

— Ketvirtą valandą teisėja mus paleido, nes nepanašu, kad pri- 
siekusieji šiandien jau žinos verdiktą. 

Haris ją paleido ir paklausė: 

— Gal galėčiau pateikti neįtikėtinai keistą prašymą? 

— Prašyk ko nori, brangusis. 

— Ar galėtume porai valandų užsisakyti oro uosto viešbutį? 

— Jau kuris laikas to nedarėme, — nusišypsojo Ema. 

— Vėliau paaiškinsiu, kam to reikia, — atsakė Haris. 

Jis daugiau nieko nesakė, kol nepasirašė viešbučio registracijos 
knygoje ir kol jie nenuėjo į savo kambarį. 

Ema atsigulė ant lovos ir žiūrėjo, kaip atsisėdęs prie nedidelio 
stalo šalia lango Haris rašo taip, tarsi tas rašymas būtų gyvybės ar mir- 
ties klausimas. Jai nebuvo leista kalbėti, įjungti televizoriaus ar užsa- 
kyti kambarių tarnybos, todėl apimta nevilties Ema paėmė paskaityti 
pirmą, jos manymu, naujos knygos apie Viljamą Varviką skyrių. 

Ji įsitraukė jau nuo pat pirmo sakinio. Kai po trijų su puse va- 
landos Haris pagaliau padėjo parkerį ir šalia jos krito ant lovos, Ema 
tepasakė: 

— Kad negirdėčiau nė žodžio, duok kitą skyrių. 


Kai tik manęs prireikdavo viloje (tai nutikdavo nedažnai), 
visada valgydavau virtuvėje. Tada prisivaišindavau, nes 
Stalino virėjas Spiridonas Ivanovičius Putinas man ir trims 
ragautojams duodavo lygiai tokį patį maistą, kurį nešdavo 
į valgomąjį Stalinui ir jo svečiams. Vargu ar tai turėtų ste- 
binti. Trys ragautojai — dar vienas Stalino paranojos įrody- 
mas; jam atrodė, kad kažkas mėgina jį nunuodyti. Jie tyliai 
sėdėdavo virtuvėje nepraverdami burnų, prasižiodami tik 
kąsniui įsidėti. Virėjo Putino kalbos irgi būdavo šykščios, nes 
jam atrodė, kad visi, įžengę į jo valdas — virtuvės darbuoto- 
Jai, padavėjai, apsauginiai, ragautojai, — beveik neabejoti- 
nai yra šnipai, įskaitant ir mane. Kai jis vis dėlto prabildavo, 
o taip nutikdavo tik visiems pavalgius ir iš valgomojo išėjus 
paskutiniam svečiui, kalbėdavo tik apie savo šeimą, kuria 
nepaprastai didžiavosi, ypač jauniausiu anūku Vladimiru. 
Svečiams išsiskirsčius, Stalinas eidavo į savo kabinetą 
ir iki paryčių skaitydavo. Virš jo darbo stalo kabojo Lenino 
portretas, jo veidą apšviesdavo lempa. Jam patiko skaityti 
rusiškus romanus, dažnai paraštėse jis prirašydavo pastabų. 

Jei negalėdavo užmigti, išeidavo į sodą, genėdavo rožes ir 
grožėdavosi vaikštinėjančiais povais. 

Grįžęs į namus, iki paskutinės akimirkos niekaip negalė- 
davo apsispręsti, kuriame kambaryje miegoti; jis negalėjo 
atsikratyti prisiminimų iš tų laikų, kai buvo jaunas revoliu- 
cionierius — visada kažkur skubantis ir niekada nežinantis, 
kur ilsėsis. Galiausiai nusnūsdavo kelias valandas ant sofos, 
užsirakinęs duris, saugomas lauke budinčių sargybinių, 
kurie niekada neatrakindavo durų jam nesušukus. Stalinas 
retai kada keldavosi prieš vidurdienį, o po lengvų priešpie- 
čių, nieko neišgėręs, lydimas eskorto važiuodavo iš vilos į 
Kremlių, bet niekada nekeliavo tuo pačiu automobiliu. Atvy- 
kęs iškart sėsdavo dirbti pasitelkęs šešis sekretorius. Nė karto 
nemačiau jo žiovaujančio. 


Ema atvertė kitą puslapį, o Haris giliai įmigo. 

Kai jis nubudo kiek po vidurnakčio, Ema buvo perskaičiusi iki 
dvylikto skyriaus (pirmoji skyriaus pastraipa buvo parašyta ant pir- 
mos klasės meniu galinio viršelio). Ji surinko kelis popieriaus lapus 
ir kaip įmanydama atsargiau juos sukišo į Hario krepšį, paskui padė- 
jo Hariui išlipti iš lovos, išvedė jį iš kambario ir įlaipino į artimiausią 
liftą. Apmokėjusi sąskaitą, Ema paprašė pasiuntinuko iškviesti tak- 
si. Pasiuntinukas atidarė galines dureles ir įleido pavargusį senuką 
ir jauną jo draugę vidun. 

— Kur, ponia? — paklausė vairuotojas. 

— Smito aikštė dvidešimt trys. 


Pakeliui į Londoną Ema papasakojo Hariui apie tai, kas vyko 
teismo salėje, apie Fišerio mirtį ir Džailzo rengimąsi išankstiniams 
rinkimams, Virginijos pasirodymą liudytojų tribūnoje ir Fišerio laiš- 
ką, kurį ryte gavo ponas Trelfordas. 

— Kas tame laiške rašoma? — paklausė Haris. 

— Nežinau, net nesu tikra, ar noriu sužinoti. 

— Bet laiškas tau galėtų padėti sprendžiant bylą. 

— Nemanau, juk čia įsipynęs Fišeris. 

— (0) manęs nebuvo vos daugiau nei savaitę, — pratarė Haris, 
kai taksi sustojo prie Džailzo namų Smito aikštėje. 

Kai suskambo skambutis, Džailzas puolė prie durų ir jas atida- 
ręs pamatė geriausią savo bičiulį, vieną ranką padavusį jo seseriai, o 
kita įsikibusį į turėklus, kad neparvirstų. Dabar jau du Hario sargai 
paėmė jį už parankių ir įvedė vidun. Praėję valgomąjį, pakilo laiptais 
į svečių miegamąjį antrame aukšte. Džailzui palinkėjus gerai išsi- 
miegoti ir uždarius duris, Haris nieko neatsakė. 

Nurengdama vyrą ir kabindama jo kostiumą Ema skaudama 
širdimi patyrė, kaip dvokia rusiško kalėjimo kamera, o kai nutraukė 
jam kojines, Haris jau saldžiai miegojo. 

Ema susirangė lovoje šalia jo; nors ir žinojo, kad Haris negirdi, 
ji valdingai sušnabždėjo: 

— Ateityje tolimiausia tavo kelionė į rytus bus iki Kembridžo. 

Paskui ji uždegė naktinę lemputę ir toliau skaitė „Dėdę Džo“. 
Dar po valandos ji galiausiai suprato, kodėl rusai ėmėsi tokių prie- 
monių, mėgindami užtikrinti, kad toji knyga niekada niekam nepa- 
kliūtų į rankas. 


Septyniasdešimtas draugo Stalino gimtadienis buvo šven- 
čiamas visoje Sovietų imperijoje taip, kad būtų sužavėtas net 
Cezaris. Bent kiek branginantys savo gyvybę neprasitardavo 
apie jo pasitraukimą iš posto. Jauni vyrai bijodavo ankstyvo 
paaukštinimo, nes dažnai šitai pranašaudavo ankstyvą at- 
sistatydinimą, o kadangi Stalinas buvo pasiryžęs iš paskuti- 
niųjų laikytis valdžioje, bet kokia užuomina apie mirtingumą 
reiškė tavo, o ne jo laidotuves. 

Per nesibaigiančius posėdžius, šlovinančius Staliną, sėdė- 

damas paskutinėse eilėse pradėjau dėlioti savo paties planus, 
ketindamas atsiriekti mažą nemirtingumo riekelę. Svarsčiau 
apie nesankcionuotą biografijos publikavimą. Tačiau man 
reikėjo palaukti, kol praeis nemažai metų po Stalino mirties, 
reikėjo sulaukti tinkamo momento knygai išleisti ir tik tada 
kreiptis į leidėją, drąsų, kuris nepabūgtų imtis „Dėdės Džo“. 

Tik nemaniau, kad Stalinas taip ilgai laikysis; jis pats 
tikrai neketino paleisti valdžios vadelių ir nepaleido, kol 
duobkasiai jo neįkišo į duobę, bet ir tada ne vienas jo priešas 
kelias dienas tylėjo apsidrausdamas, jei kartais jis prisikeltų 
iš mirusių. 


Haris mėgino prisiminti šviežiausius Babakovo žodžius. 


Apie Stalino mirtį prirašyta labai daug. Oficialiame prane- 
šime, kurį verčiau užsienio spaudai, buvo teigiama, kad jis 
mirė prie darbo stalo Kremliuje, patyręs insultą; daugelį metų 
šia versija buvo tikima. Nors iš tikrųjų tuo metu jis buvo savo 
viloje. Po pietų ir gausių išgertuvių su savo rato žmonėmis — 
Lavrentijumi Berija, savo pavaduotoju ir buvusiu slaptosios 
policijos vadu, Nikita Chruščiovu ir Georgijumi Malenkovu — 
nuėjo miegoti; beje, tada visi vilos svečiai buvo išsiskirstę. 

Berija, Malenkovas ir Chruščiovas bijojo dėl savo gyvy- 
bių, nes žinojo, kad Stalinas ketina juos pakeisti jaunesniais 
pradėjo savo karjerą. 

Kitą dieną Stalinas nesikėlė iki vėlyvos popietės, ir vienas 
iš sargybinių sunerimo, jog jis galėjo susirgti; sargybinis pa- 
skambino Berijai, bet šis išsklaidė vyriškio nerimą ir pasakė, 
kad Stalinas, matyt, miega, nes yra pagiringas. Praėjo dar 
valanda, ir apsauginis vėl paskambino Berijai. Šįkart jis susi- 
siekė su Chruščiovu ir Malenkouu, ir jie nedelsdami atvažiavo. 

Berija davė nurodymą atrakinti kambario, kuriame Sta- 
linas praleido naktį, duris. Visi trys nedrąsiai įžengė vidun 
tr rado jį gulintį ant grindų; jis buvo be sąmonės, bet dar 
kvėpavo. Chruščiovas pasilenkė patikrinti pulso, ir staiga 
raumuo sutrūkčiojo. Stalinas įbedė žvilgsnį į Beriją ir čiupo jį 
už rankos. Chruščiovas parpuolė ant kelių, suėmė rankomis 
Staliną už gerklės ir jį pasmaugė. Stalinas dar kelias minutes 
grūmėsi, bet Berija ir Malenkovas jį sutramdė. 

Kai visi įsitikino, kad jis negyvas, išėjo iš kambario ir užra- 
kino duris. Berija nedelsdamas išleido įsakymą visus Stalino 
asmens sargybinius — jų buvo šešiolika — sušaudyti, kad 
niekas negalėtų paliudyti, kas nutiko. Niekam nebuvo praneš- 
ta apie Stalino mirtį, kol po kelių valandų nebuvo parengtas 
oficialus pranešimas — tas, kurį aš išverčiau, neva jis mirė 
prie savo darbo stalo Kremliuje, ištikus insultui. Iš tikrųjų jį 
pasmaugė Chruščiovas ir paliko gulėti šlapimo baloje kelias 
valandas, kol galiausiai kūnas buvo išgabentas iš vilos. 

Keturiolika dienų Stalinas buvo laikomas pašarvotas Kolo- 
nų salėje, apvilktas pilna karine uniforma su prisegtais Sovie- 
tų Sąjungos didvyrio ir Socialistinio darbo didvyrio medaliais. 
Berija, Malenkovas ir Chruščiovas nuleidę galvas, pagarbiai 
tylėdami, stovėjo prie balzamuotų buvusio vado palaikų. 

Šių vyrų „troika“ užgrobė valdžią, nors Stalinui nė vienas 
iš jų neatrodė vertas jo pakeisti, ir jie tai žinojo. Valstietis 
Chruščiovas perėmė partijos sekretoriaus postą. Malenko- 
vas, kurį jis kadaise apibūdino kaip nutukusį bestuburį raš- 
tininkėlį, buvo paskirtas ministru pirmininku, o nuožmusis 
Berija, kurį Stalinas laikė bjauriu sekso maniaku, tapo atsa- 
kingas už nacionalinį saugumą. 

Po kelių mėnesių, 1953-ųjų birželį, Chruščiovo paliepimu 
Berija buvo suimtas, o vėliau, visai netrukus, jam buvo įvyk- 

dyta mirties bausmė už išdavystę. Per metus jis nušalino ir 
Malenkovą, 0 ministru pirmininku ir aukščiausiu vadu pasi- 
skyrė pats save. Malenkovo gyvybę jis išgelbėjo viešu pareiš- 
kimu, kad Staliną nužudė Berija. 


Ema užmigo. 


47 


Nubudusi kitą rytą Ema pamatė Harį klūpantį ant grindų ir 
mėginantį skirtingo dydžio popieriaus lapus — BOA korporacijos 
rašomojo popieriaus puslapius, tuziną pirmos klasės meniu viršelių 
ir net tualetinio popieriaus skiautes — sudėlioti į tvarkingas krūve- 
les. Ji prisėdo jam padėti. Po keturiasdešimties minučių jie jau buvo 
knygą sudėstę. 

— Kada turime būti teisme? — paklausė Haris, kai abu leidosi 
laiptais, ketindami papusryčiauti su Džailzu. 

— Teoriškai dešimtą, — atsakė Ema, — bet ponas Trelfordas 
nemano, kad prisiekusieji grįš iki vidudienio. 

Pusryčiaudamas Haris kone pirmą kartą šią savaitę valgė tikrą 
maistą ir stebėjosi, kiek nedaug jam lenda. Ema su Džailsu sėdėjo 
tylėdami, o Haris juos vaišino istorijomis, kurias patyrė nuo to lai- 
ko, kai jie matėsi paskutinį kartą. Papasakojo apie taksi vairuotoją, 
senutę knygyne, KGB pulkininką, tribunolo pirmininkę, vyriausiąjį 
kaltintoją, kaltinamojo advokatą, komisiją ir galiausiai apie Anatoli- 
jų Babakovą, Hariui labai patikusį ir jį sužavėjusį. Papasakojo, kaip 
tasai išties nuostabus žmogus išnaudojo kiekvieną bemiegę valandą 
dėstydamas jam savo istoriją. 

— Ar jam nekils rimtas pavojus, jei knyga bus išleista? — pa- 
klausė Džailzas. 

— Atsakymas turėtų būti „taip“, bet jis tvirtino tikrai norin- 
tis, kad „Dėdė Džo“ būtų išleistas prieš jam numirštant, nes tada 
jo žmona galėtų patogiai gyventi visą likusį gyvenimą. Taigi, pasi- 
baigus teismui ketinu skristi į Valstijas ir perduoti rankraštį Harol- 
dui Ginzburgui. Tada nuvyksiu į Pitsbergą pas Jeleną Babakovą ir 
perduosiu kelias žinutes nuo jos vyro, — pridūrė Haris, Didžiajam 
Benui pradėjus mušti pirmuosius dūžius iš dešimties. 

— Negaliu taip vėluoti, — pašokdama nuo stalo pasakė Ema. — 
Sebai, eik ieškoti taksi, kol mes su tėvu pasiruošime. 

Sebas nusišypsojo. Jis svarstė, kada motinos liaujasi elgtis su 
savo vaikais taip, tarsi šie nuolat būtų penkiolikmečiai. 

Po dešimties minučių jie visi važiavo Vaitholu link Strando. 

— Ar vėl ketini grįžti į Bendruomenių Rūmus? — jiems važiuo- 
jant Dauningo gatve, paklausė Haris. 

— Manęs dar net kandidatu neiškėlė, — atsakė Džailzas. 

— Na, gerai nors tiek, kad šįkart Aleksas Fišeris tau nekels jokių 
rūpesčių. 

— Nebūčiau toks tikras, — atsakė Džailzas. 

— Turėtum būti garantuotas, — pratarė Ema. 

— Politikoje niekas nebūna garantuotas, — patikino Džailzas, 
kai jie sustojo prie teismo pastato. 

Emai net nespėjus išlipti iš taksi, sušvito fotoaparatų blykstės. 
Ji ėjo įsikibusi Hariui į parankę pro žurnalistų ir fotografų korido- 
rius; dauguma žiniasklaidos atstovų labiau domėjosi jos vyru, o ne 
kaltinamąja. 

— Pone, ar džiaugiatės grįžęs namo? — suriko vienas iš jų. 

— Ar Londone šalčiau nei Sibire? — šmaikštavo kitas. 

— Ponia Klifton, ar gera, kad jis grįžo? — šaukė trečias. 

Ema sulaužė auksinę Džailzo taisyklę. 

— Taip, tikrai labai gera, — atsakė, spausdama Hariui ranką. 

— Kaip manote, ar šiandien laimėsite? — neatlyžo dar vienas, 
kurio žodžių ji dėjosi neišgirdusi. 

Sebas jų laukė, prilaikydamas masyvias duris ir juos įleisda- 
mas. 

— Sere Džailzai, ar tikitės tapti Bristolio leiboristų kandidatu 
per išankstinius rinkimus? 

Bet Džailzas tik pamojo ranka ir nusišypsojo be žodžių siųsda- 
mas žinią, o paskui dingo už durų. 

Visas jų ketvertas užlipo plačiais marmuriniais laiptais ir rado 
poną Trelfordą jau užėmusį pamėgtą kampinį suolą antrame aukšte. 
Vos pamatęs ateinančią Emą, Trelfordas atsistojo. Ji supažindino jį 
su Hariu. 

— Labas rytas, detektyve inspektoriau Varvikai, — kreipėsi 
Trelfordas. — Norėjau su jumis susipažinti. 

Haris šiltai paspaudė advokatui ranką. 

— Turiu atsiprašyti, kad anksčiau nedalyvavau, bet... 

— Žinau, — atsakė Trelfordas, — nekantrauju perskaityti. 

Sutraškėjo garsiakalbis. 

— Visus bylos ledi Virginija Fenvik prieš... 

— Prisiekusieji turbūt jau priėmė sprendimą, — eidamas pasa- 
kė Trelfordas. 

Jis atsigręžė pasižiūrėti, ar jie seka iš paskos, ir į kažką atsitren- 
kė. Advokatas atsiprašė, bet jaunuolis neatsigręžė. Priekyje žengęs 
Sebastijonas prilaikė keturioliktos teismo salės duris, kad jo motina 
ir jos karališkasis advokatas užimtų vietas pirmoje eilėje. 

Ema per daug nervinosi, todėl nepratarė nė žodžio; baiminda- 
masi blogiausio ji vis dirsčiojo per petį į Harį, sėdintį jai už nugaros; 
visi laukė, kol pasirodys teisėja. 

Kai ponia teisėja Lein įžengė į teismo salę, visi atsistojo. Ji nu- 
silenkė ir sėdo į savo vietą. Ema sutelkė dėmesį į uždarytas duris 
šalia prisiekusiųjų suolų. Ilgai laukti neteko — durys atsidarė, ir vėl 
pasirodė prisiekusiųjų padėjėjas su dvylika „mokinių“. Jie šiek tiek 
užgaišo, kol susirado savo vietas, mindydami vieni kitiems kojas lyg 

į teatro salę pavėlavę žiūrovai. Padėjėjas palaukė, kol visi susės, o 
tada pabeldė tris kartus lazda į grindis ir suriko: 

— Seniūną prašau atsistot. 

Seniūnas atsistojo visu penkių pėdų ūgiu ir pažvelgė į teisėją. 
Ponia teisėja Lein palinko į priekį ir paklausė: 

— Ar priėmėte visus tenkinantį verdiktą? 

Laukdama jo atsakymo Ema manė, kad jai sustos širdis. 

— Ne, jūsų malonybe. 

— Gal priėmėte verdiktą, priimtiną daugumai santykiu dešimt 
prieš du? 

— Taip, jūsų malonybe, — atsakė seniūnas. — Bet, deja, pasku- 
tinę akimirką vienas iš mūsų persigalvojo ir pastarąją valandą tarė- 
mės pasiskirstę santykiu devyni balsai prieš tris. Nesu įsitikinęs, kad 
santykis galėtų pasikeisti, todėl dar kartą kreipiuosi į jus, prašyda- 
mas patarimo, ką mums toliau daryti. 

— Kaip manote, ar galėtumėte pasiekti santykį dešimt prieš du, 
jei duočiau dar šiek tiek laiko? 

— Galėtume, jūsų šviesybe, nes dėl vieno dalyko sutariame visi 
dvylika. 

— Dėl kokio? 

— Jei mums būtų leista sužinoti ponui Trelfordui rašyto ma- 
joro Fišerio laiško turinį, galėtume labai greitai priimti sprendimą. 

Visų akys susmigo į teisėją, tik seras Edvardas Meikpisas įdė- 
miai žvelgė į Trelfordą. Arba jis — nenugalimas pokerio lošėjas, arba 
nenori, kad prisiekusieji sužinotų, kas parašyta tame laiške. 

Trelfordas pakilo iš vietos ir įkišo ranką į vidinę kišenę, bet su- 
prato, kad laiško ten nebėra. Jis pažvelgė į kitą salės pusę ir pamatė, 
kad ledi Virginija šypsosi. 

Jis taip pat jai nusišypsojo. 

Jeffrey Archer (Džefris Arčeris) 
studijavo Oksfordo universitete. Penkerius 
metus dirbo Didžiosios Britanijos 
Bendruomenių Rūmuose ir dvidešimt 
dvejus metus — Lordų Rūmuose. Visi jo 
romanai ir apsakymų rinkiniai — įskaitant 
„Tik laikas parodys“ (Only Time Will Tell), 
„Tėvo nuodėmės“ (The Sins of the Father), 
„Mirtina paslaptis“ (Best Kept Secret), 
„Atsargiai, norai pildosi“ (Be Careful What 
You Wish For) 1 Kane and Abel — tapo 
tarptautiniais bestseleriais. Kalbama, kad 
tarptautinį bestselerį būtų galima sukurti 
1T iš paties rašytojo gyvenimo. 


Šio pripažinimą pelniusio autoriaus 
knygos spausdinamos 97 šalyse ir 37 
kalbomis, o parduotų egzempliorių 
skaičius tarptautiniu mastu viršija 250 
milijonų. Jis vienintelis iš visų rašytojų 
sugebėjo pirmąją bestselerių sąrašo vietą 
pasiekti trijose kateg JO 1jOSe: grožinės 
literatūros (penkiolika kartų), apsakymų 
(keturis kartus), dokumentinės literatūros 
(The Prison Diaries). 


J. Archer vedęs, turi du sūnus, gyvena 
Londone ir Kembridže. 


Bomba sprogsta; kiek prabangiu lai. = 
plaukusių žmonių žuvo? Sužinosite tik perskaitę įvadinį 
„Galingiau už kalaviją“ skyrių. 


Hariui atvykus į Niujorką, jo leidėjas Haroldas Ginzburgas 
praneša, jog Kliftonas išrinktas Anglijos PEN klubo preziden- 
tu; šios pareigos jam atveria galimybę pradėti kolegos rašyto- 
jo Anatolijaus Babakovo, besikankinančio Rusijoje, Sibiro 
gulage, išlaisvinimo kampaniją. 


Baringtono kompanijos valdybos pirmininkei Emai Klifton 
tenka dorotis su Airijos respublikonų armijos išpuolio prieš 
laivą atgarsiais. 


Džailzas Baringtonas, karališkasis ministras, tikisi dar 
aukštesnio posto, tačiau kelionė į Rytų Vokietiją baigiasi 
diplomatine nesėkme. 


Sebastijonas Kliftonas pasiperša savo merginai Samantai. Ji 
mielai sutinka tekėti, bet supratusi, ką Sebas rezga jai už 
nugaros, persigalvoja. 


Knyga baigiasi dviem teismo procesais — vienas vyksta 
Londono teismo salėje, kitas, suvaidintas, — Rusijoje, kur 
Haris suimamas kaip šnipas. 


Štai tokia penktoji Kliftonų kronikų knyga, su visais jam 
būdingais posūkiais ir vingiais, išgarsinusiais šį rašytoją 
visame pasaulyje kaip vieną iš populiariausių. 

